
NOTĂ ASUPRA EDIŢIEI 


TRILOGIA COSMOLOGICĂ cuprinde eseurile Diferenţialele 
divine. Aspecte antropologice şi Fiinţa istorică. 

Studiul Diferenţialele divine a fost publicat iniţial în 1940 
la Bucureşti de Fundaţia pentru Literatură şi Artă „Regele 
Carol 1“ în colecţia „Biblioteca de Filosofie românească". 

Potrivit „Prefeţei" scrise de Lucian Blaga cu un an înainte, 
eseul urma să facă obiectul părţii I din TRILOGIA COSMOLO¬ 
GICĂ, aflată la acea dată în stadiu de proiect. 

în 1990, editurile Librairie du Savoir (Paris) şi Roza Vân¬ 
turilor (Bucureşti) au publicat în franceză o versiune adaptată 
a Diferenţialelor divine, semnată de Thomas Bazin, Raoul 
Marin şi Georges Piscoci-Danesco. 

Studiul Aspecte antropologice a format materia cursului 
„Filosofia culturii" ţinut de Blaga la Facultatea de litere şi 
filosofie din Cluj în anul universitar 1947/1948. Dactilograma 
a fost litografiată în 1948 sub egida Uniunii Naţionale a Stu¬ 
denţilor din România, Centrul studenţesc Cluj. 

Testamentul editorial redactat de filozof în 29 august 1959 
fixează eseul în partea a Il-a a TRILOGIEI COSMOLOGICE. 

în 1976, Editura Facla (Timişoara) a publicat textul în vo¬ 
lum sub îngrijirea lui Ion Maxim. 

Iniţial, studiul Fiinţa istorică urma să fie tipărit în partea I 
din TRILOGIA PRAGMATICĂ. Testamentul editorial îl aşază în 
partea a IlI-a a TRILOGIEI COSMOLOGICE. în legătură cu acest 
eseu. Lucian Blaga scrie: „De cîteva luni [1959, n.ni] lucrez la 

cea din urmă carte făcînd parte din trilogiile mele filozofice. 
Titlul ei va fi Fiinţa istorică. începusem această carte încă în 
timpul războiului. Evenimentele m-au împiedicat să trec din¬ 
colo de primele patru capitole..." 1 

Capitolele „Despre permanenţa istoriei", „Despre istorio¬ 
grafie", „Fenomenul istoric", „Organism şi societate" au apărut 
în numerele 5 & 6/1943 şi 1 & 2/1944 în revista sibiană Saecu- 
lum al cărei director era Lucian Blaga. 

Manuscrisul a fost dactilografiat în 1960 şi publicat de 
Editura Dacia (Cluj-Napoca) în 1977 sub îngrijirea lui Tudor 
Cătineanu. 

în 1988, Editura Minerva (Bucureşti) reuneşte cele trei 
eseuri în voi. 11 al seriei de Opere , îngrijit de Dorii Blaga. 

Volumul de faţă reproduce integral Diferenţialele divine 
după ediţia din 1940, Aspecte antropologice după textul lito¬ 
grafiat în 1948 şi Fiinţa istorică după manuscrisul, perfectat în 
1959, aflat în custodia Muzeului Literaturii Române. Fiinţa 
istorică include şi pasajele omise în dactilogramele care au stat 
la baza ediţiilor din 1977 şi 1988. 

Textul respectă în linii mari normele recomandate de 
Dicţionarul ortografic, ortoepic şi morfologic al limbii române, 
Editura Academiei, Bucureşti, 1982, şi anume: 

— numele proprii au fost transcrise conform reglemen¬ 
tărilor actuale; cuvintele/expresiile în limbi străine au fost 
redate în cursive; 

— alternanţele morfologice au fost unificate în favoarea 
variantelor acceptate: atare, care, oare(şi)care, cel mai adesea 
nu au schimbat desinenţa la plural; 

— majoritatea substantivelor terminate în -une, cum ar fi 
contrare formaţiune, mutaţiune, sublimaţiune etc., s-au tipărit 
în forma scurtă: Contrareformă, mutaţie, sublimare ; 

— genitivele substantivelor feminine de tipul fugei, ideei, 
gcnezii au devenit fugii, ideii, genezei ; 


1 Cf. Lucian Blaga, „Notă asupra ediţiei", Opere, voi. 8 (îngrijit de Dorii 
Blaga), Editura Minerva, Bucureşti, 1983, p. 59 ( n.ed .). 

— cuvinte ca aşişderea, archivă, rassă, ghiară, iperbolă, 
pbalic, frondeur, princepe, esperienţă, quantă, de stilat ş.a.m.d. 
s-au ortografiat aşijderea, arhivă, rasă, gheară, hiperbolă, 
falie, frondor, principe, experienţă, cuantă, distilat ; 

— forme verbale precum împiedecă, umplă, sezisează, spri- 
jineşte, dezvăleşte au fost substituite cu împiedică, umple, 
sesizează, sprijină, dezveleşte. 

Au fost păstrate unele forme de limbă caracteristice peri¬ 
oadei interbelice sau proprii autorului: pluralele etiopi, inzi 
(pentru etiopieni, indieni ), cercetor, istorician (pentru cerce¬ 
tător, istoric), decemvrie, periferial, ori tablă, încheietură (în 
sensul de tabel, încheiere ) etc. 

Au fost întregite informaţiile eliptice din notele de subsol. 

Inadvertenţele de redactare şi punctuaţie au fost îndreptate 
tacit. 

Prin amabilitatea Muzeului Literaturii Române, proprie¬ 
tarul Fondului Lucian Blaga, am putut consulta caietele şi do¬ 
sarele cu „notele de lucru" consemnate de filozof în perioadele 
de elaborare a studiilor. Publicăm în Adende (pp. 163-167, 
333-336, 508-515) o selecţie din însemnările care comple¬ 
tează materia eseurilor. 


Dna Dorii Blaga ne-a oferit cîteva file manuscrise inedite 
nedatate, intitulate „Somn metafizic", cuprinzînd unele con¬ 
sideraţii ale autorului trilogiilor cu privire la istoria şi menta¬ 
litatea românilor; ele se regăsesc în pp. 511-515. 

Le mulţumim pe această cale pentru contribuţia generoasă 


adusă prezentei ediţii. 


EDITURA 




I 

DIFERENŢIALELE DIVINE 

> 



PREFAŢĂ 


Autorul acestui studiu a urmărit încă din cea dintîi tinereţe 
planul unui vast sistem metafizic. Ceea ce întrezărise numai 
vag şi ca o arătare la început a luat fiinţă. Clădirea a fost 
durată încetul cu încetul şi din mai multe părţi deodată. Acum 
a venit rîndul cupolei. în adevăr, viziunea s-a amplificat pas 
cu pas, în cercuri tot mai largi, pentru ca în cele din urmă să se 
reverse în priveliştea desfăşurată în paginile de faţă. Desigur, 
o teorie metafizică s-a mai propus şi în Censura transcendentă 
şi în Geneza metaforei şi sensul culturii sau în Artă şi valoare, 
dar ideile metafizice expuse în volumele anterioare, impunîn- 
du-şi particulare îngrădiri, privesc numai anumite fragmente 
sau ţinuturi ale existenţei (cunoaşterea, cultura, valorile). După 
cum oricine va recunoaşte, metafizica nu e însă împlinită fără 
de o viziune de ansamblu de natură „cosmologică". Rotunji¬ 
rea aceasta nu a fost pierdută nici o clipă din vedere, şi o aseme¬ 
nea întregire decisivă se încearcă în prezentul studiu. Volumul 
concepţiei metafizice a crescut cu fiecare nou ţinut luat în 
cercetare. De astă dată se va construi cercul ultim, menit a 
închide în ocolul său pe toate celelalte. 

Planul sistemului este următorul: 

I. Trilogia cunoaşterii 

1. Eonul dogmatic 

2. Cunoaşterea luciferică 

3. Censura transcendentă 



12 


Diferenţialele divine 


II. Trilogia culturii 

1. Orizont şi stil 

2. Spaţiul mioritic 

3. Geneza metaforei şi sensul culturii 

III. Trilogia valorilor 

1. Artă şi valoare 

2. (Proiect) 

3. (Proiect) 

IV. Trilogia cosmologică 

1. Diferenţialele divine 

2. (Proiect) 

3. (Proiect) 

V. Trilogia pragmatică 

1. Fiinţa istorică (în lucrare) 

2. (Proiect) 

3. (Proiect)' 

Cu alte cuvinte, sistemul culminează în studiul de faţă, dar 
nu se încheie cu el. Sigur e totuşi că viitoarele lucrări se vor 
închega de-acum în coordonatele date, ceea ce după consti¬ 
tuirea concepţiei cosmologice nu e decît prea firesc. 

Scriind acest studiu de metafizică cosmologică, autorul s-a 
străduit să-şi scutească pe dt cu putinţă dtitorii de prea multe 


1 în anul 1959, Lucian Blaga a dictat Corneliei Blaga următoarele: 

„Prin anii ’35 intenţia mea era să-mi dezvolt ideile filozofice în cinci 
trilogii. Cîteva au apărut, părţi din celelalte au fost redactate. Acum [...] am 
hotărît să reduc planul trilogiilor, fixîndu-le la patru. “ 

Trilogia cunoaşterii. Trilogia culturii şi Trilogia valorilor 
(1. Ştiinţă şi creaţie ; 2. Gândire magică şi religie; 3. Artă şi valoare ) apăru¬ 
seră în volum în anii 1943, 1944 şi 1946. 

Testamentul editorial prevedea pentru a patra trilogie următoarea îm¬ 
părţire : 

Trilogia cosmologică 

1. Diferenţialele divine 

2. Aspecte antropologice (litografiat) 

3. Fiinţa istorică (manuscris) 

Informaţiile au fost preluate din Lucian Blaga, „Notă asupra ediţiei", 
Opere , voi. 8, ed. cit., pp.^57-58 ( n.ed.). 

trimiteri la lucrările sale apărute mai încânte. Cu toate acestea, 
înţelegerea unora dintre capitole va fi mult înlesnită de o ast¬ 
fel de lectură. In orice caz, o „ critică“ a întregului sistem nu se 
poate face în chip cinstit decît după studierea tuturor vo¬ 
lumelor în care a fost expus. De notat mai este că unele capi¬ 
tole ale studiului vor fi pe larg dezvoltate în viitoare opere 
potrivit planului stabilit. 

încă vreo cîteva observaţii pregătitoare. S-a vorbit în Eonul 
dogmatic şi în Cunoaşterea luciferică despre o metodă specială 
de captare a misterelor ca atare, despre „minus-cunoaştere“. Pînă 
acum autorului nu i s-a oferit încă prilejul de a aplica metoda în 
chestiune, rezervată în primul rînd unor ultime probleme de 
metafizică. De astă dată, metoda, pusă în lumină sub unghi 
epistemologic în lucrările amintite, se realizează într-o plăs¬ 
muire metafizică în consecinţă. In acest chip, epistemologia îşi 
găseşte întîia oară şi o aplicaţie „ metafizică“. 

Cititorii, urmărind cu atenţia cuvenită expunerile, vor 
avea ocazia să judece unele rezultate mai de detaliu, date 
publicităţii şi în studii anterioare nu numaipentru ele înşile, ci 
şi în lumina unei perspective de ansamblu. Printr-o astfel de 
situare, amănuntul dobîndeşte totdeauna un spor de semnifi¬ 
caţie. Dar un asemenea spor de semnificaţie a amănuntului 
împrejmuit de toate părţile de chenarul unei viziuni integrale 
este hotărîtor pentru soarta teoretică a amănuntului. Felul 
cum se împleteşte un detaliu oarecare în „întregul“ unei con¬ 
cepţii poate asigura cariera originală a detaliului şi diferen¬ 
ţierea acestuia faţă de vreun amănunt aparent asemănător 
care aparţine totuşi, prin toată semnificaţia sa, altor sisteme. 

Ideile filozofice ale autorului au stîmit în ultimii ani un 
necontestat interes, dar şi unele gesturi adverse. S-au rostit 
câteodată şi grele sentinţe de nonacceptare a unora dintre idei, 
pentru motivul că gîndurile desfăşurate ar fi roase de „ contra¬ 
dicţii“. Dar goana aceasta după „contradicţii 1 ' nu e decât un 
semn de foarte juvenilă sterilitate a inteligenţei critice. De obi¬ 
cei „contradicţiile" sunt părelnice şi nu cer, în adevăr, decât o 
muncă şi binevoitoare schimbare de perspectivă, pentru a 
reduce la tăcere pe turbulenţi. Autorul a refuzat cu încăpăţînate 

să intre la sfadă şi-n polemici, fiindcă, cu învoirea oricărui cititor 
de bună-credinţă, găseşte că e mai util să-şi vadă de treburile 
constructive. Nu s-au găsit oare şi critici în stare să-şi exprime 
bănuiala şi neîncrederea faţă de valoarea filozofică a ideilor 
numai fiindcă acestea ar fi „prea frumos" prezentate ? Cu astfel 
de graţiozităţi se răsplăteşte efortul susţinut întru cucerirea unui 
stil. 

Un cuvînt de caldă mulţumire se cuvine aici drei Ecaterina 
Focşeneanu pentru preţiosul ajutor la corectarea şi realizarea 
tehnică a lucrării. 

Cluj, decemvrie 1939 L.B. 



MODELELE GENEZEI 


Lărgirea necurmată a frontului preocupărilor trebuia în 
chip oarecum firesc să ne îndrume la un moment dat şi spre 
problema genezei cosmice. Din nefericire, ţinutul acesta 
umbros şi plin de ruinele ciclopice ale problematicii cosmo¬ 
logice nu e decît prea puţin cercetat de la un timp încoace. 
Tema, deşi mai păstrează ceva din prestigiul ei arhaic, e oco¬ 
lită cu oarecare sfială din partea filozofilor. întrebările pri¬ 
mordiale — sunt ele în adevăr căzute definitiv în desuetudine 
sau poate că, pentru o bucată de vreme, au obosit numai 
focurile îndeletnicirii speculative ? Sub năvala de avertismente 
ale criticismului, gîndirea ultimului veac s-a complăcut într-o 
stare de timiditate metafizică. Timidităţii i s-a spus cîtva timp 
prudenţă. Cum însă absenţa apetitului speculativ se prelun¬ 
geşte din cale-afară, noi credem mai degrabă că această ti¬ 
miditate e semnul unei infirmităţi. Un organ în divorţ cu 
exerciţiul se stinge ca ochiul ţinut la un regim de noapte. 
Asemenea spectacole nu cer însă să fie privite cu braţele în¬ 
crucişate, ci invită mai vîrtos la luarea unor măsuri de în¬ 
dreptare. Filozoful are desigur latitudinea de a se apleca să 
examineze limitele pe care o înaltă rînduială le impune cu¬ 
noaşterii. Urmează însă de aici că filozoful trebuie să-şi 
sugrume numaidecît toată patima azurie cu care cerul l-a 
dăruit? Obîrşia lumii, sau geneza celor văzute şi nevăzute! 
Tema poartă pe trupul ei rune şi răni. Rune cu semnificaţii 
pierdute — cine le va tămăci din nou ? Răni dobîndite în lupta 
cu toate îndoielile — cine le va vindeca ? 

Recunoaştem din plin că momentul istoric al criticismului 
e ireversibil. Şi mai recunoaştem că de această împrejurare va 
trebui să ţie seama orice nouă filozofie sau orice viitoare teo¬ 
logie. Ar fi o mare greşeală să se creadă că un Kant a trăit 
degeaba. Omul a devenit o fiinţă de două ori mai trează pe 
urma eforturilor criticiste; nu ştim însă de ce visurile omului 
n-ar putea să devină la rîndul lor, şi ele, de două ori mai adînci 
sau mai înalte! Dacă o dată cu criticismul s-a declarat în om 
un categoric şi binevenit spor de conştiinţă, nu înţelegem de 
ce acest spor trebuie neapărat să fie însoţit de sterilitate! Să 
facem loc, cît mai mult loc, criticii! Să facem loc, cît mai mult 
loc, metafizicii! Lozincile, deşi opuse, ar putea să se ţină reci¬ 
proc în echilibru, împrumutînd preocupărilor spirituale o ten¬ 
siune de boltă. Fie popasurile făcute pentru dobîndirea unei 
depline lucidităţi tot atîtea prilejuri de nou şi iarăşi nou avînt 
constructiv! 

Făcînd pomelnicul sistemelor defuncte, vom însemna că cel 
din urmă sistem cosmologic care a dominat intelectualitatea 
europeană, a fost „materialismul energetic". în ciuda tuturor 
reacţiilor spiritualiste, vitaliste, idealiste şi chiar în ciuda re¬ 
zervei pe care un anumit criticism, ajustat la nevoile epocii, a 
izbutit să o impună faţă de orice metafizică, inclusiv deci faţă 
de materialismul energetic, nu s-ar putea spune că intelectua¬ 
litatea europeană e vindecată de această concepţie. Ea a pă¬ 
truns cu intensitate de psihoză. Avem chiar certitudinea că 
majoritatea oamenilor de ştiinţă, de obicei de o extremă nai¬ 
vitate în problematica metafizică, profesează, în ascuns sau pe 
faţă, una din variantele materialismului energetic. Prin ce se 
caracterizează toate aceste variante ale materialismului ener¬ 
getic care nu dezarmează nici în faţa evidenţei ? Autorii con¬ 
cepţiei la care ne referim erau stăpîniţi de o ambiţie pe care 
astăzi începem să n-o mai înţelegem, de ambiţia de a recurge 
pentru explicarea lumii la datele cele mai grosolane promo¬ 
vate la rang de principii. Procedeul ni se pare grav pervertit de 
spiritul plebeu al veacului. în „etajele" unui palat, plebeul nu 
vede decît o repetiţie dezolantă a „subsolului". Materialismul 
energetic tunde toate existenţele de „aura" lor şi le priveşte de 

jos în sus spunînd: „Daţi-mi materia şi energia ca să vă arăt 
nun, din amestecul acestor substanţe lipsite de orice însemne 
nobiliare şi părăsite de Dumnezeu, se precipită ca într-o 
iciortă spaţiul cu toate fenomenele, viaţa cu toate speciile, 
gîndirea şi simţirea cu toate modurile, adică lumea cu tot ce ea 
cuprinde.“ Cît priveşte faptele care ar refuza o asemenea 
reducţie, ele sunt scoase cu forţa din sala judecăţii şi declarate 
simple amăgiri. 

Cei ce îşi iau osteneala să răsfoiască puţin şi prin istoria 
gîndirii umane se dumiresc degrabă. Logica „explicaţiei" n-a 
fost în toate timpurile aceeaşi. Din contră, logica explicaţiei se 
schimbă, stînd sub poruncile ceasului. în orice caz, a „expli¬ 
ca" un lucru nu a însemnat totdeauna tendinţa de a răstălmăci 
„etajul" prin „subsol", „întregul" prin „parte", sau alte ase¬ 
menea operaţii. în ampla desfăşurare a modurilor sale, „logi¬ 
ca explicaţiei" se menţine nealterată printr-un singur aspect. 
„A explica un lucru" este în ultimă analiză tentativa de a 
reduce lucrul la „ altceva “ decît este el datorită înfăţişării sale 
date. Termenii explicatori, înainte de a fi revelaţi ca atare, sunt 
un ce „ascuns". A explica un lucru înseamnă a scoate la iveală 
un luciu din negrul fîntînii. Explicaţia desfiinţează \ ntr-un fel 
lucrul explicat, fiindcă ea caută să-i pună altceva în loc, adică 
„fiinţa“ lui secretă. Deosebim de fapt trei mari tipuri de ex¬ 
plicaţie. Avem mai întîi explicaţia unui lucru prin „mai puţin" 
decît este el; un procedeu întemeiat pe premisa că existenţa 
ascunsă ar fi calitativ şi sub unghiul complexităţii mai săracă 
decît aceea care ni se arată. Ar fi apoi explicaţia unui lucru 
printr-un „echivalent", printr-un echivalent sub unghi calita¬ 
tiv şi sub unghiul complexităţii de aceeaşi bogăţie ca şi lucrul 
explicat. Şi pe urmă ar mai fi explicaţia unui lucru prin „mai 
mult" decît este el, ceea ce presupune un ascuns de superioară 
calitate şi complexitate în asemănare cu arătatul. Din punct 
de vedere pur logic, explicaţia e explicaţie în oricare din aces¬ 
te cazuri. Nici unul din aceste moduri nu-şi trădează mi¬ 
siunea; cu o condiţie, fireşte: „mai puţinul", „echivalentul" 
sau „mai multul" explicator trebuie să fie altceva decît lucrul 
explicat. Punînd o asemenea condiţie procedeelor explicative, 

ne-am aşezat la adăpost faţă de eventuala bănuială că am face 
elogiul tautologiei. Cea mai importantă condiţie pur logică de 
îndeplinirea căreia atîrnă, printre altele, valabilitatea unei 
explicaţii este aceea ca termenii explicatori să nu fie o simplă 
repetiţie a faptului de explicat. Despre logica explicaţiei am 
vorbit pe larg în studiul intitulat Cunoaşterea luciferică. Nu 
vom repeta tot ce am spus în acel studiu, dar, cum atinserăm 
chestiunea procedeelor explicative, se impune poate însă o 
observaţie, şi anume: o explicaţie nu e supusă numai criterii¬ 
lor logice, ci şi unor operaţii de „verificare", directă sau indi¬ 
rectă, prin experienţă. în procesele explicative, experienţa se 
constituie aşadar şi ea ca instanţă, totuşi nu ca instanţă abso¬ 
lută. Căci datele experienţei sunt, şi ele, susceptibile de „inter¬ 
pretare". Experienţa dînd loc, prin latura ei empirică, la fel şi 
fel de posibilităţi de tălmăcire, e natural să nu ne poată pune la 
dispoziţie un criteriu de control absolut. Experienţa e în stare 
să aducă mari servicii, fiind pusă în subordine faţă de anume 
idei teoretice, dar experienţa manifestă în acelaşi timp şi o 
extraordinară infidelitate faţă de ideile teoretice. O experienţă 
zice astăzi „da" la interpretarea ce i se dă în lumina unei idei, 
pentru ca mîine aceeaşi experienţă să răspundă „da" la inter¬ 
pretarea prin altă idee. Cuvîntul experienţei e mărturie, dar 
mărturia ei nu e sfîntă. Această precară situaţie se datorează 
împrejurării că în procesele mari de cunoaştere experienţa nu 
este niciodată un „ce" complet prin sine însăşi; experienţa e tot¬ 
deauna numai un „ce“ câre cere un context. Chiar şi în expli¬ 
caţiile zise „ştiinţifice", experienţa se constituie doar ca o 
instanţă relativă, admiţînd totdeauna posibilitatea unei noi in¬ 
terpretări. Cît priveşte explicaţiile metafixice, acestea se afir¬ 
mă prin procedee în cadrul cărora experienţei îi revine o 
funcţie şi mai micşorată, adică un rol mai mult negativ. Cînd 
datele experienţei contrazic făţiş o interpretare metafizică 
propusă, experienţa are în adevăr un drept de veto. Rolul 
acesta negativ al experienţei, ca instanţă în cunoaşterea meta¬ 
fizică, e clar şi pe deplin asigurat. Explicaţiile metafizice nu 
aspiră însă în aceeaşi măsură ca explicaţiile ştiinţifice să obţină 
o confirmare pozitivă din partea experienţei. O explicaţie 

metafizică este, prin însuşi locul unde ea se instalează, osîn- 
dilă mai mult la probe eliminatorii din partea experienţei, 
decît la probe menite s-o întărească. Despre o explicaţie meta¬ 
fizică se poate spune, în cazul cel mai bun, doar atît: că expe¬ 
rienţa n-o contrazice. Orice concepţie metafizică va trebui să 
lie deci totdeauna însoţită de conştiinţa că ea „încapsulează" 
experienţa, depăşind-o enorm prin conţinutul viziunii sale 
ideative. Aceasta e situaţia din care nu suntem însă deloc 
dispuşi să scoatem vreo concluzie descurajantă pentru tenta¬ 
tivele metafizice. Istoria ne arată că exigenţele metafizice ale 
omului nu pot fi niciodată înţărcate. Interregnurile metafizice 
au fost totdeauna de scurtă durată. Ba suntem chiar de 
părerea că asemenea interregnuri n-au existat de fapt nicio¬ 
dată. Căci fără de o metafizică, declarată sau latentă, omul nu 
poate exista. în istorie nu s-a declarat niciodată o vacanţă 
metafizică. Omul va opta în veci pentru o vedere sau alta 
despre lume (fie abstract-constructivă, fie mitologică), iar 
pentru a-şi domoli puţin simţul de răspundere ce-1 datorează 
propriei sale lucidităţi, omul va imagina pe cît cu putinţă 
concepţii care să nu fie contrazise de experienţă. Cînd date 
empirice inedite încep să se împotrivească unei concepţii 
metafizice, omul nu va renunţa la metafizică în general, ci va 
căuta doar să închege de pe noi poziţii o nouă viziune. Acest 
destin îl vor lua asupra lor chiar şi aceia care nu sunt împăcaţi 
cu el. Astfel, metafizica nu se legitimează prin puterea ei îndo¬ 
ielnică de a-şi ajunge obiectul, ci mai curînd prin puterea ei de 
a fi un coeficient alcătuitor al subiectului. Metafizica nu se 
justifică totuşi prin nevoia de autoamăgire a insului sau a 
subiectului singular, cît prin necesităţi umane mai presus de 
orice veleităţi sau înclinări personale. Metafizica e un corolar 
al felului uman în genere, nu al felului „temperamental" sau 
„personal" al cutărui sau cutărui individ. în metafizică 
răspunde însuşi modul ontologic al omului îndeobşte. Meta¬ 
fizica nu e protuberanţapîlpîitoare a unei fragile subiectivităţi 
psihologice, nici cristalul unei năluciri în încăperea căruia s-ar 
refugia cutare decepţionat. Metafizica e expresia şi afirmarea 

veşnic reînnoită a unui mod existenţial care ţine constitutiv de 
fiinţa omenească. 

Problema pe care o luăm în cercetare este aşadar aceea a 
genezei lumii. Trebuie să fi existat o geneză ? Avem desigur 
latitudinea să ne închipuim lumea şi ca o permanenţă, din tot¬ 
deauna şi fără de sfîrşit, susceptibilă de multe schimbări în 
mărunţişurile ei, dar inalterabilă în mare. Se va vedea însă că 
lumea însăşi, cu structurile şi cu articulaţiile ei date, e mai 
accesibilă unei ofensive lămuritoare dacă admitem o „geneză". 
Fapt e apoi că perspectiva genetică facilitează enorm abor¬ 
darea problemelor cosmologice în general. Istoria cugetării 
omeneşti enumeră o mulţime de viziuni cosmologice. De cîte 
ori s-a admis o geneză a lumii, procesul a fost închipuit, fără 
excepţie, potrivit unui model luat din lumea de toate zilele. 
Geneza lumii a fost văzută totdeauna analogic, pornindu-se 
de la unul din multele procese genetice empirice. Interesant e 
că în probleme de amănunt care se referă la fenomene precise, 
teoreticienii au izbutit adesea să se scuture de vraja unor 
modele prea concrete. Icoana palpabilă stăpîneşte însă cu pu¬ 
tere imaginaţia teoreticienilor cînd e vorba de geneza lumii, 
deşi poate că tocmai în acest caz ar fi necesară o distanţare cît 
mai răspicată faţă de orice imagine fenomenală. Asemenea 
modele fenomenale, plivite cu toată grija din lumea empirică 
şi promovate apoi în arhetipuri de geneză cosmică, sunt 
multe. Iată la întîmplare cîteva: 

1. Procesul genezei biologice constituie temeiul unui astfel 
de arhetip cosmogonic. O fiinţă vie, mărginită în spaţiu şi în 
timp, dă naştere altor fiinţe vii care se menţin în cadrul 
aceluiaşi tip formal. De exemplu, insul uman e autorul altor 
inşi, cel puţin de acelaşi tip, dacă nu perfect similari. Con¬ 
cepţii cosmogonice care s-au inspirat pornind de la icoana 
genezei prin filiaţie găsim multe, mai vîrtos în mitologiile 
originare păstrate încă în memoria popoarelor sau în docu¬ 
mentele istoriei. Sub auspiciile acestui arhetip s-au plăsmuit o 
puzderie de cosmogonii. O pereche de zeităţi devine adesea 
punctul de obîrşie al tuturor existenţelor. Procesul fecundării, 

nul sau sămînţa la începutul lumii, sunt imagini frecvente. 
Principiile cosmice sunt văzute dual după chipul şi asemă¬ 
narea tatălui şi al mumei. Un adevărat arbore genealogic se 
înliripă astfel, lumea cu făpturile ei luînd înfăţişarea unei 
familii divine. De o înflorire deosebită s-a bucurat modelul 
procreării în sistemele alegorice ale gnosticilor care căzuseră 
pradă unei violente obsesii sexuale. în unele mitologii, se 
întîmplă să fie la început numai tatăl sau numai muma. O 
ilustraţie de înaltă sublimare a variantei ne oferă chiar meta¬ 
fizica creştină, dar aici nu e vorba de geneza lumii, ci de un 
secret proces intratrinitar: Tatăl dă naştere Fiului mai presus 
de orice proces vremelnic. 

2. Tehnica „facerii unui lucru" a servit şi ea ca punct de 
mînecare pentru concepţii cosmogonice. Un autor întruchi¬ 
pează ceva într-o materie existentă, potrivit unui plan preala¬ 
bil. în analogie cu facerea meşteşugită şi cu procedeele ei, se 
admite o materie primară din care cineva ar alcătui lumea ca 
un arhitect, ca un artist sau ca un meşteşugar. Un asemenea 
făcător este Duhul, care pluteşte la început peste noianul de 
apă în fundul căruia stă ascuns pămîntul din care El va 
plămădi lucrurile, văzutele şi nevăzutele. Din patrimoniul 
inalienabil al filozofiei face parte concepţia demiurgică a lui 
Platon. Ea se clasează singură la acest capitol. Lumea concretă 
e făcută, după mitul platonic, de un spirit al lumii (Demiurg) 
care lucrează potrivit icoanelor din lumea Ideilor eterne, per¬ 
fecte şi fără schimbare, într-un material gata de a accepta 
asemenea tipare. Concepţia demiurgică ce are ca model face¬ 
rea unui lucru din „ceva“ de către „cineva" a condus la vari¬ 
ante care nici astăzi n-au căzut cu totul în desuetudine. 

3. Procesul „emanaţiei" unui fenomen dintr-un izvor este 
un alt model mult folosit în istoria teoriilor cosmogonice. 
Facem abstracţie de procesele radioactive şi luăm emanaţia în 
accepţia sa obişnuită şi fără de pretenţii ştiinţifice, înţelegînd 
prin acest cuvînt procese cum ar fi: împrăştierea căldurii 
dintr-o vatră, ţîşnirea scînteii din cremene sau a razelor din 
discul solar, alcătuirea pînzei din trupul păianjenului şi aşa 

mai departe. Diverse viziuni cosmogonice, de natură vădit 
mitologică sau cîteodată de trudnică elaborare abstractă, au 
recurs la astfel de imagini spre a ilustra metafizic geneza 
lumii. Imaginea poetic-sugestivă a emanaţiei razelor din ro¬ 
tundul solar este prin frumuseţea ei intrinsecă o icoană arhi¬ 
cunoscută, servită cu pedagogică stăruinţă de către neo¬ 
platonici şi famulii 1 lor medievali, pentru a lămuri geneza 
ipostazelor metafizice ale unităţii supreme şi, în cele din 
urmă, pentru a lămuri însăşi geneza lumii. Să nu uităm că, 
pentru autorii concepţiilor cosmogonice în chestiune, metafo¬ 
ra avea aproape o putere de argument. în unele cosmogonii 
indiene, lumea se compune din însăşi substanţa lui Brahman, 
ca emisiunea diafană a reţelei din trupul păianjenului. Com¬ 
paraţia e adorabilă şi, cu toată puţinătatea ei, ea are în belşugul 
de comparaţii al Răsăritului acuitatea unui foc astral printre 
pietrele unei diademe. 

4. Producerea visului sau a unei halucinaţii, ca procese 
sufleteşti, a oferit de aşijderea termeni analogici întru eluci¬ 
darea procesului cosmogonic. Individul uman se transpune de 
la sine, în chip firesc şi intermitent, în stare de vis sau, excep¬ 
ţional, într-o zare halucinată. Visul şi halucinaţia sunt pro¬ 
iecţii subiective şi fără de temei în afară. La fel, lumea empi¬ 
rică obişnuită ar putea să se producă într-un eu mai adînc al 
nostru, ca un imens vis sau ca un tot iluzoriu. Nu discutăm 
valoarea analogiei, ci constatăm numai prezenţa istorică a 
unor concepţii cosmologice clădite pe o astfel de analogie. 
Asimilarea lumii cu visul a alcătuit mai ales în cultura indiană 
un punct de atracţie pentru poeţi şi gînditori. Mărturie arză¬ 
toare stau unele mituri străvechi şi cugetarea filozofică 
desfăşurată în Upanişade sau în comentariile vedantiştilor. 

5. Viziunea produsă prin hipnoză, adică printr-un proces 
care sare de la un subiect psihic asupra altuia, e un fenomen 
interesant ce merită de asemenea să fie invocat în această 


1 De la subst. lat . famulus ~ slujitor, supus docil; sensul folosit e cel de 
emul, urmaş fidel, epigon ( n.ed.). 

ordine de idei. Nu ştim dacă viziunea produsă prin hipnoză a 
(ost vreodată conştient utilizată ca ilustrare a procesului cos¬ 
mogonic. Nimic nu ne împiedică totuşi să operăm noi înşine 
o apropiere între procesul hipnozei şi gîndul care stă de 
exemplu la baza sistemului filozofic al lui Berkeley. Epis¬ 
copul Berkeley afirmă că lumea empirică, cu elementele ei cali¬ 
tative şi formale, este o existenţă pur psihică-subiectivă, un 
ansamblu de percepţii produse în sufletul omenesc datorită 
unei influenţe directe a divinităţii, iar nu a unor pretinse 
obiecte din afară. Potrivit concepţiei lui Berkeley, faptele se 
petrec, adăugăm noi, ca şi cum am sta sub înrîurirea hipnotică 
a unei divinităţi care ar avea nu ştim ce pricini secrete de a 
stîrni în suflete această imagine cu totul subiectivă a unui cos¬ 
mos. Raportarea sistemului lui Berkeley la procesul hipnozei 
nu e deloc arbitrară, deşi Berkeley însuşi n-a făcut-o. De alt¬ 
fel, ilustrul episcop nici nu putea să facă apel la o asemenea 
imagine, fiindcă pe vremea lui nu se prea cunoşteau feno¬ 
menele parapsihologice, sau, dacă se cunoşteau, ele erau so¬ 
cotite mai mult ca un fel de miracole, fie dumnezeieşti, fie 
drăceşti. Dar apropierea ce o facem e oportună, fiindcă ne 
pune la dispoziţie, printre altele, şi un strălucit mijloc spre a 
deosebi mai limpede sistemul filozofic al lui Berkeley de orice 
sistem idealist, cum ar fi de pildă cel kantian. în sistemul 
kantian, conţinutul sensibil al apercepţiilor este de asemenea 
socotit ca un „ce“ subiectiv , dar materialul sensibil e în acelaşi 
timp privit şi ca un răsunet în noi al „lucrului în sine“, iar nu 
ca rezultat direct al unui demers divin, al unei hipnoze dum¬ 
nezeieşti, sau ca act de sugestie săvîrşit de un spirit absolut 
asupra sufletului individual. 

6. Procesul revelării, datorită căruia un fenomen ascuns 
din diferite cauze se face vizibil sau perceptibil, luînd forme 
mai accesibile simţurilor noastre, ilustrează şi el unele con¬ 
cepţii cosmogonice. Sufletul cuiva, totdeauna ascuns, ni se 
revelează în expresia feţii, fizionomia cu schimbările ei fiind 
ca fluturarea unor semne menite să ne comunice stări şi gîn- 
duri. Vîntul invizibil se întrupează în roza indicatoare de 

direcţii sau în pînza unei corăbii. Păunul îşi desface roata cu 
ochiurile şi cu minunile de culoare pentru a se arăta. Duhul de 
pe muntele Sinai s-a arătat în flăcările vegetalului solitar. Iată 
tot atîtea fenomene care pot să ilustreze plastic şi un gînd 
cosmogonic. în adevăr, concepţiile diverselor şcoli mistice 
islamice, de pildă, au nevoie de astfel de ilustrări. Lumea 
empirică, sensibilă, materială este, după doctrinele misticis¬ 
mului islamic, un simplu mijloc vestimentar cu ajutorul căruia 
Dumnezeu se face accesibil simţurilor noastre, El care pentru 
simţurile noastre este insesizabil în sine. Lumea e revelarea 
substanţei divine, care îmbracă înadins aspecte de care să 
putem lua act potrivit constituţiei noastre. „Lumea" ar fi o 
adaptare intenţionată a Divinului la capacitatea cognitivă a 
noastră! 

7. Geneza din nimic a unui lucru, pe temeiul unui cuvînt 
sau al unui act magic, este de asemenea un model de geneză 
cosmică. Se va opina că geneze magice din nimic nu ne este 
dat să constatăm niciodată în cîmpul experienţei. Criticismul 
ştiinţific şi filozofic a compromis desigur definitiv ideea unei 
pretinse geneze din nimic. Dar noi nu vorbim despre geneza 
trecută prin filtrul criticii. Pe noi ne interesează experienţa 
primitivă şi naivă care vede aievea geneze din nimic, chiar 
dacă ele n-ar fi decît aparente. Primitivul nu vede tehnica, ci 
numai efectele prestidigitaţiei. Primitivului îi scapă ce se pe¬ 
trece după perdea. Dar magia e neapărat şi în toate cazurile 
înşelăciune ? Cît priveşte fachirismul şi toate fenomenele sale, 
suntem încă departe de a şti cu certitudine în ce măsură ele se 
datorează unei hipnoze colective şi în ce măsură ele au un real 
substrat ocult. De altă parte, puterea psihologică a cuvîntului 
e prea cunoscută. în cultura folclorică şi în sufletul popular 
întîlnim nu numai „descîntecul", ci şi efectele sale absolut 
certe. Să nu uităm pe urmă că toate popoarele sunt în posesia 
unui patrimoniu milenar, aproape inatacabil, de credinţe ma¬ 
gice, indiferent dacă ele corespund sau nu unei realităţi. 
Sufletul primitiv e îmbibat de această mentalitate. Nu e prin 
urmare de mirat că se găsesc în istoria gîndirii concepţii care 
închipuie pe Dumnezeu ca pe un suprem vrăjitor, făcînd 

lumea din nimic, prin rostirea unui cuvînt magic, simplu 
numai pentru a se juca sau pentru a-şi arăta puterea. Ba din 
mitologia egipteană aflăm că, anterior chiar primului zeu, a 
lost „numele" lui. Primul zeu s-a născut datorită puterii ma¬ 
gice inerente numelui său. 

Lăsînd să se perinde prin faţa noastră principalele sisteme 
cosmologice pe care spiritul uman le-a imaginat, rămînem cu 
impresia că în toate cazurile se porneşte de la un anume pro- 
ies genetic fenomenal, empiric, parţial, izolat, pentru ca de 
aici să se facă saltul la întreaga sferă cosmică. De cîte ori lu¬ 
mea e concepută ca un „ce“ înfăptuit pe o cale oarecare, s-a 
recurs întru limpezirea procesului la analogii empirice. Meta¬ 
fora, cu termenii obîrşiţi în imediat, stă la baza oricărei con¬ 
cepţii cosmogonice, cu excepţia' poate a acelora care închipuie 
lumea ca un dat din eternitate, ca un fapt ireductibil egal sieşi 
în toate fazele. Supoziţia ireductibilităţii lumii ni se pare mai 
mult rezultatul unei sfieli de a face un ultim efort intelectual 
pentru a o explica. Unui serios apetit explicativ îi este însă 
aproape inerentă perspectiva genetică. Dar această perspectivă 
s-a realizat din nefericire pînă acum totdeauna după chipul şi 
asemănarea unui mod genetic empiric. Să împingem în aria 
atenţiei această propoziţie: Geneza lumii în general a fost ase¬ 
muită felului genetic al unui infim fragment al lumii. Nu e 
oare acest procedeu şi abuziv şi cam primar ? Articularea unei 
astfel de întrebări este egală cu denunţarea procedeului. 
Lumea empirică e plină de moduri genetice total deosebite 
între ele. Cum ar mai putea atunci întregul lumii să fie obiec¬ 
tul unei explicaţii genetice pornite sub auspiciile unui frag¬ 
ment oarecare al ei ? O vădită constatare şi o mare nedumerire 
se unesc astfel într-o primă judecată de nonacceptare. Pro¬ 
testul pe care-1 ridicăm în aceste consideraţii preliminare, 
pregătind o nouă teorie cosmogonică, se îndreaptă împotriva 
metaforismului cu substrat imediat şi parţial. Să fim bine 
înţeleşi. Nu refuzăm consimţămîntul nostru metaforismului 
în general, ci metaforei de obîrşie direct-empirică şi prea uni¬ 
laterală, într-o problematică de ultime subtilităţi şi legată prin 
chiar termenii ei de un mare „întreg". Suntem invitaţi la un 

efort explicativ care se aşază în afară de modurile genetice 
empirice, căci numai o asemenea explicaţie poate sluji drept 
suport ascuns tuturor acestor moduri genetice pe care le ştim 
din experienţă şi a căror sugestie trebuie s-o ocolim. Cert, o 
teorie cosmogonică nu se poate dispensa de metafore, dar ea 
va ajusta imaginile la care recurge în aşa fel ca procesul cos¬ 
mogonic să fie un proces singular. Se cere deci un act teo- 
retic-constructiv care se leapădă de orice model grosolan. 
Metafora imediată, izvorînd dintr-un fragment al lumii empi¬ 
rice, nu mai poate satisface exigenţele teoretice ale timpului 
cît priveşte problematica cosmogenezei. O explicaţie singu¬ 
lară, de un metaforism mai elaborat şi mai distant în raport cu 
imediatul, este ceea ce suntem pe cale de a propune în paginile 
ce urmează. „Geneza lumii" trebuie să fie un proces care nu 
are nici un echivalent simetric în lumea empirică. 


MARELE ANONIM, GENERATORUL 


Nu putem vorbi despre o geneză a lumii fără de a admite 
existenţa unui centru metafizic care este altceva decît lumea. 
Acestui gînd cu privire la un „centru metafizic" al existenţei 
în general, ne-am străduit, cînd cu ocoluri, cînd mai de-a 
dreptul, să-i dăm oarecare relief şi în cîteva lucrări anterioare. 
Ideea e desigur de mult acreditată, dar ea îngăduie progresive 
conturări. Căutînd o denumire pentru acel centru copleşitor, 
dar de-abia adulmecat, am găsit că trebuie să facem uz de un 
termen menit în primul rînd să ţină trează capacitatea noastră 
de nedumerire şi ghicire. Am pornit la drum, spunîndu-i 
Marele Anonim. Termenul, dacă n-are valoare demonstrativă 
pentru existenţa designată, împreună totuşi în sine tot ce 
sufletul nostru poate să dea acestei existenţe presimţite, din¬ 
colo de orice lumină şi de orice neguri, adică toată supunerea 
şi toată uimirea. Marele Anonim este existenţa care ne ţine la 
periferie, care ne refuză, care ne pune limite, dar căreia i se 

datorează orice altă existenţă. Călătorind prin noi înşine în 
căutarea lui, l-am bănuit la un moment dat şi dincolo de noi. 
l’e urmă am fost nevoiţi să-l gîndim cu accentul dislocat şi cu 
greutatea tot mai mult dincolo de noi, în zone mai presus de 
toată făptura. Cititorii îşi aduc aminte desigur că uneori am 
sta la îndoială dacă Marele Anonim trebuie să-i zicem şi 
„Dumnezeu". Ezitarea noastră e scuzabilă, căci Marele Ano¬ 
nim ne derutează prin apucăturile sale egocentrice şi prin 
uzarea faţă de noi de unele măsuri a căror promptă calificare 
ar stîrni stupoare teologilor. Marele Anonim, abătîndu-se de 
la ceea ce pentru noi este suprem principiu de conduită, se 
apără nu numai de îndreptăţită noastră curiozitate, dar şi de 
înalta noastră afirmare pe care o credem sfîntă datorie. Vom 
vedea în acest studiu că egocentrismul Fondului Anonim 
depăşeşte cu mult cele arătate. Concedem că nu ne stau la 
îndemînă spre a judeca o atare situaţie decît criterii foarte 
fragile şi mai ales foarte omeneşti. Metafizica nu trebuie con¬ 
damnată, fiindcă întrebuinţează uneori cuvinte tari. De fapt, 
ea nu procedează ostentativ. Cuvîntul tare e mai mult semnul 
unei mirări că ea poate fi pusă la aşa de grea cumpănă. Dar 
nici teologii nu au motive serioase de prea mare spaimă, căci 
aspectele care produc impresia că ne-am găsi la periferia unui 
fond demonologie permit sub un alt raport o reabilitare. Ma¬ 
rele Anonim ia măsuri preventive pentru ca omul şi creatura 
în general să nu se poată afirma decît în anumite limite. Totul 
se petrece ca şi cum creatura ar putea, în lipsa măsurilor pre¬ 
ventive, să devină primejdioasă pentru Marele Anonim. Dacă 
punem întrebarea legitimităţii măsurilor şi interdicţiilor pre¬ 
ventive în chestiune, nu vom mai şovăi nici un moment să 
recunoaştem că ele sunt pe deplin motivate nu numai sub 
unghiul centralismului anonim, dar şi sub acela al echilibrului 
cosmic. Cu acest chip ajungem, făcînd un ocol, să înzestrăm 
pe Marele Anonim cu atributele divine, pe care, despoiaţi de 
perspectiva necesară, nu ne-am fi putut hotărî să i le acordăm. 
Dacă dăm cuvîntului o accepţie mai elastică decît se obiş¬ 
nuieşte, nimic nu ne va mai opri să spunem Marelui Anonim 
şi astfel: Dumnezeu. Aceasta cu atît mai mult cu cît dincolo 

de Marele Anonim nu întrezărim, oricît am pune mîna 
streaşină ochilor, o existenţă şi mai centrală. 

Marele Anonim este un „tot unitar" de o maximă com¬ 
plexitate substanţială şi structurală, o existenţă pe deplin au¬ 
tarhică, adică suficientă sieşi. Avînd întru totul conştiinţa că 
propunem un mit metafizic, atribuim Marelui Anonim posi¬ 
bilitatea de a se „reproduce" ad indefinitum, în chip identic, 
aceasta fără de a se istovi şi fără de a-şi asimila substanţe din 
afară. Cu aceasta am formulat teza pe care vrem s-o aşezăm în 
fruntea întreprinderii noastre speculative. E aici o proporţie 
fundamentală pe care urmează să o punem la încercare. Ea 
n-are pretenţii de dogmă, în sens obişnuit, şi nici de rezultat 
suprem al unor inducţii. Ea reprezintă doar o anticipaţie care 
poate să ceară consimţămîntul cititorului numai progresiv şi 
în măsura în care ea va fi în stare să organizeze o viziune 
metafizică de mare amploare fără de a ajunge în conflict cu 
rezultatele experienţei. Propoziţia noastră iniţială nu o vrem 
însoţită nici de acel mod de argumentare aparent stringent, 
dar ambiguu şi plin de goluri, de care s-a abuzat cu atîta naivi¬ 
tate în metafizica ante- dar şi postkantiană. Modul de argu¬ 
mentare la care facem aluzie, operînd cu noţiuni de limită şi 
cu două feţe, nu se poate bucura într-un sistem metafizic de o 
valoare cu adevărat arhitectonică şi constructivă cît de preţul 
unui decor. Iar de un asemenea decor ne putem dispensa fără 
pagubă. Cu propoziţia noastră de temelie nu vrem să ali¬ 
mentăm nici alte nădejdi deşarte. Să nu aştepte nimeni din 
partea noastră bunăoară un discurs, pe cît de doct pe atît- de 
inconsistent, cu privire la atributele „infinite" şi „absolute" 
ale Marelui Anonim. Nu suntem deloc dispuşi să urmăm 
pilda metafizicilor clasice care, cedînd ispitei, s-au lansat în 
jocul antinomiilor de neocolit. Cu noţiuni precum cele ale 
„infinitului" ori „absolutului" care înfloresc cu predilecţie în 
ţinuturile incerte ale speculaţiei se poate bate apa în piuă, dar 
nu se mai poate spera să se clădească o metafizică pentru folo¬ 
sul zilei de astăzi. Ne vom feri de astfel de subtilităţi scolastice 
care nu au sfîrşit. De exemplu, vorbind despre „puternicia" 
Marelui Anonim, vom evita să spunem că este „absolută", ca 

şi cum nu s-ar putea gîndi alta şi mai mare. „Absolută" este 
această puternicie numai în înţelesul unui superlativ real, 
adică în sensul că ea este cu totul copleşitoare în asemănare cu 
puterile creaturii. N-am vrea aşadar să se dea cuvintelor de¬ 
spre Marele Anonim o semnificaţie prea ţeapănă. Cuvintele 
reprezintă aici de obicei superlative metaforice sub unghi 
uman, într-o privelişte ce depăşeşte total proporţiile creatu- 
rale. Marelui Anonim îi atribuim aşadar, potrivit complexi¬ 
tăţii şi plenitudinii sale, putinţa de a „genera" un număr 
nelimitat de existenţe identice. Acceptînd să luăm în conside¬ 
rare numai natura şi posibilităţile fireşti ale Marelui Anonim, 
ar trebui să spunem că el nu este un creator de lumi, ci un 
generator de Dumnezei echivalenţi. Marele Anonim fiinţează 
sub presiunea unei sarcini imanente lui, al cărei deznodămînt 
natural ar fi o nesfîrşită teogonie. Aceasta e premisa cea dintîi, 
pe care vom analiza-o la timpul său şi sub unghi epistemo¬ 
logic ca expresie a unui mister potenţat, dar care deocamdată 
e numai punctul de unde lansăm săgeata. Premisa la care 
aderăm, conştienţi de rostul ei în procesul de precipitare a 
unui sistem cosmologic, rosteşte hotărîrea noastră de a înţe¬ 
lege „totul" şi „plenitudinea" Marelui Anonim ca fiind înzes¬ 
trate cu supreme posibilităţi şi pe planul „generator". Situaţia 
iniţială presupusă ar permite formulări figurat-matematiceîn 
termeni care aparţin calculului ce şi-a ales ca obiect transfini- 
tul, dar, după cum spuneam adineaori, găsim mai înţelept sfatul 
să prevenim orice dialectică ce ar pasiona doar pe începători 
într-o asemenea problematică. Să repetăm teza nudă, pentru a 
face numaidecît un pas mai departe. Marele Anonim, exis¬ 
tenţă de o copleşitoare complexitate şi amploare, are prin sine 
însuşi, fără a fi supus nici unei scăderi sau alimentări, putinţa 
să genereze ad indefinitum existenţe de aceeaşi amploare sub¬ 
stanţială şi de aceeaşi complexitate structurală. Marele Anonim 
reprezintă un sistem autarhic deplin, el fiinţează ca un tot 
suficient sieşi, dar, datorită plenitudinii sale, el e îndrumat 
spre generare reproductivă. Posibilităţile reproductive ale Ma¬ 
relui Anonim rămîn însă, graţie unor măsuri speciale, o 
veşnică virtualitate, căci din dezlănţuirea procesului repro- 

ductiv ar rezulta fie alte „toturi divine", adică tot atîtea sis¬ 
teme autarhice care s-ar sustrage pazei şi controlului central, 
fie sisteme egocentrice care ar încerca să se subtituie întîiului 
şi tuturor celorlalte. în amîndouă cazurile s-ar declara, într-un 
fel sau altul, o gravă teoanarhie. Marele Anonim se găseşte 
astfel, din capul locului, într-un paradoxal impas. Este vorba 
aici despre un impas de perspectivă, impas anterior oricărei 
existenţe derivate, de a doua mînă. Impasul e prilejuit atît de 
ceea ce ar putea să aibă loc, cît şi de necesitatea evitării unor 
consecinţe egale cu dezastrul existenţei. Asemenea raţiuni de 
impas vor hotărî calea pe care va apuca Marele Anonim. Căci 
Marele Anonim nu se abandonează unui proces firesc, ci ia un 
drum poruncit de superioare considerente. Aici, în acest mo¬ 
ment, intervine ceea ce s-ar putea numi „voinţa" Marelui 
Anonim, voinţa condusă de sfatul pe care el singur şi-l dă. 
Pentru a preîntîmpina procesul teogonic şi urmările anarhice, 
Marele Anonim îşi va paraliza înadins posibilităţile repro- 
ductive: şi anume pe o scară de maximă întindere. Marele 
Anonim este virtualmente un generator de „toturi divine" 
egale cu el însuşi, dar, pentru a salva centralismul existenţei, 
Marele Anonim nu se va manifesta decît prin acte reproduc- 
tive cu obiectivul minimalizat; cu obiectivul minimalizat atît 
sub unghi substanţial, cît şi sub unghi structural. Aceste acte 
reproductive minimalizate sunt aşa-zisele acte „creatore" ale 
divinităţii care au fost cel mai adesea privite în analogie cu 
actele „creatoare de opere" ale omului. S-a strecurat în con¬ 
cepţiile despre actele creatoare ale divinităţii un penibil şi 
stîngaci antropomorfism. Desigur că fără de antromorfisme 
nu se prea poate dura o metafizică, totuşi nu încape îndoială 
că ele trebuie reduse pe cît se poate. Actele creatoare ale Ma¬ 
relui Anonim nu sînt nici acte creatoare din nimic, nici acte 
aplicate asupra unui material dat. Actele Marelui Anonim se 
numesc mai mult impropriu „acte creatoare ", căci ele sunt în 
esenţă acte reproductive. Dar nici un act reproductiv al Ma¬ 
relui Anonim nu se declară, aşa cum ar putea, adică nici un act 
al său nu e generator răspicat al unui „tot divin". Marele 
Anonim intervine faţă de posibilităţile sale reproductive glo- 

hale cu acte de anulare preventivă de maximă extensiune: nu¬ 
mai aşa Marele Anonim poate salva centralismul existenţei. 
„Creaturile" directe ale Marelui Anonim nu sunt, cu alte 
cuvinte, rezultatul unei voinţe creatoare propriu-zise care ar 
purcede să realizeze din nimic „substanţe" şi „forme"; crea¬ 
turile directe reprezintă efectul unor acte „reproductive" ale 
divinităţii, rămase nesuspendate de voinţa sa. Voinţa Marelui 
Anonim, ca efort, nu e îndreptată spre creaţie, ci are ca obiec- 
tiv tocmai prevenirea unei prea mari amplori generatoare. 
Voinţa divină nu este decît substratul unor foarte ample 
operaţii eliminatorii sau de sistematică degradare şi decimare 
a „posibilităţilor". Grija de început a divinităţii nu este „crea¬ 
ţia", ci stăvilirea sau stingerea extremă a unuiproces teogonic 
posibil. Posibilitatea pozitivă admisă a actului creator al Ma¬ 
relui Anonim plus posibilităţile suspendate ar da împreună un 
„tot divin". Ceea ce se îngăduie să fie „creat" şi ceea ce este 
„oprit" se întregeşte complementar: aceste două părţi ar face 
împreună un Dumnezeu, cum în fizică două culori comple¬ 
mentare suprapuse dau culoarea albă sau solară. Este cu totul 
legitimă afirmaţia că orice posibilitate nediscriminată a Mare¬ 
lui Anonim este complementul minor al unei imense mase de 
posibilităţi suprimate; orice creatură directă a Marelui Ano¬ 
nim va fi un infim fragment, îngăduit şi liber realizat, al unui 
Dumnezeu posibil. Am repetat de cîteva ori în ultimele 
propoziţii expresia despre o creaţie directă a Marelui Anonim. 
Lumea dată (cosmosul) este, după cum vom arăta mai la vale, 
rezultatul unei creaţii directe cît priveşte elementele-substrat, 
dar şi a unei creaţii indirecte cît priveşte substanţele şi formele 
complexe. De fapt, Marele Anonim creează lumea direct şi 
indirect, condus exclusiv de voinţa de a preîntîmpina „filiaţia". 
Crearea lumii are, altfel vorbind, aspectul unei soluţii de 
impas. Dar ea e singura soluţie, optima soluţie. Posibilitatea 
de reproducere totală, la nesfîrşit, zace în însăşi „natura" 
Marelui Anonim, de unde urmează că actul creator real este 
doar ceea ce rămîne neretezat la pasajul critic pe sub ochiul 
circumspect al divinităţii. Voinţa Marelui Anonim nu prezin¬ 
tă analogii cu voinţa omului, sau cel puţin ea are alt sens: ea 

nu este de-a dreptul plăsmuitoare sau constructivă, ci cate¬ 
goric eliminatorie. Dacă reproducerea totală este expresia 
naturii divine însăşi, atunci voinţa Marelui Anonim este prin 
excelenţă o facultate „denaturantă". Orice act creator al Mare¬ 
lui Anonim trebuie socotit de fapt ca generare sau procreare 
denaturată pînă la nerecunoaştere, prin radicală mutilare anti¬ 
cipată. „Ipostazele", dacă prin acest termen înţelegem exis¬ 
tenţele identice sau similare, sunt cele mai fireşti posibilităţi 
ale Marelui Anonim, nu două, nu trei, ci nenumărate. Dar per¬ 
spectiva ipostazelor reprezintă în acelaşi timp marea spaimă a 
Fondului Anonim. Dumnezeu procedează direct şi indirect la 
crearea lumii de teama Fiului, şi iarăşi şi iarăşi de teama Fiu¬ 
lui, fără de capăt. Dumnezeu e „teogonic", prin chiar natura 
sa, dar, trebuind să salveze centralismul existenţei, el e nevoit 
să devină antiteogonic. Marele Anonim, plenitudinea genera¬ 
toare însăşi, îşi impune din înalte raţiuni o arzătoare cruzime 
faţă de posibilităţile sale: nesfîrşitei filiaţii teogonice i se sub¬ 
stituie acte reproductive în prealabil făcute inofensive prin 
minimalizare. Existenţele identice sau similare: acestea alcătu¬ 
iesc perspectiva de a doua zi a divinităţii, căci tot ce ţine de 
Marele Anonim este în el pe deplin realizat. în stare de „posi¬ 
bilitate" se găseşte astfel în el numai repetiţia, reproducerea; 
dar reproducerea „întocmai“ ar însemna, prin consecinţele ei, 
o descentralizare, o teo-anarhie, ceea ce îngrijorează pe Mare¬ 
le Anonim în aşa măsură, încît el va proceda la tăioase, sis¬ 
tematice şi necruţătoare stăviliri. Vom avea prilejul să arătăm 
cîtă grijă se pune în articularea acestui sistem preventiv, şi cît 
de circumspect Domnul lăuntric al tuturor cercurilor preîn- 
tîmpină primejdia de care e pîndit datorită propriei sale naturi. 

Aducînd în discuţie ipostazele, adică existenţele identice 
sau similare, e poate indicat să ne lămurim poziţia faţă de sis¬ 
temele care admit realitatea ipostazelor. E îndeajuns de cu¬ 
noscut că neoplatonismul şi felurite concepţii gnostice admit 
fie trei, fie o serie întreagă de ipostaze ale unităţii supreme. 
Unitatea supremă, cea mai presus de categorii, emite după 
părerea lui Plotin o copie uşor inferioară ei însăşi: raţiunea 
(nous, logos), iar raţiunea emite o altă copie iarăşi uşor infe- 

mură ei însăşi: sufletul lumii (Demiurg), care ar fi făcătorul 
lumii potrivit unor idei, la rîndul lor şi ele copii mai depărtate 
ale raţiunii divine. Lucrurile s-ar petrece potrivit principiului 
pi oiectilelor încapsulate şi ar avea aspectul unei cascade prin- 
n un canal de similitudini. „Decadenţa" ar fi inerentă ipos- 
i azelor, adică un proces normal, fiindcă în cele din urmă orice 
emanaţie ar fi fatalmente inferioară sursei. Totuşi, coruperea 
ipostazelor nu e aşa de gravă ca să fie fără îndreptare. După 
concepţia neoplatonicienilor, menirea omului ar fi tocmai 
aceea de a urca din nou panta decadenţei cosmice pînă la reu¬ 
nire cu unitatea supremă, izbîndă obţinută uneori în aşa-zi- 
sele stări de extaz. Decadenţa cosmică este privită ca un proces 
reversibil, ca şi cum totul s-ar petrece, spre mîngîierea crea¬ 
turii, pe o scară de aproximative similitudini. Nous, Raţiunea, 
ar fi o copie a unităţii divine, o copie nu tocmai desăvîrşită, dar 
oricum o copie recognoscibilă, iar Sufletul lumii ar fi o copie 
a Raţiunii, iarăşi o copie nu tocmai perfectă, dar oricum o 
copie. întregul iniţial se regăseşte mai puţin închegat în în¬ 
tregul Raţiunii, iar întregul Raţiunii se găseşte mai puţin 
închegat în întregul Sufletului lumii. Asemănarea dintre mo¬ 
del şi copia emisă este copleşitor precumpănitoare faţă de 
coruperea neesenţială ce o îndură fatalmente copia, iar în 
unele cazuri copia îşi poate chiar restaura desăvîrşirea asemă¬ 
nării cu modelul. Din parte-ne, concepem altfel procesul cos¬ 
mogonic de bază. Orice act creator (numai impropriu numit 
astfel) al Marelui Anonim este, precum am afirmat, sub specia 
posibilităţii, un act de procreare globală a sa, dar, sub specia 
realizării, orice asemenea act este, din înalte raţiuni centraliste, 
înadins sugrumat la maximum. Disanalogia dintre Marele 
Anonim şi orice rezultat direct sau indirect al actelor crea¬ 
toare este copleşitoare şi iremediabilă faţă de similitudinea ce 
rămîne în umbră şi în orice caz neglijabilă. De aceea, se pare 
că rostul omului este cu totul altul decît de a căuta să se facă 
asemenea aceluia care în prealabil s-a îngrijit să-l mutileze şi 
care, prin toate măsurile preventive luate, tinde tocmai la con¬ 
servarea disanalogiei. Marele Anonim este existenţa pîndită de 
o singură primejdie, de primejdia propriei sale naturi genera¬ 
toare de identităţi, dar Marele Anonim e totodată şi singura 

existenţă care salvează totul prin neîndurata sa voinţă, dirijată 
de negaţiile unei previziuni hegemonice. „Lumea" nu e rezul¬ 
tatul unui firesc proces emanativ, ci suma rezultatelor directe 
şi indirecte ale unor acte generatoare înadins zădărnicite sau 
denaturate pînă la nerecunoaştere. Obiectivul actului genera¬ 
tor al Marelui Anonim are amploarea complexă a totului divin, 
dar acest obiectiv este totdeauna voit restrîns la un segment 
absolut simplu sub unghi structural şi minimalizat la extrem 
sub unghi substanţial. Un astfel de rezultat poate fi numit o 
„diferenţială divină". Actele genetice ale Marelui Anonim au 
deci loc în termeni tocmai opuşi celor posibili. Vom vedea 
încetul cu încetul rostul acestei geneze în răspăr. Să însemnăm 
deocamdată că singurele rezultate ale genezei sunt diferenţia¬ 
lele divine, şi că orice făptură mai complexă nu este decît 
rezultatul unor geneze indirecte, avînd ca bază tocmai diferen¬ 
ţialele divine. Posibilităţile generatoare ale Marelui Anonim, 
liber şi necontrolat dezlănţuite, ar da o serie nesfîrşită de exis¬ 
tenţe similare divine, imenşi munţi de aceeaşi altitudine între 
care s-ar căsca văile, marcînd ritmul generator. O asemenea 
geneză ar sfîrşi prin lupta munţilor pentru uzurparea centru¬ 
lui. Din această pricină şi din alte cîteva, Marele Anonim se 
hotărăşte pentru o geneză a rebours prin „diferenţiale". 

Poate că nu e tocmai inoportun să indicăm prin cîteva 
imagini simbolice aceste gînduri cosmologice. „Totul divin" 
să-l ilustrăm printr-o sferă sau un cerc. Imaginea simbolică 
reprezintă nu numai complexitatea extremă, structurală şi 
substanţială, a Marelui Anonim, ci si autarhia sa deplină: 

O 

F'g- 1 

în cazul acesta toate posibilităţile unui singur act repro- 
ductiv al Marelui Anonim le reprezentăm grafic prin aceeaşi 
sferă sau cerc. Iar rezultatul procesului teogonic „posibil" e 
ilustrat printr-o serie nelimitată de sfere sau cercuri cu totul 


asemenea: 



Marele Anonim, generatorul 


35 


O O O O O 

Fig. 2 

în realitate însă, acest proces teogonic nu se declanşează. 
I’i ocesele care au loc îşi reduc obiectivul la „diferenţialele divi- 
ih*“. Oricare din aceste diferenţiale divine este un minim sub¬ 
stanţial, purtător al unei structuri egale cu un segment absolut 
simplu al structurii divine. Diferenţiala divină fiind însă un 
minim substanţial, ea nu poate decît să fie purtătoarea unei 
structuri virtuale. Sub unghi substanţial, diferenţialele divine 

permit să fie imaginate simbolic ca o serie de puncte:. 

Sub unghiul structurilor lor virtuale, diferenţialele divine îngă¬ 
duie să fie imaginate simbolic ca fragmente infinitezimale ete- 
i ogene, dar absolut simple, ale sferei sau ale cercului divin: 



V U o ^ A i\H 


Fig. 4: Structuri virtuale ale diferenţialelor divine 

în asemenea „diferenţiale divine", purtătoare de astfel de 
structuri virtuale eterogene, se pulverizează întîiul act genetic 
al Marelui Anonim. Cum însă actul genetic se repetă nelimitat, 
vom obţine pentru fiecare diferenţială o serie omogenă neli¬ 
mitată: 


o a n 



etc., etc. ad infinitum 




etc., etc. ad infinitum 




etc., etc. ad infinitum 


Fig. 5 

etc., etc., etc. 

Dacă am ţine să reprezentăm grafic concepţiile teo- sau 
cosmogonice propuse de alte sisteme metafizice, am obţine cu 
totul alte imagini simbolice. De exemplu, procesul generator 
intratrinitar, cum îl concepe metafizica creştină, permite, ca 
proces generator de identităţi, de ipostaze care rămîn totuşi 
de o „fiinţă", următoarea reprezentare: 



Procesul emanativ, generator de ipostaze similare, dar uşor 
degradate, aşa cum îl concepe neoplatonismul, este reprezen- 
tabil în chipul următor: 

Procesul creator „efulgurant", datorită căruia iau fiinţă în 
sistemul lui Leibniz „monadele", solicită următoarea ilustrare 
gi afică: 



Creator 



Fig.8 

Dumnezeu este, după Leibniz, creatorul „lumii". Lumea 
se compune din nenumărate „monade". Fieştecare monadă 
este însă un „individ", un microcosm în care se oglindeşte, mai 
mult sau mai puţin clar, lumea în întregul ei, După părerea lui 
Leibniz, nu există două monade absolut la fel. 

Faţă de orice sistem emanatist, sistemul nostru poate fi 
caracterizat ca reproducţionism înadins diferenţializat şi hege¬ 
monie ajustat. Această geneză e singulară în felul său; ea n-are 
nici un model empiric, cum posedă orice emanatism şi orice 
creaţionism. 

Geneza lumii nu s-ar fi dezlănţuit dacă Marele Anonim 
s-ar fi abandonat fără rezervă posibilităţilor sale reproductive 
fireşti. în acest caz, ar fi avut loc o geneză de sisteme scăpate 
dc controlul unui centru şi comandate de tendinţa spre reci- 

procă uzurpare. Din fericire, plenitudinea generatoare a Ma¬ 
relui Anonim stă şi sub imperiul unei prevederi şi a unei 
voinţe. Voinţa Marelui Anonim nu este însă ca a omului, o 
facultate pozitiv-realizatoare, ci în primul rînd o facultate în 
serviciul unei uriaşe tăgăduiri, facultatea denaturării, a sus¬ 
pendării unor posibilităţi gata de a se realiza. Lumea, cu făp¬ 
turile sale şi cu omul în ea, nu se datorează aşadar Marelui 
Anonim în înţeles de natura naturans\ ea se datorează posi¬ 
bilităţilor reproductive ale Marelui Anonim, denaturate la 
maximum pe temeiul previziunilor hegemonice. Efortul voli- 
ţional al Marelui Anonim are ca obiectiv ceea ce nu trebuie să 
se facă, iar nu ceea ce se face. Date fiind posibilităţile repro¬ 
ductive ale lui Dumnezeu, ceea ce e de mirat nu e atît creaţia 
lumii, cît împrejurarea că nu se naşte seria divină. Dacă izbu¬ 
tim să explicăm de ce nu se naşte seria divină, lămurim eo ipso 
creaţia lumii, căci lumea nu e decît sedimentul unor procese 
teogonice radical şi înadins zădărnicite. în această ordine de 
idei, existenţa lumii apare ca o dovadă că Marele Anonim nu 
are alte ipostaze. Lumea ia fiinţă pe două temeiuri: întîi, pe 
temeiul reproductibilităţii adindefinitum a lui Dumnezeu; şi 
al doilea, pe temeiul incompatibilităţii acestei serii divine cu 
hegemonia lui Dumnezeu. Marele Anonim se găseşte în fron¬ 
dă faţă de posibilităţile sale, pe care izbuteşte în cele din urmă 
să le dea peste cap măcinîndu-le. 

S-a afirmat uneori că geneza lumii ar fi într-un fel egală cu 
însăşi gîndirea lui Dumnezeu. Formula, pusă în circulaţie încă 
din străvechi timpuri, în această privinţă este aceea a unei pre¬ 
supuse identităţi între actul ideativ şi actul realizator. O idee 
gîndită de Dumnezeu ar fi eo ipso şi înfăptuire, actualizare, 
transpunere existenţială. Avem de-a face aici desigur cu un 
simplu postulat teoretic care s-a bucurat de aprobarea, tacită 
sau manifestă, a multor metafizicieni. Pentru noi, postulatul e 
mai mult un pretext care ne permite cîteva variaţii nu tocmai 
lipsite de interes. Consideraţiile ce le intercalăm nu trebuie 
repudiate din capul locului pentru motivul că s-ar întemeia pe 
o premisă doar postulată şi cîtuşi de puţin demonstrată. 
Consideraţiile au un caracter jucăuş şi condiţionat. Dacă admi- 

trm că „gîndul“ este, pe plan divin, echivalentul unui act rea¬ 
lizator, ajungem destul de lesne la constituirea unor paradoxe. 
In cele din urmă, pentru Marele Anonim lucrul cel mai nor¬ 
mal ar fi ca prin orice ideativ al său să se gîndească pe sine 
Însuşi, şi anume global, în afară de sine neexistînd nimic altce¬ 
va ce ar putea să fie gîndit. Potrivit postulatului în preajma 
căruia zăbovim, aceasta ar însemna însă realizarea unui al 
doilea Dumnezeu, a unui al treilea şi aşa mai departe. Dacă 
pmcesul generării divine s-ar îndeplini pe temeiul echivalenţei 
dintre gîndire şi actul înfăptuitor, atunci, evident, Marele Ano¬ 
nim s-ar surprinde singur într-o situaţie dificilă şi plină de 
liscuri. Firesc ar fi ca, prin fiecare act de gîndire, Marele Ano¬ 
nim să se gîndească de fapt pe sine însuşi, dar, deoarece cu 
aceasta s-ar stîrni teogonia, Marele Anonim trebuie să-şi 
icluze plăcerea de a se gîndi cum „se gîndeşte“ un Narcis filo¬ 
zofic. Sub presiunea consecinţelor indezirabile, Marele Anonim 
st* abţine de la gîndirea globală a totalităţii sale, adică de la sin¬ 
gura gîndire care ar merita epitetul de „divină". Marele Ano¬ 
nim se va vedea îndemnat să-şi stingă aproape în întregime 
gîndirea, sau să se gîndească de fiecare dată pe sine însuşi, 
aproape în întregime într-un fel „negativ", pentru a nu se rea¬ 
liza. în orice caz, Marele Anonim nu-şi permite să se gîndească 
„pozitiv" decît în „diferenţiale", adică în segmente minima¬ 
lizate. Gîndirea Marelui Anonim, dacă se face abstracţie de 
tliferenţiala sau de diferenţialele asupra cărora ea se îndreaptă 
de fieştecare dată cu toată intensitatea, este intenţionat stinsă, 
sau cu semn negativ faţă de obiect. Marele Anonim gîndeşte 
de fapt limitat la maximum, dar absolut adecvat, cîtă vreme 
omul gîndeşte mult mai totalitar 1 , dar neadecvat (cenzurat). 
Obiectul gîndirii divine ar trebui să aibă un volum maxim, dar 
această gîndire ce comportă incalculabile riscuri se înăbuşă, 
restrîngîndu-şi din motive tactice obiectivul la fracţiuni dispa- 
rente. 

Ar fi greu să hotărîm care este în esenţă tehnica genezei şi 
dacă reproducţionismul asupra căruia clădim ca pe o premisă 


1 In sensul de totalizator. Cf. şi infra ( n.ed .). 

are loc pe plan pur existenţial şi structural, adică ontologic, sau 
dacă procesul are loc pe plan gnoseologic, întemeindu-se pe 
echivalenţa dintre gîndire şi realizare. Teza cu privire la o 
„gîndire" echivalentă cu „realizarea" nefiind decît o circum¬ 
scriere a gîndirii magice, totul ne face să înclinăm mai curînd 
spre întîia soluţie. Oricum ar fi, dacă Marele Anonim ar urma 
principiul minimului efort, ar lua fiinţă seria divină a existen¬ 
ţelor absolut similare. Efortul depus de Marele Anonim în 
geneza lumii nu este un efort de creaţie, ci un efort de înfrî- 
nare a „mai multului" posibil. Se va recunoaşte că nicăieri în 
cîmpul experienţei nu ne este dat exemplul unui asemenea 
proces genetic. Geneza lumii posedă aspecte singulare fără 
asemănare. Elaborînd o atare explicaţie, ne-am îndepărtat fără 
întoarcere de orice metaforism de provenienţă retinală şi 
descindem lîngă un metaforism mai distilat, cerut chiar de 
unicitatea problemei cosmologice. 


LIMITAREA MAXIMĂ 
A POSIBILITĂŢILOR DIVINE 


Expunerile cuprinse în aceste prime capitole au caracterul 
unor anticipaţii teoretice. Enunţîndu-le, nu am ţinut seama de 
experienţă decît în măsura în care aceasta ar putea să le infir¬ 
me. Formulînd anticipaţiile, înţelegem aşadar să ne folosim de 
privilegiul uzual acordat metafizicii în general, dar nu şi de 
alte licenţe. 

Deosebim în procesul genezei cosmice trei faze: 

I. Faza precosmică, egală cu limitarea maximă a posibi¬ 
lităţilor generatoare ale Marelui Anonim. 

II. Faza genezei directe, sau emisia diferenţialelor divine, 
eterogene şi omogene, 

III. Faza genezei indirecte, sau integrarea cosmică a diferen¬ 
ţialelor divine. 

Deocamdată vom căuta să îmbrăţişăm încă tot numai 
umbre de-ale începutului. Ne găsim încă în faza precosmică, 
cu toate că am rostit şi unele gînduri cu privire la geneza di- 
icclă a diferenţialelor divine. Se cuvine însă să mai adăugăm 
(. 1 , pentru a se ajunge la emisia diferenţialelor divine, se impun 
Marelui Anonim şi alte prealabile limitări ale posibilităţilor 
l’eneratoare decît cele asupra cărora am stăruit în capitolul 
precedent. 

O cosmologie de natură metafizică nu trebuie neapărat să 
ajungă în conflict cu o cosmologie de natură ştiinţifică, căci, 
in ciuda tuturor aparenţelor contrare, obiectul lor nu este ace¬ 
laşi. începuturile sau substraturile despre care se simte datoare 
să vorbească o cosmologie metafizică sunt mult anterioare 
începuturilor şi mult mai adînci şi mai ascunse decît substra- 
i urile în preajma cărora îşi durează ipotezele o cosmologie de 
natură ştiinţifică. Şi s-a hotărît că nu este cu putinţă o diver¬ 
genţă de opinii unde nu se vorbeşte despre aceleaşi lucruri. 

Teza iniţială pe care înclinăm s-o punem în fruntea siste¬ 
mului de cosmologie metafizică e susceptibilă de o dublă for¬ 
mulare. Variantele sunt alternante. 

Întîia variantă: Marele Anonim este o existenţă unitară, de 
o complexitate şi plenitudine substanţială şi structurală singu¬ 
lare, care îi asigură deplina autarhie. El are posibilitatea, sub¬ 
stanţială şi structurală, de a se reproduce în chip nelimitat, 
adică de a emite alte existenţe perfect similare sieşi. Pentru a-şi 
asigura poziţia centrală hegemonică precum şi echilibrul exis¬ 
tenţei, Marele Anonim îşi reglementează înadins şi în chip 
preventiv reproductibilitatea. 

A doua variantă: admiţînd că gîndirea divină este de na¬ 
tură magică, adică identică cu actul realizator, şi presupunînd 
că Marelui Anonim trebuie să-i atribuim o gîndire totalitară, 
atunci „totul divin“ e pus în faţa unei serii de existenţe iden¬ 
tice. Gîndindu-se permanent pe sine, Dumnezeu ar fi sursă 
nesecată de alţi Dumnezei. în chip preventiv, Marele Anonim 
îşi va stinge însă orice act de gîndire în aşa fel ca să nu aibă loc 
acest proces care ar degenera în descentralizarea anarhică a 
existenţei. 

Astfel, fie că are loc o generare pe temeiul posibilităţilor 
reproductive substanţiale şi structurale ale Marelui Anonim, 
fie că are loc o creaţie pe temei de gîndire divină, ceea ce ar 
trebui să se declare numaidecît nu este o „cosmogonie", ci o 
„teogonie" fără capăt. Dacă Marele Anonim s-ar lăsa orbeşte 
în grija latenţelor sale ce tind a se împlini, ar rezulta un număr 
indeterminat de sisteme acosmice divine, identice sau simi¬ 
lare, bîntuite de duhul răzmeriţei. 

Să clădim mai departe. Iniţial atribuim aşadar Marelui 
Anonim putinţa de a se reproduce pe sine însuşi integral, 
printr-un singur „act indivizibil ". Faţă de această întîie şi cea 
mai firească posibilitate a sa, care o dată izbîndită ar echivala 
cu crearea unor condiţii de uzurpare, Marele Anonim ia mă¬ 
suri de zădărnicire. Rezultă oare de aici că Marele Anonim 
trebuie numaidecît să recurgă la o tehnică genetică în termeni 
tocmai opuşi celor posibili, adică la geneza „diferenţialelor 
divine" ? Nu cu necesitate. Evitînd preventiv şi în chip cu 
totul legitimat generarea sistemelor de o complexitate egală cu 
a sa, nu urmează că Marele Anonim trebuie să genereze cu 
orice preţ purtători infinitezimali de structuri absolute sim¬ 
ple, căci El are în faţa sa şi soluţia de a genera făpturi de o 
masivitate substanţială şi de o complexitate structurală mai 
reduse, ce-i drept, decît cele ale fiinţei sale, dar totuşi masive 
şi complexe. Iar generarea acestora s-ar putea face prin tot 
atîtea acte singulare, monofazice, cîte asemenea făpturi există 
în lumea ştiută şi neştiută. O asemenea cale rămîne desigur 
deschisă Marelui Anonim, după ce el, din înalte raţiuni, îşi 
refuză emisia identităţilor sau a ipostazelor similare. Ce se 
întîmplă însă cu aceste posibilităţi secunde ale Marelui Ano¬ 
nim de a genera prin tot atîtea acte singulare, indivizibile, 
monofazice, o puzderie de făpturi şi fiinţe de o masivitate şi 
complexitate de felurită amploare, dar în nici un caz infinite¬ 
zimale şi simple ? Dacă Fondul Anonim e reprezentat sim¬ 
bolic printr-o sferă sau un cerc, atunci făpturile sau fiinţele de 
o oarecare masivitate şi complexitate la care ne referim permit 
o ilustrare grafică prin fel şi fel de figuri care nu mai re¬ 
prezintă structuri absolut simple: 

a b 

Fig. 9: 

A Marele Anonim cu fragmentele sale complexe reproductibile prin 
acte monofazice 

b lăpturi sau fiinţe, substanţial şi structural complexe, teoretic posi¬ 
bile ca rezultate ale unor acte generatoare monofazice 




Figurile de mai înainte pun într-un relief simbolic situaţia. 
Marele Anonim, după ce şi-a anulat în chip preventiv per¬ 
spectiva identităţilor, are posibilitatea secundă de a genera 
existenţe masive şi complexe precum Eonii, Ideile, Tipurile, 
Formele — şi anume toate acestea prin tot atîtea acte mono- 
l.i/.ice corespunzătoare. Se va hotărî Marele Anonim să ia 
drumul unor astfel de procese ? Mulţi gînditori antici şi mo¬ 
derni au fost de părere că aceasta este chiar singura posibili- 
late a Creatorului. Din partea noastră nu-i putem întări, 
împotriva acestei păreri vom aduce deocamdată argumente 
speculative, dar mai apoi şi unele foarte concludente dovezi 
de natură empirică. Marele Anonim are desigur în faţa sa 
posibilităţi care variază enorm între acelea de maximă şi de 
minimă amploare, dar el nu se decide nici pentru posibilităţile 
secunde ale sale, despre care tocmai vorbirăm, ci şi le va anula 
din motive tot preventive. Privind lucrurile pur speculativ, 
suntem siliţi a crede că orice făptură sau fiinţă de oarecare 
masivitate şi complexitate, fiind realizată direct printr-un act 
indivizibil al Marelui Anonim, s-ar constitui în aspecte ce ar 
lace-o de temut. O asemenea făptură sau fiinţă ar trebui să fie 
o existenţă absolut închegată în sine însăşi, indestructibilă, 
singulară, de proporţii superlative sau chiar cosmice. Dar cel 
puţin unele din aceste aspecte, cum ar fi de pildă complexi¬ 
tatea indivizibilă, indestructibilitatea şi proporţiile major-cos- 
mice, ar conferi unor asemenea făpturi sau fiinţe un „potenţial 

autarhic" prea ridicat, care n-ar mai fi compatibil cu centra¬ 
lismul şi rînduielile existenţei. Orice asemenea fiinţă fiind 
deplin închegată în sine, indestructibilă şi crescută ca un aluat 
prea harnic, ar fi suficientă sieşi într-o măsură de nestăpînit. 
Un potenţial autarhic prea accentuat ar fi un permanent izvor 
de anarhie sau de tendinţe excentrice. De aceea, chiar şi numai 
sub unghi speculativ, este îngăduit să afirmăm că Marele 
Anonim, urnit spre anulări preventive, îşi va înfrînge şi aceas¬ 
tă putinţă. Orice făptură sau fiinţă de oarecare masivitate şi 
complexitate, fiind realizată direct şi printr-un act monofazic, 
s-ar găsi în posesia privilegiată a unui potenţial autarhic into¬ 
lerabil în economia bine cumpănită a existenţei. De aceea, 
orice asemenea posibilitate va fi din capul locului evitată. în 
acest chip, Marelui Anonim nu-i va rămîne decît cea mai limi¬ 
tată dintre posibilităţi, aceea de a-şi pulveriza obiectivul actu¬ 
lui generator în diferenţiale divine, adică de a emite purtători 
infinitezimali de structuri virtuale absolut simple. Şi de a ad¬ 
mite constituirea de fiinţe sau făpturi mai „complexe" numai 
indirect, prin integrare de „diferenţiale". De unde urmează că 
Eonii, existenţele superioare pe care le-au imaginat sistemele 
gnostice, nu se realizează, deşi sunt posibile. Ideile, ca „toturi", 
desăvîrşite şi indivizibile, aşa cum le-a închipuit metafizica lui 
Platon, nu iau fiinţă, deşi sunt posibile. Formele sau entelehi- 
ile, ca substrat al organismelor, aşa cum le-a propus filozofia 
lui Aristotel, nu se declară, deşi sunt posibile. Marele Anonim 
nu-şi permite luxul generării unor existenţe care, datorită po¬ 
tenţialului lor autarhic demăsurat, ar altera rînduielile peste 
care el domină. Lumea empirică, zona observaţiilor noastre, e 
totuşi vizibil populată numai de existenţe de oarecare masivi¬ 
tate şi complexitate! Enumerarea lor nu cere nici un efort: 
iată fenomenele mai amorfe ce le atribuim materiei neorgani¬ 
zate, sau fenomenele accentuat impregnate de formă ce le 
atribuim materiei organizate— cristalele, organismele, existen¬ 
ţele psihospirituale, conştiinţele, culturile. Dar nu e vorba 
numai de aceste existenţe uşor accesibile simţurilor. Ştiinţa şi 
filozofia ne întreţin despre o seamă de existenţe complexe, 
printre care unele sunt transempirice, iar altele indirect sesiza- 

bile: adică despre cuante ale energiei, despre atomi, molecule, 
i r-lulc, inconştient psihic etc. Toate acestea sunt însă produsul 
mi al unei geneze directe şi monofazice, ci al unei geneze indi¬ 
recte, de „integrare" şi „organizare", pe bază de diferenţiale 
divine (eterogene şi omogene). Datorită tehnicii genetice pen- 
ti ii care Marele Anonim optează realmente, existenţele de 
oarecare masivitate şi complexitate, adică toate făpturile şi 
(o.ite fiinţele empirice, nu vor avea niciodată o închegare lăun- 
ti ic ii indivizibilă, nici mărime superlativă, ele nu vor fi nici 
indestructibile şi nici singulare sub raport numeric. în pri¬ 
vinţa aceasta, fiinţele empirice fără deosebire stau mărturie: 
unitatea intrinsecă a fiecăreia e deficientă; de asemenea, în 
perspectivă cosmică ele sunt minore, apoi pieritoare, iar sub 
raport numeric ele sunt plurale în cadrul aceluiaşi gen de 
existenţe. Potenţialul autarhic al oricărei făpturi sau fiinţe 
empirice este tocmai just diminuat şi domesticit, pentru a nu 
mai sări din ordinea existenţei şi a nu mai manifesta veleităţi 
excentrice. Potenţialul autarhic just înfrînat se datorează 
împrejurării că aceste fiinţe sau existenţe de oarecare masivi- 
late şi complexitate sunt clădite pe temei de diferenţiale, iar 
nu ca „întreguri indivizibile", prin generări directe. între toate 
lucrurile, numai diferenţialele divine au darul indestructi- 
bilităţii, deoarece ele singure sunt rezultate ale unei geneze 
directe. Dar diferenţialele divine pot să fie indestructibile, 
fiindcă în ciuda indestructibilităţii ele sunt de proporţii mini¬ 
malizate sub unghi substanţial şi absolut simple sub unghi 
structural. Potenţialul lor autarhic e atît de redus şi de cum¬ 
pănit, îneît se îmbucă la perfecţie cu toate intenţiile divine. 

Lumea empirică şi zonele teoretice ale ştiinţei ne pun 
aşadar în faţa unor existenţe de diversă masivitate şi complexi¬ 
tate. Oricare din aceste existenţe complexe ar fi putut să fie şi 
altfel decît este. Marele Anonim a avut de pildă posibilitatea 
de a da fiinţă „energiei fizice". Ce moduri genetice a avut la 
dispoziţie pentru aceasta ? Energia fizică este o existenţă com¬ 
plexă; în firea ei intră ca element constitutiv, între altele, şi 
spaţiul. Marele Anonim ar fi putut fără îndoială să genereze 
energia fizică direct şi ca un continuum de proporţii cosmice. 

Totuşi, energia fizică a fost generată indirect, sub modul unei 
infinite discontinuităţi, sub formă de „cuante", fieştecare 
cuantă prin integrare de „diferenţiale" (printre altele, de dife¬ 
renţiale „spaţiale"). Cînd Marele Anonim a avut apoi posibili¬ 
tatea să genereze existenţa complexă a materiei neorganice, el 
ar fi putut s-o facă de-a dreptul printr-un act monofazic sub 
forma compactă a unui singur atom, indivizibil şi indestruc¬ 
tibil, de dimensiuni cosmice. Totuşi, Marele Anonim a prefe¬ 
rat să genereze materia anorganică numai indirect prin inte¬ 
grare de diferenţiale divine, proces care a avut drept rezultat o 
puzderie de atomi, minori, destructibili şi variaţi. Cînd Marele 
Anonim a avut posibilitatea să genereze viaţa organică, el ar fi 
putut să producă de-a dreptul, printr-un singur act, un singur 
„individ viu" de proporţii cosmice, indestructibil, de o desă- 
vîrşită închegare lăuntrică. Totuşi, Marele Anonim a preferat 
să dea fiinţă vieţii numai indirect, prin „integrare" şi „organi¬ 
zare" de diferenţiale, în nenumăraţi indivizi de diferite specii, 
de o înfăţişare minusculă şi perisabili atît ca indivizi cît şi ca 
specii. 1 Nu prea vedem cum am mai putea să credem că în 
toate acestea n-ar palpita un sens. 

La o mai minuţioasă observare, orice existenţă concretă de 
natură empirică se învederează ca purtătoare a unor note de 
discontinuitate. Privind ansamblul existenţelor empirice, nu e 
greu să distingem mai multe feluri de discontinuităţi: 

A. Remarcăm mai întîi la existenţele concrete o disconti¬ 
nuitate cît priveşte gradul lor de complexitate structurală. 


1 Mai mulţi gînditori din timpul romantismului afirmau că planetele şi 
chiar aştrii ar fi fiinţe vii, sau că întregul cosmos s-ar fi constituit ca un unic 
organism. Un gînditor şi cercetător de talia şi onestitatea lui Fechner 
susţinea încă existenţa unui real suflet planetar al pămîntului. Potrivit con¬ 
cepţiei noastre despre limitarea maximă a posibilităţilor divine şi despre 
domesticirea potenţialelor autarhice cu putinţă, ne împotrivim unor aseme¬ 
nea teorii. De altfel, împrejurarea că în lumea dată există fiinţe vii de pro¬ 
porţii infime în comparaţie cu tot ce e planetar, astral şi cosmic constituie în 
perspectiva deschisă de noi un indiciu suficient că lumea nu e un organism şi 
că nu există nici suflete planetare. Nu pentru că acestea n-ar fi cu putinţă, ci 
fiindcă Marele Anonim, printr-o măsură voluntară, a prohibit geneza lor ca 
să prevină orice potenţial autarhic care ar putea să sară din ţîţînile existenţei. 

l .isînd pentru moment orice teorie la o parte şi ţinînd sub 
Di lii concretele accesibile simţurilor, constatăm sub raportul 
complexităţii o foarte înspicată diversificare. In cosmos se 
îniind spaţii relativ goale alături de spaţii relativ pline de 
materie; alături de materia anorganică palpită fiinţe vii, alături 
de fiinţe vii inconştiente se afirmă fiinţe vii conştiente ş.a.m.d. 
Suind scara complexităţilor, n-am reţinut aici decît etapele 
fundamentale printre care întrezărim fireşte nenumărate alte 
subetape secundare. E aici o discontinuitate sub unghiul com¬ 
plexităţii structurale şi pe care am putea-o numi „discontinui¬ 
tate comparativă". 

B. Aceleaşi existenţe empirice manifestă apoi o a doua dis¬ 
continuitate, de astă dată intrinsecă fiecăreia. Sunt existenţe 
empirice alcătuite din unităţi circumscrise mai mult sau mai 
puţin delimitate care se juxtapun într-un raport de interde¬ 
pendenţă. Astfel „societatea" e compusă din „indivizi", astfel 
un „organism biologic" e compus din „celule", astfel „crista¬ 
lele" sunt alcătuite din „molecule". Existenţele empirice apar 
deci ciuruite de o „discontinuitate intrinsecă". 

C. O a treia discontinuitate mai constatăm pe urmă, cel 
puţin la unele existenţe empirice, şi anume la acelea care iau 
înfăţişarea unor „individuaţii" pe deplin caracterizate. Acestea 
apar sub raport numeric ca o pluralitate de „indivizi" în cadrul 
aceluiaşi „tip". Omul nu s-a realizat ca un singur exemplar în 
lume, ci ca o repetiţie plurală de indivizi. Cutare cristal nu 
există la singular, ci ca o pluralitate de indivizi aparţinînd 
aceluiaşi tip cristalografie. Pluralismul indivizilor în cadrul 
aceluiaşi gen s-ar putea numi „discontinuitate de repetiţie". 

Discontinuitatea comparativă, intrinsecă şi de repetiţie 
sunt trei moduri deosebite. Ele aparţin deopotrivă domeniu¬ 
lui observaţiei empirice. Nu prea vedem cum am explica 
această triplă discontinuitate fără de a face apel şi la ideea unei 
discontinuităţi de natură cu totul secretă a existenţelor empi¬ 
rice. Diferenţialele divine pe care le punem la temeiul oricărei 
existenţe complexe nu reprezintă în fond decît ultimul sub¬ 
strat postulat al celor trei moduri de discontinuitate empirică. 
Cînd vrem aşadar să explicăm cele trei feluri ale discontinu- 

ităţii empirice, suntem nevoiţi să recurgem în ultimă instanţă 
tot la o discontinuitate, adică la acea discontinuitate funda¬ 
mentală a diferenţialelor divine care permit diferite integrări şi 
organizări. Inversînd acum perspectiva şi privind lucrurile de 
sus în jos sub unghiul metafizic expus, aspectele în chestiune 
apar la rîndul lor ca indicii vizibile ale unui „potenţial autar¬ 
hic" diminuat sau domesticit, propriu tuturor existenţelor 
complexe. Cu alte cuvinte, cele trei discontinuităţi empirice 
(comparativă, intrinsecă şi de repetiţie) nu sunt numai fapte 
de constatat ca atare, ci fapte pline de semnificaţie, ele se legiti¬ 
mează ca singurele aspecte în adevăr compatibile cu o rîndu- 
ială existenţială de natură centralistă. Discontinuitatea intrinsecă 
sau de componenţă, proprie oricărei existenţe empirice in¬ 
dividualizate, discontinuitatea de repetiţie, care desparte o 
existenţă empirică de una asemănătoare de acelaşi gen, şi dis¬ 
continuitatea comparativă, care delimitează o asemenea exis¬ 
tenţă empirică pe scara complexităţii în general, sunt fapte 
care ar rămîne cu totul inexplicabile dacă am admite că exis¬ 
tenţele concrete la care ne referim ar fi generate direct, prin 
tot atîtea acte monofazice, din partea Marelui Anonim. Să 
presupunem că existenţele empirice sunt produse în adevăr 
direct şi monofazic (în cadrul genezei cosmice, fireşte). Intr-o 
asemenea ipoteză, existenţele empirice ar fi mai întîi lipsite de 
discontinuitatea intrinsecă. Fiind produsul direct al cîte unui 
act indivizibil, o existenţă empirică nu ar fi compusă din uni¬ 
tăţi mai mici. Dar în ipoteza genezei directe şi monofazice 
s-ar mai întîmpla ceva: orice existenţă individualizată ar fi 
incontestabil unică, ceea ce înseamnă că n-ar exista pluralismul 
în cadrul aceluiaşi gen, adică n-ar exista „discontinuitatea de 
repetiţie". Dar, în ipoteza unei geneze directe şi monofazice, 
şi „discontinuitatea comparativă" ar suferi o alterare, căci, 
deşi posibilă, ea ar fiîn orice caz greu de constatat; aceasta din 
simplul motiv că orice complexitate realizată direct şi mono¬ 
fazic ar fi mai puţin explicită, adică mai unitar „închegată" 
decît se înfăţişează o complexitate realizată numai „indirect", 
prin „integrare" şi „organizare" de factori diferiţi şi discreţi. 
De unde urmează că în tripla discontinuitate empirică ce 

i ,u-.icterizează individuaţiile, deţinem un mănunchi de fapte 
i irc pledează mai mult pentru ipoteza unei geneze indirecte, 

Iir bază de „diferenţiale divine" (eterogene şi omogene), decît 
prntru ipoteza unei geneze directe şi monofazice. Hotărît, 
i misideraţii speculative cît şi unele aspecte ale lumii empirice 
ne pun deopotrivă în situaţia de a face această afirmaţie 
metafizică de o eminentă însemnătate. Orice existenţă empi- 
i ică, de oricît de disparentă masivitate substanţială sau com¬ 
plexitate structurală, apare ca produsul unei geneze indirecte 
pe temei de „diferenţiale divine". Raţiunea ce îndrumă pe 
Marele Anonim să opteze pentru această tehnică genetică e 
circumscrisă de grija de a preveni orice potenţial autarhic prea 
accentuat şi îndemnul de a asigura centralismul existenţial. O 
nedumerire firească îşi face însă loc aici. Din moment ce 
Marele Anonim s-a decis să genereze orice existenţă com¬ 
plexă numai „indirect", nu cumva el va admite ca pe această 
cale, de aşijderea indirectă, să ia fiinţă şi unele existenţe de o 
amploare similară cu a lui însuşi ? Nu cumva Ipostazele, Iden¬ 
tităţile pe care le-a ocolit în geneza directă se înfiinţează totuşi, 
datorită genezei indirecte, adică prin „integrare" şi „organi¬ 
zare" de diferenţiale divine ? Ţinînd seama de grija circum¬ 
spectă pe care Marele Anonim o pune în reglementarea 
procesului genetic, suntem nevoiţi să dăm acestei întrebări un 
răspuns negativ. Marele Anonim anulează dintru început şi 
această posibilitate. O însemnată parte din diferenţialele posi¬ 
bile, şi anume acelea care corespund structurilor celor mai 
esenţiale, celor mai nucleare ale sale, Marele Anonim nu le 
emite. (Vom vedea mai tîrziu care sunt aceste structuri şi di¬ 
ferenţiale.) In orice caz, datorită acestei nonemisii, procesele 
de integrare şi de organizare ale diferenţialelor divine vor avea 
prin urmare un plafon peste care nu se poate trece. Obiectivul 
actului genetic al Marelui Anonim se lămureşte pas cu pas: el 
este nu numai pulverizat în emisie reală de diferenţiale, ci şi 
restrîns prin nonemiterea diferenţialelor celor mai nucleare. 
Din raţiuni centraliste şi de echilibru existenţial, Marelui 
Anonim i se impune în prealabil o limitare extremă a posibi¬ 
lităţilor sale genetice. Această extremă limitare a posibilităţilor 

divine consistă de o parte într-o parţială abstinenţă genetică, 
iar de altă parte în diferenţializarea obiectivului. Ultimul aspect 
al actului generator ne sileşte aproape să spunem că procesul 
cosmogonic e reglementat după principiul divide et impera. 


DIFERENŢIALELE DIVINE 


Există un raport cu totul particular între metafizică şi 
experienţă. Nici o viziune metafizică nu poate nădăjdui o 
confirmare pozitivă pe plan empiric. Experienţa posedă totuşi 
darul de a infirma o metafizică. Orice metafizician ştie că vi¬ 
ziunea sa nu poate fi convertită şi expusă în termeni de expe¬ 
rienţă. Orice metafizician cu simţ de răspundere uzează totuşi 
de experienţă ca de un filtru. Acesta e motivul pentru care nu 
vom face nici un pas fără de a ne întreba întru cît concepţia ce 
o desfăşurăm este sau nu contrazisă de datele experienţei. 

Lucrurile empirice sunt în cea mai mare parte individuaţii 
cronospaţiale, adică nişte existenţe ce au loc aici şi acum. 
Individuaţiile se caracterizează prin diverse particularităţi, 
printre care unele cu totul unice, iar altele de o generalitate 
divers gradată. Datorită particularităţilor sale care nu se re¬ 
petă, individuaţia dobîndeşte o înfăţişare demonstrativă, dar 
inexprimabilă; datorită particularităţilor de caracter mai gene¬ 
ral, individuaţiile se subsumează unor „tipuri", treptat tot mai 
abstracte şi eo ipso susceptibile de a fi denumite şi determi¬ 
nate. Un gorun se înalţă în faţa noastră: îl vedem, îl pipăim, îl 
identificăm. Datorită unora din însuşirile sale, gorunul are 
darul unei prezenţe deosebite de a tuturor celorlalţi goruni; 
faţă de actul nostru aperceptiv, el se afirmă ca o certă indivi- 
duaţie. Forma lui, deşi asemănătoare cu a altora, e prin o 
mulţime de amănunte numai a lui; felul cum sunt aşezate 
crăcile e numai al lui, iar bogăţia şi distribuţia frunzelor de 
aşijderea. însuşirile singulare ale gorunului din faţa noastră 
dobîndesc un accent cu atît mai învederat singular cu cît ne 

ciilimdăm mai intens în însăşi materia şi configuraţia lui con- 
11 ci ii şi în tot ce ni se comunică de-a dreptul prin poarta sim¬ 
pli ilor aici şi acum. Putem desigur concede unui metafizician 
libertatea de a-şi pune această întrebare: A creat oare Dumne¬ 
zeu gorunul din faţa mea, gîndindu-l şi imaginîndu-l în toate 
m este singulare detalii printr-un act separat al conştiinţei 
«ale? Dacă răspunsul metafizicianului e afirmativ, atunci el e 
ulii să pronunţe şi concluzia că Dumnezeu a trebuit să gene¬ 
reze sau să creeze şi toţi ceilalţi goruni prin tot atîtea acte 
separate, fiecare avînd un singular obiectiv. într-o astfel de 
ipoteză, evenimentul natural, ca de pildă procesul fecundării, 
n ar fi decît un prilej oferit lui Dumnezeu pentru a-şi mani¬ 
festa debitul creator. O metafizică populară curentă atribuie 
lui Dumnezeu un asemenea exces de grijă pentru fiecare fir de 
pâr al nostru şi pentru fiecare fir de nisip al mărilor. Dar 
există şi o metafizică mai puţin curentă care crede că Dum¬ 
nezeu nu a creat decît „tipul" gorunului, fie ca model ideal, 
potrivit căruia sunt făcuţi toţi gorunii reali, fie ca o miste¬ 
rioasă putere organizatoare efectiv prezentă în fiecare gorun. 
Dacă se acceptă o asemenea interpretare dată actului creator al 
divinităţii, atunci nenumăratele însuşiri concrete, conceptual 
inexprimabile, care fac din acest gorun magnific înălţat în faţa 
noastră un exemplar ce nu se repetă, ar fi accidentale şi nu ar 
face parte din obiectivul actelor divine; însuşirile singulare se 
datorează mai curînd unor împrejurări cu totul în afară de 
voinţa lui Dumnezeu. în Evul Mediu, o problemă metafizică 
de acest fel izbutise, în adevăr, să trezească un mare interes şi 
tot atît de violente dispute. Unii interpreţi arabi ai filozofiei 
aristotelice limitau gîndirea lui Dumnezeu la acte ideative, 
avînd drept obiect numai „tipurile generice". Ei susţineau că 
Dumnezeu gîndeşte numai în „forme" care corespund con¬ 
ceptelor generale, astfel încît el, cît priveşte ordinea vieţii 
(pentru a da un exemplu), ar avea cunoştinţă numai de „spe¬ 
cii" , dar nu de „indivizi". Individuaţiile ca atare ar apărea în 
alură de sfera cognitivă a divinităţii. Se ştie că vreo cîţiva sco¬ 
lastici creştini au primit să ridice mănuşa şi să intre în dispută, 
aceasta însă numai pentru a combate teza cu toată energia 

imaginabilă. Pasiunea cu care creştinii au respins concepţia nu 
e de mirat dacă se ţine seama de accentul grav pe care metafi¬ 
zica creştină îl pune pe existenţa „individuală ". Interpretarea 
arabă a gîndului aristotelic, contestînd dumnezeirii posibilitatea 
de a gîndi şi de a cunoaşte individul ca atare, ar fi putut fără 
îndoială să clatine unul din stîlpii capitali ai doctrinei creştine. 
Interpretarea arabă se aşază desigur printre cele mai îndrăzneţe 
teze susţinute vreodată de spiritul uman în cursul istoriei. Din 
partea noastră, nu suntem dispuşi să reacţionăm împotriva 
tezei arabe cu acelaşi sentiment de panică sau de mirată frică ce 
cuprinsese pe apologeţii unui Aristotel încreştinat. 

Cît priveşte tehnica genetică a Marelui Anonim, am admis 
posibilitatea a două variante alternative. Geneza poate avea 
loc ca un proces de emisie directă din substanţa şi structura 
divină, aceasta fără ca eventuala „gîndire" a acestui proces să 
joace rol de component al procesului. Dar procesul genetic ar 
putea avea loc şi pe temei de „gîndire" a obiectului ce urmea¬ 
ză să fie realizat. Circulă, precum am mai spus, printre meta¬ 
fizicieni credinţa că actele de gîndire ale lui Dumnezeu sunt 
eo ipso şi acte de realizare ale obiectelor gîndite. Această gîn¬ 
dire asimilată actului realizator este de fapt o gîndire magică 
de maximă intensitate şi eficienţă. După Cartea Genezei, 
Dumnezeu a zis: „Să se facă lumină! “ — şi „s-a făcut lumină". 
Potrivit concepţiei biblice, tehnica genezei ar fi deci de natură 
magică prin excelenţă. Cum ar trebui să concepem gîndirea 
magică a Marelui Anonim dacă geneza cosmică ar avea drept 
substrat o asemenea tehnică ? 

Dacă în general atribuim Marelui Anonim acte de gîndire 
magică, atunci fireşte că nu putem să-i negăm posibilitatea de 
a imagina magic „individuaţiile" şi de a gîndi magic „tipurile" 
de felurită generalitate. Dar printre posibilităţile Marelui Ano¬ 
nim, întîietatea o are desigur una neasemănat mai firească. 
Marele Anonim are latitudinea să se gîndească magic maiîntîi 
pe sine însuşi, reproducîndu-se nelimitat pe această cale. Ştim 
însă, de altă parte, că Marele Anonim nu-şi permite ceea ce 
„poate", ci procedează din superioare motive ca un crunt stîr- 
pitor de posibilităţi, făcînd adevărate ravagii printre înfăptui- 

11Ic i ii putinţă. Marele Anonim nu-şi va îngădui niici gîndirea 
loiala a fiinţei sale însăşi, nici gîndirea tipurilor, iniei imagi¬ 
nai e.i individuaţiilor de felul celor empirice, Dacă procedează 
magic, Marele Anonim nu va „gîndi" decît tot nurmai în „dife- 
n nţiale divine". Aşadar, nu numai indivizii conicreţi, ci şi 
itpmile generale sunt în afară de sfera gîndirii saile magice. 
1 )in raţiuni ştiute, obiectele gîndirii magice ale diviinităţii tre¬ 
buie să fie absolut simple şi infinitezimale. Aceste (obiecte iau 
fiinţă nu prin inventarea unui „ce“ care înainte n-ar exista, ci 
prin limitarea şi destrămarea unui obiectiv existen t, care este 
însăşi fiinţa divinităţii. Nu vom afirma aşadar, ca unii inter¬ 
preţi arabi ai lui Aristotel, că Dumnezeu nu poa\te imagina 
mdividuaţiile empirice şi că el, prin natura sa, ar puitea să gîn- 
dească numai tipurile. Din partea noastră, atribuim Marelui 
Anonim într-o privinţă mai mult decît gînditorii arabi, dar în 
altă privinţă mult mai puţin. Marele Anonim poatte să ima¬ 
gineze individuaţiile, de asemenea el poate să gîndească tipu¬ 
rile, căci el are în primul rînd posibilitatea gîndiriii „Totului 
divin". Toate aceste acte ar fi însă inoportune, inoportune 
pentru creatură şi inoportune mai întîi pentru el însuşi, care 
consideră totul printr-o optică centralistă. Asemenea acte de 
gîndire magică ar duce la geneza identităţilor sau la geneza 
unor făpturi complexe de un potenţial autarhic p>rea accen¬ 
tuat, adică la existenţe care ar compromite hegemonia divină. 
In consecinţă, Marele Anonim îşi reduce gîndirea. magică la 
obiectivul diferenţialelor. Şi nici măcar acestea el nu le gîn- 
deşte pe toate, ci numai pe acelea care nu sunt de-a dreptul 
nucleare. Dar încă o dată: toate aceste consideraţii aspiră la o 
valabilitate metafizică numai dacă geneza se declanşează pe 
bază de gîndire magică. De fapt, noi înclinăm să credem că 
procesul genezei are loc mai curînd pe un plan ontologic, 
substanţial şi structural, decît pe temeiul unei gîndiri magice, 
âl gîndirii magice pe care o aduserăm în discuţie mai mult 
ispitiţi de duhul rău al disputei. 

Pentru denumirea procesului cosmogonic, pentru desig¬ 
ilarea acestui reproducţionism înadins diferenţializat, nu se 
găseşte nici un termen potrivit, fiindcă procesul e fără 

pereche. Procesul genezei nu e pe deplin acoperit de nici unul 
din termenii: naştere, emisie, emanaţie, creaţie etc. în lipsa 
unui termen autentic şi de circulaţie care să îmbrăţişeze lapi¬ 
dar procesul, suntem siliţi să uzăm de unele cuvinte cum sunt 
tocmai cele pomenite. Termenilor le revine însă aproape nu¬ 
mai rolul unor semnale de îndrumare a atenţiei asupra unui 
proces cu totul particular. Îjntrebuinţînd termeni precum al 
creaţiei, al naşterii, al emanaţiei etc., nu este aşadar vorba de o 
identificare conceptuală a procesului, ci mai curînd de un gest 
arătător al limbii omeneşti ajunsă dintr-o dată într-o penibilă 
carenţă terminologică. Termenii sunt desigur de folos efortu¬ 
lui nostru, dar nu e voie să pierdem nici o clipă conştiinţa im¬ 
proprietăţii lor. Prefiguraţi;! teoriei noastre cosmogonice, 
schiţată în cele de mai înainte în trăsăturile ei mari, e suscepti¬ 
bilă, cu oarecare îngăduinţă binevoitoare licenţelor, de a fi 
numită „emisionistă", deşi procesul descris reţine atenţia şi 
prin particularităţi care nu aduc a simplă „emisie". Actul în 
chestiune comportă un maxiitn volum, dar, pînă să se declare, 
el e sistematic degradat; actul, în loc să se dezlănţuie în tota¬ 
lităţi complexe şi compacte, se restrînge la lansarea diferen¬ 
ţialelor, şi nici măcar la a tuturor diferenţialelor posibile: unui 
proces de iure i se substituie astfel un proces în răspăr. Joacă 
rol capital în acest proces factorul unei voite şi foarte moti¬ 
vate denaturări. De remarcat că nici unul din sistemele meta¬ 
fizice cu adevărat emisioniste nu s-a încumetat nici măcar 
aluziv la asemenea gînduri. Emisioniste sunt unele sisteme 
indiene care echivalează lumea fie cu o emanaţie substanţială, 
fie cu un vis al lui Dumnezeu. Emisioniste sunt atîtea sisteme 
islamice pentru care lumea e emisă de Dumnezeu, invizibilul, 
ca şi cum acesta ar avea nevoie de culorile şi formele cosmice 
spre a se arăta, spre a se face vizibil. Emisioniste mai sunt 
neîndoios şi sistemele gnostice neoplatonice, care închipuie pe 
Dumnezeu ca prisoselnic izvor al unor existenţe similare, în 
orice caz totalitare, sau a uiior complexe existenţe eonice. 
Cvasiemisionist este pe urrrţă sistemul monadologic al lui 
Leibniz, deşi uneori apare formulat în termeni creaţionişti. 
Fiinţa divină efulgurează, după concepţia leibniziană, indivizi 

fc’dir sunt imagini vii ale întregului cosmos, ca un fel de 
nâf rame ale Veronicăi produse în serie, cărora li s-a întipărit 
aceeaşi icoană cu deosebiri doar de claritate. (Comparaţia ne 
aparţine, dar ea are dreptul de a ilustra întocmai ideea mo- 
iiiiilnlogică.) Orice „monadă" este o totalitate cosmică în 
miniatură, o lume psihic introvertită. Orice monadă este, 
îutrcbuinţînd un termen de-al nostru, înzestrată cu un po¬ 
tenţial autarhic deplin, fiindcă trăieşte din sine şi prin sine, 
nravînd nici o legătură cu celelalte monade. Să recunoaştem 
eA sistemele metafizice înşirate, ca şi multe altele, au meritul 
dr a fi ghicit unele „posibilităţi" ale Marelui Anonim, dar toc¬ 
mai acele posibilităţi care sunt înadins evitate, adică posi¬ 
bilităţile care pur şi simplu nu au loc. E vorba aici despre 
posibilităţi care, constituind o primejdie pentru centralismul 
existenţei, sunt extirpate încă în faza precosmică! Actele 
generatoare ale Fondului Originar nu pot avea decît un obiec- 
tiv alternant: ele sînt sau generatoare de „Toturi" (divine, 
ipostatice, eonice, tipice), sau generatoare de diferenţiale. 
Tvriium non datur. Vom produce la timpul său şi unele do¬ 
vezi empirice decisive, prin care se arată că actele divine nu 
intenţionează „Toturi", nici mai ample, nici mai restrînse — 
de unde urmează că obiectivul lor este cu necesitate de natură 
diferenţială. Actele generatoare de Toturi sunt posibile, dar 
ele rămîn neconsumate. Marele Anonim evită filiaţia şi are 
sfială de rude asemănătoare care, inevitabil, s-ar mişca excen¬ 
tric. Marele Anonim nu vrea să se recunoască ca într-o oglin¬ 
dă în nici unul din rezultatele actelor sale. De aceea el, în 
prealabil, şi le mutilează la maximum. Eroul prea cunoscut al 
unui mare poem dramatic se întreabă, dacă la început a fost 
C'.uvîntul (Ideea) sau Fapta. Eroul prea cunoscut hotărăşte 
precum hotărăşte. Din parte-ne, vom răspunde: La început 
li a fost nici Cuvîntul, nici Fapta. Căci la început a fost un fel 
de categorică şi radicală distanţare precaută a divinităţii faţă 
de propriile sale posibilităţi generatoare. 

Mai înainte de a arăta modurile în care diferenţialele divine 
sc integrează în faza genezei indirecte, să mai lămurim puţin 
însuşi gîndul acestor diferenţiale divine. O diferenţială divină 

este echivalentul unui fragment infinitezimal din Totul sub¬ 
stanţial şi structural, deplin autarhic, transspaţial al Marelui 
Anonim. Diferenţiala divină nu este cîtuşi de puţin identică 
cu diferenţiala spaţială cantitativ-matematică. Cu diferen¬ 
ţialele divine ne găsim într-o regiune transmatematică, iar 
diferenţiala matematică n-ar constitui decît un „caz" între 
nenumărate diferenţiale divine eterogene. Din diferenţiale 
matematice omogene am putea închega o viziune matematică 
a spaţiului, niciodată însă realităţile cosmice. Ba, după cum 
vom încerca să arătăm în unul din ultimele capitole, nici 
măcar spaţiul real sau acea existenţă X, căreia în chip inadec¬ 
vat îi răspundem cu intuiţia noastră subiectivă despre spaţiu, 
nici măcar spaţiul real, repetăm, se pare că nu se „organi¬ 
zează" numai pe temei de diferenţiale matematice, ci pe temei 
de diferenţiale divine foarte eterogene. Despre acesta însă mai 
tîrziu. 

Diferenţialele divine (ne referim acum la cele eterogene) 
sunt substanţialmente tot atîtea purtătoare infinitezimale ale 
cîte unei structuri virtuale de extremă, de ultimă simplitate. 
Diferenţialele divine reprezintă deci, atît sub unghiul dimen¬ 
siunii cît şi sub unghiul structural, ceva liminar, ceea ce face 
cu neputinţă o imaginare a lor. Dar şi gîndirea conceptuală a 
diferenţialelor divine prezintă o dificultate, ba chiar o dublă 
dificultate. Diferenţialele divine trebuie să le concepem ca 
purtătoare „infinitezimale" (simbolic ca „puncte") ale cîte unei 
structuri virtuale absolut simple . 1 Prin introducerea „infini¬ 
tezimalului" în acest domeniu şi a „absolut simplului", ni se 
cere aşadar să gîndim de două ori „liminar". Conceptele limi- 
nare implică, spre a fi gîndite, procese psihologice progresiv 
infinite, pe care conştiinţa teoretică nu le realizează însă, ci le 
subînţelege „intenţional". Nu s-ar putea afirma, prin urmare, 
că dificultăţile ce le întîmpină gîndirea conceptuală a „diferen¬ 
ţialelor divine" ar fi de altă natură decît dificultatea altor con- 


1 Că diferenţiala divină este purtătoarea numai a unei virtuale structuri 
(şi aceasta absolut simplă) este de o mare însemnătate după cum vom arăta 
mai tîrziu. Prezicerea aceasta, deşi nu pare importantă, are incalculabile con¬ 
secinţe. 

fr|>ir liminare de care nici „ştiinţa" nu este scutită. în cazul 
ililn enţialelor divine, aceste dificultăţi conceptuale sunt doar 
îngiămădite. Conceptul diferenţialelor divine se impune to- 
ţu-.i pentru zone mărginaşe. împrejurarea că pentru ideaţia 
ai r\i.or diferenţiale nu dispunem de un suport concret-ima- 
jţnur sau faptul că însuşi conţinutul conceptului e mai mult 
inicnţionat şi postulat decît împlinit nu sunt de natură să ne 
ihUTzică operaţia intelectuală cu un asemenea concept. Ştiinţa 
f,uv acelaşi lucru fără strop de sfială şi, mai ales, de la un timp 
încoace. Ştiinţa utilizează şi ea concepte dintre cele mai abs- 
It act alambicate, lipsite de un comod suport imaginar, psiholo¬ 
gic convenabil, şi pe deasupra de o învederată pecete liminară. 
Şiiinţa, dacă ne-ar împinge la proces pe această chestiune, 
chiar de bună-credinţă fiind, ar pierde, căci întru apărarea 
noastră am invoca mărturia solemnă şi de neescamotat a pro- 
pi iilor ei procedee. 

Afirmam adineauri că diferenţiala divină ar fi sub unghi 
substanţial o existenţă infinitezimală. Vom avea însă grijă să 
adăugăm numaidecît că substanţa unei diferenţiale divine nu e 
identică cu nici una din substanţele empirice şi nici cu acelea 
i u care operează teoriile ştiinţifice. Totuşi, substanţele „dife- 
i enţialelor" prefigurează pe toate celelalte. Evident, diferen¬ 
ţialele divine sunt de natură „substanţială", iar diferenţialele 
eterogene se diversifică şi sub acest unghi al substanţei, dar ele 
nu vor fi niciodată de natură caracterizat „energetică" ori 
„materială", sau de natură caracterizat „psihică" ori „spiri¬ 
tuală". Energia fizică, de pildă, este o existenţă, sub unghi 
substanţial şi structural, complexă, chiar sub forma ei funda¬ 
mentală de „cuante". Cuantele de energie reprezintă ele înşile, 
liecare pentru sine, o integrare şi organizare de anume dife¬ 
renţiale divine, atît eterogene cît şi omogene. Materia, la rîndul 
ei, chiar redusă la ultima ei expresie electronică sau protonică, 
este ea însăşi o integrare şi o organizare de diferenţiale divine, 
de diferenţiale cu totul sui-generis sub raport substanţial. 
„Psihicul" şi „spiritualul" sunt ele înşile rezultatul unor pro¬ 
cese de integrare şi organizare ale unor diferenţiale divine, 
de diferenţiale iarăşi cu totul aparte sub unghi substanţial. 

Energia fizică are deci ca substrat diferenţiale variate, dar 
specifice, materia de asemenea alte diferenţiale variate, dar 
specifice; viaţa de aşijderea; şi psihicul şi spiritualul nu mai 
puţin; fiecare regiune cu diferenţialele sale de bază eterogene, 
dar specifice. Niciodată diferenţialele divine care în chip activ 
colaborează, de pildă, la constituirea „ materiei “ nu vor putea 
să dea ca rezultat şi „ viaţa “ sau „ spiritulpentru constituirea 
acestora se cere colaborarea unor diferenţiale de natură spe¬ 
cifică. 

Diferenţialele divine eterogene se diversifică sub raport 
substanţial solidar cu structurile virtuale absolut simple ale 
căror purtătoare ele sunt. Sursa acestei negrăite eterogenităţi a 
diferenţialelor divine este însăşi complexitatea substanţială şi 
structurală a „Totului divin". Diferenţialele divine eterogene, 
reprezcntînd sub raportul structurilor lor virtuale un Tot infi- 
nitczimal-fragmcntat, sunt, datorită acestei origini a lor, de 
natură complementară. In această împrejurare trebuie să cău¬ 
tăm şi explicaţia posibilităţii unor procese de integrare între ele. 

Cum în sfera ansamblului substanţial şi structural al Mare¬ 
lui Anonim am putea face o distincţie oportună între zone mai 
centrale, mai nucleare, mai esenţiale, şi zone mai periferiale 
sau mai puţin esenţiale, diferenţialele divine eterogene ce 
corespund unui număr echivalent de fragmente infinitezimale 
ale complexului anonim vor accepta în consecinţă aceeaşi dis¬ 
tincţie: căci unele diferenţiale raportate la sursa lor vor avea o 
origine mai nucleară, iar altele o origine mai periferială. Cele 
de-a dreptul nucleare, deşi posibile, nu iau însă fiinţă, fiind 
prohibite prin sistemul de măsuri preventive. Prin această 
nonemitere a diferenţialelor de-a dreptul nucleare se creează 
de fapt o linie superioară pentru procesele de „integrare" ce 
au loc ulterior în univers. Dincolo de acest plafon, procesele 
de „integrare" nu sunt în stare să treacă, fiindcă nu există 
„diferenţialele divine" necesare cu ajutorul cărora să se poată 
înfiripa. 

Potrivit concepţiei noastre, obiectivul primar al actului ge¬ 
netic al Marelui Anonim este încă în faza precosmică în pre¬ 
alabil degradat prin eliminarea tuturor posibilităţilor majore. 

<|fţi,i în faza precosmică, posibilităţile sunt diferenţializate, iar 
fi .nare ele sunt parţial discriminate (cele nucleare) şi parţial 
fialniente emise informă de diferenţiale eterogene. Cum însă 
ftrcM act genetic, preventiv reglementat, se repetă fără sfîrşit, 
,Vorn lace afirmaţia că fiecare diferenţială divină este generată 
jn nenumărate exemplare de acelaşi fel. Orice diferenţială 
[jivină are un tiraj infinit. 

i C Iu acestea am fi dat contururile necesare anticipaţiei pur 
Ipmilative a concepţiei noastre cosmologice. 


INDIVIZI, TIPURI, IZVOADE 


Ajunşi aici, ne găsim în faţa a două mari întrebări: 

1. Cum se împacă viziunea metafizică, expusă, cu datele 
experienţei, cu rezultatele cercetărilor empirice în general? 

2 . In ce consistă geneza indirectă care constituie a treia 
fază a procesului cosmogonic ? 

în faţa acestor întrebări, ni se pare firesc să părăsim pentru 
o clipă podişurile speculaţiei, pentru a proceda la o descriere a 
aspectelor esenţiale ale lumii date. Vom face aşadar abstracţie 
pentru moment de problema genezei şi întoarcem privirea 
ipre lumea concretă cu fenomenele, apariţiile şi făpturile ei. 
Printre variatele apariţii concrete sunt unele care, datorită 
felului lor, se impun atenţiei noastre cu deosebită insistenţă. 
Ne referim la apariţiile care atestă oarecare autonomie în ra¬ 
port cu mediul lor, un oarecare grad de independenţă faţă de 
t impui lor, în care ele respiră, şi vădite reacţii în vederea auto¬ 
conservării în cadrul lumii. E vorba cu alte cuvinte despre 
apariţiile concrete care se prezintă ca „întreguri" cu „părţi" în 
subordine. Aceste închegări, înzestrate cu particulare însuşiri 
care le îngăduie să-şi afirme, şi pînă la un punct să-şi apere, 
modul şi forma lor de existenţă faţă de ofense posibile din 
a Iară, pot fi numite „indivizi". Indivizii sunt existenţe com¬ 
plexe. Totdeauna. Condiţionate de o seamă de împrejurări, 

adică de un mediu prielnic, aceste existenţe se manifestă to¬ 
tuşi, în mai mică sau mai mare măsură, oarecum ca nişte 
„întreguri" care par a-şi avea rostul în ele înşile. „Indivizii" 
sunt în stare să reacţioneze faţă de alte raţiuni de provenienţă 
externă sau faţă de stricăciuni lăuntrice, ba uneori ei sunt în 
stare să-şi refacă în chip cu totul uimitor anumite părţi dis¬ 
truse. Cristalele sunt asemenea existenţe care merită califica¬ 
tivul de „indivizi". Intr-o măsură şi mai accentuată, astfel de 
indivizi sunt fiinţele organice, plantele şi animalele. Enu- 
merîndu-le, ne oprim înadins numai în preajma acelor exis¬ 
tenţe individualizate de a căror efectivă existenţă luăm act pe 
căile cunoaşterii empirice. Rămîne însă loc şi pentru între¬ 
barea cu privire la unele închegări individualizate de alt ordin, 
nonempiric, pe care le bănuim doar teoretic, cum ar fi mole¬ 
culele, atomii şi poate că şi componenţii acestora. Ce cunoş¬ 
tinţe filozofice recoltăm deschizînd pur şi simplu ochii şi 
privind „indivizii" cu state de prezenţă în împărăţia simţu¬ 
rilor ? în ordine cognitivă, ne familiarizăm cu indivizi de orice 
soi, fie cristalici, fie organici, fie psihici, datorită impresiilor ce 
ni le comunică simţurile, dar şi datorită cunoaşterii concep¬ 
tuale. Gorunul din faţa noastră solicită simţurile printr-o infini¬ 
tate de detalii care fac ca el, aşa cum este, să fie fără pereche: 
nu este în tot universul un al doilea gorun exact asemenea. 
Dar în afară de aceasta, gorunul posedă şi aspecte de natură 
mai mult sau mai puţin generală care aparţin şi altor goruni. 
Datorită unora dintre însuşirile mai generale, îl identificăm pe 
plan conceptual ca „gorun"; datorită unor însuşiri şi mai ge¬ 
nerale, îl încadrăm în familia „stejarilor", iar datorită unor 
însuşiri foarte generale, îl recunoaştem drept „copac". De în¬ 
dată ce am stabilit specia din care face parte un individ, avem 
latitudinea — aceasta în măsura experienţei de a ne ridica trep¬ 
tat la noţiuni din ce în ce mai generale. Caracteristica noţiu¬ 
nilor la care ne referim aici este aceea de a fi „tipice" în raport 
cu „indivizii" pe care şi-i subsumează. „Individul" se sub¬ 
sumează unui „tip" în totalitatea sa, iar un tip mai puţin ge¬ 
neral se subsumează unui tip mai general, de asemenea în 
totalitatea sa. Ştiinţele descriptive şi clasificatoare au găsit în- 

totdeauna că una din sarcinile lor de căpetenie este de a stabili 
tipurile din ce în ce mai abstracte cărora li se subsumează 
indivizii. Răsfoind un manual de botanică sau de zoologie, 
vedem în deplinătatea desfăşurării sale acest procedeu. Un alt 
aspect al indivizilor este acela al izvoadelor. Ce sunt „izovoa- 
dele“ ? „Izvoăde" sunt anumite motive structurale şi formale 
de-ale indivizilor în acelaşi timp „tipice" şi „transtipice". Iz- 
v<iadele sunt aspecte tipice, dar parţiale, de-ale indivizilor; dar 
nu toate aceste aspecte tipice şi parţiale, ci numai acelea care 
se găsesc la „tipuri" diferite. Particularităţile strict individuale, 
adică acelea care nu se repetă, nu pot fi numite „izvoade": de 
exemplu felul cu totul singular cum sunt distribuite cele 
douăzeci şi una de crengi ale gorunului din faţa noastră, sau 
numărul exact al frunzelor sale, sau forma fiecărei frunze în 
parte, sau forma deteriorată de insecte a uneia dintre frunze. 
T,a alcătuirea individului colaborează desigur şi o sumă de 
accidente. Accidentatul nu poate fi izvod. „Ghimpii" tran¬ 
dafirului ilustrează însă un „izvod", fiindcă ei fac parte din 
structura şi forma tuturor celorlaţi trandafiri, fiindcă sunt 
„tipici", dar în acelaşi timp şi „transtipici", întrucît „ghimpi" 
găsim şi la plante cu totul de alt tip decît „trandafirii". Trece¬ 
rea de la un „individ concret" la un „izvod" nu se săvîrşeşte 
numai prin procesele intelectuale care conduc la constituirea 
ideativă a „tipurilor", adică nu numai prin ceea ce curent se 
numeşte abstracţie, ci şi printr-o operaţie de „izolare" şi de 
„apropiere" între „tipuri" diferite. 

Anomaliile pur „individuale" nu sunt „izvoade", dar nici 
anomaliile care apropie incidental pe un „individ" care apar¬ 
ţine unui „tip" determinat de toţi indivizii altui „tip". Un 
copil uman se poate naşte cu o pieliţă între degete, care aduce 
cu pielea dintre falangele broaştei sau de la picioarele păsărilor 
înotătoare. Această particularitate „incidentală", monstruoasă 
la un copil, nu reprezintă însă un „izvod", ci o simplă ano¬ 
malie, fiindcă nu este o însuşire nici funcţional-întemeiată, nici 
generală a genului uman. Dar pieliţa pentru înot a broaştelor 
si a păsărilor înotătoare este un adevărat izvod. De remarcat 
c că această particularitate a broaştelor şi a păsărilor înotătoare 

este un „izvod“, fiindcă instituie anumite analogii între „ti¬ 
puri" foarte deosebite. Cu alte cuvinte, tipuri preponderent 
disanalogice pot să aibă unele motive structurale şi formale 
analoage: acestea sunt „izvoadele" (anumite moluşte au ochi 
foarte asemănători cu ai mamiferelor). Mai mult, tipuri radi¬ 
cal diferite posedă uneori nu numai un izvod asemănător, ci 
mai multe (de exemplu, rinocerul-mamifer se aseamănă prin 
mai multe astfel de izvoade cu o specie reptiliană paleobio- 
logică, cu un uriaş saurian ( Triceratops) din mezozoicul cre- 
tacic. (In Australia există printre „marsupiale" unele specii 
care, prin felurite „izvoade", seamănă cu diverse specii de ma¬ 
mifere superioare: cu sobolul, cu veveriţa, cu lupul. 1 ) în prin¬ 
cipiu, orice însuşire generală a unui anumit tip poate să fie şi 
izvod dacă ea se găseşte ca însuşire generală şi la un alt tip de 
fiinţe diferit de cel dintîi. Sub unghiul formal, balena are iz¬ 
voade asemănătoare cu peştii şi foarte neasemănătoare cu ale 
mamiferelor al căror „tip" sau clasă abstractă subsumează to¬ 
tuşi balena. Aceeaşi balenă-mamifcr are evidente izvoade 
asemănătoare nu numai cu peştii de astăzi, dar mai ales cu o 
specie reptiliană din mezozoic, adaptată la circumstanţe acva¬ 
tice . 2 In general, „tipuri" asemănătoare şi înrudite pot avea 
izvoade disanalogice, iar tipuri radical diferite pot să aibă 
izvoade asemănătoare. Tipurile şi izvoadele sunt deci varia¬ 
bile independente. Subliniem cu aceasta o constatare empirică 
căreia îi revine meritul de a fi în afară de orice teorie. Pro¬ 
poziţiile se verifică la fiecare pas. Cum se explică această 
situaţie, fără îndoială paradoxală? Ni se pare că aspectul nu 
poate fi neglijat de nici o teorie care aspiră să lămurească în 
chip serios geneza formelor biologice în plenitudinea lor. 
Filozofia şi ştiinţa au încercat prin o mulţime de teorii eluci¬ 
darea problemelor în conexiune cu ideea genezei. Au ţinut 
oare seama îndeajuns de faptele paradoxale citate mai sus ? 
Din nefericire, nu. în orice caz, faptele n-au fost aruncate pe 


1 A se vedea Edgar Dacque, Aus der Urgeschichte der Erde und des 
Lebens, Miinchen, 1936, p. 57. 

2 Ibidem, p. 123. Cu explicaţia pe care Dacque o dă fenomenului nu 
putem fi de acord. Dar despre aceasta mai tîrziu. 

lîntar cu toată greutatea ce o au. Ştiinţa nu manifestă o sim¬ 
patie prea caldă faptelor paradoxale. înainte de a încerca să 
arătăm cum aceste fapte se încadrează în viziunea cosmolo¬ 
gică ce am schiţat-o în partea dintîi a lucrării de faţă, am vrea 
sa mai atragem luarea-aminte şi asupra altor aspecte ale crea- 
t urii, care de asemenea cer să fie examinate. 


MODURILE ONTOLOGICE 


Cristalele, plantele, animalele, persoanele etc., adică 
lăpturile de un pronunţat caracter individualizat, înmănun¬ 
chează în fiinţa lor particularităţi susceptibile de o distincţie 
pe care am arătat-o tocmai în capitolul trecut. Există particu¬ 
larităţi singulare (fie fireşti, fie anormale), particularităţi tipice 
si particularităţi izvodale. Particularităţile singulare sunt cele 
ce aparţin indivizilor ca atare şi care nu se repetă. Particulari¬ 
tăţile tipice sunt acelea care aparţin tuturor indivizilor unui 
gen. Particularităţi izvodale sunt motive formale care aparţin 
tuturor indivizilor de acelaşi gen, dar şi unor indivizi de tipuri 
cu totul diferite. Interesante pentru preocupările noastre sunt 
mai ales cele din urmă. Ceea ce trece drept „esenţă" a făptu¬ 
rilor se alcătuieşte din particularităţi tipice şi izvodale. De 
esenţa făpturilor mai ţine însă şi un alt aspect: ne gîndim la 
„modul de a exista" al făpturilor sau la „modul ontologic". 
Universul e plin de negrăit de variate făpturi. Universul e 
populat de făpturi care desfăşoară o infinită gamă de trăsături 
individuale, tipice şi izvodale. Dar acelaşi Univers care rulea¬ 
ză o imensă varietate de creaturi, un joc infinit diversificat sub 
triplul unghi al însuşirilor individuale, tipice şi izvodale, nu ne 
reţine atenţia decît printr-un număr foarte limitat de „moduri 
ontologice". Modurile ontologice deţin totuşi locurile cele 
inai hotărîtoare în arhitectonica Universului. Ne-am spus 
cuvîntul şi în alte studii cu privire la aceste moduri, care au 
darul mai mult decît oricare altele să introducă o articulaţie şi 
complexitate calitativă în lume. De astă dată, ne vom mărgini 

la cîteva remarci ce urmează să fie valorificate în ordinea de 
idei ce ne preocupă. 

Să degajăm terenul în vederea unei definiţii. Un mod onto¬ 
logic se caracterizează în general prin două momente corelative 
care nu pot fi gîndite unul fără de celălalt. Intîiul moment e 
felul de a fi. Al doilea moment e „orizontul" de care totdeauna 
este legat un fel de a fi. Orice „fel de a fi“ e desigur susceptibil 
de grade de intensitate, cîtă vreme „orizonturile" (diferitelor 
feluri de a fi) se disting prin complexitatea lor. Cuvîntului „ori¬ 
zont" îi acordăm o semnificaţie mai „amplă" decît termenilor 
de „spaţiu" şi „timp". Dar e şi firesc s-o facem. Căci, de o par¬ 
te, orizontul este totdeauna un „orizont" pentru o făptură sau 
„perspectivă" pentru un individ, cîtă vreme spaţiul şi timpul 
admit să fie concepute şi numai pentru sine în afară de orice re¬ 
latare la o făptură. Iar de altă parte, spaţiul şi timpul sunt tot¬ 
deauna nişte elemente, într-un fel sau altul, incluse ale oricărui 
„orizont". Orizontul are deci o semnificaţie debordantă faţă de 
conceptele spaţiului şi timpului. Să procedăm, deşi am făcut-o 
şi altădată, la caracterizarea cîtorva „moduri ontologice". Cîte¬ 
va noi precizări nu pot să strice. Iată cîteva moduri ontologice. 

Cristalele îşi au modul ontologic specific. Ele există în¬ 
tr-un anume fel legat de un „orizont" al lor, cel puţin în faza 
devenirii lor. Adevărat e că cristalele, o dată deplin închegate 
în spaţiu şi în timp, nu mai pot să fie socotite ca făpturi înzes¬ 
trate cu un „orizont". Să nu uităm însă că cristalele au şi o fază 
dinamică, în cursul căreia ele se „organizează", se clădesc, avînd 
în stăpînirea lor perspectiva unui spaţiu de umplut. In faza lor 
dinamică, cristalele posedă de fapt un orizont, un orizont de 
consumat prin autoclădire. In clipa cînd cristalele s-au clădit, 
orizontul încetează, prin aceea că e consumat. Pentru cristale, 
orizontul e spaţiul-perspectivă de ocupat prin înfiriparea fiin¬ 
ţei lor. Orizontul cristalelor e spaţiul de luat în stăpînire, atît 
cît trebuie pentru închegarea monocentrică a unei făpturi. Cînd 
cristalul s-a împlinit, orizontul său a decedat ca „orizont". 

Un alt mod ontologic urmează să atribuim plantelor. Ve¬ 
getalele nu posedă numai un orizont în înţeles de spaţiu de 
consumat prin creşterea dinamică a fiinţei lor. Orizontul vege¬ 
talelor depăşeşte aceste limite. Plantele sunt finalist angajate şi 

ÎHi|>l< iite în spaţiu şi în timp. Ele au faţă de orizontul lor posi¬ 
bilii.nea unor reacţii pline de noimă, a unor reacţii menite să 
le i miserve în cadrul lor dat o dată pentru totdeauna. Ori- 
r oi util însuşi e, pentru plante, un factor complementar al 
Unor rînduieli finaliste. Semnificaţia orizontului e de astă dată 
desigur mai complexă în cazul cristalelor. 

!Şi iarăşi, pentru animale, orizontul reprezintă altceva: ori¬ 
zontul devine, pentru modul animal, cadrul în care se „orien¬ 
tează" un subiect. Orizontul e aici cadrul, consimţit sau nu, al 
unor căutări, al unor ocoliri. Animalul se afirmă ca un subiect 
care, fără a putea să se smulgă cu totul din orizontul ce i s-a 
hărăzit, are totuşi putinţa de a se detaşa întru cîtva de acesta, 
de a se distanţa, luînd iniţiative, şi de a reacţiona în diferite 
chipuri. Orizontul este, pentru animal, neapărat şi un factor 
complementar, al unui finalism organic, dar mai puţin decît 
pentru plantă. Orizontul este pentru animal, în primul rînd, 
lin cadru familiar sau străin faţă de care el poate să întreprindă 
diverse acte în vederea securităţii, în genere, a făpturii sale. Un 
alt mod ontologic specific şi mai complex este trăsătura struc¬ 
turală, fundamentală, a fiinţei umane. Omul deplin, nu numai 
ca individ, ci în genere ca om, respiră şi fiinţează în orizontul 
misterului în vederea revelării acestuia. Acest fel de a fi şi 
acest orizont sunt o condiţie prealabilă a întregului destin 
uman şi a menirii creatoare a omului. Dacă pentru orizon¬ 
turile celorlalte moduri ontologice spaţiul şi timpul sunt fac¬ 
tori implicaţi, incluşi, care dobîndesc o anumită semnificaţie 
perspectivică, pentru orizontul uman spaţiul şi timpul sunt de 
asemenea factori implicaţi, dar în acelaşi timp şi radical depă¬ 
şiţi'. Spaţiul şi timpul devin în cadrul orizontului uman simple 
„semnale" ale unui „ce“ de revelat.’ 

Subliniem încă o dată că modurile ontologice, cu orizon¬ 
turile lor, reprezintă articulaţiile arhitectonice cele mai de 
scamă ale lumii. Modurile ontologice nu apar, fireşte, decît în 
înjghebări morfologice: tipice, izvodale şi individuale. Cîtă 


1 A se vedea şi studiile noastre Geneza metaforei şi sensul culturii. Fun¬ 
daţia pentru Literatură şi Artă „Regele Carol II“, Bucureşti, 1937, şi Artă şi 
valoare, Fundaţia Regală pentru Literatură şi Artă, Bucureşti, 1939. 

vreme însă modurile morfologice sunt nenumărate în Uni¬ 
vers, modurile ontologice sunt doar cîteva, de unde urmează 
că unui singur mod ontologic îi corespund, solidare cu el, o 
mulţime de moduri morfologice. Modul ontologic al tuturor 
plantelor e unul şi acelaşi, precum l-am pus în lumină, aceas¬ 
ta în ciuda faptului că structurile lăuntrice şi formele externe 
ale plantelor sunt enorm de variate. Cert e, de altă parte, că 
orice mod ontologic este la rîndul său condiţionat de structuri 
şi de forme care pot varia în anumite limite, dar oricum pe 
deplin determinate în cadrul acestor limite. Astfel încît modul 
ontologic al omului, de pildă, n-ar putea niciodată să se iveas¬ 
că în condiţii pur vegetale. Anevoie se va putea imagina o 
specie vegetală vieţuind în orizontul misterului pentru reve¬ 
larea acestuia. Asemenea ficţiuni sunt îngăduite doar autorilor 
de basme. Vegetalul este, prin toată structura sa, foarte de¬ 
parte de a îndeplini condiţiile ce se cer pentru declararea efec¬ 
tivă a modului ontologic în orizontul misterului. In orice caz, 
o complicare a modului morfologic al unei făpturi sau fiinţe 
nu atrage după sine în chip necesar şi un nou mod ontologic. 
Un mamifer este, sub unghi morfologic, de o complexitate 
superioară unei moluşte. Modul lor ontologic este totuşi, cu 
oarecare aproximaţie, acelaşi: un fel de a fi în orizontul lumii 
date şi în vederea autoconservării. Absolut sigur ni se pare 
însă că izbucnirea oricărui nou mod ontologic este concomi¬ 
tentă şi cu ivirea unor motive structurale şi formale noi în 
constituţia unei fiinţe. 

Asemuite între ele, modurile ontologice pe care le cu¬ 
noaştem sunt unele mai plenare, altele mai puţin plenare. 
Unul dintre modurile ontologice cele mai puţin plenare este, 
cum de la sine se va bănui, acela al cristalelor, care nu există 
decît pentru a se clădi şi care nu are alt orizont decît porţiunea 
de spaţiu şi de timp necesare autoclădirii. Orice cristal posedă 
un asemenea orizont în chip individual şi fără de vreo referire 
la urmaşi de acelaşi gen. Un mod ontologic mai plenar îi 
revine plantei; orizontul ei este egal cu un anume spaţiu şi 
timp pătrunse de finalisme ale căror dimensiuni depăşesc 
limitele fireşti ale individului-plantă, angajînd specia şi poate 
chiar mai mult decît specia. Orizontul cel mai plenar dintre 



Modurile ontologice 


67 


fiinţele terestre aparţine omului. (Cît de „plenar" este modul 
omologie al omului vom arăta în capitolul închinat semnifi¬ 
caţiei „istoriei".) Desigur că e mult mai greu să ne convingem 
de existenţa modurilor ontologice decît de existenţa moduri- 
|ni morfologice. Structurile şi formele sunt oarecum mai la 
jmlemîna mijloacelor noastre cognitive, ele solicită simţurile 
noastre de-a dreptul. Cîtă vreme, pentru constatarea moduri¬ 
lor ontologice cu corelatele lor orizontice e nevoie nu numai de 
o loarte mare şi îndelungată experienţă filozofică, dar şi de un 
sever exerciţiu analitic şi nu mai puţin de o nuanţată viziune 
de ansamblu. Identificînd cele cîteva moduri ontologice, n-am 
părăsit totuşi nici un moment contactul cu realităţile concrete. 
Tot ce am făcut a fost doar o avansare pînă la esenţial, dar 
n am făcut propriu-zis teorie constructivă. Dacă ni se dă voie 
sa facem teorie şi în această ordine de idei, atunci am îndrăzni 
poate să vorbim şi despre alte moduri ontologice, mai plenare 
de cît ale omului. Un asemenea mod ontologic de maxim vo¬ 
lum orizontic am atribui pe plan teoretic, de exemplu, Fiinţei 
divine. Pe linia teologiei tradiţionale am declara că orizontul 
divin este acela al misterelor convertite adecvat şi pozitiv în 
„arătări". Dumnezeului-demon, care este Marele Anonim, 
i am putea atribui chiar mai mult decît atît, şi anume posibi¬ 
litatea de a-şi reglementa orizontul după cum îi dictează sfîn- 
lul şi egocentricul interes. Marele Anonim poate să renunţe la 
orizontul divin şi să şi-l anuleze în chip suveran, pentru a nu 
crea decît ceea ce e compatibil cu centralismul poziţiei sale. 
Cu excepţia acestor păreri teoretice cu privire la Marele Ano¬ 
nim şi orizontul divin, toate cele arătate în legătură cu mo¬ 
durile ontologice şi corelatele lor orizontice sunt expresia 
experienţei pipăite la încheieturi, dense constatări, observaţii 
verificate prin îndelungată trăire meditativă în intimitatea cos¬ 
mosului împrejmuitor. 

Am afirmat aşadar că sub unghi ontologic făpturile şi fiin¬ 
ţele lumii se diversifică în mai multe moduri, unele mai ple¬ 
nare, altele mai puţin plenare. Sub raport morfologic, făpturile 
şi fiinţele sunt incomparabil mai diversificate decît sub raport 
ontologic. De ce toate aceste lucruri sunt precum sunt şi nu 
altfel ? Dacă în Univers există un mod ontologic atît de plenar 

cum este al omului, de ce mai palpită alături şi altele mai puţin 
plenare ? Dacă modurile ontologice sunt variate, de ce totuşi 
variaţia lor nu are belşugul modurilor morfologice ? Toate 
aceste întrebări par desigur ale unui copil de o curiozitate 
nestăpînită care după orice constatare se grăbeşte să adauge 
un „de ce ?“. Asemănarea cu copilul nu înseamnă însă o 
denunţare. Asemănarea e mai curînd un elogiu adus filozofu¬ 
lui. într-o privinţă, filozoful e tocmai omul care nu iese nicio¬ 
dată din vîrsta copilăriei. Filozofia este copilărie fără exod. 
Copilul, care pentru cei mai mulţi oameni este o fază, înseam¬ 
nă pentru filozof o permanenţă. Pentru oamenii maturi, 
aproape totul se înţelege de la sine, dar aceasta nu fiindcă 
oamenii izbutesc în cele din urmă să-şi castreze curiozitatea. 
Copilul deţine condiţii subiective care, indiscutabil, îl avanta¬ 
jează. Şi alături de el — filozoful. Să nu ne sfiim prin urmare 
de a întreba: „De ce lucrurile sunt aşa cum sunt, şi nu altfel ?“ 

Iată: tipuri de fiinţe profund şi esenţialmente asemănă¬ 
toare par adesea copleşitor disanalogice datorită unor aspecte 
secundare care au aproape darul de a le deghiza. Iată: moti¬ 
vele formale asemănătoare se găsesc la tipuri cu totul dis¬ 
tincte. Iată: făpturile manifestă sub unghiul complexităţii 
formale o imensă varietate. Iată: sub unghiul plenarităţii onto¬ 
logice, făpturile şi fiinţele manifestă variaţii mai puţine, dar 
oarecum mai abrupte! 

După argumentele pur speculative, care sprijină ipoteza 
unei geneze indirecte pe temei de diferenţiale divine, toate 
aceste aspecte empirice generale pledează parcă şi ele mai 
mult în favoarea acestei ipoteze. Persistenţa încăpăţînată a 
unora dintre structurile făpturilor, alături de variabilitatea alto¬ 
ra, indică mai curînd o discontinuitate a elementelor de bază 
capabile de diverse combinaţii, decît o geneză directă şi inte¬ 
grală a acestor făpturi şi fiinţe potrivit unor planuri ad-hoc. 
La fel, distribuţia unor motive formale asemănătoare (izvoa- 
de) la făpturi şi fiinţe foarte deosebite ca tipuri pledează de 
asemenea mai curînd pentru discontinuitatea unor elemente 
de bază în stare să se combine foarte felurit, decît pentru o 
geneză directă a acestor făpturi şi fiinţe ca „întreguri indivi¬ 
zibile". Argumentul empiric decisiv împotriva ipotezei meta- 

fin.v a genezei directe şi monofazice a făpturilor şi fiinţelor îl 
produc însă fenomenele de „ parafinalitate“ despre care vom 
Voi Iii în capitolul următor. 

Nu pretindem deloc să fi găsit singura şi ultima teorie 
fttriafizică posibilă, căci am ieşit de mult din faza credinţelor 
Im i o singură teorie salvatoare şi privilegiată. In situaţia teo- 
fetică de azi, şi ţinînd socoteala faptelor cunoscute, nu vedem 
lotuşi o altă teorie explicativă mai simplă şi mai sintetică decît 
Urca pe care ne-am hotărît să o propunem. De unde nu ur¬ 
mează că mîine nu se vor rosti gînduri capabile de prestaţii 
teoretice mult mai impozante. Conformîndu-ne faptelor asu- 
pu cărora ne-am oprit un moment şi întoreîndu-ne la punctul 
de unde am pornit, vom emite părerea că din Fondul Anonim 
trebuie să se desprindă două feluri de diferenţiale divine: 1. 
Diferenţialele ontologice, care stau la baza modurilor onto¬ 
logice; 2. Diferenţialele morfologice, care stau la baza modu¬ 
rilor morfologice. Ştim că nici o diferenţială divină nu este 
tmisă la singular, ci în serie omogenă, fără capăt. Atît sub 
Unghi ontologic cît şi sub unghi morfologic, au pe urmă loc 
„integrările" şi „organizările" de diferenţiale, eterogene şi 
omogene. Integrarea şi organizarea diferenţialelor se reali¬ 
zează în „individuaţii". Diferenţialele divine sunt susceptibile 
de integrări mulţumită faptului că ele îndeplinesc anume con¬ 
diţii: ele se pot „integra", fiindcă sunt prin natura lor „com¬ 
plementare". Ştim că ele reprezintă fracţiuni infinitezimale 
(sub dublu unghi: substanţial şi structural) ale unui mare Tot 
divin. Dar procesele de integrare ale diferenţialelor nu se mai 
fac sub controlul direct al Marelui Anonim, ci numai sub 
puterea faptului că diferenţialele eterogene se potrivesc şi se 
iutregesc prin însăşi structura şi natura lor în vederea unor 
formaţiuni mai complexe. Cu alte cuvinte, Marele Anonim 
controlează procesele de intregrare şi de organizare ale uni¬ 
versului numai indirect: prin limitarea extremă a posibili¬ 
tăţilor şi prin însăşi lansarea diferenţialelor divine, cărora le-a 
îngăduit tocmai justele virtuţi de a se integra şi organiza, 
potrivit felului lor complementar, în chip neprimejdios pen¬ 
tru ordinea şi centralismul existenţei. Marele Anonim este, cu 
alte cuvinte, foarte circumspect faţă de posibilităţile sale: 

hotărît atent cît priveşte geneza diferenţialelor divine, de un 
uşor dezinteres faţă de lumea care se clădeşte prin integrare, 
dar în prealabil şi dintotdeauna absolut treaz cît priveşte 
măsurile de luat pentru menţinerea în subordine a oricărui 
posibil rezultat genetic. Nuanţarea aceasta atitudinală nu este 
deloc întîmplătoare, ci e dictată de un sacru egoism. 


FINALITĂŢI ŞI PARAFINALITĂŢI 


Ajungem la un punct crucial pe care l-am anunţat de cîteva 
ori în cele de mai înainte. E vorba despre fenomenele empirice 
de „finalitate" şi despre fenomenele de „parafinalitate". Crucial 
este acest punct, fiindcă fenomenele de finalitate, cele deplin 
caracterizate ca atare, au o putere eliminatorie faţă de orice 
ipoteză „materialistă" şi fiindcă fenomenele de parafinalitatc 
au aceeaşi putere eliminatorie faţă de orice ipoteză „vitalistă". 

Desigur că printre nenumăratele explicaţii metafizice, la 
care gîndirea omului a recurs în cursul timpurilor pentru lămu¬ 
rirea fenomenelor accesibile chiar simţurilor, cea mai com¬ 
promisă este astăzi concepţia materialistă. Cînd vorbim despre 
materialism, acordăm termenului un sens mai larg, înţelegînd 
prin el orice filozofie care, în explicaţiile ce le dă, refuză să 
introducă factori „finalişti". Materialismul este astfel atît con¬ 
cepţia vulgară că omul este aceea ce el mănîncă cît şi o teorie 
incontestabil inteligentă, deşi caducă, cum este aceea a evolu- 
ţionismului biologic prin „selecţie naturală", dar tot aşa cutare 
concepţie energetică de dată mai recentă, din care conceptul 
materiei aproape s-a evaporat. De natură materialistă este în 
fond şi o concepţie care, admiţînd factori psihici, îi despoaie 
de orice intenţionalism finalist, considerîndu-i numai în per¬ 
spectiva jocului mecanic. Toate aceste concepţii le socotim 
iremediabil eşuate, nu numai cînd e vorba de înţelegerea feno¬ 
menelor de conştiinţă, ci chiar şi cînd e vorba de înţelegerea 
unor fenomene pur biologice. Materialismul mecanicist, fie 
strict material, fie fizico-energetic, fie psihist, poate desigur să 
acopere în felul său o realitate mai restrînsă. Dar de aici pînă a 

jirelace acest gînd în principiu unic şi exclusiv al realităţilor 
sos mice rămîne ca procedeu, sub raportul stringenţei filozo¬ 
fice, un grav abuz. S-ar putea desigur concede că mecanismul 
reprezintă un coeficient al oricărui fenomen de structură mai 
complexă. Dar de la afirmaţia că o componentă, în subordine 
faţă de o existenţă complexă, admite o interpretare mecani¬ 
cism pînă la enunţarea caracterului funciar şi general al meca¬ 
nicismului este un salt care dovedeşte un profund viciu de 
gîndire şi o totală lipsă de control al verbului. E curios cum 
Un asemenea capriciu al imaginaţiei şi l-au permis tocmai nişte 
teoreticieni agăţaţi cu toate ventuzele zelului de stîncile con- 
cietului, avînd aerul că-şi interzic orice aventură fantezistă. 

Să ne îngăduim zăbava necesară pentru a privi mai de 
aproape cîteva fenomene ce ilustrează finalismul biologic. 
(K hiul, splendidul organ cu care sunt înzestrate cele mai multe 
fiinţe animale, este o alcătuire care-şi are finalitatea sa; ochiul 
pmc un organ complex structurat şi potrivit parcă înadins 
pentru funcţia vederii, adică a orientării unei fiinţe în lumea 
«a. în carapacea sau lîna animalelor recunoaştem fără greutate 
nişte mijloace de apărare împotriva accidentelor sau a neajun¬ 
surilor climatului. Procesele chimice ce se petrec în organism 
(dc exemplu oxidareaîn organele respiratorii) au desigur şi o 
altă semnificaţie decît a unor simple procese care se petrec; ele 
au loc „pentru ca“ organismul să fie cu tot dinadinsul menţi¬ 
nut în dinamica sa. Treci pe stradă şi vezi un cîine tremurînd 
de frig. De ce tremură cîinele ? Răspunsul obişnuit e: fiindcă îi 
c Irig. Dar acest răspuns n-a întrezărit esenţa fenomenului. 
Tremuratul este un fenomen de finalitate, datorită căruia se 
produce o reacţie calorică necesară ţesuturilor. Cîinele „tre¬ 
mură" ca să se încălzească. Am înşirat cîteva fenomene fina¬ 
liste cunoscute de toată lumea. Cele mai multe şi cele mai 
extraordinare sunt însă mai puţin cunoscute, iar altele urmea¬ 
ză să fie puse în lumină. Iată de exemplu ce „finalitate" au 
„plăcuţele sangvine". Aceste particule se găsesc în sînge, ele 
sunt foarte mici şi nu au nici o funcţie „fiziologică" cunos¬ 
cută. Dar ele au o excepţională finalitate: în momentul cînd se 
descompun, ele elimină o substanţă care colaborează la „coa¬ 
gularea" sîngelui, prin ceea ce se contribuie la încetarea sîn- 

gerării şi la vindecarea rănilor. Funcţia finalistă a acestor 
corpuscule intră în acţiune numai în clipa cînd ele se descom¬ 
pun, iar anterior ele nu posedă nici o funcţie fiziologică. 
Fenomenul se înşiră desigur printre cele mai impresionante 
exemple de finalitate. Un alt exemplu, mult timp neînţeles sub 
unghiul „finalităţii", ni-1 oferă pigmentul pielii. In climate 
calde, pigmentul are o funcţie ajutătoare ce reglementează 
căldura fizică căreia îi este supus organismul. Prin piele nepig¬ 
mentată, undele lungi ale căldurii pătrund adînc în organism. 
Pigmentul are darul să reţină aceste unde aproape cu totul în 
piele. Pigmentul raselor colorate trebuie privit aşadar ca o în¬ 
tocmire de apărare împotriva căldurii (Kestner şi Borchardt). 
Cele mai multe organe, procese, funcţii colaborează întru 
conservarea unui mic sistem vital individual într-un anume 
mediu şi pentru anume durată de timp. Această conservare a 
unui sistem vital individual este termenul finalităţii celor mai 
multe întocmiri ale organismelor, deşi nu a tuturor întocmi¬ 
rilor. Căci organismele apar înseriate şi în alte finalisme mai 
vaste al căror termen nu este conservarea, ci reproducerea sau 
chiar încetarea: îmbătrînirea, moartea. Reproducerea, îmbă- 
trînirea, moartea îşi au şi ele rostul lor, dar acest rost e mai 
mult metafizic. Deocamdată să medităm puţin asupra acelor 
întocmiri a căror finalitate e evidentă. Cele mai învederate 
fenomene de finalitate, în afară de actele intenţionate ale 
conştiinţei, sunt desigur cele biologice. Finalităţile biologice 
puse în serviciul conservării unui organism sunt fapte pe care 
anevoie va putea cineva să le tăgăduiască. De altfel, divergenţa 
de opinii nu se referă la faptul finalităţii biologice ca atare. 
Divergenţa izbucneşte de-abia în momentul cînd se îAcearcă o 
„explicaţie" a unor asemenea fapte. Şi divergenţa e gravă, căci 
faptele în sine ale finalităţii biologice permit, cel puţin la 
prima vedere, explicaţii diametral opuse, 

Filozofia scientistă care pontează permanent pe ideea me¬ 
canismului a făcut un singur efort mai serios de a „explica" 
aceste fenomene. Am numit teoria selecţiei naturale a lui 
Darwin. Nu ignorăm desigur meritele lamarckismului. Dar 
ipotezele lui Lamarck se înşiră mai curînd printre acelea care 
implică „finalismul" nu numai ca fapt, ci şi ca principiu ex- 

l’ludtiv. După Lamarck, funcţia creează încetul cu încetul 
ni panul. Pentru a ajunge la o explicaţie a organelor „finalist" 
întocmite, Lamarck acordă vieţii, în prealabil, posibilitatea 
unor reacţii finaliste în virtutea exerciţiului. Nu e locul să 
iDiitrolăm valabilitatea tezei. Semnalăm numai că lamar- 
ikismul face parte, cel puţin sub acest aspect, dintr-un grup 
de teorii contrare darwinismului. In fond, cea dintîi teorie 
l .1 re încearcă să înlăture radical principiul finalismului ca fac¬ 
tor creator, fără de a tăgădui totuşi faptele finaliste în sine, este 
ica darwinistă. în esenţă, darwinismul socoteşte faptele fina¬ 
liste drept produse ale întîmplării. Redusă la ultima expresie, 
teoria darwinistă afirmă următoarele: Orice modificare or¬ 
ganică a vieţii, care din întîmplare s-ar nimeri să fie finalistă, 
,\i e şansa de a fi păstrată prin selecţie naturală. Orice finalitate 
biologică ar fi astfel o modificare accidentală „norocoasă" 
printre nenumărate alte modificări nonfinaliste. Desigur că se 
poate concepe o întocmire finalistă ce se declară ca o simplă 
întîmplare, ca un simplu caz excepţional, într-o ordine de 
nonfinalităţi. Teoria darwinistă se recomandă ca singura ten¬ 
tativă consecventă de a „explica" finalitatea biologică în sens 
mecanicist. Privită în sine şi pentru sine, teoria e admirabilă. 
Nu ne vom înscrie printre detractorii geniului lui Darwin. 
Recunoaştem fără de rezervă puterea de seducţie a teoriei, nu 
mai puţin însă trebuie să ne exprimăm şi regretul că socoteala 
de acasă nu se prea potriveşte cu cea din tîrg. Teoria darwi- 
nistă e grav contrazisă de experienţă, şi iată cum. Calculul 
probabilităţilor ne spune că într-un număr imens de modifi¬ 
cări nonfinaliste se poate ivi „accidental" şi un caz „finalist“. 
Teoria potrivit căreia fenomenele de finalitate biologică ar fi 
cazuri întîmplătoare în ordinea celor nonfinaliste se înte¬ 
meiază pe supoziţia tacită că viaţa se manifestă într-o ade¬ 
vărată explozie de modificări nonfinaliste, într-o explozie 
infinită şi în toate direcţiile. în adevăr, numai astfel ar putea să 
se producă „întîmplător" şi acea modificare finalistă pe care 
natura ar putea-o pe urmă s-o conserve prin selecţie. Un caz 
linalist e aşa de complex şi presupune atîtea coincidenţe, încît, 
pentru a se produce „întîmplător", se cere de fiecare dată un 
număr infinit de modificări întîmplătoare nonfinaliste. Teoria 

mecanicistă a finalităţii prin selecţie naturală ar fi valabilă 
numai dacă viaţa ar consista în adevăr într-o explozie de modi¬ 
ficări întîmplătoare infinit de variate. Dar unde şi cînd s-a 
văzut în domeniul biologic măcar vagi indicii despre o aseme¬ 
nea debordantă explozie de forme întîmplătoare nonfinaliste? 
Nicăieri şi niciodată. Din contră: empiric privind lucrurile, 
modificările care au loc se menţin în majoritatea cazurilor în 
cadru finalist. Să nu ni se spună că modificările vieţii, cele 
nonfinaliste, ar fi aşa de mărunte încît n-ar putea să fie verifi¬ 
cate pe cale empirică. Respingem replica, căci în cazul acesta 
şi modificările finaliste (întîmplătoare) ar fi aşa de mărunte şi 
de neglijabile, încît nu vedem cum natura izbuteşte să le selec¬ 
teze din enorma masă a celor nonfinaliste. Teoria mecanicistă 
a finalităţii prin selecţie naturală cade de îndată ce o cîntărim 
prin calculul probabilităţilor. 

De altfel, problema ireductibilităţii vieţii la modele pur 
mecanice poate fi atacată pe un plan mult mai larg decît s-a 
făcut în rîndurile de mai înainte. Iar pe acest plan amplu, 
ştiinţa biologică mai recentă a produs ea însăşi importante 
mărturii, de natură experimentală chiar, împotriva valabilităţii 
modelelor mecanice, cînd e vorba de explicarea unor mo¬ 
duri biologice. în privinţa aceasta, şcoala experimentală a lui 
Driesch are merite din cele mai însemnate. Nu e nevoie să 
ne declarăm neapărat de acord cu teoria entelehială, căreia 
Driesch a ţinut să-i dea un lustru ştiinţific, pentru a recu¬ 
noaşte importanţa faptelor înşile puse în lumină de el. în isto¬ 
ria biologiei, experimentele lui Driesch înseamnă o dată. O 
dată epocală. Driesch a arătat că oul fecundat cuprins de pro¬ 
cesul embriologic poate fi angajat, printr-o simplă intervenţie 
operativă, pe drumul de a produce nu un singur individ întreg, 
cum este normal, ci doi indivizi întregi. Operaţia care prile¬ 
juieşte micul miracol trebuie să intervină în faza cînd oul 
fecundat, intrat în procesul embriologic, se dublează prin 
înmulţire celulară şi consistă într-o izolare artificială a celor 
două celule. Rezultatul intervenţiei operative nu seamănă cu 
acela care ar trebui să aibă loc, presupunînd că procesul em¬ 
briologic ar fi de natură mecanicistă. în adevăr, dacă procesul 
ar fi de natură mecanică, ar urma ca din fiecare celulă izolată 

in se producă numai cîte o jumătate de individ; în realitate 
Insă, pe urma intervenţiei, se pot produce doi indivizi „întregi". 
Experienţa e astăzi prea cunoscută ca să mai dea fiorul senza¬ 
ţionalului ca în ziua cînd a fost anunţată întîia oară. Experi¬ 
enţele lui Driesch anexau ştiinţei biologice fapte noi şi cu 
toiul neprevăzute. Dar Driesch marca prin experienţele sale şi 
o importantă dată filozofică. De fapt, în acel moment biologia 
divorţa definitiv de orice filozofie mecanicistă. Experienţele 
Im Driesch trebuie interpretate ca o proscriere hotărîtă a me¬ 
canicismului, ilegitim erijat în teorie a vieţii. Ne vom feri însă 
s.i ne dăm consimţămîntul explicaţiei pozitive pe care, pe de 
alia parte, Driesch o dă fenomenelor descoperite de el. Asu¬ 
pra acestui punct atît de important sub raport filozofic, în¬ 
drăzneţul om de ştiinţă gîndea mai mult alternant decît subtil. 

Răsturnînd teoriile mecaniciste, Driesch îşi făcea iluzia că 
lilozofia biologică trebuie să se întoarcă iarăşi la explicaţia 
h'iiomenelor de finalitate biologică prin entelehiile aristo- 
idico-scolastice (corecturile pe care Driesch le impune teoriei 
rntelehiale sunt agere desigur, dar nu sunt aşa de esenţiale). 
1 >riesch gîndea aşadar că, dovada antimecanicistă o dată pro¬ 
dusă experimental, filozofiei biologice nu-i mai rămînea decît 
Întoarcerea pe poziţii anterioare. Ceea ce constituie o gravă 
eroare. Dar mai înainte de a intra în fondul chestiunii, să mai 
înregistrăm un intermezzo. Biologia mecanicistă nu a dezar¬ 
mat cu toate că primise lovitura de graţie, ci a pornit în 
căutarea unor dovezi antientelehiale chiar pe drumul deschis 
de Driesch. Mecaniciştilor nu le-a fost prea greu să descopere 
la rîndul lor fapte care contrazic teoria entelehial?. Ce anume 
înfăţişare luase teoria entelehială în gîndirea lui Driesch ? Po¬ 
trivit corecturilor lui Driesch, factorul entelehial urma să fie 
conceput în analogie cu psihicul. Entelehia ar fi un factor 
plăsmuitor de „întreguri" care anticipează indivizibil complexi¬ 
tatea rezultatului. Entelehia prezintă similitudini cu „psihicul" 
ale cărui acte, unitare, ar fi de asemenea îndreptate spre un 
obiectiv în sine, multiplu articulat. Entelehia e aspaţială, dar se 
manifestă în spaţiu, entelehia nu e energie, dar dirijează energi¬ 
ile fizico-chimice într-un anume sens. Entelehia, fiind factor 
organizator de întreguri, este, cum de la sine se înţelege, şi 

autoarea finalităţii biologice. Pentru a reveni asupra expe¬ 
rienţelor amintite ale lui Driesch, entelehia creatoare de în- 
treguri biologice, fiind aspaţială, se manifestă nealterată în 
fiecare dintre cele două celule iniţiale, izolate în chip artificial, 
putînd să dea astfel de fiecare dată cîte un individ întreg. 
Cititorii au latitudinea să invoce în favoarea teoriei entelehiale 
şi atîtea fenomene aşa-zicînd miraculoase, cum este, de pildă, 
acela al restauraţiei organelor extirpate. Ochiul distrus al tri¬ 
tonului se restaurează ca şi cum în fiinţa tritonului ar continua 
să lucreze un secret factor anticipator al întregului, capabil să 
refacă un organism după planul său intrinsec. Cel mai splen¬ 
did mod de regenerare este acela pe care biologul Morgan îl 
numeşte „morfalaxis ". Unui animal capabil de acest mod rege- 
nerativ i se amputează o foarte importantă porţiune a corpu¬ 
lui. Restul trece apoi printr-o totală transformare, toate părţile 
îşi abandonează forma şi structurile, ia un aspect omogen, pe 
urmă se diferenţiază din nou şi se preface în aceeaşi „fiinţă" 
completă, dar de dimensiuni mai mici: 



Fig. 10: Morfalaxa unei ascidii ( Clavellina ) 
a — schema unui individ normal 
b — parte izolată 
c-e — stadii ale reducerii 
f — noua mică ascidie 

(după Driesch, Pkilosophie des Organischen, 1909) 

lată desigur un foarte ciudat fenomen, pentru care mecani- 
uşiii n-au putut pînă acum să propună un model explicativ 
„mecanic". Ne îndoim că aceasta va reuşi vreodată. Dar tre- 
lind la asemenea fenomene, se va constata degrabă că ne gă¬ 
sim într-un ţinut populat de echivocuri. La unele dintre aceste 
fenomene echivoce au recurs chiar adepţii mecanicismului, 
cilîudu-le ca mărturie împotriva teoriei entelehiale. Se va 
Vnlea din expunerile noastre că există într-adevăr fenomene, 
Uncie chiar de provenienţă experimentală, care infirmă cate¬ 
goric teoria entelehială. Aderenţii teoriilor mecaniciste fac 
iti aşnic caz de ele. Din nefericire, asemenea fenomene echi¬ 
voce nu sunt invocate numai pentru a surpa prestigiul pre¬ 
supusului factor entelehial, ci şi cu speranţa afişată de a 
reabilita teoriile mecaniciste. Teoreticienii mecanicişti gîn- 
dcsc, cu alte cuvinte, şi ei alternant, ca şi cum evaporarea 
teoriei entelehiale ar însemna numaidecît, şi eo ipso, o confir¬ 
mare a concepţiei mecaniciste. Gîndirea alternantă e şi de astă 
dală doar nespus de naivă. Dar, pentru a trece la discuţia de 
fond, care sunt acele experienţe profund incomode pentru 
teoreticienii entelehiilor ? Care sunt acele fapte atît de ilegitim 
ridicate pe scut într-un marş de iluzoriu triumf din partea 
mecaniciştilor ? Printr-o incizie operativă într-o anumită re¬ 
giune, un animal poate fi silit uneori să „regenereze" organe 
prisoselnice, mai multe decît sunt necesare. Fig. 11 [v. p. urm.] 
ne dă o idee despre aceste posibilităţi. 

Grădinarii şi chirurgii cunosc şi alte fenomene, fără de a fi 
bănuit totdeauna însemnătatea lor teoretică. Tăiem dintr-un 
Organism un ţesut sau fragment şi-l transplantăm asupra altui 
org anism. Operaţia se poate face uneori şi între organisme de 
tipuri foarte deosebite. Ţesutul sau fragmentul transplantat se 
dezvoltă, devenind adesea un complex organ sau aproape-in- 
divid, deşi acesta nu se potriveşte nici cu locul unde fiinţează, 
nici cu necesităţile, nici cu finalitatea proprie organismul ui-su¬ 
port care-şi face o misterioasă datorie ospătîndu-l. Bunul plac 
poate fi astfel autorul unor altoiri sau combinaţii de forme şi 
iti neţuri cu totul artificiale sau monstruoase. Experienţele 
invocate ar constitui, după opinia mecaniciştilor, eclatante 

Fig. 11: Pelobates fuscus cu multiple picioare dinapoi produse 
prin despicarea substratului organelor posterioare în stadiu juvenil 
(după Tornicr) 

dovezi că creşterea, regenerarea unui ţesut organic se face 
orbeşte, automat, iar nu sub controlul strîns dirijat al unui 
centru suveran al unui întreg organism. Nu vom nega că reali¬ 
tatea tolerează în adevăr fenomene atît de suspecte şi de ab¬ 
surde cum sunt cele rezultate din prepararea programatică a 
unor monştrii vii. în ce văgăuni secrete se ascunde în astfel de 
cazuri presupusa „entelehie", miraculosul factor aspaţial crea¬ 
tor de „întreguri", suveranul anticipator? Şi cum se face că 
entelehia străluceşte prin absenţă cînd e vorba de fenomene 
precum următorul? In locul unui organ oarecare se întîmplă 
uneori să regenereze un alt organ propriu organismului 
însuşi, dar deplasat. Biologul Jacques Loeb a studiat feno¬ 
menele ciudate numite de el „eteromorfoze" şi care consistă 
în aceea că în locul unui anumit organ al unui animal creşte 
sau regenerează un alt organ (tipic, atît formal cît şi func¬ 
ţional). Loeb a izbutit prin influenţe fizice să modifice „pola¬ 
ritatea" (polul oral şi polul anal) la o serie de polipi, în sensul 
că aceştia dobîndeau doi poli egali sau inverşi. Un al doilea fel 
de eteromorfoze se produce în legătură cu „regenerarea": 
partea dinainte a rîmei, adică partea cu cap, tăiată şi lăsată să 
„regenereze", nu regenerează o „coadă", ci un al doilea „cap". 

Un alt grup de „eteromorfoze" consistă în regenerarea în 
locul unui organ extirpat al unui animal a unui alt organ spe- 
i il ic altui segment al animalului. Uneori, în locul unui „ochi 
|u'dunculat“ al racilor înzestraţi cu asemenea ochi regenerează 
o „antenă", sau în locul unei aripi anterioare la fluturi poate 
*â regenereze o aripă posterioară etc. 1 în instanţă şi faţă de 
asemenea fapte, teoria entelehială e condamnată să piardă 
procesul. Numai cît cu aceasta, fervenţii teoriilor mecaniciste 
să nu-şi încălzească prea mult iluzia că s-ar găsi în faţa unei 
dovezi irecuzabile în favoarea tezei lor. încă o dată: problema 
iui se rezolvă alternant. Chestiunea nu comportă numai 
soluţii disjunctive: sau entelehism, sau mecanicism, ci e mai 
iiirînd un prilej de desfăşurare de subtilităţi. Fenomene ful¬ 
gerătoare precum cele puse în exerciţiu de Driesch înlătură 
o dată pentru totdeauna „mecanicismul" ca ipoteză explica¬ 
tivă. Nu ştim de ce mortul ar avea şanse să învie, dacă pe urmă 
va fi condamnată şi teoria entelehială. De unde şi pînă unde 
această logică viciată? întocmirile finaliste ale organismelor 
sunt în general destinate să înlăture teoriile mecaniciste, fără 
nădejdi de resurecţie. Ce ne facem însă cu fenomenul etero- 
morfozelor de o parte sau al monştrilor datoraţi unor trans¬ 
planturi artificiale de altă parte? Fenomenele acestea intervin 
in discuţie incontestabil în favoarea unui fel de „automatism". 
Dar cine a hotărît că „automatismele" ar fi totdeauna doar 
simptome „mecaniciste" ? Nu există oare şi automatisme care 
lucrează în cadrul unor finalisme secrete? Astfel de automa- 
ihme încadrate finalist, pot avea un revers: fiind automatisme, 
pic pot să conducă în unele împrejurări excepţionale la rezul¬ 
tate absurde. Există însă un absurd ce rezultă dintr-un joc al 
inlîmplării mecanice, şi există un absurd care ia în răspăr o 
oi iline finalistă. Ceea ce nu e acelaşi lucru. Fenomenele ce ne 
picocupă par mai curînd fenomene de „parafinalitate" decît 
„automate", „mecaniciste". Pentru designarea promptă a acestui 
fel de fenomene (eteromorfozele şi transplantările atipice), am 


'A se vedea studiul lui Hans Przibram, „Regeneration und Transplan- 
l.n mu im Tierreiche", în Allgemeine Biologie: Kultur der Gegenwart, 
I niliner Verlag, 1915, p. 346. 

propus astfel un nou termen. Un organ, de o alcătuire fina¬ 
listă în sine, dar parţială faţă de un întreg, e adus uneori în 
situaţia de a trăi deplasat ; el poate să apară nelaloc, cum de 
asemenea el poate să fie smuls din finalitatea originară a 
întregului din care el face parte integrantă prin toate struc¬ 
turile sale şi să fie transplantat asupra unui suport biologic de 
alt tip. Faptul în sine al fenomenelor de parafinalitate posedă 
însă o importanţă crucială pentru însăşi teoria filozofică de¬ 
spre fenomenele vieţii. Dobîndind un nume, fenomenele s-au 
constituit sub ochii noştri într-un concept aparte. Fenome¬ 
nele de parafinalitate ne îndrumă spre o nouă teorie cu privire 
la fenomenele biologice. 

în disputa încinsă, însemnăm pe răboj cîteva puncte 
cîştigate. Aspectele finalităţii organice şi, pe urmă, faimoasele 
experienţe ale lui Driesch interzic explicaţia mecanicistă a 
vieţii. Ele par a ne împinge spre teoria entelehială. Fenome¬ 
nele de parafinalitate, la rîndul lor, răstoarnă teoria entele¬ 
hială, fără de a reabilita însă teoriile mecaniciste. Pentru a 
explica atît fenomenele de finalitate ale vieţii cît şi fenomenele 
de parafinalitate, urmează prin urmare să facem faţă răscrucii 
şi să procedăm fără ezitare la constituirea unei noi teorii, care 
nu va fi nici mecanicistă şi nici entelehială. în capitolele ce 
urmează, vom expune noua teorie. Deocamdată găsim că tre¬ 
buie să mai întărim puţin premisele ei metafizice. 

Metafizicile nematerialiste, adică spiritualiste şi idealiste 
din toate timpurile, au fost profund impresionate de existenţa 
empirică a finalităţilor organice. Prezenţa în lume a unor 
organisme ca întreguri complexe, înzestrate cu organe şi 
funcţii menite să colaboreze la conservarea acestor organisme 
şi chiar la „regenerarea" lor în anumite limite, a fost un 
important punct de reper pentru felul de a gîndi al multor 
filozofi, Organismul viu cu semnificaţia sa de „unitate com¬ 
plexă", în care „întregul" domină asupra „părţii", este poate 
cel mai frecvent pretext metafizic. Metafizica platonică 
vorbeşte despre un Demiurg care îşi modelează făpturile 
într-o materie disponibilă potrivit unor modele ideale, mo¬ 
dele egale cu tot atîtea întreguri rotunjite în ele înşile, perfecte 

şt inalterabile. La fel, Aristotel şi filozofia neoplatonică sau 
metafizica scolastică reiau motivul, admiţînd „întregurile" ca 
|>i incipiu anticipator al făpturilor în felurite variaţii: fie ca 
im me imanente şi energetice care lucrează pe dinăuntru în 
l.ipturi, fie ca idei ale Spiritului lumii care procedează la alcă- 
i uii ea în consecinţă a cosmosului. Prin amalgamarea mai mul- 
im teorii antice s-a obţinut sinteza dragă atîtor scolastici 
potrivit căreia Dumnezeu însuşi gîndeşte şi realizează „idei", 
„tipuri", „forme". în fond, acelaşi motiv al între gurilor ideale 
rare anticipează făpturile naturale stă şi la temelia diverselor 
sisteme metafizice germane, de la Schelling la Hegel şi pînă la 
I lartmann. Ideile, ca tipuri integrale, ca „toturi" cu părţi în 
subordine, clădite finalist, ca existenţe care premerg într-un 
sens realităţii empirice, sunt de fapt cărămizi esenţiale în 
arhitectonica acestor magnifice alcătuiri ale imaginaţiei. 
Metafizicile nematerialiste au emis cel mai adesea părerea că 
1 )umnezeu gîndeşte sau creează, sau realizează, sau se obiec¬ 
tivează în Idei care reprezintă „întreguri" cu „părţi" în subor¬ 
dine. Atragem luarea-aminte asupra elementelor de psihologie 
umană pe care aceste concepţii şi le-au încorporat. E neîn¬ 
doios că omul, „gîndind", operează cu idei, cu tipuri, cu 
forme, cu genuri, adică cu întreguri avînd părţi în subordine; 
şi e de asemenea neîndoios că omul e în stare să „realizeze" 
1 ucruri pe temeiul unor astfel de anticipaţii. Remarca ar ajunge 
să ne facă să suspectăm metafizicile despre care tocmai vorbi¬ 
răm de un prea accentuat şi nu tocmai inofensiv antropomor- 
lism. Recunoaştem, ce-i drept, noi înşine că orice metafizică e 
silită, vrînd-nevrînd, să recurgă uneori şi la termeni contami¬ 
naţi de modul uman şi de transfigurare mitologică. Mustrarea 
ce o adresăm filozofilor amintiţi rămîne totuşi în picioare, 
căci antropomorfismul mitologic e tolerabil în metafizică în 
măsura în care îmbracă semnificaţii ce nu sunt contrazise de-a 
dreptul de experienţă. Mitul, ca mod expresiv, ca fel de a 
vorbi despre semnificaţii şi transsemnificaţii, ca metaforism, 
se bucură precum se ştie de toată solicitudinea şi fervoarea 
noastră, dar miturile înşile le socotim progresiv substituibile 
prin altele de o tot mai nuanţată subtilitate sau de o tot mai 

mare amploare revelatoare. Ştim aşadar că o concepţie metafi¬ 
zică poate să-şi încorporeze mituri abstracte care în substanţa 
lor pozitivă nu sunt direct verificabile prin experienţă. Nea¬ 
junsul, dacă e neajuns, ţine totuşi de însăşi firea metafizicii. 
Dar o concepţie metafizică ce-şi are totdeauna coeficientul 
său de elemente mitologice nu-şi poate permite luxul de a se 
găsi în dezacord declarat cu orice cinstită interpretare a unei 
experienţe inedite. De ce oare spiritul metafizic-mitologic nu 
şi-ar remania şi el „viziunile", cînd noi fapte de experienţă îl 
constrîng la aceasta ? Pe punctul de a fi remaniate sub presiu¬ 
nea unor experienţe se găsesc actualmente toate metafizicile 
amintite, care atribuie lui Dumnezeu „Idei" sau care admit 
într-un fel existenţa în lumea creaturală a unor factori indi¬ 
vizibili, creatori de complexe între guri finaliste. Se va înţelege 
de-acum de ce conferim fenomenelor de „parafinalitate" o 
însemnătate crucială. O însemnătate crucială, şi anume nu 
numai pentru filozofia biologică, ci şi pentru orice nouă cos¬ 
mologie metafizică, Fenomenele de parafinalitate care de la 
sine se fac şi se desfac şi cele pe care noi înşine avem lati¬ 
tudinea de a le produce pe cale artificială se opun oricărei 
interpretări pe planul metafizicilor ce operează cu Idei pla¬ 
tonice sau cu forme entelehiale. Gîndurile metafizice pentru 
care noi optăm în această privinţă le-am formulat cel puţin în 
parte. Marelui Anonim i se deschide perspectiva firească de a 
se „reproduce" pe sine integral. Ca posibilităţi, El e astfel teo- 
generator prin fiecare act al său care se poate repeta nelimitat. 
De teama nelimitatei teogonii care ar avea loc astfel dege- 
nerînd în anarhie, în descentralizare şi în veleităţi uzurpa¬ 
toare, Marele Anonim evită însă asemenea acte genetice. 
Marelui Anonim i se deschide apoi perspectiva secundă de a 
realiza existenţe mai puţin complexe decît dumnezeii prohibiţi 
— totuşi „complexe", adică „întreguri" cu părţi în subordine 
(Idei, Tipuri, Forme entelehiale), iar acestea prin tot atîtea 
acte monofazice, indivizibile. Dar şi pe această cale s-ar de¬ 
clara „potenţiale autarhice" prea accentuate şi incompatibile 
cu ordinea hegemonică a existenţei în general. Marele Ano¬ 
nim e nevoit din nou să hotărască, să opteze. Pentru a pre- 

fniîiupina primejdiile întrezărite, Marele Anonim nu se va 
reproduce altfel (sau nu se va gîndi) decît sub formă de 
„dilerenţiale divine". Ceea ce înseamnă că orice reală făptură 
iau fiinţă de natură complexă (tot ce cunoaştem pe cale em¬ 
pirică este de acest gen) nu este rezultatul unei geneze directe , 
n produsul unei geneze indirecte , pe temei de „diferenţiale 
divine". Orice „explicaţie" a finalităţilor ce le constatăm în 
lumea noastră va trebui să ancoreze în cele din urmă la zona 
seo.stor „diferenţiale", iar nu în pretinse idei, tipuri sau indi¬ 
vizibile entelehii formale. După generarea lor şi lăsate în voia 
lor, diferenţialele divine sunt susceptibile de fel şi fel de „inte¬ 
gri" • 


TEORIA UNITĂŢILOR FORMATIVE 


Alcătuirile complexe numite „indivizi" îşi afirmă forma 
ţaţă de lumea înconjurătoare reacţionînd pentru autoconser¬ 
vare. Amputaţi fiind, indivizii sunt în stare, în limite foarte 
variabile, de „regenerare" — un aspect care sporeşte conside- 
labil impresia de „finalitate". în procesele de închegare, indi¬ 
vizii par a urma anume indicaţii tipice. Astfel de „indivizi" 
sunt fiinţele vegetale şi animale, dar şi cristalele. Cît priveşte 
11 istalele, suntem poate nevoiţi să înfruntăm unele opinii sepa- 
iale. Adevărat e că aceste făpturi, numite îndeobşte „cristale", 
sunt mai pasive în afirmarea formei lor decît fiinţele organice 
şi cele psihospirituale, dar să nu uităm că ele, datorită sub- 
Manţei lor solid agregate, au darul de a fi mult mai asigurate 
l.tţă de alterări şi intemperii din afară decît indivizii vegetali şi 
animali. Şi să nu uităm că şi cristalele au darul „regenerării"! 
(iei care contestă dreptul de a numi cristalele „indivizi" se spri¬ 
jină desigur pe considerente cum ar fi următorul: indivizii vege¬ 
tali şi animali se produc totdeauna din alţi indivizi de acelaşi 
lip şi se pot reproduce, cîtă vreme cristalele, deşi nu se abat în 
alcătuirea lor formală de la anume secrete constrîngeri tipice, 

apar parcă totdeauna fără părinţi, printr-un fel de generare 
spontanee. Există oare indivizi fără părinţi? întrebarea este 
desigur îndreptăţită, dar în cele din urmă de ce nu ne-am pune 
o contraîntrebare: Şi de ce oare n-ar exista ? Indivizii vegetali 
şi animali au trebuit şi ei să se ivească în timp cîndva, avînd 
cap de serie un iniţiator fără părinţi. De ce n-ar putea cris¬ 
talele să-şi menţină permanent acest dar? Argumentul că în 
imperiul cristalelor indivizii apar neîncatenaţi în serie repro- 
ductivă nu e suficient pentru a refuza cristalelor atributul de 
„indivizi". Replica aceasta a noastră ţine mai mult de dome¬ 
niul speculativ, şi nu-i dăm prea mare importanţă. în fond, 
părerea noastră este că între cristale şi fiinţele organice există 
unele analogii ascunse tocmai sub unghiul producerii lor. Pro¬ 
cesul generării individuale a fiinţelor organice (plante, ani¬ 
male şi indivizii unicelulari) purcede în toate cazurile de la o 
celulă-, această celulă este uneori părintele a doi indivizi unice¬ 
lulari (sciziparitatea fiinţelor unicelulare), alte dăţi celula este 
ovulul (partenogeneză), sau ovulul fecundat, sau o celulă echi¬ 
valentă ovulului. Celula iniţială a unui organism-individ e cel 
mai adesea factorul de legătură între individul-părinte şi noul 
individ. Să credem oare că acest factor lipseşte cu desăvîrşire 
în procesele din care rezultă cristalele ? O unitate iniţială tre¬ 
buie să existe şi în procesele de cristalizare. Această unitate 
iniţială, indiferent care e şi cum e, reprezintă de fapt un echi¬ 
valent al celulei iniţiale din care descind totdeauna indivizii 
organici. Unitatea iniţială din care se stîrneşte procesul de 
cristalizare posedă de fapt funcţie de sămînţă, dar ea nu tre¬ 
buie să fie produsă de un alt cristal (cristalul-părinte), căci 
toate moleculele unei substanţe chimice capabile de cristali¬ 
zare sunt de fapt prin însăşi natura lor asemenea seminţe. Ceea 
ce lipseşte în procesul de cristalizare nu e aşadar sămînţa, ci 
cristalul-părinte. Dar lipsa aceasta e foarte explicabilă, căci 
substanţa capabilă de cristalizare nu e aşadar sămînţa, ci cris¬ 
talul-părinte. Dar lipsa aceasta e foarte explicabilă, căci sub¬ 
stanţa capabilă de cristalizare este în întregime compusă din 
asemenea seminţe sau din unităţi cu funcţii echivalente acelo¬ 
ra ale seminţelor. Fiecare moleculă reprezintă o asemenea să- 

iiiîuţă de cristal. 1 Pentru înmulţirea cristalelor, dată fiind aceas¬ 
ta situaţie, natura n-a mai trebuit deloc să recurgă la aparatu- 
i.i şi la mijlocul celulelor generatoare produse şi eliminate din 
partea unor indivizi-părinţi. Substanţele capabile de cristali- 
y.i re, fiind în întregime compuse din seminţe de cristale, natu- 
ta se scuteşte în acest domeniu de tehnica şi finalismul filiaţiei, 
faptul că cristalele se ivesc fără părinţi nu constituie o dovadă 
ră aici n-ar exista seminţe; din contră, aici totul fiind sămînţă, 
nu mai e nevoie de părinţi producători de sămînţă. 

Procesul de devenire al individului-cristal ne pune la dis¬ 
poziţie cel mai simplu şi cel mai instructiv exemplu pentru 
devenirea individului în genere. Procesul de devenire al indi¬ 
vidului-cristal, fiind mai simplu decît al unui individ organic, 
r foarte potrivit pentru ilustrarea teoriei la care ne gîndim. 

O substanţă chimică capabilă de cristalizare o închipuim 
aşadar compusă în întregime din seminţe în stare să dea un 
număr indeterminat de cristale de acelaşi tip previzibil. Pentru 
a nu fi acuzaţi de organomorfism, în loc de seminţe vom spune 
„unităţi formative". Termenul importă mai puţin decît starea 
de lucruri şi procesele înşile. Deoarece o teorie se articulează în 
vederea unei explicaţii, ne vom întreba: Cum urmează să ne 
imaginăm o „unitate formativă" pentru ca din substanţa chimică 
amorfă să rezulte un individ-cristal ? înainte de toate, în chip 
preliminar, o asemenea „unitate formativă" va trebui să ne-o 
închipuim înzestrată cu cel puţin doi factori, fără de care deve¬ 
nirea individului-cristal ar rămîne o problemă insolubilă. Cei 
doi factori, efectiv prezenţi în orice „unitate formativă", sunt: 

1. Factorul direcţional, egal cu un mănunchi de „indica¬ 
tori" după care se orientează materia şi energiile fizico-chi- 
mice în procesul de organizare al individului-cristal. Indicatorii 
rezumă cu aproximaţie şi într-un fel virtual structura cristalu¬ 
lui. Acest factor să-l numim „factor D“. 

2. în orice „unitate formativă" trebuie să existe şi un anu¬ 
me cuantum de energie cu totul specifică, pe care „unitatea 


1 Sau poate că totdeauna numai un mănunchi de molecule poate avea 
această funcţie ? Problema e secundară. 

formativă" o utilizează şi de care ea are nevoie întru organi¬ 
zarea materiei şi a energiilor fizico-chimice potrivit indicato¬ 
rilor direcţionali. Această energie o vom numi „energie delta". 
Energia delta urmează să o concepem ca o energie cu totul 
particulară, care nu e identică cu nici una din energiile cunos¬ 
cute şi care este utilizabilă exclusiv în serviciul factorului di¬ 
recţional şi pentru a dirija energiile fizico-chimice şi materia. 

Factorul D (cu indicatorii direcţionali) şi energia delta, 
menită să dirijeze efectiv energiile fizico-chimice şi materia 
potrivit indicatorilor direcţionali, sunt doi factori aliaţi în ori¬ 
ce unitate formativă. Factorul D şi energia delta sunt aliaţi, 
dar funcţional deosebiţi. Se va vedea numaidecît în ce constă 
această deosebire funcţională. 

Pe temeiul celor arătate, să ne întrebăm: Cum trebuie să se 
comporte „unităţile formative", omniprezente într-o substan¬ 
ţă chimică, una faţă de alta pentru ca să obţinem individul-cris- 
tal ? O substanţă chimică este în întregime alcătuită din 
„unităţi formative" pe deplin determinate. Fiecare din aceste 
unităţi formative posedă, prin însăşi natura sa, cei doi factori 
constituţionali: factorul D şi energia delta. Să admitem că fac¬ 
torul D al uneia dintre unităţile formative (s-o numim A) 
izbuteşte să paralizeze într-un chip oarecare pe toţi factorii D 
ai tuturor celorlalte unităţi formative din preajma sa; şi să 
admitem că energia delta a unităţii formative A îşi raliază 
energiile delta ale tuturor celorlalte unităţi formative. S-ar 
putea ca factorul D al unităţii formative A să paralizeze fac¬ 
torii D ai tuturor celorlalte unităţi formative simplu, numai 
prin aceea că energia delta a unităţii formative A îşi raliază 
energiile delta ale tuturor celorlalte unităţi formative. Acestea 
spuse, deţinem secretul explicaţiei căutate. Pentru ca una din 
unităţile formative să poată lua iniţiativa producerii unui indi- 
vid-cristal, vom admite fireşte că unităţile formative ale sub¬ 
stanţei chimice sunt relativ omogene, dar vom admite totuşi 
că sarcinile lor de energie delta manifestă mici deosebiri 
cantitative. într-o masă oarecare de unităţi formative relativ 
omogene, se va găsi deci totdeauna una însărcinată cu o canti¬ 
tate maximă de energie delta; această unitate va deveni centrul 
închegării individului-cristal. în procesul cristalizării, distin- 

(ţrin deci două procese care se leagă , dar care nu sunt identice: 
«• vorba de o parte despre un proces, datorită căruia factorii D 
.11 tuturor unităţilor formative, cu excepţia unuia singur (fac- 
torul D al unităţii A), sunt scoşi din cauză; şi e vorba de altă 
parte despre un proces datorită căruia energiile delta ale tutu- 
i or unităţilor formative se „raliază" prin însumare în serviciul 
I actorului D al unităţii formative A. Factorii D ai unităţilor 
formative se comportă deci altfel decît energiile delta: efi¬ 
cienţa factorilor D e „ suspendată ", cu excepţia aceleia a fac¬ 
torului D din unitatea A, cîtă vreme eficienţele energiilor 
delta ale tuturor unităţilor formative se „însumează". E pro¬ 
babil că factorii D ai unităţilor formative (cu excepţia aceluia 
din unitatea A) să fie paralizaţi prin aceea că energia delta a 
unităţii A, fiind o nuanţă mai puternică, sustrage factorilor D 
ai celorlalte unităţi toate energiile delta disponibile. Cei doi 
(actori ai unităţii formative sunt în orice caz „funcţional" 
deosebiţi, şi nu e voie să fie confundaţi. De altfel, considerînd 
lucrurile chiar numai speculativ, factorul D nu poate să fie în 
sine şi prin sine „energetic", altfel unităţile formative s-ar 
altera permanent în acţiunea lor reciprocă şi nici o unitate 
n-ar putea să ajungă în situaţia de a lua iniţiativa producerii 
unui individ-cristal. Iar factorul „energia delta" nu poate să fie 
in sine şi prin sine direcţional, fiindcă într-un asemenea caz 
oricare din aceste energii delta ar fi ca „direcţie" permanent 
recalcitrantă faţă de directivele celorlalte energii delta ale sub¬ 
stanţei chimice, şi iarăşi nu s-ar mai putea declara niciodată 
centrul formativ al individului-cristal. Acestea sunt motivele 
pentru care vom admite că o anume unitate formativă (A) 
este în stare, mulţumită energiei sale delta, să-şi ralieze energi¬ 
ile delta ale tuturor celorlalte unităţi şi să le pună pe toate în 
serviciul factorului său D. Altfel spus, energiile delta pot fi 
disociate într-un fel de factorii D ai unităţilor formative căro¬ 
ra ele le aparţin. „Energia delta", pusă în serviciul factorului 
D, nu e deloc oportun să fie privită ca una dintre energiile 
obişnuite fizico-chimice; ea trebuie să fie un mod specific de 
energie care are exclusiv această menire de a sta la dispoziţia 
I actorului D. Energia delta este „energia asistentă" a factoru¬ 
lui direcţional, atît şi nimic altceva. Unităţile formative proprii 

uneia şi aceleiaşi substanţe chimice, capabile de cristalizare, 
posedă tot atîţia factori D echivalenţi, dar cuantumul de ener¬ 
gie delta variază insensibil de la una la cealaltă. Intr-o împre¬ 
jurare dată, „unitatea formativă" înzestrată cu un cuantum 
maxim de energie delta „leagă" sau îşi raliază într-un chip 
oarecare energiile delta ale celorlalte unităţi, prin ceea ce fac¬ 
torii D ai acestor unităţi sunt cel puţin vremelnic paralizaţi 
sau suspendaţi, fără să fie însă desfiinţaţi, anulaţi. Acest proces 
o dată încheiat, toate energiile delta se vor supune unui singur 
factor D, adică aceluia al unităţii formative A. Cu alte cuvinte, 
energiile delta sunt totdeauna aservite unui factor direcţional 
(D), dar ele se mută de la curte la curte. Ele nu se manifestă 
niciodată fără de stăpîn, dar pot să schimbe pe stăpîn. Urma¬ 
rea este că energiile delta se manifestă totdeauna direcţional, 
deşi ele prin ele înşile nu sunt direcţionale (dacă energiile 
delta ar fi imanent direcţionale, atunci ele s-ar stînjeni reci¬ 
proc, iar urmarea ar fi că niciodată nu s-ar putea declara un 
centru formativ în vederea unui cristal). O „unitate forma¬ 
tivă" e în stare să lege şi să sincronizeze energiile delta ale 
altor unităţi formative de acelaşi gen, fără însă ca aceste unităţi 
să fie despoiate sau vidate de aceste energii delta. într-adevăr, 
eliberînd o „unitate formativă", de exemplu un grup de mole¬ 
cule, din cătuşele aservirii sau, ceea ce revine la acelaşi lucru, 
pulverizînd un cristal, „unitatea formativă" în chestiune, 
scoasă de sub secrete contrîngeri, îşi reafirmă energia delta, 
putînd deveni în anumite condiţii ea însăşi centrul unui nou 
individ-cristal. 

Obiectul preocupărilor noastre este de astă dată aproape 
identic cu acela al teoriei entelehiale pe care intenţionăm să o 
înlocuim. Teoria noastră despre „unităţile formative" se deo¬ 
sebeşte de teoria entelehială ca teoria atomistă de ultimă oră 
de teoria despre atomi anterioară cunoaşterii proceselor ra¬ 
dioactive. Teoria mai veche imagina atomul ca o unitate 
ultimă şi indivizibilă; teoria actuală închipuie atomul ca o 
sferă în limitele căreia se petrec diverse procese lăuntrice între 
diverşi componenţi. Entelehia a fost la Aristotel, la scolastici 
sau la Leibniz energie realizatoare de forme, o unitate ultimă 
şi indivizibilă în sine, angajată totdeauna total în actele sale. 

„Unitatea formativă" a cărei teorie suntem pe cale de a con¬ 
stitui este o unitate complexă de factori funcţionali deosebiţi 
şi de procese lăuntrice care nu permit nici o confuzie. La 
I )riescli, care restaurează teoria entelehială, termenul denu¬ 
meşte un factor diriguitor, totalitar şi indivizibil, căruia i s-ar 
supune energiile fizico-chimice cunoscute. Ce servicii sunt în 
stare să ne facă aceste teorii entelehiale întru elucidarea 
devenirii individului-cristal ? Să dăm cuvîntul mai întîi teoriei 
aristotelice. Admiţînd energiile realizatoare de forme ca uni¬ 
tăţi indivizibile, potrivit concepţiei lui Aristotel, ca să obţinem 
cristalul ar trebui să facem supoziţia că o substanţă chimică 
nu este în întregime şi în oricare regiune moleculară a ei capa¬ 
bilă de cristalizare, ci numai ici-colo, la distanţe marcabile. 
Supoziţia echivalează cu presupunerea că substanţa chimică 
nu e omogenă. Ceea ce revine la afirmaţia că o substanţă chi¬ 
mică e încărcată cu anume centri izolaţi relativ distanţaţi, ca 
puncte privilegiate în jurul cărora ar avea loc cristalizarea. 
Dar nici o experienţă nu ne încurajează să imaginăm o sub¬ 
stanţă chimică ca şi cum ar fi încărcată cu centri privilegiaţi şi 
inegali dispersaţi. Că situaţia- nu este aceasta se poate lesne 
dovedi şi pe cale experimentală: să dizolvăm sau să topim un 
cristal, iar substanţa s-o punem din nou în condiţia de a 
cristaliza. Nu e exclus să obţinem de astă dată mai multe 
cristale din substanţa care alcătuise mai înainte unul singur. 
Cum au apărut deodată mai mulţi centri de cristalizare dacă 
mai înainte fusese unul singur ? Dacă fuseseră mai mulţi şi mai 
înainte, cum s-a făcut că s-a manifestat efectiv numai unul, iar 
ceilalţi nu ? Experimentul dovedeşte mai întîi că teoria aris¬ 
totelică e insuficientă şi, al doilea, că „unităţile formative" 
sunt omniprezente într-o substanţă chimică, dar că centrii lor 
direcţionali (factorii D) pot fi, potrivit împrejurărilor, atît 
paralizaţi cît şi redeşteptaţi. 

Ce servicii poate să ne facă teoria entelehială a lui Driesch 
(de altfel filozoful îşi aplică această teorie numai în domeniul 
vieţii) ? Dacă entelehia ar fi, după cum crede acest gînditor, 
numai un factor diriguitor de energii fizico-chimice şi de 
materii, nu înţelegem cum acest factor lipsit de energie ar 
putea în genere să „organizeze" ceva. Şi nu înţelegem nici 

cum un centru diriguitor ar putea să domine atîţia alţi centri 
diriguitori care, evident, sunt în preajma lui. Căci a „organi¬ 
za" şi a „domina" implică neapărat şi o energie. Aceste simple 
consideraţii speculative ar fi suficiente ca să impună necesi¬ 
tatea unei teorii mai complexe. Recunoaştem lui Driesch şi 
şcolii sale meritul de a fi arătat într-o epocă de incredibil 
materialism că factorii mecanici şi fizico-chimici ca atare nu 
au prin ei înşişi darul de explica structura biologică. Driesch, 
la rîndul său, a comis însă greşeala de a socoti factorul orga¬ 
nizator de forme drept un simplu factor direcţional analog 
factorilor psihici îndrumaţi spre „scopuri". Complexitatea lăun¬ 
trică a entelehiei ar fi ca a reprezentărilor psihice; ca realitate 
activă însă, entelehia ar fi ceva total şi indivizibil (alte neajun¬ 
suri ale teoriei lui Driesch le vom întrevedea mai la vale). 

Teoria noastră despre unităţile formative părăseşte con¬ 
cepţia tradiţională cu privire la indivizibilitatea şi totalismul 
factorului organizator al făpturilor şi fiinţelor complexe. Din 
parte-ne, introducem o reală discontinuitate de factori în cadrul 
„unităţii formative", adică factori distincţi, solidari pînă la un 
punct, dar şi relativ independenţi. Astfel de factori realmente 
deosebiţi sunt în cadrul unităţilor formative care stau la temeiul 
proceselor de cristalizare cel puţin doi: factorul D şi energia 
delta. (în unităţile formative care stau în chip obişnuit la baza 
formelor biologice, sunt, precum vom vedea, mai mulţi sau cel 
puţin patru asemenea factori.) Factorul D al unei unităţi for¬ 
mative oarecare este în stare, datorită energiei delta ce-1 asistă, 
să domine şi alte unităţi, aservindu-şi-le. Dar factorul D al 
oricărei unităţi formative poate să fie şi paralizat sau disponi- 
bilizat din partea altei unităţi prin aceea că energia delta a unuia 
leagă energia delta a celuilalt. în procesul de organizare a unui 
individ-cristal, factorii D, cu excepţia unuia sigur, ai unităţilor 
formative ce compun substanţa chimică, sunt vremelnic scoşi 
din funcţie, iar energiile delta ale tuturor unităţilor se leagă 
însumîndu-se, se încatenează. Cînd un individ-cristal se dezor¬ 
ganizează, atunci factorii D ai unităţilor formative, suspendaţi, 
paralizaţi, disponibilizaţi, se pot redeştepta, prin aceea că fiecare 
dintre energiile delta se dezleagă din catenă, intrînd din nou în 
slujba factorului D al unităţii, căreia ea îi aparţine. 

Reprezentînd grafic procesele, vom obţine următoarele 
imagini: 

O O 0 O • • • • 

OG OO • • •• 

OO O O • • •• 

a m m • 


Fig. 12: „Unităţile formative" ale unei substanţe chimice omo- 
i;me, fiecare cu cei doi factori: ▲ — energia delta; + — factorii D 
(in faza anterioară procesului de cristalizare) 



Fig. 13: Aceleaşi unităţi. Energia delta a unităţii A a legat energiile 
delta ale celorlalte unităţi prin ceea ce factorii D, reprezentaţi grafic prin 
puncte, au „aţipit", cu excepţia factorului D al unităţii A care îşi afirmă 
„dominaţia" prelungindu-şi arcanele organizatoare. 

Fig. 14: Unitatea A a organizat un cristal datorită factorului său D, 
al energiei sale delta şi al energiilor delta ce le-a sustras celorlalte unităţi, 
disponibilizînd factorii D ai celorlalte unităţi. 



Fig. 15: Cristalul a îndurat o fractură. Unităţile B şi C au fost izolate 
prin ceea ce energia delta a fiecăreia se dezleagă, iar factorul D al 
fiecăreia se redeşteaptă. 

Teoria expusă, destinată să explice procesele de cristalizare, 
ne pune la dispoziţie şi unele elemente fundamentale pentru 
lămurirea organizării vegetale sau animale. Căci şi în domeniul 
biologic, şi mai ales aici, trebuie să existe astfel de unităţi for¬ 
mative, cu deosebirea că structura lor se complică concomitent 
cu însăşi complexitatea fenomenului biologic. Ce ajustări ur¬ 
mează să îndure teoria noastră pentru a-şi asigura valabilitatea şi 
în domeniul biologic ? Deocamdată cîteva indicaţii strict necesare. 

Să reţinem mai întîi că în domeniul biologic „unitatea for¬ 
mativă" care începe procesul de organizare al unui individ nu 
,n c la dispoziţia şi în preajma sa alte unităţi omogene gata de 
a se supune unei iniţiative organizatoare, precum este cazul cu 
unităţile formative omniprezente în substanţele chimice, capa¬ 
bile de cristalizare. In domeniul biologic, situaţia este din capul 
locului alta. In procesele de organizare biologică, unitatea for¬ 
mativă iniţială se găseşte, cu toată certitudinea, în substanţa 
unei singure celule vii (ovulul, ovulul fecundat). Unitatea for¬ 
mativă purcede să organizeze un individ, dar din ce ? Pentru 
procurarea substanţei necesare în vederea organizării unui 
individ, „unitatea formativă" iniţială va recurge la mijlocul în¬ 
mulţirii celulare. Unitatea formativă iniţială se îngrijeşte aşa¬ 
dar nu numai de organizarea celorlalte unităţi formative care 
se adaugă prin înmulţirea celulară, ci trebuie, în prealabil sau 
concomitent, să dirijeze şi această înmulţire celulară. De ce 
oare viaţa nu este şi ea astfel făcută ca o unitate formativă 
inţială să aibă la dispoziţia sa substanţa necesară pentru orga¬ 
nizarea unui individ într-o masă materială şi de „unităţi for¬ 
mative" date, cum bănuim că se întîmplă în domeniul crista¬ 
lografie? Răspunsul la o asemenea întrebare credem că ni-1 
dau chiar aspectele generale ale vieţii. Viaţa realizează forme 
incomparabil mai îmbelşugate, structuri neasemuit mai com¬ 
plexe decît cristalele. Viaţa consistă apoi esenţialmente în pro¬ 
cese de un „finalism" dinamic cu totul străin cristalelor. Nici 
unul dintre aceste aspecte fundamentale ale vieţii nu s-ar putea 
obţine printr-o organizare de unităţi formative omogene potri¬ 
vit tehnicii arătate în domeniul cristalografie. Un individ bio¬ 
logic, fiind în general diferenţiat ca structură, ca organe şi 
funcţii, nu prea vedem cum ar putea să fie organizat de o 
„unitate formativă" iniţială, din alte unităţi de acelaşi fel, omo¬ 
gene, care i-ar sta la dispoziţie. Un organism diferenţiat ca 
structură, ca organe şi funcţii ar putea să fie clădit numai din 
unităţi formative, care şi ele sunt diferenţiate, iar nu omogene. 
Dar pentru a se „diferenţia", aceste unităţi formative implică 
fireşte un centru oarecare care le „diferenţiază". Unităţile for¬ 
mative diferenţiate nu pot, prin urmare, să fie date în preala¬ 
bil, ci cer să fie sistematic produse. De unde urmează că „uni- 

tatea formativă" iniţială, destinată să înceapă şi să conducă 
procesul de organizare al unui individ biologic, trebuie să 
dirijeze nu numai înmulţirea unităţilor formative, cum am 
afirmat mai adineaori, ci şi diferenţierea unităţilor formative 
pe temeiul cărora ea clădeşte organismul. O unitate formativă 
activă în domeniul biologic posedă aşadar cel puţin patru fac¬ 
tori: factorul D şi energia delta, iar aceasta exact ca în dome¬ 
niul cristalografie, dar în plus cel puţin încă doi factori: un 
factor care dirijează procesul de înmulţire a unităţilor forma¬ 
tive şi un alt factor care diferenţiază unităţile formative pro¬ 
duse prin înmulţire. De altfel, un fenomen biologic empiric, 
precum este acela al „regenerării" unui organ extirpat, dove¬ 
deşte absolut concludent că regenerarea organului nu se face 
pe temeiul unei „unităţi formative" atît de complexe cum este 
unitatea formativă iniţială a întregului organism, ci numai pe 
temeiul unei unităţi formative de o complexitate a indicato¬ 
rilor direcţionali corespunzătoare aceleia a organului-lipsă. 
Dar să recapitulăm situaţiile comparativ şi pe puncte. 

în domeniul cristalografie există unităţi formative omoge¬ 
ne, date o dată cu substanţa chimică. Aici unitatea formativă 
care devine centrul iniţiator al unui individ-cristal se compor¬ 
tă astfel: 1. Factorul D paralizează vremelnic factorii D ai 
celorlalte unităţi sau îi pune în disponibilitate. în anume con¬ 
diţii, factorii D se pot redeştepta, intrînd din nou în acţiune. 
2. Energiile delta ale tuturor unităţilor formative se raliază 
prin însumare, intrînd în serviciul factorului D alîntîiei unităţi. 

în domeniul biologic, un individ nu se organizează din 
unităţi formative omogene date în prealabil. Aici nu avem 
de-a face cu o masă de unităţi formative disponibile, în care o 
unitate formativă oarecare ar putea să ia iniţiativa organizării. 
Aici situaţia e mai complicată: 1. O unitate formativă iniţială 
ce se găseşte în celula ovulară 1 dirijează datorită unui factor 
special al său înmulţirea celulară, iar cu aceasta şi înmulţirea 
unităţilor formative. 2. Aceste unităţi formative produse trec 


1 E foarte probabil că în celula ovulară se găsesc mai multe „unităţi for¬ 
mative" omogene. 

concomitent printr-un proces de „diferenţiere", consistînd 
intr-o demontare ireversibilă a „indicatorilor direcţionali". 
Procesul acesta de împuţinare, de „demontare ireversibilă" 
(care nu se mai poate reface) a indicatorilor direcţionali, se 
datorează de asemenea unui factor special al unităţii formative 
iniţiale. 3. Factorul D al primei unităţi formative „disponibi- 
lizează" factorii D ai celorlalte unităţi formative care sunt 
însă, potrivit punctului 2, progresiv demontaţi. 4. Disponi¬ 
bilizarea factorilor D se face datorită faptului că energiile 
delta ale unităţilor formative se raliază prin însumare, intrînd 
în serviciul factorului D al întîiei unităţi formative. 

Reprezentînd grafic aceste procese, obţinem următoarele 
liguri simbolice: 


© 


Fig. 16: Unitate formativă iniţială cu cei patru factori de relativă 
independenţă: & — factorul D (cu şase indicatori direcţionali); a — ener¬ 
gia delta; O - factorul care dirijează înmulţirea unităţilor formative; 
l — factorul care dirijează stingerea progresivă şi ireversibilă, adică 
definitivă, a „indicatorilor direcţionali". 



Fig. 17: Procesul de înmulţire a unităţilor formative dirijat de fac¬ 
hirul înmulţirii 

Fig. 18: La procesul reprezentat în Fig. 17 se adaugă procesul ralierii 
energiilor delta ale unităţilor formative într-o singură catcnă. 



Fig. 19: La procesele reprezentate în I'ig. 17 şi 18 se adaugă procesul 
stingerii definitive şi progresive a indicatorilor direcţionali, proprii 
diverselor unităţi formative, proces datorat unui factor special. 


Să presupunem acum că unui organism astfel clădit i se 
extirpă un organ. Cum se explică faptul că organul se poate, 
în anume împrejurări şi limite, regenera? Procesul se explică 
numai aşa: în zona devastată intră în acţiune o „unitate for¬ 
mativă" asumîndu-şi conducerea procesului de restaurare. 
Dar această unitate formativă nu mai posedă toate calităţile 
„unităţii formative" iniţiale a organismului, ci este, cît priveş¬ 
te o seamă de „indicatori direcţionali", ireversibil demontată , 
iar cît priveşte restul indicatorilor direcţionali, ea este para¬ 
lizată. După extirparea organului, o asemenea „unitate for- 

Fig. 20: Factorul D al primei unităţi formative îşi manifestă domi¬ 
naţia organizînd pe celelalte cu ajutorul energiilor delta ce s-au încatenat 
iii Fig. 16. Factorul înmulţirii (O) poate fi activ în toate unităţile. Fac¬ 
hirul demontării (+) e activ în prima unitate. Factorii D, progresiv 
demontaţi, se găsesc cu indicatorii lor direcţionali încă nedemontaţi în 
siare de disponibilitate (•): ei sunt „aţipiţi". Cititorul este invitat să stu¬ 
dieze cu toată atenţia diversele procese ce au loc în şi între unităţile for¬ 
mative înainte de a trece mai departe. 



Fig. 21: O unitate formativă (C) s-a rupt din complexul biologic 
organizat. Factorul D al ei se redeşteaptă, dar numai cu atîţia indicatori 
direcţionali cîţi n-au fost demontaţi sau definitiv stinşi. Energia delta s-a 
dezlegat, fiind acum la dispoziţia factorului D al unităţii eliberate. 
I)e-abia într-un viitor volum vom putea să arătăm diversele aplicaţii ale 
acestei teorii, pe care deocamdată o enunţăm îlustrînd-o cu exemplele 
strict necesare. 

mativă" poate să intre în acţiune, dar numai cu aceşti indica¬ 
tori direcţionali care fuseseră „paralizaţi" şi care s-au trezit 
din nou. Indicatorii care fuseseră „ demontaţi “ rămîn fireşte şi 
mai departe fără eficienţă. 

Teoria entelehială a lui Driesch se bucură, faţă de teoriile 
mecaniciste, de avantajul de a putea să dea o suficientă expli¬ 
caţie finalităţilor de structură şi de formă ale individului or¬ 
ganic. Din păcate, Driesch nu ne pune în situaţia clară de a 
lămuri cu ajutorul teoriei sale şi parafinalităţile. Dacă teoria 
noastră despre unităţile formative (cu complexitatea lor de 
factori înzestraţi cu o relativă indepedenţă) va fi în stare să 
explice deopotrivă şi dintr-o dată atît „finalităţile" cît şi „pa¬ 
rafinalităţile" organismelor vii, atunci, după toate regulile 
jocului, ea trebuie preferată teoriei entelehiale. în orice caz, 
spre a explica „parafinalităţile", nu suntem constrînşi să recur¬ 
gem la nici un subterfugiu şi la nici o ajustare ad-hoc a teoriei 
noastre. S-o arătăm asupra unui exemplu. Tăiem un fragment 
de organ de la un individ aparţinînd unei anume specii şi-l 
transplantăm asupra altui individ aparţinînd altei specii. Ope¬ 
raţia e îndeobşte cunoscută şi izbuteşte nu arareori. Frag¬ 
mentul de organ izolat şi transplantat asupra altui individ 
regenerează, devenind un organ complet, ca şi cum n-ar fi 
încetat nici o clipă să aparţină individului de origine. Indi¬ 
vidul asupra căruia s-a transplantat fragmentul s-a îmbogăţit 
cu un organ străin de toată fiinţa sa, luînd înfăţişarea unui 
monstru. Organul transplantat este sub raport finalist pe 
deplin caracterizat, dar această finalitate este deplasată pentru 
organismul care şi-a încorporat organul cu pricina. Ne găsim 
cu alte cuvinte în prezenţa unui fenomen de parafinalitate. 
Fragmentul de organ transplantat s-a regenerat în sfera vitală 
a altui individ, dar în procesul de regenerare parcurs el nu a 
stat nici un moment sub dominaţia factorului D, central şi 
dominant, al individului-gazdă. Fragmentul de organ stă şi 
după transplantare sub dominaţia factorului D al unei „unităţi 
formative" specifice individului de la care a fost luat. Factorul 
Dj care conduce procesul de regenerare a organului trans¬ 
plantat nu este însă un factor complet; indicatorii direcţionali 



Teoria unităţilor formative 


99 


Ai ncstui factor D p eficient în individul de origine, fuseseră 
Un i ireversibil stinşi sau demontaţi, iar alţii „paralizaţi" sau 
„il sponibilizaţi". Factorul D, va conduce procesul regenera¬ 
ţi v datorită exclusiv indicatorilor disponibilizaţi care se „redeş¬ 
teptă" prin transplantarea fragmentului de organ asupra unui 
noi individ. Astfel se produce parafinalitatea unui organ 
conplet, dar „deplasat" în raport cu conformaţia individului 
cate-l găzduieşte. De multe noi, asemenea factori direcţionali 
(ni un număr de indicatori demontaţi, iar cu alţii disponibi- 
li/.iţi) se pot redeştepta chiar în acelaşi individ, care-i poartă, 
şi mume din diverse motive, fie printr-o uşoară rănire, fie 
prin neştiute traumatisme sau prin alte influenţe care rămîn să 
fie cercetate. O unitate formativă, întreţinînd legături vitale şi 
de alimentare cu individul-organism din care face parte, se 
„eliberează" astfel de sub dominaţia „unităţii formative" cen- 
ttdle a acestui organism şi purcede să se organizeze pe cont 
propriu potrivit indicatorilor săi încă nedemontaţi. In acest 
elnp, individul-organism obţine lesne un organ în plus, pri- 
soselnic, care n-a fost transplantat asupra sa, dar care, evident, 
constituie o parafinalitate, o monstruozitate. Privind lucrurile 
metafizic, un organism monstruos, înzestrat cu mai multe 
organe decît e normal, nu reprezintă un singur individ, cum 
de altfel nici organismul purtător de transplanturi nu repre¬ 
zintă un singur individ. Astfel de indivizi echivalează cu doi 
sau mai mulţi indivizi, sau cu un aparent „întreg", compus 
din fragmentele a doi sau mai mulţi indivizi. 

După expunerile de mai sus, suntem în situaţia de a ne 
referi şi la unele fenomene foarte ciudate şi surprinzătoare, în 
lata cărora atît mecanismul cît şi teoria entelehială eşuează în 
chip evident. Biologia ne vorbeşte despre existenţa unor ovule 
uriaşe, alcătuite din cîte două ovule. Un astfel de ovul uriaş, 
i ezultînd din contopirea a două ovule, dă ca produs un singur 
embrion întreg. Nu înţelegem cum s-ar putea explica acest 
rezultat surprinzător, nici în perspectivă mecanicistă, nici în 
perspectivă entelehială. Căci în ambele perspective rezultatul 
ar trebui să fie sau nul, sau „doi indivizi ' 1 . Teoria „unităţilor 
lormative" ne dă însă posibilitatea de a înţelege acest feno- 

men. Ovulul uriaş rezultînd din contopirea a două ovule se 
comportă la început ca o substanţă capabilă de cristalizare. 
Intre cele două „unităţi formative" omogene prezente în ovu¬ 
lul uriaş, una va lua conducerea „organizării", prin aceea că 
energia delta a sa îşi raliază energia delta a celei de-a doua 
unităţi formative, suspendînd prin aceasta factorul D al aces¬ 
teia. De altfel, în această ordine de idei se poate completa şi 
teoria noastră cu o ipoteză suplimentară. Nu-i exclus ca orice 
ovul, orice celulă capabilă să iniţieze o embriogeneză, să con¬ 
ţină mai multe „unităţi formative" omogene care în prefaza 
embriogenezei să se comporte ca unităţile formative omogene 
ale unei substanţe ce „cristalizează". Numai după ce o „uni¬ 
tate formativă" devine „dominantă", în ovul încep procesele 
caracteristice ale embriogenezei. Raportat la o asemenea ipo¬ 
teză, explicaţia fenomenului ovulelor uriaşe care dau cîte un 
singur embrion nu mai prezintă nici o dificultate. 

Natura nu lucrează cu factori creatori de întreguri în sens 
de „entităţi indivizibile" (Idei, Forme, Entelehii). Căci dacă ar 
fi aşa, atunci în cadrul naturii nu s-ar ajunge niciodată la alcă¬ 
tuiri parafinaliste. în vederea genezei indivizilor, natura re¬ 
curge la tehnica unităţilor formative, înzestrate cu o remarcabilă 
complexitate lăuntrică de factori distincţi şi relativ indepen¬ 
denţi. Această complexitate şi relativă independenţă factorială 
conduce atît la constituirea de întreguri organice „finaliste" 
cît şi, în chip excepţional, la constituirea de „parafinalităţi". 

în procesele cognitive ale conştiinţei noastre, tipurile bio¬ 
logice au origine empirică şi ni se înfăţişează desigur, cel puţin 
în calitatea lor de concepte, ca întreguri indivizibile. Pe plan 
ontologic, situaţia însă este alta. Factorului abstract de „tip" 
nu-i corespunde pe plan ontologic un factor creator „unic" şi 
„indivizibil" (Idee, Formă, Entelehie). Pe plan ontologic, indi¬ 
vidual este de fapt produsul unui enorm de mare număr de 
„unităţi formative". între aceste unităţi formative rămîne de 
obicei una singură cu factorul D activ, pe cîtă vreme factorii 
D ai celorlalte unităţi formative trec în disponibilitate, după 
ce toate unităţile formative au pus la dispoziţia celei dintîi 
energiile lor delta, necesare organizării. 

Unităţile formative, existenţele secrete care stau la temeiul 
indivizilor, fiind realităţi complexe, nu pot să fie sub unghi 
cosmologic-metafizic rezultatele unei geneze directe a 
Marelui Anonim. Ele sunt produsele unei geneze indirecte, 
adică ale unor procese de integrare a „diferenţialelor divine". 
Nu numai factorii D cu indicatorii lor direcţionali, ci şi 
energiile delta şi toţi ceilalţi factori ai oricărei unităţi forma¬ 
tive reprezintă „ integrări “ de diferenţiale divine „eterogene". 
Unităţile formative, fiind pe plan cosmologic-metafizic pro¬ 
duse complexe ale genezei indirecte, nu pot fi privite ca 
entităţi indivizibile şi perene, ci numai ca existenţe destruc- 
tibile sau reformabile. Dar chestiunea aceasta a posibilităţii de 
reformare a „unităţilor formative" e strîns legată de problema 
„evoluţiei" în cadrul naturii. 

Originea speciilor este obiectul unei cunoscute, îndelung 
şi pasionat dezbătute, probleme. în ultimele decenii, proble¬ 
ma a fost pusă în termeni de natură prin excelenţă biologică. 
După părerea noastră, ea nu poate fi însă abordată decît în 
termeni prin excelenţă metafizici. Reprezintă speciile un fel de 
idei fixe ale unui spirit demiurgic sau ale naturii, sau speciile 
se găsesc în necurmată prefacere? întrebările, cu toate că 
într-un fel opuse, vor părea astăzi cam naive cititorilor care 
frecventează filozofia biologică. Abstracţie făcînd de unele 
concepţii mitologice care atribuie fiinţelor vii posibilităţi ma¬ 
gice de transformare, gîndul evoluţiei treptate a vieţii în gene¬ 
ral, ideea transformismului speciilor se bucură de o circulaţie 
relativ nouă. Intelectualitatea europeană pînă acum aproape o 
sută de ani adera încă, în imensa ei majoritate, la o concepţie 
statică despre specii. Mitologia biblică vede speciile ca forme 
imuabile ale existenţei. Această mitologie fusese timp de se¬ 
cole cultivată şi de filozofia creştină oficială. După scolastici, 

Dumnezeu ar fi creat o dată pentru totdeauna speciile după 
chipul şi asemănarea unor Idei din eternitate ale sale. Datorită 
unui intempestiv progres al ştiinţelor naturale, îndeosebi al 
geologiei şi al paleontologiei, oamenii de ştiinţă s-au văzut 
puşi în contact cu unele fapte menite să răstoarne concepţia 
tradiţională. Cuvier a încercat să mai salveze o dată situaţia. 
Pentru a da satisfacţie atît apetitului său metafizic cît şi exi¬ 
genţelor ştiinţifice, marele naturalist francez a imaginat teoria 
catastrofelor şi a repetatelor creaţiuni. Regimuri de specii ar fi 
căzut în repetate rînduri jertfă unor uriaşe nenorociri ale 
naturii, rămînînd ca Dumnezeu să creeze de fiecare dată viaţa 
în alte forme. Ceea ce Dumnezeu ca un bun şi răbduriu pă¬ 
rinte a şi făcut, după ce fusese în stare, cu braţele încrucişate, 
să privească la dezastrele cosmice. Teoria lui Cuvier, specta¬ 
culoasă din cale-afară, socoteşte speciile ca forme pieritoare, 
dar imuabile, adică neschimbăcioase, din clipa creării lor şi 
pînă în ziua sorocului. Isprava teoriilor evoluţioniste consistă 
în primul rînd într-o estompare a conceptului de specie. E 
ciudat, dar aşa este. Cartea lui Darwin despre „originea specii¬ 
lor" tratează despre „ceva" ce în spiritul teoriei sale nu există: 
despre specii. în adevăr, naturalistul englez vede viaţa în 
scurgere, într-o continuă schimbare de forme şi structuri. Sub 
acest unghi, e cert că speciile nu pot să fie decît instantanee 
arbitrar tăiate în corpul instabil al unei deveniri. Adevărate 
specii, adică specii fixe, există doar în capul nostru, al privito¬ 
rilor, care avem nevoie de scheme şi concepte. Darwin ar fi 
trebuit să pună cuvîntul specii în ghilimele sau să-şi intituleze 
cartea „Originea aşa-numitek>r specii". Dar naturaliştilor, chiar 
celor cu pretenţii filozofice, le repugnă asemenea subtilităţi. 
Să nu mai facem nici noi caz de ele, căci lucruri mult mai 
importante aşteaptă să fie soluţionate. Teoria evoluţionistă 
şi-a avut şi ea variantele ei. Niaturaliştii au ajuns în divergenţă 
de păreri mai ales în ceea ce priveşte cauzele care ar determi¬ 
na evoluţia formelor de viaţă pe pămînt. Unii au atribuit vieţii 
tendinţa de a se adapta necontenit la noi şi noi împrejurări. 
Din aceste nenumărate adaptări care, privite separat, ar fi im¬ 
perceptibile, ar rezulta cu timpul, prin însumare, conside- 

r-ibile schimbări de forme. Alţii au atribuit vieţii darul de a 
pioduce, oarecum exploziv din sine însăşi, întîmplătoare 
schimbări de forme, dintre care s-ar păstra prin selecţie natu- 
i .dă numai acelea care procură un avantaj vieţii. Şi iarăşi alţii, 
mai înclinaţi spre nebuloase metafizice, au înzestrat viaţa cu 
un specific elan creator de forme. Nu ne putem ocupa pînă la 
amănunt de toate variantele concepţiei evoluţioniste. Nu stri¬ 
că însă cîteva observaţii critice în general. Adaptabilitatea, de 
pildă, este o însuşire nedezminţită a vieţii, dar ea nu poate fi 
privită ca un factor de o amploare şi de o adîncime ca să ex¬ 
plice ivirea speciilor, existenţe aşa de variate şi ca înfăţişare şi 
sub raportul complexităţii. Orice formă de viaţă este, cel mai 
adesea, parcă înadins calculată în raport cu anume esenţiale 
condiţii externe chiar din momentul apariţiei sale, încît adap¬ 
tarea concretă pe care mediul i-o mai poate impune inciden¬ 
tal nu este decît foarte de suprafaţă şi fluctuantă. Oriunde şi 
oricînd am privi adaptarea unei fiinţe la mediu vom ajunge la 
concluzia că adaptarea e un fenomen periferial al vieţii. Iar 
periferialul, accidentalul, nu devine niciodată „esenţial" prin 
însumare. Ar fi pe urmă prea regretabil să uităm că în unul şi 
acelaşi mediu găsim forme de viaţă pe deplin adaptate, extrem 
de variate. Să stăm puţin şi să cumpănim. Dacă în procesul 
secret din care rezultă formele vieţii ar fi în joc numai adap¬ 
tarea, nu vedem de ce viaţa nu s-ar fi mulţumit cu specii din 
cele mai inferioare şi mai puţin complexe care, aşa cum sunt, 
sunt cel puţin tot aşa de perfect adaptate la mediu ca orice 
specie de superlativă complexitate. O întrebare rămîne deci în 
picioare: De ce s-au ivit şi formele de mare complexitate? A 
intervenit poate varietatea mediilor ca să producă aceste 
forme de superioară complexitate? Varietatea mediilor ar 
putea desigur să fie luată în considerare ca factor decisiv întru 
producerea speciilor superioare dacă s-ar dovedi că în anume 
medii nu pot să trăiască decît specii de superioară complexi¬ 
tate. Dar nicăieri nu s-a pomenit un asemenea mediu excep¬ 
ţional. In orice mediu pot să trăiască specii de cea mai felurită 
complexitate, de la cele mai simple pînă la cele mai compli¬ 
cate. Vasăzică mediul în sine nu este factorul care, făcînd apel 

la adaptabilitatea vieţii, ar putea să stîrnească forme mai com¬ 
plexe. Sau să presupunem poate că una şi aceeaşi fiinţă e silită 
să schimbe într-un fel mai radical mediul şi, prin aceasta, să 
încerce o adaptare în consecinţă? Dar nici această socoteală 
nu poate fi întărită, căci, dacă schimbarea de mediu e radicală, 
atunci fiinţa piere. Fiinţa rezistă unei schimbări de mediu 
numai în măsura adaptabilităţii sale. Suficiente experienţe 
arată că adaptabilitatea unei specii are margini, adică un coe¬ 
ficient de elasticitate peste care nu se trece. Limitele adap¬ 
tabilităţii unei fiinţe se menţin totdeauna în cadrul însuşirilor 
esenţiale ale speciei. De unde urmează că adaptabilitatea, deşi 
este un fenomen general al vieţii, nu poate constitui în nici un 
fel un principiu creator de specii. 

Să localizăm principiul creator de specii în însăşi fiinţa 
vieţii? Nu ne opunem unei asemenea dislocări de accent, 
insistent cerută de toate aspectele problematicii. Îndrumîn- 
du-ne în acest sens, suntem însă ameninţaţi să luăm drept 
fapte certe şi luminoase nişte simple tenebre îngroşate. E un 
lucru prea puţin ştiut că teoria darwiniană însăşi, interpretată 
consecvent cu sine, implică dislocarea de accent despre care 
vorbim. Aşa-numitele specii ar lua fiinţă în primul rînd mul¬ 
ţumită unui dar specific al vieţii de a produce exploziv şi la 
întîmplare infinit de multe forme nonfinaliste. Printre aceste 
infinit de multe schimbări întîmplătoare, s-ar declara uneori şi 
unele forme accidental-finaliste care apoi s-ar păstra prin 
selecţie naturală. Acest dar al vieţii şi selecţia naturală ar con¬ 
stitui împreună în adevăr o explicaţie suficientă a apariţiilor 
speciilor. Din nenorocire însă, experienţa dezminte în chipul 
cel mai hotărît existenţa în zona vieţii a unei explozii infinite 
de schimbări nonfinaliste. Unele fascinante variaţii pe temă 
evoluţionistă au făcut la un moment dat faima bergsonismu- 
lui. De astă dată, tenebrele îngroşate erau numite „elan vital". 
Elanul vital este pretinsul autor de specii, un neistovit creator 
de forme fluide. Elanul vital este de fapt viaţa, înzestrată în 
chip poetic cu foarte sugestive şi impresionante epitete divine. 
Dar oricum am învîrti-o şi am aduce-o, concepţia lui Bergson 
se reduce în cele din urmă la un „finalism" camuflat, la un 

„vitalism" ajustat la intuiţia sa fundamentală despre durată, 
act şi devenire. Făcînd abstracţie de ajustare, elanul vital este 
iot vechea entelehie, entelehie care însă nu mai are ca scop 
icalizarea unei singure forme, ci a tuturor formelor. Elanul 
vital se confundă cu entelehia entelehiilor — cu divinitatea, 
i Concepţia lui Bergson e mai mult un imn decît o explicaţie. 
1 )ar nu mai departe decît existenţa acelor ciudăţenii biologice 
pe care le numim „parafinalităţi" ne aţine calea, ca să ne des¬ 
curajeze. Să ne descurajeze iremediabil de a porni pe drumul 
unui asemenea exaltat elogiu liric adus vieţii. 

Nu s-ar putea oare ca speciile să apară şi să dispară, dar să 
lie relativ imuabile atîta timp cît ele există? Fireşte, aceasta nu 
ca o creaţie din nimic şi totdeauna de la început, cum credea 
Cuvier, ci ca o producere a unei specii noi dintr-o altă specie. 
S-au inventariat unele experienţe care pledează pentru o ase¬ 
menea ipoteză. O astfel de părere cu privire la originea specii¬ 
lor se bucură de cîtva timp de o reputaţie bine stabilită. Am 
numit teoria mutaţiilor, propusă de către De Vries şi dez¬ 
voltată de mai mulţi alţi autori. Faptele pe care se sprijină teo¬ 
ria prezintă o netăgăduită însemnătate, dar teoria în sine este 
sub raport filozofic cam neîmplinită. Teoria mutaţiilor nu 
lace decît să generalizeze descripţia unor fapte care au real¬ 
mente loc. S-a remarcat, mai ales în domeniul botanic, apariţia 
bruscă a unor variante noi în cadrul unor anumite specii de 
plante. Izbucnirea a uimit atenţia cercetorilor, căci ea nu se 
lăcea prin modificări imperceptibile în curs de multe gene¬ 
raţii, ci dintr-o dată, printr-un vădit salt, printr-o „mutaţie". 
Materialul adunat este astăzi suficient de bogat. Fervenţii 
teoriei afirmă că mutaţia trebuie să fie modul de apariţie al 
speciilor biologice în general. Generalizarea aceasta nu poate 
sa fie nici confirmată, nici infirmată pe cale de experienţă. 
Teoria mutaţiilor a fost formulată de oameni fără de prea mari 
ambiţii teoretice, de oameni obişnuiţi mai mult să observe 
decît să construiască. Teoria mutaţiilor nu schiţează nici un 
gest întrebător cu privire la temeiurile mai ascunse ale feno¬ 
menului mutaţiei. Filozofia biologică şi metafizica au astfel nu 
numai libertatea, ci şi prilejul de a veni cu interpretări posibile. 
Faptele sunt clare: din indivizi aparţinînd unei specii determi- 

nate, sar printr-o mutaţi e indivizi care poartă toate semnele 
unei noi variante sau specii, fiind capabili să se şi reproducă. 
Asemenea fapte solicită insistent o explicaţie. 

Un naturalist dotat cu multă imaginaţie ar putea să dea 
faptelor în chestiune o e:xplicaţie cum ar fi următoarea: din- 
tr-o specie oarecare sare prin mutaţie o specie nouă — şi pe 
urmă alta şi iarăşi alta la. nesfîrşit, fiindcă toate aceste specii 
fără deosebire rezidă virtualmenteîn cea dintîi, aşteptînd doar 
împrejurări prielnice spre a izbucni. O astfel de concepţie de¬ 
spre specie ca o cutie de alte specii virtuale care ţîşnesc artezian 
cînd condiţii favorabile deschid capacul întîmpină o singură 
dificultate, dar fatală. Explicaţia conduce în cele din urmă la 
ideea că în cea dintîi celulă de viaţă ce a apărut pe globul teres¬ 
tru au fost închise ca într -o cutie vrăjită fantomele prefigurate 
ale tuturor speciilor ce au apărut pînă astăzi şi a celor ce se vor 
mai ivi de-acum înainte pînă la ziua Judecăţii. Celula primară 
care ar cuprinde un imens număr de specii virtuale, de tipuri 
preformate, face mai curînd impresia unei poveşti decît a unei 
„explicaţii". Căci o astfel de celulă primară ar fi egală cu un 
Dumnezeu condensat într-o cutiuţă microscopică. 

O altă interpretare, de astă dată metafizică, de care mai 
sunt susceptibile faptele de mutaţie este şi următoarea: viaţa, 
în toată amploarea şi adîncimea ei, ar putea să fie însuşi Dum¬ 
nezeu în devenire, care-şi cucereşte prin efort şi prin salturi 
tot mai înalte trepte de complexitate. Această „îndumnezeire 
a vieţii" nu ne prea înduplecă, însă din alte motive. Se ştie că 
viaţa eşuează de multe ori, trebuind adesea să renunţe la 
multe forme ale ei. Se ştie de asemenea că viaţa se complace 
nu arar prin fundături de unde nu mai e cu putinţă nici o 
revenire. Sunt forme care din paleozoic şi pînă astăzi nu s-au 
schimbat deloc. De ce acest Dumnezeu rămîne parţial în urmă 
dacă natura lui consistă într-un continuu efort spre ceva mai 
complex şi mai înalt ? Cert, avem libertatea de a ne închipui 
multe de toate, dar nu ne prea putem imagina un Dumnezeu 
permanent cuprins de efervescenţă creatoare care, în acelaşi 
timp, să accepte orbeşte sau chiar cu plăcere o precoce anchi¬ 
lozare. Pe urmă, ar mai fi de invocat ca un contraargument şi 
existenţa „parafinalităţilor" care dovedesc peremptoriu că via- 

ţa producătoare de organisme nu este act total unitar, indi¬ 
vizibil şi infailibil, şi nici „subiect" care s-ar avea sub suveran 
control în toate manifestările sale, cum neapărat că viaţa ar 
Ii ebui să fie dacă ar fi o „viaţă-Dumnezeu". 

Să încercăm a pune toată problema în cadrul viziunii noas- 
Mc cosmologice. în capitolul precedent, am stabilit că tehnica 
cc guvernează organizarea unui individ de un anume tip (spe¬ 
cie) consistă în nişte procese secrete ce au loc în şi între 
„unităţi formative" de un anume tip structural. Cînd dintr-un 
individ aparţinînd unei specii determinate izbucneşte prin 
Imitaţie un individ purtînd semnele unei noi specii, nu ne 
găsim numai în faţa unei schimbări de structură a organizaţiei 
concrete a indivizilor, ci şi în faţa unei schimbări de structură 
a „unităţilor formative" care stau la temeiul organismelor indi¬ 
viduale. Cum însă orice „unitate formativă" este rezultatul 
unui proces „ metafizic“ de „ integrare“ a unor „diferenţiale di¬ 
vine '", vom face supoziţia că orice reformă a unei „unităţi for¬ 
mative" (care dă un individ inedit sub unghiul speciei) consistă 
îutr-o „integrare" suplimentară de diferenţiale divine, o inte- 
gi are suplimentară căreia îi este supusă această unitate forma¬ 
tivă. într-o asemenea perspectivă metafizică, orice mutaţie 
poate fi privită ca rezultat al unui proces de integrare mai 
masivă şi mai rapidă de diferenţiale divine. Procesele de inte¬ 
grare ce se declară în unităţile formative pot să ia prin urmare, 
din cînd în cînd, aspectul unor avalanşe. în astfel de condiţii, 
lumea individuaţiilor este năpădită de adevărate mutaţii. Să 
reamintim că diferenţialele divine (eterogene) sunt omnipre¬ 
zente, adică pretutindeni disponibile, şi gata de a se angaja în 
procese de integrare. Lumea este un imens rezervor de dife¬ 
renţiale divine. Ele se integrează de la sine pe temeiul unui 
luficient finalism şi complementarism intrinsec al lor. Spu¬ 
neam adineaori că integrarea diferenţialelor are uneori loc în 
rlup masiv şi rapid cînd condiţii prielnice permit aceasta. O 
astfel de integrare-avalanşă dă ca rezultat un salt, o mutaţie de 
l.i o specie la altă specie. De aici nu urmează însă că „inte¬ 
grarea" ce se declară într-o „unitate formativă" s-ar face tot¬ 
deauna în acest fel masiv şi rapid. Integrările de diferenţiale se 
întîmplă uneori să aibă proporţii minime, angajînd o singură 



108 


Diferenţialele divine 


diferenţială sau foarte puţine diferenţiale. Efectul integrărilor 
de minimă amploare este schimbarea lentă sau evolutivă a unei 
specii în altă specie. Devenirea speciilor este aşadar ilustrată 
prin exemple de evoluţie înceată imperceptibilă, dar şi prin 
exemple mutaţionale. Nu e exclus ca aspectul din urmă să pre¬ 
domine. Oricum, devenirea speciilor, fie evolutivă, fie prin sal¬ 
turi, se lămureşte, după părerea noastră, ca un proces de 
integrare de diferenţiale divine, proces localizat în unităţile 
formative. Procesele de integrare sunt condiţionate de trei fac¬ 
tori: întîiul factor este acela al „unităţii formative" existente şi 
pe deplin determinate care stă la temeiul unui organism. Al 
doilea factor este constituit din diferenţiale divine pretutindeni 
disponibile în Univers, care pot fi adăugate prin integrare la 
unitatea formativă existentă a unui organism. Integrarea se 
dezlănţuie numai dacă un suficient finalism intrinsec, o potri¬ 
vire de natură între diferenţiale deja constituite în „unitate for¬ 
mativă" şi diferenţialele disponibile, îngăduie un atare proces. 
Al treilea factor este însuşi mediul înconjurător al organismu¬ 
lui. Atribuim şi „mediului" un rol, dar nu d t principiu creator. 
Orice nouă integrare de diferenţiale divine se porneşte numai 
dacă felul şi condiţiile mediului permit aceasta. Mediul consti¬ 
tuie aşadar o rezistenţă în calea integrărilor, dar tot aşa mediul 
poate fi momentul care declanşează o integrare. Cînd mediul 
unei fiinţe biologice îndură o schimbare, se produce cu aceas¬ 
ta adeseori tocmai condiţia necesară pentru ca să se stîrnească 
un proces de integrare de diferenţiale „disponibile". Diferen¬ 
ţialele divine sunt totdeauna gata să intre în acţiune inte- 
grîndu-se, şi ele pot să se integreze în clipa cînd structura 
organismului şi corelaţia acestui organism cu mediul îngăduie 
aceasta. Mediul sau schimbarea de mediu nu cauzează deci 
schimbarea speciilor, ci prilejuieşte doar o integrare ai cărei 
factori principali şi decisivi rămîn „diferenţialele divine".' 


1 în raport cu organismele date, mediului îi revine şi un rol activ, dar în 
fond mai periferial: mediul produce unele neînsemnate modificări fluctuante 
în corpul organismelor. Sunt modificările care ţin de adaptabilitatea orga¬ 
nică. Adaptabilitatea este însă un fenomen de suprafaţă. Prin acest proces nu 
se ajunge niciodată la o schimbare a tipului organic. 

în natură se petrec aşadar diverse procese de integrare. Şi e 
lnesc să fie aşa, căci natura e pretutindeni populată de dife- 
icuţiale divine, pătrunse de o adevărată înclinare spre in¬ 
tegrare. Această înclinare se datorează împrejurării că dife- 
lenţialele divine sunt fragmentele mutilate, infinitezimale, 
eterogene, complementare, ale unui Tot divin, înadins pul¬ 
verizat. Să presupunem, vorbind în metafore ce ţin de geome- 
1 1 ie, că ni se pun la dispoziţie următoarele fragmente-figuri: 

A O D A =* 0 etc 

Fig. 22 


Oricum am scutura aceste diverse fragmente, ele nu se vor 
aşeza niciodată astfel laolaltă ca să alcătuiască un tot compact, 
liindcă ele nu au potrivirea intrinsecă pentru aceasta. 

Să presupunem însă că avem la dispoziţie figuri de felul 
acestora: 



Fig. 23 


Scuturînd aceste figuri, avem şansa de a obţine la un mo¬ 
ment dat un tot, cum este cel ce urmează, sau diverse părţi din 
acest tot, fiindcă figurile scuturate sunt a priori fracţiuni ale 
unui întreg compact, putînd să se îmbuce în consecinţă: 

în procesele de integrare ale diferenţialelor divine există 
fireşte şi un moment retardant care nu poate fi „ilustrat" gra¬ 
fic. Momentul care întîrzie şi îngreunează „integrarea" con¬ 
sistă în împrejurarea că „structurile" diferenţialelor divine 
sunt numai virtuale, adică potenţe, iar nu structuri realizate, 
împrejurarea aceasta e destinată să explice de ce integrările 
sunt mult mai rare decît ar trebui să fie, dată fiind omnipre¬ 
zenţa tuturor diferenţialelor divine. 

Evoluţia biologică ni se prezintă astfel ca un proces mai 
restrîns în cadrul genezei cosmice în general şi ca un capitol al 
„genezei indirecte“ în special. Devenirea speciilor prin schim¬ 
bări imperceptibile sau prin mutaţii este expresia derivată a 
unor procese de integrare ce se petrec între diferenţialele divine. 
Cînd, de exemplu, dintr-o specie sare o specie nouă, fenome¬ 
nul are o semnificaţie profundă, de „reformă" constituţională a 
„unităţii formative" ce stă la temeiul întîiei specii. Prin inte¬ 
grare de noi diferenţiale, s-a constituit o „unitate formativă" 
care va da ca rezultat indivizi de altă specie. într-un sens, s-ar 
putea vorbi de o grefare de diferenţiale asupra unui substrat 
dat. Procesul e însă foarte ascuns şi foarte adînc: el nu mai e de 
natură biologică. Procesul integrării se petrece pe un plan 
metafizic. Unităţile „gen“-ice despre care ne vorbesc microbi- 
ologia şi cercetările plasmei germinative sunt existenţe desigur 
foarte complexe în asemănare cu „diferenţialele" despre care 
vorbim noi. Experimental şi pe cale empirică-microscopică nu 

poate ajunge niciodată pînă la fondul „transbiologic" al 
diferenţialelor şi al unităţilor formative. 

Evoluţia (sau salturile vieţii) din specie în specie, în nesfîr- 
iilă ramificare tot mai complexă, se face, dacă admitem ca 
It.iză diferenţialele divine, în măsura în care împrejurările o 
îngăduie. O unitate formativă de un anume tip, o dată alcă¬ 
tuită printr-o nouă integrare de diferenţiale divine, are darul 
de a se menţine prin înmulţire în cadrul aceluiaşi tip şi în 
consecinţă de a veghea la organizarea unor indivizi atîta timp 
cit condiţiile interne şi externe îi vor permite. Cînd condiţiile 
nu-i mai sunt favorabile, atunci unitatea formativă se dezin¬ 
tegrează definitiv sau suportă o nouă integrare, reformîn- 
du-se. Integrările fiind procese metafizice, condiţionate în 
primul rînd de existenţa diferenţialelor divine şi de felul aces¬ 
tora, integrările fiind procese de un caracter transcendent, nu 
pot să fie arbitrar canalizate sau reglementate. Niciodată nu se 
va izbuti deci să se producă noi specii pe cale experimentală 
pe temeiul unui plan previzibil. Cum însă mediul poate „de¬ 
clanşa" o nouă integrare de diferenţiale, s-ar putea totuşi con- 
i rpe ca prin foarte stăruitoare influenţe experimentale să se 
poată produce noi specii, imprevizibile. în natură, speciile nu 
se produc o dată pentru totdeauna, căci unele dispar, iar altele 
noi se ivesc. Cuvier susţinea că Dumnezeu creează din nimic, 
icpetat, intermitent, întregi flore şi faune, potrivit unor gîn- 
duri ale sale care dau efigie şi pecetie „tipurilor". După con¬ 
cepţia noastră, în natură se produc de la sine noi specii prin 
.idînci şi foarte secrete integrări de diferenţiale divine disponi¬ 
bile, utilizîndu-se pentru aceasta ca bază fiinţele biologice 
existente. Cînd astfel de procese de integrare au loc, vechile 
specii dispar în noile specii. Speciile trebuie socotite sub raport 
pur biologic, ca fiind imuabile, îngăduind doar variaţii fluc¬ 
tuante în anumite limite, dar nu dincolo de ele; producerea de 
noi specii este un proces transbiologic, un proces în care se 
manifestă, indirect, prin diferenţiale divine, prezenţa genera¬ 
toare a Fondului Anonim. 

După ce am fundat astfel în termeni metafizici originea 
speciilor, suntem în situaţia de a pune în lumină şi unele laturi 

mai speciale ale devenirii prin evoluţie sau prin mutaţie. în 
procesele de integrare se declară uneori momente critice unde 
una şi aceeaşi unitate formativă poate să fie complementar 
întregită (şi prin aceasta reformată) cu două sau mai multe 
serii de diferenţiale foarte distincte, şi aceasta deopotrivă de 
bine. Aceste momente coincid cu bifurcări posibile ale deve¬ 
nirii speciilor. Procesul de integrare a diferenţialelor nu se 
realizează pe temeiul unei perfecte potriviri între diferenţiale, 
adică pe temeiul acelei potriviri care există între diferenţialele 
divine ca segmente infinitezimale ale Totului divin. Integrarea 
reală, cosmică, se face pe baza numai a unei „suficiente potri¬ 
viri ' 1 între diferenţiale (şi aici intră ca factor prilejuitor şi 
mediul care, dacă nu determină în chip pozitiv integrarea, are 
totuşi darul de a o dezlănţui, de a o accepta sau de a o zădăr¬ 
nici). De aici divergenţa direcţiilor posibile în unele momente 
critice ale procesului de integrare. Dacă integrarea diferen¬ 
ţialelor s-ar face exclusiv pe baza perfectei potriviri dintre ele, 
atunci devenirea speciilor ar avea desigur un sens unic: atunci 
nu s-ar produce decît specii de crescîndă complexitate pe una 
şi aceeaşi linie, ba într-o asemenea ipoteză n-ar exista decît o 
singură specie, şi anume cea mai complexă, în care prin inte¬ 
grare ar fi dispărut toate cele inferioare. Cum realitatea empi¬ 
rică este cu totul alta, trebuie să presupunem că integrarea 
diferenţialelor se face întîmplător şi pe temeiul doar a unei 
„suficiente potriviri" între ele. în natură se întrebuinţează 
uneori aceeaşi „unitate formativă" şi acelaşi material struc¬ 
tural ca bază comună a unor noi şi multiple integrări diver¬ 
gente. Pe această cale se produc prin ramificaţie regnuri, clase, 
tipuri, specii cu totul diferite, şi mai simple şi mai complexe, 
paralele, dar deosebite. Admiţîndu-se o dată că integrările se 
fac în natură după „principiul suficientei potriviri" între dife¬ 
renţiale, se lămureşte de la sine şi un alt proces foarte frec¬ 
vent: unităţi formative existente, foarte disparate ca structură, 
pot să fie uneori întregite complementar prin cîteva diferen¬ 
ţiale identice sau similare. Prezenţa unor organe foarte asemă¬ 
nătoare, a unor „izvoade" aproape identice la specii extrem de 
diferite, justifică această ipoteză. Sunt cazuri cînd analogia 

motivelor structurale între două specii nu poate fi deloc expli- 
i.ii.i prin filiaţie sau prin ascendenţa lor comună. La unele 
moluşte s-a remarcat prezenţa unui ochi, de o structură şi 
((informaţie complexă, foarte asemănătoare ochiului verte- 
luaţelor. Analogia de faţă nu e deloc susceptibilă de o expli- 
(.11 ie prin ascendenţă comună, căci la locul de confluenţă a 
liniilor filogenetice a moluştelor şi a vertebratelor suntem 
nevoiţi să imaginăm nişte fiinţe prea primare ca să fi putut 
avea ochi atît de complecşi. Argumentul a fost formulat de 
Bergson împotriva evoluţionismului darwinian. Argumentele 
de aceeaşi natură ridicase împotriva darwinismului, mult 
înainte de Bergson, şi un Eduard von Hartmann. 

Paleontologia mai înregistrează un alt fenomen, cam de 
acelaşi fel, dar mai masiv. în diverse epoci geologice şi regiuni 
(erestre apar faune întregi, fiecare fiind compusă din cele mai 
felurite specii imaginabile. Se întîmplă ca foarte multe dintre 
aceste felurite specii care alcătuiesc fauna unei epoci să poarte 
r/.voade particulare care împrumută unei însemnate părţi a 
launei nu ştim ce aer de familie. în acest caz nu e totdeauna 
vorba despre o înrudire de sînge între speciile care manifestă 
astfel de asemănări. Edgar Dacque, ciudatul naturalist german, 
s-a străduit să arate cu multe exemple din domeniul paleon- 
lologiei că există în adevăr „analogii" biologice care nu se pot 
explica prin înrudire. 1 Dacque ne vorbeşte, pe temeiul unui 
material foarte bogat, despre identitatea de „stil" pe care specii¬ 
le animale o dobîndesc într-o anumită epocă. Dacque urmă- 
i eşte să pună în relief cu materialul empiric adunat o metafizică 
a „Ideilor" în genul „fenomenelor originare" ale lui Goethe. 
Suntem de acord cu Dacque cît priveşte caracterizarea mate¬ 
rialului, dar nu putem fi de acord cu metafizica „Ideilor". în 
orice caz, analogiile puse în lumină de Dacque refuză ipoteza 
explicativă a ascendenţei comune. Fenomenul în chestiune 
vine însă, după părerea noastră, ca o dovadă mai mult că une- 


1 A se vedea Edgar Dacque, Die Erdzeitalter, Oldenburg Verlag, Miin- 
chen şi Berlin, 1930; Urwelt, Sage und Menschheit, ed. a IV-a, Oldenburg 
Verlag, Miinchenşi Berlin, 1928, etc. 

ori „unităţile formative" care determină o faună întreagă (uni¬ 
tăţi formative foarte disparate ca structură şi complexitate) 
acceptă să li se integreze diferenţiale „analoage". Diferenţialele 
divine fiind disponibile, o integrare de acest fel se poate de¬ 
clara de îndată ce mediul o încurajează şi de îndată ce princi¬ 
piul „suficientei potriviri" între diferenţiale o admite. 

Mai invocăm în ordinea aceasta de idei şi mărturia unui alt 
fenomen: în epoci geologice cu totul diferite, apar specii care 
se aseamănă printr-o mulţime de motive morfologice, dar în 
cadrul unor clase radical deosebite. Ce copil pe mîinile căruia 
a încăput un tratat de paleontologie nu a fost izbit de asemă¬ 
narea cutărei specii sauriene dintr-o străveche perioadă geo¬ 
logică cu un rinocer din clasa mamiferelor de astăzi ? Numai 
un naiv ar putea să spună că astfel de asemănări sunt lipsite de 
orice semnificaţie. Desigur că, printr-o pretinsă linie filoge- 
netică comună, aceste asemănări nu pot să fie explicate. Nimic 
mai sigur decît că rinocerul de astăzi nu derivă din acea specie 
de reptile care ne-a reţinut atenţia. Fenomenele citate sunt 
totuşi simptomele precise ale unei situaţii metafizice: ele do¬ 
vedesc cu prisosinţă că există un fond transbiologic de „di¬ 
ferenţiale" omniprezente în Univers şi susceptibile de a fi 
integrate unor unităţi formative foarte diferite, menite să dea 
specii total deosebite, dar posedînd izvoade comune. 

Prezenţa unor izvoade similare la două specii foarte dife¬ 
rite, prezenţa aceloraşi izvoade la o mulţime de specii cu totul 
diferite aparţinînd uneia şi aceleiaşi epoci, analogiile izvodale 
între specii de clase radical distincte aparţinînd unor diverse 
epoci geologice — iată fapte care pledează puternic în favoarea 
ipotezei noastre metafizice despre un fond transbiologic de 
„diferenţiale" pretutindeni disponibile şi care aşteaptă doar 
împrejurările prielnice spre a intra în acţiune, în procesele de 
integrare ale cosmosului. Teoria entelehială, fie aristotelică, fie 
drieschiană, nu ne face nici un serviciu în această privinţă, iar 
elanul vital e un factor atît de vag şi de nearticulat, încît nu 
poate satisface decît exigenţele lirice ale poeţilor. 

In perspectiva metafizică expusă, multe lucruri văzute pînă 
acum într-un fel apar dintr-o dată în altă lumină. Mai amin- 

Hm un fenomen căruia evoluţioniştii i-au acordat un deosebit 
imeres, prefăcîndu-1 într-un indiciu cert al filogeniei. Biologia 
ţie abia făcuse întîii paşi, cînd s-a şi crezut îndreptăţită să pro¬ 
cedeze la formularea unei pretinse legi. Graba cu care s-a pro¬ 
cedat e cel puţin suspectă. Ne referim la faimoasa lege bio¬ 
genetică care a fost exprimată în cuvintele: „ontogenia repetă 
filogenia". Sau, în termeni laici, fazele embriologice ale unui 
individ aparţinînd unei specii oarecare sunt o scurtă recapi- 
tti lare a fazelor evolutive principale prin care a trecut specia în 
devenirea ei. Analogiile morfologice, lesne de constatat între 
formele embriologice ale unui individ-mamifer şi formele 
unor tipuri biologice mai inferioare, de exemplu ale peştelui, 
au impus biologilor concluzia că individul de specie supe¬ 
rioară însăilează în procesul său embriologic formele unor 
specii mai inferioare, „fiindcă" specia din care individul face 
parte ar fi străbătut realmente asemenea faze. Pretinsa lege nu 
sc sprijină decît pe analogii de suprafaţă, astfel că nu putem 
sa i atribuim prestigiul unei adevărate legi cauzale. Aspectele 
invocate, aparent asemănătoare, ascund în dosul lor procese 
absolut eterogene. Analogiile morfologice între fazele unui 
individ şi fazele unei specii trebuie să fie de fapt un fenomen 
secundar, căruia ar urma să i se dea cu totul altă explicaţie 
decît aceea implicit cuprinsă în legea biogenetică. Interesant e 
de altfel şi vrednic de amintit că analogiile morfologice în 
chestiune au fost mai întîi reţinute de biologi romantici care 
nu erau deloc „evoluţionişti". Spre a se vedea cît de periferiale 
sunt analogiile şi cît de greşită e interpretarea ce li se dă prin 
legea biogenetică, reamintim următoarele: ontogenia unui 
individ are ca punct iniţial o „unitate formativă". Ontogenia 
individului consistă în mai multe procese concomitente: unul 
de înmulţire a unităţii formative, un al doilea de stingere sau 
de demontare progresivă şi ireversibilă a posibilităţilor for¬ 
mative ale acestor unităţi, şi un al treilea proces — de organi¬ 
zare în macrostructuri a acestor unităţi (celelalte procese le 
putem trece cu vederea). Vasăzică ontogenia individului nu 
purcede de la o „unitate formativă" de minimă „complexi- 
iate“, similară aceleia a primei unităţi originare a vieţii pe 

genezei cosmice: „integrarea" diferenţialelor. Pentru a dimi¬ 
nua, de aşijderea preventiv, potenţialul autarhic posibil al 
oricărei făpturi „complexe 1 ' , Marele Anonim nu admite altă 
geneză a făpturilor decît prin „integrare" pe temei de diferen¬ 
ţiale. De fapt, integrarea se face de la sine în virtutea unei sufi¬ 
ciente potriviri intrinseci între diferenţialele divine. Lumea 
palpabilă, cu individuaţiile ei, este produsul unei geneze indi¬ 
recte pe baza însuşirilor tocmai just cumpănite pe care Marele 
Anonim le-a lăsat la diferenţialele divine după ce şi-a extermi¬ 
nat posibilităţile majore. Lumea, ca sumă a diferenţialelor 
divine disponibile sau integrate şi organizate în individuaţii 
de diverse tipuri, se produce deci per iferial faţă de Fondul Ano¬ 
nim şi are în cele din urmă suprema semnificaţie a unei teogo- 
nii sistematic, consecvent, radical şi înadins zădărnicite. 

între Fondul Anonim şi individuaţii, cele empiric cunos¬ 
cute precum şi cele neştiute, între Fondul Anonim şi cosmos 
nu se interpun Identităţii divine, Ipostaze, nici Idei. Identită¬ 
ţile divine, Ipostazele, Eonii şi Ideile sunt nişte fictive tonuri 
complexe şi indivizibile de diferite grade şi de felurită am¬ 
ploare. între Fondul Anonim şi individuaţii există în primul 
rînd zona intermediară a diferenţialelor divine. Or, diferen¬ 
ţialele divine sunt existenţe minime, purtătoare de structuri 
virtuale de o simplitate ultimă, de o simplitate de limită cum 
nici nu ne-o putem imagina, deoarece tot ce cunoaştem dato¬ 
rită introspecţiei psihologice şi a experienţei simţurilor este, 
oricînd şi oriunde, un derivat, un rezultat, o complicaţie. Abso¬ 
lutul divin şi transcendent a fost considerat adesea, în fel şi 
chip, potrivit deosebirii de temperament şi de imaginaţie 
abstractă a filozofilor, ca un „loc" al Ideilor. Dar Ideile, fiind 
şi ele toturi complexe şi indivizibile prin excelenţă ca şi iden¬ 
tităţile divine, doar de o mai redusă amploare, repugnă Mare¬ 
lui Anonim din aceleaşi raţiuni centraliste. De altfel ne stă, 
precum văzurăm, la îndemînă şi un argument empiric decisiv 
împotriva presupusei realităţi a Ideilor sau a formelor entele- 
hiale. Fenomenele de parafinalitate dovedesc că eficienţa unor 
astfel de Idei sau Forme în lumea concretă e nulă. Cu aceasta, 
ipoteza lor devine inutilă. 

Marele Anonim admite o singură existenţă indestructibilă 
alaiuri de sine însuşi: este aceea a diferenţialelor divine. Ma- 
irle Anonim îngăduie existenţa diferenţialelor divine (cu 
excepţia celor nucleare) fiindcă ele sunt toturi divine ampu¬ 
tai e la maximum şi fiindcă ele, dispunînd doar de virtualitatea 
unor structuri absolut simple, nu mai pot avea decît un po¬ 
tenţial autarhic just compatibil cu centralismul existenţei. 
Marele Anonim admite diferenţialele divine ca existenţe indes¬ 
tructibile, fiindcă ele, aşa cum sunt, nu mai reprezintă nici o 
primejdie, fiindcă ele sunt, cu alte cuvinte, pe deplin domes¬ 
tice. Marele Anonim ar fi putut desigur să genereze şi „exis¬ 
tenţe complexe“ în formă indestructibilă, dar acestea ar fi fost 
Identităţi divine, Ipostaze, Eoni, Idei, Forme entelehiale rea¬ 
lizate în cîte un singur exemplar şi prin cîte un singur act ge¬ 
nerator. Asemenea existenţe complexe ar fi dispus însă de un 
potenţial autarhic prea accentuat şi ar fi purces desfrînate spre 
uzurpare, anarhie şi descentralizare. De aceea s-a făcut că ori¬ 
ce făptură complexă, în principiu admisă, să poată să se rea¬ 
lizeze numai prin integrare de diferenţiale divine, printr-o 
integrare mai mult sau mai puţin vremelnică, dar niciodată 
indestructibilă. E o compensaţie sever dozată şi în aceste 
întocmiri comandate de interesele centralismului existenţial: 
diferenţialele divine sunt absolut simple, dar indestructibile; 
unităţile formative, izvoadele, tipurile, individuaţiile sunt com¬ 
plexe, dar vremelnice. 

Spre a străbate distanţa de la Marele Anonim la indivi¬ 
duaţiile concrete din lumea empirică, nu e suficient să co- 
borîm sau să urcăm doar o scară de abstracţiuni potrivit 
principiilor şi aptitudinii logicii formale, cum ar fi, de exem¬ 
plu, această scară: calul concret, calul, perisodactilul, eute- 
rianul, mamiferul, vertebratul, animalul, fiinţa, existenţa. Cu 
asemenea operaţii facem doar exerciţii puerile la capitolul 
logicii despre „conţinutul şi sfera noţiunilor": o ocupaţie de 
atrenament filozofic, muscular utilă ca facerea de piramide la 
ora de gimnastică. Din nefericire însă, cam aşa au înţeles 
raportul dintre metafizică şi concret toate platonismele, neopla- 
tonismele, formalismele aristotelice sau idealismele nordice. 

Lumea, care empiric privită este în primul rînd un ansam¬ 
blu de individuaţii, lumea care metafizic privită este produsul 
unor procese de diferenţializare şi de integrare, are multiple 
pricini de a fi aşa cum este. Recunoaştem că dispozitivele şi 
măsurile precaute ce intervin între Fondul Anonim şi cosmos 
sunt foarte ascunse şi că nu le putem indica decît aluziv. 
Prăpastia dintre Marele Anonim şi cosmos nu este în nici un 
caz populată de existenţe cu înfăţişare de toturi individuale 
care ar corespunde conceptelor noastre tipologice. Dacă fa¬ 
zele precosmice ale genezei consistă într-o mutilare şi desfigu¬ 
rare voite a copiei divine, dacă emisiunii diferenţialelor divine 
îi premerg posibilităţi majore înadins contramandate, atunci 
filozofia de pînă acum n-a calculat deloc cu unul din factorii 
esenţiali ce intervin în tehnica genezei: cu factorul prohibitiv. 
Plenitudinea generatoare şi grija de a asigura rînduiala centra¬ 
listă a existenţei aduc Fondul Originar şi Anonim într-un 
derutant impas: lumea existentă, aşa cum e, nu vrem să afir¬ 
măm că ar fi cea mai bună dintre toate cîte sunt posibile, ea 
este însă cea mai bună soluţie a unui grav impas. 

Lăsînd de-o parte raţiunile pentru care este aşa şi nu altfel, 
cosmosul rămîne clădit din diferenţiale divine. Diferenţialele 
divine, eterogene şi omogene, disponibile în număr nelimitat, 
formează o masă reprczcntabilă sumar-matematic astfel: 

Orice diferenţială divină angajată într-un proces de inte¬ 
ntare poate avea o dublă funcţie: ea poate fi factor „activ" sau 
factor „pasiv", „determinantă structurală" sau simplu „mate¬ 
rial". 

între diferenţialele divine omogene nu vedem cum s-ar in¬ 
stala vreo deosebire ierarhică. Ele sunt desigur, cu oarecare 
aproximaţie, egale. Diferenţialele eterogene prezintă diferenţe 
de structură, dar, în afară de aceasta, diferenţialele eterogene 
mai prezintă şi o diferenţă de „calitate" ce se explică prin obîr- 
şia lor. Diferenţialele eterogene pot anume să fie emisii din 
legiunea mai nucleară a Fondului Anonim sau emisii mai de 
la periferia acestuia. Obîrşia diferenţialelor eterogene o ilus¬ 
trăm grafic în felul următor: 



a — diferenţială mai nucleară 
b — diferenţială mai periferială 

Date fiind condiţiile înşirate, adică dubla funcţie a fiecărei 
diferenţiale, apoi natura lor, fie omogenă, fie eterogenă, şi pe 
urmă calitatea lor întemeiată pe obîrşia mai nucleară sau mai 
periferială, diferenţialele divine se vor comporta în procesele 
de integrare (spre a da unităţi formative) astfel: 

Lumea, care empiric privită este în primul rînd un ansam¬ 
blu de individuaţii, lumea care metafizic privită este produsul 
unor procese de diferenţializare şi de integrare, are multiple 
pricini de a fi aşa cum este. Recunoaştem că dispozitivele şi 
măsurile precaute ce intervin între Fondul Anonim şi cosmos 
sunt foarte ascunse şi că nu le putem indica decît aluziv. 
Prăpastia dintre Marele Anonim şi cosmos nu este în nici un 
caz populată de existenţe cu înfăţişare de toturi individuale 
care ar corespunde conceptelor noastre tipologice. Dacă fa¬ 
zele precosmice ale genezei consistă într-o mutilare şi desfigu¬ 
rare voite a copiei divine, dacă emisiunii diferenţialelor divine 
îi premerg posibilităţi majore înadins contramandate, atunci 
filozofia de pînă acum n-a calculat deloc cu unul din factorii 
esenţiali ce intervin în tehnica genezei: cu factorul prohibitiv. 
Plenitudinea generatoare şi grija de a asigura rînduiala centra¬ 
listă a existenţei aduc Fondul Originar şi Anonim într-un 
derutant impas: lumea existentă, aşa cum e, nu vrem să afir¬ 
măm că ar fi cea mai bună dintre toate cîte sunt posibile, ea 
este însă cea mai bună soluţie a unui grav impas. 

Lăsînd de-o parte raţiunile pentru care este aşa şi nu altfel, 
cosmosul rămîne clădit din diferenţiale divine. Diferenţialele 
divine, eterogene şi omogene, disponibile în număr nelimitat, 
formează o masă reprezentabilă sumar-matematic astfel: 

Orice diferenţială divină angajată într-un proces de inte¬ 
grare poate avea o dublă funcţie: ea poate fi factor „activ" sau 
factor „pasiv", „determinantă structurală" sau simplu „mate- 
iial“. 

Intre diferenţialele divine omogene nu vedem cum s-ar in¬ 
stala vreo deosebire ierarhică. Ele sunt desigur, cu oarecare 
aproximaţie, egale. Diferenţialele eterogene prezintă diferenţe 
dc structură, dar, în afară de aceasta, diferenţialele eterogene 
mai prezintă şi o diferenţă de „calitate" ce se explică prin obîr- 
sia lor. Diferenţialele eterogene pot anume să fie emisii din 
legiunea mai nucleară a Fondului Anonim sau emisii mai de 
la periferia acestuia. Obîrşia diferenţialelor eterogene o ilus- 
i răm grafic în felul următor: 



a — diferenţială mai nucleară 
b — diferenţială mai periferială 

Date fiind condiţiile înşirate, adică dubla funcţie a fiecărei 
diferenţiale, apoi natura lor, fie omogenă, fie eterogenă, şi pe 
urmă calitatea lor întemeiată pe obîrşia mai nucleară sau mai 
periferială, diferenţialele divine se vor comporta în procesele 
dc integrare (spre a da unităţi formative) astfel: 

1. Diferenţiale de origine mai periferială pot să fie simplu 
material pasiv în slujba diferenţialelor de origine mai nucleară. 

2. Poate avea loc şi procesul invers: diferenţialele de ori¬ 
gine mai nucleară pot să fie simplu material pasiv în slujba 
unor diferenţiale de origine mai periferială. 

3. Cu cît într-o unitate formativă sunt integrate ca factori 
activi mai multe diferenţiale eterogene, cu atît făptura sau 
fiinţa ce se va organiza pe temeiul unităţii formative va fi de o 
complexitate mai mare. 

4. Diferenţialele de origine mai nucleară, pentru a putea 
deveni factori activi într-o „unitate formativă", cer neapărat 
colaborarea activă în aceeşi unitate formativă, dacă nu a 
tuturor, cel puţin a unora dintre diferenţialele eterogene de 
origine mai periferială. Dar diferenţialele de origine mai peri¬ 
ferială, pentru a putea deveni factori activi într-o unitate 
formativă, nu cer colaborarea activă a nici uneia dintre dife¬ 
renţialele eterogene de origine mai nucleară. 

5. într-o unitate formativă pot să colaboreze mai multe 
diferenţiale eterogene ca factori activi pe temeiul unei „sufi¬ 
ciente potriviri" între ele. 

6. într-o unitate formativă nu pot niciodată să devină fac¬ 
tori „activi" mai multe diferenţiale omogene. 

Cu aceasta am dat cîteva probabile reguli de comportare a 
diferenţialelor divine în procesele lor de integrare în „unităţi 
formative". Darwin ne-a vorbit pe vremuri despre o „luptă pen¬ 
tru existenţă", despre o „concurenţă" a indivizilor şi a specii¬ 
lor pentru hrană şi spaţiu; mai tîrziu Weismann a extins acest 
principiu şi la „concurenţa" părţilor în plasma germinativă, 
iar Roux a crezut că o luptă pentru existenţă ar avea loc şi 
între predispoziţii organice şi ţesuturi în unul şi acelaşi orga¬ 
nism. S-ar putea presupune că o „concurenţă" există şi între 
„diferenţialele divine" ca ultime elemente cosmice. Concu¬ 
renţa lor nu este însă pentru „existenţă" (căci ele sunt indes¬ 
tructibile), nu pentru spaţiu şi hrană (căci ele sunt anterioare 
spaţiului şi n-au nevoie de hrană), ci pur şi simplu pentru afir¬ 
marea lor într-o unitate formativă dată sau pentru „inte¬ 
grarea" activă în noi unităţi formative. învinge diferenţiala 

i .n e, prin structura ei actualizată, contribuie mai „finalist" la 
l'tocesele legate de integrarea şi organizarea „individuaţiei" 
mir-o situaţie dată. Din moment ce admitem că integrarea se 
lace potrivit principiului „suficientei potriviri" între diferen¬ 
ţiale şi din moment ce admitem că „suficienta potrivire" 
ingăduie nenumărate grade , e de la sine înţeles să ne gîndim şi 
la o „concurenţă" a diferenţialelor şi la izbînda posibilă a uno- 
i,i faţă de celelalte. 

în general, pentru a da existenţe mai complexe, diferen¬ 
ţialele divine se combină ca factori activi în fel şi chip, 
supunîndu-se în primul rînd principiului „suficientei potri¬ 
viri", care permite gradaţii. Combinaţiile ca atare nu stau sub 
controlul direct al Marelui Anonim. Marele Anonim, după 
mutilarea extremă a posibilităţilor sale majore şi după dis¬ 
criminarea diferenţialelor sale nucleare, ştie că a luat suficiente 
măsuri preventive şi că, în principiu, nici una dintre combi¬ 
naţiile posibile între diferenţiale nu va mai prezenta nici o pri¬ 
mejdie serioasă pentru centralismul şi ordinea existenţei. 

Diferenţialele divine sunt, prin structurile lor virtuale, copii 
absolut simetrice ale unor segmente infinitezimale ale Fon¬ 
dului Anonim. Cu ajutorul acestora, Marele Anonim gene¬ 
rează indirect o lume care îi este profund disanalogică. Marele 
Anonim izbuteşte să facă acest lucru prin discriminarea, adică 
nongenerarea, diferenţialelor nucleare şi prin cvasiabando- 
narea diferenţialelor o dată generate, pentru ca ele să se inte- 
vieze la întîmplare şi după „potrivirea suficientă" intrinsecă 
lor. Combinaţiile accidentale între diferenţialele eterogene 
duc în general, prin intermediul unităţilor formative, la orga¬ 
nizarea individuaţiilor concrete cu aspecte finaliste (am văzut 
totuşi cum în chip excepţional se pot produce şi aspecte para- 
finaliste). Cu elemente absolut simetrice unor fracţiuni ale 
fiinţei sale, Marele Anonim produce aşadar o lume radical 
disanalogică sieşi. Dar această disanalogie e voită şi căutată de 
el, căci ceea ce din superioare motive el vrea să evite este toc¬ 
mai analogia. 

Se cunosc o seamă de sisteme metafizice care, admiţînd un 
Dumnezeu transmundan, încearcă să ne convingă cu orice 

preţ că omul şi lumea sunt făcute după chipul şi asemănarea 
lui. Se admite totuşi de obicei că analogia dintre model şi pro¬ 
dus este întru cîtva degradată. Pentru a explica distanţa co- 
borîtoare dintre creator şi creatură, dintre izvor şi produs, sis¬ 
temele invocă diverse cauze. Sunt sisteme care susţin că 
produsul e totdeauna fatalmente inferior producătorului (sis¬ 
temele gnostice şi neoplatonice). O altă metafizică e de părere 
că degradarea analogiei dintre creator şi creatură se datorează 
unei căderi, voită şi consimţită din partea creaturii, care ar fi 
înzestrată cu libertatea voinţei. Se pot aminti apoi sisteme care 
explică aburirea asemănării dintre Dumnezeu şi individuaţie 
prin aceea că materia ar fi, prin natura ei, recalcitrantă şi nu 
tocmai pe deplin aptă de a primi perfecţiunea Ideilor sau a 
Formelor (platonismul, aristotelismul şi unele concepţii ro¬ 
mantice germane). Aceste sisteme le vom mustra că introduc 
un al doilea principiu alături de Fondul Originar în care ne 
silim cu tot dinadinsul să vedem singurul principiu. Alături de 
Fondul Originar divin se insinuează astfel principii care 
alterează, pătează sau scad dominaţia întîiului. Principii, pre¬ 
cum acela al fatalismului căderii, al libertăţii, al materiei etc. 
limitează de fapt pe dinafară divinitatea şi multiplică inopor¬ 
tun şi împotriva postulatelor proprii ale inteligenţei ele¬ 
mentele explicative. Dar sistemele pomenite le urmărim şi cu 
o altă nedumerire. De cîte ori s-a formulat ideea despre o 
degradare a analogiei dintre creator şi creatură, s-a rostit tot¬ 
odată şi speranţa că această degradare nu ar fi atît de radicală 
încît creatura să-şi piardă iremediabil asemănarea cu divinul. 
Asemănarea ar rămîne predominantă chiar şi în cădere! Toate 
concepţiile amintite îşi adaugă un mîngîietor supliment prin 
care se arată că omul, creatura, lumea ar avea într-un fel posi¬ 
bilitatea să restaureze pe deplin asemănarea cu creatorul. 
Restaurarea similitudinii s-ar face fie printr-o tehnică spiri¬ 
tuală individuală, fie printr-o intervenţie a creatorului însuşi 
(concepţia salvării divine), fie printr-o mare, epocală întor¬ 
sătură a procesului istoric. 

Concepţia, pe care o expunem atît în speranţa că explică 
mai bine conformaţia şi structura făpturilor (finalităţi şi para- 

finalităţi) cît şi în speranţa că astfel salvăm principiul expli¬ 
cator unic, admite un Generator central, un Generator în sens 
metafizic „transmundan". Hotărîndu-ne pentru ipoteza unui 
Generator transmundan (de o extremă complexitate sub¬ 
it. mţială şi structurală, între altele şi de natură spirituală), 
i.tinîne să determinăm mai de aproape fiinţa sa cît şi raportul 
i.'ui cu lumea. Această întreprindere nu suntem însă deloc de 
paiere că trebuie să se facă neapărat într-un cadru idealizator. 
Idealizarea cu orice preţ a Generatorului satisface poate anu¬ 
mite exigenţe omeneşti, dar acestea nu sunt cele cu adevărat 
„teoretice". Nici măcar în acest domeniu acaparat exclusiv de 
teologi nu e recomandabil să cedăm unor opinii preconce¬ 
pute. Din parte-ne, optăm mai curînd pentru un fel de realism 
metafizic care, din moment ce acceptă ipoteza unui Generator 
central, va încerca să-l determine nu prin idealizare, cît pe 
trinei de deducţii, din ceea ce avem prilejul să vedem şi să 
constatăm în preajma noastră. Nu trebuie să ne sfiim deloc să 
atribuim Generatorului însuşiri care nu sunt în acord cu icoa¬ 
na ideală tradiţională despre divinitate, dacă datele experienţei 
tic invită la o asemenea operaţie. Teologia a făcut din Dum¬ 
nezeu un cumulard de perfecţiuni. Nu ştim ce ne-ar interzice 
lă-l imaginăm o dată şi altfel, şi anume aşa cum el trebuie să 
fie, dacă se ţine seama de „indiciile cosmice". Geneza lumii o 
concepem ca un proces cu totul singular. Marele Anonim 
generează lumea (în parte direct, în parte indirect) pentru a 
Stădărnici teogonia uzurpatoare. De teama Fiului sau a ori¬ 
cărei analogii majore, Fondul Anonim emite numai „diferen¬ 
ţiale divine" (dar nu toate diferenţialele posibile). Făpturile 
Complexe ale lumii sunt zidite numai indirect, cu ajutorul 
diferenţialelor. Marele Anonim s-a hotărît la acest rău mai 
mic pentru a preîntîmpina un rău imens: descentralizarea şi 
anarhia universală. Ipostazele, Ideile, Formele, Existenţele 
ionice nu intervin între Marele Anonim şi făpturile empirice 
nici măcar ca factori intermediari, căci făpturile lumii repre¬ 
zintă tocmai ceea ce apare în locul Ipostazelor, Ideilor, For¬ 
melor. „Geneza" nu poate fi decît alternativă: sau zeii, sau 
lumea! La baza lumii bănuim deci acte de substituire. Nu 

poate să existe în acelaşi timp şi „lumea" şi „Ipostazele" (sau 
„existenţele majore"). Faptul că ceea ce „există" este lumea 
echivalează în cadrul cosmologiei noastre cu o dovadă că 
ipostazele sau existenţele similare Generatorului nu există. 
Geneza lumii este o problemă nu de posibilităţi, ci de com¬ 
patibilitate. Metafizica, în faza istorică în care ne găsim, are 
misiunea de a imagina o lume compatibilă cu teza despre 
poziţia centrală a Marelui Anonim, căci posibilităţile Marelui 
Anonim sunt nesfîrşite, ele rezumîndu-se în cuvintele: repro¬ 
ducere totală. Filozofia, în lunga şi accidentata ei istorie, a 
plăsmuit o lungă serie de imagini cosmologice incompatibile 
cu centralismul existenţei. Filozofia a construit aşa zicînd 
nişte lumi pe care însuşi Marele Anonim, dacă le-ar fi creat 
vreodată, le-ar fi şi distrus numaidecît. Căci el n-ar fi putut să 
suporte consecinţele principiilor care stau la baza unor astfel 
de lumi. Istoria metafizicii este un vast herbar de concepţii 
care au ghicit tocmai posibilităţile prohibite ale genezei. 


PLURALISMUL INDIVIDUAŢIILOR 


Ambiţia cea mai înaltă a metafizicienilor de rasă a fost tot¬ 
deauna aceea de a zidi, cu puterile cîte li s-au dat, o viziune 
cosmologică. Pentru ajungerea ţintei se cere multă osteneală 
iscoditoare printre lucrurile acestei lumi, multă zăbavă prin 
emisfera lor ascunsă, multă stăruinţă întru familiarizarea cu 
umbrele şi penumbrele existenţei şi, în cele din urmă, şi 
hotărîrea de a încerca un zbor cuprinzător de vaste privelişti, 
de pe podişuri icarice. Cei mai mulţi gînditori au decolat, cum 
este firesc, de la eterogenitatea şi pluralismul individuaţiilor 
empirice. Ca să descindă lîngă o ultimă şi foarte eterică „uni¬ 
tate", lîngă o singulară şi primară totalitate indivizibilă, lîngă 
actul pur iniţial sau lîngă substanţa supremă. Obstacolele 
suişului o dată învinse, toţi gînditorii sunt copleşiţi de difi¬ 
cultăţile şi mai grele ale coborîşului. Cum să trecem din nou 

de la unitatea originară, de la singularitatea de început, la plu¬ 
ralismul individuaţiilor empirice? După părerea lui Platon, 
„Sufletul lumii" modelează în materie Ideile care populează 
ipaţiul nespaţial al cerului. Această operaţie de modelaj ce 
Kvimănă cu a unui artist s-ar putea face o singură dată pentru 
fiecare Idee. De ce totuşi s-a făcut pentru fiecare Idee un nu¬ 
măr nelimitat de umbre materiale empirice? De ce această 
dispersiune individualizată? 

După opinia lui Aristotel, Dumnezeu este gîndirea gîndirii, 
forma formelor, mişcătorul imobil spre care totul tinde ca spre 
P ţintă. Dumnezeu dă materiei pline de posibilităţi prilejul de a 
îmbrăţişa determinaţii formale. Această trecere a materiei din 
narea de posibilitate la actualitatea formei ar fi putut desigur să 
aibă loc o singură dată pentru fiecare formă. Dar atunci pentru 
cr repetiţia nesfîrşită a indivizilor în cadrul aceluiaşi gen ? 

După concepţia neoplatonică, unitatea supremă emană 
Raţiunea, iar Raţiunea emană Sufletul lumii. Interior, Raţiu¬ 
nea este în sine mai articulată decît Unitatea supremă; ea 
r.unîne totuşi „una". Interior, Sufletul lumii e şi mai articulat 
decît Raţiunea, el stăruie totuşi să fie unul singur. La fel, în 
lumea empirică ar putea să se înfăptuiască numai cîte un sin¬ 
gur exemplar concret ca reprezentant al cîte unei Idei, pe care 
o gîndeşte Sufletul lumii. Acest reprezentant sensibil al Ideii 
fti fi, în comparaţie cu Ideea, de o articulaţie şi determinaţie 
mai învoaltă, dar reprezentantul ar fi şi el numai unul singur. 
De ce totuşi Ideea e reprezentată în lumea empirică prin 
exemplare la „plural" şi nu la „singular" ? întrebările ce le for¬ 
mulăm au fost neglijate de filozofii trecuţi în revistă. Probabil 
din pricina dificultăţilor inerente problematicii. întrebările 
acestea, ale noastre, sunt însă pe deplin justificate, căci pre¬ 
misele sistemelor în chestiune nu legitimează întru nimic dis- 
persiunea şi pluralismul individuaţiilor în cadrul aceluiaşi gen. 

Idealismul german s-a lovit de aceeaşi problemă nărăvaşă, 
fără să se dovedească un mai bun îmblînzitor decît filozofia 
antică. Fichte face la un moment dat, el singur, o declaraţie de 
ingenuă mirată care ne cam decepţionează prin imprudenţa ei. 
f'.l afirmă că în ultimă analiză nu ştim de ce „Eul absolut", 

acea „conştiinţă de sine" care ca act pur se constituie veşnic pe 
sine însuşi „punîndu-se", se împrăştie într-o pluralitate de 
„euri empirice". 

Hegel, care reduce totul la Idee, ajuns şi în faţa acestei 
probleme, ne spune că natura „este Ideea în cealaltă existenţă 
a sa — secundă şi opusă" - Un lucru concret, ca „alteritate" a 
Ideii, s-ar putea în cele din urmă înţelege pe temeiul dialec¬ 
ticii. Dar Hegel nu ne poate spune de ce ipostaza naturală a 
oricărei Idei apare la „plural" şi nu la „singular". Nu mai în¬ 
mulţim exemplele filozofilor care pretind că ar fi în posesia 
unui ultim principiu explicator care eşuează totuşi în faţa 
„pluralismului" individuaţiilor empirice. 

Unul dintre filozofii care au presimţit probabil dificultăţile 
problemei a fost Leibniz. în loc s-o rezolve, el s-a decis s-o 
sufoce. Că a făcut-o conştient sau nu — e o altă întrebare. în 
fond însă, toată metafizica lui Leibniz echivalează cu încer¬ 
carea de a pune cu totul altfel tocmai această problemă. în loc 
de a explica pluralismul individuaţiilor, Leibniz promovează 
constatarea la rang de principiu metafizic şi creator. Dum¬ 
nezeu creează — după părerea lui Leibniz — lumea pe baza 
acestui principiu al „individuaţiei" care, fiind un principiu, e 
dispensat de sarcina neplăcută de a se explica. în dosul plura¬ 
lismului individuaţiilor empirice stau, după opinia lui Leibniz, 
nişte existenţe monadice de-un pluralism şi mai accentuat şi 
de-o înfăţişare şi mai individualizată decît ale individuaţiilor 
empirice. Monadele sunt desăvîrşite „individualizări" supuse 
principiului nonrepetiţiei: nu există în întreg Universul două 
monade întru totul la fel! Individuaţiile empirice nu s-ar con¬ 
stitui pe baza unor determinaţii „ideale" sau ca întrupări ale 
unor îdei. Orice individuaţie materială empirică ar fi o alcă¬ 
tuire de monade acumulate, cu excepţia „conştiinţelor indi¬ 
viduale" care reprezintă, fiecare pentru sine, cîte o „monadă". 
Leibniz a încercat să stingă problema prin tăiere gordiană, 
afirmînd că în dosul individuaţiilor empirice nu stau „Idei", ci 
„indivizi" de alt ordin, de ordin metafizic. Monada este indi¬ 
vidul prin excelenţă. Individul acesta monadic ar fi în toate 
cazurile o „entitate psihica ‘ ce imaginează lumea. Orice mo¬ 
nadă ar fi un echivalent psihic al lumii. 

Sistemele pomenite, cu excepţia aceluia al lui Leibniz, sunt 
paralizate chiar la încheieturile lor fundamentale de un simplu 
l.ipt, de faptul împrăştierii „plurale" a individuaţiilor empirice 
Je acelaşi gen. Sistemul lui Leibniz se încumetă să supraliciteze 
Iaptul, dîndu-i demnitate de „principiu". Dar Leibniz ne-a ră¬ 
mas dator o lămurire. De ce creează Dumnezeu nenumărate 
monade desăvîrşit individualizate, care nu se repetă ca struc¬ 
tură interioară nici măcar în două cazuri, deşi fiecare din ele 
este de altă parte o oglindă vie clarobscură a unuia şi aceluiaşi 
cosmos ? Secretul acestui principiu leibnizian al individuaţiei 
este de natură istorică-psihologică. Să-l concediem cu o adno¬ 
tare postumă. în realitate, Leibniz a atribuit lui Dumnezeu o 
primordială dragoste de varietate, cu adevărat demnă de gus¬ 
tul baroc al epocii sale. 

Să vedem cum s-ar putea pune problema pluralismului 
individuaţiilor faţă de coordonatele concepţiei noastre cos¬ 
mologice. Pentru a preîntîmpina apariţia unor existenţe majo¬ 
re excentrice, Marele Anonim procedează la o extremă limitare 
a posibilităţilor sale creatoare şi va emite numai diferenţiale 
divine. Marele Anonim sileşte astfel în prealabil orice făptură 
sau existenţă „complexă" posibilă să se realizeze numai indi¬ 
rect, prin şi din „diferenţiale divine". în locul unui „Tot divin" 
care ar fi rezultatul normal al întîiului act generator, apare ast¬ 
fel o puzderie de „diferenţiale divine" eterogene. Seria aces¬ 
tora nu e însă completă, căci Marele Anonim îşi interzice 
emisia diferenţialelor nucleare. Diferenţialele divine, avîndîn 
orice caz un potenţial autarhic just diminuat nu numai pentru 
ele, ci şi pentru orice existenţă complexă ce-ar putea să rezulte 
din combinarea lor, nu mai prezintă nici un pericol de 
descentralizare a existenţei. în asemenea condiţii şi sub pre¬ 
siunea plenitudinii sale generatoare, Fondul Anonim îşi va 
îngădui repetarea nelimitată a actului generator, emiţînd de 
fiecare dată cîte o serie de diferenţiale eterogene. Astfel, fiecare 
diferenţială există în tiraj nelimitat. Existenţa originară cosmică 
ar putea să fie imaginată ca un imens rezervor de diferenţiale 
eterogene şi omogene. Diferenţialele de toate soiurile sunt 
pretutindeni disponibile, ceea ce ne permite să vorbim de 

„omniprezenţa" lor. Chiar Universul, fiind constituit prin şi 
din diferenţiale, suferă, aşa zicînd, la toate încheieturile sale de 
această infecţie divină. Concepţia pe care o dezvoltăm dis¬ 
pune de premisele necesare pentru a legitima pluralismul 
„individualilor" în cadrul aceluiaşi gen, fără de a aduce vreo 
atingere unităţii de principiu, cerute de o explicaţie cosmo¬ 
logică. Pe temeiul diferenţialelor eterogene şi omogene dis¬ 
ponibile au loc procesele de „integrare" în unităţi formative şi 
procesele de organizare în individuaţii. Integrarea în unităţi 
formative şi organizarea de individuaţii se fac de la sine. Ceea 
ce e destul de lesne, căci diferenţialele eterogene sunt prin 
originea lor fragmente infinitezimale complementare. Jocul 
întîmplării în combinaţiile diferenţialelor are un vast dome¬ 
niu, totuşi integrările şi organizările se încheagă şi rezistă, cel 
puţin vremelnic, numai datorită unei „suficiente potriviri" sau 
cel puţin datorită unei minime potriviri intrinseci şi de 
corelaţie a diferenţialelor care se combină. Marele Anonim 
admite aşadar făpturi şi fiinţe complexe , dar aceasta numai în 
măsura în care ele se fac de la sine din şi prin diferenţiale 
divine. în acest relativ dezinteres , de altfel foarte bine fundat, 
trebuie să căutăm raţiunea pentru care toate existenţele com¬ 
plexe sunt mai mult sau mai puţin vremelnice, dar niciodată 
indestructibile. După o durată oarecare, toate unităţile for¬ 
mative care stau la baza individuaţiilor concrete se integrează 
într-o unitate formativă şi mai complexă sau se dezintegrează 
prin împrăştierea diferenţialelor care le-au alcătuit. Afirmaţia 
e valabilă atît cît priveşte unităţile formative, care conduc la 
organizarea unui individ concret hic et nune , cît şi privitor la 
tipul general al unităţilor formative care determină izvoade, 
genuri şi clase de fiinţe. O dată cu moartea şi cu dezagregarea 
unei „individuaţii", se dezorganizează şi se dezintegrează şi 
diferenţialele divine. Unităţile formative care determină ge¬ 
nuri şi clase de fiinţe sunt capabile, fireşte, şi de o dăinuire ca 
„tip", prin înmulţire; de o dăinuire de mii de ani sau de mili¬ 
oane de ani. Totuşi, şi sub acest aspect unităţile formative 
sunt vremelnice , căci la um moment dat „tipul" sau se va inte¬ 
gra într-o formă şi mai complexă, sau va dispărea o dată cu 

ultimii indivizi care îl reprezintă. Nici una din închegările 
individualizate empiric cunoscute nu reprezintă o singură 
diferenţială. Toate închegările individualizate sunt de fapt 
unnplexe de diferenţiale ; inclusiv conştiinţa umană indivi¬ 
duală, pe care atîţia metafizicieni sunt dispuşi să o privească 
dn-pt o entitate indivizibilă. Conştiinţa umană individuală 
t> ebuie să fie înrădăcinată într-o foarte complexă unitate for¬ 
me tivă, adică într-o serie foarte amplă de diferenţiale divine 
etirogene. Ceea ce rămîne după moartea individuală cît pri¬ 
veşte conştiinţa sunt aceste secrete diferenţiale psihice, spiri¬ 
tuale, eterogene, dar nu „conştiinţa" şi nici un pretins „suflet 
individual", ca factor total şi indivizibil care ar fi fost în pose- 
ii. i conştiinţei sau poate chiar identic cu ea. Nu negăm că Ma¬ 
rele Anonim ar fi putut să genereze şi fiinţe complexe 
indestructibile, dar asemenea fiinţe ar fi trebuit să fie generate 
direct, prin acte monofazice, ceea ce le-ar fi conferit un poten¬ 
ţial autarhic prea ridicat şi excentric. „Sufletele" sunt deci posi- 
Inlc, dar posibilităţi prohibite. 

Problema „pluralismului individuaţiilor" e de fapt doar o 
anexă a tuturor acestor aspecte metafizice. Pluralitatea nelimi¬ 
tată a individuaţiilor în cadrul aceluiaşi gen implică existenţa 
diferenţialelor divine omogene. Fără de diferenţiale omogene 
n ar fi cu putinţă pluralitatea numerică a individuaţiilor; mai 
mult, fără de diferenţiale omogene n-ar fi cu putinţă nici 
măcar organizarea unei singure „individuaţii" (a se vedea teh¬ 
nica genetică cu ajutorul „unităţilor formative"). Or, diferen¬ 
ţialele omogene se produc prin repetarea actului generator al 
Marelui Anonim. Această repetare a fost deci necesară chiar şi 
pentru ca să se facă posibilă o singură individuaţie. Dar, din 
moment ce această repetare e necesară chiar şi pentru ca să se 
facă posibilă o singură individuaţie, nu înţelegem de ce am 
pune o limită acestei repetări a actului generator al Marelui 
Anonim! Cum nu putem pune o asemenea limită, ni se dă eo 
tpso posibilitatea de a explica pluralismul „individuaţiilor". 
l)c altfel, repetarea la nesfîrşit a actului generator al Marelui 
Anonim (ceea ce are ca rezultat diferenţialele omogene, în 
lii.tjuri nelimitate) se poate legitima şi pe altă cale; Marele 



132 


Diferenţialele divine 


Anonim admite această repetare, fiindcă produsul actului gene¬ 
rator a fost în prealabil făcut inofensiv prin mutilare maximă. 
Repetarea la nesfîrşit a actului generator al Marelui Anonim 
ar fi deci o compensaţie pentru „diferenţializarea" acestui act. 

Poate că nu e tocmai nelaloc să trecem aici în revistă deo¬ 
sebirile cele mai însemnate ce le vedem între concepţia aceas¬ 
ta a „diferenţialelor divine" şi concepţia „monadologică". 
Monadele leibniziene sunt înainte de toate foarte accesibile 
imaginaţiei noastre, ba chiar observaţiei noastre, căci ele sunt 
închipuite după chipul şi asemănarea „conştiinţei individuale" 
a omului. Mai mult: conştiinţa individului este, după Leibniz, 
realmente o astfel de „monadă". Prin urmare, conştiinţa indi¬ 
viduală ilustrează pentru ochii oricui concepţia monadolo¬ 
gică. Din parte-ne, afirmăm însă că nu găsim nicăieri o ilus¬ 
traţie empirică sau accesibilă observaţiei pentru diferenţialele 
divine, fiindcă ele sunt concepute ca purtătoare infinitezimale 
ale unor structuri virtuale de o simplitate absolută. Conştiinţa 
individuală umană care, după Leibniz, este o monadă prin 
excelenţă, noi o considerăm drept cea mai complexă integrare 
şi organizare de diferenţiale divine, eterogene şi omogene. 
După Leibniz, monada este un „individ" în care se oglindeşte 
cu felurită claritate întreg Universul-, ea este oglinda vie a 
totului cosmic, purtătoarea unei imagini a lumii sau un echiva¬ 
lent psihic mai mult sau mai puţin complex al cosmosului. 
Diferenţiala divină noi o vedem ca purtătoare a unei virtuale 
structuri „absolut simple ", ca echivalent al unui segment 
infinit mutilat al Totului divin. Diferenţiala divină nu poate fi, 
prin urmare, identică cu un echivalent psihic al cosmosului. 
Structura virtuală a diferenţialei este atît de simplă, cum nici 
nu se poate imagina, ci cel mult „intenţional" gîndi, ca un caz 
de „limită". Diferenţialele sunt, în prima lor ediţie, eterogene 
şi complementare, în sensul că structurile lor virtuale ar da, 
însumate, întregul divin, dacă Marele Anonim nu şi-ar inter¬ 
zice tocmai generarea diferenţialelor nucleare. Monadele leib¬ 
niziene sunt creaţii sau efulguraţii ale lui Dumnezeu, în orice 
caz rezultatele unor acte creatoare normale, adică nişte rezul¬ 
tate care nici nu puteau să fie altceva decît ceea ce sunt. 

ÎJilerenţialele divine sunt rezultatele unor acte generatoare 
înadins şi voit denaturate; ele ţin de fapt loc de identităţi di¬ 
vine; ele sînt Toturi divine intenţionat mutilate la maximum 
prntru a preveni descentralizarea existenţei. Monada este un 
individ psihic, adică o complexitate interioară indivizibilă, 
tdilerenţialele divine, fiecare de o simplitate structurală de 
ultimă expresie, sunt ceea ce premerge totdeauna ca o plura¬ 
litate numerică oricărei individuaţii, oricare şi oricum ar fi 
această individuaţie. Monadele sunt dominate de principiul 
ţumrepetiţiei, ceea ce înseamnă că nu se găsesc în Univers 
două monade la fel. Fiecare diferenţială divină din seria etero¬ 
genă există, după părerea noastră, în nenumărate exemplare de 
extremă similitudine. După Leibniz, orice monadă e numai o 
dată aşa cum este, şi anume într-un singur loc al existenţei 
cosmice, asupra căreia ea îşi are perspectiva condiţionată de 
acest loc. într-un anume sens însă, noi admitem omnipre¬ 
zenţa tuturor diferenţialelor eterogene. Monadele leibniziene 
sunt lumi închise, fiecare pentru sine; între ele nu există nici o 
relaţie sau acţiune reciprocă, nici o cauzalitate, ci numai o 
armonie prestabilită din eternitate, potrivit căreia fiecare îşi 
joacă rolul fără a fi influenţată propriu-zis de celelalte. 
Monadele n-au ferestre în afară, fiindcă ele conţin, fiecare în 
fciul ei, lumea întreagă ca „reprezentare". Diferenţialele divine, 
ca purtătoare de structuri virtuale, sunt fragmente infinitezi¬ 
male ale Totului divin; numai foarte multe diferenţiale, îm¬ 
preună, integrate şi organizate, ar putea să dea un „individ" în 
care să se producă imaginea unei lumi, şi, chiar în acest caz, 
imaginea lumii se produce între altele şi prin influenţa efectivă 
.1 lumii asupra unui individ conştient. Monadele leibniziene 
sunt indivizi care îşi au din eternitate înscris în ei programul 
de executat; ele se pot combina în indivizi complecşi datorită 
destinelor depozitate în prealabil în fiecare. Individuaţiile 
material-empirice sunt, după Leibniz, combinaţii de monade, 
combinaţii prevăzute şi realizate de Dumnezeu prin destinele 
armonice depozitate din capul locului în monade. Cu teoria 
aceasta nu se pot însă explica parafinalităţile ce apar în 
Univers. După teoria noastră, diferenţialele divine se inte- 



134 


Diferenţialele divine 


grează în faza genezei indirecte în unităţi formative şi se 
organizează în individuaţii — aceasta printr-o acţiune reci¬ 
procă, întîmplătoare, a diferenţialelor divine lăsate în voia lor; 
rezultatele se explică prin „suficienta potrivire" intrinsecă a 
diferenţialelor care prin însăşi originea lor şi prin tehnica 
genezei cosmice sunt „complementare". Parafinalităţile s-ar 
explica în ultimă analiză prin combinaţii de diferenţiale pe 
temeiul unei minime potriviri. In rezumat, Leibniz, pentru a 
explica ordinea şi varietatea cosmosului empiric, îl dizolvă şi-i 
substituie nenumărate cosmosuri introvertite (microcos¬ 
mosuri), printre care nu sunt două la fel şi care se orînduiesc 
prin voinţa de armonie a lui Dumnezeu, creatorul acestor 
lumi introvertite. Diferenţialele divine stau, prin simplitatea 
lor absolută, prin caracterul lor radical mutilat, tocmai la 
antipodul conceptului de „microcosm". Conştiinţa umană, 
care după Leibniz este o monadă prin excelenţă şi ţinută sub 
observaţie, reprezintă, după părerea noastră, cea mai com¬ 
plexă integrare şi organizare de „diferenţiale" din cîte sunt cu 
putinţă. Din această punere în lumină a deosebirilor funda¬ 
mentale între concepţia noastră şi concepţia monadologică, 
cititorii vor putea singuri să facă deducţii şi asupra deosebi¬ 
rilor mai secundare ce ne despart de Leibniz. 

Se întîmplă adesea ca două sisteme metafizice foarte deo¬ 
sebite să coincidă prin unele elemente ale lor. Această coinci¬ 
denţă se descoperă însă ca o coincidenţă mai mult gramaticală, 
căci semnificaţia şi valorificarea acestor elemente depinde de 
viziunea totală. Cînd viziunea totală e cu desăvîrşire alta, 
atunci nici semnificaţia elementelor aparent asemănătoare nu 
poate să fie aceeaşi în două sisteme diferite. O asemenea coin¬ 
cidenţă de amănunt şi, în cele din urmă, „gramaticală" des¬ 
coperim între „simplitatea" diferenţialelor divine şi „simpli¬ 
tatea" realelor din metafizica lui Herbart. „Reala" lui Herbart 
este o existenţă absolut simplă. „Diferenţiala divină" se deose¬ 
beşte de „reala" lui Herbart prin aceea că are două aspecte: 
diferenţiala divină e substanţă şi ca atare purtătoarea unei 
structuri (absolut simple) de natură virtuală. Ca atare, orice 
diferenţială divină are o comportare originară: ea tinde să-şi 

impună alte diferenţiale spre a-şi „realiza" în materialul lor 
«nuctura sa virtuală. Reala herbartiană este în fapt „simplă", 
comportarea ei consistă într-o autoapărare de orice deranjare 
din partea altor reale. Comportarea diferenţialei divine şi a 
realei sunt deci diametral opuse. De altă parte, reala herbar- 
tiană este absolut statică , încît dinamica universală devine în 
nistemul herbartian o „iluzie". „Realele herbatiene" sunt pe 
urmă ultimele elemente metafizice ireductibile ca atare la 
altceva. Sistemul lui Herbart e radical „pluralist" . Noi vedem 
iii diferenţialele divine fragmente infinitezimale ale unui „Tot 
divin" care le generează , încît diferenţialele divine posedă, ele 
intre ele, un secret „complementarism" care face posibilă „in¬ 
tegrarea" şi „organizarea" lor. „ Virtualitatea “ structurală şi 
acest „ complementarism “ explică dinamica diferenţialelor divi¬ 
ne şi toate procesele cosmice ca „procese". De altfel, la baza 
sistemului metafizic a lui Herbart stau cu totul alte consi¬ 
deraţii şi intenţii decît la baza sistemului nostru. Herbart 
introduce „realele" ca existenţe „simple", ca să rezolve unele 
pretinse dificultăţi „logice" ale conceptelor de „substanţă" şi 
„însuşire" 1 , de „continuitate", de „mişcare". Sistemul lui Her- 
Uirt reprezintă o filozofie eleată , preocupată de dificultăţile 
„logice" ale conceptelor. Deosebirea dintre filozofii eleaţi şi 
I lerbart este doar aceea că întîii recurg la ideea de „unitate", 
i îtă vreme cel din urmă la o pluralitate de „reale simple", pen- 
i ru a institui o identitate absolută între „existenţă" şi „logică". 
I )ar se ştie că această perfectă şi sterilă „logicizare" a „exis- 
lenţei" nu a fost pentru noi niciodată un ferment de creaţie 
metafizică, ci cel mult un binevenit prilej de polemică filo¬ 
zofică. De altmintrelea, împrejurarea că Herbart socoteşte 
„conştiinţa individuală" ca o „reală" (care se apără de pertur¬ 
baţii provenind de la alte reale, răspunzînd prin „reprezen¬ 
tări") ne dă o vagă idee despre felul complicat cum filozoful 
înţelegea „simplitatea" realelor. După concepţia noastră, „conşti- 


1 In conceptul „substanţei" înzestrate cu „însuşiri", Herbart vede o difi- 
i uitate logică: „unul" nu poate fi „multiplu". Pentru a înlătura asemenea difi- 
i uitaţi „logice", Herbart recurge la conceptul „realei simple, imobile, statice". 

inţa individuala' nu este un aspect al unui singur element 
(reala), ci e condiţionată de cea mai vastă integrare de dife¬ 
renţiale eterogene. Dacă deci, după Herbart ca şi după Leibniz, 
se poate vorbi despre indestructibilitatea, despre eternitatea 
„entităţii" ce stă la baza „conştiinţei individuale", temeiul 
„conştiinţei individuale" este după părerea noastră o existenţă 
complexă, o amplă integrală care se dezintegrează în specifice 
„diferenţiale eterogene" o dată cu moartea individului. 

După foarte mulţi filozofi, de la Cusanus şi Giordano 
Bruno, prin Leibniz, pînă la Wundt sau Renouvier, realitatea 
se reduce la ultime „particule materiale", care sunt „ însufle¬ 
ţite “ sau înzestrate cu „suflete miniaturale". După concepţia 
despre „diferenţialele divine" eterogene şi „complementare", 
nu trebuie să recurgem la asemenea „însufleţire" a tuturor 
„elementelor". De pildă, la alcătuirea materiei anorganice nu 
participă „activ" diferenţialele eterogene care vor face sub¬ 
stratul complex al „psihicului" sau al „conştiinţei". Şi nici la 
constituirea „organicului" nu participă în chip „activ" dife¬ 
renţialele eterogene care vor alcătui temeiul stărilor de con¬ 
ştiinţă. 


ORGANIZAREA SPAŢIULUI 


în cadrul acestei cosmologii de natură metafizică, ni se dă 
ocazia să abordăm o problemă care, în alte condiţii, ar cere 
poate o tratare de o mai largă respiraţie. Problema nu ştim să 
fi fost vreodată pusă în termenii în care suntem hotărîţi să o 
punem aici. Problema este aceea a „organizării spaţiului". Mai 
întîi cîteva consideraţii destinate să limiteze locul şi .natura 
problemei noastre. Se cuvine să amintim că problema spaţiu¬ 
lui a fost amplu discutată mai ales pe două planuri: unul e 
fizic-matematic, celălalt este epistemologic. Dar .problema 
mai poate fi pusă şi în cadrul cosmologiei metafizice, unde nu 
a fost luată decît foarte rar în dezbatere. Vom evita cu totul 

pmblematica spaţiului sub unghi fizic-matematic. Nu ne re- 
tunoaştem vreo competenţă în acest domeniu. Pentru a pune 
tiua în justă lumină problema spaţiului pe plan cosmolo¬ 
gii metafizic, se cer neapărat cîteva precizări de natură episte¬ 
mologică. Teoria cunoaşterii ne-a obişnuit să privim spaţiul în 
tlmiă feluri. Orice realism naiv sau ştiinţific profesează 
Eicdinţa că spaţiul ar fi o existenţă reală de care luăm act 
pi intr-o intuiţie relativ adecvată şi care ar putea să fie supusă 
Unei corecturi pentru a deveni foarte adecvată. Acesta este 
tmîiul fel de a vedea spaţiul sub unghi epistemologic. Al 
doilea fel aparţine idealismului filozofic, care înţelege spaţiul 
ta o simplă formă subiectivă a sensibilităţii noastre sau a 
imaginaţiei noastre teoretice. Acestei forme nu i-ar cores¬ 
punde nimic în realitate, ea fiind doar o proiecţie a eului cu¬ 
noscător, o condiţie prealabilă, dar prin excelenţă subiectivă, 
pentru constituirea unui sistem de cunoaştere care vrea să 
teziste prin însăşi logica şi articulaţia sa intrinsecă. Cît ne 
priveşte, respingem ambele feluri de a vedea „spaţiul". Se 
impun unele serioase distincţii asupra cărora de altfel am insis¬ 
tat şi în lucrări anterioare de-ale noastre. Există înainte de 
toate o intuiţie sensibila a spaţiului. Intuiţia sensibilă a 
spaţiului variază desigur „perspectivic" de la individ la indi¬ 
vid. Aceasta nu împiedică totuşi ca oamenii să aibă conştiinţa 
corecturilor ce se cer pentru ca intuiţia sensibilă a spaţiului să 
adopte funcţia unei constante. Intuiţiile individuale perspec- 
livice ale spaţiului prezintă echivalenţe atît de certe, încît nu e 
deloc greşit să se vorbească despre o intuiţie sensibilă a 
spaţiului, aproximativ generală a genului uman. Referindu-ne 
aşadar la spaţiu ca la o „constantă" a sensibilităţii umane, se 
pune întrebarea dacă ea este un factor obiectiv. Intuiţia sensi¬ 
bilă a spaţiului, chiar corectată în sensul unei constante, nu 
suntem dispuşi s-o socotim ca un act de cuprindere adecvată a 
unei realităţi. Aceasta nu înseamnă însă că intuiţia spaţiului ar 
ti o simplă formă fără acoperire, o simplă proiecţie a subiec- 
i ului uman. Suntem mai curînd de părere că intuiţiei sensibile a 
spaţiului îi corespunde pe planul misteric o existenţă reală, un 
.V despre care intuiţia sensibilă ne dă ca un „semnal". Intuiţia 

sensibilă raportată la acel X e desigur inadecvată, dar inadec- 
vaţia are loc între „ceva" şi un „X“, iar nu între „ceva" şi un 
obiect „nul". Intuiţia sensibilă a spaţiului nu este aşadar o 
emisie fără de acoperire a subiectului uman, ci un act de cu¬ 
noaştere „cenzurată". Sau, mai precis, unul din actele funda¬ 
mentale prin care se constituie „cenzura" oricărei cunoaşteri. 
Cu privire la ceea ce trebuie să fie acel X al spaţiului, omenirea 
mai posedă o mulţime de „ viziuni spaţiale' care sunt active în 
subiectele umane plăsmuitoare de cultură ca nişte funcţii sau 
categorii „abisale" ; astfel este viziunea spaţiului tridimensional 
infinit, sau viziunea spaţiului-boltă, sau viziunea spaţiului plan, 
sau viziunea spaţiului ondulat etc. Viziunile acestea nu sînt 
general-omeneşti, căci ele variază după popoare, regiuni şi 
epoci. Natural, că nici aceste viziuni nu reprezintă adevărate 
revelaţii ale spaţiului-mister, căci atunci ele n-ar varia. Aceste 
viziuni la rîndul lor sunt unii din acei factori fundamentali prin 
care se constituie „înfrînarea" oricărei revelaţii adecvate a mis¬ 
terului în general. Dar despre toate acestea am vorbit pe larg în 
studii anterioare, încît ne scutim de sarcina de a mai stărui. Am 
repetat cele arătate, numai fiindcă am găsit oportun să stabilim 
cîteva puncte de reper. 

In perspectiva desfăşurată în studiul de faţă, ni se îmbie 
aşadar prilejul dc a pune într-un fel „cosmologic-metafizic" şi 
problema spaţiului. întrebarea ce caută o soluţie este aceasta: 
Cum se organizează şi care este originea acelui spaţiu X de¬ 
spre care intuiţia sensibilă ne comunică un semnal amplu con¬ 
stituit, dar inadecvat? Nimic nu ne împiedică să credem că, 
dincolo de semnalmentele sensibile, avem latitudinea să ne 
făurim cu privire la spaţiu şi o metaforă abstractă mai înche¬ 
gată decît pot să fie diversele viziuni categoriale referitoare la 
el. Ne simţim cu alte cuvinte invitaţi să încercăm o teorie 
metafizică cu privire la structura şi geneza acestei existenţe 
ce-şi are secretele sale ca orice altă existenţă. 

Să ne menţinem cu stricteţe în cadrul premiselor noastre. 
Spaţiul, fiind o „existenţă empirică" , nu poate să fie existenţă 
de o structură absolut simplă. Ceea ce înseamnă că spaţiul ne 
interzice echivalarea lui cu o singură „diferenţială divină". De 

âli Iel, spaţiul empiric, fiind d e proporţii cosmice şi de o oare- 
i.iu* „complexitate structurală" deplin realizată în sine, depă- 
icşi e condiţiile unei eventuale asimilări cu o diferenţială divină. 
Spaţiul, nefiind egal cu o singură diferenţială divină, nu poate 
i,t lie socotit decît ca una dintre existenţele complexe ale 
ruşinosului; ca atare, spaţiul trebuie să fie rezultatul genezei 
vulirecte, precum sunt toate existenţele „complexe". In per¬ 
spectiva noastră metafizică, ar urma, prin urmare, ca spaţiul să 
fie secret alcătuit din diferenţiale eterogene şi omogene, cum 
sunt toate existenţele complexe, concrete şi empirice. Vom 
admite deci la baza spaţiului anume „unităţi formative" rezul- 
tmd dintr-un proces de integrare de diferenţiale. Cu aceasta e 
d.uă însă şi eventualitatea unei pluralităţi de spaţii. Ba dacă ne 
menţinem cu toată consecvenţa pe linia metafizicii expuse, 
suntem constrînşi să admitem că ceea ce de obicei se numeşte 
„spaţiu cosmic" nu este decît suma imensă a unor „spaţii mi¬ 
niaturale", dintre care fiecare este integrat şi organizat din 
diferenţiale divine eterogene şi omogene. Spaţiul cosmic ca 
suină a spaţiilor miniaturale ar putea să se găsească, dacă se 
ţine seamă de unele indicii, în necontenită expansiune. Spaţiul 
cosmic poate să fie ca un „spaţiu-fagure" în necurmată creştere. 

Orice „spaţiu miniatural" avînd drept temei diferenţiale 
divine se organizează crescînd ca un cristal. Natural că spaţiul 
miniatural este o existenţă neasemuit mai puţin complexă 
decît un cristal. De fapt, analogia dintre un spaţiu miniatural 
şi un cristal se reduce la aceea că ambele sunt produse ale 
genezei indirecte pe temei de diferenţiale. Spaţiul miniatural 
implică, pentru a se organiza, potrivit premisei generale a 
cosmologiei noastre, şi o „unitate formativă". Unitatea for¬ 
mativă a spaţiului miniatural este rezultatul integrării numai a 
Sonete puţine „diferenţiale eterogene", de origine periferială în 
raport cu Fondul Anonim, cîtă vreme unităţile formative ale 
cristalelor sau ale organismelor integrează în ele gradat tot 
mai multe diferenţiale eterogene, printre care unele de origine 
mai nucleară. In asemănare cu cristalele şi organismele, „spa¬ 
ţiul miniatural" are dezavantajul de a fi o existenţă incompa- 
i abil mai puţin complexă. 

Una din tezele sistemului nostru cosmologic este aceea 
despre omniprezenţa tuturor diferenţialelor eterogene. Dife¬ 
renţiale divine de toate felurile se găsesc pretutindeni. Regiu¬ 
nile pur spaţiale ale lumii sunt populate de aceleaşi diferenţiale 
divine ca şi regiunile ocupate de materia neorganică, sau de 
materia organică, sau de fiinţele psihospirituale. Numai cît în 
regiunile pur spaţiale diferenţialele divine sunt altfel „inte¬ 
grate" şi „organizate" decît în regiunile materiale sau orga¬ 
nice. în regiunile pur spaţiale activează în sens „formativ" 
numai anume diferenţiale de origine mai periferială, în timp 
ce toate celelalte diferenţiale de origine mai nucleară rămîn în 
aceste regiuni nişte factori pur „pasivi", adică simplu „ mate¬ 
rial' “ în procesul de organizare al spaţiilor miniaturale. în 
regiunile anorganice, organice sau psihospirituale activează în 
sens „formativ" şi aceste diferenţiale de origine mai nucleară, 
în lume, sub unghi metafizic, nu se cască viduri, goluri. Totul 
e plin de acest rumeguş de „diferenţiale" de toate felurile. 
Spaţiile interstelare sunt tot atît de dense ca şi pămîntul solid, 
cu fiinţele sale de toate soiurile, dacă le privim exclusiv sub 
unghiul prezenţei diferenţialelor divine. Metafizic vorbind, 
spaţiile aşa-zis goale sau cele pătrunse doar de energii rarefiate 
sunt tot aşa de „pline" ca şi spaţiile ocupate de materie şi 
organisme. Astfel, între spaţiul vid şi spaţiul ocupat de 
materie nu există de fapt o opoziţie. în spaţiile populate de 
materie, de energie fizică, de organisme, de vetre de con¬ 
ştiinţă, se declară ca factori activi (în sens formativ) o seamă 
de diferenţiale divine de esenţă mai nucleară sau de calitate 
superioară, integrîndu-se în unităţi formative mai complexe — 
ceea ce nu înseamnă însă că aceste diferenţiale ar fi absente în 
spaţiile zise goale. Nu, aici aceste diferenţiale de esenţă supe¬ 
rioară sunt mai mult pasive, jucînd un rol de „material orga¬ 
nizat". Trecînd, cu alte cuvinte, de la spaţiile numite goale la 
spaţiile cu sarcini materiale organice sau psihospirituale, s-ar 
constata (dacă aceasta ar fi tehnic cu putinţă) o progresivă 
angajare activă a diferenţialelor de esenţă mai nucleară, dar nu 
o mai mare densitate a diferenţialelor divine în general. Ştim 
din alte capitole că această activare a diferenţialelor nu de- 

pnulc numai de ele, ci şi de alte împrejurări. Condiţiile pentru 
„ai livarea" diferenţialelor sunt: întîi, faptul dacă se stabileşte 
Nu nu o „suficientă potrivire" între structurile virtuale ale 
diferenţialelor şi, al doilea, faptul dacă pentru un sistem de 
diferenţiale pe cale de a se integra şi de a se organiza în indi- 
Viduaţii există o potrivire suficientă şi în raport cu mediul dat 
li eventualei individuaţii. Diferenţialele divine de toate soiu¬ 
rile există pretutindeni, dar ele nu sunt pretutindeni active în 
ipiis „formativ". Cititorii, cumpănind această teză despre egala 
densitate metafizică a întregului cosmos, se vor găsi ispitiţi să 
ridice o întîmpinare: dacă este aşa, cum se face că o masă atît 
de densă de „diferenţiale divine" nu opune nici un fel de 
rezistenţă deplasării corpurilor cosmice constituite ? Răspun- 
tiil e simplu: o rezistenţă ar putea să opună corpurilor numai 
energiile fizice pe deplin constituite sau materia cu imperme¬ 
abilitatea ei. Dar în spaţiile numite goale, diferenţialele, de 
rare depinde constituirea energiilor fizice sau impermeabili¬ 
tatea materiei, deşi prezente, sunt factori „pasivi", adică nein¬ 
tegraţi în sens activ. Rezistenţa ce s-ar putea opune în cosmos 
deplasărilor unor corpuri nu se înfiripă în spaţiile goale, 
fiindcă aici nu s-au constituit încă energiile şi materiile capa¬ 
bile de o rezistenţă, deşi factorii principali pentru constituirea 
lor sunt disponibili. 

Spaţiile miniaturale care prin însumare, juxtapunere, 
îmbucare dau spaţiul cosmic, fiind existenţe de oarecare com¬ 
plexitate, sunt eo ipso produse ale genezei indirecte. Ca orice 
produs al genezei indirecte, „spaţiile miniaturale" sunt şi ele 
destructibile. Destructibilitatea poate avea loc prin dezagre¬ 
garea şi dezintegrarea diferenţialelor, dar şi prin reformarea 
„unităţilor formative" care compun arhitectonic un „spaţiu 
miniatural". Toate existenţele mai complexe decît spaţiul 
miniatural (cuantele, electronii, atomii, moleculele, organis¬ 
mele vii, vetrele de conştiinţă) sunt adevărate caverne în spa¬ 
ţiul cosmic, caverne în care s-a realizat o reformă a „unităţilor 
lormative" printr-un nou proces de integrare a diferenţialelor 
divine. 

La început nu există aşadar „un spaţiu omogen şi infinit" 
ocupat de un haos alcătuit din părticele material-energetice 
amestecate la întîmplare. Un haos material, din care, fie la 
întîmplare, fie prin acţiune directă a unui arhitect, să se fi 
făcut cosmosul. Noi circumscriem începutul ca o geneză di¬ 
rectă a unui haos prespaţial, a unui haos de „diferenţiale 
divine" încă nespaţial, încă nematerial, încă neenergetic, încă 
nonorganic, încă nonpsihic, dar cu posibilitatea de a da, prin 
colaborarea complemetitară a componenţilor săi, toate aceste 
feluri de existenţe. E vorba de un haos diafan care, virtual- 
mente, cuprinde în sine şi în jocul componenţilor săi toate 
calităţile şi toate absurdităţile unui cosmos cum este cel dat. 
Pentru ca să se aleagă acest cosmos, n-a mai fost nevoie de o 
acţiune directă a Marelui Anonim. Din haosul diafan se în¬ 
cheagă de la sine , pe baza unei „suficiente potriviri" sau, 
excepţional, pe baza unei „minime potriviri" dintre diferen¬ 
ţialele divine, spaţiile miniaturale, energiile, materia, viaţa şi 
existenţele psihospirituale. E poate indicat să imaginăm cos¬ 
mosul ca fiind şi astăzi încă învelit şi pătruns printre încheie¬ 
turi de „haosul diafan". Haosul diafan stăruie, fiind alimentat 
de Marele Anonim şi de diferenţialele divine care recad în el, 
în haos pe urma necurmatei dezagregări şi dezintegrări a exis¬ 
tenţelor complexe. 


DESPRE ISTORIE 


Ce semnificaţie se poate atribui istoriei în perspectiva 
metafizică ce s-a deschis ? Ca să nu încapă vreo confuzie, 
adăugăm că prin „istorie" înţelegem obiectul istoriografiei, şi 
niciodată istoriografia însăşi. După toate semnele, istoria este 
prin excelenţă o dimensiune a existenţei umane. Printre toate 
fiinţele terestre, singur omul se poate mîndri cu o istorie. în 
esenţă, istoria este însuşi modul plenar al omului. în alte 
studii, am caracterizat omul ca o fiinţă singulară în Univers. 

Singularitatea umană consistă, în ultimă analiză, în felul spe¬ 
cii ic de a exista în orizontul misterului şi pentru revelare. 
Această propoziţie ne pune la dispoziţie termenii întru defi¬ 
nirea istoriei. Realizarea şi afirmarea efectivă a modului de 
existenţă în orizontul misterului şi pentru revelarea acestuia 
(sie istoria. Istoria nu este o consecinţă a modului ontologic 
uman, ci este de-a dreptul acest mod cînd se realizează cu 
iu I icientă intensitate ca să poată fi privit în sine şi pentru sine. 
Omul creează „istorie" atunci cînd accentul său existenţial 
race pe modul trăirii în orizontul misterului şi pentru reve¬ 
lare. Omul deplin este aşadar fiinţă istorică prin definiţie. 

Dar omul, trăind în orizontul misterului şi tinzînd să re¬ 
veleze acest mister, devine virtualmente, sau mai precis prin 
intenţie, un concurent al Marelui Anonim. Situaţia ar putea să 
ia o întorsătură dramatică. Şi situaţia ar lua de fapt o astfel de 
întorsătură dacă nu s-ar fi luat în prealabil măsurile preventive 
pentru evitarea dramei. Am arătat altă dată că Marele Anonim 
impune structural omului anume limite desfigurante şi res¬ 
tricţii cît priveşte posibilitatea de a „cunoaşte lumea" şi de a 
„revela misterele existenţei". Limitele impuse revelării mis¬ 
terelor echivalează cu o înfrînare. Această înfrînare a omului 
pe linia destinului său revelator se efectuează prin categorii 
.ulînci care aparţin zonei inconştiente a spiritului său însuşi. 
()mul va încerca, iarăşi şi iarăşi, revelarea misterului, dar el e, 
prin măsuri preventive care îi premerg şi care îl depăşesc, 
veşnic anihilat în tentativele sale. El va putea să reveleze mis¬ 
terul numai în cadrul subiectiv al unor categorii stilistice; el 
nu izbuteşte niciodată să convertească misterele în chip po- 
zitiv-adecvat. Nici cele ale lumii date, cu atît mai puţin cele 
care trec dincolo de această lume dată. 

în dosul încercărilor omeneşti de a revela misterele, în 
dosul încercărilor omeneşti de a organiza viaţa individuală şi 
socială pe pămînt potrivit unei viziuni absolute, zvîcneşte ca o 
tendinţă secretă de uzurpare a Marelui Anonim. Este aici o 
pornire pe cît de vagă şi de deghizată, pe atît de înrădăcinată 
lotuşi. Insul de obicei nu-şi cunoaşte şi nu-şi recunoaşte o 
asemenea pornire, dar în realitate el îi este supus. Această 

obscură pornire este prundul fiinţei noastre, ea ţine de eredi¬ 
tatea noastră divină-demonică şi nu e făcută inofensivă decît 
prin măsuri de ordin tot metafizic. E aici o stare de lucruri de 
care nu trebuie nici să ne ruşinăm, nici să ne speriem, nici să 
ne indignăm. Acestei porniri îi sunt supuşi, fără să o ştie, chiar 
şi asceţii, care prin supremă umilinţă mistică nădăjduiesc — în 
sfînta şi incredibila lor simplitate — unirea cu Dumnezeu. 
Căci în ungherele tainice ale fiinţei sale, orice făptură ome¬ 
nească se vrea centru al existenţei. Sublimele cazuri de su¬ 
premă umilinţă mistică nu sunt oare tentative în acelaşi sens, 
dar pe cale inversă ? Nu vrem să facem o demascare şi o 
denunţare în înţelesul vulgar al acestor cuvinte. Vrem să spu¬ 
nem numai că nici chiar asceţii cei mai spiritualizaţi nu se pot 
sustrage structurii esenţiale a fiinţei omeneşti. De altfel, stările 
de „extaz" despre care asceţii înşişi susţin că ar fi adevărate 
ferestre deschise în absolut participă şi ele la „istorie" şi sunt 
impregnate de toate semnele particulare ale relativităţii isto¬ 
rice. Extazele mistice, nerăspunzînd în absolut, sunt ino¬ 
fensive, dar ele sunt făcute „inofensive" prin condiţiile de 
totdeauna şi în prealabil impuse omului. Prin „cenzură trans¬ 
cendentă" şi prin „înfrînare transcendentă". Departe de a fi o 
reală evadare în absolut, stările şi viziunile mistice poartă, şi 
ele, totdeauna pecetea unor „stiluri". Stările şi viziunile mis¬ 
tice, de pretinsă revărsare în Fondul Originar şi de confun¬ 
dare cu Dumnezeu, apar de fapt ca stări şi viziuni relative; ele 
sunt „stilizate" de aceleaşi categorii adinei care conferă o 
înfăţişare specială istoriei unei anume regiuni sau epoci. Mis¬ 
tica de înaltă calitate, cu extazele ei atît de nevoios atinse, are 
alte aspecte stilistice în Apus decît pe Muntele Athos şi alte 
aspecte stilistice în cadru islamic decît în practicile yoghine. 
Aceste stări şi viziuni, cărora le recunoaştem de altfel toată 
măreţia, îşi descoperă secularitatea istorică prin apartenenţa 
lor atît de uşor de identificat la cîte un „stil". Urmează din 
toate acestea că omul este chiar în exemplarele cele mai rare şi 
mai transfigurate doar „fiinţă istorică", adică maximum ce 
poate fi, în nici un caz însă o fiinţă care ar răspunde în abso¬ 
lut. O fiinţă cu acces în absolut ar sfărîma tot cadrul, atît al 

ti.il urii cît şi al istoriei: ea n-ar aparţine naturii şi n-ar avea 
„i.iorie", ci ar fi dincolo de ele. 

Istoria, cu fenomenele ei, a fost prea adesea privită ca un 
umplu apendice al lumii naturale sau ca un aspect cro¬ 
im -general al fenomenelor naturale. Istoria nu e însă nici sim¬ 
plii compartiment al vieţii naturale, nici simplă cronologie. 
I’c utru a fi un simplu compartiment al vieţii naturale, istoria ar 
ti cbui să se constituie exclusiv prin acţiunea omului în vederea 
Autoconservării şi a securităţii sale în lumea dată. Animalele şi 
uuiul, în măsura animalităţii sale, oricît geniu tehnic ar avea, 
n au „istorie". Istoria, de altă parte, nu e doar o succesiune 
ireversibilă de fenomene, căci atunci orice succesiune de 
leuomene ar fi istorie. Istoria înseamnă în primul rînd afir¬ 
marea de diversă intensitate, amploare şi accent a modului 
mitologic specific uman, adică a existenţei în orizontul mis¬ 
terului şi în vederea revelării. Cînd se declară această mutaţie 
ontologică, în Univers apare de fapt întîia oară şi omul deplin 
şi, o dată cu acesta şi numai atunci, „istoria". Concomitent, 
structurile spiritului uman vor fi dublate prin garnitura cate¬ 
goriilor stilistice sau „abisale" de care vor fi impregnate toate 
plăsmuirile revelatoare ale omului. Istoria riscă să fie ignorată 
în esenţa ei, dacă o înţelegem exclusiv în pervazul naturii sau 
pe planul vieţii psihospirituale fireşti. Istoria trebuie văzută 
metafizic, pentru că ea presupune o nouă ordine ontologică 
mai plenară decît natura, o mutaţie ontologică cu noi fina- 
lisme, implicînd alte restricţii şi măsuri preventive decît acelea 
rare intervin în procesele de „integrare" ale naturii pro- 
priu-zise. Ceea ce spunem despre „istorie" stă în strînsă legă¬ 
tură cu ceea ce afirmam altă dată despre „cultură". închegările 
principale ale istoriei sunt cele culturale; cu toate acestea, isto¬ 
ria e mai mult decît istoria culturii. De istorie ţine şi devenirea 
armăturii tehnice a omului, devenirea tipurilor de civilizaţie, 
aceasta în măsura în care civilizaţia omenească îndură şi 
poartă amprentele unor categorii stilistice. Să nu uităm că şi 
animalele sunt uneori creatoare de civilizaţie tehnică, dar 
aceasta, nefiind impregnată de „stil", nu alcătuieşte un fe¬ 
nomen istoric, ci un fenomen stereotip biologic. De istorie, în 



146 Diferenţialele divine 

sensul cel mai strict al cuvîntului, ţin şi organizările sociale ale 
omenirii, dar şi acestea numai în măsura în care se fac în cadru 
„stilistic". In general, istoriografia tratează despre închegarea 
şi dezagregarea fenomenelor caracterizate printr-un coeficient 
stilistic în calitatea lor de fenomene concrete, apărute în zone 
umane undeva în spaţiu şi în timp. 

Omul e o fiinţă care, prin modul ontologic şi destinul său 
(existenţă în orizontul misterului şi pentru revelare), se gă¬ 
seşte pe o poziţie înaintată, de unde pot începe primejdii 
debordante pentru Marele Anonim. Nici o altă fiinţă, în prea¬ 
labil şi principial admisă să se integreze şi să se organizeze din 
diferenţiale divine, nu posedă o năzuinţă ascunsă de a se sub¬ 
stitui Marelui Anonim sau veleităţi autarhice atît de accentu¬ 
ate ca omul, fiindcă nici o altă fiinţă nu e atît de plenară sub 
unghi ontologic. Un asemenea apetit nu se declară în celelalte 
fiinţe decît prea puţin, într-atît de limitate sunt „posibilităţile" 
care se actualizează în ele. Faţă de primejdia aproape debor¬ 
dantă a posibilităţilor cu totul speciale care prind să se înfiripe 
în fiinţa umană, Marele Anonim se asigură prin particulare 
măsuri preventive: 

1. Prin înfrînarea transcendentă, stilistică, a actelor revela¬ 
toare ale omului. 1 Pe plan metafizic, categoriile abisale ale 
spiritului uman sunt tot atîtea „frîne" care zădărnicesc con¬ 
vertirea adecvată a misterelor. Categoriile abisale privite în 
economia vastă a existenţei cosmice au semnificaţia uneiînfrî- 
nări preventive a năzuinţei şi a posibilităţilor pe drumul cărora 
omul se găseşte angajat. 

2. Prin „conversiunea transcendentă" a limitelor stilistice 
impuse capacităţii revelatoare a omului. Prin conversiunea 
acestora în valori „pozitive" ale conştiinţei omului. Necurmat, 
omul este, prin însăşi structura sa, atras în capcana de a se 
iluziona că stilul în cadrul căruia el creează şi în cadrul căruia 
el se organizează ca fiinţă istorică ar fi un complex de valori 


A se vedea Lucian Blaga, Geneza metaforei şi sensul culturii, ed. cit. 

pozitive, cîtă vreme coordonatele stilistice sunt simple limite 
impuse omului prin înaltă şi prealabilă orînduire. 1 

„Istoria este, în ordinea metafizică şi a finalismelor exis¬ 
te ţiţei în general, acest fel de a trăi şi de a crea al omului ca 
fiinţă primejdioasă pentru Marele Anonim şi permanenta res¬ 
pingere a lui din partea Marelui Anonim prin dispoziţiile pre¬ 
ventive pe care o dată pentru totdeauna acesta le-a luat." 
Istoria, ca un şir nesfîrşit de magnifice plăsmuiri şi mari fapte 
omeneşti, se iscă neîncetat printr-un fel de ofensivă a omului 
iii zone rezervate Marelui Anonim şi prin veşnica înfrînare 
abisală a acestei ofensive, înfrînare hotărîtă dintotdeauna. De 
cîte ori omului i se pare să fi găsit un nou vad de depăşire, 
olensiva lui e prinsă în punga unui nou cordon izolator (cate¬ 
goriile stilistice). Destinul omului este de a trăi statornic în 
această ofensivă zădărnicită totdeauna prin chiar mijloacele ei 
(stilistice). Istoria este prin fiecare clipă a ei această existenţă 
de mari intenţii care se frînge în ea însăşi, căci singurele mij¬ 
loace de realizare ce-i stau la dispoziţie se întorc necurmat 
împotriva ei. Istoria nu are un scop, un terminus, spre care ar 
năzui şi care ar fi la capătul ei, undeva în viitor. Istoria se 
înfiripă ca o mutaţie ontologică în Univers şi nu se va sfîrşi 
dccît o dată cu omul, fiind şi rămînînd „istorie" deplină în fie¬ 
care moment al ei. Zicem deplină, fiindcă fiecare moment al ei 
conţine toate elementele care o definesc şi care îi împrumută 
profilul specific printre celelalte fenomene ale Universului. 

Există, cu alte cuvinte, un principiu cosmologic, care face 
cu putinţă „istoria" şi „permanenţa" ei. Fără de acest princi¬ 
piu instituit în cosmos, istoria, cu permanenţa ei, n-ar fi posi¬ 
bilă, fără de acest principiu istoria n-ar lua fiinţă, sau, dacă ar 
lua, ar putea la un moment dat să înceteze prin realizarea unui 
lapt supraistoric. Principiul cosmologic care condiţionează 
apariţia istoriei şi o menţine veşnic actuală îl numim „prin¬ 
cipiul conservării misterelor". Măsurile prin care izbuteşte 
conservarea egală a misterelor ca stare în cosmos sunt „cen¬ 
zura transcendentă" căreia îi este supus orice „act cognitiv" şi 


1 A se vedea Lucian Blaga, „Metafizica valorilor", în Artă şi valoare, 
cil. cit. 

„înfrînarea transcendentă" căreia îi este supus orice „act re¬ 
velator". Cenzura transcendentă şi înfrînarea transcendentă 
privesc orice fiinţă individuală, nu numai fiinţa umană. Con¬ 
diţiile „istoriei" rezumate în „principiul conservării mis¬ 
terelor" se pregătesc, precum vom vedea, în faza precosmică a 
genezei, de unde îndreptăţirea de a plasa „istoria" şi condiţiile 
ei în acest cadru vast al problematicii cosmologice şi a genezei. 

în perspectivă cosmologică, istoria este cea mai complexă 
integrare şi organizare, încă just compatibilă cu centralismul 
existenţei. în configurarea ei intră diferenţiale divine de ori¬ 
gine „mai" nucleară decît cele care condiţionează oricare alt 
fenomen cosmic. 

Cum se face că Marele Anonim tolerează la periferia sa o 
existenţă atît de primejdioasă pe care e silit în prealabil s-o 
înfrînezeîn chip special pentru a nu fi debordat? Răspunsurile 
posibile la o asemenea întrebare sunt poate mai multe. Dîn- 
du-ne seama de incertitudinea terenului, răspunsul nostru tre¬ 
buie să-l înveşmîntăm în neobişnuite straie de stranie mitologie. 

Nu se simte oare Marele Anonim cam vinovat faţă de 
creatură în general ? „Vinovat", din cauza actelor de infinită 
mutilare a Identităţilor şi de diminuare prealabilă a autarhiilor 
cu putinţă, acte la care totuşi, din superioare raţiuni, a fost 
obligat ? Marele Anonim îngăduie pe un mic perimetru al 
spaţiului cosmic existenţa de înaltă tensiune a „omului" şi 
pericolul ţinut sub spuză, sublima şi prăpăstioasa licenţă care 
este „istoria". Faptul e de mirat, dar poate avea o particulară 
semnificaţie. într-o supremă perspectivă, „istoria" ar apărea 
ca o compensaţie pe care Marele Anonim o întinde lumii ca o 
răscumpărare a vinii sale faţă de creatură, marea mutilată. 

Unii metafizicieni, care au ţinut cu orice preţ să se con¬ 
formeze unei tradiţii dogmatice, au înţeles istoria ca o ava¬ 
lanşă declanşată de căderea în păcat a omului, ca o succesiune 
de excese datorate libertăţii cu care Dumnezeu ar fi înzestrat 
pe om. Concepţia aceasta conformistă a fost lărgită de unii 
gînditori în sensul că nu numai istoria umană, ci toate proce¬ 
sele creaturale sunt rezultatul unui divorţ între Idee şi divi¬ 
nitate, rezultatul unei căderi din proprie iniţiativă a Ideilor, a 
unei lepădări de divinitate a Ideilor. Concepţiile despre istorie 

şi lume, înţelese ca o cădere liberă în păcat, şi-au anexat, toate 
l.irâ deosebire, şi un oarecare optimism suplimentar: se 
susţine anume că istoria ar însemna, de la un moment dat, 
devenirea împărăţiei lui Dumnezeu sau restabilirea creaturii 
(sau a Ideilor) în starea de împăcare cu Absolutul. Lucrurile 
sunt privite aşadar ca şi cum Dumnezeu ar fi realmente autor 
de Ipostaze, Idei, Forme după chipul şi asemănarea sa. Chip 
şi asemănare care ar putea să fie pierdute şi redobîndite. Isto- 
i u şi procesele cosmice ar consista în această coruptibilitate şi 
i estaurabilitate a unor similitudini divine. Cum nu aderăm la 
o asemenea concepţie cosmologică — şi am arătat motivele 
pentru care nu putem adera —, se va înţelege de ce deschidem 
şi asupra istoriei o altă perspectivă de ansamblu. Marele Ano¬ 
nim nu generează existenţe similare coruptibile, fatalmente 
sau datorită propriei lor libertăţi, ci dimpotrivă, evită cu tot 
dinadinsul astfel de acte generatoare de „totalităţi indivi¬ 
zibile" similare Sinelui divin. Astfel s-ar stîrni procese primej¬ 
dioase pentru centralismul şi rînduielile existente. Pentru a 
substitui unor totalităţi indivizibile, similare, primejdioase 
variate existenţe complexe, de-un potenţial autarhic just dimi¬ 
nuat şi domesticit, Marele Anonim recurge înadins la acte 
generatoare, de la celălalt capăt, adică cu obiectivul infinit 
limitat: la acte generatoare de „diferenţiale divine". Cert, 
orice făptură este „os de Domn", dar ca înfăţişare orice făp¬ 
tură este foarte disanalogică în raport cu Generatorul. Istoria 
nu poate să fie prin urmare un proces descendent şi ascen¬ 
dent, de corupere şi restaurare a unei „similitudini", căci si- 
ynilitudinea în chestiune e indezirabilă chiar pentru Marele 
Anonim. Lumea, aşa cum e, a fost făcută de Marele Anonim 
tocmai prin prealabila mutilare maximă şi înadins voită de El 
a similitudinilor posibile. Istoriei nu-i vom conferi deci o 
semnificaţie într-un cadru care nici nu există. In om şi în isto¬ 
rie, integrările cosmice ale diferenţialelor îşi ajung „plafonul". 
Istoria este o existenţă de supremă limită admisă , aproape 
debordant de primejdioasă pentru Marele Anonim, dar per¬ 
manent şi constituţional făcută inofensivă, prin înfrînări din 
partea acestuia. Istoria este cel mai plenar dintre modurile 
principial îngăduite în cosmos. Istoria ar putea, prin urmare, 

să fie interpretată ca o consolare prin ea însăşi, adică prin ple- 
naritatea sa. Ca o consolare. Se bucură de ea numai omul, dar 
Marele Anonim o concede, în general, în schimbul infinitei 
mutilări căreia in stătu nascendi îi este supusă toată creatura. 


ÎNCĂ O DATĂ: SINGULARITATEA OMULUI 


Toate fiinţele complexe ale lumii, inclusiv omul, reprezin¬ 
tă tot atîtea integrări şi organizări de diferenţiale divine etero¬ 
gene şi omogene. în asemănare cu toate celelalte creaturi, omul 
este o fiinţă, în a cărei „unitate formativă" sunt integrate cel 
mai mare număr de diferenţiale eterogene, printre care unele 
aproape „nucleare" ca obîrşie. Dar caracterizînd astfel unita¬ 
tea formativă a omului, am spus oare, din punct de vedere 
teoretic-cosmologic, totul despre fiinţa umană? Se caracte¬ 
rizează omul numai prin calitatea diferenţialelor şi prin com¬ 
plexitatea „integrării" ce-1 condiţionează ? Nu. Poziţia singulară 
a omului în Univers este circumscrisă şi de alte momente. Cîtă 
vreme „unitatea formativă" a oricărei fiinţe complexe este, cel 
puţin în principiu, capabilă de o nouă „integrare", adică de o 
evoluţie sau de o mutaţie, singur omul, în tot universul, este o 
fiinţă a cărei „unitate formativă" va stagna în veci. Aceasta, 
fiindcă „unitatea formativă" a omului şi-a ajuns limita supe¬ 
rioară a „integrării", atingînd adică „plafonul" dintotdeauna 
şi în prealabil stabilit al integrărilor cosmice. Pentru toate 
fiinţele din Univers există încă un disponibil de diferenţiale de 
origine mai nucleară, pe linia cărora şi cu ajutorul cărora e 
posibilă încă o integrare; numai pentru om nu mai există un 
asemenea disponibil de diferenţiale şi mai nucleare decît cele 
integrate deja în fiinţa sa. Nu fiindcă asemenea diferenţiale 
„nucleare" n-ar fi cu putinţă, ci fiindcă Marele Anonim, în 
chip preventiv, se abţine să genereze diferenţiale de-a dreptul 
„nucleare" (am arătat în altă parte raţiunea acestei abţineri). 
Omul este singura fiinţă în Univers care în procesele de inte- 



Încă o dată: singularitatea omului 


151 


grare a epuizat diferenţialele eterogene existente şi a ajuns 
piuă exact unde, în seria diferenţialelor eterogene, începe re¬ 
giunea diferenţialelor-lipsă. Omul este singura fiinţă care sta¬ 
ţionează tocmai lîngă linia marilor absenţe. Dacă diferenţialele 
dc-a dreptul nucleare ar fi fost generate, făcînd parte astfel din 
disponibilul cosmologic, omul ar mai avea în faţa sa posibi- 
1 itaţi de integrare. Ba aceste integrări s-ar fi şi produs, căci sunt 
insistent cerute de felul ultimelor integrări realizate. Procesul 
i.imîne însă definitiv tăiat din cauza absenţelor iremediabile. 

Pe linia acestui plafon al diferenţialelor şi al integrărilor se 
declară însă un proces ciudat. Integrările care ar mai fi posi¬ 
bile dacă ar exista diferenţiale de-a dreptul nucleare sunt atît 
de insistent cerute de felul ultimelor integrări realizate, încît 
diferenţialele de origine mai puţin nucleară, dar disponibile, 
sar în locul celor absente, substituindu-se acestora. Prin aceas¬ 
ta „locotenenţă", se constituie pe plan metafizic-cosmologic 
„cenzura transcendentă" căreia îi este supusă capacitatea cog¬ 
nitivă a omului 1 şi „înfrînarea transcendentă" căreia îi este 
supusă capacitatea revelatoare a omului. 

Cenzura transcendentă care se aplică structural capacităţii 
cognitive a omului şi înfrînarea transcendentă care se aplică 
structural capacităţii sale revelatoare nu sunt măsuri luate de 
la caz la caz, de la individ la individ, şi nici măcar în particular 
pentru toată specia umană deodată. Cenzura transcendentă şi 
înfrînarea transcendentă nu sunt intervenţii directe ale Mare¬ 
lui Anonim în procesele de integrare cosmică; ele sînt hotărîte 
încă în faza precosmică a genezei, adică în faza cînd Marele 
Anonim îşi anulează şi îşi limitează posibilităţile în vederea 
unui cosmos cu adevărat domestic. Diferenţialele divine foarte 
eterogene, din care se vor integra odată şi odată capacitatea 
sau structurile „cognitive" şi capacitatea sau structurile „reve¬ 
latoare" ale omului, sunt prin anticipaţie limitate, anulate sau 
admise după criterii care fac ca orice integrare a lor să nu mai 


1 Cenzura transcendentă determină şi modul cognitiv al animalelor în 
măsura în care ele sunt capabile de o „cunoaştere". 

poată da decît o capacitate cognitivă „cenzurată" şi o capa¬ 
citate revelatoare „înfrînată". De pildă, pentru ca facultăţile 
cognitive ale omului să aibă acces în Absolut, ar trebui să li se 
integreze nişte diferenţiale divine „spirituale" de-a dreptul 
„nucleare". Dar tocmai de aceste diferenţiale omul a fost pri¬ 
vat, căci Marele Anonim se abţine să le genereze. Faptul că 
Marele Anonim nu le generează tocmai pe acestea este însă o 
măsură preventivă. S-au admis deci diferenţiale divine care, 
„integrate", dau o capacitate cognitivă datorită căreia omul ia 
act de prezenţa „obiectului", dar nu şi de structura şi de chi¬ 
pul aievea al acestuia. Cînd să se ia act de acest chip absolut al 
obiectului, se „substituie" componenţilor-lipsă ai capacităţii 
noastre cognitive nişte componenţi reali, ce-i drept ai conşti¬ 
inţei sau ai spiritului nostru, dar improprii pentru convertirea 
adecvată a obiectului. Un proces analog de substituire dă ca 
rezultat şi înfrînarea transcendentă căreia îi este supusă capa¬ 
citatea revelatoare de mistere a omului. Unor componenţi-lip să 
de natură cu totul esenţială ai capacităţii noastre revelatoare li 
se substituie componenţi reali ai spiritului nostru, dar impro¬ 
prii pentru convertirea adecvată a misterelor. Marele Anonim 
se abţine de la generarea tocmai a diferenţialelor „nucleare" 
care ar da împreună componenţii-lipsă ai capacităţii noastre 
cognitive şi revelatoare. Abţinerea e voită şi calculată. Căci pe 
această cale se integrează în lume fiinţe capabile doar de o 
cunoaştere cenzurată a obiectului şi de o revelare înfrînată a 
misterelor. 


MĂSURI ŞI AVANTAJE 


Date fiind variatele sale posibilităţi generatoare, Marele 
Anonim se găseşte în situaţia de a căuta soluţiile compatibile 
cu poziţia sa centrală şi hegemonică. El trebuie să rezolve 
următoarele probleme: 

1. Să evite geneza nenumăratelor Ipostaze identice. 

2. Să evite geneza unor nelimitat de variate existenţe com- 
(ilcKe, indivizibile şi indestructibile, adică de un „potenţial 
autarhic" prea accentuat. 

3. Să evite geneza unor fiinţe complexe de proporţii cos- 
tme-majore. 

4. Să-şi satisfacă totuşi plenitudinea generatoare. 

5. Să genereze existenţe complexe, vremelnice, just dimi¬ 
nuate ca potenţial autarhic, pentru a nu deveni excentrice. 

6. Să genereze o imensă varietate de făpturi şi fiinţe com¬ 
plexe. Dar în general, cu atît mai puţine individuaţii de aceleşi 
fel cu cît ele sunt mai complexe şi cu atît mai multe indivi- 
duaţii de acelaşi fel cu cît ele sunt mai simple. 

7. Să genereze fiinţe de o capacitate cognitivă relativă, 
adică cenzurată. 

8. Să genereze fiinţe de o.capacitate revelatoare just înfrî- 
nată. 

Toate aceste probleme Marele Anonim le soluţionează 
prin următoarele măsuri: 

1. Prin „diferenţializarea" fiecărui act generator al său. 

2. Prin anularea genezei diferenţialelor nucleare. 

3. Prin generarea indirectă a fiinţelor complexe. 

Va recunoaşte oricine că Marele Anonim rezolvă proble¬ 
ma genezei aşa, ca să obţină un număr maxim de avantaje 
printr-un număr minim de măsuri. 


HlPERDETERMINARE FINALISTĂ 


Dacă trecem cu vederea teoriile mecaniciste din ultimele 
două veacuri sau cele similare din Antichitate, fiinţa vie, atît 
organică cît şi psihospirituală, a fost de obicei socotită ca un 
întreg finalist în care s-ar manifesta un principiu unitar, 
secret, un factor indivizibil care lucrează potrivit lozincii: 
„Totul sau nimic". Acest factor indivizibil atotgenerator a 
fost cel mai adesea imaginat în analogie cu procese psihice 

(entelehia, monada). Se ştie de altfel că nici teoriile mecani¬ 
ciste nu contestă finalitatea structurală şi funcţională a orga¬ 
nismelor. Teoriile mecaniciste neagă doar că această finalitate 
ar fi rezultatul unui factor care lucrează înadins şi prin anti¬ 
cipaţie. Teoriile mecaniciste vor să explice finalitatea ca un 
produs întîmplător, ca un caz de combinaţie fericită de ele¬ 
mente printre infinit de multe cazuri de combinaţii nonfina- 
liste. Teoriile mecaniciste şi teoriile finaliste se deosebesc prin 
aceea că propun explicaţii diametral opuse cît priveşte acelaşi 
obiect care le este comun: structura finalistă a organismelor 
biologice şi psihospirituale (ca întreguri capabile de reacţii 
pline de noimă întru conservarea şi înmulţirea lor într-un 
mediu oarecare). 

Orice calcul al probabilităţilor admite desigur şi socoteala 
mecanicistă, dar realităţile sunt realităţi, iar nu probabilităţi. 
Faţă de orice încercare de explicaţie mecanicistă a finalităţii 
organice şi psihospirituale, ridicăm în primul rînd obiecţia: 
niciodată natura nu ne oferă spectacolul aşteptat după acest 
calcul al probabilităţilor, niciodată experienţa nu ne oferă nici 
cel mai şters indiciu că ar exista în domeniul biologic o 
explozie de forme şi structuri nonfinaliste de o infinită varie¬ 
tate, printre care, dacă ar exista, ar putea desigur să apară 
întîmplător uneori şi forme sau structuri finaliste. Dimpo¬ 
trivă, toate formele şi structurile care sunt de cînd sunt, sau 
cele care se ivesc din nou, posedă dintru început o înfăţişare 
„finalistă", sau cel puţin ele nu stingheresc un finalism exis¬ 
tent. Absenţa oricărei mărturii empirice pledează perempto¬ 
riu împotriva tezei pe care teoreticienii mecanicismului au 
formulat-o din capul locului în cadrul calculului probabi¬ 
lităţilor. Lipsa oricărei mărturii empirice, cînd ar trebui să 
existe nenumărate , taie teoriilor mecaniciste orice bază de 
discuţie. Urmează de aici că trebuie să apelăm din nou la 
teoriile vitaliste care, pentru a explica finalităţile biologice, 
recurg la factori „totalitari şi indivizibili" daţi prin antici¬ 
paţie ? La întîia privire aşa s-ar părea. S-ar zice că problema e 
una din acelea care nu admit decît două soluţii alternative. 
Respingînd mecanicismul, ar însemna că adoptăm vitalismul 

fin.ilist. Dar nu e aşa. Din parte-ne, am clădit o adevărată bari- 
ţail.i din fenomenele de „parafinalitate", arătînd că acestea în 
fin i un caz nu pot să fie explicate prin teoriile care admit 
fim-un fel simplist existenţa unor factori anticipatori şi cre¬ 
aturi de întreguri finaliste (Idei, Forme, Monade, Entelehii). 
In procesele de integrare a diferenţialelor divine şi de organi¬ 
zare a individuaţiilor (să ne restrîngem interesul asupra celor 
biologice şi psihospirituale) joacă, după concepţia noastră, un 
rol atît „întîmplarea" cît şi „intenţia finalistă", dar ambele în 
ăli sens decît le-au conceput determinismul mecanicist şi vita¬ 
lismul finalist. La baza organismelor stau, precum am văzut, 
tui nesfîrşit număr de diferenţiale divine, adică de fragmente 
inlinitezimale purtătoare de virtualităţi structurale absolut 
simple. Diferenţialele eterogene le concepem ca elemente 
fomplementare, pulverizate ale unui „Tot" de un absolut 
finalism suficient sieşi (dacă facem abstracţie de diferenţialele 
nucleare care nu sunt generate). Diferenţialele divine, lăsate în 
voia lor sau a întîmplării, vor fi deci în stare să se combine 
înire ele şi să alcătuiască întreguri finaliste, dar finaliste într-un 
înţeles mai restrîns decît acela al finalităţii Totului divin. Fiind 
fragmente infinitezimale ale unui Tot final rotunjit în sine, 
diferenţialele se pot combina pe baza felului lor intrinsec de 
cile ori o „suficientăpotrivire" sau chiar o „minimăpotrivire" 
de corelaţie între ele admite o asemenea combinaţie. Cînd 
integrarea diferenţialelor se face pe temeiul unei suficiente 
potriviri între ele, se obţin unităţi formative şi individuaţii în 
cadrul unor „tipuri", a unor tipuri de o finalitate empirică 
lesne de constatat, adică de o finalitate finită, localizată în- 
ti un mediu oarecare. Cînd organizarea individuaţiilor se face 
pe temeiul unei minime potriviri sau chiar de simplă juxta¬ 
punere neutră între anume diferenţiale, atunci se obţin orga¬ 
nisme monstruoase, hibride, caracterizate prin aspecte de 
„parafinalitate". Orice organism de o finalitate finită, capabil 
de funcţii şi reacţii pline de noimă în vederea autoconservării 
şi a înmulţirii într-un mediu oarecare, poate să îndure în anu¬ 
mite împrejurări şi unele alterări parafinaliste. Or, nici o 
leorie vitalistă sau metafizică dintre cele cunoscute nu s-a 

dovedit a fi în stare să explice acest lucru. Teoria noastră 
despre diferenţialele divine ca fragmente infinitezimale ale 
unui Tot de supremă finalitate suficientă sieşi, adică absolut 
autarhică, teoria noastră despre aceste diferenţiale, capabile, în 
consecinţă, de a se combina pe baza unor potriviri gradate 
între ele, lămureşte dintr-o dată atît finalităţile obişnuite din 
lumea biologică şi psihospirituală cît şi fenomenele de rege¬ 
nerare, de transplantare, dar şi aspectele monstruoase sau 
altoirile artificiale operate între indivizi de specii diferite. Spre 
a înţelege „metafizic" fenomenele biologice şi psihospirituale, 
normale şi anormale, urmează să ne obişnuim să vedem şi 
mult dincolo de finalitatea evidentă, proprie indivizilor în 
vederea autoconservării şi înmulţirii, şi mult dincolo de mon¬ 
struozităţile şi de fenomenele hibride. Căci individuaţiile bio¬ 
logice şi psihospirituale fac parte dintr-un vast, insezisabil 
finalism metafizic-cosmologic sub auspiciile căruia s-a îm¬ 
plinit „geneza" în general. Măsurile luate şi procesele care au 
loc în cadrul acestui finalism metafizic-cosmologic, sunt des¬ 
tinate să asigure echilibrul şi centralismul existenţei îndeobşte. 
Una din principalele măsuri luate în cadrul finalismului ultim 
al existenţei este aceea a genezei indirecte prin „ diferenţiale". 
Unele aspecte ale creaturii reale privite pentru sine par defi¬ 
cienţe ; astfel sunt: vremelnicia, destructibilitatea, dimensiu¬ 
nile minore. De asemenea, pluralismul individuaţiilorîn sfera 
aceluiaşi gen pare a nu avea nici o semnificaţie palpabilă. Toa¬ 
te aceste „deficienţe“ sunt însă , fără deosebire, consecinţe 
fireşti ale genezei indirecte prin diferenţiale. Dar geneza indi¬ 
rectă prin diferenţiale s-a impus Marelui Anonim pentru 
extraordinarul ei avantaj că asigură pe deplin hegemonia Cen¬ 
trului asupra creaturilor. „Creatura", cu „deficienţele" ei de 
felul celor amintite, apare aşadar ca un produs hiperfinalizat, 
dacă o privim în perspectiva metafizică şi cosmogenetică sau 
în perspectiva principiului compatibilităţii dintre produs şi 
Generator în cadrul unor orînduiri centraliste. Am afirmat de 
cîteva ori că Marele Anonim acordă integrării diferenţialelor 
şi organizării individuaţiilor numai un interes indirect, lăsînd 
în această zonă şi întîmplării jocul şi eficienţa ei. Aceasta nu e 

fjc mirat, căci numai aşa se pot obţine fiinţe vremelnice, peri- 
laliile şi în multe feluri deficiente, de o finalitate finită sau 
rln.ir foarte redusă. Acest interes indirect sau acest dezinteres, 
d.ii a voim, apare astfel el însuşi ca un moment intenţionat al 
piocedeelor generatoare ale Fondului Originar. Prin defi¬ 
cienţele lor de soiul celor pomenite, creaturile sunt de fapt 
hiperdeterminate în cadrul unui ultim finalism al existenţei în 
general. 


PARADOXELE CONCEPŢIEI 


Suntem cei dintîi să recunoaştem că teoria cosmologică 
expusă prezintă chiar prin premisele sale unele laturi para¬ 
doxale. Aceste paradoxe cer cîteva desluşiri sub raport episte¬ 
mologic. S-a dovedit adeseori lucru foarte fertil să pui 
paradoxul chiar în premise. Din parte-ne, am făcut uz de 
această învăţătură ce ne-o dă istoria filozofiei şi a ştiinţei. 

Teza iniţială de la care am mînecat este aceea a unui Tot 
divin căruia îi atribuim putinţa firească a unei nelimitat 
repetate reproduceri totale, din sine şi prin sine însuşi. Acesta 
e întîiiul paradox al sistemului propus. Reproducerile posibile 
ale Totului divin se realizează însă numai în forma unei 
maxime reducţii, în forma unor „diferenţiale divine". Faţă de 
Totul divin, diferenţiala divină nu este decît un segment mini¬ 
malizat atît sub unghi substanţial cît şi sub unghi structural. 
1 hferenţialele divine în care se pulverizează întîiul act repro- 
diictiv al Marelui Anonim sunt eterogene. Dacă Totul divin 
s ar reproduce în toată amploarea şi complexitatea sa prin 
asemenea diferenţiale eterogene, însumarea diferenţialelor ar 
da Totul divin. Dar acest produs n-are loc, căci de o parte 
emisia diferenţialelor „nucleare" Marele Anonim şi-o inter¬ 
zice din capul locului, iar de altă parte emisia fiecăreia din 
diferenţialele eterogene admise, repetîndu-se la nesfîrşit, se 
.ipinge şi la un imens număr de diferenţiale omogene. Inte- 

grarea şi organizarea diferenţialelor divine în „existenţe 
complexe" se face aşadar nu numai în cadrul unei serii de 
diferenţiale eterogene, ci şi în cadrul diferenţialelor omogene. 
Iar această integrare şi organizare nu are loc numai pe temeiul 
„complementarismului firesc" al diferenţialelor, ci mai ales pe 
temeiul unei „suficiente potriviri" sau al unei „minime potri¬ 
viri". Toate aceste momente fac ca integrarea şi organizarea 
cosmică a „diferenţialelor", sub înfăţişarea de „individuaţii", 
să nu semene deloc cu o însumare a diferenţialelor eterogene 
şi mai ales să nu semene deloc cu Totul divin. După toate 
premisele noastre, lumea nu poate să fie prin urmare un 
Dumnezeu explicitat sau un Dumnezeu zăbavnic răsfoit după 
cum afirmă marele Cusanus. între „Marele Anonim" şi „lu¬ 
me" e un raport de profundă disanalogie, deşi Marele Ano¬ 
nim este Generatorul „părintesc" al lumii, iar nu numai 
Creatorul ei din nimic şi după capriciile unei fantezii 
invenţioase. Ne găsim aici în faţa unui al doilea paradox al 
metafizicii noastre cosmologice. 

Cîteva observaţii cu privire laîntîiul paradox. Totul divin 
are posibilitatea de a se reproduce nelimitat în toată amploa¬ 
rea sa din sine şi prin sine însuşi. Teza n-ar constitui un para¬ 
dox de limită, dacă am admite că reproducerile ar fi simple 
icoane în miniatură ale Totului divin şi că Totul divin, emi- 
ţînd asemenea toturi minuscule, ar fi o fîntînă ce ar seca înce¬ 
tul cu încetul. Noi am formulat însă teza ca un paradox ce 
depăşeşte un asemenea comentariu, căci Totului divin îi atri¬ 
buim posibilitatea de a se reproduce nelimitat în toată am¬ 
ploarea şi complexitatea sa, întîi fără de alimentare din alte 
izvoare şi al doilea fără de a fi expus unei scăderi prin acest 
eventual proces teogonic. Ceea ce metafizica creştină admite 
într-un fel ca proces intrateic cu totul particular (Tatăl, Fiul, 
Sf. Duh) şi precis delimitat prin cele două reproduceri este pe 
plan teogonic un proces posibil nelimitat. Totuşi , din înalte 
raţiuni centraliste acest proces posibil n-are loc nici măcar o 
singură dată. Vasăzică procesul formulat ca un paradox abso¬ 
lut prin teza iniţială rămîne, după concepţia noastră, o pură 
posibilitate. Dacă Marele Anonim nu ia acest drum, nu este 

fiindcă acest drum n-ar fi cu putinţă, ci exclusiv din conside¬ 
rente destinate să asigure un sistem existenţial centralist. Cert, 
te/..! despre un Tot divin capabil de reproducere nelimitată pe 
ţii.mul identităţii numai din sine şi pentru sine însuşi, fără de a 
îi ameninţat de istovire, reprezintă o propoziţie ce depăşeşte 
înţelegerea logică obişnuită. Propoziţia leagă concepte care se 
exclud: emisie dintr-un emitent, înţeleasă ca un proces care 
totuşi n-ar însemna diminuare a emitentului. Lespezile se 
clatină puţin sub picioare, dar metafizica s-a mai găsit şi alte 
daţi în situaţii similare. Sunt regiuni unde terenul devine, prin 
însăşi natura sa, foarte echivoc în raport cu posibilităţile noas¬ 
tre de înţelegere. Trebuie să ne împăcăm şi cu asemenea situ¬ 
aţii, Cînd formulele noastre încep a fi locul de coincidenţă a 
u nor concepte antinomice de specială factură, înseamnă că ne 
|;ăsim în preajma unor „mistere potenţate". Panica intelectu¬ 
ală pe cale de a se schiţa n-are nici un sens. Ne-am ocupat altă 
dată mai pe larg de reala oportunitate a unor astfel de formule 
menite să dea unor „mistere potenţate" tot relieful expresiv pe 
care ele îl comportă. Sub asemenea auspicii metodologice 
vom susţine teza pînă la capăt. „Sinteza" termenilor antino¬ 
mici o „postulăm" ca avînd loc într-o zonă translogică şi 
transconcretă. Insistînd însă să ajungem cu orice preţ la o sin¬ 
teză a termenilor antinomici, vom fi conduşi inevitabil şi la o 
„scindare" de concepte, obişnuit solidare. Care sunt concep¬ 
tele „solidare" ce ar putea să fie scindate pentru a obţine relie- 
larea completă a unui mister potenţat? 1 Ezităm să dăm un 
răspuns categoric, dar cele două concepte ar putea să fie acela 
al „Totului" şi acela al „plenitudinii". „Totul" unei existenţe 
e, sub unghi logic, desigur „solidar" cu „plenitudinea" exis¬ 
tenţei. Aplicate însă asupra Fondului Anonim, cele două 
concepte ar înceta să fie solidare, căci în procesul teogonic po¬ 
sibil Totul divin ar rămîne nescăzut, dar plenitudinea Fon¬ 
dului Anonim ar suferi o scădere. Logic ne este refuzat să 


1 A se vedea consideraţiile noastre asupra acestei metode în Eonul dog¬ 
matic, Cartea Românească, Bucureşti, 1931, şi Cunoaşterea ludferică. Cartea 
Românească, Bucureşti, 1933. 

efectuăm scindarea. Dar cuprinderea misterelor potenţate 
potrivit reliefului lor intrinsec sfarmă logica. Atît sinteza ter¬ 
menilor antinomiei (emisia egală cu nonscăderea emitentului) 
cît şi scindarea termenilor solidari („totul" unei existenţe este 
altceva decît „plenitudinea" ei) se declară într-o zonă care, 
prin natura ei, depăşeşte toate obişnuinţele comprehensiunii. 
Astfel de formule răspund necesităţii extreme de a întări un 
mister în calitatea aceasta a sa. „Cunoaşterea" şi „înţelegerea" 
sunt uneori silite să se dezarticuleze şi să-şi schimbe „direc¬ 
ţia", să funcţioneze pe de-a-ndoaselea, ca un omagiu adus 
unui mister radical care nu ţine să se conformeze aptitudinilor 
noastre cognitive normale. Pentru schimbarea direcţiei cu¬ 
noaşterii şi înţelegerii, se cere neapărat îndelungat exerciţiu şi 
antrenament. Dar cu oarecare bunăvoinţă izbutim. Căci ope¬ 
raţia nu e mult mai grea decît aceea care la un moment dat s-a 
cerut inteligenţei noastre, cînd a fost poftită să accepte, de 
pildă, direcţia „minus" în matematică şi să lucreze cu „mărimi 
negative" sau chiar cu rădăcini pătrate din -1! 

Al doilea paradox enunţă că Totul divin, deşi are posibili¬ 
tatea de a se reproduce în toată amploarea şi complexitatea sa 
dc nenumărate ori, totuşi în realitate el se reproduce numai 
prin „diferenţiale". Dacă nu i-am găsi nici o explicaţie, această 
comportare ar fi desigur un prilej permanent dc mirare. Dar 
paradoxul se desluşeşte foarte logic. „Geneza" are loc în ter¬ 
meni tocmai opuşi celor posibili, din superioare considerente 
centraliste şi ca rezultat al unor măsuri înadins luate pentru a 
zădărnici teogonia sau orice alt proces similar. Cu această 
lămurire paradoxul sucombă. 

Rămîne aşadar în picioare, ca un paradox imun faţă de 
logică şi posibilităţile noastre intuitive, numai întîiul. Acel 
paradox se localizează singur în sfera „minus-cunoaşterii". 1 
Un paradox, nu identic, dar analog, stă şi în fruntea altor 
cîtorva sisteme metafizice (metafizica neoplatonică, gnostică, 
creştină). Conţinutului acestui paradox imun noi îi dăm însă de 


1 A se vedea expunerile privitoare la „minus-cunoaştere“ în Eonul dog¬ 
matic şi Cunoaşterea luciferică, ed. cit. 

o parte mai multă amploare decît sunt dispuse să-i acorde 
mctafizicile pomenite, dar de altă parte noi îi impunem şi o 
tcstricţie care nu există pentru metafizicile amintite. Amploa¬ 
rea pe care o dăm paradoxului consistă în afirmaţia că Fondul 
Anonim ar putea să se reproducă întocmai la nesfîrşit în 
nenumărate Ipostaze echivalente. Restricţia pe care o impu¬ 
nem paradoxului consistă în afirmaţia că această reproduc- 
tibilitate a Fondului Anonim este o pură posibilitate care nu 
are loc realmente nici măcar o singură dată. 

Fondului Anonim i-ar fi mai lesnicioasă, mai la îndemînă, 
autogenerarea nesfîrşită care s-ar menţine de fapt într-o su- 
pralogică absurdă, de Poveste. Deoarece însă Povestea, o dată 
izbîndită, ar ameninţa să disloce sau să compromită centrul 
existenţei, Marele Anonim ia drumul genezei prin termeni 
tocmai opuşi celor posibili. Un sistem întreg de măsuri pre¬ 
ventive luate împotriva unei posibile şi incredibile Poveşti dă 
ca rezultat lumea reală. Lumea este Poveste infinit mutilată. 



ADENDA 


Note la Diferenţialele divine 


Peisajul e numai un „prilej" pe care o finalitate metafizică 
(Marele Anonim) îl utilizează spre fundamentarea şi crearea 
unui orizont, categorie a spontaneităţii inconştiente; orizon- 
ml, cu structura şi cu funcţia sa, nu poate fi redus la peisaj, 
întocmai cum „ochiul" nu poate fi produsul „luminii". „Pei- 
•,ajul“ nu e numai spre a ne orienta conştient în el. Inconştien- 
lul îl integrează creînd o structură categorială pe planul 
destinului său creator. Iată ceva ce nu poate fi lămurit simplu 
prin teoria mediului. 

Variabilitatca, diversitatea şi însăşi existenţa unor structuri 
categoriale ale inconştientului îşi au o explicaţie într-o sem¬ 
nificaţie metafizică (destinul creator al omului), iar nu în teo¬ 
ria mediului sau în „sufletele culturale". 


Omul tinde să se substituie Marelui Anonim. „Stilul" este 
o poziţie prin care Marele Anonim aţîţă şi opreşte substituirea. 

„Stilul" este un moment de complexă finalitate metafizică; 
mai precis: în „stil" se întretaie două finalităţi metafizice 
opuse. 

„Stilul" este paravanul ce se pune între actul creator al 
omului şi absolut. 

Interesant că omului i se interzice susţinerea tocmai prin 
ceea ce el în primul rînd crede că poate s-o realizeze prin „stil". 

Fenomenele metafizice (mediul care vorbeşte limbi pe care 
nu le cunoaşte şi care produce fenomene de materializare etc.) 
par a dovedi că pe inconştientul din noi e stăpîn şi altcineva. 
Individul e purtătorul inconştientului, dar acesta nu-i aparţine 
numai lui. Şi alţi indivizi participă la el. Inconştientul depă¬ 
şeşte individul, e impersonal, Conştiinţa e poate numai un 
accent special pus pe o parte a inconştientului din noi, pe acea 
parte care e de interes pentru individ ca individ. Incoştientul 
individului nu e „colectiv" în sensul că se repetă acelaşi la toţi 
indivizii. Inconştientul individului e „colectiv" în sensul că nu 
e izolat de inconştientul altor indivizi. Există o participare 
mutuală a indivizilor prin acest mediu impersonal care e 
inconştientul. 

Lisabona, 12 ianuarie 1939 1 

Pentru a zădărnici infinita teogonie şi consecinţele ei, 
anarhia, Dumnezeu îşi anulează voit posibilităţile genera¬ 
toare. Oricare din ordinele existenţiale ale lumii, cu nenumă¬ 
ratele ei forme, tipare, nu este decît un Dumnezeu mutilat. 
Omul este un Dumnezeu infinit mutilat; tot aşa, toate fiinţele 
sunt Dumnezei în diversă măsură mutilaţi, in stătu nascendi. 
Suma „integrată" a dumnezeilor infinit mutilaţi este „lumea". 
Orice creaţie e act de maximă mutilare. 


Voinţa lui Dumnezeu în procesul genezei joacă un rol 
secund, dar absolut necesar: un rol adiacent faţă de însăşi 
natura lui Dumnezeu. 

Lumea nu este aşadar produsul exclusiv al „naturii" divine, 
dar nici produsul exclusiv al voinţei. Geneza lumii este expre¬ 
sia naturii divine, în majoră parte anulată de voinţa divină. 

Omul, ca ordine şi complexitate existenţială, ca mod de a 
fi şi ca orizont, reprezintă o primejdie, aproape debordantă, 
pentru Dumnezeu — de aceea Dumnezeu l-a făcut din nou 


Este singura însemnare manuscrisă datată: MLR-26803 ( n.ed. 

inofensiv, dar nu prin mutilare, cît prin „cenzură" şi prin 
„înfrînare". 

Omul trăieşte datorită acestei împrejurări permanent 
între ispita de a se substitui Marelui Anonim şi o renunţare şi 
integrare în rînduieli, datorită unor dispozitive constituţio¬ 
nale secunde — dacă nu primare. 


Din mitul biblic al genezei trebuie să reţinem viziunea 
profundă a actului creator discontinuu. 

Natural că această discontinuitate nu o vom interpreta ca 
relativă neputinţă divină, ci ca un fel de distanţare precaută a 
divinităţii faţă de posibilităţile sale, cărora le era dată putinţa 
de a crea, nu o lume, ci un alt Dumnezeu sau nenumăraţi alţi 
dumnezei. 


La Dumnezeu nu e deosebire între „creaţie", „emanaţie" 
sau „geneză". A face, a emana, a naşte — e totuna. Toate aces¬ 
te acte au aspecte diferenţiale numai în lume. 


Şi totuşi nu există decît un Dumnezeu şi o lume. Ceea ce e 
„lume" era predestinat să fie un alt doilea, al treilea, al patru¬ 
lea, al n-lea Dumnezeu. 


Materia este ceea ce ne împiedică să fim dumnezei, ea este 
deci un principiu duşman virtualităţilor noastre divine. De 
aici, poate, izvorul ideii despre materie ca un principiu al 
răului, al negaţiei. 


Dogma — paradox metafizic. 

Ficţiunile sunt absurde şi iraţionale. Dogmele — absurde şi 
supraraţionale. 

încercări de „dogmatizare". Memoria se compune în cea 
mai mare parte din ceea ce am uitat. Memoria e fenomenul 
primar. 

Trebuie să cercetăm dacă lupta dogmelor bisericeşti cu alte 
dogme nu constă în lupta „absurdului supraraţional" cu for¬ 
mele raţionalizante. Dacă da, ce concluzii ? 


„Adevărul" şi „echivalentele" sale în conştiinţa umană sunt 
incomensurabile. E totuşi una din cele mai prăpăstioase mi¬ 
nuni faptul că spiritul omenesc e în stare să creeze la fiecare 
pas acele „echivalente" care, deşi nu se pot aduce la un nu¬ 
mitor comun cu „adevărul", totuşi reprezintă din punct de 
vedere omenesc aceeaşi valoare — aşa de mult aceeaşi valoare, 
îneît au putut fi confundate. 

Cum se realizează această egalitate între „adevăr" şi „echi¬ 
valente" — această egalitate între lucruri care n-au nimic în 
comun — e un fapt „dogmatic" care transcende orice înţe¬ 
legere. 

„Dogmele", aşa cum ni le închipuim, nu sunt oare formule 
de limită în care figurează ca termeni echivalente ale 
adevărului unde în relaţia dintre termeni se oglindeşte însă 
ceva din adevărul însuşi ? 

„Echivalentele" nu pot şi nici nu trebuie să fie controlate 
cu măsura „adevărului". 

După ce o dogmă e stabilită, orice nouă utilizare sau raţio¬ 
nalizare a ei e de fapt o erezie. Ereziile sunt întrucîtva nece¬ 
sare pentru a măsura cu ele adîncimea dogmelor înşile, pe care 
nici una din erezii nu o epuizează, nu o istoveşte. 

Dintre toate încercările de a formula o dogmă, a învins, 
cred, totdeauna aceea care din punctul de vedere al logicii 
obişnuite e cea mai absurdă. 

Exemplu. Gnosticii şi Sfinţii Părinţi au încercat să rezolve 
problema lui Isus — omul-Dumnezeu. Mitizarea gnostică a 
făcut din apariţia lui Isus o fantasmă etc. Tertulian e cel diritîi 
care formulează chestiunea dogmatic. In Isus sunt unite în 

«creaşi persoană două substanţe — omenească şi divină: şi 
om adevărat şi Dumnezeu adevărat. 

Şi noile dogme trebuie prezentate alături de toate ereziile 
posibile, adică trebuie utilizate toate miturile şi raţionalizările 
pentru a arăta adîncimea dogmelor în chestiune. Dar dogma 
im trebuie să cedeze nici uneia din „erezii". 



II 

ASPECTE ANTROPOLOGICE 



CUVINTE INTRODUCTIVE. 
LAMARCK ŞI IDEEA TRANSFORMISTĂ 


Intenţia cu care începem aceste consideraţii antropologice 
rste de a îndruma luarca-aminte a cititorului spre unele palpi- 
lante probleme pe care oameni de ştiinţă şi filozofi din alte 
Uri le dezbat actualmente cu tot mai viu interes şi care, cel 
puţin pentru pasiunile suscitate, ar merita să fie mai de 
aproape cunoscute şi la noi. Multe din aceste probleme sunt 
iacă probleme deschise, cchivalînd cu tot atîtea invitaţii la noi 
eforturi lămuritoare. în discuţiile ce dorim a le împămînteni, 
vom interveni uneori cu soluţii inedite, fără de a pretinde însă 
că prin aceasta se ajunge la lichidarea lor. Se deschide aici un 
eîmp de cercetări peste care am dori să planeze un spirit liber 
de orice prezumţii dogmatice. 

Cadrul teoretic cel mai general în care suntem hotărîţi să 
privim apariţia omului ni-1 oferă doctrina transformistă. 
Situîndu-ne într-o asemenea perspectivă teoretică, se cuvine 
să atragem chiar de la început atenţia asupra conduitei de 
urmat. Adoptînd punctul de vedere transformist, înţelegem să 
o facem cît mai degajaţi de formele specifice în care a apărut 
această idee şi mai ales cît mai despărţiţi de ipotezele supli¬ 
mentare, nu totdeauna oportune, în tovărăşia cărora ideea şi-a 
afirmat de vreo două sute de ani încoace drepturile de postu¬ 
lat teoretic. Subliniem însă că fără de acceptarea acestui pos¬ 
tulat teoretic nu se va putea face nici un pas înainte în 
problemele ce se pun în legătură cu fiinţa şi originea omului. 

Cea mai bună cale pentru o lămurire prealabilă a cadrului 
teoretic în care înţelegem să ne situăm este aceea de a arăta 

cum a apărut ideea transformistă. Cu acest prilej, se va vedea 
cît de necesară devine distincţia între o idee şi argument, între 
o idee şi forma ei istoric condiţionată, între o idee şi ipotezele 
accesorii susceptibile de a întări sau de a compromite ideea. 

Transformismul a fost susţinut mai întîiîn forma „evolu- 
ţionismului“ (prin etape lente), iar apoi şi sub forma „muta- 
ţionismului". Termenul de „evoluţie" apare întîia oară la 
Nicolaus Cusanus, marele gînditor medieval care, deşi îngră¬ 
dit încă de toate părţile de o viziune teologică, a devansat 
atîtea idei ştiinţifice moderne. Termenul de „evoluţie" are la 
Cusanus sensul „desfăşurării" prin care un lucru se expli- 
citează, sau înţeles de „realizare" a unor posibilităţi latente şi 
inerente fiinţei în general. Astfel, potrivit aprecierii lui 
Cusanus, „linia" ar fi evoluţia „punctului", iar „lumea" nici 
mai mult nici mai puţin decît evoluţia unui Dumnezeu sau un 
Dumnezeu explicitat. Semnificaţia ce se acordă aici termenu¬ 
lui de „evoluţie" închide încă unele reziduuri de filozofie 
antică. Mai tîrziu, în filozofia lui Leibniz acelaşi termen, 
ezitînd încă în acelaşi fel între o accepţie antică şi una mo¬ 
dernă, apare frecvent utilizat şi înseamnă mai ales realizarea 
posibilităţilor latente depozitate ab initio în fiinţa monadelor 
care alcătuiesc lumea. 

într-un sens mai apropiat de acela ce i se conferă astăzi, 
ideea de evoluţie este susţinută de-a lungul veacului al 
XVIII-lea sporadic, în note şi consideraţii întîmplătoare de 
către diverşi naturalişti şi filozofi. Naturalistul Maillet (1735) 
atribuia vieţii organice o modificabilitate plastică datorită 
căreia ea ar putea lua orice formă, adaptîndu-se la condiţiile 
externe. Ideea avea să-şi găsească promovarea mai ales în reg¬ 
nul vegetal, prin consideraţiile de ştiinţă naturală ale lui Buf- 
fon. Transformismul este apoi, cel puţin principial, întrezărit 
ca o modalitate a existenţei de către un Kant. Herder aplică 
ideea asupra istoriei omenirii, iar Goethe o susţine cu hotă- 
rîre, cu toate că numai în anumite limite, pe plan biologic. 
Erasmus Darwin, bunicul lui Charles, schiţează în linii mari o 
concepţie evoluţionistă în lucrarea sa Zoonomia, apărută în 
1794. Ideea transformistă a fost dezvoltată însă pentru întîia 

0,11 ;i în „teorie" de către Lamarckîn 1801 şi amplificată de ace¬ 
laşi în Filozofie zoologică, apărută în 1809. Charles Darwin 
aminteşte în ediţia definitivă a celebrei sale opere Originea 
\fcciilor treizeci şi patru de precursori, care toţi enunţaseră 
tunsformismul. 

Asupra contribuţiei lui Lamarck la elaborarea concepţiei 
evoluţioniste urmează să ne înţelegem, dat fiind că meritele 
sale sunt încă aprig controversate printre specialişti. în chip 
curent, acest autor trece drept întemeietor al evoluţionismu- 
lui, dar sub raport „ştiinţific" naturalistul francez rămîne o 
apariţie destul de problematică. Nu e tocmai mult de cînd un 
biograf 1 al său, care s-a nimerit să fie şi un excelent om de 
ştiinţă, a căutat să pună în lumină, cu ample referinţe la texte, 
procedeele fanteziste şi ipotezele adeseori grăbite ale teoreti¬ 
cianului Lamarck. Opera de natură ştiinţifică a lui Lamarck, 
excepţional de bogată de altfel, a fost repede dată uitării, fără 
de a fi fost vreodată de fapt populară, iar astăzi sunt puţini 
aceia care o mai studiază de-a dreptul la izvoare. Naturalistul 
francez a abordat în cercetările sale laborioase diverse sec¬ 
toare ale naturii, ocupîndu-se cu chimia, cu botanica, cu zoo¬ 
logia, cu meteorologia. Trăind îndelung, Lamarck a putut să 
adune un vast material de observaţie, nu lipsit de valoare. Pe 
plan teoretic, Lamarck s-a dedat însă adeseori unor impro¬ 
vizaţii cu totul derutante. Prin gîndirea sa teoretică, Lamarck 
trădează o conformaţie ce-1 aşază în imediata apropiere a 
romanticilor. Prin felul său de a „construi", el se aseamănă 
bunăoară cu Schelling, contemporanul său mai tînăr, care în a 
sa filozofie a naturii a oferit alături de unele intuiţii profunde 
şi atîtea mostre de ipoteze caduce. Nu putem trece cu vederea 
că, într-un timp cînd chimia modernă îşi punea temeiurile, 
Lamarck ţinea cu orice preţ să profeseze, în acelaşi domeniu, 
idei de provenienţă medievală sau chiar antică. Pe la 1820, 
Lamarck se mai încăpăţîna întru apărarea unei concepţii 
chimice care nu admitea decît acele elemente ale naturii pe 
care le cunoştea Antichitatea — adică apa, aerul, pămîntul, 


S. Tschulok, Lamarck, Max Niehans Verlag, Ziirich şi Leipzig, 1937. 

focul, şi mai vîrtos focul. Lamarck lua o atitudine ostilă faţă 
de noile idei ale chimiei moderne, numită pe vremea aceea 
„pneumatică", şi care vorbea despre oxigen, nitrogen, hidro¬ 
gen etc. Oxigenul şi nitrogenul erau, după părerea lui La¬ 
marck, nici mai mult nici mai puţin decît nişte născociri 
bolnăvicioase ale fanteziei pneumatice. Naturalistul francez se 
îndoia de existenţa oxigenului şi se îndîrjea să creadă în fel şi 
fel de „fluide" ca tot atîtea moduri ale Focului, atribuind aces¬ 
tora un rol covîrşitor în producerea fenomenelor vieţii şi ale 
naturii în general. Lamarck era fără îndoială dotat cu o foarte 
vie inteligenţă constructivă, cu o inteligenţă ce se declanşa 
însă prea repede, oarecum la cel dintîi contact cu materialul de 
observaţie. Lamarck teoretizează cu pasiune pe baze de ob¬ 
servaţie insuficiente. Observaţia incompletă era însă pentru 
modul său de a „teoretiza" o condiţie optimă, după cum 
foarte just remarcă biograful la care ne referim. Ca să dăm un 
exemplu, amintim că Lamarck, pornind de la o observaţie 
justă, dar incompletă — cum ar fi aceea că zahărul, uleiurile, 
amidonul, răşinile se produc în natură numai în corpul 
plantelor —, se încumetă să facă saltul la o afirmaţie teoretică, 
pe cît de generală pe atît de gratuită, potrivit căreia orice com¬ 
binaţie chimică ar putea să se efectueze numai în corpurile vii. 
Numai fiinţele vii ar avea, după părerea lui Lamarck, facul¬ 
tatea de a constrînge „elementele" naturii la combinaţii care, 
în fond, nu convin niciodată acestor elemente. Cînd fiinţele 
vii mor, elementele naturii vor căuta să scape din starea de 
constrîngere în care le-a adus „viaţa". Era aceasta o idee nu 
lipsită de ingeniozitate, dar care, o dată formulată ca atare, ar 
fi trebuit să fie supusă numaidecît unui control empiric. Dar 
Lamarck, sedus de ingeniozitatea ideii sale, nu procedează la 
verificarea prin experienţă a ei, ci născoceşte mai depate, men- 
ţinîndu-se pe acelaşi drum, pentru ca, la adăpostul unei logici 
constructive scutite de orice control, să ajungă în cele din 
urmă la concluzia că toate mineralele şi metalele ce se găsesc 
în natură n-ar fi decît produse de eliminare şi descompunere 
ale unor fiinţe organice. Cu asemenea „teorii" prezentate 
îndrăzneţ şi cu dezinvoltură dogmatică, ajungem fireşte în 

vecinătatea acelui gen de teorii de care s-au făcut culpabili 
iiaturaliştii romantici germani din aceeaşi epocă. 

In opinia publică, Lamarck trece în general drept un mare 
icvoluţionar în domeniul ştiinţei, şi aceasta fiindcă el se 
numără printre cei mai vajnici precursori ai evoluţionismului. 
l’cmtru unele idei ale sale, Lamarck poate să fie socotit fără 
îndoială ca un revoluţionar; dar incredibil de învechit era el, 
iu acelaşi timp, prin atîtea alte idei, chiar în comparaţie cu 
oamenii de ştiinţă ai epocii. A apăra „elementele" presocrati- 
ulor aproape cincizeci de ani după descoperirea oxigenului 
constituie o culpă pentru care anevoie se vor găsi circum¬ 
stanţe atenuante. în opera sa Originea speciilor , Charles Dar¬ 
win se exprimă elogios despre Lamarck, dar, într-o scrisoare 
adresată marelui geolog Lyell (1863), acelaşi Darwin scria 
următoarele: „Adesea vă referiţi la părerile mele ca la o mo¬ 
dificare a teoriei lui Lamarck cu privire la evoluţie şi progres. 
Dacă aceasta este părerea dumneavoastră, nu ar mai fi nimic de 
spus, dar mie nu mi se pare a fi cazul. Platon, Buffon, bunicul 
meu înainte de Lamarck şi alţii au exprimat lămurit opinia că, 
daca speciile nu au fost create una cîte una, atunci ele trebuie 
să descindă din alte specii, şi eu din parte-mi nu văd între 
opera Originea speciilor şi Lamarck nici o altă notă comună. 
Ku cred că acest fel de a prezenta cazul este stricăcios, deoa¬ 
rece... îmi aduce ideile în legătură cu o carte pe care, după 
două citiri atente, o socotesc lamentabilă şi din care nu am 
profitat nimic. (Mi-aduc foarte bine aminte de surpriza mea.)“ 
Severitatea verdictului rostit de Darwin este de înţeles cînd 
cunoşti ideile pe care Lamarck le mai susţinea şi în Filozofie 
zoologică cu privire la rolul fluidelor (moduri ale Focului) în 
procesele de transformare ale vieţii. Dar în ciuda acestei osîn- 
de, va trebui să-i facem dreptate şi lui Lamarck, dacă nu pen¬ 
tru altceva, cel puţin pentru ideea transformistă în general. 
Evident, ideea evoluţionistă apărea la Lamarck ca o afirmaţie 
aproape gratuită, nefiind sprijinită nici cu argumente prea 
ştiinţifice şi nici de un material suficient prelucrat. Ideea 
evoluţionistă, dacă i-ar fi fost dat să se rezeme numai pe argu¬ 
mentaţia şi materialul oferit de Lamarck, ar fi de mult corn- 

promisă. Cu toate acestea, meritul excepţional al lui Lamarck 
în dezvoltarea concepţiilor despre viaţă nu poate fi contestat. 
Şi iată de ce nu. Avem impresia că ideea evoluţionistă, cu 
posibilităţi de anticipare inerente ei, nu putea să prindă con¬ 
tururi decît în mintea unui om de conformaţie romantică. 
Oricît de ciudată ar părea afirmaţia noastră, materialul sumar 
şi observaţiile reduse în felul lor constituiau o condiţie fără de 
care anevoie s-ar fi putut ajunge în acea fază de dezvoltare a 
ştiinţei la concepţia evoluţionistă. Numai în spirit romantic, 
încă neîngreuiat de balastul empiriei, se putea născoci o ase¬ 
menea perspectivă nouă, care dezlănţuia atîtea posibilităţi de 
clarificare a materialului de observaţie adunat pînă atunci şi 
mai ales a materialului ce avea să fie strîns de atunci încoace. 
Un Darwin, cap neasemuit mai ştiinţific, foarte controlat, 
inductiv, aproape posedat de demonia observaţiei, n-ar fi 
ajuns poate că niciodată să formuleze el singur o idee în aşa 
mare măsură deschizătoare de orizonturi cum este aceea a 
transformismului. Norocul lui Darwin a fost de a fi moştenit 
ideea de la predecesori eminamente constructivi şi de a o fi 
luat în primire, căutînd să o fundamenteze empiric. Insu¬ 
ficienţele şi „iresponsabilitatea" ştiinţifică ale lui Lamarck 
ţin, ca un revers, chiar de spontaneitatea sa ideativă. O atare 
carenţă nu trebuie condamnată pur şi simplu, căci datorită în 
parte tocmai ei se creau condiţiile prielnice pentru ca doctrina 
transformistă să poată fi concepută şi rostită. Un material de 
observaţie iniţial mai vast şi de mai mare diversitate interioară 
ar fi sporit dificultăţile teoretizării şi ar fi închis probabil calea, 
zădărnicind viziunea de ansamblu. Ideea transformistă era 
prin urmare, în structura ei, o uriaşă anticipaţie ce nu putea să 
nu prindă înfăţişare decît într-o minte care, prin chiar ori¬ 
entarea şi desprinderile ei, era capabilă de mari descoperiri, 
dar şi de mari rătăciri. 

In consideraţiile noastre bio-antropologice, ne vom men¬ 
ţine în cadrul general al ideii transformiste, pe care o socotim 
departe de a-şi fi istovit posibilităţile de cuprindere în raport 
cu faptele de empirie. Natural că ideea transformistă nu o 
vom confunda cu accesoriile ei teoretice foarte diverse, care 

l,u ca părerile despre devenirea formelor vieţii să fie, trecînd 
de la Lamarck la Darwin, de la Bergson la Dacque, de la 
Spcncer la De Vries sau de la Vialleton la Marcel Prenant, 
mereu altele. 

Ceea ce acceptăm din teoria transformistă a lui Lamarck 
nu este însă numai ideea transformistă, ca o formă de gîndire 
i c-şi dovedeşte la fiecare pas fertilitatea. Se găsesc în teoria sa 
destule elemente care, cu condiţia unor ajustări impuse de 
cercetări mai noi, sunt susceptibile de o valorificare efectivă în 
c adrul teoretic în care se aşază de la sine investigaţiile ce le 
avem în vedere. Astfel, lui Lamarck îi revine meritul de a fi 
indicat şi unii factori sau condiţii ale transformării fiinţelor 
vii. Circulă şi în această privinţă unele opinii eronate despre 
ideile lui Lamarck. Cînd se vorbeşte despre teoria lui La¬ 
marck, se accentuează cu precădere factorul pe care naturalis¬ 
tul însuşi în Filozofie zoologică îl socotea secundar: influenţa 
ce ar avea-o mediul şi schimbarea condiţiilor de trai asupra 
organismelor, rolul funcţiei, al exerciţiului sau al scoaterii din 
funcţie, pentru crearea, întărirea sau dispariţia unui organ. Se 
cuvine să restabilim faţa adevărată a opiniilor lui Lamarck. 
Mai presus de momentul numit „influenţa mediului", mai pre¬ 
sus de momentul „funcţie" cărora le atribuia atîta importanţă 
pentru transformarea vieţii, Lamarck mai admitea şi un alt 
factor al evoluţiei asupra căruia popularizatorii ideilor sale nu 
s-au oprit îndeajuns. Acest factor ar fi o anume tendinţă spre 
perfecţionare, proprie vieţii. E drept că Lamarck însuşi se 
extinde în consideraţiile sale aşa de mult asupra influenţei 
mediului şi asupra rolului ce ar reveni funcţiei pentru pro¬ 
movarea organelor, încît cititorul rămîne în cele din urmă cu 
impresia că acestea ar constitui, după opinia naturalistului, 
factorul principal al evoluţiei. Iar prin „lamarckism" se înţe¬ 
lege în cercurile naturaliştilor îndeosebi acest aspect al 
teoriei. Totuşi Lamarck susţinea, în termeni care nu îngăduie 
nici o îndoială cît priveşte sensul ce-1 atribuia evoluţiei, că fac¬ 
torul principal ar fi tendinţa spre perfecţionare, inerentă vieţii. 
E adevărat că ceea ce Lamarck enunţă cu privire la tendinţa 
spre perfecţionare rămîne foarte neclar, ideea nedepăşind faza 

unei nebuloase. Gîndirea lui Lamarck, în acest punct ca în 
atîtea altele, nu e lipsită de echivocuri, ceea ce se răsfrînge şi 
asupra exemplificărilor prin care el încearcă a-şi lămuri inten¬ 
ţiile. Astfel Lamarck citează unul şi acelaşi exemplu, cînd pen¬ 
tru a evidenţia influenţa mediului, cînd pentru a ilustra 
tendinţa vieţii de a-şi alcătui organizaţii tot mai desăvîrşite. 
Sînt aceste echivocuri simptome ale unei gîndiri imprecise sau 
ale unei zone de cercetare dificilă în sine ? 

Lamarck a fost, precum rezultă din lucrările sale, în per¬ 
manenţă preocupat, ca şi alţi naturalişti ai epocii, de ideea 
unei scări ierarhice a vieţuitoarelor, scară ale cărei trepte ar fi 
date de organizaţiile diferite de o tot mai mare desăvîrşire ale 
fiinţelor vii. Din nefericire, în lucrările lui Lamarck nu găsim 
indicaţii utilizabile, cu atît mai puţin criterii ce ar putea să ne 
oblige cîtuşi de puţin cu privire la ceea ce ar putea să însemne 
termenul „perfecţiune". Chestiunea tendinţei spre perfec¬ 
ţionare atribuită vieţii rămîne la Lamarck viciată de conside¬ 
raţii de provenienţă evident teologică. Un lucru apare totuşi 
clar din textele naturalistului. Spre deosebire de alţi cerce¬ 
tători, Lamarck încearcă să explice scara pretinselor perfec¬ 
ţiuni pe calea unei filiaţii evolutive. Lamarck imaginează 
situaţia biologică în chipul următor: viaţa evoluează datorită 
unui factor intrinsec spre organizări de sisteme treptat mai 
desăvîrşite, dar în această ascensiune ea este necurmat stin¬ 
gherită de influenţa mediului, care duce la diverse abateri de la 
planul naturii. Nu e greu de întrezărit că Lamarck modifică 
prin această teorie, în chip foarte original şi fără a-şi da seama 
de acest lucru, vechea teorie aristotelică despre entelehie, în 
sensul că entelehia nu mai e pusă să lucreze în organismul 
individual, izolat ca atare, ci de-a lungul evoluţiei vieţii, de la 
o treaptă a scării ierarhice la alta mai „perfectă". Şi, întocmai 
cum Aristotel vorbea despre anume abateri ale organismului 
individual de la planul entelehial, atribuind aceste imperfec¬ 
ţiuni unei rezistenţe pe care materia o pune entelehiei ce 
aspiră să se realizeze în ea, tot aşa Lamarck vorbeşte despre 
continue abateri ale formelor vii de-a lungul evoluţiei spe¬ 
ciilor de la planul de perfecţiune urmărit din partea naturii. 

I ..imarck atribuie aceste devieri influenţei mediului asupra 
vieţii organice. Această punere în paralelă la care ne-am 
liotărît, a teoriei lui Lamarck cu aceea a lui Aristotel, înles¬ 
neşte, credem, foarte mult înţelegerea gîndului destul de 
neclar exprimat al naturalistului francez — dacă într-adevăr 
acesta i-a fost gîndul. Organismelor le revin, în lumina teoriei 
lui Lamarck, două feluri de particularităţi: unele care s-ar 
datora tendinţei spre perfecţionare şi altele care rezultă din 
influenţa mediului. Să facem abstracţie de teoria lui Lamarck 
şi să ne oprim un moment asupra distincţiei pe care el o face 
între cele două feluri de particularităţi atribuite în general 
vieţuitoarelor; să ne întrebăm dacă nu cumva distincţia în 
chestiune are unele temeiuri empirice. Impresia noastră este 
că într-adevăr avem de-a face aici cu întîia schiţare a unei dis¬ 
tincţii destul de curente actualmente în biologie. Ne referim la 
distincţia pe care o seamă de naturalişti o fac între particulari¬ 
tăţile de organizare ale vieţii şi particularităţile de adaptare ale 
acesteia. Iată o împrejurare mai mult care ne învită să apre¬ 
ciem mai favorabil activitatea ştiinţifică a lui Lamarck. Că 
Lamarck e încă foarte nesigur atunci cînd exemplifică cele 
două feluri de particularităţi este foarte adevărat. I s-au făcut 
naturalistului din această pricină destule reproşuri, dar nu tot¬ 
deauna deplin justificate. Din parte-ne, susţinem că dificul¬ 
tatea rezidă în modul însuşi al particularităţilor în discuţie. 
Căci niciodată cele două genuri de însuşiri nu par a se găsi în 
natură în stare pură. Organismele manifestă numai particu¬ 
larităţi în care organizarea şi adaptarea interferează în diverse 
proporţii. Nu există organizare fără adaptare, şi nici adaptare 
fără de substratul acelei organizări. Ceea ce nu înseamnă că, 
teoretic şi analitic, distincţia în chestiune nu ar fi cu putinţă. 
Echivocurile şi impresiile cărora Lamarck li se dedă, încercînd 
întîia oară operaţia, se explică în bună parte printr-o stare fap¬ 
tică în natură şi numai în al doilea rînd prin insuficienţa 
analitică a cercetătorului. 

Despre tendinţa de „perfecţionare" atribuită din partea lui 
Lamarck vieţii în ansamblul şi de-a lungul evoluţiei ei aflăm 
puţine lucruri din lucrările sale. Ceea ce nu e de mirat, dacă 

ţinem seama de zona metafizică în care este plasată această 
tendinţă. Cu atît mai multe ne împărtăşeşte însă Lamarck cu 
privire la acest de-al doilea factor care, după părerea sa, ar 
modifica la fiecare pas organismele. Cum îşi închipuie La¬ 
marck influenţa mediului asupra fiinţelor vii, sau cum ima¬ 
ginează el pe cel de-al doilea factor care, deşi secundar după 
chiar aprecierea sa, ocupă în cele din urmă în lucrările sale 
totuşi locul cel dintîi şi cel mai subliniat ? 

Anume schimbări ce intervin în condiţiile externe de viaţă 
ale fiinţelor trezesc în aceste fiinţe necesităţi în consecinţă. 
Aceste necesităţi conduc la schimbări funcţionale ale organis¬ 
mului, iar modificările funcţionale, în plus sau minus, pri¬ 
lejuiesc crearea, promovarea sau dispariţia organelor. Cît 
priveşte factorii secreţi care fac ca o funcţie întărită să ducă la 
o creştere a organismului, Lamarck recurge la ipoteza „flu¬ 
idelor" ce ar dirija plasticitatea organismelor. Intr-o lucrare 
anterioară Filozofiei zoologice, în care se enunţă totuşi clar 
teza evoluţionistă, Lamarck interpretează în sens transformist 
raportul multiplu dintre funcţie, organ şi mediu, şi anume în 
chipul următor: „Pasărea pe care nevoia o îndrumă pe apă ca 
să-şi caute hrană îşi destinde degetele de la picioare cînd vrea 
să bată apa ca să înoate. Pielea ce leagă degetele la rădăcină 
dobîndeşte, datorită acestei necurmat repetate răsfirări a dege¬ 
telor, obişnuinţa de a se întinde. Aşa s-au produs cu timpul 
membranele late care actualmente leagă degetele raţelor şi 
gîştelor etc. Aceleaşi eforturi de a înota, adică de a împinge 
apa pentru a înainta şi de a se mişca, au lăţit şi pieile ce se 
găsesc între degetele broaştelor, a ţestoaselor de mare, a 
vidrei, a castorului." Şi mai departe: „Pasărea pe care, dim¬ 
potrivă, modul de trai o obişnuieşte să se aşeze pe copaci şi 
care descinde de la indivizi, care toţi au cîştigat această obiş¬ 
nuinţă, posedă în chip necesar la picior degete mai lungi şi alt¬ 
fel alcătuite decît animalele de apă despre care am vorbit 
adineaori: ghearele s-au lungit cu timpul, s-au ascuţit şi s-au 
strîmbat ca să cuprindă crengile pe care animalul se odihneşte 
adesea". „De asemenea, se înţelege cum pasărea de ţărm care 
nu înoată bucuros, dar care trebuie să se apropie de apă pen- 

nu a-şi găsi aici prada, e constrînsă să stea necurmat în noroi. 
Această pasăre, care vrea să evite ca trupul ei să se cufunde în 
apă, face toate eforturile ca să-şi întindă, să-şi prelungească 
picioarele." 

Eforturile acestea ale animalelor ar fi încununate de succes 
datorită „fluidelor" misterioase care, după părerea lui La- 
marck, le-ar modela de dinlăuntru. Am citat într-adins unele 
texte ale naturalistului francez ca să ne putem face o idee cît 
mai adecvată cu privire la modul cum el punea şi rezolva 
problema transformismului. De la Lamarck încoace a trecut o 
bucată de vreme şi experienţa biologică s-a îmbogăţit enorm. 
Teoria a devenit şi ea mai suplă şi mai complexă, încît astăzi 
textele acestea au pentru auzul nostru un aer destul de arhaic. 
S-ar zice uneori că ne găsim în faţa unor texte presocratice în 
care fantezia e tot atît de prezentă ca în mituri. 

Lamarck se mişca încă foarte nesigur prin desişurile trans¬ 
formismului, şi aceasta se vede prea bine din unele păreri ale 
sale cu privire la originea păsărilor şi mamiferelor. Păsările ar 
descinde, după opinia sa, din broaşte ţestoase, iar mamiferele 
„amfibice" (sic) care ar fi cele mai originare, precum foca şi 
leul de mare, ar deriva din crocodili. îşi dă seama oricine cît 
de lesne s-ar fi putut compromite printr-o asemenea aplicare 
în concret concepţia transformistă! Că foarte multe din ob¬ 
servaţiile şi argumentele pe care Lamarck a întemeiat con¬ 
cepţia transformistă sunt eronate sau şubrede se înţelege 
astăzi de la sine, dar aceasta nu dovedeşte încă nimic împotri¬ 
va concepţiei ca atare. Cercetări ulterioare au îmbogăţit enorm 
observaţiile şi au corectat hotărîtor argumentele, încît ideea 
şi-a cucerit deplina legitimitate. 


DARWIN ŞI SELECŢIA NATURALĂ 


în operaţia preliminară de stabilire a cadrului teoretic în 
care ne vom desfăşura consideraţiile bio-antropologice, vom 

ţine seama şi de alte cîteva idei în afară de ideea transformis- 
mului despre care am vorbit pînă aici. Una dintre aceste idei, 
de care s-a făcut caz îndeosebi în partea a doua a secolului tre¬ 
cut, este aceea a „selecţiei naturale". Naturalistul şi gînditorul 
care a făcut amplu uz de acest factor, atribuindu-i putere de 
principiu, pe care întemeia chiar originea speciilor, este 
Charles Darwin. Nici această idee nu era însă tocmai nouă în 
momentul cînd s-a procedat la developarea ei „teoretică". Nu 
mai departe decît Darwin însuşi aminteşte un şir de pre¬ 
cursori care au bănuit sau au enunţat în termeni clari acest 
aspect. Astfel, potrivit interpretării date de Darwin unui text 
aristotelic, şi anume unui pasaj din Physicae auscultationes 1 
(lib. II, cap. VIII, par. 2), cel dintîi autor la care s-ar găsi, cel 
puţin în germene, ideea selecţiei naturale ar fi filozoful grec. 
Aristotel vorbeşte anume în paragraful indicat despre între- 
guri compuse din părţi ce par a fi făcute în vederea unui scop, 
cîtă vreme raportul real dintre aceste părţi poate fi şi numai 
accidental. E vorba aici, cu alte cuvinte, despre anume fina- 
lisme în natură ce ar lua fiinţă datorită întîmplării. Dar Aris¬ 
totel, trebuie s-o spunem aceasta, nu devine un precursor al 
lui Darwin decît printr-un exces de zel pe care acesta îl pune 
în interpretarea sa, căci ideea aristotelică nu are la filozo¬ 
ful grec decît o importanţă marginală, rămînînd fără de 
consecinţe pentru biologia sa. Ba mai mult, ţinîndu-se scamă 
de biologia entelehială a lui Aristotel, trebuie să notăm că 
ideea în chestiune contrazice toată orientarea principial „fina¬ 
listă" a filozofului. Totuşi, ideea selecţiei naturale apare real¬ 
mente în Antichitate, dar la un filozof anterior lui Aristotel şi 
de la care stagiritul a împrumutat fără îndoială ideea pentru o 
speculaţie ce nu-şi prea avea locul în sistemul său. Am numit 
pe Empedocle. Acesta susţinea că natura produce la întîm- 
plare tot felul de „organe" care încearcă să trăiască în sepa¬ 
raţie: ochi, nasuri, inimi, stomacuri etc. In izolare, aceste 
organe nu rezistă însă condiţiilor naturale. Organele izbutesc 


1 în original: Physike akroasis — descrie mecanica proceselor naturii; s-a 
tradus prin Fizica {n. ed.). 

s.l se conserve numai cînd se combină întîmplător sub modul 
organismelor complexe. Natura ar efectua deci o selecţie între 
produsele sale, păstrînd pe cele ce sunt în stare să facă faţă 
condiţiilor externe şi exterminînd pe cele inapte. Darwin nu 
aminteşte pe Empedocle printre predecesori, cu toate că aces- 
ia ni se pare singurul gînditor al Antichităţii care susţinea 
iutr-o formă, naivă ce-i drept, dar destul de bine legată în 
articulaţiile ei logice, ideea selecţiei naturale. în orice caz, 
ideea apare înainte de Darwin, şi uneori chiar sub numele de 
„selecţie naturală". Astfel la doctorul W.C. Wells, în 1813. 
Protagonist al ideii devine însă Charles Darwin. Lui îi revine 
neştirbit meritul valorificării şi amplificării ştiinţifice a ideii. 
S-a ajuns în timpurile moderne la ideea selecţiei naturale nu 
pe cale speculativă, ca în Antichitate, ci pe cale empirică şi 
analogică, pornindu-se de la observaţiile în legătură cu selecţia 
artificială. Selecţia artificială este cunoscută ca o metodă de 
care fac uz cultivatorii de vegetale şi crescătorii de animale în 
cadru domestic. Cultivatorii şi crescătorii ştiu, pe temei de 
experienţă de-acum multimilenară, cum se obţin noi rase prin 
cumul de variaţii, condiţionat de selectarea după criterii pre¬ 
cise a indivizilor destinaţi reproducerii. Evident, selecţia arti- 
licială se face potrivit unui interes special al cultivatorilor şi 
crescătorilor care urmăresc o potenţare crescîndă a unor anu¬ 
mite particularităţi cu care sunt înzestrate, fie în general, fie în 
chip accidental, vegetalele şi animalele. Folosul este, în cazul 
selecţiei artificiale, de obicei al omului, iar nu al raselor ce 
rezultă din aplicarea procedeului. Prin selecţia artificială a 
indivizilor meniţi înmulţirii se ajunge la variante cu particu¬ 
larităţi tot mai accentuate pe anume linii. Astfel se obţin vite 
cu coarne tot mai lungi, vaci care dau tot mai mult lapte, porci 
cu tot mai pronunţată predispoziţie la îngrăşare, cocoşi cu 
cozi tot mai impozante, porumbei cu guşi tot mai balonate, 
spice de grîu cu tot mai multe şi mai mari boabe, trandafiri tot 
mai învoiţi. Darwin va încerca să arate că natura ar lucra 
potrivit unui principiu analog, cu deosebirea că ea nu alege 
indivizi după criterii ce vizează foloase pentru om, ci după 
criterii ce au în vedere, dacă se poate vorbi astfel, exclusiv 

avantajul indivizilor ca atare în lupta lor pentru existenţă în 
condiţiile ambiante fireşti. Să presupunem că un individ-pasăre 
ia fiinţă, fiind întîmplător înzestrat cu o mai fermă rezistenţă 
la frig datorită faptului că dezvoltă pene mai abundente. 
Individul se va dovedi mai bine echipat faţă de intemperiile 
iernii ce decimează păsările. Individul va avea deci o mai mare 
şansă de a supravieţui şi, în consecinţă, de a se reproduce. 
Printre urmaşii acestui individ se vor ivi iarăşi întîmplător 
exemplare înzestrate sub acelaşi raport şi mai avantajos. Jocul 
se repetă. Aceşti indivizi vor înfrunta mai lesne vicisitudinile 
iernii, avînd astfel şansa de a se perpetua, în timp ce indivizii 
mai precar dotaţi vor cădea victime condiţiilor de existenţă. 
Pe drept cuvînt se poate afirma deci că natura efectuează o 
selecţie acumulînd variaţiile în anume direcţii, ceea ce va da ca 
rezultat variante şi rase prezentînd particularităţile mai utile 
lor însele decît erau acelea ale indivizilor originari. Ideea 
selecţiei naturale, dezvoltată chiar şi numai în aceste cîteva 
articulaţii ale ei, prezintă un profil logic destul de închegat 
căruia anevoie i te poţi sustrage, iar experienţa poate înmulţi 
după plac argumentele ce pledează în favoarea ei. In toate 
aceste socoteli se va lua în considerare şi împrejurarea că, în 
lupta sa pentru existenţă, o fiinţă nu se afirmă numai în raport 
cu condiţiile fizice, ci în raport cu celelalte fiinţe. Exemplu: 
iepurele sălbatic, populînd regiuni de zăpadă, se face cu atît 
mai remarcat de mulţii săi duşmani, de la vulpe la om, cu cît 
culoarea sa se va abate mai insistent de la albul zăpezii. In 
aceeaşi măsură duşmanii decimează specia. Şanse de a scăpa 
nebăgaţi în seamă, şi prin urmare de a ajunge în faza repro¬ 
ducerii, au iepurii a căror culoare se apropie mai mult de a 
zăpezii. Exemplul este elocvent şi nu poate fi respins. Natura 
efectuează deci o selecţie în sensul acumulării variaţiilor pe 
linia unor particularităţi utile fiinţelor în lupta pentru exis¬ 
tenţă. 

De la asemenea observaţii, foarte simple în esenţă, dar 
angrenate în acelaşi timp în logica stringentă a unei idei, avea 
să purceadă Darwin cînd şi-a întemeiat pe principiul selecţiei 
naturale (completat prin acela al selecţiei sexuale) toată teoria 



Darwin şi selecţia naturală 


185 


despre descendenţa speciilor. Să notăm că selecţia naturală, 
pentru a-şi da roadele de care este în stare, presupune, după 
chiar concepţia lui Darwin, durate geologice. Variaţiile pe 
care natura le acumulează ar fi atît de mărunte, că nu ar con¬ 
duce la noi specii decît în curs de sute de mii sau milioane de 
ani. 

Numaidecît după apariţia epocalei opere Originea spe¬ 
ciilor prin selecţie naturală, i s-au adus lui Darwin diverse 
obiecţii cît priveşte formularea principiului de bază. Una din 
obiecţiile ridicate este aceea că Darwin ar transpune pur şi 
simplu în planul naturii un procedeu ce implică existenţa 
unor intenţii şi a unor criterii conştiente, evident prezente în 
ceea ce se numeşte „selecţie artificială". De unde încheierea că 
principiul selecţiei naturale ar fi „neştiinţific". în noile ediţii 
ale operei sale, Darwin nu va pierde prilejul de a pune lu¬ 
crurile la punct. Replica merită să fie relevată deoarece con¬ 
stituie o mărturie cu privire la luciditatea metodologică a lui 
Darwin, căruia de multe ori i se reproşează tocmai sub acest 
raport un anume simplism dogmatic. Iată ce spune Darwin: 
„în sensul literal al cuvîntului, e neîndoios că termenul de 
selecţie naturală este eronat; dar cine a criticat vreodată pe 
chimişti pentru motivul că ei se servesc de termenul afinitate 
electivă vorbind despre diverse elemente ? Şi totuşi nu se 
poate spune, strict vorbind, că acidul alege baza cu care el se 
combină de preferinţă. S-a spus că eu aş vorbi despre selecţia 
naturală ca despre o putere activă sau divină; dar cine critică 
pe un autor atunci cînd vorbeşte despre atracţie sau gravitaţie 
ca regizînd mişcările planetelor? Oricine ştie ce înseamnă, ce 
implică aceste expresii metaforice necesare clarităţii discuţiei. 
De asemenea, e foarte greu să eviţi a personifica natura, dar 
prin natură eu înţeleg numai acţiunea combinată şi rezultatele 
complexe ale unui mare număr de legi naturale." 1 Darwin îşi 
dădea deci foarte bine seama că utiliza unele expresii meta¬ 
forice inevitabile în orice discuţie şi îşi punea în perfectă 


1 Charles Darwin, L’Origine des especes, ed, def„ Schleicher-Freres, 
Paris, p. 87. 

lumină atitudinea autocritică de care era în stare cînd indica 
acest metaforism ca o uzanţă şi în chimie şi în fizică. Este evi¬ 
dent că o critică ce s-ar face lui Darwin în acest punct nu 
atinge fondul chestiunii, întrucît orice asemenea reproş vi¬ 
zează doar aspecte conceptuale şi teoretice care din punct de 
vedere ştiinţific sunt neutre. 

Acesta nu a fost însă nici singurul, nici cel mai serios dintre 
asalturile pe care teoria selecţiei naturale a fost intermitent 
nevoită să le suporte. Alţi critici au încercat să se apropie real¬ 
mente de fondul chestiunii. Astfel, unii ridică cuvînt că, după 
opinia lui Darwin, selecţia naturală ar produce însăşi variabi- 
litatea vieţii, a speciilor, a raselor. O impresie netă că Darwin 
ar susţine acest lucru se desprinde desigur din multe enunţuri 
ale sale şi chiar din titlul cărţii. Totuşi, impresia devine falsă 
dacă o confruntăm cu unele lămuriri date de Darwin însuşi 
pentru a alunga nedumeririle cu putinţă. Marele naturalist 
recunoaşte, cel puţin atunci cînd se hotărăşte la formulări de 
precizie, că selecţia naturală nu atrage după sine variabilitatea, 
ci „ea implică conservarea variaţiilor produse accidental, cînd 
sunt utile individului în condiţiile de existenţă în care este 
plasat" 1 . E un fapt totuşi că Darwin nu a aprofundat îndea¬ 
juns această latură a teoriei, lăsînd-o înconjurată de o seamă 
de afirmaţii ce par mai mult tatonări decît certitudini. Uneori 
Darwin pare a se lămuri singur în sensul că variabilitatea 
vieţii, a speciilor nu este un rezultat, cît mai curînd un impli¬ 
cat al principiului selecţiei naturale. Cînd pare a susţine con¬ 
trariul, cel mai adesea e dat să ne reamintim că Darwin explică 
variabilitatea prin principiul selecţiei naturale numai în 
măsura în care prin selecţie se ajunge la un cumul de variaţii 
pe aceeaşi linie. De altmintrelea, odată, punînd chestiunea în 
sine a variabilităţii, Darwin afirmă clar: „Ignoranţa noastră cît 
priveşte legile varierii este adîncă de tot. Noi nu putem nici 
măcar o singură dată dintr-o sută pretinde a indica cauzele 
unei variaţii oarecare." 2 


1 Charles Darwin, op. cit., ed. cit., p. 86. 

2 Ibidem, p. 178. 

Privind lucrurile mai atenţi, descoperim că aceste tatonări 
în jurul principiului selecţiei naturale îşi găsesc explicaţia 
intr-o anume prudenţă ştiinţifică de care Darwin s-a lăsat că¬ 
lăuzit în cercetările sale. El era un empirist în primul rînd şi 
manifesta oarecare sfială de a face afirmaţii teoretice în abso¬ 
lut. Dar ajunşi aici, se cuvine poate să privim teoria selecţiei 
naturale în ansamblul ei şi în perspectiva ce ne-o îngăduie 
astăzi filozofia şi ştiinţa. 

De la început, şi considerată unilateral filozofie, teoria 
selecţiei naturale ne face impresia de a nu fi fost suficient de 
energic şi nici destul de consecvent gîndită. Teoria suferă de 
unele impurităţi. Ce vrem să spunem cu aceasta? Privită sub 
unghi filozofic, nu încape îndoială că teoria selecţiei naturale 
aducea în momentul apariţiei sale o mare noutate. Cu ajutorul 
ei se încerca întîia oară (în timpurile moderne) să se explice 
linalitatea de facto a organismelor fără de a se recurge la un 
principiu finalist conştient, creator. Să precizăm. Finalitatea 
organismelor, adică structura şi conformaţia, pline de corelaţii 
şi de potriveli prin care se asigură conservarea fiinţelor în 
condiţiile ambiante, este un fapt de observaţie curentă. Fina¬ 
litatea 1 relativă este un aspect al vieţii. Unii filozofi, în frunte 
cu Immanuel Kant, consideră finalitatea ca o categorie speci- 
lică fără deplină putere cognitivă pe fondul căreia viaţa, cu 
manifestările ei, dobîndeşte totuşi o particulară transparenţă. 
In orice caz, aspectul a ispitit dintotdeauna pe cercetători şi 
gînditori, devenind adesea un prilej şi un pretext de explicaţii 
„metafizice". De obicei, explicaţiile ce s-au întreprins în 
cursul veacurilor cît priveşte originea şi substratul finalităţii 


1 Termenul are aici semnificaţia unei finalităţi fără de scop, adică a unei 
potriviri de facto în realizarea căreia nu intervine neapărat vreo „intenţie". 
< and vorbim despre finalitate de facto, nu trebuie s-o înţelegem ca finalitate 
inteligentă sau providenţială, ci ca un raport de relativă convenienţă între 
organism şi mediu. Această finalitate ca simplu raport de „adaptare" între 
organism şi mediu este o stare faptică în general admisă indiferent de expli- 
laţia ce i se dă. O asemenea finalitate de facto este admisă bunăoară şi din 
partea materialismului dialectic, cu condiţia să nu fie considerată ca produs 
al unei intenţii conştiente de natură divină creatoare (a se vedea Engels, 
Anti-Diihring). 

organismice se mişcă în sensul admiterii ipotetice a unui prin¬ 
cipiu creator-finalist : Dumnezeu, entelehia, principiul vital, 
sufletul, ideea, raţiunea creatoare. Darwin era în timpurile 
moderne întîiul care propunea o explicaţie a finalităţii defacto, 
proprie organismelor în perspectivă nonfinalistă, recurgînd la 
ideea selecţiei naturale. O eventuală reuşită indiscutabilă a 
unui atare punct de vedere ar fi fost de o imensă importanţă 
filozofică. Insă tocmai sub unghi filozofic Darwin e departe 
de a-şi fi gîndit suficient de consecvent şi suficient de pur 
ideea. Că viaţa produce prin sine însăşi variaţii întîmplătoare, 
între care jocul necesităţilor naturale, alege şi conservă pe cele 
utile individului, este desigur un gînd ce poate fi fertil aplicat. 
Dar, pentru ducerea pînă la capăt a ideii, trebuie să vedem 
care sunt, după calculul probabilităţilor, implicatele unui ase¬ 
menea presupus demers al naturii. Nu ni se pare suficient să 
afirmăm că între mai multe variaţii întîmplătoare natura alege 
pe aceea care s-a nimerit să fie „finalistă". Căci, pentru ca 
într-o ordine şi pe un plan de întîmplări să apară o variaţie 
„finalistă", sunt, privind lucrurile teoretic şi după cea mai 
simplă socoteală, necesare nenumărate variaţii întîmplătoare 
nonfinaliste. Procesele de transformare ale vieţii, care duc la 
atîtea noi şi noi variaţii, ar putea fără îndoială să ofere o şansă 
matematică şi pentru ivirea întîmplătoare a unui caz finalist; o 
asemenea şansă rămîne însă condiţionată de supoziţia că viaţa 
ar fi capabilă de o explozie infinită de variaţii nonfinaliste în 
toate direcţiile şi la fiecare pas. Acesta ni se pare a fi implica¬ 
tul cu care eo ipso calculăm atunci cînd luăm în serios ideea 
selecţiei naturale. Dar un atare corolar, pe care-1 degajăm pe 
cale pur speculativă din termenii teoriei, conţine conjecturi ce 
nu prea sunt confirmate de experienţa biologică. Vrem să 
spunem că nicăieri în natură nu observăm această scontată 
variabilitate explozivă, în infinit de multe direcţii şi la fiecare 
pas, a vieţii. Ni s-ar putea răspunde că experienţa dă rezultate 
negative în acest punct, fiindcă variaţiile în chestiune ar fi 
infinitezimale, deci insesizabile. O asemenea lămurire a situ¬ 
aţiei ar fi de acceptat, dacă nu ar duce la o nouă nedumerire. 
Să admitem totuşi, de dragul discuţiei, că variaţiile ar fi 
într-adevăr infinitezimale şi prin urmare insesizabile. In cazul 

acesta rămîne de neînţeles cum natura ar putea să „aleagă" 
între infinit de multe variaţii nonfinaliste pe aceea care 
întîmplător este „finalistă", dat fiind — potrivit învoielii — că 
variaţia „finalistă" se deosebeşte doar imperceptibil de toate 
celelalte. Ni se pare că pentru a se realiza în chip efectiv, se¬ 
lecţia naturală presupune oricum variaţiile sensibile, căci 
numai acestea pot deveni prilej de alegere pentru eventualul 
lor folos. Ajunşi aici, se cere să gîndim lucrurile pînă la capăt. 
Dacă selecţia naturală presupune o producţie de variaţii 
oricum accesibile unei eventuale observaţii, neputînd să 
devină eficientă în alte condiţii, şi dat fiind că trebuie să ţinem 
seamă şi de unele sugestii ale calculului probabilităţilor pre¬ 
cum am arătat mai sus, e clar că va trebui să admitem o vari- 
abilitate a vieţii nu numai sesizabilă în toate formele ei, ci şi de 
o prodigalitate infinită la fiecare pas. încă o dată, însă: expe¬ 
rienţa infirmă o asemenea ipoteză. Iată una din cele mai 
serioase rezerve ce se pot formula pe plan filozofic faţă de 
ideea selecţiei naturale, dacă o admitem ca principiu ce ar 
reglementa, sigur şi în chip absolut, transformările vieţii. în 
demersurile sale teoretice, Darwin nu a fost însă condus de 
atare criterii filozofice. Şi nefăcînd aceasta, el se va mişca 
printre compromisuri care, chiar prin natura lor, sunt desti¬ 
nate să diminueze pe de o parte variabilitatea principială a 
ideii sale şi să ducă la o abolire a exclusivităţii ei pe de altă 
parte. Fapt e că Darwin nu s-a gîndit niciodată să calculeze cu 
o variabilitate explozivă, infinită a vieţii. El calculează doar cu 
o variabilitate în general, pentru explicarea căreia el admite 
multe şi diverse cauze pe care, după propria sa mărturisire, „le 
ignorăm". 

Pentru a semnala compromisurile la care Darwin se decla¬ 
ra dispus, amintim că, printre „cauzele" ce duc la transfor¬ 
marea speciilor, el acceptă şi unele dintre acelea pe care 
Lamarck a încercat odinioară să le pună în lumină. Darwin 
concede bunăoară că de multe ori uzul, exerciţiul organelor, 
duce la variaţii sau că influenţa directă a condiţiilor fizice pot 
să dea de-a dreptul variaţii flotante, dar uneori şi definitive. 
Naturalistul englez nu bănuia că prin acceptarea unor atare 
variaţii şi cauze „lamarckiene" se făcea apel în teoria vieţii la 



190 


Aspecte antropologice 


„reacţii" ce implică pînă la un punct un finalism, de un sens 
vag creator, ceea ce suspenda exclusivitatea nonfinalismului ca 
principiu explicativ al „finalităţilor de fado “. 

Urmărindu-1 mai de-aproape în felul cum prezintă feno¬ 
menele vieţii, se va remarca adeseori cum Darwin îşi mai sub¬ 
mina intenţiile intrinseci ale teoriei sale, pe care o dorea 
bazată numai pe principiul nonfinalismului, şi prin alte mo¬ 
tive pe care le asimila fără a se gîndi totdeauna la consecinţe. 
Astfel, el admitea în general că natura conservă de-a lungul 
generaţiilor variaţiile accidentale care s-ar dovedi utile vie¬ 
ţuitoarelor. Acest proces el îl credea cu putinţă în două feluri: 
mai întîi prin aceea că, datorită variaţiei întîmplător achi¬ 
ziţionată, individul se menţine mai uşor în viaţă; şi al doilea, 
prin aceea că individul şi-ar transmite variaţia în chestiune şi 
urmaşilor săi. E cazul însă să ne întrebăm dacă teza cu privire 
la o asemenea transmisibilitate nu este o presupunere prin 
uşiţa căreia în teoria vieţii pătrunde un reflex al acelui finalism 
creator a cărui eludare se încerca prin intenţiile de ansamblu 
ale teoriei ? 

Tot printr-o derogare de care nu-şi dădea scama de la 
principiul nonfinalismului pe care-1 pune la baza vieţii, Dar¬ 
win mai atribuia şi alte daruri „eredităţii". După opinia bio¬ 
logului, o particularitate utilă deja constituită pe o cale sau 
alta în alcătuirea unei vieţuitoare poate fi aşadar transmisă şi 
urmaşilor ei. Dar nu numai atît. Naturalistul se arăta dispus să 
încuviinţeze că se poate transmite şi o „variabilitate" ca ten¬ 
dinţă, ce va duce la aceleaşi particularităţi pe diverse linii suc¬ 
cesorale, fără ca particularităţile să fi avut un aspect definit la 
strămoşii originari.' Oare cu această „tendinţă" de variere 
într-un anume sens pe linii de evoluţie diferite nu ajungem 
prea aproape de tendinţa „finalistă" cu care un Eduard von 
Hartmann şi alţi vitalişti încearcă să explice apariţia unor 
organe sau particularităţi asemănătoare pe linii evolutive 
foarte divergente ? Cu aceste întrebări ţinem să rostim doar 


1 Charles Darwin, op.cit., ed. cit., p. 170. 

unele nedumeriri cu privire la puritatea filozofică a teoriei 
darwiniene. Darwin, om de ştiinţă de o onestitate ireproşabilă, 
cunoştea evident o mulţime de fapte biologice, iar ca bun 
observator ce era, el se simţea obligat să ţină seama de expe¬ 
rienţă chiar dincolo de elasticitatea firească a teoriei sale. 
I 'aptele îl constrîng la o serie de limitări a ideilor sale teoretice 
şi uneori chiar la alterarea acestora. 

Marx şi Engels şi-au manifestat satisfacţia deosebită faţă de 
doctrina evoluţionistă a lui Darwin, care anexa unei perspec¬ 
tive transformiste domeniul vast al vieţii, după ce în veacul al 
XVIII-lea un Kant şi Laplace izbutiseră să impună această 
perspectivă în considerarea materiei cosmice ca substrat al 
evoluţiei corpurilor cereşti. Nu e mai puţin adevărat că prin¬ 
tre cei dintîi care au semnalat unele neajunsuri şi chiar „greşeli 
grosolane" ale teoriei darwiniene au fost Marx 1 şi Engels. în 
Anti-Dtihring, Engels se pronunţă răspicat: „Teoria evoluţiei 
este ea însăşi foarte tînără şi, în consecinţă, nu încape îndoială 
că cercetările ce vor urma vor modifica apreciabil ideile actu¬ 
ale, inclusiv cele ce sunt strict darwiniene, asupra desfăşurării 
evoluţiei speciilor." 

Engels susţine în chip clar că Darwin a exagerat cînd a 
lăcut din selecţia naturală resortul exclusiv al variaţiei specii¬ 
lor. 

Nu putem încheia acest capitol fără de a aminti unele 
rezultate de o deosebită importanţă la care ştiinţa biologică a 
ajuns mai recent cu privire la eficienţa posibilă a selecţiei în 
general. Rezultatele la care facem aluzie se datorează în¬ 
deosebi cercetărilor biologului Wilhelm Johannsen 2 care a 
arătat, pe temei de largi experienţe, că ceea ce se poate obţine 
prin selecţie pentru ameliorarea nivelului unei populaţii ve¬ 
getale şi animale este practic de o deosebită însemnătate, dar 


1 Marx se pronunţă îndeosebi împotriva aplicării cu privire la factorii 
„luptă pentru existenţă" şi „selecţie naturală" asupra istoriei societăţii uma¬ 
ne, unde aceşti factori devin eficienţi cel mult în faza liberei concurenţe a 
burgheziei capitaliste, dar nici aici întocmai ca în natură. 

2 „Experimentelle Grundlagen der Descendenzlehre", în Allgemeine 
Miologie: Kultur der Gegemuart, ed. cit. 

că eficienţa selecţiei nu este nici pe departe aceea ce în chip 
teoretic i-o încuviinţa Darwin, deoarece pe această cale nu se 
ajunge niciodată la o modificare, la o deplasare a particula¬ 
rităţilor ereditare inerente unui tip constituţional (genotipu- 
lui). S-a pus oare cu aceasta o limită utilizării ideii selecţiei 
naturale în problema transformismului ? Unii naturalişti 
opinează în acest sens. Noi credem că aici s-a deschis o nouă 
problemă. Oricum, din experienţele de felul acelora ale lui 
Johannsen, nu suntem dispuşi — vom sublinia aceasta — să 
conchidem asupra stabilităţii formelor constituţionale ale 
vieţii, precum unii naturalişti s-au grăbit să gîndească. 
Hotărîţi a privi în perspectivă transformistă, vom susţine că, 
dacă prin selecţie nu se poate obţine transformarea geno- 
tipurilor vitale, atunci, natural, o asemenea transformare se 
datorează altor factori care urmează să fie puşi în lumină. 


TEORIA MUTAŢIILOR 


în secolul al XlX-lea s-a impus, prin operele lui Darwin şi 
Spencer, îndeosebi ideea evoluţiei prin etape lente, infinitezi¬ 
male, pentru ca apoi, mai recent, să se ia în discuţie cu tot mai 
multă simpatie teoria mutaţiilor, propusă şi susţinută mai cu 
seamă din partea lui Hugo de Vries. Întîia teorie, darwinia- 
no-spenceriană, a fost gîndită şi elaborată în perspectiva con¬ 
ceptului de „continuitate", cîtă vreme cea de-a doua şi-a 
obţinut articularea în perspectiva conceptului de „discon¬ 
tinuitate". Potrivit concepţiei lui De Vries, transformările 
într-adevăr relevante ale vieţii s-ar efectua brusc, prin „mu¬ 
taţii". De Vries şi-a dezvoltat ideile în opera Teoria mutaţiilor 
(1901)' şi apoi în studiul Specii şi varietăţi şi geneza lor prin 
mutaţii (1906) 1 2 . în cursul primelor decenii ale veacului nos- 


1 Cf. infra p. 194, n. 1 (n.ed.). 

2 In original: Entstehung durch Mutation (n.ed.). 

tru, evoluţionismul, militînd pentru teza variaţiilor lente, a 
cedat tot mai mult teren mutaţionalismului. 

In opul său fundamental terminat în 1900, De Vries amin¬ 
teşte cîţiva precursori ai teoriei mutaţiilor. Cel mai important, 
după părerea sa, este Louis Dollo, care în 1893 a publicat un 
studiu, Legile evoluţiei. Dollo a fost cel dintîi care a formulat 
mutaţionismul ca teorie de ansamblu a vieţii, afirmînd că 
„evoluţia este discontinuă". Lapidară, simplă, propoziţia 
aceasta ar fi putut să revoluţioneze ideile despre desfăşurarea 
formelor vieţii pe pămînt dacă din capul locului ar fi fost 
înţeleasă în toate consecinţele ei. însemnătatea acestei pro¬ 
poziţii merită să fie subliniată şi pentru simetriile ei în raport 
cu teoria cuantelor propusă cîţiva ani mai tîrziu din partea lui 
Max Planck în fizică. Cîtă vreme însă în fizică, în problema 
energiei, perspectiva discontinuităţii a dus la recoltarea unor 
surprinzătoare rezultate, în biologie perspectiva adusă de 
Dollo şi-a făcut loc mai pe îndelete, fără de a stîrni aceeaşi 
senzaţie. Importanţa studiului lui Dollo pentru dezvoltarea 
biologiei teoretice nu trebuie totuşi subevaluată. Intr-adevăr, 
studiul lui Dollo leagă întîia oară teoria evoluţiei de postulatul 
discontinuităţii, dar studiul mai cuprinde şi formularea mai 
multor legi, printre care una circulă actualmente chiar sub 
numele autorului. Aşa-numita lege a lui Dollo precizează că 
evoluţia vieţii este ireversibilă şi limitată. Ceea ce înseamnă pe 
de o parte că viaţa, în desfăşurarea formelor ei, nu se întoarce 
niciodată exact la formele prin care a trecut deja şi pe de altă 
parte că evoluţia îşi are şi ea limitele ei. Cu ireversibilitatea ca 
trăsătură a evoluţiei ne vom întîlni în cursul expunerilor noas¬ 
tre. Printre elementele teoretice generale de care facem uz în 
vederile noastre antropologice, acest aspect trebuie amintit, 
întrucît ni se pare că e de însemnătate pentru soluţionarea 
unor chestiuni foarte delicate în legătură cu evoluţia omului. 

Dar să revenim. în ce consistă teoria mutaţiilor ? Termenii 
de „mutaţie", de „imuabilitate" nu sunt tocmai noi. în pri¬ 
mele decenii ale secolului al XlX-lea, termenii aceştia erau 
uzitaţi pentru designarea variaţiilor formale ale vieţii în ge¬ 
neral. De Vries îi reactualizează, dîndu-le însă un conţinut 



194 


Aspecte antropologice 


mai precis. El vorbeşte despre variaţii şi mutaţii ca despre 
procese cu totul eterogene. Exită variaţii şi există mutaţii. 
Drept e că şi clasicii evoluţionismului, precum Darwin şi 
Wallace, cunoşteau unele variaţii singulare care astăzi s-ar 
numi „mutaţii". Acestor variaţii singulare Darwin nu le acor¬ 
da la început, pentru realizarea evoluţiei, vreo însemnătate 
mai deosebită decît obişnuitelor variaţii lente, individuale. Cu 
privire la atitudinea lui Darwin faţă de această chestiune, De 
Vries constată următoarele: „Darwin a făcut în permanenţă o 
distincţie între variaţii individuale şi variaţii singulare; aces¬ 
tora din urmă el le acorda un rol mai puţin important în 
geneza speciilor. Numai sub înrîurirea criticilor săi el a aban¬ 
donat această părere, pentru a atribui un rol esenţial vari¬ 
aţiilor individuale care se găsesc pretutindeni." 1 Wallace, 
simplificînd teoria lui Darwin, era de părere că variaţiile sin¬ 
gulare pe care astăzi le-am numi mutaţii nu joacă nici un rol 
în devenirea speciilor. La rîndul său, De Vries inversează per¬ 
spectiva susţinînd că variaţiile obişnuite, individuale, care prin 
selecţie naturală ar putea să ducă la o înnobilare a varietăţilor, 
nu au nici o importanţă în ceea ce priveşte apariţia de noi 
specii, şi că noile specii se ivesc totdeauna numai prin mutaţii, 
care dau dintr-o dată specii definite ce rămîn constante pînă 
cînd s-ar declara eventual o nouă mutaţie. în limitele oricărei 
specii noi apărute prin mutaţie, sunt fireşte, după opinia lui 
De Vries, posibile şi nenumărate variaţii individuale care nu 
au însă o semnificaţie pentru evoluţie ca atare. De Vries se 
arată în primul rînd ca un adversar al concepţiei darwiniene 
cu privire la geneza speciilor prin selecţie naturală. Prin se¬ 
lecţie, susţine el, fie naturală, fie artificială, nu se pot obţine 
specii realmente noi. Selecţiei i-ar reveni numai o importanţă 
practică, şi aceasta în sensul că prin ea se poate ridica nivelul 
unei culturi de plante şi animale, cu rezerva totuşi că amelio¬ 
rarea astfel obţinută se menţine exclusiv în cadrul unor tipuri 
generice existente de mai înainte într-o populaţie. De Vries 
mai arată în această privinţă că orice culturi vegetale şi ani- 


1 Hugo de Vries, Die Mutationstheorie, 2 voi.. Von Veît Verlag, Leipzig, 
1901, p. 28. 

male de înalt nivel, obţinute prin selecţie, recad la nivelul 
.ulterior în curs de cîteva generaţii, de îndată ce operaţia de 
selectare încetează. Pornind de la atare observaţii, De Vries 
conchide că: transmisibile prin ereditare ar fi numai particu¬ 
larităţile cucerite prin mutaţie, şi numai acestea ar rămîne 
constante pînă la o eventuală nouă mutaţie. 

Teoria mutaţiilor, aşa cum o găsim expusă în studiile ce 
marchează adevărate date ale lui De Vries, cuprinde — de ce 
n-am recunoaşte acest lucru ? — foarte multă „teorie" şi rela¬ 
tiv puţin material empiric. Dacă ne amintim bogăţia materia¬ 
lului documentar pus la contribuţie de Darwin în Originea 
speciilor, demersul teoretizam al lui De Vries pare o îndrăz¬ 
neală. De Vries a început să-şi adune materialul în sensul 
teoriei mutaţiilor în 1886, cînd a descoperit planta Oenothera 
lamarckiana, specie ce manifestă actualmente o capacitate 
mutaţională excepţională. De Vries a urmărit manifestările 
acestei plante, metodic şi sistematic, asupra unor culturi reali¬ 
zate în optime condiţii experimentale, şi aceasta de-a lungul 
unui deceniu şi jumătate înainte de a-şi da în vileag teoria. 
Materialul experimental în chestiune este impresionant, dar la 
început limitat la manifestările oenotherei, încît teoria cerea 
neapărat o generalizare a rezultatelor de la o specie la toate 
cîte există. Fireşte că şi studierea atentă a cîtorva cazuri îngă¬ 
duia anunţarea unei teorii, dar aceasta numai cu rezerva că 
exemplele ce ar fi putut să însemne o confirmare aveau să se 
multiplice ulterior, ceea ce, spre norocul teoreticianului De 
Vries, s-a şi întîmplat. Relativa raritate a fenomenelor de 
mutaţie în timpul de faţă nu a descurajat pe nimeni, ci deve¬ 
nea ea însăşi, ca fapt, un element al teoriei. In cursul celor 
cincisprezece ani de observaţie, s-au declarat în culturile expe¬ 
rimentale cu Oenothera lamarckiana o seamă de mutaţii ale 
căror rezultate De Vries le-a urmărit şi le-a descris. Nu e 
cazul să intrăm în expunerea detaliată a situaţiilor de care De 
Vries s-a ocupat pe larg în primul volum al Teoriei mutaţiilor. 
Planşa I 1 cu trei figuri ilustrează sensul în care Oenothera 


V. planşele I-XV în pp. 323-332 (n.ed.). 

lamarckiana s-a modificat prin mici salturi, dînd forme pe 
care, după criteriile în uz, orice naturalist le va privi ca specii 
noi. Modificările sunt îndeosebi izbitoare la foi, deşi mor¬ 
fologia plantei îndură prefaceri şi în atîtea alte direcţii. De 
Vries pretinde a fi observat că aceste specii noi au rămas con¬ 
stante de-a lungul generaţiilor consecutive pe care pas cu pas 
le-a avut sub ochi. Că din durata scurtă a observaţiilor faţă de 
ritmul multimilenar al evoluţiei nu se puteau scoate concluzii 
atît de categorice cum le voia De Vries este o altă chestiune. 
Oricum, examenul lui De Vries dovedea puternica mutabili- 
tate a speciei Oenothera lamarckiana. Pe temeiul materialului 
recoltat, De Vries s-a crezut îndreptăţit a formula următoa¬ 
rele legi ale mutaţiei: 

1. Speciile elementare noi se produc brusc, fără de faze 
intermediare. 

2. Speciile elementare noi sunt cel mai adesea deplin con¬ 
stante chiar din primul moment al ivirii lor. 

3. Cele mai multe tipuri noi ce se ivesc corespund în par¬ 
ticularităţile lor exact unor specii noi, iar nu simplelor variaţii 
(variaţii apar fireşte în limitele fiecăreia dintre specii). 

4. Speciile elementare aparîntr-un număr considerabil de 
indivizi — simultan sau cel puţin în aceeaşi perioadă. (De 
Vries a calculat şi procentajul noilor apariţii. Cît priveşte 
familia oenotherei, s-au ivit şapte specii noi în curs de zece 
ani, şi anume într-o proporţie de 1-2% faţă de numărul indi¬ 
vizilor ce alcătuiesc populaţia în sînul căreia s-au produs 
mutaţiile.) 

5. Noile particularităţi nu indică vreo relaţie evidentă 
izbitoare cu variabilitatea individuală. 

6. Mutaţiile se efectuează în toate direcţiile, modificările 
afectează toate organele. 

7. Mutabilitatea se manifestă periodic. 

De Vries formulează aceste pretinse legi fără de nici o 
ezitare; el se pronunţă cu oarecare rezervă numai faţă de 
propoziţia cu privire la periodicitatea mutabilităţii. Aici recu¬ 
noaşte şi el că ar fi vorba mai mult despre o presupunere spre 
care ne-ar îndruma observaţia curentă că fecunditatea muta- 
ţională se găseşte la cele mai multe specii, dacă nu anulată, cel 

puţin redusă la starea de latenţă. în voi. II al Teoriei muta¬ 
ţiilor, De Vries va stărui asupra periodicităţii, dar şi asupra 
laptului că o specie ce se găseşte într-o fază de mutabilitate 
acută produce de obicei şi o seamă de specii noi a căror capa¬ 
citate mutaţională pare definitiv stinsă. Aşa s-ar lămuri printre 
altele împrejurarea că există atîtea organisme care de-a lungul 
atîtor ere geologice nu şi-au schimbat în chip sensibil înfăţişa¬ 
rea. Nu aflăm de la De Vries aproape nimic asupra factorilor 
interni sau externi angajaţi de-a dreptul în procesele muta- 
ţionale, cu atît mai puţin asupra factorilor care — presupu- 
uînd că mutabilitatea ar fi o însuşire fundamentală a vieţii — 
ar înfrîna periodic capacitatea mutaţională. 

Cît priceşte legile mutaţiei produse de către De Vries, ar fi 
poate de observat că ele sunt prematur prezentate ca „legi". 
Faţă de puţinătatea materialului documentar, trebuie să spu¬ 
nem că ele plutesc în aerul rarefiat al ipotezei. Pe noi ne va 
preocupa la un moment dat îndeosebi pretinsa lege de la 
punctul 6: „Mutaţiile se efectuează în toate direcţiile, modifi¬ 
cările afectează toate organele." Această aşa-zisă „lege" ni se 
pare îndeosebi suspectă, fiind prea puţin acoperită de empirie. 

Spunem că teoria mutaţiilor priveşte evoluţia organică în 
perspectiva „discontinuităţii". Propoziţia cu care De Vries îşi 
începe studiul fundamental este aceasta: „Numesc teorie a 
mutaţiilor afirmaţia că însuşirile organismelor sunt alcătuite 
din unităţi categoric distincte. Aceste unităţi pot să se îmbine 
în grupuri, iar la specii înrudite reîntîlnim aceste unităţi şi 
grupuri. Treceri, cum le observăm atît de numeroase asupra 
formelor exterioare ale plantelor şi animalelor, există însă între 
aceste unităţi tot aşa de puţin ca între moleculele chimiei." 1 

De reţinut este că voi. II al Teoriei mutaţiilor apare numai 
în 1903, şi că de-abia aici De Vries face o amplă raportare a 
teoriei sale la legile eredităţii descoperite de Mendel. Desco¬ 
peririle lui Mendel cu privire la legile eredităţii, făcute cu zeci 
de ani în urmă, zăcuseră necunoscute într-o revistă de provin¬ 
cie austriacă pînă cînd, în sfîrşit, alţi naturalişti printre care şi 


Hugo de Vries, op. cit., voi. I, ed. cit., p. 3. 

De Vries au relevat importanţa lor cu totul excepţională. Prin 
cercetările sale asupra eredităţii, Mendel a învederat discon¬ 
tinuitatea însuşirilor elementare ale speciilor, şi aceasta 
într-un domeniu ce putea să fie cercetat de-a dreptul şi care 
îngăduia chiar o aplicare, cel puţin statistică, a matematicii. 
Rezultatele lui Mendel au fost din plin puse la contribuţie din 
partea lui De Vries în teoria evoluţiei organice prin „salturi". 
Descoperirile lui Mendel puteau fi invocate ca o dovadă în 
plus în favoarea concepţiei despre devenirea discontinuă a 
formelor vieţii. 

De Vries îşi încheia voi. II al Teoriei mutaţiilor cu unele 
speculaţii matematice destul de naive, menite să pledeze în 
favoarea teoriei, şi care, potrivit cunoştinţelor ce le avem 
astăzi despre evoluţia pămîntului, ar fi mai curînd de natură 
s-o infirme. De Vries susţinea anume că, pentru a se putea 
admite evoluţia vieţii prin variaţii imperceptibile, aşa cum o 
înţelegeau clasicii evoluţionismului, ar trebui să se calculeze 
cu durate geologice enorme, adică după anume socoteli cu o 
durată de două miliarde şi jumătate de ani. Dar — aşa argu¬ 
mentează De Vries — diverşi naturalişti au găsit, folosindu-se 
de felurite metode, că vîrsta pămîntului nu ar putea să fie mai 
mare de cîteva zeci de milioane de ani. Orientîndu-se după 
autorităţile eminente ale timpului, De Vries calculează 
vechimea vieţii la douăzeci şi patru de milioane de ani, de 
unde concluzia că viaţa, pentru a evolua în acest răstimp, nu 
avea altă cale decît aceea a „salturilor". Aşa apreciau natura- 
liştii vremii încă acum cincizeci de ani duratele geologice. 
Concomitent cu progresele realizate în studiul radioacti¬ 
vităţii, s-a ajuns însă la alte aprecieri cu privire la vechimea 
pămîntului şi a vieţii. Aceste noi evaluări, date fiind ele¬ 
mentele ei mai certe, prezintă un foarte mare grad de proba¬ 
bilitate. Vieţii i se acordă o vechime de cel puţin un miliard .de 
ani. Evident, dacă ne menţinem în cadrul termenilor în care 
De Vries punea problema, această ultimă cifră ar pleda mai 
curînd pentru concepţia etapelor imperceptibile despre de¬ 
venirea vieţii. Facem pomenire despre toate aceste calcule nu 
atît pentru a aduce reale probe pro sau contra uneia sau alteia 

dintre teoriile vieţii, ci mai mult pentru a arăta cît de nese¬ 
rioase şi de fanteziste pot deveni uneori chiar şi speculaţiile 
matematice cînd sunt mai mult „speculaţii" decît „matema¬ 
tice". 

De Vries lega mari speranţe practice de teoria mutaţiilor: 
„O cunoaştere a legilor mutaţiilor va duce, precum se poate 
prevedea, odată, mai tîrziu, la producerea voluntară şi artifi¬ 
cială de mutaţii, ajungîndu-se astfel la provocarea unor noi 
particularităţi la plante şi la animale." 1 De Vries era aşadar 
convins de posibilitatea unei dominări voluntare din partea 
omului a proceselor de mutaţie prin care s-ar realiza specii 
superioare de plante şi animale. Astăzi, aproape cincizeci de 
ani de la formularea teoriei, ne găsim în această privinţă încă 
tot în faza tatonărilor, a încercărilor, dar după toate semnele 
— dacă ţinem seama de rezultatele cercetărilor şcolii sovietice 
Miciurin-Lîsenko — şi în faţa unor prime succese. Iată ce 
spune în privinţa aceasta naturalistul Marcel Prenant: „încă 
demult, Dai-win, De Vries şi alţii avuseseră impresia că muta¬ 
ţiile sunt deosebit de frecvente la animalele domestice sau la 
plantele cultivate într-un mediu bogat. Această indicaţie vagă 
asupra influenţei mediului a fost precizată prin cercetările 
recente, în care s-a reuşit a se mări proporţia de mutanţi în- 
tr-o măsură remarcabilă sau chiar enormă: în anumite cazuri, 
pînă la o sută cincizeci de ori. Aceste cercetări făcute asupra 
mai multor specii, printre care drosofila şi orzul, au fost 
încercate cu ajutorul a diferiţi factori fizici şi chimici, dintre 
care cei mai eficace au fost temperatura, razele ultraviolete şi 
mai ales razele X precum şi acelea ale radiului. [...] Putem 
scoate, continuă Prenant, din aceste experienţe cel puţin no¬ 
ţiunea unei acţiuni efective a mediului asupra producerii 
mutaţiilor. Se pare însă că, dimpotrivă, pînă în prezent s-a 
eşuat a se produce în acest mod o mutaţie bine determinată. 
Mai mult, un acelaşi factor fizic exterior pare a mări în acelaşi 
timp proporţia a diverse mutaţii." 2 


1 Hugo de Vries, op. cit., voi. II, ed. cit., p. 5. 

2 Marcel Prenant, Biologie şi marxism, Editura Pygmalion, Iaşi, 1946, p. 208. 

Pentru realizarea masivă a visului lui De Vries, avînd ca 
obiectiv dominarea practică a proceselor mutaţionale, trebuie 
aşteptată probabil o soluţionare prealabilă a problemei fun¬ 
damentale a geneticii moderne referitoare la factorii care alcă¬ 
tuiesc substratul ereditar al particularităţilor biologice şi 
referitoare la modificabilitatea lor. Potrivit doctrinei Weis- 
mann-Mendel-Morgan, numai celula germinativă ar fi sus¬ 
ceptibilă de mutaţii cîtă vreme, după noua concepţie a şcolii 
sovietice Miciurin-Lîsenko, ar exista şi mutaţii ale celulelor 
somatice. Şcoala sovietică pune în evidenţă şi importanţa pe 
care o are influenţa mediului asupra determinării mutaţiilor. 1 

Teoria mutaţiilor dezvoltată de Hugo de Vries a stîrnit 
mult interes atît în cercuri ştiinţifice cît şi în cercuri filozofice, 
în primele decenii ale secolului nostru, teoria se găseşte în 
faza ei ofensivă, cucerind tot mai mult teren în dezavantajul 
teoriei clasice a evoluţionismului. S-au descoperit mutaţii 
aşa-zise „spontane" vreo cîteva sute la musca drosofila şi la 
planta Antirrhinum majus (gura-leului). S-au făcut şi cercetări 
în ceea ce priveşte constanţa acestor mutaţii. 

în 1932, un biolog ca Richard Woltereck, profesor de 
zoologie la Leipzig, se credea îndrituit să facă această repri- 
vire asupra rezultatelor obţinute în perspectiva mutaţionis- 
mului: „Toate modificările eredităţii (adică aşa-zisele mutaţii 
spontane, n.n .) ce se petrec sub ochii noştri sunt reversibile." 2 
Mutaţiile accesibile examenului empiric ar recădea deci în 
matca lor originară. Constanţa mutanţilor observaţi în chip 
curent, şi cu care De Vries calcula aşa de mult, devenea, cu 
alte cuvinte, pentru naturalistul amintit foarte problematică. 
Din aceasta biologul nu scoate încă concluzia că mutaţiile 
n-ar fi jucat un rol fundamental în evoluţia vieţii pe pămînt. 
Dimpotrivă! în privinţa aceasta, acelaşi Woltereck susţine: 
„Se pare — şi astăzi nu putem spune mai multe despre aceas¬ 
ta — că modificarea spontană a formelor vegetale şi ani- 


1 T.D. Lîsenko, „Genetica", în Analele româno-sovietice , voi. 7,1947, p. 35. 

2 Richard Woltereck, Grundziige einer Allgemeinen Biologie, Encke Ver- 
lag, Stuttgart, p. 412. 

male..., adică evoluţia progresivă a potenţelor, a fost coloana 
vertebrală a întregului proces evolutiv. La această devenire 
universală a speciilor... nu putem să ajungem [însă] cu muta- 
ţiile [de ,,gene“]... care ne sunt astăzi realizabile şi care mai au 
Ioc şi acum, dar care, în totalitatea lor, nu mai aduc în esenţă 
nimic nou." 1 Iată cum, chiar şi unul dintre naturaliştii cei mai 
rezervaţi în ceea ce priveşte importanţa pentru evoluţia efec¬ 
tivă a vieţii, a mutaţiilor de felul acelora ce au loc sub ochii 
noştri, se declară totuşi gata de a admite, dincolo de mutaţiile 
ce nu ar mai fi astăzi realizabile, şi mutaţii progresive şi ire¬ 
versibile care alcătuiesc coloana vertebrală a evoluţiei de-a lun¬ 
gul erelor geologice. 


ALTE ASPECTE ALE EVOLUŢIEI 


Ideea „evoluţiei" a fost la început o perspectivă teoretică 
în care se încerca organizarea materialului empiric adunat de 
diverşi naturalişti. Cînd perspectiva evoluţionistă a părut sufi¬ 
cient legitimată prin datele pe care toate domeniile biologiei le 
scoteau la iveală, s-a procedat apoi, încetul cu încetul, la exa¬ 
minarea articulaţiei mai intime a proceselor evolutive în gene¬ 
ral. Printre cei dintîi cercetători şi gînditori care s-au aplecat 
cu pasiune asupra descifrării legii ca atare a evoluţiei, a „pro¬ 
gresului", a fost englezul Herbert Spencer. Rezultatele exa¬ 
menului său, cu toate că obţinute în perspectivă exclusiv 
„mecanicistă", nu şi-au pierdut încă toate drepturile de a ne 
reţine atenţia. Consideraţiile lui Spencer cer fireşte serioase 
revizuiri, dar oricum, cel puţin în biologie, ele pot servi ca 
punct de plecare pentru noi cercetări, mai suple. 

în Principii de biologie, Spencer susţine, ca şi în alte lucrări 
ale sale, că orice agregat organic, la fel ca şi toate celelalte 
agregate, tinde să treacă de la simplicitatea sa indistinctă, 


1 Ibidem, p. 411. 

primitivă, la o complexitate mai distinctă, şi aceasta datorită 
diferitelor cantităţi şi specii de forţe, cărora părţile sale le sunt 
expuse. Spencer e de părere că structura unui organism 
gravitează de la o stare omogenă indefinită spre o stare etero¬ 
genă definită şi că acest proces îşi acumulează efectele în gene¬ 
raţiile succesive dacă forţele care îl produc continuă să 
lucreze. Aplicînd această pretinsă „lege“ asupra organismelor, 
Spencer opinează că o eterogenitate crescîndă se formează 
simultan în structura indivizilor, în structura speciilor şi în 
structura florei şi faunei pămîntului. Aceasta este, sumar 
redată, faimoasa „lege" a evoluţiei, degajată de Spencer din- 
tr-un bogat material de observaţie în care au intrat deopotrivă 
exemple precum alcătuirea, sub înrîurirea vîntului, a unei 
grămezi de frunze uscate ca şi diferenţierea, sub presiunea 
condiţiilor forţelor naturale, a unui organism. împotriva unei 
atare interpretări strîmt „mecaniciste" a evoluţiei s-au ridicat 
o seamă de obiecţii, din partea oamenilor de ştiinţă sau a filo¬ 
zofilor. (Că „mecanicismul" este o perspectivă insuficientă 
pentru o considerare exhaustivă a vieţii este un punct asupra 
căruia cad de acord doctrine atît de divergente precum pozi¬ 
tivismul, materialismul dialectic şi vitalismul.) 

Cele cîteva întîmpinări ce le vom face le sprijinim —pe cît 
cu putinţă —pe simple observaţii. Evident, privind lucrurile 
„mecanicist", anevoie se vor putea surprinde în procesele 
evolutive aspecte mai izbitoare decît cele reţinute de Spencer. 
Vom căuta însă a arăta, referindu-ne la cîteva exemple spicuite 
din biologie, că simpla „diferenţiere" care duce de la o stare 
de omogenitate indefinită la o stare de eterogenitate definită 
nu este în toate cazurile un suficient mijloc de definire a evo¬ 
luţiei. Nu ni se pare tocmai greu să dovedim că întru definirea 
„evoluţiei" devine necesară introducerea şi a altor criterii 
decît este acela al „diferenţierii în general" de care a făcut uz 
Spencer. Deoarece nu este cazul să ne extindem prea mult 
asupra acestei chestiuni, vom analiza sumar şi de-a dreptul 
cîteva exemple concrete. Există în Marea Mediterană o algă 
(Caulerpa crassifolia ) care, privită doar exterior, pare o plantă 
de-o organizare relativ superioară, superioară în orice caz 

aceleia pe care realmente planta o posedă. Planta este tîrî- 
loare; din axa ei ce dă în muguri cresc pe de-o parte un soi de 
rădăcini cu care ea pătrunde în pămînt şi de altă parte nişte foi 
verzi de-o lungime de mai mulţi centimetri. O mai atentă 
examinare microscopică a plantei duce la un rezultat para¬ 
doxal: ea nu este constituită din celule ca alte plante de-o 
înfăţişare aparent asemănătoare, ci reprezintă o singură cavi¬ 
tate tubulară prelungită în rădăcini şi în foi. 1 Planta reprezintă 
o fiinţă unicelulară de o morfologie uimitor diferenţiată, 
avînd înfăţişare de plantă pluricelulară de nivel organizator 
relativ superior. Exemplul vorbeşte de la sine şi dovedeşte în 
chip izbitor că este cu putinţă uneori o „diferenţiere" orga¬ 
nică de aspecte şi particularităţi foarte acuzate în felul lor, fără 
ca prin aceasta să se ajungă la un nivel de organizare care ar 
depăşi pe al fiinţelor inferioare. Plantele şi animalele unicelu- 
lare manifestă adesea o „diferenţiere" structurală morfologică 
cu totul impresionantă, fără de a întrece însă, în principiul lor, 
nivelul unicelularelor. Iată-ne deci în faţa unei „diferenţieri" 
de la o stare de omogenitate indistinctă la o eterogenitate de¬ 
finită, proces care totuşi e departe de a reprezenta un echiva¬ 
lent al acelui progres pe care pretutindeni în regnul vegetal, şi 
mai ales animal, îl remarcăm şi care se face de la un nivel de 
organizare inferior la altul superior. Vrem să spunem cu 
aceasta că printre fiinţele unicelulare se găsesc unele care 
posedă organe mai „specializate" în felul lor decît le au adesea 
fiinţele pluricelulare, cărora le recunoaştem totuşi în general 
un nivel de organizare superior fiinţelor unicelulare. în afară 
de alga despre care am pomenit, sunt de amintit ca ilustrare a 
situaţiei ce ne solicită toată atenţia şi unele exemple de uni¬ 
celulare animale extrem de „diferenţiate" care, la nivel de 
organizare, nu ajung însă pe acela al pluricelularelor. Priviţi 
un animal unicelular cum ar fi euglena (a se vedea Planşa II, 
Fig. 1), de-o diferenţiere lăuntrică remarcabilă, avînd diverse 
organe, printre altele şi o pată oculară cu ajutorul căreia fiinţa 


1 A se vedea B. Lidforss, „Zellulărer Bau: Elementarstruktur... 11 , în 
Allgemeine Biologie: Kultur der Gegenwart, ed. cit., p. 265. 

reacţionează la lumină, şi alături, apoi, cazul şi mai impresio¬ 
nant, aşa-zicînd „senzaţional", al unei peridinee ( Pouchetia ), 
excelînd prin aceea că posedă un uluitor organ optic, un ochi 
mare prevăzut chiar cu lentilă (a se vedea Planşa II, Fig. 2). Să 
ne oprim puţin şi să cumpănim lucrurile. Există atîtea animale 
pluricelulare de un nivel de organizare superior tuturor uni- 
celularelor, pluricelulare care sunt totuşi încă foarte departe 
de a-şi fi alcătuit un ochi cu lentilă. Se desprinde din astfel de 
date biologice nu numai posibilitatea, dar şi necesitatea unei 
distincţii între două feluri de evoluţii progresive, una pe linia 
specializării crescînde a unor organe, alta pe linia unei orga¬ 
nizări de nivel superior în general. Ne permitem să indicăm 
cu aceasta o distincţie asupra căreia biologia modernă se 
opreşte cu tot mai mult interes, deoarece în legătură cu dis¬ 
tincţia în chestiune se pun atîtea probleme de capitală însem¬ 
nătate pentru teoria transformistă a vieţii. 

Dar să ne întoarcem deocamdată, să vedem ce alte con¬ 
cluzii se mai pot desprinde din examenul situaţiei în ceea ce 
priveşte legea evoluţiei aşa cum o înţelegea Spencer. Că un 
organ fără îndoială deosebit de complex, cum este ochiul cu 
lentilă, apare şi la fiinţe unicelulare este o stare faptică pe care 
filozoful englez nu putea s-o bănuiască în faza cercetărilor 
din timpul său, încît el era condamnat, sub sugestia mate¬ 
rialului ce-i sta la dispoziţie, să-şi facă o idee destul de nea¬ 
decvată cu privire la aşa-zisa „omogenitate indistinctă" a 
unicelularelor. Cînd ni se vorbeşte despre o pretinsă omoge¬ 
nitate indistinctă a unicelularelor şi avem din întîmplare 
norocul de a vedea în faţa noastră „peridineea" dotată cu ochi 
cu lentilă, nu ne putem suprima un zîmbet, deoarece chiar în 
regnul unicelular se constată cîteodată o diferenţiere de or¬ 
gane cu totul uluitoare. Este aici o împrejurare ce nu apare 
suficient valorificată în formula lui Spencer. Unicelularele se 
arată mult mai diferenţiate în structura lor intimă decît îşi 
închipuia filozoful. Acesta ar fi un lucru de reţinut. Iar un al 
doilea lucru ce trebuie fixat este că această diferenţiere pentru 
care stau mărturie unicelularele se deosebeşte profund de pro¬ 
cesele prin care se ajunge la organizări de nivel superior. Că şi 

acest de-al doilea mod evolutiv este susceptibil de a fi numit 
„diferenţiere", adică trecere de la omogenitate indistinctă spre 
eterogenitate definită, poate să fie just, dar deosebirea între 
diferenţierea ce rămîne în limitele unui organ şi diferenţierea 
prin care un organ obţine, fie în ansamblu, fie în cea mai mare 
parte, un nou nivel constituţional, se cere pusă într-un mai 
hotărît relief. „Diferenţierea" asupra căreia stăruie Spencer ca 
particularitate distinctivă a evoluţiei rămîne oricum un cri¬ 
teriu prea abstract şi nu se dovedeşte în stare a face faţă dis¬ 
tincţiei de calitate şi de sens ce o întrezărim între procesele 
despre care vorbim, adică între procesele de specializare a 
unor organe şi procesul ce duce la noi niveluri de organizare a 
vieţii. Notăm numaidecît că cele două moduri evolutive nu au 
loc numai în cadrul arătat, al unicelularelor şi pe linia trecerii 
spre organizarea pluricelulară. în regnul pluricelularelor, 
reîntîlnim la fiecare pas cele două moduri de evoluţie; întîiul 
consistînd în procese de diferenţiere structurală, morfologică 
şi funcţională, a unor anume organe şi al doilea în procese ce 
dau tipuri constituţionale treptat superioare. Cele două mo¬ 
duri evolutive par a-şi disputa primatul, ele interferează sau 
îşi arată succesiv efectele. Asupra acestei distincţii ne vom 
extinde mai pe larg în alte capitole, dat fiind că deţinem în ea 
un motiv dintre cele mai fertil valorificabile în teoria trans¬ 
formistă. Ne mulţumim deocamdată cu aceea de a fi indicat o 
situaţie de care avem impresia că trebuie să ţinem seama în 
orice împrejurare ne-am hotărî să abordăm marea problemă a 
evoluţiei. 

Vom cerceta în continuare dacă schema evoluţiei organice, 
aşa cum ne-a fost înfăţişată de Spencer, nu prezintă şi alte 
locuri de minoră rezistenţă. Pentru a nu ne pierde printre 
consideraţii generale, vom apela iarăşi la exemple concrete. 
Există precum se ştie unele vieţuitoare care alcătuiesc „colonii" 
compacte ce par la întîia vedere ele însele nişte organisme 
foarte complexe. Acest mod de existenţă constrînge în cele 
mai multe cazuri fiinţele alcătuitoare la diverse diferenţieri 
individuale în cadrul colonial. O ilustrare ce ne îndrumă spre 
concluzii nu lipsite de interes ne oferă sifonoforele, care se 

asociază în colonii ce par acdevărate organisme (a se vedea 
Planşa Iii). Sifonoforele se specializează, dobîndind par¬ 
ticularităţi utile ansamblului colonial, şi anume potrivit locului 
ce ele îl ocupă în colonie. Un fel de diviziune a muncii se rea¬ 
lizează astfel, încît în colonie vom descoperi indivizi care fac 
serviciu de culegători de hraină, alţii de consumatori, alţii de 
apărători, alţii de reproducători etc. Totuşi, sifonoforele re¬ 
prezintă, fiecare pentru sine, un individ de sine stătător. 
Convieţuirea în colonie duce la o diferenţiere individuală a 
sifonoforelor; nu s-ar putea spune totuşi că prin aceasta ele ar 
obţine toate particularităţile ce revin mădularelor unui ade¬ 
vărat organism. Ne găsim <din nou în faţa unui fenomen 
prin care se demonstrează c,ă „diferenţierea", în accepţia ei 
abstractă, nu oferă un criteriu suficient pentru definirea evo¬ 
luţiei. Chiar şi numai simpla intuiţie ce premerge unei cu¬ 
noaşteri conceptuale ne spume că, sub raportul organizaţiei, o 
„colonie" compactă de fiinţe (divers diferenţiate este inferioară 
unui „organism" complex ca atare, al cărui simulacru ea pare. 
Dacă am izbuti să elucidăm condiţiile prin care, bunăoară, un 
organism pluricelular de un anume grad de complexitate se 
deosebeşte de o simplă colonie compactă de vieţuitoare dife¬ 
renţiate, de-o fizionomie d£ ansamblu aparent tot atît de 
complexă ca a organismului examinat, se înţelege de la sine că 
ne-am tăia drum şi spre un criteriu de apreciere a modurilor 
evolutive despre care vorbim. Reacţiile unui organism deplin 
caracterizat ca atare se fac totdeauna într-un chip ce dove¬ 
deşte o dirijare mai mult sau mai puţin „centralizată". Reac¬ 
ţiile unei colonii de vieţuitoare reprezentînd numai simulacrul 
unui organism sunt mai parţiale, mai unilaterale sau se efec¬ 
tuează potrivit normei individuale a vieţuitoarelor care 
alcătuiesc colonia. Reacţiile unui autentic organism, oricare ar 
fi gradul de complexitate, angajează totalitatea acestuia. Or- j 
ganismul se manifestă ca un tot, iar comportamentul său pare 
dictat dintr-un centru presupus al său. Această centralizare a 
reacţiilor şi gradul ei de eficacitate aduc fără îndoială un nou 
moment ce înlesneşte aprecierea nivelului evolutiv al organis¬ 
mului. Organismele nefiind toate capabile de un comporta- 

ment egal de evoluat sub raportul centralizării, gradul de efi¬ 
cacitate al acestuia devine, la rîndul său, el însuşi un criteriu al 
nivelului de organizare. Cînd se încearcă o apreciere în con¬ 
cret a gradului de eficacitate a centralizării proprii unui orga¬ 
nism oarecare mai mult sau mai puţin complex, se impune să 
ne orientăm şi după unele indicii oarecum material controla¬ 
bile ale situaţiei biologice în chestiune. Amintim că orice or¬ 
ganism e de natură celulară. Structura şi funcţiile vieţii se 
manifestă totdeauna sub această faţă fundamentală. Con¬ 
comitent cu crescînda centralizare a reacţiilor de care este 
capabilă substanţa organică, se remarcă — aceasta fiind un 
simptom material, dacă nu numai al ei, în orice caz şi al ei — o 
sporire şi diversificare a formaţiunilor şi produselor extra- 
celulare condiţionate natural de existenţa şi productivitatea 
celulelor. Formaţiunile şi produsele extracelulare sunt atîtea şi 
atîtea, că nici nu pot fi enumerate decît în parte şi în scop pur 
ilustrativ. Astfel de formaţiuni şi produse extracelulare ar fi 
fibrele conducătoare şi contractile, formaţiunile cuticulare, 
ligamentele, tendoanele, fluidele — precum enzimele şi hor¬ 
monii. Că mulţimea şi varietatea acestor formaţiuni şi pro¬ 
duse extracelulare ţin de condiţiile intrinseci ale unui nivel de 
organizare mai înalt rezultă, credem, destul de clar dintr-o 
simplă privire asupra coloniei de sifonofore ce ne-a preocupat 
adineaori. Colonia manifestă o relativă absenţă a formaţiu¬ 
nilor şi produselor extracelulare. In aceeaşi măsură însă colo¬ 
nia se distanţează prin structura sa de structura unei alcătuiri 
cum este aceea a unui autentic organism centralizat. Simp¬ 
tomul material cel mai sesizabil al gradului de centralizare 
proprie organismelor de felurită complexitate rămîne însă 
formaţiunile celulare nervoase asupra cărora gradul de cen¬ 
tralizare poate fi reperat aproape anatomic şi histologic. 

O altă întrebare ce se pune în conexiune cu problema 
evoluţiei va ţine în vedere corelaţia între organism şi ambi¬ 
anţă. Există, aceasta nu se poate tăgădui, o înclinare destul de 
înrădăcinată şi de răspîndită de a interpreta raportul dintre 
viaţă şi ambianţă în sensul că organismele ar fi cu atît mai bine 
adaptate la ambianţă cu cît urcăm pe scara evolutivă a vieţii. 

Interpretarea aceasta este eronată, şi izvorul erorii trebuie să 
fie nu numai insuficienţa observaţiei, ci şi o falsă perspectivă 
în care suntem prea dispuşi să ne aşezăm cînd apreciem 
evoluţia vieţii în general. La o mai atentă privire, descoperim 
că un organism care nu se abate prea mult de la tipul său con¬ 
stituţional se găseşte totdeauna cel puţin într-un raport de 
suficientă convenienţă sau armonie cu ambianţa sa firească — 
aceasta fie că e vorba despre organisme inferioare, fie că e 
vorba despre organisme superioare. Cînd spunem conve¬ 
nienţă, implicăm în discuţie, precum desigur just se bănuieşte, 
nu vieţuitoarea cu conformaţia sa. particulară şi nici ambianţa 
accidentală în care ea poate să ajungă, ci individul ca repre¬ 
zentant al unei conformaţii şi norme proprii speciei sale şi, de 
asemenea, ambianţa cu profilul ei general faţă de care specia în 
discuţie se manifestă destul de echipată. Prin cele afirmate nu 
negăm posibilitatea intervenţiei la orice pas a unor momente 
de dezechilibru şi de criză între organisme şi ambianţă. Faptul 
că organismele individuale izbutesc totuşi să soluţioneze criza 
ce se declară între ele şi ambianţă constituie o dovadă că între 
organisme şi ambianţă există în general un raport de suficientă 
armonie. Am subliniat în această afirmaţie cuvîntul „sufi¬ 
cientă". Ceea ce vrea să spună că evoluţia vieţii nu poate să fie 
socotită, în liniile ei mari, ca un progres de la o fază de 
inadaptare la o tot mai desăvîrşită adaptare a fiinţelor în 
raport cu o pretinsă ambianţă statică. Trebuie să postulăm, 
evident, şi o evoluţie cît priveşte raportul dintre fiinţe şi am¬ 
bianţă. Punerea în lumină a articulaţiilor unei atare evoluţii va 
aduce însă în discuţie concepte mai subtile decît sunt acelea 
care circulă în mod curent. Evoluţia, cît priveşte raportul din¬ 
tre fiinţă şi ambianţă, comportă, credem, sensuri divergente, şi 
acestea, precum ne este permis a presupune, în funcţie tocmai 
de cele două moduri evolutive ce le-am schiţat, adică pe de o 
parte în funcţie de evoluţia prin specializare a unor organe, şi 
pe de altă parte în funcţie de evoluţia prin constituire de noi 
niveluri de organizare a vieţii. Viaţa nu progresează de la stări 
de inadaptare la stări de adaptare. Perspectiva aceasta e falsă. 
Vom avea prilejul de a arăta că viaţa evoluează fie de la o stare 

de suficientă armonie în raport cu ambianţa la stări de tot mai 
intime adaptări (procesul acesta duce cu timpul la o particu¬ 
lară îngustare a orizontului ambiant), fie de la o stare de sufi¬ 
cientă armonie în raport cu o anume ambianţă la o stare de 
suficientă armonie cu o ambianţă dezmărginită sau de volum 
crescut faţă de cea anterioară. Diverşi naturalişti au făcut în 
ultimele decenii ample cercetări asupra proceselor evolutive 
ale vieţii, fără de a ajunge însă la o definire tot atît de precisă 
precum cea enunţată, a sensurilor divergente în care se rea¬ 
lizează aceste procese evolutive. Fireşte că deocamdată nu am 
făcut decît să anunţăm ideea, o idee ce ne va călăuzi în expu¬ 
nerile ce vor urma. Cu această idee de-abia schiţată, ne situăm 
dincolo de schema spenceriană. Suntem pe cale de a adopta 
puncte de vedere şi de a atinge o serie de chestiuni ce solicită 
ample lămuriri pentru care urmează să ne luăm răgazul ne¬ 
cesar. 

O singură observaţie mai ţinem să facem aici, înainte de a 
încheia cele cîteva notaţii critice asupra ideilor ce şi le făcea 
Spencer despre „evoluţie". Atragem anume luarea-aminte 
asupra unui mod cu totul particular de evoluţie ce are loc 
uneori în strînsă legătură cu procesele de specializare a 
organelor. Acest mod evolutiv consistă nu atîtîntr-o compli¬ 
care tot mai definită a organelor, cît într-o simplificare sau 
într-o unilateralizare crescîndă a acestora. Dăm ca exemplu 
evoluţia piciorului la cal de la forma iniţială cu cinci degete, 
cînd animalul era o mică fiinţă de pădure, pînă la forma actu¬ 
ală cu o singură copită, cînd animalul devine fiinţă de stepă (a 
se vedea Planşa IV). 


SPECIALIZARE ŞI NIVEL DE ORGANIZARE 


în capitolul precedent am început să vorbim despre o dis¬ 
tincţie ce se face, în legătură cu evoluţia vieţuitoarelor, între 
procese de specializare organică şi procese datorită cărora se 

ajunge la niveluri tot mai înalte de organizare a fiinţei. Aceas¬ 
tă distincţie se impune, fie că viaţa o privim în fazele ei de 
evoluţie prin etape lente aproape imperceptibile, fie că o pri¬ 
vim în fazele ei discontinue de adevărate mutaţii. Atrăgeam 
luarea-aminte a cititorilor că naturaliştii se arată de cîtva timp 
tot mai atenţi la disocierea ce se poate opera între evoluţia 
prin specializare şi evoluţia de nivel. Această chestiune o 
socotim drept una dintre cele mai delicate ale biologiei, şi 
avem sentimentul că aici este încă mult de lucru. Distincţia 
între cele două procese urmează să fie evidenţiată prin cît mai 
multe din laturile ei. Întîiul mare teoretician al evoluţionis- 
mului, Lamarck, a presimţit-o, dar a lăsat toată chestiunea 
într-o regretabilă ceaţă. Mai tîrziu, naturaliştii au estompat şi 
puţinul întrezărit de către Lamarck. Numai recent interesul 
biologilor a fost îndrumat spre reluarea întregului complex de 
întrebări. 

Din partea noastră, ne vom strădui să arătăm dacă printre 
faptele mai recent luminate de unii biologi moderni nu se 
găsesc eventual unele ce-ar putea să fie puse la contribuţie în 
vederea evidenţierii distincţiei ce ne preocupă şi a cărei deo¬ 
sebită importanţă, mai vîrtos pentru problemele antropo- 
genezei, ni se pare că trebuie chiar de pe acum subliniată. în 
investigaţia ce-o întreprindem, vom lua ca punct de plecare 
cercetările ce s-au făcut cu privire la raportul dintre vieţui¬ 
toare şi ambianţele lor. Tot mai mult naturaliştii au renunţat 
de a lua în studiu organismul viu în chip izolat, hotărîndu-se 
a-1 trata, din contră, în strînsă legătură cu mediul. Se vorbeşte 
astfel cu accentuată insistenţă despre unitatea sau mai precis 
despre „complexul organism —mediu". Noţiunea aceasta de 
„complex organism-mediu" a fost impusă biologiei din 
partea mai multor naturalişti de orientare teoretică foarte 
diferită. Astfel naturalişti ca Le Dantec sau Rabaud au încer¬ 
cat să introducă în biologie această noţiune, acordîndu-i o 
semnificaţie de circuit fizico-chimic. Alţi naturalişti, precum 
Marcel Prenant sau rusul Lîsenko, au acceptat şi ei noţiunea, 
dînd însă „complexului organism-mediu“ înţelesul unei uni¬ 
tăţi dialectice. In perspectiva unei concepţii foarte personale, 

şi-a făcut un nume prin studiile sale cu privire la „complexul 
organism-mediu" şi naturalistul Uexkull. 

Nu s-ar putea susţine că lui Uexkull i-ar reveni meritul de 
a fi descoperit raportul intim ce există între organism şi am¬ 
bianţă, căci în generalitatea sa acest aspect a fost sesizat, cre¬ 
dem, chiar din momentul cînd în mintea omenească s-a trezit 
interesul faţă de fenomenele vieţii. Uexkull a studiat însă sub¬ 
tilităţile, de multe ori uluitoare, şi gradul de intimitate ce 
intervin în relaţiile dintre vieţuitoare şi ambianţele lor. Astfel 
văzute lucrurile, acest naturalist poate fi socotit ca părinte al 
doctrinei mediilor ( Umweltlebre ). Că în această calitate el a 
căzut jertfă exagerării este prea adevărat, întrucît el ar vrea să 
reducă într-un fel toată filozofia vieţii la această doctrină. De¬ 
sigur că materialul de observaţie în conexiune cu problema 
„organism-mediu“, material pus în lumină de Uexkull, este 
de real interes pentru biologie; nu e mai puţin adevărat însă că 
tocmai „filozofia" pe care acest cercetător şi-o permite în 
marginea materialului rămîne îndoielnică. In toate cercetările 
sale filozofice, Uexkull recurge la mijloace de expresie ce ţin 
de domeniul sensibilităţii, ceea ce face ca divagaţiile sale de 
această natură să plutească într-o atmosferă mai mult artistică 
decît ştiinţifică. Uexkull „muzicalizează" biologia, încercînd, 
după propria sa mărturie, să scrie „partitura" vieţii şi a naturii. 
Lui Uexkull organismul cu procesele sale îi apare astfel ca un 
„joc de clopote", iar linia vieţii naturalistul o sesizează ca o 
„melodie". Obiectele ce fac parte din lumea împrejmuitoare a 
unei fiinţe şi-ar avea, după părerea sa, „tonurile" lor specifice. 
In general, organismul ar fi o compoziţie muzicală, consistînd 
în „puncte", mediul putînd să fie socotit ca alcătuit din tot 
atîtea „contrapuncte". Metafora e seducătoare, dar rămîne 
metaforă. Este anevoie de întrezărit ce avantaje obţine bio¬ 
logia de pe urma unei atare muzicalizări a vieţii. în general, 
Uexkull încearcă să evite interpretarea vieţii ca „mecanism", şi 
aceasta probabil fiindcă el îşi dă seama că orice „maşină" e, în 
această calitate a ei, un produs al omului, iar viaţa, socotită ca 
maşină, ar implica şi ea un autor — ceea ce ne-ar duce de-a 
dreptul în teologie. Uexkull evită această primejdie, dar cade 

în cealaltă extremă şi interpretează organismul ca operă de 
artă, uitînd că „opera de artă“, ca şi maşina, este tot un produs 
al omului. Pentru o sensibilitate artistică, neapărat că inter¬ 
pretările lui Uexkiill prezintă un oarecare interes, dar un filo¬ 
zof care nu e dispus să renunţe la concepte nu va înţelege de 
ce ar substitui conceptelor biologice alte concepte mai vagi, 
de provenienţă artistică şi, în speţă, descinzînd tocmai din 
teoria muzicii. Viaţa este oricum un produs al naturii şi, ca 
atare, ea nu este în esenţă comparabilă nici cu „maşina" şi nici 
cu „opera de artă" — produse condiţionate de existenţa geniu¬ 
lui uman şi care îşi au rosturile şi semnificaţiile lor în ordine 
umană. 

Ne vom ţine deci la distanţa cuvenită faţă de filozofia hii 
Uexkiill, îngăduindu-ne să valorificăm în expunerile biologice 
ce urmează numai unele fapte ce par suficient asigurate şi 
asupra cărora s-au oprit cercetările naturalistului. 

Să vedem care ar fi aceste fapte. Uexkiill priveşte fiinţele 
animale ca subiecte vii care, din ansamblul condiţiilor cosmice 
exterioare, din ambianţa obiectivă, înregistrează numai anu¬ 
mite momente şi aspecte cărora ele, animalele, le răspund prin 
reacţii pline de sens. Momentul şi aspectele sesizate de un ani¬ 
mal din ansamblul condiţiilor date şi cărora el le răspunde cu 
reacţii de-un profil mai mult sau mai puţin precis constituie 
„lumea împrejmuitoare" sau „mediul" animalului ( Umwelt ). 
Mediul unui animal nu este aşadar niciodată totalitatea 
condiţiilor cosmice în care trăieşte animalul, ci numai o sec¬ 
ţiune decupată din acest ansamblu. Aceasta este o primă şi 
esenţială delimitare a sensului acordat de Uexkiill conceptului 
de „lume împrejmuitoare" sau mediu. Să exemplificăm. Una 
din ilustrările elocvente la care Uexkiill recurge pentru a-şi 
pune în lumină conceptele este aceea a căpuşei. Căpuşa este, 
precum se ştie, o mică insectă care, după dobîndirea prin 
metamorfoză a stadiului adult, se alimentează cu sînge de 
mamifer. Căpuşa e dotată cu simţuri extrem de reduse: ea nu 
vede şi nu aude. Femela, după ce a fost fecundată, se urcă 
pînă-n vîrful unui tufiş, unde stă la pîndă în aşteptarea vre¬ 
unui mamifer asupra căruia să cadă sau care s-o ia cu părul 

sau cu lîna sa. Simţul olfactiv al căpuşei se dovedeşte deosebit 
de sensibil la mirosul acidului butiric ce-1 emană glandele 
sebacee ale tuturor mamiferelor. Cînd un mamifer trece pe 
sub tufiş, căpuşa înregistrează cu promptitudine prezenţa lui 
şi-şi dă drumul să cadă pe el. Un fin simţ al temperaturii 
trădează insectei dacă a căzut pe un mamifer sau nu. Dacă şi-a 
nimerit prada, atunci căpuşa se înfige în pielea mamiferului 
şi-i pompează sîngele. Dacă animalul n-a fost mamifer, atunci 
căpuşa îl părăseşte şi urcă iarăşi pînă-n vîrful tufişului, unde 
aşteaptă un nou prilej. Ospăţul de sînge e singular, căci, după 
ce s-a săturat, căpuşa cade la pămînt unde-şi depune ouăle şi 
moare. S-a dovedit prin experienţe ingenioase că insecta e lip¬ 
sită nu numai de simţul vederii şi al auzului, ci şi de simţul 
gustului. Lumea împrejmuitoare a insectei este deci alcătuită 
exclusiv din semnalele ce i le comunică un vag simţ general al 
luminii cu care este înzestrată pielea ei — şi îndeosebi din 
semnalele mirosului (în speţă semnalul acidului butiric) şi ale 
simţului temperaturii. Reacţiile căpuşei se găsesc însă în emi¬ 
nent acord cu aceste semnale, încît cu ajutorul înregistrării lor 
ea îşi împlineşte rostul vital, izbutind să se reproducă. 

Un alt exemplu. Se cunosc sunetele înalte ce le emit liliecii 
în zborul lor nocturn. Aceste sunete sunt un fel de semnale 
prieteneşti după care ei se recunosc unii pe alţii. Prada lor este 
îndeosebi un fluture de noapte. S-a remarcat că aceşti fluturi 
de noapte îşi curmă brusc zborul de îndată ce se aud în preaj¬ 
mă sunetele înalte ale liliecilor. Dat fiind că liliecii îşi prind 
prada numai în zbor, fluturii se pot salva prin simpla lor 
aşezare. Şi acum urmează latura senzaţională a situaţiei. La un 
examen microscopic, s-a descoperit că fluturele de noapte 
posedă un aparat auditiv alcătuit exclusiv din două rezona¬ 
toare ce înregistrează numai sunetele specifice liliecilor. Ori- 
cîte sunete ar exista în această lume, fluturii de noapte nu aud 
decît sunetele produse de lilieci. Pentru restul lumii sonore, 
fluturii de noapte sunt absolut surzi. Lumea împrejmuitoare a 
fluturilor de noapte se reduce deci, sub raportul sonorităţii, la 
sunete ce le dau liliecii, dar aceasta e tocmai suficient pentru 
ca ei să-şi apere existenţa în condiţiile date. O mai amplă lume 

împrejmuitoare sonoră, constituind un balast, i-ar deruta. 
Datorită structurii lor anatomice, fluturii de noapte decu¬ 
pează deci din lumea sonoră numai elementele care pentru ei 
sunt de o importanţă vitală. 

Un alt exemplu. Rîma obişnuită, fiinţă pe care cei mai 
mulţi dintre noi am fi dispuşi să ne-o închipuim foarte puţin 
dotată pentru viaţă, este capabilă în raport cu ambianţa ei să 
efectueze o operaţie foarte complexă. Ea trage în cavitatea 
îngustă unde locuieşte frunze de tei sau de cireş ce-i servesc 
atît ca hrană cît şi ca scut. Pentru a putea să fie trasă în canal, 
frunza trebuie să se înfăşoare întocmai, iar pentru ca acest 
lucru să fie cu putinţă, frunza trebuie prinsă de la vîrf, iar nu 
de la bază (a se vedea Planşa V). Operaţia inversă nu reuşeşte. 
Cum se face că rîma nu greşeşte şi nu apucă frunza de la 
bază? Rîma nu posedă organe şi simţuri ce i-ar înlesni recu¬ 
noaşterea frunzelor după forma lor. S-a constatat însă prin 
diverse experienţe că rîma posedă un foarte fin simţ al gustu¬ 
lui, datorită căruia ea deosebeşte vîrful frunzei de orice altă 
parte a acesteia. Lumea împrejmuitoare a rîmei se reduce la 
aceste semnale receptate prin gust, care sunt tocmai suficiente 
pentru ca vieţuitoarea să reacţioneze, pe baza constituţiei sale 
organice, cu o remarcabilă justeţe în raport cu ambianţa 
obiectivă. 1 Cercetări ample, efectuate atît de Uexkiill cît şi de 
alţi naturalişti, au scos la iveală fapte ce confirmă presu¬ 
punerea că organismele îşi au într-adevăr lumea lor împrej¬ 
muitoare specifică. Aceste cercetări legitimează cu noi date 
introducerea în biologie a conceptului de „complex orga- 
nism-mediu“ asupra căruia s-au oprit şi cercetările altor na¬ 
turalişti, efectuate sub alte unghiuri de vedere. 

Din parte-ne, ne vom ocupa de aceste fapte într-o ordine 
de idei în care ele nu au fost valorificate de către Uexkiill. 
Problema în cadrul căreia vom încerca să valorificăm fapte de 
natura celor arătate este aceea a distincţiei ce se poate opera 


1 A se vedea I. von Uexkiill, Bedeutungslekre, Barth Verlag, 
Leipzig, 1940, şi Streifziige durch die Umwelten von Tieren und 
Menschen, Spnnger Verlag, Berlin, 1934. 

între evoluţia prin specializare şi evoluţia de nivel. Desco¬ 
peririle în legătură cu lumile împrejmuitoare, care variază de 
la fiinţă la fiinţă, ne pun la îndemînă argumente ce pledează 
pentru existenţa reală a două feluri de evoluţii. Faptele evi¬ 
denţiate în perspectiva doctrinei despre lumile împrejmui¬ 
toare ne îndreptăţesc să atribuim în general animalelor anume 
conformaţii mai mult sau mai puţin specifice, datorită cărora 
ele stau într-un raport de convenienţă cu anume momente şi 
aspecte ale ambianţei cosmice obiective. Atare fapte pot să fie 
studiate nu numai în perspectivă statică, cum a făcut Uexkull; 
ele pot fi privite şi în perspectivă evolutivă, pentru a urmări 
tocmai procesul de specializare căruia îi sunt supuse organis¬ 
mele în raport cu ambianţa. Şi dacă ne hotărîm să considerăm 
faptele în perspectiva aceasta evolutivă, este chiar de la început 
indicat să facem unele combinaţii şi socoteli. 

Să ne întrebăm care sunt condiţiile teoretice ale procesului 
evolutiv graţie căruia organismele se „specializează" în raport 
cu ambianţa. Spre a răspunde la această întrebare, se cere să 
luăm în considerare o fază mai puţin evoluată din procesul de 
specializare. Intr-o asemenea fază, e de presupus că animalul 
se găseşte, pe baza constituţiei sale organice, într-un raport de 
suficientă armonie faţă de ambianţa obiectivă (această sufi¬ 
cientă armonie este o stare perturbabilă, îngăduind şi stări 
critice de tensiune divers gradată). Să precizăm. Intr-o fază 
încă neevoluată a specializării sale, animalul se manifestă ca şi 
cum ar sta în particulare raporturi cu anume momente şi as¬ 
pecte ale ambianţei pe care, printr-o considerare abstractă, le 
putem designa prin majusculele A, B, C, D. Acestor momente 
şi aspecte, animalul le răspunde plin de sens (privind lucrurile 
statistic) prin reacţiile indicate prin literele a, b, c, d. Vom pre¬ 
supune acum că animalul este adus încetul cu încetul sau din- 
tr-o dată în situaţia de a trăi într-o ambianţă în care sunt date 
numai condiţiile A şi B, celelalte condiţii modifieîndu-se sau 
dispărînd. Care ar putea să fie consecinţele unei asemenea 
schimbări cît priveşte situarea animalului ? Răspunsul nu este 
tocmai anevoie de găsit. Faţă de situaţia modificată, animalul 
poate fi organic angajat într-un proces de evoluţie, datorită 
căruia reacţiile sale posibile de mai înainte, a şi b , se vor spe- 

cializa, iar reacţiile posibile c şi d vor regresa, putînd chiar să 
se stingă cu timpul. Acest proces de specializare permite să fie 
imaginat în sensul că reacţiile a şi b vor dobîndi un profil mai 
complex, iar sub raport funcţional — o mai mare precizie. 
Aceasta înseamnă că reacţiile a şi b nu vor mai răspunde 
numai condiţiilor A şi B ale ambianţei, ci şi unor subcondiţii 
ale acestora, adică lui A p A 2 , A } şi B p B 2 , B p subcondiţii 
cărora animalul le replica pînă aici numai cu reacţii de un pro¬ 
fil mai general (a şi b j. Animalul este acum capabil de reacţiile 
a p a 2 , a } -bj, b 2 , b } . In faza luată în considerare ca punct de 
plecare, animalul înregistra din ambianţa cosmică obiectivă 
momentele şi aspectele A, B, C, D. Acum, după o hotărîtă 
avansare în procesul de specializare, animalul va înregistra din 
ambianţa cosmică obiectivă numai momentele şi aspectele 
A şi B, dar pe acestea el le va sesiza şi în submomentele şi sub- 
aspectele lor ( A p A 2 , A } şi B p B v B p ) pentru care înainte nu 
avea o rezonanţă particulară. Lumea împrejmuitoare a ani¬ 
malului, ca să vorbim în terminologia lui Uexkiill, fusese alcă¬ 
tuită din semnalele înregistrabile A, B, C, D şi i se răspundea 
prin reacţiile a, b, c, d\ iar pe urmă, lumea împrejmuitoare a 
animalului este alcătuită din semnalele înregistrabile A şi B, cu 
subcondiţiile sale A p A,, A } şi B p B 2 , B 3 , şi i se răspunde prin 
reacţiile a p a 2 , a } şi b p b 2 , b y Suntem deci autorizaţi a afirma 
că, datorită procesului evolutiv de specializare organică prin 
care trece animalul, ambianţa acestuia se îngustează, devenind 
însă interior mai diferenţiată în porţiunea ce continuă a juca 
un rol în raport cu vieţuitoarea. Este de interes să mai ştim că, 
în regulă generală, un organism poate să fie antrenat într-un 
proces de specializare în două chipuri, şi anume: întîi prin 
aceea că ambianţa îndură modificări naturale, pierzînd unele 
momente şi aspecte dintre acelea ce o caracterizează; şi al 
doilea prin aceea că o anume specie organică este constrînsă 
prin economia circumstanţelor ambiante să evolueze prin 
specializări în direcţii divergente. Animalul care iniţial reac¬ 
ţiona la condiţiile A, B, C, D se ramifică în două tipuri 
diferite, dintre care unul se specializează sub raportul reac¬ 
ţiilor ii şi b, iar celălalt tip sub raportul reacţiilor c şi d. 
Evident, teoretic se poate concepe si un alt mod de speciali- 

/.ire, şi anume în sensul că animalul care răspunde ambianţei 
,'l, B, C, D prin reacţiile a, b, c, d să se specializeze în toate 
direcţiile inerente conformaţiei sale, obţinînd în cele din urmă 
posibilitatea reacţiilor a p a 2 , a } -b p b 2 , b } -c p c y c } -d p d P d y 
Fxperienţa biologică ne sfătuieşte însă să considerăm acest caz 
ca pur teoretic. Oricum, chiar admiţînd că s-ar realiza uneori, 
prin excepţie, şi acest mod, este de remarcat că nici pe această 
cale nu s-ar ajunge la o dezmărginire a ambianţei iniţiale, ci 
doar la o diferenţiere interioară a ei. 

Faţă de aceste conjecturi cît priveşte procesele de spe¬ 
cializare organică, se impune să luăm în discuţie evoluţia vieţii 
în tot ansamblul ei. Care sunt şansele ce se oferă vieţii, pre- 
supunînd că ea evoluează numai prin proces de specializare 
organică ? Dacă evoluţia vieţii s-ar fi efectuat totdeauna numai 
prin procese de specializare organică, situaţia generală ni se 
pare că ar urma să fie astăzi aceea că cele mai evoluate fiinţe ar 
trebui să aibă ambianţa cea mai îngustă (şi de o extremă dife¬ 
renţiere a ariei sale interioare). Situaţia reală în care se găsesc 
actualmente vieţuitoarele cele mai evoluate nu este însă deloc 
aceasta. Lumea împrejmuitoare a fiinţelor superior organizate 
este în regulă generală mai vastă şi mai complexă decît a 
fiinţelor inferior organizate. Este aceasta o constatare faptică 
controlabilă, şi cei ce s-au ocupat cu studiul lumilor împrej¬ 
muitoare ale animalelor ne-o spun cu toată hotărîrea. Ce 
urmează însă din toate acestea? Urmează de-aici un lucru: 
evoluţia vieţii pe pămînt nu s-a putut face exclusiv prin pro¬ 
cese de progresivă specializare organică — aceasta ar fi dus la 
rezultatul că vieţuitoarele ar răspunde cu tot mai multă insis¬ 
tenţă, subtilitate şi supleţe unor condiţii ambiante treptat mai 
restrînse, un proces care ar fi manevrat viaţa în grave fun¬ 
dături. Evoluţia vieţii pe pămînt trebuie să fi avut deci loc şi 
prin altfel de procese, prin procese datorită cărora s-au obţi¬ 
nut niveluri de organizare tot mai înalte, iar concomitent şi o 
progresivă dezmărginire a ambianţei. Cei ce s-au închinat 
studiului lumilor împrejmuitoare şi-au făcut cercetările în 
perspectiva unilaterală, statică, evitînd în chip regretabil să 
exploateze faptele în sensul unei viziuni evolutive cu privire la 
viaţă. Faptele în chestiune pot fi invocate însă şi în vederea 

unor consideraţii de principiu cu privire la direcţiile posibile 
ale evoluţiei biologice în general. Din conjecturile teoretice ce 
se pot face în legătură cu faptele desfăşurate, se degajează o 
dată mai mult concluzia netă că există două feluri de evoluţie 
a organismelor: una dintre acestea consistă în procese de spe¬ 
cializare a organelor şi conduce inevitabil la o particulară 
comprimare a ambianţei; a doua, mult mai relevantă, consistă 
în procese datorită cărora se realizează niveluri de organizare 
tot mai înalte şi duce la o progresivă dezmărginire a ambi¬ 
anţei. Pentru a explicita evoluţia de nivel, să ne imaginăm că 
un organism trăieşte într-o ambianţă obiectivă, în raporturi 
reactive cu momentele şi aspectele A, B, C, D. Să presupunem 
că la un moment dat ambianţa vieţuitoarei se dilată, îmbo- 
găţindu-şi peisajul cu aspectele M, N, O, P. Pentru vieţui¬ 
toare, împrejurarea ar putea să devină un prilej spre a se sălta 
la un nou nivel de organizare. Declanşată de împrejurări 
externe, evoluţia de nivel rămîne totuşi, în esenţă, susţinută, 
promovată de factori intrinseci vieţii. Elucidarea acestor fac¬ 
tori este o sarcină a viitorului. Oricum, la noul său nivel, 
organismul se dovedeşte apt de reacţii în raport cu o ambianţă 
mai amplă decît fusese ambianţa sa anterioară. 

Recunoaştem că, examinînd în sine şi numai pentru sine o 
anume fază evolutivă a unui organism, ajungem foarte uşor 
într-o situaţie echivocă, deoarece cel mai adesea e dată posi¬ 
bilitatea teoretică de a o privi, fie ca produs al evoluţiei prin 
specializare, fie ca produs al evoluţiei de nivel. în concret, 
numai examenul fazelor succesive ca atare ne poate oferi 
lămuriri în ce măsură e vorba despre rezultatul unei evoluţii 
prin specializare sau despre rezultatul unei evoluţii de nivel. 
Există fireşte şi atîtea cazuri care, chiar prin indiciile con¬ 
crete, se demască ca efect al specializării organice; de amintit 
ar fi îndeosebi cazurile de supraspecializare. în această ordine 
de observaţii, e bine să nu pierdem din vedere un lucru: în 
fapt, precum vom mai avea ocazia să arătăm, avem de-a face 
totdeauna cu o suprapunere a celor două feluri de evoluţii. 
Cele două feluri de procese îşi spun totdeauna cuvîntul acu- 
mulîndu-şi în divers dozaj efectele în toate structurile şi 
formele vieţii. Vom avea în alte capitole ocazia de-a arăta că 

evoluţia prin specializare porneşte totdeauna de la o consti¬ 
tuţie realizată printr-o evoluţie de nivel. La fel vom avea 
ocazia de-a arăta că un anume stadiu de specializare poate să 
pună zăgazuri unei evoluţii de nivel, sau chiar s-o facă im¬ 
posibilă. Se va vedea de asemenea, ceea ce este de o extremă 
importanţă, că poate să existe o evoluţie de nivel ce se men¬ 
ţine în chip accentuat pe această linie, evitînd pe cît cu putinţă 
specializările. Raporturile dintre cele două feluri de procese 
evolutive, de nivel şi de specializare, sunt deci multe şi di¬ 
verse. Dar asupra acestui spectacol vom reveni. 

Studiul raporturilor dintre organisme şi ambianţele lor 
poate fi excepţional de fertil. Făcut sub unghi static, acest stu¬ 
diu îmbogăţeşte cunoştinţele în ceea ce priveşte structura şi 
reacţiile vieţuitoarelor. Făcut sub unghi dinamic, ne deschide 
ochii asupra eterogenităţii proceselor evolutive ca atare, pu- 
nîndu-ne la dispoziţie şi un criteriu de efectivă diferenţiere a 
proceselor în chestiune. De îndată ce suntem aduşi în situaţia 
de a putea face o comparaţie între două sau mai multe faze 
evolutive ale unuia şi aceluiaşi tip organic, e suficient să ne 
întrebăm dacă această evoluţie a dus la particulara comprimare 
sau la caracteristica dezmărginire a ambianţei, spre a hotărî 
dacă procesul trebuie privit ca unul ce se realizează pe linia 
specializării sau ca unul ce se face pe linia evoluţiei de nivel. 

Nu încape îndoială că Lamarck a întrezărit ceva din toată 
această complexă situaţie atunci cînd opera distincţia între 
procesele de adaptare şi procesul de perfecţionare a vieţui¬ 
toarelor. El nu a stăruit însă îndeajuns asupra distincţiei, 
despărţindu-se prea repede de empirie şi făcînd, potrivit obi¬ 
ceiului său, prea repede saltul spre teorie; de asemenea, el a 
mai derutat şi prin termenul de „perfecţionare", pe care l-a 
lăsat totuşi în completă negură. Mai tîrziu s-a făcut apoi că 
Darwin a renunţat la o atare distincţie, şi se poate bănui ce 
influenţă a avut autoritatea lui cît priveşte neglijarea sistema¬ 
tică a acestei chestiuni. Iată cîteva cuvinte ale marelui natura¬ 
list englez avînd evidente puncte de incidenţă cu problema ce 
trebuie să ne preocupe: „Am dat, spune Darwin, numele de 
selecţie naturală acestui principiu de conservare sau de per¬ 
sistenţă a celui mai apt. Acest principiu duce la perfecţionarea 

fiecărei creaturi în raport cu condiţiile organice şi anorganice 
ale existenţei sale şi, în consecinţă, în cele mai multe cazuri, la 
ceea ce se poate considera ca un progres al organizării." 1 Sau: 
„. fiinţele plasate pe trepte inferioare ale scării de organizare 
sunt mai variabile decît acelea care ocupă vîrful. Cred că prin 
inferioritate în scară trebuie să se înţeleagă aici că diferitele 
părţi ale organizaţiei nu au decît un slab grad de specializare 
pentru funcţii particulare." 2 Rezultă din aceste texte că Dar- 
win estompa distincţia, susţinînd o teză destul de simplistă cu 
privire la procesele de specializare şi de organizare pe scara 
evoluţiei. Se va vedea cum cu opinii atît de nediferenţiate nu 
se mai putea face faţă, la un moment dat, problemelor ce se 
puneau minţii omeneşti în legătură cu evoluţia vieţii pe pămînt. 


ANTROPOGENEZA 
ŞI NOILE EI PROBLEME 


Am expus în cele de mai înainte ideile generale în per¬ 
vazul cărora urmează să punem problema originii omului. 
Intenţia ce ne călăuzeşte cînd abordăm această chestiune 
este printre altele aceea de a arăta în ce măsură doctrina cla¬ 
sică a evoluţionismului cît priveşte geneza omului se găseşte 
depăşită de rezultatele ultimelor cercetări ştiinţifice. Atît 
problema genezei omului cît şi aceea a structurilor specific 
antropologice au fost amplu şi cu mare pasiune dezbătute 
în deceniile din urmă. Se remarcă de cîtva timp o serioasă 
tendinţă de a revizui atîtea din ideile lui Darwin, fără ca 
aceasta să ducă însă la abandonarea perspectivei evolu¬ 
ţioniste ca atare. Potrivit învăţăturii evoluţioniste clasice, 
omul ar descinde dintr-o anume formă de antropoide, dis¬ 
părută, dar care şi-ar mai avea încă reprezentanţi (modi¬ 
ficaţi) în antropoidele actuale, precum gibonul ( Hylobates ), 


1 Charles Darwin, op. cit., ed. cit., p. 141. 

2 Ibidem, p. 161. 

urangutanul (Pitbecus satyrus), cimpanzeul (Troglodytes ni¬ 
ger) şi gorila (Troglodytes gorilla ).’ în perspectiva doctrinei 
evoluţioniste clasice şi a ideilor lui Darwin cu privire la om, 
s-au efectuat ample studii comparate între om şi antropoide. 
Ceea ce a interesat mai întîi pe linia acestor cercetări au fost 
asemănările ce incontestabil se pot constata între om şi cele¬ 
lalte primate. Toate aceste asemănări care se impun oarecum 
de-a dreptul ochiului nostru păreau să confirme opinia că în 
cursul evoluţiei o fiinţă destul de asemănătoare cu maimuţele 
superioare actuale a părăsit viaţa prin copaci, specifică antro¬ 
poidelor, şi, coborîndu-se pe pămînt, s-a adaptat încetul cu 
încetul la viaţa acestui mediu care-i impunea poziţia verticală. 
Aşa este văzută devenirea „omului". După cercetarea exhaus¬ 
tivă a asemănărilor în chestiune, era firesc ca atenţia cercetă¬ 
torilor să se îndrepte pe urmă şi spre examinarea deosebirilor 
ce există între om şi antropoide. Recolta acestor noi cercetări 
este deosebit de bogată. Atît de bogată, încît în faţa noilor 
rezultate comparative naturaliştii şi filozofii se văd constrînşi 
de a pune problema originii omului şi altfel decît a fost pusă 
mai înainte. Asistăm astfel de-o bucată de vreme la un specta¬ 
col ce trebuie înregistrat. Ideile lui Darwin cît priveşte geneza 
omului îndură atacuri după atacuri. Şi nu ne referim la 
atacurile teologice care s-au ţinut lanţ şi care s-au executat în 
numele unei concepţii creaţioniste. Nu. E vorba despre ata¬ 
curi din partea unor naturalişti care tatonează terenul în vede¬ 
rea unor concepţii noi, de natură tot evoluţionistă. Va trebui 
să ne obişnuim cu ideea că a admite evoluţionismul nu ne 
obligă însă să acceptăm necondiţionat teoria că omul ar des¬ 
cinde dintr-un antropoid mai mult sau mai puţin asemănător 
antropoidelor actuale. Ştiinţa şi filozofiaîncep să bănuiască că 
problema originii omului comportă şi alte perspective. 

Dacă se face abstracţie de unele nedumeriri exprimate 
încă de mai înainte de unii naturalişti în legătură cu linia file- 
tică a omului aşa cum o înţelegea evoluţionismul clasic, se 
cuvine să subliniem aici deosebita importanţă ce revine lucră- 


1 Numele ştiinţifice acceptate astăzi sunt urangutan (Pongo ţygmaeus), 
cimpanzeu (Pan troglodytes), gorilă (Gorilla gorilla) ( n.ed.). 

rilor prin care anatomul şi antropologul Hermann Klaatsch 
(1863-1906) inaugurează cercetările pe linia ce ne va intere¬ 
sa de aici încolo. Operele masive în care Klaatsch şi-a expus 
ideile cu privire la evoluţia omului sunt: Geneza şi evoluţia 
genului uman (1902) şi Devenirea omenirii şi geneza culturii 
(ed. a Il-a, 1922). 1 De o excepţională însemnătate ni se pare 
scurtul studiu al aceluiaşi autor, apărut încă de mai înainte, în 
1899, în revista Globus. Amintim că studiul acesta, intitulat 
„Poziţia omului în rîndul mamiferelor, îndeosebi al pri¬ 
matelor şi modul său de devenire într-o formă mai in¬ 
ferioară", a fost scris la iniţiativa revistei şi cuprinde o 
succintă expunere a ideilor desfăşurate de autor la un congres 
al antropologilor ce-a avut loc în acelaşi an. Ideile lui 
Klaatsch au provocat atunci reacţia negativă a celor mai de 
seamă antropologi. Numai în anii din urmă ideile lui 
Klaatsch încep să fie mai just apreciate. 

Dat fiind că în acest capitol, ca şi în cele ce mai urmează, 
ne vom referi la diverse ere geologice 2 , ne permitem să dăm o 
tablă cronologică a lor. 



Hermann Klaatsch pune problema originii omului în cadru 
evoluţionist. Sub raportul principiilor, naturalistul rămîneun 


1 în original: Weltall und Menschheit şi Das Werdegang der Menschheit 
und die Entstehung der Kultur ( n.ed .). 

2 Numele acceptate astăzi pentru perioadele erei paleozoice sunt cam- 
brian, silurian, devonian, carbonifer şi permian, iar ale erei mezozoice sunt 
triasic, jurasic şi cretacic [n.ed.). 

darwinian; el operează chiar insistent cu principiul selecţiei 
naturale. Totuşi, Klaatsch parvine, pe temei de studii com¬ 
parate asupra omului şi a antropoidelor, să susţină că între om 
şi antropoide (actuale sau dispărute) ar exista un cu totul alt 
grad de înrudire decît acela admis din partea reprezentanţilor 
clasici ai evoluţionismului. După părerea lui Klaatsch, omul se 
deosebeşte anatomic-morfologic de toate antropoidele actuale 
şi dispărute în aşa măsură, că ar fi cu totul deplasat să se 
mai afirme că omul ar descinde dintr-o formă antropoidă. 
Klaatsch opinează că înrudirea dintre om şi antropoide ar fi 
fost de fapt mult mai depărtată, întrucît toate maimuţele, inclu¬ 
siv antropoidele, şi, la rîndul său, omul ar deriva dintr-o formă 
de mamifer prosimian, rădăcină din care maimuţele şi omul 
s-ar fi dezvoltat chiar de la început pe linii divergente. Redusă 
la atît, opinia emisă din partea lui Klaatsch nu ne impresio¬ 
nează prea mult, căci s-ar putea susţine în replică că printr-o 
asemenea ipoteza naturalistul nu face decît să împingă pe linia 
filetică pe strămoşul comun al maimuţelor şi al omului. Aşa 
ar fi, dacă naturalistul n-ar da şi unele lămuriri suplimentare 
care arată cît de adîncă i-a fost privirea în această chestiune. 
Klaatsch precizează că, din presupusul mamifer prosimian 
originar, antropoidele s-ar fi dezvoltat cu totul altfel decît 
omul. Antropoidele ar fi trecut prin procese de „specializare" 
a extremităţilor şi a dentiţiei, cîtă vreme omul ar fi evoluat în 
alt sens, păstrînd tocmai extremităţile şi dentiţia într-o formă 
mai primitivă. Extremităţile şi dentiţia omului prezintă deci 
forme mai apropiate de formele echivalente ale mamiferului 
prosimian originar. Ar urma de aici că antropoidele manifestă 
unele forme mai specializate decît sunt ale omului, ceea ce ar 
impune totodată şi concluzia că omul nu poate să derive 
dintr-o formă antropoidă. Iată întîiul pas într-o mare pro¬ 
blemă. Credem că nu ne înşelăm afirmînd că prin ipoteza lui 
Klaatsch se atrăgea întîia oară în chip mai apăsat atenţia că 
vieţuitoare ce sunt inferioare altora pot să prezinte totuşi 
unele aspecte mai evoluate în sensul specializării decît sunt as¬ 
pectele echivalente la fiinţele superioare. în această ordine de 
observaţii, Klaatsch ţine să remarce bunăoară că mamiferele 

păstrează anume detalii primitive ce se găsesc la peşti, cîtă 
vreme aceleaşi detalii au dispărut la saurieni în urma unui 
proces de specializare. Evident, saurienii sunt fiinţe inferioare 
mamiferelor. Totuşi, mamiferele păstrează unele particula¬ 
rităţi mai primitive decît sunt echivalentele la saurieni. Sau un 
alt exemplu destinat să ilustreze situaţia. Klaatsch susţine că 
organe precum mîna prehensivă şi piciorul prehensiv, proprii 
atîtor vieţuitoare, trebuie să reprezinte forme foarte vechi; ele 
se găsesc la om şi din plin la antropoide. Să nu pierdem însă 
din vedere că la alte mamifere aceste organe s-au specializat 
cu totul în alt sens — de exemplu sub forma copitelor la vite, 
la cal. în perioada trias, aceste forme ale mîinii prehensive şi 
ale piciorului prehensiv erau răspîndite la reptile. De unde 
urmează că antropoidele conservă unele particularităţi mai 
primitive decît sunt echivalentele la alte mamifere de-o con¬ 
formaţie de ansamblu evident inferioară lor. Un alt exemplu. 
Cît priveşte degetul opozabil de la mîna omului şi de la mîna 
şi piciorul antropoidelor, Klaatsch emite opinia că ar fi vorba 
despre o întocmire prefigurată în razele înotătoarei primor¬ 
diale a peştilor originari din care derivă toate vertebratele te¬ 
restre. Această particularitate s-a pierdut însă la cele mai 
multe vertebrate prin specializări în alte direcţii, dar s-a păs¬ 
trat bunăoară parţial în linia mamiferă, îndeosebi la om şi la 
antropoide. 

Ideea aceasta a conservării unor particularităţi primitive la 
fiinţe relativ superioare altor fiinţe - altor fiinţe în alcătuirea 
cărora aceleaşi particularităţi au evoluat prin specializare, 
pierzîndu-se sau modificîndu-se radical —, ideea aceasta, zi¬ 
cem, o găsim deosebit de fericită. Ea ni se pare justă, indiferent 
de valabilitatea ei în cazurile speciale indicate de Klaatsch. Cu 
intuiţia sa, Klaatsch pregătea de fapt terenul pentru viitoare 
cercetări care s-au dovedit atît de fertile. Ideea apare la Klaatsch 
ca reflex imediat al unor observaţii, fiind încă departe de a se 
închega sub forma unui principiu aparte de evoluţie. 

Această intuiţie iniţial justă a condus însă pe autorul ei, din 
nefericire, şi spre unele gînduri care foarte uşor puteau să 
degenereze în fabulos. Din faptul că omul ar păstra în consti- 

tuţia sa unele particularităţi foarte vechi, Klaatsch scotea con¬ 
cluzia, dezvoltată într-o întreagă teorie, că fiinţa umană nu ar 
fi apărut numai în cuaternar, cum în chip curent se susţine, ci 
mult mai curînd. Omul ar fi o fiinţă foarte veche, ce ar fi 
apărut chiar în mezozoic. Aceasta este concluzia „teoreti¬ 
cianului" Klaatsch. Intervenea aici în socotelile lui Klaatsch o 
eroare logică ce-1 arunca de-a dreptul şi iremediabil în fabu¬ 
laţie. De aici, apoi, pînă la teoria spectaculoasă, dar cu totul 
intenabilă a lui Edgar Dacque, de mai tîrziu, că natura ar fi 
realizat ideea de om în ere geologice străvechi, în diverse sti¬ 
luri biologice, era oarecum o poartă deschisă. Privind lucrurile 
cu mai multă atenţie şi cu suficientă pondere, devine clar că 
Hermann Klaatsch nu avea nici un drept să deducă din anume 
particularităţi străvechi ale omului asupra vechimii omului ca 
atare în procesul de evoluţie a vieţii pe pămînt. E învederat 
lucru că „primitivismele" omului, dacă există, nu pot consti¬ 
tui o dovadă de vechime decît pentru ele însele, dar nu pentru 
om ca fiinţă privită integral. 

Şi acum alte cîteva lămuriri în ceea ce priveşte distincţia 
fundamentală pentru problematica evoluţiei, distincţie ce ur¬ 
mează să ia de acum, şi chiar sub ochii noştri, o înfăţişare tot 
mai reliefată. Am pus, credem, suficient în lumină în ce mă¬ 
sură Klaatsch întrezăreşte deosebirea ce ar putea să existe 
între o evoluţie prin specializare şi o evoluţie care duce la 
tipuri superioare de fiinţe. E vorba despre aceeaşi distincţie, 
circumscrisă doar prin alţi termeni, ce fusese bănuită aproape 
o sută de ani mai înainte din partea lui Lamarck. Dar ce 
neaşteptate consecinţe desprinde Klaatsch din această idee, şi 
anume în legătură tocmai cu originea omului! Lamarck vor¬ 
bea despre „adaptare" şi despre „perfecţionare". Ambii ter¬ 
meni şi îndeosebi ultimul se pretează, ce-i drept, la echivocuri 
intolerabile. Lamarck nu s-a ostenit cîtuşi de puţin să arate în 
ce consistă mai marea „perfecţiune" a planurilor arhitectonice, 
potrivit cărora sunt alcătuite organismele de nivel superior 
faţă de cele de nivel inferior. Lamarck se găsea fără îndoială pe 
urmele unei distincţii operante, dar această distincţie rămînea 
la el, şi mult timp după el, neconturată. Ba la Darwin şi la toţi 

care se menţin prin hogaşele trase de el, distincţia bănuită se 
spălăceşte din nou, în sensul că termenii ei nu mai sunt priviţi 
ca eventuale indicii pentru intervenţia unor principii etero¬ 
gene în procesele evolutive ale vieţii. Evoluţia este văzută mai 
sumar, ca un proces ce se efectuează numai în direcţia dife¬ 
renţierii şi a specializării. (Iată că recent, nu mai departe decît 
chiar şi un filozof de orientare biologistă cum este Arnold 
Gehlen, autorul unei antropologii de care vom mai avea prile¬ 
jul să ne ocupăm, se întreabă într-o clipă de paroxism al 
nedumeririi ce ar putea să însemne în definitiv organizarea de 
tip mai înalt, dacă nu o mai vădită specializare. 1 ) Distincţia ce 
ne preocupă va rămîne de altfel şi la Klaatsch simplu numai 
indicată, căci el nu dă precizări. Există însă atîţia alţi biologi 
care pledează în favoarea distincţiei. Cităm la întîmplare nu¬ 
mele unui Le Roy sau al unui Woltereck. Dacque aderă de 
asemenea la distincţia în chestiune, căzînd însă victimă unor 
fantezii teoretice care sunt mai mult „fabulaţie" decît „teo¬ 
rie". Prin ce se deosebeşte la aceşti autori evoluţia de nivel de 
evoluţia prin specializare? Dacque susţine următoarele: 
„Superior şi inferior cît priveşte tipul înseamnă că un orga¬ 
nism ca reprezentant al unui tip formal nu posedă numai un 
mai mare număr de organe, nici numai o mai mare sau mai 
redusă diferenţiere a configuraţiei sale; superior este un tip de 
organizare atunci cînd diferenţierea şi înmulţirea organelor 
este totodată mai unitar închegată. Specializată sau nespecia¬ 
lizată poate să fie însă cutare sau cutare specie în cadrul 
oricărui tip mai înalt sau inferior." 2 Ca exemplificare a spe¬ 
cializării, a se vedea Planşele VI şi VII. Cît priveşte evoluţia 
prin specializare şi evoluţia de nivel, ne găsim desigur în faţa 
unui material documentar susceptibil de a fi prelucrat în sen¬ 
sul unei distincţii tot mai reliefate; ne găsim însă aici şi în faţa 
unor semne de întrebare. Cercetărilor ştiinţifice li se deschide 
aici un larg cîmp de osteneli. Ambiţia noastră este de a aduce, 


1 Arnold Gehlen, Der Mensch, Junker und Diinhaupt Verlag, Berlin, 
1940, p. 132. 

2 Eduard Dacque, Die Erdzeitalter, ed. cit., p. 474. 

după posibilităţi, şi cu toată precauţia impusă de împrejurări, 
unele noi contribuţii la soluţionarea unei chestiuni ce con¬ 
tinuă să păstreze atîtea ascunsuri iritante. Ne aflăm, cu alte 
cuvinte, înrolaţi într-un front de tatonări. Vom căuta să defi¬ 
nim, poate cu mai multă precizie, unele noţiuni şi să punem în 
mai hotărît relief sensul intrinsec al fenomenelor biologice în 
discuţie. 

Am văzut în alt capitol că distincţia între evoluţia de nivel 
şi evoluţia prin specializare organică este susceptibilă de o 
clarificare ce lasă în urmă indicaţiile ce le primim de la bio¬ 
logii actuali. Vrem să spunem că în evoluţia de nivel urmează 
să vedem şi altceva decît numai o înmulţire şi diferenţiere a 
organelor care la rîndul lor s-ar prezenta tot mai unitar înche¬ 
gate, după cum se susţine. Fără îndoială că priveliştea aceasta 
a diferenţierii şi complicării este grosso modo o realitate deplin 
controlabilă. Dar mai există, precum arătăm, şi alte aspecte 
care ţin de raportul dintre organism şi ambianţă, aspecte ce 
permit o disociere şi mai hotărîtă între cele două feluri de 
evoluţie. Prin evoluţia de specializare organică se ajunge tot¬ 
deauna la o cu totul particulară îngustare a ambianţei, proprie 
unui organism de un anume nivel constituţional, cîtă vreme în 
evoluţia de nivel descoperim tendinţa vieţii spre dezmărgi- 
nirea ambianţei. Un atare criteriu distinctiv ni se pare operant 
şi mai limpede decît criteriul, real şi el, şi eficace, dar mai 
anevoios cît priveşte aplicarea, al centralizării crescînde, căreia 
i-ar fi supus un sistem organic în evoluţia de nivel. Evoluţia 
de nivel, o dată constatată ca fapt, e susceptibilă de-o seamă 
de consideraţii de caracter „interpretativ". împrejurarea că 
există o asemenea evoluţie ce duce la o progresivă dezmăr- 
ginire a ambianţei ar putea să aibă semnificaţia unei tot mai 
hotărîte afirmări a relativei autonomii proprii vieţii în raport 
cu condiţiile externe. în acord de ansamblu cu concepţia evo¬ 
luţionistă modernă, vom atribui vieţii posibilitatea de a pro¬ 
duce sisteme, tipuri, forme organice. Afirmînd aceasta, nu 
pretindem că actualmente cunoaştem toată tehnica interioară, 
că să zicem aşa, şi toţi factorii inerenţi proceselor de evoluţie. 
Există fără îndoială încă atîtea enigme ce-şi aşteaptă dezle- 

garea. Mai putem apoi afirma, fără de a ceda prea mult ispitei 
speculative, că viaţa, trebuind să-şi realizeze modurile şi 
funcţiile, structurile şi formele în condiţii cosmice date , nu se 
va putea afirma deplin autonom. Viaţa este constrînsă să ac¬ 
cepte, într-un chip sau altul, în sistemele ei şi aceste condiţii. 
Viaţa îşi va realiza deci modurile şi funcţiile, structurile şi 
formele în condiţiile ce-i sunt date, racordîndu-le la acestea 
cel puţin în sensul unei „suficiente armonii". De altminteri, 
rămîne clar că orice sisteme organice care eventual nu s-ar 
găsi în raport de aproximativă convenienţă cu ambianţa cos¬ 
mică ar fi desfiinţate sub presiunea acesteia. Raportul de con¬ 
venienţă ce-1 presupunem între organisme şi ambianţă lasă loc 
fireşte şi atîtor contradicţii, datorită cărora organismul con¬ 
cret se va găsi în permanentă luptă cu ambianţa concretă. 
Pentru ca un organism să poată susţine însă permanenta luptă 
cu ambianţa, ni se pare că trebuie să admitem în prealabil un 
raport strict de suficientă armonie între organism şi ambianţă. 
E clar de exemplu că un organism terestru n-ar putea susţine 
lupta cu ambianţa dacă ar fi pus în condiţiile vidului interste¬ 
lar. Să urmărim acum această situaţie în consecinţele ei. Pe de 
o parte, e de observat că ambianţa îşi exercită influenţa şi pre¬ 
siunea asupra vieţii şi dincolo de concesiile pe care viaţa le 
face prin alcătuirea unor sisteme organice oarecum general 
racordate la condiţiile externe. Efectul acestei presiuni din 
partea ambianţei asupra vieţii este evoluţia acesteia din urmă 
prin specializare. Sub presiunea condiţiilor externe, viaţa va 
tinde, pe de altă parte, să-şi afirme relativa autonomie, făcînd 
ambianţei numai anume concesii strict necesare; această ten¬ 
dinţă poate să ducă la realizarea unor organizări de nivel 
superior, caracterizate printr-o crescîndă dezmărginire a am¬ 
bianţei. Viaţa are deci două soluţii spre a răspunde presiunilor 
ambiante, şi anume: o soluţie concesivă de modificări, prin 
care, specializîndu-se, ea se adaptează cu tot mai mare pre¬ 
cizie la o ambianţă tot mai îngustă, şi o soluţie de afirmare, 
prin realizarea unor constituţii organice superioare datorită 
cărora se ajunge la o dezmărginire a ambianţei. în cele două 
mari procese evolutive ale ei, viaţa se arată condusă de două 

tendinţe polare: una, de afirmare a relativei sale autonomii, 
tendinţă ce duce la organizări de nivel tot mai înalt şi care 
implică o anume rezervă faţă de specializări organice, şi a 
doua, de concesii făţişe făcute ambianţei, tendinţă ce duce 
treptat-treptat la o adaptare de precizie în raport cu ambianţa. 

Luînd în specială considerare cele două tendinţe polare de 
care ni se pare dominată viaţa, vom remarca în cele din urmă 
că în fiecare dintre ele găsim raportaţi unul la celălalt cei doi 
factori: viaţa şi natura; dar de fiecare dată cu alt accent. în 
tendinţa de afirmare a autonomiei sale, atîta cîtă are, viaţa nu 
se realizează niciodată fără de o raportare minima, strict nece¬ 
sară, la condiţiile externe, la natură. în tendinţa de adaptare 
făţişă, prin specializări organice, a vieţii, condiţiile externe 
sunt implicate ca factor decisiv, întrucît de astă dată viaţa 
apucă drumul maximelor concesii în raport cu natura. Doza¬ 
jul acestor tendinţe, prezente în orice moment de evoluţie a 
vieţii, diferă infinit, de la caz la caz, prin accentul ce cade cînd 
mai mult pe una, cînd mai mult pe cealaltă dintre ele. Viaţa cu 
formele ei nu se poate deci înţelege numai prin tendinţa de 
adaptare făţişă, prin specializări organice, la ambianţă — as¬ 
pect ce a atras îndeosebi atenţia biologilor. Pentru înţelegerea 
vieţii, trebuie să admitem şi o tendinţă de afirmare a autono¬ 
miei ei ca atare, ce duce la niveluri de organizare treptat supe¬ 
rioare şi la o crescîndă dezmărginire a ambianţei. Dar o ase¬ 
menea tendinţă de afirmare implică şi o anume rezervă faţă de 
adaptare sau o anume sfială adaptativă. 


PROBLEMA PRIMITIVISMELOR BIOLOGICE 


Ipotezele ce le enunţa Klaatsch cu privire la unele pretinse 
„primitivisme" ale omului au rămas, dacă se trece cu vederea 
efectul de senzaţie de-o clipă, fără de ecou în lumea ştiinţifică. 
Au trebuit să se scurgă vreo douăzeci şi cinci de ani pînă cînd, 

în sfîrşit, o seamă de naturalişti să înceapă a se osteni mai sis¬ 
tematic întru elucidarea chestiunii. 

Material informativ mai bogat destinat să ilustreze parti¬ 
cularităţile oarecum „neevoluate", proprii omului în com¬ 
paraţie cu ale antropoidelor, a adus anatomul olandez L. Bolk, 
care în anul 1926 publica un studiu, Problema antropoge- 
nezeP, cuprinzînd nu numai rezultatele unor investigaţii 
atente şi agere, ci şi o seamă de foarte ciudate formulări teo¬ 
retice asupra cărora urmează să ne pronunţăm. Studiul lui 
Bolk a produs în momentul publicării o justificată uimire 
printre naturalişti. Materialul documentar privitor la par¬ 
ticularităţile omului, prezentate ca rămase în urmă faţă de 
structurile şi formele echivalente ale antropoidelor, era cu 
adevărat impresionant. Cel puţin surprinzătoare rămînea însă 
„teoria" lui Bolk prin care se încerca o explicaţie a morfolo¬ 
giei şi fiziologiei umane. Spre a preîntîmpina orice echivoc, ne 
permitem să anunţăm chiar înainte de a expune observaţiile şi 
ideile lui Bolk că, din parte-ne, suntem dispuşi a lua în dez¬ 
batere informaţiile naturalistului olandez cu privire la struc¬ 
turile şi formele umane — dar atît. „Teoria" sa ni se pare atît 
de întortocheată, că nu ne putem pronunţa asupra ei decît în 
sensul unei categorice nonacceptări. în conexiune cu acest 
studiu de antropologie, n-am putut să consultăm decît o dare 
de seamă pe care Bolk însuşi a făcut-o asupra ideilor sale în 
Comptes rendus de VAssociation des anatomistes (Nancy, 
1926, p. 80). 

Bolk începe prin a constata că în timpurile noi cercetările 
antropologice şi studiul anatomiei comparate erau dominate 
de perspectiva genealogică şi de problema descendenţei. 
Metoda şi punctele de vedere în chestiune şi-au dat roadele, 
dar, susţine Bolk, a sosit momentul ca forma umană să fie stu¬ 
diată mai de aproape şi în sine, fără de alterările pe care opti- 


1 Din nefericire, în împrejurările actuale ne-a fost cu neputinţă să ne 
procurăm studiul lui Bolk. E foarte probabil că nici un exemplar din această 
lucrare nu se găseşte în ţara noastră. Pe vremuri, găsindu-ne în străinătate, 
am avut însă prilejul de a citi acest studiu curînd după apariţie. 

ca descendenţei le-ar aduce în această problemă. întrebarea ce 
şi-o pune Bolk este următoarea: Care era forma strămoşului 
uman şi care a fost factorul principal datorită căruia omul şi-a 
obţinut forma actuală? Pentru a da răspuns primei părţi a 
chestiunii, Bolk e de părere că trebuie soluţionată mai întîi 
partea a doua, prin cercetarea formei umane în ea însăşi. Bolk 
este convins că teoriile curente nu sunt suficiente pentru a 
înţelege geneza formei umane. Şi, în continuare, Bolk declară 
că are suficiente motive de a crede că pe măsură ce se vor 
descoperi tot mai multe forme dispărute soluţionarea proble¬ 
mei antropogenezei cu ajutorul acestor documente istorice va 
deveni de fapt tot mai anevoioasă. Bolk va încerca deci să ia 
din nou contact cu concretul antropologic. El se va întreba: 
Care este esenţialul omului ca organism şi care este esenţialul 
omului ca formă? O latură a chestiunii este de ordin fizio¬ 
logic, cealaltă de ordin anatomic. Cercetările lui Bolk au 
pornit iniţial de la o observaţie întîmplătoare. Naturalistul a 
remarcat la un oarecare adult un număr de particularităţi ce 
reprezentau tot atîtea corfdiţii normale, dar pasagere, la fe¬ 
tusul uman, care au devenit însă permanente la adultul în 
discuţie. Cu toate că era vorba despre un caz clinic, remarca 
în chestiune s-a transformat în idee călăuzitoare pentru cer¬ 
cetările ulterioare ale lui Bolk. Ideea era aceea a persistenţei 
proprietăţilor fetale. Studiind mai tîrziu dezvoltarea filogene- 
tică a dinţilor umani, Bolk dovedeşte că primul molar are drept 
origine un dinte de lapte devenit „persistent". Noţiunea de per¬ 
sistenţă a proprietăţilor fetale lua cu aceasta o înfăţişare con¬ 
cretă chiar în sfera normalităţii biologice. Acelaşi gînd părea 
să se confirme apoi şi în legătură cu alte date ce aveau să fie 
puse în lumină. Bolk a studiat felul cum este situată gaura 
occipitală la craniul uman şi la acela al maimuţelor. Părerea 
generală a evoluţioniştilor era că particularităţile anatomice 
ale omului derivă din condiţii simieşti 1 şi că gaura occipitală, 
situată la om în centrul bazei craniene, şi-a cucerit această 


1 De la subst. lat. simius = maimuţă; simian denumeşte un subordin de 
mamifere primate evoluate (n.ed.). 

poziţie printr-o dislocare dinapoi spre înainte — aceasta ca o 
consecinţă a ridicării omului pe două picioare. Contrar opi¬ 
niei curente, Bolk emite părerea, coroborată pe o serie de 
fapte, ce arată că poziţia centrală a găurii occipitale la om este 
poziţia primară la fetuşii tuturor primatelor. De altfel, şi la 
fetuşii celorlalte mamifere poziţia găurii occipitale este tot¬ 
deauna mai aproape de centrul bazei craniene decît la aceleaşi 
mamifere în faza adultă (a se vedea Planşa VIII, Fig. 1-4). 

Bolk notează în continuare că, în timp ce la toate celelalte 
primate gaura se apropie în cursul dezvoltării de polul occi¬ 
pital al craniului, la om ea persistă în poziţia sa primitivă. 
Poziţia centrală a găurii occipitale faţă de baza craniului la om 
n-ar fi după Bolk o urmare, ci, din contră, una din cauzele 
ridicării pe două picioare a omului. încetul cu încetul şi după 
o seamă de confirmări concrete, ideea persistenţei particula¬ 
rităţii fetale devine astfel la Bolk baza înţelegerii formei uma¬ 
ne. Proprietăţile somatice esenţiale ale omului, adică acelea 
prin care omul se distinge de celelalte primate, ar avea toate o 
notă comună: ele ar fi particularităţi fetale permanentizate. în 
ontogeneza celorlalte primate, aceste particularităţi sunt tran¬ 
zitorii , la om — definitive. Vom vedea numaidecît care anume 
particularităţi ar mai putea veni în discuţie în acest sens. 
Particularităţile ce le vom enumera mai la vale se constată şi la 
maimuţe în cursul ontogenezei; cîtă vreme însă la maimuţe 
particularităţile ce le vom indica sunt înlocuite prin trăsături 
mai specializate, la om ele se definitivează. Observaţii de atare 
natură l-au îndrumat pe Bolk spre concluzia că diferenţa ca¬ 
racterelor somatice umane faţă de ale maimuţelor constă în 
înfăţişarea lor fetală. De aici apoi ideea de ansamblu: toate 
particularităţile la care se face aluzie s-au găsit şi la strămoşii 
cei mai primitivi ai omului, „dar numai în timpul unei scurte 
durate a vieţii lor fetale, ca nişte condiţii pasagere". E aici 
nucleul ideativ în jurul căruia s-a închegat „teoria fetalizării" 
antropogenezei prin care naturalistul olandez şi-a cîştigat o 
senzaţională faimă de original antropolog. „într-un anume 
sens, susţine Bolk, omul poate să fie definit ca fetus de primat 
devenit capabil de a se reproduce." Omul ar fi un fetus de 

maimuţă maturizat ca atare. Teoria formulată astfel are desi¬ 
gur o înfăţişare pointată şi nu trebuie luată tocmai ad litteram. 
Ar fi vorba la om de o oprire a dezvoltării. Cauza acestei 
opriri n-ar putea să fie, după Bolk, decît internă — în nici un 
caz externă. Problema antropogenezei nu ar fi, cu alte cuvin¬ 
te, de natură filogenetică, ci ontogenetică. Drept factor intern 
ce duce la fetalizare, Bolk indică un „principiu al retardării" a 
cărui influenţă s-ar remarca de-a lungul întregii vieţi umane în 
comparaţie cu a tuturor mamiferelor (a se vedea Planşa VIII, 
Fig. 1-4). Influenţa acestui principiu al retardării s-ar înteţi 
mereu în cursul evoluţiei umane, de unde ar urma printre 
altele că omul rasei Neandertal poseda bunăoară dantura com¬ 
pletă la o vîrstă mai tînără decît omul actual. Neandertalensul 
devenea, cu alte cuvinte, mai repede adult. Întorcîndu-se la 
chestiunea iniţială anatomică şi fiziologică întru elucidarea 
căreia a întreprins toate investigaţiile, Bolk ne îmbie răspun¬ 
surile ce urmează: esenţialul formei umane este rezultatul 
unei fetalizări, esenţialul existenţei fiziologice a omului este 
consecinţa unei retardări a funcţiilor sale. Căutînd să dea apoi 
o soluţie şi întrebării: Care ar putea să fie cauza retardării 
progresive a curentului vital la strămoşii omului şi, în conse¬ 
cinţă, cauza fetalizării ?, Bolk se hotărăşte să propună ipoteza 
unei modificări în funcţionarea sistemului endocrin. Se ştie 
că hormonii pot să accelereze sau să retardeze procesele de 
dezvoltare. 

înainte de a trece mai departe, e cazul să enumerăm toate 
acele particularităţi „nediferenţiate" ale omului de care se 
ocupă Bolk nu numai descriptiv, ci şi ca „teoretician". Aceste 
particularităţi sunt: 

1. Ortognatismul (plasarea maxilarelor sub cavitatea 
craniană). La antropoide avem de-a face cu un prognatism 
mai mult sau mai puţin pronunţat. La fetusul antropoid se 
constată un ortognatism evident, dar pasager. 

2. Absenţa părului (o fază şi în ontogene:za antropoi¬ 
delor). 

3. Dispariţia pigmentului din piele, păr şi ochi. 

4. Forma de scoică a urechii. 

5. Cuta mongolică. 

6. Poziţia centrală a găurii occipitale. 

7. Greutatea relativ mare a creierului. 

8. Persistenţa suturii craniene. 

9. Labia majoră la femeie. 

10. Conformaţia mîinii şi a piciorului. 

11. Forma bazinului. 

12. Poziţia orientată ventral a fantei genitale la femeie. 

Naturalistului olandez îi revine meritul de a fi făcut un 
foarte serios pas înainte în cercetarea particularităţilor umane 
de înfăţişare „nedezvoltată“ pe care printre cei dintîi le între¬ 
zărise odinioară Klaatsch, fără de a le fi dat vreo explicaţie. 
Ne găsim aici în faţa unor observaţii de o deosebită impor¬ 
tanţă, peste care nici o cercetare nu mai poate să treacă indi¬ 
ferentă. Bolk, neîndoios un genial anatom, excepţional dotat 
pentru observaţie, nu se menţine însă în cadrul strict al exami¬ 
nării faptelor; el aspiră frenetic spre teoretizare, dar, ca teo¬ 
retician, Bolk se dovedeşte a fi cu totul incapabil de a ieşi din 
anume obişnuinţe proprii biologului care gîndeşte aproape 
„medical" chiar şi atunci cînd îi incumbă sarcina de a se ridi¬ 
ca pe un plan mai filozofic. Teoria sa cu privire la antro- 
pogeneză este, pentru sentimentul nostru, atît de incredibilă, 
încît din capul locului ne simţim obligaţi a bănui că undeva în 
aceste speculaţii teoretice s-au furişat ipoteze insuficient con¬ 
trolate. La atare născociri fantezist-medicale ar putea adera 
numai o mentalitate grav atinsă de deformaţii profesionale. 
Nu e tocmai greu să dăm de urma presupunerilor ce s-au stre¬ 
curat fără de nici o justificare în toată această curioasă alcă¬ 
tuire teoretică. 

Una dintre supoziţiile susceptibile de a fi bănuite de in¬ 
consistenţă se referă la strămoşii primordiali ai omului, despre 
care se susţine că ar fi avut şi ei toate particularităţile primitive 
ca şi omul actual, dar numai în răstimpul unei scurte durate a 
vieţii lor fetale, ca nişte condiţii pasagere. Strămoşii primor¬ 
diali ai omului ar fi desfăşurat deci după fazele lor fetale par¬ 
ticularităţi mai „ specializate “ decît sunt cele ale omului actual, 

Evident, dacă privim procesul ce a dus la omul actual astfel, 
va trebui să admitem că în constituţia strămoşilor primari a 
intervenit un specific factor de „fetalizare", de „retardare", 
care ar permite, la urma urmelor, să fie imaginat ca fiind de 
natură endocrină. Spre a te opri la o asemenea concluzie, ar fi 
fost însă necesar să se examineze în prealabil dacă într-adevăr 
fiinţe mai „specializate" sub raport organic decît omul actual 
pot sau nu să figureze printre strămoşii omului! 

O a doua presupunere ce şi-a făcut loc pe căi piezişe în 
teoria lui Bolk este aceasta: omul s-ar reduce în ansamblul 
său, sub raport anatomic-fiziologic, exclusiv la particulari¬ 
tăţile mai „nedezvoltate" în asemănare cu particularităţile 
echivalente ale antropoidelor. Bolk susţine cu toată hotărîrea 
că ceea ce este specific uman sub un unghi biologic în com¬ 
paraţie cu antropoidele reprezintă particularităţi fetale de¬ 
finitive ca atare. Or, nouă ni se pare că tocmai aici, într-o 
asemenea presupunere cu totul insuficient verificată, urmează 
să căutăm eroarea fundamentală de care s-a făcut vinovat natu¬ 
ralistul olandez. Ce dificultăţi s-ar pune de-a curmezişul teo¬ 
riei lui Bolk dacă s-ar arăta că omul se deosebeşte de antro¬ 
poide şi printr-o seamă de structuri şi particularităţi ce 
marchează un nivel de organizare mult superior? în cazul 
acesta, ipoteza factorului retardant de natură endocrină ce ar 
interveni în evoluţia omului ar cădea, căci este învederat lucru 
că un asemenea factor ar trebui să influenţeze toate particu¬ 
larităţile umane, ceea ce ar zădărnici realizarea nivelului de 
organizare superior omului. E clar că teoria lui Bolk, potrivit 
căreia omul ar fi doar un fetus de maimuţă maturizat ca atare, 
stă sau se anulează concomitent cu cele două supoziţii rele¬ 
vate mai înainte. Mai tîrziu, cînd vom încerca să lămurim 
mănunchiul de particularităţi „nediferenţiate", „nespecializate" 
ale omului, se va vedea de ce ţinem aşa de mult să punem 
chiar de pe-acum o barierăîntre stările faptice descoperite de 
Bolk şi „teoria" sa, în faţa căreia nu ne putem suprima senti¬ 
mentul că rămîne o teorie construită într-o perspectivă de 
ochean deformat, o teorie caricaturală. 

în lumina teoriei sale ont ogenetice de „fetalizare" a forme¬ 
lor umane, Bolk consideră a.şadar toate particularităţile speci¬ 
fic umane drept „embrionare", în asemănare cu particularităţile 
echivalente la antropoide. Alţi naturalişti care, fie pe urmele 
lui Bolk, fie independent de el, s-au ocupat cu aceste particu¬ 
larităţi, şi anume majoritatea lor în perspectivă filogenetică, 
înclină să socotească aceste particularităţi ca „primitivisme". 
în dorinţa de a completa informaţiile cu privire la cercetările 
ce au urmat pe aceeaşi linie, vom adăuga că în ultimele 
două-trei decenii cunoştinţele au fost mult amplificate. Nu 
este cazul de a intra prea mult în detalii şi nici de a preciza 
contribuţia personală a diferiţilor naturalişti la îmbogăţirea 
cunoştinţelor în conexiune cu problema ce se pune; menţio¬ 
năm însă cîteva nume mai importante de naturalişti care au 
lucrat şi s-au ostenit în această direcţie: Mijsberg, Westen- 
hofer, Naef-Ziirich, Adloff, Osborn, Frechkop, Schindewolf, 
Werth, Graser etc. 

Ce alte descoperiri au făcut aceşti naturalişti cu privire la 
„primitivismele" omului ? Relevăm cîteva rezultate ale cerce¬ 
tărilor în această direcţie, efectuate cu o grijă şi cu o atenţie 
mereu sporite. 

Se ştie că la mamifere partea craniană şi partea feţii stau în 
raport de inversă proporţionalitate. Cu cît e mai dezvoltată 
cutia craniană, păstrătoarea creierului, cu atît mai redusă apare 
proeminenţa feţii. La antropoide, botul e încă deosebit de 
masiv în comparaţie cu partea cerebrală. La om, faţa rămîne 
oarecum retrasă sub cavitatea cerebrală. în legătură cu aceas¬ 
tă situaţie, este de relevat un amănunt simptomatic: în ge¬ 
neral, mamiferele manifestă în fazele embriologice, cît priveşte 
proporţia dintre cutia craniană şi faţă, indici mai apropiaţi de 
ai omului şi că indicii ce se găsesc la aceleaşi mamifere adulte 
se distanţează apoi faţă de ai omului. De unde ar urma că pro¬ 
porţia în chestiune la om reprezintă o stare mai „primitivă" 
decît proporţiile ce se constată asupra celorlalte mamifere 
adulte. 

Un alt amănunt: se ştie că dinţii au la om o poziţie verti¬ 
cală, indiferent că e vorba de forme adulte sau embrionare. La 

celelalte mamifere adulte, poziţia dinţilor e piezişă, cîtă vreme 
în faze embriologice dinţii lor se cracterizează prin poziţia 
verticală, ca la omul adult. Omul ar conserva deci o poziţie a 
dinţilor care este, filogenetic, mai primitivă. 

Dar mai sunt şi alte fapte puse recent în lumină în legătură 
cu problema primitivismelor umane. Se ştie bunăoară că maxi¬ 
larul uman are formă de potcoavă, în timp ce la antropoide el se 
alungeşte. Deosebit de simptomatic rămîne faptul că maxilarul 
în formă de potcoavă îl regăsim la semimaimuţe, ceea ce ar con¬ 
stitui o dovadă că maxilarul-potcoavă al omului reprezintă o 
formă mai primitivă decît maxilarul alungit al antropoidelor. 

O altă particularitate primitivă la om ar fi lipsa diastemei 
dintre canini şi premolari. Prezenţa diastemei e atestată la 
toate antropoidele (diastema se produce cînd caninii se trans¬ 
formă în colţi sfîşietori). 

La om, premolarii dinapoia caninilor au două vîrfuri ase¬ 
menea molarilor, ceea ce reprezintă o particularitate mai 
primitivă decît este vîrful unic la premolarii antropoidelor, 
premolari ce s-au specializat la fel cu caninii acestora. 

Tot în legătură cu problema filogenetică a dinţilor, s-a mai 
descoperit că nonproeminenţa caninilor, caracteristică omu¬ 
lui, este o particularitate ce se găseşte şi la cele mai inferioare 
mamifere placentare, la inscctivore, ceea ce ar îngădui o in¬ 
terpretare în sensul că nonproeminenţa caninilor la om ar fi 
un primitivism. Este ştiut cît a dat de gîndit evoluţioniştilor 
clasici tocmai acest fenomen al nonproeminenţei caninilor la 
om! Darwin explica acest fenomen printr-un proces de „re¬ 
ducţie" sau de „adaptare secundară" consecvent faptului că 
omul s-ar fi civilizat, recurgînd la ustensile tehnice — ceea ce 
ar fi făcut de prisos proeminenţa caninilor. Dar nu mai 
departe decît Spencer a întrezărit dificultăţile chestiunii. 1 El se 
îndîrjeşte să arate nonsensul unei explicaţii a acestui fenomen 
prin „selecţie" naturală". La rîndul său, Spencer încerca să 
lămurească fenomenul recurgînd la factorul lamarckian, la 
posibilitatea de transmitere prin ereditate a unei funcţii do- 


1 Herbert Spencer, Principes de Biologie , Paris, 1877, p. 552. 

bîndite! Ar fi vorba, după părerea lui Spencer, despre dimi¬ 
nuarea gradată a unei funcţii în urma dispariţiei din viaţa 
omului a unor obiceiuri sălbatice. Date fiind însă toate incer¬ 
titudinile în care pluteşte încă „factorul lamarckian“, nu ni se 
pare nelaloc să ne întrebăm dacă fenomenul nu ar putea să fie 
mai just prezentat ca un primitivism. 

Cît priveşte extremităţile cu cinci degete ale omului, o sea¬ 
mă de naturalişti înclină tot mai mult să le privească drept o 
particularitate foarte primitivă, aceasta din motivul că încă în 
paleozoic s-a putut constata existenţa foarte răspîndită a unor 
vertebrate de uscat, înzestrate cu extremităţi cu cinci degete, 
întîiul opozabil. S-ar putea susţine într-o atare ordine de idei 
că la mamiferele primate s-au păstrat aceste extremităţi faţă de 
care, bunăoară, lopeţile de scormonit ale sobolului, sau aripa 
liliacului, sau laba leului, sau copita calului reprezintă organe 
evident mai „evoluate" sub raportul specializării organice. 

O altă curioasă primitivitate proprie fiinţei umane a fost 
relevată asupra unei etape din procesele ei embriologice. Un 
cercetător a examinat embrioni umani foarte tineri, găsind că 
aceştia trec printr-o foarte clară fază de gastrulaţie, fază care 
la celelalte mamifere apare ştearsă pînă la nerecunoaştere. De 
reţinut ar fi că în embriologia umană faza de gastrulaţie se 
manifestă cu o claritate plastică, cum o întîlnim doar la Am- 
phioxus, vertebratul cel mai inferior. 

Nu puteam lăsa nemenţionate observaţiile ce le făcea odi¬ 
nioară Mijsberg, un alt naturalist olandez, tocmai în anii cînd 
Bolk îşi anunţa descoperirile. Pe urmele lui Bolk, Mijsberg 
descoperea şi el unele structuri, forme umane de-o înfăţişare 
mai „embrionară" decît este aceea a echivalenţelor la antro¬ 
poide, astfel: conformaţia rinichilor şi un aspect precum acela 
al lui penis pendulus la om. 1 


1 In expunerea foarte sumară a rezultatelor cercetărilor într-un sector 
atît de puţin cunoscut biologiei, ne-am limitat la indicarea principalelor date. 
Ampla literatură de specialitate în legătură cu problema primitivismelor 
umane se găseşte larg dezbătută în studiul de mari proporţii Der Mensch 
(Arnold Gehlen, 1940) care, în condiţiile precare de informare şi de cer¬ 
cetare ştiinţifică ale anilor de război, ne-a fost şi nouă de un deosebit folos. 

Cei mai mulţi dintre naturaliştii care au studiat aceste par¬ 
ticularităţi umane ajung la concluzia că omul nu poate să des- 
cindă dintr-un tip antropoid. Dar despre aceasta mai la vale. 

Va recunoaşte oricine, după datele ce s-au perindat pe 
dinaintea noastră, că materialul destinat a dovedi că omul con¬ 
servă în structura sa şi în forma sa o seamă de particularităţi 
mai primitive nu numai decît ale antropoidelor, dar uneori şi 
decît ale tuturor celorlalte mamifere, sau în unele cazuri poate 
chiar decît ale reptilelor, este impresionant. Să nu pierdem din 
vedere apoi nici împrejurarea că acest cîmp de cercetări ne 
mai rezervă desigur şi alte surprize. Explorările întreprinse 
pînă acum pe această arie nu ni se par exhaustive. Ideea că 
fiinţa cea mai înalt şi mai complex organizată, care este omul, 
ar conserva în alcătuirea ei şi unele „primitivisme" din care alte 
fiinţe, inferioare omului ca nivel de organizare, au ieşit de mult 
îşi are neapărat paradoxia ei. Numai aşa se înţelege de altmin¬ 
trelea de ce naturaliştii au parvenit atît de anevoios la cercetări 
de atare natură. 

Oricum, nici ştiinţa, nici filozofia nu-şi mai pot de-acum 
îngădui ignorarea atîtor fapte numai pentru motivul că ele 
incomodează felul de a vedea al unor doctrinari care au uitat 
prea repede arta autorevizuirilor. Vom căuta în cele ce ur¬ 
mează pe de o parte să examinăm încercările făcute de unii 
teoreticieni de a lămuri această stare paradoxală; vom căuta pe 
de altă parte să dovedim insuficienţa explicaţiilor propuse şi 
totodată să arătăm care ar fi, faţă de situaţia dată, ipoteza cea 
mai plauzibilă ce s-ar putea emite în cadrul teoretic desfăşurat 
în primele capitole ale acestui studiu. 

Naturaliştii care, ţinînd seama de particularităţile de o 
înfăţişare „primitivă" ale speciei umane, refuză actualmente 
teoria după care omul descinde dintr-un presupus tip antro¬ 
poid nu reprezintă cazuri izolate în gîndirea ştiinţifică de 

astăzi. Ei alcătuiesc, aşa zicînd, o falangă angajată în cercetări 
îndrumate toate în acelaşi sens, iar faptele puse în lumină din 
partea lor servesc drept pretext pentru lansarea celor mai varii 
idei cu privire la originea, vechimea şi natura fiinţei umane. 

Notăm că unele particularităţi umane, dintre cele atît de 
paradoxale care astăzi dau aşa de mult de gîndit naturaliştilor 
şi filozofilor, au fost remarcate mai demult chiar din partea 
evoluţioniştilor clasici. O atare particularitate ar fi de exemplu 
nonproeminenţa caninilor la om. Dar biologia mai veche, 
călăuzită de ideea justă, în ansamblul ei, a evoluţiei, lucra 
totuşi cu un material uneori numai grosolan elaborat, înclina 
să explice acest fenomen ca rezultat al unui proces de „re¬ 
ducţie" ce ar fi intervenit concomitent cu trecerea preomului 
sălbatic de la o viaţă arboricolă la viaţa terestră şi în condiţii 
de civilizaţie a omului. Cam aceasta este în general tendinţa 
biologiei curente de a interpreta particularităţile umane în 
discuţie, cu toate că în cele mai multe cazuri explicaţia prin 
acomodări secundare sau prin „reducţie" prezintă dificultăţi 
insurmontabile. A susţine că la om caninii-colţi s-au diminuat 
din momentul cînd el a născocit cuţitul fiindcă el nu mai avea 
nevoie de colţi sfîşietori este naiv şi numai pentru o fantezie 
excesivă, o conjectură plauzibilă. Ce ne facem însă cu toate 
celelalte particularităţi de care ne-am ocupat şi faţă de care 
soluţia prin pretinse procese de „reducţie" se demască drept 
mijloc din cele mai facile de a eluda datele problemei? Să 
recunoaştem că ochiul experţilor a avut timp de decenii ră¬ 
gazul necesar de a deveni un organ de precizie ce înregistrează 
aspecte pe care naturaliştii de acum o sută de ani nu le sesizau. 
Iar experţii cei mai autorizaţi a se pronunţa ne spun că în 
aceste aspecte e vorba despre conformaţii acuzat „embrionare" 
sau „primitive", iar nu despre simple imitaţii secundare ale 
unor stări rudimentare. 

Explicaţiei prin procese de „reducţie", secundare faţă de 
linia mare a evoluţiei, i se opun în fiecare caz o seamă de argu¬ 
mente concrete. Intr-o desfăşurare mai pe îndelete a acestor 
mărturii nu ne vom putea lansa aici, căci aceasta ar însemna să 
rezumăm zecile de studii ale naturaliştilor ce şi-au dedicat 
mulţi ani de muncă observaţiei şi interpretării cutărei sau cută- 

rei particularităţi umane. Ne mulţumim în privinţa aceasta 
să trimitem pe cititori la cele mai importante studii din lite¬ 
ratura de specialitate. 1 Se mai cere apoi să ţinem seama în 
orice critică a explicaţiei prin „reducţie" şi de unele conside¬ 
raţii generale. Una din aceste consideraţii generale ar fi urmă¬ 
toarea: există fără îndoială în evoluţia vieţii pc pămînt şi 
foarte frecvente procese de „reducţie", dar prin atare procese 
nu se ajunge niciodată la alcătuiri acuzat „embrionare" sau 
„primitive" cum sunt cele din discuţie, ci cel mult lavagiîngî- 
nări, la simulacre foarte aproximative ale unor conformaţii 
arhaice, la îngînări care la cel dintîi examen mai atent se 
descoperă ca primitivisme neautentice. Or, legea lui Dollo, 
care stabileşte ireversibilitatea evoluţiei, interzice explicarea 
prin procese de „reducţie" a conformaţiilor învederat embri¬ 
onare sau primitive. O altă împrejurare ce de asemenea ne 
obligă la oarecare rezervă faţă de explicaţia prin „reducţie" 
este aceea că materialul informativ cu privire la particula¬ 
rităţile arhaice ale omului s-a amplificat enorm în timpul din 
urmă, avîud toate şansele de a spori şi de aici înainte. 

Problema „primitivismelor" umane asupra căreia ne-am 
oprit, trebuie socotită astfel cel puţin ca o problemă deschisă. 

1 Mijsberg, Ubcr elen Hau des Urogunilalapparnt.es bei den mdnnlichen 
Primaturi, Kgi. Akad. ti. Wissenschafleii Verlag, Amsterdam, 1923. 

Westenhofcr, Das Problem dar Menschemverdung, 1935. 

Naef-Ziirich, Dic Naturtaissenscbaflcn, 1926, pp. 89, 445. 472. 

Adloff, Finige besundere liildungun an den Zăbnun des Menschen und 
ihre Bcduutung fur dic Vorgcschicbtc , Anatom. Anzeiger, 1924, p. 58. 

Osborn, Fundamental Discuverics of ihe Fast Decade in IIuman Evolu- 
tion , New York Academy of Medicine, April, 1927; Recent Discussion 
Relative to tbe Origin and Antiquily oj Man , American Philosophical 
Society, 1927; Recent Discussion in IIuman Evolution, Medical Society of 
the County of Kings, 1927, 

Frechkop, Rulletin du Musee Royal d’IIistoirc naturelle de Rclgique, 
1937, nn. XXI şi XXII. 

Schindewolf, Das Problem der Menschwerdung, ein paldontologischer 
Losungsversuch , Jahrbuch der preussischem geologischen Landesanstalt, 49, 
1928. 

Werth, Zeitschrift fur Sdugetierkundc, 12, 1937. 

Grasser, Forschungen und Fortschritte, 10, 1931. 

Această problemă interesează deopotrivă ştiinţa şi filozofia. 
Noi înşine o socotim drept cea mai importantă problemă a 
antropologiei biologice în momentul de faţă. Uzînd în pu¬ 
nerea problemei de un material de informaţie dat, sperăm să 
putem aduce unele contribuţii personale, cel puţin cît priveşte 
soluţionarea ei. 

Mai înainte de a ne dezvolta părerile în această chestiune, e 
cazul să arătăm interpretările şi concluziile la care s-au oprit 
naturaliştii şi filozofii ce s-au ocupat mai de aproape cu toată 
această paradoxală stare de lucruri. Concluziile cele mai îndrăz¬ 
neţe au fost emise din partea olandezului Bolk. Marele anatom 
prezintă particularităţile biologice specifice ale omului pur şi 
simplu ca însuşiri rămase în fază „embrionară". Omul ar fi, în 
asemănare cu antropoidele, produsul unei „fetalizări". Bolk nu 
neagă aşadar descendenţa omului dintr-un tip antropoid, dar 
vede altfel acest proces decît îl vedeau evoluţioniştii clasici. Cîtă 
vreme evoluţioniştii clasici susţineau în acest punct o reală 
evoluţie progresivă (cu unele readaptări regresive), Bolk e de 
părere că în evoluţia omului ar fi intervenit un factor masiv de 
„retardare" datorită căruia particularităţi eminamente embrio¬ 
nare la maimuţe se stabilizează în această formă la om. Pe 
măsură ce omul a evoluat de la forma antropoidă spre forma sa 
proprie, particularităţile „embrionare" s-au păstrat, accentuîn- 
du-se, definitivîndu-se ca atare. Iar „retardarea" ce ar fi inter¬ 
venit în evoluţia omului, Bolk o atribuie unei modificări în 
funcţionarea sistemului endocrin al acestuia. 

Teoria lui Bolk a produs o justificată uimire printre natu- 
ralişti acum vreo douăzeci de ani. Datorită formei caricaturale 
în care a fost expusă, teoria lui Bolk repugnă imaginaţiei 
într-atît că a fost destul de repede dată uitării. Recent, un filo¬ 
zof de seamă, Arnold Gehlen, discutînd ideile lui Bolk în 
legătură cu fiinţa umană, pledează din nou în favoarea lor.* 
Gehlen declară că, în lipsa unei teorii mai acceptabile, teoria 
lui Bolk ar fi deocamdată totuşi cea mai recomandabilă 1 şi că 


1 Arnold Gehlen, op. cit., ed. cit., p. 104 

n-ar fi cazul să ne speriem de formularea ei drastică, deoarece 
ar fi vorba aici numai despre o expresie „pointată". Desigur 
că în chestiuni ştiinţifice nu e prea oportun să ne lăsăm con¬ 
duşi de sentimente. Ştim prea bine acest lucru şi nu ne-am 
gîndit nici un moment să depreciem o teorie îndrumaţi de 
prejudecăţi sentimentale. Dacă din partea noastră vom lua o 
atitudine cu totul negativă faţă de teoria lui Bolk, nu este din 
pricina unei „pointe“. Există suficiente motive de natură 
obiectivă ce ne determină să respingem teoria. 

Recunoaştem că în favoarea ideilor lui Bolk se pot cita ca 
mărturie anume particularităţi umane pe care la rîndul nostru 
şi noi suntem dispuşi să le socotim drept „primitivisme“. Dar 
teoria lui Bolk debordează faptele, şi întrebarea ce se pune este 
dacă particularităţile umane în chestiune nu permit să fie 
interpretate şi în alt sens, şi anume în sensul unor idei de an¬ 
samblu asupra evoluţiei care nu cer neapărat ipoteze supli¬ 
mentare ad-hoc şi atît de artificioase cum sunt cele ale lui 
Bolk. Care sînt obiecţiile ce s-ar putea ridica împotriva „teo¬ 
riei" lui Bolk ? 

Bolk recurge la explicaţia „particularităţilor" de aspect 
„embrionar" ale omului, la un factor retardant care ar putea să 
fie de natură endocrină. Să ne întrebăm, faţă de o asemenea 
teză, ce amploare poate avea în eficienţa sa asupra evoluţiei 
umane un factor retardant de natură endocrină ? Răspunsul la 
această întrebare este unul singur: omul ar trebui să îndure 
efectul unui asemenea factor retardant în totalitatea fiinţei 
sale. Se pare că Bolk însuşi a gîndit aşa. Omul ar fi, în toată 
complexitatea fiinţei sale, un fetus de maimuţă maturizat ca 
atare. Afirmaţie pe cît de riscantă, pe atît de gratuită, căci din 
punctul de vedere al datelor obiective nimic nu ne îndrep¬ 
tăţeşte de a face enunţuri despre om ca „tot", atunci cînd în 
discuţie sînt doar o seamă de particularităţi ale sale. Obser¬ 
vaţia empirică nu ne îndrituieşte deocamdată să efectuăm 
saltul de la un număr, oricît de considerabil ar fi el, de „par¬ 
ticularităţi" la ansamblul fiinţei umane. Analiza critică a 
situaţiei oferă şanse şi pentru alte ipoteze. S-ar putea ca, în 
comparaţie cu maimuţele, omul să aibă o seamă de par- 

ticularităţi mai „embrionare', mai „primitive", mai „nespecia¬ 
lizate"; în acelaşi timp însă, în comparaţie cu aceleaşi mai¬ 
muţe, omul ar putea să reprezinte sub alt raport o fiinţă de-un 
„nivel de organizare“ nespus mai înalt. Distincţia între evo¬ 
luţia prin specializare şi evoluţia de nivel ar deschide aici o 
perspectivă asupra particularităţilor umane, cu totul alta decît 
este aceea în lumina căreia Bolk şi-a schiţat caricatura teoretică. 

O altă obiecţie, Bolk susţine în dreaptă consecvenţă cu ideea 
retardării de natură endocrnă, adică a factorului ce s-ar fi 
accentuat progresiv în cursul evoluţiei umane, că omul nean- 
dertalens poseda dantura completă la o vîrstă mai tînără decît 
omul actual, devenind astfel nai repede adult. De unde ar urma 
că în faza sa adultă omul nemdertalens ar fi avut o înfăţişare 
mai „antropoidă" decît o are omul actual! Nu este exclus ca 
omul neandertalens să se fi caracterizat în faza adultă printr-o 
conformaţie mai „specializată" decît este aceea a omului actual. 
Dar ipoteza cu privire la intervenţia tot mai accentuată a facto¬ 
rului de retardare în evoluţia umană s-ar confirma numai dacă 
s-ar dovedi că omul neandeitalens este înaintaşul „direct" al 
omului actual! Or, tocmai acest lucru nu este încă deloc dove¬ 
dit. Şi din partea noastră înclinăm mai curînd să credem că 
toate acele fiinţe mamifere antropoide, hominide sau chiar 
umane pînă la un punct, care într-un fel sau altul au manifestat 
forme organice mai „specialitate" decît omul actual, nu pot să 
fie socotite ca înaintaşe „directe" pe linie filetică ale omului 
actual. Vom reveni asupra acestui aspect. 

O altă obiecţie de ordin mai general, de care teoria lui 
Bolk ni se pare susceptibilă, este aceea că în lumina ei omul 
apare ca o cu totul singulară „excepţie" biologică în procesul 
evolutiv al vieţii pe pămînt. Dar oricărui spirit care şi-a însuşit 
odată postulatele ştiinţei îi repugnă divagaţiile în jurul 
„excepţionalului". O poziţie biologică „excepţională" prin în¬ 
şişi factorii de principiu pe care îi implică nu poate fi susţinută 
decît în chip foarte arbitrar. Desigur că Arnold Gehlen poate 
să simpatizeze cu o asemenea teorie, fiindcă el însuşi vede în 
om o apariţie cu totul „excepţională" în natură chiar sub 
unghi biologic. 

Notăm că Bolk pune problema apariţiei omului într-un 
cadru în primul rînd ontogenetic — şi numai în al doilea rînd 
filogenetic. Ceilalţi naturalişti, care la rîndul lor au luat în 
considerare „teoretică" particularităţile de care am apucat să 
ne ocupăm, ale omului, privesc situaţia iarăşi mai mult în per¬ 
spectivă filogenetică. Care sunt ipotezele pe care aceşti natu¬ 
ralişti le propun în legătură cu particularităţile descrise şi 
analizate în cadrul unor discipline comparate şi cu atîta lux de 
documentaţie în răstimpul celor două-trei decenii din urmă ? 
Naturaliştii la care ne referim şi al căror cap de serie rămîne 
Klaatsch manifestă ferma convingere că omul are o vechime 
mult mai mare decît aceea ce i-o atribuie evoluţionismul clasic. 
(Indiferent de vechimea fosilelor ce realmente au fost scoase 
la lumină pînă acum,) Un Dacque în mai multe studii, precum 
Urwelt, Sage und Menschheit (1928), şi un Westenhofer în 
lucrarea Das Problem der Menschenwerdung" (1935) imagi¬ 
nează o linie de evoluţie umană separată, deosebită de a ani¬ 
malelor, şi care ar începe o dată cu ridicarea pe două picioare 
a amfibiilor în paleozoic. Iar Adloff (1931, 1938), mai mo¬ 
derat întrucîtva, închipuie o linie filetică specific umană pînă 
adînc în terţiar, o linie ce n-ar fi trecut niciodată prin forme 
antropoide. Aceşti autori, prelungind considerabil linia file¬ 
tică umană în trecut, înclină a crede că mamiferele, şi îndeose¬ 
bi antropoidele, s-ar fi desprins pe rînd, căzînd oarecum de pe 
linia filetică umană, încît s-ar putea ca nu omul să descindă 
dintr-un tip de maimuţă, ci mai curînd maimuţele din forme 
umane. 

O teorie cel puţin ciudată, propune Schindewolf, care sus¬ 
ţine că în ontogeneza antropoidelor formele filogenetice nu 
apar în ordinea naturală a succesiunii lor, ci într-o ordine 
inversă; forme filogenetice mai tardive ar apărea în fazele de 
copilărie ale antropoidelor şi forme filogenetice mai originare 
ar apărea în fazele de maturitate sau de bătrîneţe ale acestora. 
Schindewolf numeşte acest proces „proterogeneză". în onto¬ 
geneza omului, succesiunea aceasta inversă a formelor s-ar 
îmbina cu cea normală. Evident, interpretarea faptelor bio¬ 
logice duce aici la idei teoretice de-o artificiabilitate intolera- 

bilă. Aceste teorii sunt produsul unui moment de surpriză. 
Descoperirea „primitivismelor" umane s-a rostit cu putere de 
şoc, şi era o împrejurare ce putea într-adevăr să pună în miş¬ 
care fantezia naturaliştilor. Toţi aceşti autori atribuie însă o 
exagerată amploare primitivismelorîn chestiune, considerînd 
că fiinţa umană ar fi circumscrisă sub raport biologic aproxi¬ 
mativ prin aceste particularităţi. Or, după cum vom încerca să 
demonstrăm, aceste particularităţi sunt foarte departe de a 
alcătui ansamblul fiinţei umane, încît „vechimea ‘ lor consti¬ 
tuie cel mult o dovadă pentru vechimea lor, iar nu pentru ve¬ 
chimea omului. 

Nevoia dea explica o stare faptică, precum este aceea a par¬ 
ticularităţilor umane „nediferenţiate" în comparaţie cu ale 
antropoidelor sau uneori chiar cu ale mamiferelor, a dus aşadar 
la o seamă de teorii antropogenetice. Naturaliştii care se men¬ 
ţin pe linia evoluţionismului clasic ar vrea să prezinte parti¬ 
cularităţile umane în discuţie în măsura în care se ia realmente 
act de ele, drept rezultat al unor procese de adaptare secun¬ 
dară sau uneori de „regresiune". Această interpretare nu ţine 
îndeajuns seama de legea lui Dollo care stabileşte ireversibi¬ 
litatea evoluţiei. Atît înfăţişarea acuzat arhaică a particulari¬ 
tăţilor ce formează obiectul teoretizării cît şi legea lui Dollo 
ridică obstacole de netrecut în calea unei explicaţii prin pro¬ 
cese de „reducţie". Din nefericire, celelalte teorii singula¬ 
rizează pe om, privindu-1 ca un caz cu totul „excepţional" în 
evoluţia vieţii pe pămînt. Cercetările sunt ameninţate să ajun¬ 
gă astfel într-un grav impas. O stare faptică, şi anume aceea a 
„primitivismelor", pe care şi noi o socotim reală a îndrumat 
imaginaţia teoretică a naturaliştilor spre denaturări faţă de 
care ne pune în gardă chiar şi numai obişnuitul bun-simţ. 
După o privire de ansamblu asupra situaţiei, e cazul să ne 
întrebăm în ce măsură „primitivismele" omului s-ar putea lă¬ 
muri în cadrul teoretic general pe care l-am expus în primele 
capitole ale studiului de faţă. Examinînd doctrina evoluţio¬ 
nistă ne-am pronunţat asupra ei în sensul că sub anumite 
laturi ea îşi aşteaptă încă dezvoltarea şi corecturile ce le in¬ 
cumbă. Oricare ar fi aceasta dezvoltare şi aceste corecturi, 

situarea problemei antropogenezei în cadru evoluţionist o 
apreciem ca un bun cîştigat al ştiinţei. Omul, ca şi toate cele¬ 
lalte făpturi organice, trebuie conceput ca rezultat al unei 
evoluţii, iar această evoluţie a putut avea loc cînd încetul cu 
încetul, cînd prin mutaţii. Acestea sunt coordonatele în care 
înţelegem că procedăm la dezvoltarea interioară a doctrinei. 
Am căutat mai departe, menţinîndu-ne în cadrul ideii evolu¬ 
ţioniste, să operăm o distincţie în termeni de mai mare pre¬ 
cizie decît s-a făcut pînă acum între două feluri de procese. 
Experienţa biologică ne consiliază să admitem pe de o parte o 
evoluţie care duce, fie prin etape lente, fie prin mutaţii, la o 
progresivă „specializare" a unuia sau a mai multor organe 
proprii unei specii de un anume tip constituţional şi pe de altă 
parte o evoluţie care prin procese mutaţionale, uneori prin 
salturi radicale, răzbate de la tipuri constituţionale de nivel 
inferior la tipuri de organizare de nivel mereu superior. Pen¬ 
tru a spori vizibilitatea acestei distincţii de care urmează să ne 
ţinem ca de un fir roşu în studiul nostru, am formulat un cri¬ 
teriu ce îngăduie o mai certă cuprindere: evoluţia prin „spe¬ 
cializare", ce se efectuează de obicei încetul cu încetul, are ca 
urmare o particulară „comprimare" a ambianţei în care tră¬ 
ieşte o fiinţă, cîtă vreme evoluţia spre niveluri de organizare 
superioare îşi găseşte deznodămîntul într-o progresivă „dez- 
mărginire" a ambianţei proprii unei fiinţe. Să mai ţinem apoi 
în vedere tot ce am spus cu privire la relaţiile posibile între 
organism şi ambianţă. Orice organism se găseşte, cît priveşte 
însuşirile sale constituţionale de tip şi de specie şi cît priveşte 
reacţiile sale posibile, cel puţin într-un raport de suficientă 
armonie faţă de condiţiile cosmice în care trăieşte. (încă o 
dată: lupta pentru existenţă a organismului concret cu mediul 
concret rămîne un principiu de bază. Această luptă ce pro¬ 
movează evoluţia, implică însă totdeauna şi un raport de 
armonie strict necesară între organism şi ambianţă, condiţie 
fără de care nici o fiinţă n-ar putea să ia lupta cu mediul, fiind 
din capul locului desfiinţată de ambianţa cosmică.) Ce se 
întîmplă cu organismele angajate într-o evoluţie de specia¬ 
lizare 5 Aceste organisme trec, în relaţia lor cu ambianţa, de la 

un raport de „suficientă armonie" tot mai mult spre un raport 
de „armonie de precizie". (Acest termen de „armonie de pre¬ 
cizie" se referă iarăşi numai la raportul dintre însuşiri de 
specie şi aspectele generale ale ambianţei; în concret, nici 
această armonie de precizie nu anulează lupta pentru existenţă 
a organismului individual cu mediul în care el se găseşte hic et 
nune.) Evoluţia prin specializare organică poate să fie cir¬ 
cumscrisă şi ca o evoluţie prin progresivă „adaptare", deşi 
„adaptabilitatea" e demascată actualmente ca un termen încăr¬ 
cat cu prea multe echivocuri. (Amintim numai că după opinia 
lui Lamarck există o „adaptare" directă, fie prin influenţa 
nemijlocită a ambianţei asupra organismelor, fie prin exer¬ 
ciţiul sau nonexerciţiul funcţiilor acestora, cîtă vreme după 
opinia lui Darwin ar exista o adaptare numai în sens indirect 
şi care s-ar datora selecţiei naturale.) Vorbind despre „adap¬ 
tare", ar fi poate mai potrivit să golim termenul de toate 
subînţelesurile teoretice şi să designăm prin acest proces 
numai trecerea unui organism de la o stare de „suficientă ar¬ 
monie" la o stare de „armonie de precizie" în raport cu am¬ 
bianţa. „Adaptarea", privită astfel, este un proces identic cu 
evoluţia prin specializare care, precum am subliniat, duce la o 
particulară comprimare a ambianţei în care trăieşte fiinţa. în 
dorinţa de a evita circumscrierile prea lungi, foarte anevoioase 
într-o discuţie, vom denumi de acum încolo acest proces sau 
mod evolutiv „evoluţie orizontala'. Se va vedea din schema cu 
care ilustrăm situaţia că expresia se impune prin economia ei. 

Al doilea mod evolutiv, care rămîne de altfel mult mai 
important pentru desfăşurarea structurilor şi formelor bio¬ 
logice pămînteşti, dă ca rezultat organizări de niveluri tot mai 
înalte, adică mereu superioare tipuri constituţionale de an¬ 
samblu. Fiinţele angajate într-o asemenea evoluţie nu trec de 
la o stare de „suficientă armonie" în raport cu ambianţa lor la 
o stare de „armonie de precizie", ci de la o stare de „suficientă 
armonie" în raport cu o anume ambianţă la o stare de „sufi¬ 
cientă armonie" în raport cu o ambianţă dezmărginită, adică 
mai largă şi mai complexă în acelaşi timp decît ambianţa ante¬ 
rioară. Vom recurge de acum încolo şi pentru designarea aces- 

iui mod evolutiv la un termen mai sumar: acesta este „evolu¬ 
ţia verticală Am stabilit cele două moduri evolutive pe 
lemei de analiză directă a situaţiei şi pe un plan oarecum pur 
descriptiv. Asupra factorilor care promovează sau care sunt 
implicaţi în evoluţia vieţii sub oricare din modurile ei, ştiinţa 
s -a exprimat în general în sensul arătat de noi în primele capi¬ 
tole ale studiului de faţă. Cît priveşte chestiunea evoluţiei de 
nivel şi a evoluţiei prin specializare, pe care unii biologi o in¬ 
dică şi pe care căutăm s-o definim mai de aproape, aceasta este 
sub unghi ştiinţific o problemă deschisă. De-a lungul studiului 
de faţă, încercăm să delimităm şi să precizăm termenii pro¬ 
blemei; de asemenea, să aducem unele lămuriri şi să emitem 
unele ipoteze în legătură cu ea, fără de a le socoti însă exhaus¬ 
tive. Avem certitudinea că alţi cercetători, de azi sau de mîine, 
îşi vor rosti şi ei cuvîntul, corectînd sau completînd ceea ce 
s-a putut spune pînă în prezent despre această foarte com¬ 
plexă chestiune. 

După aceste cîteva lămuriri, vom căuta să facem un pas 
mai departe. O întrebare ne aţine drumul: Cum se comportă 
viaţa sub cele două moduri evolutive ale ei, vertical şi orizon¬ 
tal? Pentru redarea cît mai plastică a stărilor de fapt, adică 
pentru punerea în lumină cît mai vie a lui „cum“, ne permi¬ 
tem a face uz, cum se întîmplă de altfel în toate ştiinţele, chiar 
şi în fizică, mai frecvent decît se recunoaşte, de perspectiva lui 
„ca şi cunr“. în evoluţia orizontală, adică în procesul de spe¬ 
cializare a structurilor şi formelor ei, viaţa se comportă „ca şi 
cum" ar „tinde' 1 să se adapteze la condiţii tot mai precise ale 
ambianţei, cu eliminarea unora şi reliefarea celorlalte. Fie că 
vorbesc metaforic, fie că aspiră la mai mult, clasicii evoluţio- 
nismului vorbesc la fiecare pas despre tendinţa adaptativă a 
vieţii în raport cu ambianţa. Ba acest aspect este cu precădere, 
sau chiar exclusiv, pus în lumină ca trăsătură fundamentală a 
vieţii. Am văzut însă cît de unilaterală rămîne o asemenea 
vedere asupra vieţii. Noi am reperat şi o altă trăsătură de 
temei a vieţii, aceea a evoluţiei verticale sau de nivel. De aici a 
doua întrebare a noastră: Cum se comportă viaţa în procese¬ 
le de evoluţie verticală ? în dorinţa, dacă nu de a da lămuriri 

mai comprehensive, cel puţin de a le pregăti, ne vom formula 
răspunsul în aceeaşi perspectivă a lui „ca şi cum“. în evoluţia 
verticală, proces prin care se realizează niveluri de organizare 
tot mai înalte, viaţa, păstrîndu-se permanent în raporturi doar 
de „suficientă armonie" cu ambianţe din ce în ce mai dezmăr- 
ginite, se comportă „ca şi cum" ar fi dominată de o anume 
sfială sau de o anume rezervă cît priveşte adaptarea făţişă şi, 
concomitent, de tendinţa de a alcătui sisteme organice relativ 
tot mai autonome faţă de condiţiile cosmice. în perspectiva 
lui „ca şi cum" ne este aşadar îngăduit să vorbim despre două 
tendinţe cvasipolare ale vieţii: una ar fi tendinţa adaptativă şi 
alta sfiala adaptativă ca revers al aspiraţiei spre sisteme de orga¬ 
nizare tot mai înalte şi de o autonomie tot mai accentuată. 

Dacă privim toate formele vieţii în ansamblul lor — cele 
dispărute din alte ere geologice şi cele actuale deopotrivă, ca 
rezultat al evoluţiei —, e de presupus că evoluţia verticală şi 
evoluţia orizontală, întîia cu caracteristica ei fecunditate for¬ 
mală însoţită de-o anume sfială adaptativă, a doua cu tendinţa 
ei acuzat adaptativă, intră în acţiune alternativ, încît efectele 
lor se suprapun. Urmează să arătăm schematic cum se rea¬ 
lizează această suprapunere de efecte, căci experienţa biologi¬ 
că şi conjecturile teoretice ne oferă suficiente motive de a 
crede că evoluţia verticală şi evoluţia orizontală se condiţio¬ 
nează pînă la un punct reciproc cît priveşte posibilităţile şi 
limitele lor. 

Acţiunea alternantă, cu efecte ce se suprapun ale evoluţiei 
verticale şi ale evoluţiei orizontale, poate fi reprezentată sche¬ 
matic astfel: 

Linia X-O-A reprezintă o „evoluţie verticală". în punc¬ 
tul O începe şi o „evoluţie orizontală" (O-B) care trece prin 
punctele M, N, P, R. Pe linia X-O-A se creează pe rînd 
tipuri constituţionale de nivel tot mai înalt (O, D, E, F, A). Pe 
linia O-B se ajunge la o progresivă „specializare" a unui or¬ 
gan sau a mai multora, ceea ce echivalează cu o „adaptare" 
făţişă a organismului la anume condiţii externe. De fapt, pre¬ 
cum rezultă chiar din logica schemei, o evoluţie orizontală 
poate lua fiinţă numai dintr-un punct situat pe linia unei 



O NOUĂ LĂMURIRE 


251 


A 


F 


E 


D 


O 


! x 

evoluţii verticale. O evoluţie orizontală străbate şi ea diverse 
faze de profiluri tot mai caracterizate ca atare, ajungînd în cele 
din urmă la un punct terminus (B) dincolo de care orice nouă 
„specializare" încetează de a mai reprezenta o adaptare plină 
de sens, devenind un balast (a se vedea hipermorfiile). Ceea ce 
s-ar putea deduce (teoretic) din schemă este că şi de la diverse 
puncte ale evoluţiei orizontale (O, M, N, P, R) pot să por¬ 
nească procese de evoluţie verticală (M-m, N-n, P-p, R-r); 
aceste procese verticale nu vor ajunge în nici un caz pînă la 
nivelul A al liniei verticale iniţiale din care s-a desprins linia 

orizontală O-B. Nu ne putem sustrage sugestiei că plafo- 
nurile pînă la care pot să ajungă procesele de evoluţie verticală 
ce pornesc din diverse puncte ale unei linii orizontale trebuie 
să fie cu atît mai joase cu cît punctele din care ele purced sunt 
mai aproape de punctul terminus al liniei orizontale de bază. 
Sau, cu alte cuvinte: o evoluţie biologică prin specializare 
coboară plafonul evoluţiilor biologice verticale posibile pe 
baza ei cu atît mai mult cu cît ea este mai avansată. Una din 
concluziile ce s-ar desprinde din eventuala confirmare a acestei 
ipoteze ar fi aceea că o „specializare" completă sau o supraspe- 
cializare zădărniceşte orice nouă evoluţie verticală. Situaţia 
asupra căreia ne proiectăm ipoteza o putem cuprinde în ter¬ 
meni şi mai geometrici. Dacă imaginăm o evoluţie verticală şi 
o ramificaţie orizontală a ei ca două linii formînd un unghi 
drept, atunci plafonurile proceselor verticale posibile pe baza 
liniei orizontale zac pe ipotenuza (A-B) ce transformă un¬ 
ghiul drept într-un triunghi. Care ar fi principalele aspecte ale 
unei atare situaţii? Să observăm mai întîi că pe linia 
X-O-D-E-F-A evoluţia verticală nu alternează cu evolu¬ 
ţia orizontală. Să reţinem un al doilea aspect: pe zigzagul 
X-O-M-m, evoluţia verticală alternează cu evoluţia orizon¬ 
tală. Şi un al treilea aspect: din punctul B al orizontalei ce 
porneşte din O nu mai este cu putinţă nici o evoluţie verti¬ 
cală. Toate aceste momente, ca şi substanţa din care ele se 
aleg, sunt susceptibile, precum s-a văzut, de o formulare cu 
înfăţişare de „lege". Fireşte că o asemenea „lege" nu poate avea 
în faza actuală a cercetărilor decît valoarea unei ipoteze. Se 
cuvine să mai atragem luarea-aminte, în legătură cu o atare 
„lege", că fixarea unor plafonuri biologice nu are neapărat 
semnificaţia unei stingeri a fecundităţii evolutive proprii 
fiinţelor vii. Din momentul în care omul, bunăoară, îşi ajunge 
plafonul biologic, fecunditatea sa evolutivă nu încetează, ci ia 
doar o altă direcţie, şi anume „istorică" („istorică", în accep¬ 
ţia mai restrînsă a cuvîntului). Din momentul în care o fiinţă 
s-a specializat organic pînă la capăt într-o anume direcţie, 
evoluţia poate continua sub forma, primejdioasă pentru ea, a 
hipermorfiilor sau ea poate să îndure „regresiuni" biologice. 
Destul de frecventă este şi relativa staţionare a evoluţiei bio- 

logice; dovadă multele fiinţe care nu s-au modificat decît prea 
puţin din paleozoic pînă astăzi. (Pentru a înlesni orientarea 
cititorilor, notăm că în expunerile ce urmează punctele din 
care pornesc o evoluţie verticală, fie o evoluţie orizontală, fie 
şi una şi cealaltă prin alternanţă, le vom numi „moduri file- 
iice“.) De „legea" plafonurilor biologice, care, repetăm, deo¬ 
camdată pentru noi înşine nu are decît valoarea unei ipoteze, 
s-ar putea face uz întru lămurirea atîtor probleme încă des¬ 
chise ale biologiei. Legea ipotetică a plafonurilor biologice în 
virtutea căreia înălţimea pînă la care se mai poate ridica o 
evoluţie verticală stă în raport invers cu gradul de specializare 
la care a ajuns o evoluţie orizontală de bază, legea ipotetică a 
plafonurilor biologice în virtutea căreia o evoluţie orizontală 
ajunsă la capăt face cu neputinţă orice evoluţie verticală pe 
baza ei, legea plafonurilor biologice în virtutea căreia o evo¬ 
luţie verticală poate să ajungă niveluri cu atît mai înalte cu cît 
e mai puţin deranjată, atinsă sau întreruptă de o evoluţie prin 
specializare — legea aceasta, zicem, lămureşte mai bine decît 
orice diversitatea imensă a formelor vieţii pe pămînt: S-a 
arătat de mai multe ori din partea unor naturalişti că diversi¬ 
tatea formelor vieţii pe pămînt ar fi mult mai mare decît ar fi 
necesar ca o consecinţă a diversităţilor ambianţelor posibile 
ale vieţii (Goebel). Ceea ce înseamnă că diversitatea imensă a 
formelor vieţii cere o explicaţie şi prin alţi factori decît este 
acela al diversităţii ambianţelor. Dar un asemenea factor ar 
putea să fie tocmai legea ipotetică a plafonurilor biologice. 

Enunţînd legea ipotetică a plafonurilor biologice, nu am 
făcut decît să precizăm cu încă un element cadrul teoretic în 
care vom încerca să dezlegăm problema antropogenetică abor¬ 
dată în studiul de faţă. Dar pentru o atare întreprindere mai 
este nevoie şi de precizarea prealabilă a unui element teoretic. 

Ne întoarcem la „legile mutaţiilor", cercetării cărora un De 
Vries i-a închinat osteneli de-o viaţă. (Atragem luarea-aminte 
a cititorilor că De Vries şi-a efectuat investigaţiile cu privire la 
„mutaţii" fără de a face caz de distincţia între evoluţia verti¬ 
cală şi evoluţia orizontală.) Una dintre legile formulate de 
către De Vries este, precum ne amintim, aceea că, prin proce¬ 
sul de mutaţie, structura, forma, însuşirile unei specii s-ar 

modifica în toate direcţiile. Dacă am simboliza specia ce îndură 
o mutaţie, printr-un cerc, atunci procesul s-ar realiza exploziv 
în direcţia tuturor razelor cercului. 



Reamintim că De Vries şi-a efectuat observaţiile asupra 
unui material biologic relativ restrîns. El n-a studiat în defi¬ 
nitiv decît mutaţiile care, după părerea unor naturalişti mai 
noi, s-au dovedit în majoritate drept reversibile, adică drept 
mutaţii instabile care nu reprezintă ceva esenţial nou în evo¬ 
luţia vieţii. Ar mai fi de asemenea de notat că De Vries a atras 
atenţia îndeosebi asupra unor mutaţii ce reprezintă doar mici 
„salturi", de multe ori accesibile doar observaţiei unui ochi de 
expert. Din atare documente de-o valoare oricum aproxi¬ 
mativă, De Vries nu avea dreptul de a conchide asupra unei 
„legi" potrivit căreia mutaţiile s-ar efectua în toate direcţiile, 
promovînd toate structurile şi organele speciei. Aceasta ar fi o 
latură a chestiunii. O altă latură e următoarea: pentru a putea 
explica evoluţia vieţii pe pămînt, trebuie să postulăm de-a 
lungul erelor geologice o fecunditate mutativă cu totul excep¬ 
ţională şi eminamente progresivă. Dar înăuntrul unui aseme¬ 
nea postulat se pune întrebarea dacă pentru mutaţiile ce 
procedează prin salturi radicale şi de natură progresivă mai 
poate fi valabilă pretinsa „lege" ce prevede că mutaţiile ar 
antrena toate structurile şi organele unei specii. E de bănuit că 
nu. Avem anume latitudinea de a presupune că tocmai în 
mutaţiile postulate viaţa a procedat şi procedează cu atît mai 
„economic", pe de o parte, cu cît, pe de altă parte, particu- 

larităţile inedite prin care se declară noua specie sunt obţinute 
prin salturi mai mari. Nu facem decît să enunţăm încă o 
ipoteză, fireşte. Ipoteza îşi va găsi justificarea în posibilităţile 
ei de aplicare. Pentru a ne putea pronunţa asupra ei, trebuie, 
cu alte cuvinte, s-o vedem mai întîi funcţionînd în raport cu 
empiria. Deocamdată construim o ipoteză. E de presupus că 
un procedeu biologic, cum ar fi acela indicat prin ipoteza 
noastră, va interveni îndeosebi în procesele de evoluţie verti¬ 
cală ce dau ca rezultat nu numai noi specii, ci şi noi tipuri con¬ 
stituţionale, superioare niveluri de organizare. Un asemenea 
proces biologic ar cere o reprezentare simbolică precum 
urmează: 



Există specia reprezentată prin cercul A-A, şi specia de 
nou tip sau nivel constituţional A-B-B, care se realizează din 
specia A-A, printr-un proces de radicală mutaţie progresivă. 
De astă dată, mutaţia nu modifică toate structurile şi organele 
speciei originare, ci numai majoritatea lor, în sensurile indicate 
prin săgeţile din figură. Noua specie se va deosebi de întîia prin- 
tr-o serie de particularităţi, exponente ale unui nivel consti¬ 
tuţional mai ridicat, dar va conserva în alcătuirea sa şi unele 
particularităţi (C-A-D) care formau apanajul speciei origi¬ 
nare. Să admitem că alte cîteva mutaţii radicale se mai efec¬ 
tuează apoi în direcţia circumscrisă prin curba A-C-M-D-A. 
Ultima specie ce va rezulta din aceste procese vă dobîndi un 

profil foarte distinct de al celei dintîi, păstrînd însă în consti¬ 
tuţia sa şi o seamă de particularităţi mai originare sau acuzat 
„arhaice". Aceasta ar fi una din schemele ce urmează să le 
reţinem. A doua schemă la care trebuie să fim atenţi se referă 
la posibilităţile de evaluare „orizontală" a aceleaşi specii origi¬ 
nare ce figurează ca punct de plecare şi în întîia figură. Vom 
presupune că o seamă de exemplare ale speciei A-C-A,-D 
nu evoluează vertical, ci orizontal, prin „specializări", prin adap¬ 
tări de progresivă precizie. 


15 



Specia mai nespecializată A-C-Aj-D dă ca rezultat al 
unei evoluţii orizontale specia foarte specializată B-B r Ase- 
mănînd acum specia finală din a doua figură cu specia finală 
din figura a treia, ambele evoluînd din aceeaşi specie iniţială, 
descoperim că specia finală din figura a doua, deşi superior 
evoluată, atestă în constituţia ei şi unele particularităţi „pri¬ 
mitive" (arhaice) pe care specia finală din figura a treia nu le 
mai posedă. 

Stările descrise şi evoluţiile lor, divergente prin însăşi natu¬ 
ra lor, ne oferă unele elemente teoretice cu ajutorul cărora 
s-ar putea clădi o platformă generală pentru a lămuri proble¬ 
ma pusă de „primitivismele" omului i n comparaţie cu parti¬ 
cularităţile evoluate prin „specializare" ale antropoidelor. Prin 
distincţia ce-o operăm în evoluţia verticală şi evoluţia orizon¬ 
tală pe de o parte şi printr-o modificare sau limitare a unei 
pretinse „legi" mutaţionale propusă de către De Vries, obţi- 

nem coordonatele necesare în interiorul cărora problema 
.mtropogenetică ce ne preocupă îşi găseşte soluţia cea mai 
justă. Legea lui De Vries urmează să fie sau restrînsă, sau 
transformată în sensul unei paradoxii: speciile rezultînd din 
evoluţii verticale conservă în constituţia lor cu atît mai mult şi 
mai vechi „primitivisme" cu cît sunt mai avansate în evoluţia 
lor către niveluri superioare de organizare. Legea lui De Vries 
prevede prin procesele de mutaţie prefaceri în toată confor¬ 
maţia unei specii. Această pretinsă „lege" ni se pare însă con¬ 
trazisă de materialul de observaţie ce-1 discutăm în legătură cu 
problema antropogenetică. Pentru a ieşi din impas, se cere fie 
înlocuirea, fie restrîngerea valabilităţii acestei „legi" a lui De 
Vries printr-o formulă care prevede că în „mutaţiile radicale şi 
cu adevărat progresiste viaţa procedează paradoxal, orga- 
nizînd tipuri constituţionale superioare fără de a renunţa la 
toate particularităţile speciei originare. S-ar putea presupune 
că tocmai mutaţiile cele mai radicale se efectuează mai econo¬ 
mic, întrucît nu ar duce la o modificare a tuturor structurilor 
şi organelor proprii speciei originare. (Nu vom cerceta în 
paginile acestui studiu dacă rămîne valabilă numai noua for¬ 
mulă sau şi formula lui De Vries. Valabilitatea ambelor for¬ 
mule care şi-ar limita reciproc aria de aplicare ni se pare mai 
probabilă decît valabilitatea exclusivă a uneia dintre ele. Dacă 
se admite că ambele sunt valabile, atunci ar fi mai indicat să se 
vorbească, nu despre două „legi", ci despre două „reguli", 
fiecare de-o eficienţă mai mult sau mai puţin restrînsă.) 

După lămuririle anterioare nu mai e nevoie de o deosebită 
perspicacitate pentru a plasa problema antropogenezei în 
cadrul teoretic cel mai just. Toate elementele teoretice cu care 
operăm au un caracter general: generală este distincţia între 
evoluţia verticală şi evoluţia orizontală. De caracter general 
este legea ipotetică a plafonurilor biologice, şi trebuie să atri¬ 
buim cel puţin o largă suficienţă regulii mutaţiilor radicale 
potrivit căreia viaţa realizează noi specii de superioare nive¬ 
luri de organizare, conservînd în chip paradoxal şi anume 
primitivisme în constituţia acestora. Antropogeneza ar putea 
să fie imaginată schematic astfel: 

Omul neandertalens (C,) a putut să evo¬ 
lueze fie pe liniile B-C-C,, fie pe liniile 
B-X-Cj. (Legea plafonurilor biologice 
ar admite atare evoluţii distincte, dar „echi¬ 
valente".) 


t k 

Pe linia filetică A-F sunt înregistrate o serie de moduri 
filetice care reprezintă specii tot mai înalt organizate: 
A-A,-A 2 -B-C-D-E-F. In punctul B avem latitudinea de 
a imagina, să zicem, un „primat originar" sau un „prosimian" 
(în faza actuală a cercetărilor e foarte anevoios să se precizeze 
punctul unde s-au bifurcat linia umană şi linia antropoidelor) 
care a fost însă în orice caz o fiinţă înzestrată cu structuri şi 
organe de un aspect foarte „nespecializat". Din punctul B se 
ramifică prin evoluţie orizontală, adică prin diverse „specia¬ 
lizări" organice, antropoidele ; dar din acelaşi punct, prin fe¬ 
cunditatea proprie liniei verticale, pornesc o serie de organizări 
de nivel tot mai înalt care dau în punctul F pe „omul actual", 
iar în colaterala C, uşor specializată pînă în punctul C,, să 
zicem, pe omul neandertalens. Potrivit regulii cu privire la 
conservarea unor anume primitivisme în constituţiile superior 
organizate prin mutaţii radicale, e de presupus că omul actual 
constituie o mică arhivă de „primitivisme" pe care antro- 

poidele le-au depăşit prin evoluţie orizontală, adică prin di¬ 
verse „specializări" organice. Omul actual nu-1 putem concepe 
însă ca fiind constituit în chip apăsat prin „primitivismele" 
sale, ci în chip dominant prin toate particularităţile dobîndite 
prin mutaţii radicale ce au dus la niveluri de organizare mereu 
mai înalte, situate pe linia B-F. 

Opinia acelor naturalişti care, întemeiaţi pe primitivismele 
reale ale omului actual, atribuie o excepţională vechime apari¬ 
ţiei acestuia, o socotim eronată. Dar tot atît de greşită rămîne 
şi părerea unora că antropoidele ar descinde din forme umane. 
Fiinţa „om actual" este rezultatul, în primul rînd, al unor 
mutaţii radicale ce au intervenit între primatul originar sau 
prosimianul din punctul B şi omul actual. Intre omul actual şi 
fiinţa originară din punctul B există fără îndoială o parţială 
cvasiechivalenţă, şi anume aceea reprezentată prin „primi- 
tivismcle" omului actual. Privit sub unghiul acestor „primiti- 
visme", omul actual c desigur mai aproape de fiinţa originară 
(B) decît apar în raport cu aceasta antropoidele actuale care 
s-au dezvoltat din aceeaşi fiinţă (B) prin procese evolutive de 
„specializare". Dar fiinţa originară (B) urmează să o consi¬ 
derăm ca fiind încă foarte departe de „om", dat fiind, potrivit 
premiselor, că pentru a ajunge la om a fost nevoie de cîteva 
mutaţii radicale pe linie verticală. Naturaliştii care admit o 
linie „umană" pînă în faza vertebrate premamiferiene con¬ 
fundă „primitivismele" omului actual cu omul actual. Se poa¬ 
te vorbi fireşte şi despre o linie „umană" în evoluţia vieţii pe 
pămînt, dar această linie de caracter pronunţat „vertical" nu 
are nimic de-a face în diversele ei faze cu conformaţia şi 
ansamblul fizionomie „om". Această linie „umană" începe, în 
definitiv, cu „celula" originară şi este linia ce duce de la celu¬ 
la originară, prin fiinţe pluricelulare nearticulate şi apoi arti¬ 
culate, de aici pe urmă prin fiinţe de tip vertebrat, printr-o 
serie enormă de mutaţii radicale, în sens vertical, în cele din 
urmă la „om". O asemenea linie poate fi numită „umană", dar 
numai acordînd acestui cuvînt un sens „direcţional", întrucît 
printre toate liniile filetice ale vieţii ea s-a menţinut în perma¬ 
nenţă mai aproape de evoluţia verticală pură, care rămîne o 

linie „teoretică". Nici una din liniile filetice reale ale vieţii de 
pe pămînt nu a cedat, în multele ei etape, mai puţin evoluţiei 
orizontale prin specializare decît linia pe care o numim „uma¬ 
nă" şi care ca atare s-a tot „ales", în sens vertical, din ansam¬ 
blul divers ramificat al liniilor ce au condus la diversitatea 
structurală şi formală, trecută şi prezentă, a biosferei. Omul 
cu primitivismele sale, ce se păstrează în conformitate cu o 
regulă paradoxală, eficientă tocmai în procesele de evoluţie 
verticală , nu reprezintă aşadar o problema biologică „excep¬ 
ţională", cum opinează un Bolk sau un Gehlen. în cadrul 
evoluţiei vieţii pe pămînt, omul reprezintă doar un caz „limi- 
nar" — liminar în două sensuri: liminar mai întîi în înţelesul 
că linia sa filetică se dovedeşte a fi cea mai apropiată, printre 
toate cîte există, de linia verticală pur teoretică, şi liminar în 
sensul că regula paradoxală de care pare condusă evoluţia ver¬ 
ticală se manifestă în om într-o formă paroxistă. Nu putem 
vedea însă sub raport biologic nimic ce ne-ar putea face să cre¬ 
dem că omul ar reprezenta o problemă „excepţională". Toate 
teoriile ce s-au emis în legătură cu embrionismele sau cu 
primitivismele omului cad astfel de la sine. Evident, din par- 
te-ne recunoaştem realitatea efectivă a acestor primitivisme. 
Ele ni se pare autentice şi nu numai aparente. Ceea ce în¬ 
seamnă că explicaţia acestor particularităţi ca rezultate ale 
unor procese de reducţie sau de „adaptare secundară" o soco¬ 
tim nelaloc. Recunoaştem autenticitatea primitivismelor, nu 
suntem însă dispuşi a urma pe naturaliştii care socotesc că 
primitivismele pun o problemă „excepţională" a omului. Pri¬ 
mitivismele umane îngăduie o suficientă lămurire într-un 
cadru teoretic valabil pentru desfăşurarea vieţii pe pămînt în 
tot ansamblul ei, cu specificarea suplimentară că omul repre¬ 
zintă doar un caz liminar de eficienţă a modurilor, legilor şi 
regulilor evoluţiei în general. 

Spre a măsura cît mai exact distanţa reală ce se intercalează 
între om şi antropoide (actuale şi fosile), se impune, credem, 
s-o privim sub unghiul distincţiei ce-o facem între evoluţia 
verticală şi evoluţia orizontală. Fără îndoială că „ambianţa", 
adică condiţiile cosmice, fie fizice, fie biologice, ţin diversele 

organisme sub o anume constrîngere care obligă (fie direct, fie 
indirect) viaţa la modificări de structură şi formă. Faţă de pre¬ 
siunea condiţiilor externe, viaţa are, datorită naturii ei in¬ 
trinseci, posibilitatea de a răspunde pe de o parte printr-o 
evoluţie orizontală ce duce prin progresive specializări, 
adaptări de la o stare de „suficientă armonie" a organismului 
în raport cu ambianţa cosmică la o stare de „armonie de pre¬ 
cizie" ; dar tot aşa viaţa are, pe de altă parte, posibilitatea de a 
răspunde şi printr-o evoluţie verticală care duce de la o stare de 
suficientă armonie a organismului în raport cu o anume am¬ 
bianţă la o stare de suficientă armonie în raport cu o ambianţă 
complexă şi de volum sporit. Prin întîiul mod evolutiv (ori¬ 
zontal), viaţa pare să ajungă tot mai mult la o stare de depen¬ 
denţă în raport cu ambianţa şi în cele din urmă chiar în robia 
ei; prin al doilea mod evolutiv (vertical), viaţa pare a-şi salva 
relativa ei autonomie şi spontaneitate în raport cu ambianţa. 
Prin evoluţie orizontală, de specializare organică, de făţişă 
adaptare, viaţa ajunge în cele din urmă la structuri şi forme 
foarte diferenţiate şi de armonie de precizie în raport cu am¬ 
bianţa, dar tocmai de aceea anchilozate, nemaleabile, de-o 
plasticitate anulată. Prin evoluţia verticală, viaţa îşi afirmă 
fecunditatea formală, producînd noi şi tot mai înalte niveluri 
de organizare sau tipuri constituţionale în raport cu ambianţe 
tot mai largi şi mai complexe. Sensul evolutiv al vieţii nu pare 
deci să fie numai acela de a se „adapta" făţiş la condiţiile 
externe care îşi exercită continua presiune asupra ei, un proces 
care, prin progresive specializări organice, s-ar consuma repe¬ 
de şi s-ar termina printr-o anchilozare generală a formelor 
vieţii. Sensul evolutiv al vieţii rămîne în primul rînd acela al 
fecundităţii producătoare de tipuri constituţionale mereu su¬ 
perioare; prin acest mod evolutiv, viaţa îşi afirmă fiinţa ei şi 
puterea de a triumfa asupra ambianţei, dezmărginind-o. 

în mai multe din lucrările noastre apărute cu ani în urmă, 
am vorbit, în legătură cu procesele de integrare, nu numai ale 
vieţii, ci şi ale realităţii în general, despre moduri morfologice 
şi despre moduri ontologice. Prin moduri morfologice în¬ 
ţelegem structurile şi formele; prin moduri ontologice 

înţelegem felul de existenţă al individualilor concrete şi al 
fiinţelor în raport cu ambianţa. Am susţinut şi continuăm a 
susţine că moduri morfologice există în univers puzderie, cîtă 
vreme moduri ontologice, principial deosebite, sunt puţine. 
Moduri ontologice, principial distincte între ele, există în 
univers nu tocmai multe, dar ele sunt cu atît mai decisive şi 
mai semnificative pentru multipla articulaţie de „nivel" al 
realităţii. E la îndemîna oricui să constate enorma diversitate 
de structuri şi forme pe care în univers le realizează pe de o 
parte materia anorganică şi pe de altă parte viaţa. Un maxi¬ 
mum de structuralizare prilejuită de materia anorganică ni-1 
oferă cristalele; dar în lume există şi atîtea structuri şi forme 
pe care le realizează materia vie: plantele şi animalele. Orice 
individuaţie aparţinînd acestor regnuri sau clase de alcătuiri 
posedă, fiecare în felul său, şi cîte un mod ontologic, adică un 
mod de a exista în raport cu ambianţa. Vom căuta să lămurim 
puţin situaţia. Altfel „există" în raport cu ambianţa cristalul 
decît planta, şi iarăşi altfel, la rîndul său, animalul, şi altfel 
omul. In comparaţie, bunăoară, cu individuaţiile celorlalte 
regnuri, cristalul e caracterizat prin unele însuşiri ce par a-1 
face asemenea organismelor: cristalul ia fiinţă, creşte, se îm¬ 
plineşte într-o formă, acumulează în sine materie, ciuntit e în 
stare să-şi restaureze pînă la un punct forma; dar pe de altă 
parte cristalul nu „asimilează" cu adevărat materia din afară 
prin procese de metabolism şi nu se „reproduce". în raport cu 
ambianţa, cristalul e capabil exclusiv de reacţii fizic determi¬ 
nate de la cauză la efect. Alte însuşiri revin vegetalului: planta 
ia fiinţă, creşte, îşi împlineşte forma, mai plastică decît a cris¬ 
talului; ea asimilează cu adevărat, se reproduce, se restaurează 
în anume limite. Acestea ar fi proprietăţile ei de structură. în 
raport cu ambianţa, planta îşi are modul ei cu totul specific: 
ea e capabilă de a exploata în avantajul fiinţării ei anume 
condiţii ambiante şi e în stare de o serie de reacţii pline de 
sens în raport cu acestea. Dăm un exemplu: stejarul e înzes¬ 
trat cu o seamă de particularităţi ce-1 fac apt de atîtea reacţii 
juste în raport cu ambianţa. Iată bunăoară felul de aşezare al 
frunzelor ce alcătuiesc coroana stejarului. Acest fel nu este 

întîmplător, căci coroana are o configuraţie, frunzele sunt dis¬ 
tribuite treptat, încît apa de ploaie curge peste ele ca pe un 
acoperiş, parcă într-adins făcut ca apa să cadă pe pămînt în 
cerc, tocmai în regiunile unde, sub humă, ajung capetele 
rădăcinilor cu care stejarul absoarbe apa. Examenul atent al 
conformaţiilor vegetale descoperă la fiecare pas nenumărate 
asemenea relaţii pline de sens între plante şi ambianţă. (în con¬ 
statarea acestor raporturi „finaliste" între plantă şi ambianţă, 
n-am emis încă nici o afirmaţie cu privire la factorii cărora li 
s-ar datora aceste „finalisme". Atare „finalisme de facto“ con¬ 
stata şi Darwin cînd le explica prin „selecţie naturală".) 

Prin alte particularităţi de structură şi formă şi printr-un 
alt mod ontologic se caracterizează animalul. Nivelul său de 
organizare structurală şi formală este principial circumscris 
prin modul său ontologic: animalul „există" totdeauna în- 
tr-un mediu al său, decupat prin speciale organe de sesizare 
din ambianţa totală în care el trăieşte. Ambianţa, prin anume 
momente ale ei, ia semnificaţie de semnul pe care animalul îl 
receptează şi căruia el îi răspunde prin reacţii pline de sens sau 
„finaliste", dar „finaliste" nu numai în raport cu condiţii exis¬ 
tente ca atare, ci şi în raport cu condiţii „sesizate" ca atare. 
Animalul se dovedeşte capabil de a reacţiona ca o alcătuire 
centralizată în sine faţă de un „mediu" pe care el şi-l caută, 
evitînd pe cît cu putinţă ceea ce nu corespunde reacţiilor sale 
posibile. în relaţia dintre animal şi ambianţă intervin deci alţi 
factori, principial de altă natură decît cei prezenţi în relaţia 
dintre plantă şi ambianţă. Animalul se comportă faţă de am¬ 
bianţă ca un cvasisubiect faţă de un cvasiobiect, în limitele 
unor acte posibile de „sesizare". Şi pe urmă: omul! Fiinţa 
umană manifestă posibilităţi prin care se depăşesc principial 
raporturile în care animalul se găseşte cu ambianţa. Mai întîi 
omul nu apare în aşa de mare măsură condiţionat de un anu¬ 
me „mediu" ca animalul. Omul în raport cu ambianţa devine 
„subiect" care ia atitudine, care-şi suprimă sau îşi amînă reac¬ 
ţiile; ambianţa omului, încetînd de a fi „mediu" stăpînit prin 
instinct şi devenind orizont dominat prin inteligenţă, se 
dezmărgineşte mereu. Omul are un orizont concret, carevir- 

tualmente este larg ca lumea, nu limitat ca mediul animal. Mai 
mult: ambianţa umană se complică cu încă un aspect, care în 
mediul animal nu apare sub nici o formă; acest aspect al am¬ 
bianţei umane este orizontul necunoscutului (nu numai de 
suprafaţă, ci şi în adîncime, şi mai ales în adîncime). Ori¬ 
zontul necunoscutului, ca o dimensiune specifică a ambianţei 
umane, devine principalul factor ce stimulează pe om la cele 
mai fertile încercări de a-şi revela sieşi ceea ce este încă ascuns. 

Dezmărginirea ambianţei, chiar sub forma îmbogăţirii 
acesteia cu un orizont al necunoscutului, în cazul fiinţei 
umane confirmă o dată mai mult teza ce o susţinem cu privire 
la evoluţia verticală datorită căreia viaţa realizează tipuri con¬ 
stituţionale de niveluri tot mai înalte care duc la progresivă 
dezmărginire a ambianţei. Ca o consecinţă a structurilor şi 
formelor sale obţinute prin succesive mutaţii verticale, omul 
se afirmă într-o ambianţă dezmărginită pînă dincolo de lumea 
concretă în orizontul necunoscutului. Această enormă dez¬ 
mărginire este una din condiţiile esenţiale prin care omul 
devine ceea ce este: fiinţă creatoare de cultură prin excelenţă. 

Dacă procedăm acum, în lumina celor arătate, la o com¬ 
paraţie între antropoide şi om, vom stabili următoarele. 
Ţinîndu-se seama de toate indiciile, omul păstrează în consti¬ 
tuţia sa unele primitivisme — care la antropoide s-au pierdut 
ca atare, transformîndu-se prin „specializare", adică prin pro¬ 
cese de evoluţie orizontală —, dar sub raport bio-psihospiri- 
tual omul reprezintă faţă de antropoide în acelaşi timp un 
primat evoluat vertical printr-o seamă de mutaţii care îi con¬ 
feră o enormă superioritate de nivel. Concluzia ce se des¬ 
prinde dintr-o atare precizare este că antropoidele actuale sau 
fosile nu pot veni în discuţie ca strămoşi ai omului, dar nici 
omul sau vreo pretinsă formă hominidă nu poate veni în 
discuţie ca strămoş al antropoidelor. Ipoteza cea mai verosi¬ 
milă trebuie să fie aceea că a existat cîndva un primat (sau 
poate prosimian?) originar de la care, prin procese de spe¬ 
cializare organică, au evoluat pe de o parte antropoidele şi pe 
de altă parte tipul uman. La tipul uman s-a ajuns însă prin 
evoluţie verticală, prin mutaţii radicale care conferă omului, 

înciuda primitivismelor sale organice pe care antropoidele de 
mult le-au lăsat în urma lor, o demnitate aşa zicînd de regn 
superior faţă de antropoide. 


s O™ 


Evoluţie verticală 
prin mutaţii radicale, 
■ conservînd însă 
şi unele primitivisme 


Antropoide J 

Primat originar 
v ” (sau prosimian) 

Evoluţie orizontală 
prin specializări, 
depăşind organic 
primitivismelc 


Explicaţia pe care am căutat să o dăm, în coordonatele teo¬ 
retice arătate, structurii, modului, particularităţilor „umane" 
nu solicită ipoteze suplimentare artificioase. Omul nu repre¬ 
zintă un „fenomen-excepţie" în sînul naturii şi al vieţii, el 
reprezintă doar forma paroxistică de manifestare a unei reguli 
de care credem că este dominată evoluţia verticală a vieţii. 
Supoziţiile pe care ne întemeiem în încercarea noastră de a 
lămuri apariţia „omului" sunt aşadar, pentru a recapitula, ur¬ 
mătoarele: 

1. Există în univers moduri morfologice fără număr, dar 
mult mai puţine moduri ontologice principial distincte, care 
sunt însă hotărîtoare pentru realizarea nivelurilor de calitate în 
univers. 

2. Viaţa o bănuim dominată de două tendinţe evolutive 
antagoniste: una orizontală, de adaptare făţişă prin „speciali¬ 
zări organice", care duce la o particulară îngustare a ambianţei, 
şi a doua, verticală, aspirînd mereu spre noi tipuri constitu¬ 
ţionale din ce în ce mai înalte. Aceasta de-a doua tendinţă pre¬ 
supune, ca un revers sau ca un aspect complementar al ei, o 
anume sfială adaptativă şi duce la o progresivă dezmărginire a 
ambianţei. 

3. Evoluţia verticală a unei specii nu are totdeauna loc în 
toate direcţiile şi nu antrenează toate structurile şi organele, ci 
se realizează multilateral ce-i drept, totuşi fără de a angaja 
ansamblul fiinţei. Mutaţiile verticale de natura aceasta au şan¬ 
sa de a duce la modificări mult mai radicale pe linia lor decît 
mutaţiile ce se efectuează în toate direcţiile. 

4. Privită în comparaţie cu liniile filetice ale tuturor celor¬ 
lalte fiinţe, linia filetică a omului este, în toate etapele ei, cea 
mai apropiată de linia teoretică a evoluţiei verticale, făcînd 
de-a lungul ei cele mai puţine concesii tendinţei evolutive prin 
„adaptări" făţişe. 

5. între primatul originar (sau prosimianul ipotetic) şi om a 
intervenit o evoluţie verticală cu mutaţii grave, cîtă vreme între 
antropoide şi primatul originar (sau prosimian?) a intervenit 
cu precădere o evoluţie orizontală prin specializări organice. 

6. Antropoidele s-au diversificat în „specii"; sub unghi 
biologic şi omul reprezintă o „specie", dar între om şi antro¬ 
poide s-a declarat, cît priveşte modurile lor ontologice, o deo¬ 
sebire de calitate cu totul relevantă. 

în această perspectivă teoretică, avem putinţa de a lămuri 
îndeajuns şi mănunchiul de reale „primitivisme" ale omului. 
Orice ipoteză născocită ad-hoc numai pentru cazul „om" tre¬ 
buie repudiată din motive de echitate ştiinţifică. Nu putem 
trece cu vederea că în conexiune cu anume însuşiri paradoxale 
ale omului, asupra cărora ne-am străduit să proiectăm unele 
lumini, s-a ivit mai recent o teorie care se întoarce la ipoteza 
„reducţiei". Ipoteza „reducţiei" a fost conjugată de astă dată 
cu ipoteza hipermorfozelor. Speculaţia îşi are punctul de 
mînecare în fenomenul hipermorfiilor observat asupra unor 

fiinţe şi care consistă într-o supraspecializare, adică în com¬ 
plicarea superlativă a unui organ. Printr-un efect de corelaţie, 
o asemenea supradezoltare a unui organ ar duce la „reduce¬ 
rea" altor organe. Hipermorfii au fost remarcate la foarte 
multe specii (a se vedea Planşa IX, Fig. 1-3), începînd, să 
zicem, cu radiolarii unicelulari, care suferă de hipermorfia 
uneia din axe, şi pînă la mamut, care manifestă o hipermorfie 
a colţilor. Oricînd şi oriunde, hipermorfiile reprezintă un ade¬ 
vărat balast pentru organisme, şi de obicei organismele care 
suferă de hipermorfoză sunt condamnate să piară. Or, omul 
s-ar găsi, după opinia unor biologi, în această situaţie; el ar 
pătimi de hipermorfoză creierului, ceea ce ar fi dus la reducţia 
altor organe (dinţi etc.). Particularităţile cu înfăţişare de „pri- 
mitivisme" ale omului n-ar fi primitivisme autentice, ci efectul 
unei reducţii secundare ce a intervenit concomitent cu hiper- 
morfoza creierului. Omul ar fi deci o fiinţă grav primejduită, 
osîndită de-acum să dispară din pricina neajunsurilor ce i 
le-ar crea o structură supraevoluată devenită balast. Oarecare 
aparenţă de logică nu i se poate tăgădui nici ipotezei de faţă. E 
clar însă că o perspectivă atît de sumbră cît priveşte viitorul 
genului uman nu poate mulţumi pe nimeni. Totuşi, pentru 
combaterea unei ipoteze nu e suficient să facem apel la motive 
de ordin afectiv. Ne incumbă sarcina de a examina lucrurile la 
rece. Ipoteza hipermorfozelor îşi poate avea justa aplicare 
asupra atîtor cazuri spicuite prin ţinuturile paleontologiei, dar 
anevoie asupra cazului „om“. Impresionantele dimensiuni ale 
creierului uman şi, mai puţin, impresionanta sa diferenţiere 
nu constituie motive suficiente pentru a vorbi despre un feno¬ 
men de hipermorfoză. Evident, la hipermorfii se ajunge prin 
procese de specializare care trec dincolo de ceea ce este util 
fiinţei din punct de vedere biologic şi în raport direct cu am¬ 
bianţa. Supraspecializarea apare ca efect al unei tendinţe ce-şi 
are oarecum momentul ei de „inerţie" ce nu poate fi scos din 
joc la momentul oportun. O fiinţă ce se specializează la extrem 
în anume direcţie poate uneori să cadă victimă acestei ten¬ 
dinţe ce sare prea uşor dincolo de ceea ce este necesar, prile¬ 
juind dezvoltări ce devin un impediment vital şi periclitează 

dăinuirea speciei. Dar asemenea organe supraspecializate 
manifestă o vădită inadecvare în raport tocmai cu funcţia ce 
sunt chemate a o îndeplini. Colţii în spirală ai mamutului devin 
inapţi pentru funcţia lor iniţială. 

Să ne putem acum întreba, întru cît creierul uman poate fi 
socotit un produs al unui poces de supraspecializare, de 
supraadaptare, ceea ce s-ar manifesta printr-o evidentă inadec¬ 
vare în raport cu funcţia căreia îi este destinat. Examinînd 
într-o asemenea perspectivă situaţia, s-ar putea să descoperim 
că creierul uman, fără de a reprezenta un „balast" sub unghi 
biologic, este un organ ce depăşeşte pur şi simplu limitele bio¬ 
logicului în general. S-ar putea întîmpla să descoperim, cu alte 
cuvinte, că acest organ poate fi considerat şi sub unghiul 
celeilalte „evoluţii", de natură verticală, şi într-un atare caz 
n-am avea de-a face cu un fenomen de „specializare" (şi nici 
cu un fenomen de „supraspecializare"), ci cu o structură just 
integrată într-un ansamblu structural bio-psihospiritual, de 
un foarte înalt nivel de organizare. Creierul uman, cu dimen¬ 
siunile şi complicaţia sa interioară, nu ar reprezenta o hiper- 
morfie, ci ar fi mai curînd simptomul material al unei foarte 
înalte organizări la care s-a ajuns prin radicale mutaţii de care 
este în stare viaţa în evoluţia ei verticală. Şi atunci toate 
profeţiile sumbre cu privire la apropiatul sfîrşit al genului 
uman se prăbuşesc în neantul lor interior. De altfel, inter¬ 
pretarea „primitivismelor" umane ca pseudoprimitivisme ce 
s-ar produce datorită unor reducţii secundare în legătură cu 
pretinsa hipermorfie a creierului ar întîmpina dificultăţi peste 
care, chiar sub unghi strict biologic, anevoie s-ar putea trece. 
Se poate desigur concepe că hipermorfia colţilor mamutului a 
putut să ducă la o reducţie a unor dinţi ai mamutului; de 
asemenea, se poate admite că la anume radiolari hipermorfia 
uneia din axe a putut să ducă la reducţia celorlalte axe. Există 
un raport direct de „materialitate" între hipermorfie şi reduc¬ 
ţie în aceste fenomene. Dar nu întrezărim ce corelaţie de atare 
natură ar putea să existe între dezvoltarea extremă a creierului 
uman şi caracterele, pe care le considerăm primitive, ale omu¬ 
lui pentru ca acesta să fi luat înfăţişarea ce-o au doar printr-un 

proces secundar, de „reducţie". De ce oare dezvoltarea cre¬ 
ierului uman ar da neapărat, ca efect secundar, absenţa diaste- 
mei între canini şi premolari, forma particulară a bazinului, 
cuta mongolică, poziţia orientată ventral a fantei genitale la 
femeie, sau forma de scoică a urechii ? 


OMUL 


Particularităţile bio-psihospirituale ale omului ni s-au 
lămurit pe de o parte ca o seamă de reale „primitivisme", pe 
de altă parte ca o masivă structuralizare pe linia evoluţiei ver¬ 
ticale, de un nivel mult superior aceluia al tuturor animalelor. 
Toate aceste particularităţi vor constitui implicate de la sine 
înţeles ale „posibilităţilor" specific umane. Putem enumera o 
seamă de naturalişti şi gînditori, oameni de ştiinţă şi filozofi 
care, studiind „posibilităţile" umane, se arată dispuşi să pună 
accentul în chip apăsat pe particularităţile biologice „primi¬ 
tive" sau „embrionare" ale omului, desconsiderînd sau igno- 
rînd pe acelea care atestă nivelul superior de organizare 
propriu omului. Se afirmă astfel că particularităţile „primi¬ 
tive" de natură biologică, consistîndîntr-o absenţă a speciali¬ 
zării, pun pe omîntr-o situaţie precară faţă de ambianţa fizică 
şi biologică sau faţă de „natură" şi că, în această împrejurare, 
trebuie căutată cu precădere „cauza" productivităţii umane. 
Privind omul sub aspectul unora din „primitivismele" sale, 
cum ar fi nuditatea, fragilitatea corporală în general, lipsa 
unor aptitudini, structuri sau organe atît de utile altor fiinţe, 
precum colţii, formaţiunile cornoase, ghearele, instinctele etc., 
ne facem desigur o idee despre neajutorarea omului în am¬ 
bianţa naturală. Cert lucru, biologic privit, omul se găseşte la 
limita cea mai precară a „suficientei armonii" în raport cu 
natura, adică la limita inferioară a acelei suficiente armonii pe 
care o implică existenţa oricărei fiinţe vegetale şi animale. 
Totuşi, ar fi o eroare să socotim pe om ca un simplu mă- 

nunchi de „primitivisme". Sau, mai grav, ca un mănunchi de 
„insuficienţe". în ansamblul structural-morfologic şi onto¬ 
logic al fiinţei umane, distingem şi atîtea particularităţi care, 
departe de a reprezenta „primitivisme" şi „insuficienţe", sunt, 
din contră, expresia manifestă a unor mutaţii ce depăşesc con¬ 
siderabil ca nivel de organizare stadiile cele mai complexe 
pînă la care au parvenit animalele. Indicăm, o dată mai mult, 
printre aceste particularităţi modul de a „exista" al omului în 
raport cu ambianţa, un mod excepţional de complex în com¬ 
paraţie cu al animalelor sau al vegetalelor; cîtă vreme animalul 
„există" în strînsă corelaţie cu un mediu foarte delimitat, 
omul „există" într-o ambianţă mereu dezmărginită, în care 
intră ca elemente constitutive orizontul concret al lumii date 
şi orizontul necunoscutului deopotrivă. Pentru realizarea 
posibilităţilor sale în acest complex orizont, omul are la dis¬ 
poziţie pe de o parte inteligenţa superlativ dezvoltată, datorită 
căreia el poate converti într-un sistem de concepte datele 
lumii concrete, şi pe de altă parte geniul creator datorită 
căruia omul poate converti orizontul necunoscutului în mi¬ 
turi şi în gînduri magice, în viziuni religioase şi metafizice, în 
teorii ştiinţifice, în plăsmuiri de artă. Simptomul material cel 
mai vădit al acestui înalt nivel de organizare propriu omului 
este creierul de o structură şi conformaţie excepţional dez¬ 
voltate. 1 Toate aceste aptitudini şi posibilităţi ale omului se 
dezvoltă fireşte în strînsă corelaţie cu posibilităţile sale de a-şi 
alcătui un limbaj, ceea ce implică şi sociabilitatea omului. 
Trăirea în societate a indivizilor umani, într-o atmosferă de 
comunicabilitate, este în general mijlocul cel mai puternic de 


1 Extraordinara complexitate structurală a creierului uman faţă de a 
celorlalte animale (mamifere, maimuţe) este îndeosebi accentuată, din partea 
oamenilor de ştiinţă sovietici, ca o particularitate distinctivă a omului. Pe 
baza cercetărilor făcute de Brodman, Vogt, Economo cu privire la cîmpurile 
citoarhitectonice ale creierului, s-au făcut hărţi topografice ale scoarţei emi¬ 
sferelor diferitelor animale, ajungîndu-se la rezultatul că la om apar o serie 
de cîmpuri „noi“, pe care nu le au încă maimuţele „superioare" (a se vedea 
Knmilov, Topolov şi Schwarz, Psihologia, trad. din rusă. Uniunea Naţio¬ 
nală .1 Studenţilor din România, Centrul studenţesc Cluj, 1948, p, 10). 

promovare a posibilităţilor umane, întrucît pe această cale 
devine cu putinţă cumulul progresiv al tuturor eforturilor. 
Faptul că omul nu se reduce la un mănunchi de „primiti- 
visme“ şi „insuficienţe", ci este, graţie evoluţiei verticale ce a 
intervenit între primatul originar (sau prosimian) şi apariţia 
umană, înzestrat cu atîtea structuri, aptitudini şi posibilităţi ce 
depăşesc calitativ nivelul animal, faptul acesta are ca imediat 
efect o schimbare de sens a situaţiei precare în care omul se 
găseşte în raport cu natura, pe urma unora dintre „primitivis- 
mele" de care el pătimeşte. Situaţia precară este destinată 
de-acum să incite fiinţa umană la productivitatea specifică de 
care ea este capabilă pe temeiul structurilor obţinute prin 
evoluţie verticală. Iar prin această productivitate specifică, 
omul devine subiect creator de civilizaţie şi cultură. 

Celebrul medic şi gînditor din Antichitate Galenus, apoi 
în veacul al XVIII-lea un Herder şi Kant, şi apoi în secolul 
nostru atîţia alţi autori, printre care de amintit ar fi un Max 
von Eyth ( Lebendige Krdfte, Berlin, 1904, şi „Die Anfănge der 
Technik", în Weltall und Menschheit, voi. 5, 1904) şi Arnold 
Gehlen ( Der Mensch, 1940) se ocupă pe larg de o latură a 
chestiunii pe care am atins-o în rîndurile de mai înainte. Toţi 
aceşti autori constată o anume stare anevoioasă a omului în 
raport cu natura şi, pornind de aici, interpretează „civilizaţia" 
şi „cultura" umană de-a dreptul ca o compensaţie a „insufi¬ 
cienţelor biologice" de care suferă omul. A vedea însă în insu¬ 
ficienţele biologice o „cauză" a productivităţii umane sau, 
oricum, un factor faţă de care, prin directă compensaţie, s-ar ivi 
„civilizaţia" şi „cultura" umană înseamnă, după părerea noas¬ 
tră, a pune un accent prea apăsat asupra unui moment, în 
definitiv totuşi subsidiar în procesul în discuţie. Privită într-o 
asemenea optică, situaţia îndură cel puţin o diformare. Un 
atare unghi de vedere îndrumă inevitabil spre o interpretare 
strîmt „biologică" a unor fenomene cum sunt civilizaţia şi 
cultura umană, care debordează totuşi, prin semnificaţia, prin 
complexitatea şi implicatele lor, biologicul. Eyth spune, în 
ceea ce priveşte rolul insuficienţelor biologice ale omului pen¬ 
tru crearea civilizaţiei, următoarele, parafrazînd aproape nişte 

propoziţii rostite cu atîta timp înainte şi de Herder: „Iată în 
sfîrşit omul... în mijlocul unei lumi pline de duşmani şi de 
primejdii mortale, o creatură firavă, fără arme naturale, pus în 
faţa bestiilor înzestrate cu colţi şi gheare, cu blăni şi cu piei 
cornoase, care erau de zece ori mai tari, mai iuţi, mai dibace, 
gol, expus neajunsurilor tuturor intemperiilor şi ale oricărei 
clime, căutîndu-şi hrana într-o sălbăticie ce producea doar 
ciulini şi ghimpi... Această creatură de compătimit trebuia să 
piară, aşa ar fi spus orice fiinţă înţelegătoare care ar fi avut 
prilejul să vadă pe om în acele vremuri în lupta sa pentru exis¬ 
tenţă, iar animalele din jurul său, care-1 socoteau ca pe un 
seamăn al lor, nici nu gîndeau altfel şi procedau la atac." Şi 
mai departe: „Cel dintîi lucru ce-1 ştim despre om este că el, 
gol şi aproape dezarmat, cum l-a făcut natura, n-ar fi putut să 
trăiască nici un an în această lume aspră şi duşmănoasă. El 
avea nevoie de unelte." 

Iată cum „insuficienţele biologice" atribuite omului au 
devenit în concepţia unor autori „cauză" de ansamblu a teh¬ 
nicii, a civilizaţiei şi chiar a culturii. în general, se impune să 
arătăm la ce enunţuri inoportune pot să ducă uneori chiar şi 
numai mici diformări de aspect ale factorilor cu care se cal¬ 
culează premisele unei teorii. în cazul teoriei de care ne 
ocupăm cu privire la geneza civilizaţiei şi a culturii, avem de 
fapt de-a face cu o optică ce „diformează" situaţia — la înce¬ 
put numai uşor, în premise, şi apoi grav, în concluzii. Cu rea¬ 
litatea unor anume insuficienţe biologice ale omului suntem 
dispuşi să calculăm, dar în aprecierea de ansamblu nu trebuie 
să li se exagereze rolul în nici un fel. Socotim că atunci cînd se 
ia în considerare constelaţia om-natură şi, în cadrul ei, fac¬ 
torii ce condiţionează geneza civilizaţiei şi a culturii, trebuie 
să indicăm tuturor elementelor ce intră în joc locul ce li se 
cuvine de drept. Recunoaştem că omul suferă de unele insufi¬ 
cienţe biologice, dar nu acestea pot să atragă asupra lor, într-o 
teorie a civilizaţiei şi a culturii, accentul interesului nostru. 
Insuficienţele biologice ce vin în discuţie, ale fiinţei umane, 
reprezintă fără îndoială atîtea „primitivisme", dar aceste pri- 
mitivisme nu trebuie privite ca şi cum ele ar constitui ansam- 

Mul fiinţei umane; aceste primitivisme au persistat în fiinţa 
umană numai fiindcă ea n-a luat drumul evoluţiei „orizon- 
ule“ prin adaptări făţişe, ca antropoidele, ci drumul evoluţiei 
rerticale datorită căreia s-a ajuns, concomitent cu păstrarea 
unor primitivisme, la o alcătuire de nivel superior la care 
antropoidele deja „specializate" sau precis adaptate niciodată 
nu vor mai putea să ajungă. 1 Insuficienţele biologice ale omu¬ 
lui nu pot fi izolate şi considerate ca atare în determinismul ce 
a prezidat la crearea civilizaţiei şi culturii umane, căci ele 
există numai ca un corelat paradoxal al unor structuri de 
superior nivel. In determinismul genetic ce căutăm să-l con¬ 
turăm, urmează să punem în relief tocmai aceste structuri de 
superior nivel, care sunt sub raport material un creier excep¬ 
ţional dezvoltat, iar sub raport psihospiritual inteligenţa şi 
geniul creator cu implicatele lor ontologice: orizontul dez- 
mărginit al lumii concrete şi orizontul necunoscutului. Aces¬ 
te structuri de înalt nivel la care în primul rînd trebuie să 
facem apel cînd definim fiinţa umană nu sunt la rîndul lor un 
produs al insuficienţelor biologice proprii omului, ci al unor 
mutaţii morfoontologice de natură verticală. Fireşte că evo¬ 
luţia aceasta verticală a fiinţei umane a putut avea loc numai 
păstrîndu-se în constituţia acesteia şi unele „primitivisme". In 
toată această constelaţie de factori şi de rezultate, civilizaţia şi 
cultura umană nu pot avea semnificaţia unei „compensaţii" 
faţă de insuficienţele biologice ale omului. Insuficienţele bio¬ 
logice nu joacă în această constelaţie de factori decît un rol 
accesoriu: ele pot realmente să „incite" pe om, să-l stimuleze 
la productivitate, îndeosebi în sens tehnic; posibilitatea pro¬ 
ductivităţii îi este însă dată omului prin structurile sale de înalt 
nivel. Insuficienţele biologice ale omului pot deveni desigur 
un moment pozitiv în procesul genetic al civilizaţiei, dar 


1 Cît priveşte deosebirile ce despart antropoidele de astăzi de maimuţa 
care a fost strămoşul omului, M. Pliseţchi susţine că antropoidele actuale au 
caractere „specializate", ceea ce n-a putut să fie cazul maimuţei ce stă la ori¬ 
ginea omului. (A se vedea M. Pliseţchi, Originea omului, Editura Cartea 
Rusă, Bucureşti, 1945, p. 20.) 

aceasta numai fiindcă omul posedă pînă la un grad în prealabil 
si structurile de înalt nivel care îl caracterizează; fără de aces¬ 
tea, insuficienţele biologice în chestiune n-ar fi constituit decît 
o împrejurare fatală pentru fiinţa ce le-ar fi avut. O altă per¬ 
spectivă în care insuficienţele biologice ar dobîndi un accent 
mai apăsat ne-ar face să eşuăm într-o concepţie pur biologică cu 
privire la geneza civilizaţiei şi a culturii. 

Se susţine în mod curent printre antropologii de meserie 
că omul ar fi un produs al epocii de gheaţă, care a început la 
un moment dat în era cuaternară. Credem că în această for¬ 
mulare şi-a făcut loc într-un chip aceeaşi eroare de perspectivă 
despre care vorbeam adineaori. Cînd în cuaternar s-a făcut 
trecerea la întîia fază a epocii de gheaţă, un hominid a trebuit 
să existe, dar de-abiaîn momentul acesta unele „primitivisme" 
biologice ale hominidului se dovedeau în chip tot mai accen¬ 
tuat ca „insuficienţe biologice" destul de grave. Această îm¬ 
prejurare a declanşat „productivitatea" umană în sens tehnic 
şi în alte sensuri, căci trebuia să se facă faţă neajunsurilor fi¬ 
zice ale ambianţei. In timpul cînd mamutul răspundea con¬ 
diţiilor aspre de existenţă printr-un proces organic de 
„specializare", de adaptare făţişă prin formarea unei blăni, 
omul, care dobîndise în prealabil prin evoluţia verticală atîtea 
şi atîtea noi structuri morfoontologicc precum şi aptitudinile 
şi funcţiile în consecinţă, putea să răspundă împrejurărilor 
prin diverse născociri tehnice. E mai mult decît probabil deci 
că inteligenţa şi geniul sclipiseră sub fruntea umană încă 
înainte de a începe epoca de gheaţă, căci numai aşa se explică 
putinţa lui de a face faţă prefacerilor climatice catastrofale; să 
nu uităm că atîtea antropoide şi alte maimuţe, care în acelaşi 
timp şi prin aceleaşi regiuni evoluaseră prin specializări în alt 
sens decît hominidul, au pierit sub avalanşa noilor împrejurări 
— şi aceasta în ciuda faptului că epoca de gheaţă nu s-a 
înfiinţat pe neaşteptate, ci încetul cu încetul. Perioada de 
gheaţă s-a declarat prin etape, îneît unele fiinţe care mai aveau 
plasticitatea organică necesară s-au putut „adapta" organic, 
cîtă vreme animalele superior organizate, dar şi extrem spe¬ 
cializate în anume sens, ca antropoidele, au fost condamnate 

să piară, nemaiavînd plasticitatea organică necesară să răs¬ 
pundă noilor condiţii. Aceeaşi soartă ar fi avut prin regiunile 
atinse de perioada glaciară şi hominidul dacă n-ar fi fost dotat 
cu aptitudini eminamente umane, graţie cărora el se dovedea 
în stare să procedeze la salvarea sa, născocind o „civilizaţie". 
Epoca de gheaţă a pus pe om în exerciţiul funcţiunilor sale, 
constrîngîndu-1 la o sporită productivitate. Formula după care 
omul ar fi un „produs" al epocii de gheaţă nu poate să fie deci 
decît o hiperbolă. 

Întîia apariţie a unor fiinţe cu învederate însuşiri şi înfăţi¬ 
şare de om a avut loc, aşa se crede astăzi printre specialişti, 
cam acum un milion de ani. Fosilele ce s-au descoperit legi¬ 
timează această apreciere ipotetică. Vechimea maxilarului 
vădit „uman" de la Mauer (Heidelberg) se apreciază la cinci 
sute treizeci de mii de ani, şi aproximativ aceeaşi vîrstă se 
atribuie chelleanului, cea mai veche cultură umană descope¬ 
rită pînă în clipa de faţă. 

Perioada glaciară cu subepocile ei, dintre care unele climatic 
mai domoale, a durat cîteva sute de mii de ani, iar sfîrşitul ei ar 
fi avut loc, după calcule independente unele de altele făcute în 
Elveţia şi în Scandinavia, cam acum cincisprezece mii de ani. 

Cele dintîi culturi şi civilizaţii umane, referitor la care ştiinţa 
deţine preţioase dovezi materiale, au fost caracterizate mai ales 
după înfăţişarea produselor tehnice rămase pe urma lor. Din 
mulţimea uneltelor pe care aceste străvechi civilizaţii le-au pro¬ 
dus, s-au conservat cele preparate din materie durabilă, şi anume 
din silex. Foarte mult, adică peste cinci sute de mii de ani, a 
durat „paleoliticul" cu subîmpărţirile sale. Paleoliticul reprezin¬ 
tă în general culturi şi civilizaţii pronunţat vînătoreşti. Omul 
trăia în primul rînd din vînarea sălbăticiunilor şi, natural, din 
rodul unei vegetaţii încă necultivate într-adins. Concomitent cu 
„neoliticul" ce se declară după perioada glaciară, alături de 
unelte mult perfecţionate, preparate încă tot din silex, apar 
economia agricolă şi creşterea vitelor ca preocupări susţinute 
dincolo de necesităţile strict sezoniere ale omului. 

în vechiul paleolitic, care a durat vreo patru sute de mii de 
ani, dominantă pare să fi fost o fiinţă umană de tipul „ 


,nean- 

dertalens" 1 , de o statură relativ joasă şi îndesată (avînd înăl¬ 
ţimea medie de 160-165 cm ), de o înfăţişare, după toate 
indiciile, fioroasă; o fiinţă stăpînită de obiceiuri canibalice şi 
care se hrănea din vînat, în primul rînd asupra mamuţilor şi 
urşilor de peşteră. Focul îi era cunoscut. In peşterile locuite de 
omul neandertalens s-au găsit vetre şi, ceea ce este foarte sem¬ 
nificativ pentru aprecierea „culturii" sale, o seamă de lăzi de 
pietre în care se adunau şi se conservau craniile animalelor 
vînate. Descoperirile lui E. Băchler (Das alpine Palăolitkikum 
der Schweiz, Basel, 1940) cu privire la cultura paleolitică sunt 
de-a dreptul revelatoare. Orientîndu-ne după urmele de viaţă, 
de civilizaţie şi de cultură ale omului neandertalens păstrate în 
peşterile alpine şi judecînd lucrurile în analogie cu ceea ce ştim 
despre gîndirea primitivilor, cercetată în atîtea studii în 
ultimele decenii din partea etnologilor, sociologilor, filozofilor, 
se poate afirma cu toată hotărîrea că o dată cu cele mai vechi 
rămăşiţe de aşezări şi unelte în paleolitic apar şi evidente indicii 
că omul avea, pentru anume circumstanţe cel puţin, obiceiuri 
rituale reglementate, un „cult", gndire magică deci, şi de aseme¬ 
nea o tehnică magică. Omul ie deda unor practici magice, 
îndeosebi în raport cu animalele preferate ale intereselor sale 
vînătoreşti. El „conservă" bunăoară craniile urşilor de peşteră 
în lăzi speciale, şi aceasta foarte probabil fiindcă îşi închipuia că 
un asemenea tratament preferenţial ar fi putut să atragă în chip 
magic simpatia animalelor de vînat faţă de om. S-ar putea 
fireşte ca aceste cranii conservat: să fie şi indicii ale unor jertfe 
cultice. în orice caz, anevoie s-ai putea lămuri prezenţa acestor 
lăzi cu cranii fără de a se recurge,într-un fel sau altul, la o expli¬ 
caţie prin atitudini magice. Ceta ce s-a descoperit din partea 
cercetătorilor referitor la felul deînmormîntare al oamenilor, de 
aşijderea în vechiul paleolitic, şi mume în Dordogne (Franţa), 
nu este mai puţin revelator cu privire la mentalitatea omului 


1 Omul din Neandertal, cea mai bine :unoscută dintre specule umane stinse. 
De la 1856 s-au descoperit de la el vreo patruzeci de schelete, mai mult sau mai 
puţin complete, din sudul Angliei pînă înPalestina, din Caucaz în Spania şi pînă 
în Africa de Sud" (Marcel Prenant, op. ci., ed. cit., p. 41). 

originar. S-a remarcat astfel o caracteristică orientare în aşeza- 
i ca morţilor (de la est la vest). Pe locurile deînmormîntare s-au 
găsit urme de focuri. Aceste focuri peste locurile de înmor- 
mîntare atestă fără îndoială existenţa unor „ritualuri". Iar 
poziţia în care erau aşezaţi morţii dovedeşte că omul îşi făcea, 
de bine de rău, şi unele idei asupra morţii. Ideile nu puteau să 
I ie decît mitice : în vest este tărîmul morţilor. Moartea este un 
drum spre vest. Grija rezervată morţilor prin ritualuri şi prin 
modul înmormîntării învederează efectiva prezenţă a gîndirii 
mitice şi magice în viaţa omului originar. Indiciile ce dau profil 
acestei prezenţe se înmulţesc apoi masiv în paleoliticul tardiv, 
cînd pe arena mişcată a evoluţiei umane omul de tip neander- 
talens a cedat locul omului de tip actual (homo sapiens). Măr¬ 
turiile din paleoliticul tardiv sunt de natură să nu mai îngăduie 
nici o răstălmăcire. Spre a oferi un exemplu: uneori în această 
epocă morţii au fost jupuiţi de carne, iar scheletele erau vopsite 
cu ocru. Ce semnificaţie putea să aibă o atare operaţie ? O sem¬ 
nificaţie magică fără îndoială, căci „roşul" reprezintă sîngele şi 
viaţa; morţii erau vopsiţi cu roşu ca să li se comunice în chip 
magic „viaţă". Se căuta, aşadar, să se asigure viaţa „de dincolo" a 
celui mort printr-o tehnică magică . 1 Tot în paleoliticul tardiv 
apare şi artă de semnificaţie magică. în peşteri s-au găsit atîtea 
desene şi figuri plastice care redau scene de vînătoare sau 
scene sexuale de împreunare animală, prin care se intenţiona 
de fapt o influenţare vrăjitorească a succesului vînătoresc şi o 
potenţare a înmulţirii animale. Gîndirea mitică şi gîndirea 
magică nu reprezintă aşadar numai o apariţie de auroră a „is¬ 
toriei" în sensul restrîns al acestui cuvînt. Ele sunt un apanaj 
al omului originar şi apoi al omului timp de multe sute de mii 
de ani — iată o stare de lucruri din cale-afară de elocventă! 
Aceasta constituie o mărturie că omul apare, chiar de la înce¬ 
put, structural raportat la o ambianţă enorm dezmărginită în 
asemănare cu modul animal. în ambianţa omului, orizontul 
lumii date se conjugă cu orizontul necunoscutului. 


1 Despre viaţa omului originar, a se vedea G. Kraft, Der Urmcnsch als 
Scbopfer, Ebering Verlag, Berlin, 1942. 

în studiul ce l-am închinat gîndirii magice 1 am căutat, înte- 
meiaţi pe de o parte pe un material din viaţa şi gîndirea 
triburilor primitive şi întemeiaţi pe de altă parte pe un mate¬ 
rial folcloric actual, dar şi pe un material cules din culturile 
istorice, să arătăm articulaţia şi implicatele de structură ale 
gîndirii magice. Ni se oferă de astă dată prilejul binevenit de a 
vorbi şi despre apariţia gîndirii magice în trecutul depărtat al 
omenirii şi despre anume circumstanţe care probabil au pro¬ 
movat această apariţie. în analiza ce am făcut gîndirii magice, 
am evidenţiat la timpul său structura paradoxală în sine a ideii 
despre „puterea" sau „substanţa" magică, idee cu care în per¬ 
manenţă operează acest mod de gîndire. Constatăm, de ase¬ 
menea, şi universalitatea gîndirii magice, întrucît reziduuri 
de-ale ei se mai găsesc uneori chiar şi în sistemele metafizice 
de orientare raţionalistă. Răspîndirea universală a gîndirii 
„magice" ar putea să fie explicată poate că prin vechimea ei 
extraordinară, dar şi prin circumstanţele excepţionale de care 
a fost condiţionat uzul ei în vremuri depărtate. Ştim acum că 
întîiele indicii cu privire la existenţa unei gîndiri magice apar 
concomitent cu cele dintîi semne de civilizaţie umană. Să ima¬ 
ginăm traiectoria duratelor epocale de-a lungul cărora această 
gîndire s-a accentuat, amplificîndu-se. La aprox. cinci sute de 
mii de ani se calculează vechimea chelleanului, cea mai veche 
dintre formele de civilizaţie ale întîiului paleolitic. Paleoliticul 
vechi, cu forme precum acheuleanul, micoquianul, clactoni- 
anul, levalloisianul sau mousterianul, a durat vreo patru sute 
de mii de ani. Paleoliticul mai nou, cu forme ca solutreanul, 
aurignacianul, magdalenianul, azilianul, a mai durat cel puţin 
o sută de mii de ani. Să mai adăugăm apoi la aceste durate cei 
peste cincisprezece mii de ani ai neoliticului şi cele cîteva mii 
de ani de „istorie" a omenirii. Duratele acestea enorme de-a 
lungul cărora gîndirea magică poate fi identificată la fiecare pas 
explică ni se pare îndeajuns înrădăcinarea gîndirii magice. Ideea 
unor puteri sau substanţe „magice" reprezintă, în ultimă ana- 


Gîndire magică şi religie", în Trilogia valorilor , Fundaţia Regală pentru 
Literatură şi Artă, Bucureşti, 1946. 

liză, o născocire a spiritului uman. Această născocire s-a dove¬ 
dit a fi de o persistenţă aproape incredibilă, dacă se ţine seama 
de caracterul ei iraţional, paradoxal, imposibil. Cum s-a putut 
ajunge la o atare născocire ? Ca să se ajungă la o asemenea 
născocire, trebuie să presupunem că în viaţa psihică a omului 
originar s-a declarat într-un fel destul de acut orizontul ne¬ 
cunoscutului, şi aceasta ca un stimulent foarte viu spre plăs¬ 
muiri de gîndire şi de imaginaţie. Probabil că şi „mitul" ca 
formă de gîndire este tot atît de vechi, dacă nu chiar mai vechi 
decît gîndul puterilor şi substanţelor magice. Dar mitul ca 
formă de gîndire nu este atît de iraţional şi de imposibil pre¬ 
cum este ideea „magicului". Pentru ca omul să accepte o idee 
atît de „„imposibilă" cum este aceea a puterilor şi substan¬ 
ţelor magice , o idee atît de „disperată", ca să zicem aşa, a tre¬ 
buit, credem, să intervină ca factor incitant în condiţii externe 
cu totul excepţionale. în urma unor schimbări climatice, 
declanşate la un moment dat din cauze probabil astronomice 
pe scoarţa pămîntului, omul a fost adus în situaţia catastrofală 
a epocii de gheaţă. Condiţiile de trai în această epocă, ce-1 
aruncau atît de categoric în alternativa de a fi sau a nu fi, l-au 
îndrumat spre invenţii cu care trebuiau numaidecît să facă faţă 
împrejurărilor. Invenţiile erau materiale, unele ca „pumnarul" 
de silex bunăoară, acea unealtă de făcut unelte, atît de carac¬ 
teristică paleoliticului, sau ca „focul". Alte născociri erau însă 
de natură spirituală. Faţă de gravitatea condiţiilor, omul se 
vedea constrîns să încerce chiar imposibilul. El a acceptat să 
viseze puteri sau substanţe magice, capabile prin ele însele să 
corecteze neajunsurile externe şi pe care el, „omul", le-ar fi 
putut eventual pune în serviciul său prin simpla sa voinţă. în 
cea mai disperată din situaţiile în care a fost adus în cursul 
evoluţiei sale, omul a fost silit să îmbrăţişeze şi un atare gînd. 
„Magicul" dotabil 1 prin voinţă era poate că singura speranţă 
ce-o mai putea avea omul în condiţiile cumplite ale glaciaru¬ 
lui. Şi omul se agaţă cuprins de o panică într-adevăr cosmică de 


' Lecţiune incertă în cursul litografiat, p. 132; menţiunea apare şi în nota 
de subsol de la p. 134 în ed. cit. îngrijită de Ion Maxim (n.ed.). 

acest unic gînd, în ciuda tuturor insucceselor tehnicii spiri- ‘ 
tu ale prin care el încerca să-şi aservească magicul. Unele su¬ 
gestii pentru tehnica aceasta spirituală i le dădea ce-i drept 
experienţa cotidiană. Un simplu gînd şi simpla sa voinţă erau 
suficiente omului pentru ca să-şi pună în mişcare braţul. Oare 
n-ar fi putut să pună în mişcare şi alte corpuri, tot numai prin 
simpla sa voinţă? Un cuvînt rostit îşi arăta efectul asupra 
aproapelui; de ce n-ar fi putut omul să obţină orice efect tot 
numai printr-un cuvînt rostit? Atît gîndul existenţei unor 
puteri şi substanţe magice cît şi tehnica prin care omul şi le-ar 
fi putut aservi au ceva din imposibilitatea unui vis la care 
recurge paroxismul disperării sau al panicii cosmice. E de pre¬ 
supus că geniul uman a putut să ancoreze atît de adînc în 
gîndirea magică precum a ancorat dintr-o situaţie catastrofală 
şi de foarte lungă durată. Efervescenţa gîndirii magice în pale¬ 
olitic rămîne poate cel mai elocvent document spiritual cu 
privire la împrejurarea că omul a trăit cîteva sute de mii de ani 
în condiţii externe care impuneau ca supapă a existenţei sale 
acest vis. Trăirea în durate geologice în condiţiile grave ale 
glaciarului a fost, credem, o împrejurare decisivă pentru pro¬ 
movarea gîndirii magice la puterea unei dominante spirituale. 

Unealta cea mai frecventă ce ne-a parvenit din vechiul 
paleolitic este „pumnarul" de silex. Aceasta a fost unealta de 
căpetenie a omului. Pumnarul era o unealtă de „tăiat" în pri¬ 
mul rînd, de preparat alte unelte, adică o unealtă a uneltelor, 
un instrument „analitic" şi „constructiv" în acelaşi timp, un 
prim mijloc foarte adecvat al inteligenţei tehnice care-şi înce¬ 
pea drumul marilor ei triumfuri (a se vedea Planşa X, Fig. 1). 
Pe plan filozofic, acest mijloc tehnic invită la ample meditaţii, 
căci ne găsim aici în faţa unei unelte specific umane. Uneltele 
care ar putea să fie tot atîtea proiecţii ale unor organe sau să 
suplinească organe se găsesc utilizate şi din partea unor ani¬ 
male. Dar „pumnarului" îi revine din capul locului o altă 
funcţie: el serveşte ca unealtă de făcut unelte, prin aceea că se 
deschide un orizont tehnic cu nenumărate posibilităţi. în 
„pumnar" îşi găseşte o întîie copleşitoare expresie inteligenţa 
analitică şi constructivă proprie omului. Uneltele pe care omul 

originar le potrivea cu ajutorul pumnarului erau preparate din 
materiale ce n-au rezistat la dintele vremii. Ştim că omul ori¬ 
ginar opera cu pumnarul, dar nu ne-au rămas preparatele, încît 
nu ne putem face o imagine prea bogată despre conţinutul şi 
formele întîielor civilizaţii. De interes ar fi să ştim dacă acele 
civilizaţii depăşesc sau nu limitele stricte ale utilului sau dacă 
nu cumva chiar de la început se manifestă în acele civilizaţii şi 
exigenţe de altă natură. In penuria documentară, tot pum- 
narele ce s-au găsit sunt destinate să ne ofere unele indicii că 
omul primar a descoperit şi bucuria „formelor" ca atare, a 
formelor consecvent dezvoltate în ele însele. Specialiştii ne 
atrag luarea-aminte că printre pumnarele vechi paleolitice se 
găsesc uneori şi exemplare complet ovale (a se vedea Planşa X, 
Fig. 2). E suficient să aruncăm o privire asupra acestor pum- 
nare ovale ca să ne dăm seama că ele erau prin conformaţia lor 
nu numai inutile, dar şi inoportune într-un sens, căci nu se 
prea putea manipula cu ele, dat fiind că nu puteau să fie „apu¬ 
cate" cu mîna decît înfruntînd primejdia tăierii. Omul pre¬ 
para totuşi şi asemenea pumnare; aceasta înseamnă că omul 
resimţea realmente o bucurie în faţa formei ca entitate. Cre¬ 
dem că nu ne înşelăm afirmînd că ne aflăm în prezenţa unor 
„produse", a întîielor produse de un aspect „stilistic" cel 
puţin incipient. Aceste pumnare ovale trebuie apreciate ca 
indiciu că oricum a existat un atare interes şi o atare orientare 
a puterilor plăsmuitoare umane şi în vechiul paleolitic. Nu 
sunt speranţe că vor fi date la lumină mărturii noi în această 
privinţă, căci toate mărturiile — care fără îndoială au existat — 
s-au pulverizat. Dacă se ţine socoteală de faptul că plăsmuiri 
de artă (magică) avem numai din paleoliticul tardiv, cînd ori¬ 
entarea stilistică apare ilustrată cu deosebită forţă şi insistenţă, 
suntem îndreptăţiţi a presupune că şi în paleoliticul vechi 
înclinarea aceasta stilistică a omului se manifesta cu o stăru¬ 
inţă despre care nu ne putem face o justă părere, pentru sim¬ 
plul motiv că toate produsele ce nu s-au realizat în silex, ci în 
material caduc, au dispărut. 

Foarte multe opere de artă magică ne-au rămas din pale¬ 
oliticul tardiv, îndeosebi desene şi plastică. în aceste opere, 

înclinările stilistice ale fiinţei umane devin evidente atît sub 
modul „realist" cît şi sub modul idealizant, iar uneori sub un 
mod abstract foarte accentuat. Spre a găsi termenii de com¬ 
paraţie pentru această artă abstractă, trebuie să venim pînă în 
timpurile noastre. 

Arta magică a paleoliticului tardiv a avut nenorocul de a fi 
fost descoperită acum cîteva decenii din partea unor cer¬ 
cetători care puteau să facă o bună muncă de clasificare şi de 
orînduire a materialului, dar care, prin sensibilitatea lor artis¬ 
tică foarte unilateral orientată, erau prea puţin chemaţi să se 
pronunţe asupra valorii estetice a ei. Cercetătorii recunosc de 
obicei „autorilor" paleolitici o deosebită virtuozitate artistică, 
contestînd însă artei lor valoarea mai înaltă, deoarece ar fi lip¬ 
sită de puterea de a reda măcar scene vînătoreşti. Arta pale- 
olitică ar fi mărginită, monotonă, sterilă. Artiştii paleoliticului 
n-ar fi fost în stare să-şi întruchipeze idolii erotici şi animalele 
preferate decît în chip izolat, ceea ce ar constitui o deficienţă 
faţă de „marca artă“ care s-ar complace, zice-se, în „anec¬ 
dotic". Ne îndoim că un atare punct de vedere ar putea să fie 
un just criteriu de apreciere a unei arte ale cărei virtuţi con¬ 
sistă tocmai în procedee de abstractizare. Acesta nu este însă 
singurul caz în faţa căruia o sensibilitate estetică mediocră a 
fost condamnată să eşueze. Să nu uităm că de monotonie, 
mărginire şi sterilitate a fost învinovăţită secole de-a rîndul 
bunăoară şi arta bizantină din partea occidentalilor al căror 
ochi era deprins cu alte tipare. Din fericire, astăzi se mai 
găsesc totuşi şi atîţia oameni, şi chiar printre cei mai rafinaţi, 
care încearcă un real fior în faţa atîtor produse artistice ale 
paleoliticului. Că acea artă mai poate avea şi după zeci de mii 
de ani un ecou în conştiinţa noastră — iată un lucru într-ade- 
văr minunat! 

Dar ce voiam să demonstrăm cu această incursiune în pale¬ 
olitic ? Un singur lucru în fond. în momentul cînd omul apare 
ca subiect activ în lume născocind pumnarul şi focul, el apare 
şi ca subiect creator de cultură. Ceea ce implică structuri 
bio-psihospirituale cu totul specifice, ca produse ale unei evoluţii 
verticale. „Insuficienţele biologice" ale omului nu pot veni în 

discuţie într-o explicaţie a civilizaţiei şi a culturii umane decît 
în chip accesoriu, ca un factor ce „incită" la productivitate şi 
atît. 


CRITICA UNEI CONCEPŢII BIOLOGICE 
DESPRE CULTURĂ 


în conexiune cu problemele antropologice dezbătute pînă 
aici, urmează să ne ocupăm în chip critic de un studiu de mari 
dimensiuni pe care Arnold Gehlen l-a închinat „omului". 1 
Credinţa de care Gehlen este călăuzit în întreprinderea sa este 
că toate problemele pe care le pune geneza civilizaţiei şi a cul¬ 
turii umane se pot rezolva într-o perspectivă pur biologică. 

Gehlen găseşte oportun să-şi înceapă consideraţiile antropo¬ 
logice printr-o comparaţie sub unghi biologic între animal şi 
om. întru lămurirea modului animal, Gehlen profită în largă 
măsură de luminile şcolii biologice a lui Uexkull. Cum se 
comportă animalul în raport cu ambianţa sa şi care sunt pre¬ 
staţiile sale posibile ? Aceasta este marea întrebare căreia Gehlen 
îi răspunde pe puncte. 

1. Dacă se face abstracţie de insectele sociabile dotate cu 
instincte rigide, se remarcă la toate animalele, începînd chiar 
cu amibele, anume posibilităţi de a-şi opri prestaţia prin 
„învăţare". Mărirea prin învăţare a prestaţiilor la animale este 
însă în general limitată. Animalul valorifică desigur unele 
„experienţe" ce prilejuiesc succese. Dar aceasta numai în sen¬ 
sul unei execuţii mai netede pe linia finalităţii intrinseci a 
actelor sale. Animalul realizează un plus de prestaţie de obicei 
numai în cîmpul unor situaţii concrete prezente. 

2. Ritmul vital al animalului este legat totdeauna de ceea ce 
este „prezent". 


1 Arnold Gehlen, op. cit., ed. cit. 

3. Orice comportament animalic este legat de instinct. 

4. „Experienţele" ce le face animalul sunt de asemenea strict 
condiţionate de instinct. Animalul învaţă să reacţioneze tot 
mai potrivit din punct de vedere vital, dar exclusiv în cîmpul 
unor situaţii concrete, caracterizate prin aceea că pot fi îmbră¬ 
ţişate de un comportament instinctiv. 

5. Toate aceste prestaţii posibile ale animalului, datorate 
„învăţării", sunt strict limitate (pp. 18-19). Evident, legile aces¬ 
tea recapitulează în fapt descoperirile biologice ale şcolii lui 
Uexkiill şi doctrina despre lumile împrejmuitoare, potrivit 
căreia animalul nu sesizează decît porţiunea aceea din ambi¬ 
anţă pentru care este organic echipat. Fiecare animal trăieşte 
într-un „mediu" particular. Gehlen sparge însă schema 
uexkiilliană atrăgînd atenţia că, spre deosebire de animal, omul 
nu este fixat într-un „mediu". Omul are în jurul său o „lume" 
care-1 inundă cu multitudinea imensă a impresiilor, şi lumea 
aceasta nu este numai aceea a prezentului, ci şi aceea a trecu¬ 
tului şi a viitorului. Legile amintite, valabile pentru animale, 
nu sunt valabile pentru om. 

Cum se prezintă omul sub raport biologic ? După părerea 
lui Gehlen, „neîmplinirea", „embrionarul" ţin de structura 
biologică a omului. Omul n-ar fi decît un mănunchi de „defi¬ 
cienţe" datorită cărora el are toate şansele de a se nenoroci. 
Ca să poată „exista", omul trebuie să devină „activ". Omul 
este primejduit chiar prin particularităţile biologice „insufi¬ 
ciente" — şi aceasta spre deosebire de animal, care se găseşte 
totdeauna ca piesă perfect plasată în mediul său. Omul poate 
să facă faţă existenţei numai prin aceea că devine fiinţă emi¬ 
namente activă. 

Aceasta este schema antropologică pe care Gehlen o dez¬ 
voltă cu mare lux de date şi argumente. Toate activităţile 
umane sunt interpretate în cadrul acestei scheme. O asemenea 
concepţie despre om nu este tocmai nouă. Impresionantă ră- 
mîne totuşi, la autorul de care ne ocupăm, dezvoltarea şi ar¬ 
gumentarea. Gehlen însuşi citează o seamă de precursori care 
au văzut fiinţa umană în acelaşi fel: Herder, Kant etc. Medicul 
Galenus în Antichitate văzuse lucrurile în acelaşi chip. Herder 

susţinea că „omul nu este o maşină infailibilă în mîinile 
naturii, ci sieşi scop şi ţel de prelucrare". Pe temeiul ample¬ 
lor cercetări recente cu privire la structura fizică a omului, 
Gehlen relevă că omul nu posedă organe specializate; biolo¬ 
gic, omul este alcătuit numai din „primitivisme" — de exemplu 
dantura sa manifestă o plenitudine nelacunară primitivă şi 
torme indeterminate, ceea ce are ca urmare că omul nu este 
nici exclusiv mîncător de vegetale, nici exclusiv carnivor. în 
comparaţie cu maimuţele mari, care sunt animale de copaci 
extrem specializate, dotate cu braţe supraevoluate pentru 
urcuşuri prin atîrnare, în comparaţie cu maimuţele mari, care 
au păr şi canini puternici, omul apare ca o fiinţă disperat de 
neadaptată. El se caracterizează în totalitatea fiinţei sale prin- 
tr-o penibilă lipsă de mijloace, iar această uriaşă deficienţă 
omul şi-o compensează doar prin aptitudinea sa spre „activi¬ 
tate". Immanuel Kant profesa unele idei asemănătoare în 
opusculul său Idee zu einer allgemeinen Geschichte. Kant 
afirmă că natura nu face nimic de prisos şi că, înzestrîndu-1 pe 
om cu raţiune şi libertatea voinţei, l-a privat de instincte şi de 
„cunoştinţe înnăscute": „Omul era menit să scoată totul din 
sine însuşi. Născocirea mijloacelor de hrană, a îmbrăcămintei, 
a securităţii sale exterioare şi a apărării... toată bucuria ce face 
plăcută viaţa, chiar şi priceperea, iscusinţa, ba bunătatea voin¬ 
ţei sale umane, să fie în totul opera sa şi numai a sa." 

Gehlen va arăta în continuarea ideilor sale că rezultatele 
biologiei moderne îngăduie să se pună în evidenţă situaţia 
excepţional de „expusă" a omului. Omul nu are, ca animalul, 
un „mediu" în care să intre just adaptat; omul e înconjurat 
de-o „lume" în care el, ca fiinţă neînzestrată cu organe 
specializate, este foarte primejduit. Omul e o fiinţă care-şi 
născoceşte singură mijloacele cu care-şi face cu putinţă exis¬ 
tenţa. „Toate aptitudinile omeneşti trebuie cercetate în lumi¬ 
na acestei întrebări: Cum este capabilă de viaţă o fiinţă atît de 
monstruoasă? Aceste considerente, crede Gehlen, ne-ar în¬ 
dreptăţi să punem problema omului în cadru strict biologic. 
Dar considerarea biologică a omului nu consistă după părerea 
lui Gehlen în aceea că asemănăm corpul uman cu al cim- 

panzeului, ci în căutarea unui răspuns la întrebarea: Cum est# 
capabilă de a trăi această fiinţă esenţialmente de necomparat 
cu nici un alt animal ?“' Răspunsul la această întrebare Gehlen 
ni-1 dă într-un studiu de peste patru sute de pagini. Ideea s4 
fundamentală este aceasta: „... toate deficienţele constituţiei 
umane care în condiţii naturale, aşa-zicînd animalice, 
reprezintă o gravă împovărare a capacităţii sale de a trăi sunt 
transformate de om în chip activ tocmai în mijloace ale exis¬ 
tenţei, împrejurare pe care se întemeiază în cele din urmă 
menirea omului spre acţiune şi situaţia sa specială de necom¬ 
parat cu altele" 1 2 . Sau, mai clar şi mai concret: „Ca o con¬ 
secinţă a primitivităţii şi a lipsei sale de mijloace de natură 
organică, omul este incapabil de a trăi într-o sferă într-adevăr 
naturală şi primară. El e chemat aşadar să suplinească el însuşi 
mijloacele de care este organic privat— şi aceasta se face prin 
aceea că el prelucrează lumea în chip activ, ca să-i servească 
vieţii. El trebuie să-şi prepare singur armele de apărare şi de 
atac de care este despoiat şi hrana ce nu-i stă în chip natural la 
dispoziţie; el trebuie pentru aceasta să facă experienţe obiec¬ 
tive şi să născocească tehnici de tratare obiectivă a lucrurilor. El 
trebuie să se-ngrijească de apărare împotriva intemperiilor, să-şi 
hrănească copiii, anormal de mult timp nedezvoltaţi, şi să-i 
crească; el are nevoie chiar şi numai datorită acestei necesităţi 
elementare de o activitate în colaborare şi de înţelegere mu¬ 
tuală. Omul, spre a deveni apt pentru existenţă, este constitu¬ 
it în vederea prelucrării şi învingerii naturii, şi de aceea şi în 
vederea experienţei lumii: el e fiinţă activă, pentru că este ne¬ 
specializat şi pentru că este lipsit de un mediu în raport cu 
care să fie în chip firesc adaptat. Sensul intrinsec al naturii 
prelucrate de el ca să-l servească vital se numeşte cultură, şi 
lumea culturii este lumea omenească." 3 

Cultura ar fi aşadar „a doua natură" pe care omul o reali¬ 
zează în jurul său ca să poată exista. Gehlen va căuta să 


1 Arnold Gehlen, op. cit., ed. cit., p. 25. 

1 Ibidem, p. 25. 

3 Ibidem, p. 27. 

ilcmonstreze că la această structură se reduc toate mani- 
Iistările productive ale omului, de la acţiune la limbă, de la 
viaţa în comunitate pînă la toate creaţiile de cultură, cum ar fi 
ui cele din urmă ştiinţa, sistemele filozofice, arta. Este vorba, 
in concepţia lui Gehlen, despre un aproape ostentativ prag¬ 
matism biologic , dezvoltat ce-i drept cu excepţională meticu¬ 
lozitate şi abilitate, din nenorocire însă unilateral. Eroarea 
lundamentală de care Gehlen s-a făcut, ni se pare, vinovat este 
aceea de a nu fi analizat în prealabil fiinţa culturii umane în 
sine, cu toate implicatele ei de structură. O analiză premer¬ 
gătoare în acest sens l-ar fi scutit de eforturile cheltuite pe un 
drum fără ieşire. A deduce cultura în toate manifestările ei 
dintr-un proces de compensare a inadaptării-biologice a omu¬ 
lui în raport cu natura înseamnă a simplifica situaţia dincolo 
de orice limite îngăduite. Productivitatea umană în sfera cul¬ 
turii arc, la o mai atentă privire, alte implicate care nu suportă 
o reducţie la situaţia biologică în discuţie decît cu riscul de a le 
anula sensul. 

în lucrările noastre de filozofia culturii am căutat să arătăm 
care sunt aceste implicate ale creaţiei de cultură. Şi am văzut 
că implicatele sunt diverse şi de felurite grade. Cultura implică 
un mod ontologic specific uman, adică existenţe într-o am¬ 
bianţă mereu dezmărginită, în care orizontul lumii concrete 
se conjugă cu orizontul necunoscutului. Cultura implică, 
printre altele, aspiraţia spre revelarea acestui orizont al ne¬ 
cunoscutului, revelare pe care omul şi-o face sieşi prin plăs¬ 
muiri din cele mai variate, în materiale din cele mai variate şi 
în tipare stilistice din cele mai variate. Ne place să vedem în 
om fiinţa creatoare de cultură prin excelenţă, dar aceasta 
înseamnă în primul rînd că omul înmănunchează în sine toate 
acele condiţii biologice şi materiale, psihologice şi spirituale, 
fără de care cultura rămîne un deziderat ce refuză să se 
închege. Anevoie vom izbuti să înţelegem cultura în toate for¬ 
mele ei de manifestare, ca o simplă compensaţie a deficien¬ 
ţelor biologice de structură ce par a ţine de fiinţa omenească. 
Aceste deficienţe de structură pot să fie desigur un stimulent 
pentru o anume activitate în anumite limite, date chiar prin 
ceea ce ar duce la directă completare a acestor deficienţe. 

Cultura nu poate să fie privită aşadar numai ca o „a doua 
natură" cu care omul completează natura spre a-şi face posi¬ 
bilă existenţa ca fiinţă determinabilă în sens strict biologic. 
S-ar mai putea adăuga, pe de altă parte, că cultura şi-ar fi 
epuizat de mult toate posibilităţile dacă ar avea numai această 
semnificaţie. Omul poate fireşte să-şi compenseze insuficien¬ 
ţele biologice, dar el poate aceasta fiindcă din capul locului, 
datorită structurilor, funcţiilor, aptitudinilor bio-psihospiri- 
tuale care alcătuiesc nivelul său elevat de organizare, el poate 
mult mai mult decît atît. Omul e în stare să prelucreze natura 
în sensul nevoilor ce derivă din deficienţele sale biologice, 
fiindcă el este apt de prestaţii mai complexe şi mult supe¬ 
rioare, fiindcă el este în stare să creeze „cultură", care nu este 
a doua natură, ci ceva ce depăşeşte calitativ natura. Producti¬ 
vitatea aceasta, ca aptitudine, este expresia fiinţei umane în 
sine, la care se ajunge prin evoluţia filetică, adică prin realiza¬ 
rea unor niveluri de organizare tot mai înalte. Ştiinţa va ajun¬ 
ge la înţelegerea exhaustivă a acestor aptitudini numai după ce 
va fi pus în lumină factorii decisivi ce determină evoluţia ver¬ 
ticală a vieţii în general. 

Că omul este o fiinţă a „deficienţelor" ( Mdngclwesen ) rămîne 
un punct de vedere de o regretabilă parţialitate. Omul este o 
fiinţă a „deficienţelor" numai în parte, căci pe de altă parte el 
reprezintă, precum am încercat să arătăm, constituţia de cel 
mai înalt nivel printre toate fiinţele. Există pînă la un punct 
fără îndoială o paradoxie de structură foarte accentuată la om. 
Omul reprezintă o fiinţă de cel mai înalt nivel de organizare, 
fiind în acelaşi timp şi o arhivă de primitivisme. La nici o altă 
fiinţă această discrepanţă nu are un profil atît de vădit ca la 
om, deşi discrepanţa există divers gradată şi felurit nuanţată şi 
la alte fiinţe. Să mai adăugăm în replică faţă de tezele în fa¬ 
voarea cărora pledează Gehlen că omul, ca fiinţă creatoare de 
cultură, dacă n-ar fi fost decît „activ" în vederea compensării 
deficienţelor sale biologice structurale, ar fi rezolvat şi ar fi 
istovit problemele ce se puneau puterilor sale de creaţie cu 
sute de mii de ani în urmă, mulţumindu-se de-atunci pînă 
astăzi cu forme de viaţă stereotipe produse de el. Omul ar fi 
rezolvat aceste probleme în fond nu mult mai altfel decît şi-au 

rezolvat problemele de acest fel şi atîtea animale. Totuşi, în 
asemănare cu animalele, omul şi-a desfăşurat productivitatea 
în alt sens şi pe alte dimensiuni. Omul singur a devenit fiinţă 
istorică , ceea ce înseamnă permanent istorică, adică o fiinţă 
care veşnic îşi depăşeşte creaţia, dar care niciodată nu-şi depă¬ 
şeşte condiţia de „creator". In coordonatele strict biologice în 
care-1 plasează Gehlen şi printr-o „activitate" orientată numai 
în sensul compensării insuficienţelor de structură, nu se poate 
explica această „istoricitate" ca dimensiune caracteristică a exis¬ 
tenţei umane. „Istoricitatea" este un mod de existenţă într-a- 
devăr uman, iar modul acesta se manifestă în desfăşurarea 
temporală a generaţiilor de oameni în chip tot mai subliniat, 
după ce la început, de exemplu în cursul paleoliticului, pare, 
cel puţin la prima vedere, ase confunda aproape cu existenţa 
în forme stereotipe specifice animalelor. Existenţa umană se 
caracterizează însă de la început prin caracterele „istoricităţii". 
Iar acest mod de existenţă devine apoi cu atît mai manifest cu 
cît ne apropiem în timp de momentul „astăzi". 

Deosebit de simptomatic pentru toată orientarea gîndirii 
lui Gehlen este pe urmă faptul că el se declară de acord cu un 
ideal nietzschean de cultură „supraumană" de sens într-a- 
devăr biologic. E aici o consecinţă asupra căreia Gehlen tre¬ 
buia inevitabil să-şi reverse entuziasmul, dată fiind perspectiva 
strict biologică în care a găsit de cuviinţă să-şi clădească 
antropologia. Urmărind expunerile lui Gehlen, te încearcă tot 
timpul impresia că el se căzneşte să rezolve o problematică 
foarte înaltă şi complexă în sine pe temeiuri prea înguste. 
Numai o deosebită agilitate şi supleţe intelectuală îl pune în 
situaţia de a da uneori iluzia unor „soluţii". 


INSTINCT, INTELIGENŢĂ, GENIU 


Ne-am luat sarcina de a-1 prezenta pe om în primul rînd ca 
subiect creator de cultură şi civilizaţie, dat fiind că în această 
calitate el se realizează de fapt în plenitudinea fiinţei sale. O 

întindere a bazei de discuţie se impune, omul se distanţează 
de animal. Dar în ce măsură şi sub ce raporturi? Un prilej 
fecund de a lărgi vederea ne îmbie studiul instinctului, al inte¬ 
ligenţei şi al geniului. 

Vom încerca să ne apropiem fenomenele pe rînd. începem 
cu „instinctul", fenomen ce pune una din cele mai dificile 
probleme de care se ocupă ştiinţele naturale şi filozofia. 
Economia lucrării de faţă nu ne cere numaidecît să procedăm 
la o explicare a instinctului. Pentru ceea ce urmărim, sunt 
suficiente deocamdată o prezentare şi o delimitare a fenome¬ 
nului. O asemenea operaţie este necesară în vederea scopului 
principal al cercetării ce întreprindem şi care rămîne reliefarea 
cît mai netă a distincţiei de „calitate" între om şi animal. 

Instinctul! Cîte vocaţii teoretice de mare tenacitate nu au 
capitulat în faţa acestei enigme ? Ştiinţa şi filozofia caută ac¬ 
tualmente să înfrunte enigma în mai multe chipuri ce permit a 
fi formulate sub formă de întrebări astfel: 

1. Este instinctul o alcătuire complexă de „reflexe" ? 

2. Este instinctul rezultatul unei obişnuinţe pe care ani¬ 
malul şi-o însuşeşte prin tatonări inteligente şi care devine 
apoi automată ? 

3. Este instinctul produsul unor achiziţii pur accidentale 
pe care selecţia naturală le aliniază, pozitiv utilităţii lor, în 
lupta pentru existenţă a animalului ? 

4. Sau este instinctul ceva de natură spirituală, totuşi total 
deosebit de ceea ce ar fi inteligenţa ? 

Fiecare din aceste întrebări închide evident în sine cel 
puţin o nedumerire. Oamenii de ştiinţă continuă să spere că 
efortul de a explica instinctul îşi va atinge odată termenii în 
cadrul uneia sau al celeilalte dintre cele dintîi trei chipuri de a 
pune chestiunea. Ca un exponent al filozofiei ce umblă pe 
drumurile ei proprii ne întîmpină Henri Bergson. Făcînd din 
„instinct" un pretext de filozofare, el agită problema în limitele 
întrebării din urmă. 

Ne-ar ispiti fireşte şi pe noi bucuria de a lua în dezbatere 
teoriile în circulaţie dacă n-am şti cît de încîlcite sunt desi¬ 
şurile, cît de anevoioase incursiunile. Dar în cele din urmă, 

pentru ceea ce urmărim sperăm să fim deocamdată serviţi 
suficient şi numai de o simplă descriere a „instinctului". 

Prin „instinct", circumscriem de fapt prelungirea în „acte 
coordonate" a vieţii organice în raport cu ambianţa sa. După 
ce te-ai familiarizat îndeajuns cu modurile sale, instinctul nu 
pare nici mai misterios, nici mai puţin misterios decît este în 
general viaţa organică. O „semnificaţie" este inerentă diverse¬ 
lor manifestări ale vieţii, dar o atare semnificaţie devine în¬ 
deosebi vizibilă în cazul instinctelor, unde e vorba în primul 
rînd despre „acte" ale unui organism în raport cu ambianţa. 
Instinctul, circumscriind un complex de „acte" coordonte, 
coordonate atît între ele cît şi în raport cu ambianţa, suge¬ 
rează cu insistenţă unui observator laic ideea că o inteligenţă 
cu posibilităţi de cunoaştere, excepţională în felul ei, ar colabo¬ 
ra la lucrarea de natură instinctivă. Analiza mai atentă a 
stărilor şi actelor dezvăluie însă că o asemenea inteligenţă şi 
cunoaştere, presupunînd că ar interveni realmente în jocul 
instinctului, sunt pe de altă parte atît de limitate prin obiec¬ 
tivul lor, încît ele par abolite chiar în calitatea lor de „inte¬ 
ligenţă" şi de „cunoaştere". 

Ccrcetînd mai de aproape unele forme de extraordinară 
complexitate ale instinctului, Bergson a reuşit să pună în justă 
lumină cel puţin dificultăţile problemei. Comentariile sale 
asupra instinctului ni se par însă viciate de metafizica sa per¬ 
sonală. Şi aceasta într-o măsură ce le face aproape inaccesibile 
oricărei bunăvoinţe de a salva elementele viabile cuprinse în 
ele. E regretabil că ideile lui Bergson asupra instinctului nu 
pot fi izolate de concepţia sa metafizică asupra vieţii. Bergson 
închipuie viaţa în evoluţia ei ca un curent de „conştiinţă ori¬ 
ginară" care ar organiza materia. Ar exista, cu alte cuvinte, 
după părerea lui Bergson o conştiinţă „coextensivă" cu viaţa. 
Instinctul, în modurile sale concrete, ar reprezenta o limitare 
a conştiinţei universale la strictul necesar ce-1 solicită intere¬ 
sele biologice proprii animalului. Aceasta ar fi vederea bergso- 
niană de maximă amploare asupra instinctului. Cu o asemenea 
„vedere", anevoie vom putea începe ceva în expunerile de 
faţă, căci orice demers pozitiv în acest sens ar implica o prea- 

labilă adoptare a metafizicii în chestiune. Nu ne putem totuşi 
priva de plăcerea de a aduce în dezbatere unele afirmaţii ale 
lui Bergson ce par a ţine mai cu dinadinsul seama de feno¬ 
menele concrete ale instinctului. 

Una din ambiţiile cele mai susţinute ale lui Bergson este 
aceea de a dovedi că instinctul ar fi calitativ deosebit de 
inteligenţă. La origine, instinctul şi inteligenţa ar avea însă un 
izvor comun în ceea ce filozoful numeşte „conştiinţă". (încă 
o dată, e vorba aici despre o presupusă conştiinţă „originară" 
care ar organiza ca un curent materia sub o multitudine 
imensă de forme organice şi care, sub modul ei spiritual, s-ar 
ramifica în două sensuri, apărînd pe liniile de evoluţie diver¬ 
gente ale vieţii o dată ca „instinct" şi o dată ca „inteligenţă".) 
Instinctul ia formele cele mai complexe, triumfătoare, la 
anume animale, în speţă la insecte, iar inteligenţa la om. In¬ 
stinctul, reprezentînd după concepţia lui Bergson conştiinţa 
originară evoluată sub constrîngerea altor necesităţi decît 
inteligenţa, ar rămîne în esenţa sa inconvertibil în termeni de 
inteligenţă. Ni se refuză cu aceasta orice înţelegere a instinctu¬ 
lui? Nu. Căci omul nu este nici el lipsit de unele aptitudini 
instinctive. Dacă voim să ne facem o idee despre instinct, tre¬ 
buie să recurgem, după părerea lui Bergson, la analogii cu 
procesele, aptitudinile şi stările ce şi-au păstrat şi în viaţa 
noastră ceva din felul instinctelor: instinctul ar fi un fel de 
„simpatie divinatorie". Cît de puţin lămuritoare rămîne o 
atare apropiere rezultă din zădărnicia oricărei încercări de a şti 
ce este, la urma urmelor, „simpatia divinitorie". Bergson, dacă 
cineva şi-ar fi îngăduit şi această întrebare, ar fi răspuns pro¬ 
babil ca simpatia divinitorie este un fel de instinct. Cu aceas¬ 
ta am ajunge într-un cerc vicios din care nimic nu ne-ar mai 
scoate. 

Procedînd la examinarea fenomenelor concrete ale instinc¬ 
tului, Bergson poate fi cel mai adesea surprins asupra vinii de 
a forţa faptele să intre în tipare construite. într-adevăr, filo¬ 
zoful francez susţine că „inteligenţa" ar fi făcută să lucreze 
asupra materiei inerte , iar instinctul — să rămînă în contact cu 
secretele vieţii. Exemplele de instinct pe care Bergson le ana- 

Uzează sunt admirabil alese şi par a dovedi teza întru totul şi 
oricum le-ai întoarce. Filozoful s-a priceput să exploateze în 
favoarea tezei exemple de instinct dintre cele mai complexe, 
nu mai puţin însă el a eliminat — poate că nu tocmai inten¬ 
ţional, dar oricum inconştient interesat — orice exemplu ce ar 
fi putut să-i infirme gîndul. E aproape fabulos cazul acelui 
himenopter (sfexul amofil) care-şi înţeapă victima, o omidă, 
cu o precizie anatomică ce nu lasă nimic de dorit, tocmai în 
cei nouă centri nervoşi. Omida trebuie amorţită fără de a fi 
ucisă: sfexul îşi depune ouăle în carnea vie a omidei; larvele 
sfexului ce se vor dezvolta din ouă au nevoie de acest aliment 
proaspăt, iar nu de un cadavru. Lucrurile se petrec aşadar ca şi 

cum sfexul ar sti că victima sa ar avea nouă centri nervoşi si ca 
» > > 

şi cum ar cunoaşte întocmai ritmul vital al larvelor sale şi 
necesităţile alimentare ale lor. (Nu e nevoie să adăugăm că 
ştiinţa omenească cunoaşte cei nouă centri nervoşi ai omidei, 
asupra anatomiei căreia sfexul „pare“ atît de bine „informat", 
doar de vreo cîteva decenii.) Cu exemple de acest gen, impre¬ 
sionante fără doar şi poate, filozoful francez va căuta să exalte 
instinctul ca o cunoaştere cu totul sui-generis a „vieţii". („Cu¬ 
noaşterea instinctuală" ar fi totuşi mai mult „jucată" decît 
„reprezentată", susţine Bergson.) Şi, natural, ca să se împli¬ 
nească Scriptura, exemplele invocate vor pune în relief dihoto¬ 
mia şi formula teoretică potrivit cărora instinctul este orientat 
spre „cunoaşterea" vieţii , a structurilor şi ritmurilor organice, 
cîtă vreme inteligenţa s-ar îndruma spre „cunoaşterea" ma¬ 
teriei inerte şi a spaţiului. Dar cu aceasta observatorul, cedînd 
unei idei, se transformă pe nesimţite în falsificator al faptelor. 
Spre a demasca inconsistenţa dihotomiei, nu e nevoie decît să 
rotim puţin privirea. Iată o specie de raci operînd de astă dată 
nu asupra vieţii, ci asupra materiei inerte. Instinctiv, desigur. 
O ilustraţie ne arată racul procedînd prin acte de o deosebită 
abilitate la astuparea intrării locuinţei sale cu o piatră rotundă, 
perfect ajustată aperturii (a se vedea Planşa XI). Exemplul e 
simplu. Nenumărate altele sunt laîndemîna oricui. Un exem¬ 
plu impresionant ne oferă ţiparul. Da, ne referim într-adevăr 
la ţiparul vulgar al rîurilor noastre. Posibilităţile sale instinc- 

tive de orientare în „spaţiu" sunt uluitoare. în perioada sa de 
metamorfozare ascendentă, înainte de maturizare, tiparul face 
drumul dintr-o anume regiune a Oceanului Atlantic pînă în 
rîurile continentului european, iar după maturizare el face 
drumul invers, din aceste rîuri pînă în aceleaşi locuri cu un 
trecut misterios ale Oceanului Atlantic, pentru a-şi depune 
acolo ouăle. Nu prin natura inertă sau vie a obiectului lor se 
deosebesc aşadar instinctul de inteligenţă. în limitele intere¬ 
selor sale, instinctul pare tot aşa de bine orientat asupra 
materiei inerte ca şi asupra vieţii. Indiferent de natura obiec¬ 
tivului său, animalul se comportă în reacţiile instinctive ce-i 
sunt proprii ca şi cum ar cunoaşte perfect adecvat şi cu ultimă 
precizie un secret delimitai al „realului". Secretul aparent 
iluminat este totdeauna acela al unor momente şi feţe ale 
realului pe care fiinţa dotată cu instinct le poate decupa utili- 
zîndu-le în avantajul său. Comportamentul instinctiv pare 
aşadar să implice un fel de cunoaştere adecvată a unui secret 
strict delimitat al realului. Dacă în comportamentul instinctiv 
ar intra sau ar interveni o cunoaştere inteligentă , ar trebui să 
presupunem că sfexul posedă de milioane de ani o „cunoş¬ 
tinţă" la care omul a parvenit numai după grele cazne, pro- 
fitînd de o invenţie tehnică precum microscopul. Cum starea 
de fapt nu poate să fie aceasta şi cum, pe de altă parte, 
cunoaşterea inteligentă nu este niciodată limitată la un singur 
obiect sau la tiparul acestuia, ci este prin obiectivul său dez- 
mărginită, aceasta prin chiar termenii ce o definesc deoarece ea 
îşi întinde reţeaua peste cîmpul mereu în creştere al realului, e 
clar că instinctul nu permite să fie interpretat în analogie cu 
„cunoaşterea inteligentă“ şi nici în analogie cu acţiunile deri- 
vînd din aceasta. 

Pe măsură ce progresează, ştiinţele naturale ne fac cu 
putinţă reperarea unor forme tot mai stufoase ale instinctului, 
în veacul al XVIII-lea bunăoară, n-ar fi fost încă posibilă în 
nici un chip recunoaşterea semnificaţiei intrinseci a actelor sfe- 
xului în raport cu omida-victimă drept reacţii coordonate şi 
pline de sens, etichetabile în ansamblul lor prin termenul de 
„instinct". 

Procedăm acum la analiza unui alt exemplu de „instinct", 
după părerea noastră, prin complexitatea sa şi mai incredibil 
decît cazul faimos în preajma căruia a poposit un Bergson. 
Sistemul organic-instinctual ce-1 vom aduce în discuţie nu a 
fost recunoscut pînă în momentul de faţă nici în toate sub¬ 
tilităţile sale interioare şi nici în toată amploarea sa. Pentru 
interpretarea fenomenului, recurgem şi la unele elemente ce 
au fost puse la contribuţie pînă acum. Dar tocmai aceste ele¬ 
mente vor învedera complexitatea exemplului asupra căruia 
ne oprim. La întîia vedere, fenomenul nu pare a avea emi¬ 
nenţa ce i-o atribuim. Ne referim la gogoşile de stejar, con¬ 
secinţă a înţepăturii unei viespi. Există o seamă de plante care 
produc asemenea gogoşi pe urma înţepăturii ce le-o aplică 
diverse insecte (a se vedea Planşa XII, Fig. 1-3). Insecta aplică 
o înţepătură ţesutului vegetal, iar planta răspunde prin alcă¬ 
tuirea unor globule care, prin conformaţia şi structura lor, 
reprezintă un perfect înveliş pentru protecţia larvelor ce ies 
din ouăle depuse de insectă în ţesutul plantei. Chiar şi numai 
acest înveliş protector alcătuit din ţesuturi foarte propice este 
destinat să stîrnească mirarea noastră. Dar să reţinem şi alte 
împrejurări cu totul admirabile: globulele constituite din varii 
ţesuturi nu alcătuiesc numai un lăcaş potrivit, ci acumulează 
în ele hrana specială de care larvele au nevoie pentru dez¬ 
voltarea lor. Mai mult: gogoşile mai au şi o apertură prin care 
insecta, o dată deplin dezvoltată, va putea să părăsească lă¬ 
caşul ce i-a servit drept adăpost şi sursă de alimentare în 
perioada larvară şi de care de aici încolo nu mai are nevoie. O 
seamă de naturalişti au studiat cu legitim interes acest feno¬ 
men nu fără de a rămîne derutaţi în faţa faptelor observate. 
Lucrurile se petrec ca şi cum ar exista o colaborare, o solida¬ 
ritate de interese între insectă şi plantă, sau mai curînd ca şi 
cum planta ar pune serviciile sale la dispoziţia insectei. Nu 
mai departe decît un biolog ca Woltereckcita încă în 1932 fe¬ 
nomenul în chestiune ca o pretinsă dovadă a solidarităţii fun¬ 
ciare ce ar exista între fiinţele vii. Din momentul însă în care am 
admite o pretinsă solidaritate de acest gen, ne-am vedea foarte 
repede constrînşi să presupunem că în fiinţa plantei ar lucra o 

„raţiune" generoasă care cunoaşte exact nevoile insectei şi i le 
îndeplineşte în consecinţă. Ar fi însă prea riscant să apucăm 
cu presupunerile pe asemenea drumuri. Există fără îndoială în 
natură atîtea exemple de solidaritate între fiinţe de specii cu 
totul diferite, în aşa-numitele „simbioze". Să nu uităm totuşi 
că simbiozele se realizează după principiul „îţi dau ca să-mi 
dai", şi avantajele se constată totdeauna de ambele părţi. Dar 
în cazul stejarului bunăoară şi al viespii nu se poate întrezări 
nici un folos pentru stejar; din contră, stejarul joacă rol de 
victimă, prea multe înţepături putînd să-i distrugă coroana şi 
să-l coste viaţa. Nu mai puţin, stejarul este angajat în produ¬ 
cerea gogoşilor atît de utile dezvoltării viespilor. Faptul este 
într-adevăr derutant şi pare a vorbi despre o relaţie de „gene¬ 
rozitate" între vegetal şi animal care ar contrazice pînă în 
temeiuri legea luptei pentru existenţă. Ne amintim că Darwin 
spunea undeva în Originea speciilor că toată teoria selecţiei 
naturale întemeiată pe lupta pentru existenţă ar cădea dacă 
s-ar descoperi în natură un singur caz ce ar dovedi că o specie 
îşi oferă serviciile unei alte specii fără de a avea nici un folos 
de pe urma acestui act. Iată ce consecinţe ar avea descoperirea 
unei atare „generozităţi" în cadrul naturii. Pentru noi, obser¬ 
vaţia lui Darwin este un avertisment să privim lucrurile cu o 
sporită atenţie şi prudenţă. Lămurirea cazului ce ne preocupă 
urmează să fie căutată cu totul în altă direcţie şi-ntr-un alt 
cîmp de fapte. Există un domeniu al biologiei, studiat cu 
multă pasiune în ultimele decenii, şi care ne pune, aşa credem, 
la dispoziţie unele elemente teoretice noi întru elucidarea 
fenomenelor de natura aceluia al gogoşilor de stejar. Ne refe¬ 
rim la experienţele biologice ale lui Spemann şi ale şcolii sale. 
în Planşa XIII vedem un ochi de triton în interiorul căruia s-a 
introdus un mic fragment de iris. Contrar oricăror aşteptări, 
acest fragment de iris este transformat într-o lentilă, ceea ce 
dovedeşte prezenţa efectivă în interiorul ochiului a unui fac¬ 
tor „organizator" de lentilă. Experienţele din cele mai variate 
arată că atare factori „organizatori" pot fi decupaţi din orga¬ 
nismul de origine şi induşi în alt organism de altă specie, 
yndr ci vor continua să organizeze din ţesuturile organismu- 

lui-gazdă organe şi structuri proprii organismului de origine. 
Experienţele cu privire la inducerea „organizatorilor" din- 
l.r-un organism în alt organism, sau dintr-o parte a unui 
organism în altă parte a aceluiaşi organism, au dus la rezultate 
dintre cele mai neaşteptate. Experienţele confirmă existenţa în 
organisme a unor factori „organizatori" care, tăiaţi din an¬ 
grenajul lor şi induşi în alt mediu organic, pot să-şi afirme 
pînă la un punct autonomia şi eficienţa lor. In legătură cu o 
seamă de fenomene de acelaşi ordin, rusul Gurwitsch 1 a pro¬ 
pus teoria „cîmpurilor biologice", imaginată în analogie cu 
anume teorii fizicale. Organismele sunt, îndeosebi în fazele 
embrionare, purtătoare de „cîmpuri biologice" pe baza căro¬ 
ra s-ar alcătui formele şi structurile organice. Aceste „cîm¬ 
puri" ar fi susceptibile de a fi induse în condiţii experimentale 
dintr-un mediu organic în alt mediu organic. 

La aceste experienţe şi la asemenea ipoteze urmează să ne 
gîndim cînd luăm în studiu un fenomen cum este acela al 
gogoşilor de stejar. Ne găsim aici în faţa unei alcătuiri orga- 
nice-instinctuale extraordinar de complexe. Alcătuirea ţine însă 
de fiinţa viespii, iar nu de a stejarului. Stejarul nu joacă decît 
un rol de victimă. în lumina experienţelor cu „factori organi¬ 
zatori" sau cu „cîmpurile biologice", se deschide o lumină şi 
în problema aceasta. Lucrurile se petrec ca şi cum viespea, o 
dată cu înţepătura aplicată, ar induce în frunza de stejar, prin 
intermediul chimic-molecular de natură probabil enzimatică, 
un „cîmp biologic" care organizează în frunză, din materialul 
ce-i stă acolo la dispoziţie, gogoaşa ca un organ util larvei ce 
va ieşi din oul de viespe. Interpretate în termeni de cunoaştere 
„inteligentă", faptele se petrec ca şi cum viespea ar cunoaşte la 
perfecţie mai întîi chimismul stejarului şi posibilităţile acestu¬ 
ia, pentru cazul că s-ar induce un anume „cîmp biologic", şi 
faptele se petrec, în al doilea rînd, ca şi cum viespea ar cu¬ 
noaşte necesităţile larvei sale, născocind în propriul ei organism 
(al viespii) toate mijloacele chimice-organice ale unui anume 


1 Alex. Gurwitsch, „Versuch einer synthetischen Biologie", în Abhandlungen 
zur Theoretischen Biologie, Berlin, 1923, caietul 17. 

„cîmp biologic" ce urmează să fie indus în frunza de stejar. 
Iată o alcătuire organică-instinctuală care, dacă am sta s-o in¬ 
terpretăm într-adins în termeni de cunoaştere „inteligentă", ar 
cere fără îndoială cunoştinţe ce depăşesc enorm pe acelea ale 
chimiştilor şi de asemeni şi posibilităţi de elaborare sintetică 
ce depăşesc fantastic posibilităţile laboratoarelor de chimie 
umane. E un noroc că problema nu se pune însă astfel şi avem 
suficiente motive să credem că ea nu se pune astfel. Căci o 
singură încercare de a pune problema în acest sens ne-ar sili 
numaidecît să ne întrebăm: Cum se face că o presupusă cu¬ 
noaştere a unor secrete atît de adînci şi asemenea posibilităţi 
de elaborare pot fi în acelaşi timp limitate la o arie atît de 
îngustă a frunzei de stejar, a gogoşii şi a larvei ? Această cate¬ 
gorică „delimitare" a alcătuirii organice-instinctuale ne aver¬ 
tizează să nu ne lăsăm seduşi nici un moment de ispita unei 
interpretări a „instinctului" în analogie cu „cunoaşterea inte¬ 
ligentă". 

Evident, pentru a pune în lumină complexitatea de sens a 
acestei alcătuiri organice-instinctuale, ne-arn văzut nevoiţi să 
recurgem la cele mai noi şi mai paradoxale rezultate şi ipoteze 
din domeniul biologiei experimentale de astăzi. Fără de atare 
cunoştinţe şi elemente teoretice n-am fi putut să bănuim nici 
măcar pe departe sensul intrinsec al fenomenului. Spuneam 
mai sus că, pe măsură ce ştiinţele naturale vor progresa, e de 
aşteptat să se descopere alcătuiri organice instinctuale tot mai 
complicate. Astfel de identificări ne conduc fireşte numai spre 
o circumscriere, tot mai precisă ce-i drept, însă numai la o 
„circumscriere", a fenomenelor „instinctuale" în comparaţie 
cu actele şi produsele de „inteligenţă". Dar o asemenea simplă 
„circumscriere" a fost de fapt intenţia ce ne-a călăuzit în capi¬ 
tolul de faţă. Prin „instinct" urmează să înţelegem un sistem 
de acte coordonate pline de sens biologic, o suită de reacţii de 
care se arată capabil un organism în raport cu anume momente 
şi aspecte ale unei situaţii de interes vital, în care el, organis¬ 
mul, poate să ajungă datorită naturii sale în ambianţa sa 
firească. 

Limitarea ariei obiective asupra căreia devine operant in¬ 
stinctul se remarcă în orice reacţie a acestuia şi ţine de natura 
fenomenului. Ne întîmpină aici un aspect ce fără îndoială va 
trebui să intre cîndvaîntr-o definiţie şi, în consecinţă, de ase¬ 
menea şi în orice viitoare încercare de explicare a instinctului. 
Bergson a observat aria limitată asupra căreia lucrează instinc¬ 
tul, dar el nu a ţinut-o în vedere ca latură „definitorie", ci ca o 
trăsătură accesorie. Gînditorul francez îşi avea motivele sale ca 
să estompeze profilul în pragul căruia ajunsese. Bergson dorea, 
precum se ştie, să întemeieze oarecum „metafizic" drepturile 
intuiţiei (ale simpatiei divinatorii) ca metodă filozofică şi cre¬ 
dea că fenomenele instinctului erau susceptibile de o exploa¬ 
tare în sensul unei exaltări a „intuiţiei". Bergson s-a trezit 
astfel vorbind despre „intuiţie" ca „instinct" care şi-ar dilata 
„obiectul" şi ar prinde să reflecteze asupra lui însuşi. Dar un 
instinct care şi-ar „dilata" obiectul este pur şi simplu o im¬ 
posibilitate. Cu atît mai puţin ne putem aştepta ca instinctul 
să înceapă a reflecta asupra lui însuşi, căci orice act de reflecţie 
se efectuează prin concepte, iar instinctul se situează cu totul în 
afară de orice gîndire conceptuală. De unde urmează că in¬ 
tuiţia bergsoniană, în măsura în care putea să devină operantă 
în filozofie, nu avea de fapt absolut nimic de-a face cu „in¬ 
stinctul". (In expunerile bergsoniene asupra intuiţiei s-a stre¬ 
curat, în chip inconştient desigur, o mică escrocherie filozofică: 
filozoful ţinea probabil să confere pe o cale oarecare intuiţiei 
metodice pentru care pleda ceva din relativa „infailibilitate" 1 a 
instinctului.) 

Urmează să vedem ce s-ar putea spune despre instinct, fără 
de a părăsi temeiul dat şi recurgînd la conjecturi numai în li¬ 
mitele unei „teoretizări" strict necesare. Ar fi de interes să ştim 
cum şi în ce măsură intervine „conştiinţa" în ansamblul unei 
realizări de natură instinctivă. Suntem încredinţaţi că şi ele¬ 
mentul conştient intervine în procesele şi actele instinctului — 


1 „Infailibilitatea" instinctului nu trebuie considerată în absolut. „Să nu 
uităm că un instinct, ca şi o adaptare oarecare, este relativ şi statistic", spune 
Marcel Prenant, op. cit., ed. cit., p. 235. 

desigur nu ca însoţitor coexteiisiv acestuia, dar sub chipul unor 
„momente" inserate într-un amplu angrenaj. In general, viaţa 
animală trebuie s-o imaginăm nu ca o maşină, ci ca fiind 
străbătută de tonalităţi psihice, ca fiind capabilă de pîlpîiri 
„conştiente" şi chiar ca fiind determinată uneori, cel puţin în 
parte, dacă nu exclusiv, de momente de „conştiinţă". Dacă 
n-am lua în seamă decît faptul bunăoară că animalul 
„sesizează" unele aspecte ale ambianţei, am avea destul motiv 
să cercetăm ce dezvoltare poate lua aici elementul conştient. 
Animalul e cel puţin un „recipient de „percepţii". Iar despre 
aceste „percepţii" ştim că sum adesea în stare să declanşeze 
reacţii instinctive de o amplă şi bogată articulaţie interioară. 
Procesele şi stările, funcţiile şi posibilităţile „psihice-conşti- 
ente" ale animalului urmează însă, după toate indiciile ce ne 
stau la dispoziţie, să le înţelegem ca fiind sub atîtea raporturi 
deosebite de ale noastre. într-.adevăr, viaţa psihică-conştientă 
a animalului caută să o închipuim mai curînd ca o somnolenţă 
cu străfulgerări de trezire, elementul „conştient", cu diversi¬ 
tatea sa de momente, neajunjjînd niciodată să se organizeze 
într-un tot de-o relativă autonomie, cum aceasta se întîmplă 
în viaţa umană. Momentele psihice-conştiente şi toate tona¬ 
lităţile de acest gen ce străbat viaţa animală apar cu desăvîrşire 
puse în serviciul biologicului. O „percepţie" are astfel la ani¬ 
mal mai mult un caracter de „stare" eficientă simplă numai 
într-un angrenaj de acte, decît caracter de „semnal" ce ar pri¬ 
lejui inteligenţei un act de constituire a unui „obiect". Dar 
asupra modului cum „percepţiile" se organizează în viaţa psi¬ 
hică a animalului vom reveni după o mică divagaţie ce ni se 
pare în prealabil necesară. 

Filozofii şi naturaliştii caţe au studiat modul cum reac¬ 
ţionează animalul în anume împrejurări au fost adesea sur¬ 
prinşi de felul plin de semnificaţie al acestor „reacţii". S-ar 
putea cita atîţia autori, de la K.ant, să zicem, pînă la Jung, care 
se arată foarte dispuşi de a atribui animalului anume „cunoş¬ 
tinţe" înnăscute. Un amănunt de interes istoric rămîne faptul 
că un Kant vorbeşte cu toată hotărîrea despre „cunoştinţe" 
înnăscute la animale. Spre deosebire de atîţia filozofi ante- 

riori, hotărîţi să atribuie omului anume „idei înnăscute", Kant 
nu agrea o asemenea ipoteză. (Conceptele apriori nu sunt, după 
opinia lui Kant, ,înnăscute “ omului, ci ele se constituie în 
funcţie de „experienţă", deşi fără acoperire totală în aceasta.) 
Kant concede aşadar vieţuitoarelor necuvîntătoare anume 
„cunoştinţe" înnăscute, dar nu omului. Neapărat că observaţii 
în legătură cu fenomenele instinctuale l-au îndrumat pe Kant 
spre un atare enunţ. Recunoaşte oricine că potrivelile intrin¬ 
seci, cu totul izbitoare, proprii reacţiilor instinctuale mai 
înainte de orice experienţă, sugerează o asemenea ipoteză. 
Sunt şi alţi autori, precum spuneam, care cedează sugestiei, iar 
mai recent elveţianul Jung, cunoscutul teoretician al vieţii psi¬ 
hice inconştiente, a dezvoltat într-un fel destul de personal 
ipoteza în chestiune sub forma unei teorii numită a „arheti¬ 
purilor". Psihologul elveţian emite părerea că ar exista un fac¬ 
tor de o mare şi vastă eficienţă, prezent în constituţia speciilor 
animale şi a speciei umane, un inconştient de natură psihică 
(„colectiv" pentru o specie sau chiar coextensiv cu toate for¬ 
mele vieţii). Acest inconştient ar fi dotat cu o memorie ce ar 
trece din generaţie în generaţie. Experienţa ancestrală a fiinţelor 
organice, condensată sub formă de „arhetipuri" şi impregnată ca 
atare memoriei inconştientului colectiv, s-ar transmite de la 
înaintaşi la urmaşi de-a lungul mileniilor şi chiar a erelor geo¬ 
logice. 1 

Oricît de seducătoare ar fi pentru o fantezie fabuloasă 
ipoteza cunoştinţelor „înnăscute " sau teoria „arhetipurilor" 
ereditare, nu ni se par necesare pentru lămurirea faptelor ce ne 
solicită atenţia. Negreşit, cînd observi un animal reacţionînd 
întîia oară „instinctiv", adică mai înainte de orice experienţă 
ce l-ar îndruma în sensul actelor sale, te vezi aproape con- 
strîns să admiţi că un „ce" înnăscut intervine oricum în suita 
reacţiilor sale. întrebarea e dacă acest „ce" înnăscut trebuie 
necondiţionat imaginat ca un fel de „cunoştinţă" sau ca 


1 Cf. C.G. Jung, La Theoriepsychoanalytique, Editions Montaigne, Paris, 
1912; Die Psychologie der unbewussten Prozesse, Rascher Verlag, Ziirich, 
1918; Psychologische Typen, Rascher Verlag, Ziirich, 1921. 

„arhetip" pozitiv conturat şi de natură psihică. N-am putea 
oare să ieşim la cale şi cu o ipoteză mai puţin excesivă? Care ar 
fi, într-un demers explicativ, minimul de supoziţii necesare 
pentru a face faţă fenomenelor în discuţie ? Evident, trebuie să 
admitem ca fiind „înnăscut" animalului care procedează „in¬ 
stinctiv" un sistem de reacţii posibile. E aici un minim ipote¬ 
tic fără de care nu vom putea răzbate la liman. Dar şi un 
asemenea sistem de reacţii posibile, admis ca înnăscut spre a 
deveni realmente utilizabil într-o lămurire a comportamen¬ 
tului instinctiv, mai cere o supoziţie. Reacţiile posibile ca sis¬ 
tem înnăscut propriu unui animal trebuie imaginate ca fiind 
prin felul lor raportate la percepţia viitoare şi de ansamblu a 
unor anume momente şi aspecte ale ambianţei. în faza prea¬ 
labilă realizării actelor instinctive, sistemul reacţiilor reprezintă 
o virtualitate organizată, înnăscută animalului, dar în această 
fază organizarea acestor reacţii posibile nu trebuie imaginată 
ca fiind făcută în jurul unui moment psihic pozitiv („cunoş¬ 
tinţă" sau „arhetip" înnăscut), ci în jurul unei „piese-lipsă", în 
jurul unui „gol", al unui „negativ" conturat şi el în felul său, 
dar în definitiv totuşi numai o „absenţă". Acest „negativ" ser¬ 
veşte drept recipient în care are să cadă viitoarea „percepţie" 
sau viitorul „ansamblu perceptiv" destinat să umple „golul". 
Cînd procesul perceptiv are realmente loc, atunci circuitul 
intrinsec al complexului organic „instinctiv" se completează cu 
„piesa" ce lipsea şi reacţiile se declanşează. „Piesa-lipsă", „go- 
lul-conturat", este un „negativ" încadrat la început exclusiv de 
un sistem de reacţii posibile şi este destinat să fie completat 
printr-o mărime psihică (un ansamblu de percepţii). 

Acest sistem de reacţii posibile, înnăscut, şi care încadrează 
o anume „ambianţă psihică", configurînd-o doar prin prezen¬ 
ţa lor organică, joacă un deosebit rol în ceea ce priveşte orga¬ 
nizarea „experienţei" animale. Reacţiile instinctive, dispuse 
configurat în jurul unei „absenţe", devin în momentul declan¬ 
şării lor un fel de elemente de cuprindere a „percepţiilor" ce 
vin să completeze „absenţa" dinăuntrul sistemului reactiv. 
Percepţiile care vor alcătui „experienţa" animalului se vor or¬ 
ganiza pe-o schemă „arhetipică" — aceasta datorită fac- 

torului înnăscut ce permite să fie definit prin elemente orga¬ 
nice şi printr-un fel de „gol“ psihic. Arhetipul, considerat în 
plenitudinea sa pozitivă, nu este aşadar un factor înnăscut. Se 
ajunge la constituirea unui „arhetip" numai prin organizarea 
„percepţiilor reale", potrivit acelui factor înnăscut pe care-1 cir- 
cumscriem ca un sistem de reacţii organice posibile, încadrînd, 
prin virtualitatea lor, o piesă psihică-lipsă. Experienţa oricărui 
animal se organizează pe una sau mai multe scheme arheti- 
pice, specifice speciei acesteia — şi numai acesteia. Omida în¬ 
trupează o asemenea schemă arhetipică pentru sfexul amofil. 
Frunza de stejar devine un arhetip pentru cutare viespe. în 
fapt şi pentru a ne exprima mai precis, experienţa animală se 
împarte oarecum în două clase de percepţii: un grup de per¬ 
cepţii se clădeşte pe scheme arhetipice, al doilea grup, întru cît 
există, are un accent indiferent. în orice caz, ar fi nelaloc să 
spunem că experienţa animală este dominată de un singur 
arhetip; o pluralitate de arhetipuri, pluralitate ce variază în 
funcţie de nivelul organizator şi de volumul ambianţei proprii 
cutărui sau cutărui animal, rămîne ipoteza cea mai plauzibilă. 
După părerea noastră, „arhetipurile" nu sunt aşadar factori în 
plenitudinea lor înnăscuţi, de memorie ereditară, cum pre¬ 
supune Jung. Arhetipurile sunt rezultante produse deîntîlnire 
între un „ sistem " de reacţii posibile care conturează o „pie- 
să-lipsă“ şi anume „percepţii". în raport cu arhetipurile, sau 
mai precis în raport cu experienţa organizată pe scheme 
arhetipice, animalul este biologic angajat, ceea ce înseamnă 
angajat cu tot corpul şi cu tot psihicul său. Intervin în acest 
angajament al animalului înclinări şi fobii de-un accent afectiv 
cu atît mai puternic cu cît animalul este superior. Animalul se 
comportă ca şi cum ar fi de-a dreptul luat în posesie de „arhe¬ 
tipuri". Să se observe că animalul se comportă indiferent în 
toate situaţiile ce nu includ arhetipuri specifice, dar aproape 
ca un „posedat" în situaţii ce cuprind în ele aceste arhetipuri. 
S-ar putea aproape spune că animalul este adus, prin întîlnirea 
sa cu un arhetip, în condiţii subiective, prielnice declanşării 
sistemului său de reacţii instinctive, oarecum într-o stare de 
hipnoză. Arhetipul joacă într-un chip un rol de hipnotizator, 

iar animalul rol de victimă. Spre a nu diforma faptele, trebuie să 
adăugăm însă că această cvasihipnoză se realizează principial 
în avantajul animalului. Admiţînd în principiu că experienţa 
animală se organizează pe scheme arhetipice, în corelaţie deci 
cu sisteme reactive înnăscute de natură organică, nu negăm că 
în organizarea aceleiaşi experienţe animale intervine subsidiar 
şi „inteligenţa", mai mult sau mai puţin rudimentară, de care 
dispune animalul. Inteligenţa animală se găseşte însă la ordi¬ 
nele instinctului. Cu aceasta am fi trecut în consideraţiile 
noastre la o chestiune care cere o schimbare de perspectivă. 
Vorbim despre „inteligenţă". Deoarece însă inteligenţa o gă¬ 
sim dezvoltată în forma ei paroxistă la om, se impune să o 
studiem în actele şi-n felul ei aşa cum ea se manifestă la om. 

Inteligenţa, privită în demersurile ei relativ autonome şi 
emancipată de sub constrîngerile instinctului, manifestă ap¬ 
titudini cu totul particulare. Inteligenţa, pentru a-i pune bu¬ 
năoară în relief un important aspect, organizează altfel 
experienţa decît instinctul. Reacţia inteligenţei în faţa „per¬ 
cepţiei" nu se efectuează, ca în cazul instinctului, printr-un 
sistem de acte coordonate într-un anume sens biologic, ci prin 
procese de elaborare spirituală care au în vedere atît lărgirea 
cît şi dominarea experienţei. în raport cu reacţiile instinctive 
posibile, percepţia este mai mult o stare psihică integrată 
într-un circuit biologic; în raport cu inteligenţa, percepţia 
devine „semnal" al „obiectului" şi dobîndeşte un accent în 
acest sens. Inteligenţa „proiectează" percepţiile într-un mediu 
detaşat de exigenţele imediat vitale şi constituie cu ajutorul lor 
„obiecte" care se juxtapunîntr-un orizont concret; inteligen¬ 
ţa organizează în mod funcţional experienţa pe categorii şi-şi 
făureşte în cele din urmă „conceptele" ca exponente repre¬ 
zentative ale „obiectelor". Prin toate aceste demersuri, inteli¬ 
genţa îşi afirmă de fapt relativa sa autonomie faţă de biologic. 
Animalul care-şi organizează percepţiile pe bază instinctuală , 
de reacţii biologice amplu coordonate, se închistează într-o 
experienţă aproape absorbită de arhetipuri de care el este 
cvasihipnotic dominat. Omul care-şi organizează percepţiile 
pe bază intelectuală, prin procedee de obiectivare şi prin ela- 

borări conceptuale, se situează în centrul unei experienţe ce se 
tot lărgeşte şi pe care el, omul, o domină. Distanţa ce există 
între a fi dominat de experienţă şi a domina experienţa mă¬ 
soară depărtarea ce se declară între animal şi om, sub raportul 
posibilităţilor lor de a-şi organiza experienţa: întîiul prin in¬ 
stinct, al doilea prin inteligenţă. Cu aceasta n-am spus încă tot 
ce se poate spune despre „inteligenţă". Inteligenţa nu-şi afir¬ 
mă fiinţa numai prin posibilităţile indicate care-i asigură rela¬ 
tiva autonomie faţă de biologic; inteligenţa, la rîndul ei, intră 
şi ea în „slujbă", şi anume în slujba mai înaltă pe care o soli¬ 
cită modul ontologic specific uman, care este modul produc- 
tiv-creator, modul productiv de civilizaţie şi creator de 
cultură. „Inteligenţa" va apărea, cu alte cuvinte, pusă în servi¬ 
ciul „geniului" uman. Se cere desigur în acest loc să lărgim 
întru cîtva sensul termenului „geniu". In asemănare cu ani¬ 
malul, omul este înzestrat cu „geniu", ceea ce înseamnă de 
astă dată, a circumscrie, printr-un singur cuvînt structura, 
conformaţia, comportamentul, modul ontologic specific uman 
şi aptitudinile pe care omul le manifestă în raport cu orizon¬ 
turile sale care-1 caracterizează şi-l deosebesc de animal, E 
aproape de prisos să mai subliniem că „geniul" ce-1 atribuim în 
chip definitoriu omului e susceptibil în cadrul umanului de 
diverse gradaţii şi complexiuni ce diferă de la individ la in¬ 
divid. în plan strict uman, se impune o restrîngere a accepţiei 
termenului de „geniu". Aici, în plan uman, se practică, de alt¬ 
fel în chip foarte just, un limbaj în consecinţă. într-adevăr, în 
graiul cotidian şi în terminologia de specialitate a studiilor ce 
se ocupă într-un fel sau altul de manifestările productiv-crea- 
toare ale inşilor umani, epitetul de „geniu" se acordă nu genu¬ 
lui uman în sine, ci numai indivizilor care excelează în 
supremul grad prin toate acele structuri, moduri şi aptitudini 
pe care, în chip definitoriu şi spre deosebire faţă de fiinţa ani¬ 
mală, noi le conferim omului în general. Mai înainte însă de a 
arăta unele laturi sine qua non ce caracterizează manifestările 
geniului uman, ne vedem nevoiţi să mai stăruim puţin asupra 
temei fundamentale abordate în acest capitol: instinct, inte¬ 
ligenţă, geniu. 



306 


Aspecte antropologice 


Fiinţa animală apare deplin pusă în relief prin dominanţa 
comportamentului instinctiv asupra tuturor celorlalte mani¬ 
festări ale sale, fie acestea chiar de natură accentuat psihică. 
Nu vom tăgădui: animalul posedă, în diverse grade pe scara 
evoluţiei, sensibilitate şi chiar o viaţă afectivă. Inteligenţă de 
asemenea, cînd mai vag, cînd mai răspicat conturată. Totuşi 
inteligenţa, factor de necontestat, dar foarte divers gradat, al 
fiinţei animale, se manifestă în viaţa animală cu totul aservită 
circuitului biologic-instinctiv. Circuitul biologic-instinctiv 
rămîne aşadar coloana vertebrală a fiinţei animale. în cazul 
omului, „inteligenţa" dobîndeşte faţă de „instinct" un nivel 
de complexitate şi o independenţă posibilă care îi asigură o 
certă autonomie. Omul se poate servi de inteligenţa sa, ofe¬ 
rind acesteia posibilităţi din cele mai largi de elaborare con¬ 
ceptuală în orizontul concret, mereu dezmărginit, ce-i este 
dat. Dar omul mai are şi posibilitatea — iată încă o trăsătură 
caracteristică a sa — de a suspenda într-un fel, prin acte sus¬ 
ţinute de „voinţă", suveranitatea inteligenţei, punîndu-şi-o, 
cu toate virtualităţile ei, fie în serviciul comportamentului şi 
structurilor biologice-instinctive ale sale, de care nici el nu 
este lipsit — cu toate că acestea se manifestă la om mai estom¬ 
pate şi mai incerte dccît la animal —, fie în serviciul superior 
al „geniului" său. Omului îi este dată aşadar posibilitatea de a 
face uz de „inteligenţă" pe toate planurile de existenţă ale sale. 
Inteligenţa umană manifestă o amplă polivalenţă faţă de care 
inteligenţa animală rămîne unilateral orientată, fiind aservită 
unei ordini strict biologice. 

Atîţia sunt filozofii care în cursul timpurilor au fost pur¬ 
taţi de ambiţia de a pătrunde fiinţa „geniului". S-au atribuit 
„geniului" îndeosebi daruri „intuitive", prin care el ar excela 
în comparaţie cu ceilalţi oameni. O întreagă antologie s-ar 
putea alcătui, cu texte în acest sens, de la Goethe începînd, 
prin Schopenhauer, pînă la Bergson sau Poincare, aspirînd să 
caracterizeze geniul în primul rînd prin darul intuiţiei. Se pot 
cita consideraţii care ne edifică, dar şi atîtea consideraţii ero¬ 
nate. Una din erorile cele mai grave pe care un gînditor ca 
Bergson putea să le facă, reflectînd asupra „intuiţiei", este 

apropierea ce el o propune între aceasta şi „instinct". 
„Intuiţia" ar fi un fel de instinct luminat de conştiinţă şi care 
şi-ar putea lărgi după plac obiectul. Un „instinct" ce ar fi lu¬ 
minat de conştiinţă şi, în acelaşi timp, în stare de a-şi lărgi 
după plac obiectul este însă o zonă de contradicţii in adiecto. 
Am văzut că instinctul are, prin natura sa, totdeauna o arie 
strict delimitată, implicatele sale fiind în acelaşi timp de ordine 
predominant biologică. (întocmirile instinctive asigură exis¬ 
tenţa animală în ambianţa sa.) Dar „intuiţia", dacă ţinem cu 
orice preţ să numim astfel darul revelator propriu geniului 
uman, nu are nimic de-a face cu întocmirile instinctive. 
Intuiţia, ca dar revelator, vizează orice obiect al existenţei şi se 
realizează în coordonate ce depăşesc calitativ ordinea biolo¬ 
gică. „Intuiţia", aspirînd ce-i drept spre o adecvaţie cu exis¬ 
tenţa, are de fapt un caracter mult mai incert şi mai creator 
decît pretindea recent un Bergson sau, binişor înaintea aces¬ 
tuia, un Schopenhauer. Geniul este stimulat spre încercările 
sale creatoare şi ajunge la plăsmuirile sale, între altele, şi prin 
aceea că se situează în prealabil în orizontul necunoscutului — 
a unui necunoscut nu numai de suprafaţă, ci în primul rînd de 
profunzime. Am avut ocazia de a examina în alte lucrări sub 
unele laturi inerente lor creaţiile de civilizaţie şi de cultură ale 
geniului uman. Nu putem să desfăşurăm aici încă o dată, nici 
măcar sumar, cele arătate în studii anterioare cu privire la 
anume implicate de structură ale „creaţiei". Ne mulţumim cu 
afirmaţia de ansamblu că geniul creează totdeauna într-un 
anume „cîmp stilistic", propriu locului şi timpului istoric, în 
care prin circumstanţe îi este dat geniului să activeze. Creaţiile 
geniului poartă totdeauna pecetea ce le-o imprimă un aseme¬ 
nea „cîmp stilistic". Notăm însă că nici un element din acelea 
ce caracterizează aceste implicate nu se găseşte şi nu-şi afirmă 
eficienţa în întocmirile instinctive. 

în perspectiva dată prin aceste distincţii şi coordonate, ni 
se oferă posibilitatea să abordăm şi chestiunea mult mai difi¬ 
cilă decît se pare la întîia vedere a genezei tehnicii animale şi 
umane. „Tehnica" o luăm în accepţia cea mai largă cu putinţă, 

de ansamblu al uneltelor şi al tuturor mijloacelor materiale de 
care animalul şi omul fac uz în vederea asigurării existenţei lor 
ca atare. Găsim fără îndoială o „tehnică'' în acest larg înţeles 
atît la animale cît, evident, şi la om. Prezenţa tehnicii în viaţa 
unuia cît şi a celuilalt a sugerat cercetătorilor gîndul de a socoti 
tehnica animală ca o formă rudimentară a celei umane. Mai 
mult: împrejurarea a îndrumat pe unii cercetători spre ideea 
că prin simple gradaţii, şi numai prin atît, s-ar putea trece de 
la tehnica animală la cea umană. Dintr-un neînţeles exces de 
zel ce se pune întru simplificarea chestiunilor, se evită prea 
adesea luarea în considerare a saltului de „calitate" între cele 
două tehnici. Şi totuşi, spre deosebire de tehnica animală, 
tehnica umană apare ca un produs al ingeniului 1 uman, ea 
implicînd în această calitate cu totul alte coordonate şi avînd 
în cele din urmă şi o altă semnificaţie. Am pus, credem, în cele 
precedente suficient în lumină că existenţa animală este clă¬ 
dită, în toate şi prin toate ale ei, pe o coloană vertebrală 
organică-instinctivă şi că inteligenţa, memoria, afectivitatea, 
toţi aceşti factori psihici sunt în viaţa animală aserviţi circui¬ 
tului vital-instinctiv. Sunt enumerate aici toate elementele de 
apreciere ale tehnicii animale. Tehnica animală este rezultatul 
unui anume tratament al materiei, al unui tratament în sensul 
intereselor vital-instinctive, chiar dacă uneori în prelucrarea 
materiei ar interveni şi inteligenţa. Crustaceul Uca trăieşte în 
mare. Lăcaşul, o cavitate ajustată la volumul corpului său, el 
şi-l face în fundul apei. Intrarea lăcaşului, o apertură de o 
anume formă, crustaceul o închide cu o piatră ce se potriveşte 
aici ca un dop. Invităm cititorii să admire în ilustraţie abili¬ 
tatea cu care Uca duce la bun sfîrşit această operaţie. Ne 
găsim aici desigur în prezenţa unei tehnici animale, deşi piatra 
nu e cizelată din partea vieţuitoarelor, ci numai aleasă de ea 
printre pietrele din peisajul său marin (Planşa XI ). Există 
tehnici animale mult mai complexe decît cea de faţă, cazuri în 


1 Termenul „ingeniu" are aici accepţia folosită de Tudor Vianu în Pos¬ 
tume; cf. şi „Nota" de la p. 24 în ed. cit. îngrijită de Ion Maxim ( n.ed .). 

care animalul intervine activ în vederea prelucrării şi ajustării 
materialului. Iată bunăoară (Planşa XIV) o locuinţă colectivă a 
unei specii de păsări, clădită între crengile unui arbore, locu¬ 
inţă de-o înfăţişare ce aminteşte cu multă insistenţă inter¬ 
venţia mîinii umane. Sau, ca să amintim şi un exemplu chiar 
din ocolul experienţei noastre cotidiene, îndreptăm atenţia 
asupra fagurilor albinelor, şi anume nu numai asupra struc¬ 
turii celulare a fagurilor, ci şi asupra dispoziţiei lor într-un 
stup. 

Ce reprezintă toate aceste forme de tehnică animală în 
ultimă analiză? Oricîtă bunăvoinţă am avea, nu putem să 
vedem în aceste forme tehnice decît tot atîtea moduri de 
„adaptare" a organismului la o ambianţă dată. Toată această 
tehnică însumează diverse mijloace prin care animalul trece de 
la starea de „suficientă armonie" în raport cu ambianţa sa la o 
stare de „armonie de precizie" în raport cu aceeaşi ambianţă. 
Tehnica animală apare astfel pe linia procesului de „spe¬ 
cializare" organică a animalului, pe care o întregeşte fără de 
a-i depăşi însă semnificaţia. Se realizează, cu alte cuvinte, prin 
această tehnică o încadrare a animalului, de uluitoare precizie 
uneori, în ambianţa strict delimitată a sa. De aici impresia 
generală de „organicitate" a tehnicii animale, chiar şi atunci 
cînd ea face uz numai de materie inertă. Situaţia devine alta de 
îndată ce luăm în considerare tehnica umană. Printre cele 
dintîi produse tehnice ale omului, ne întîmpină „pumnarul", 
un fel de cuţit de silex. Pumnarul nu era, precum ştim, o armă 
de spintecat fiarele, ci în primul rînd o unealtă de preparat alte 
unelte, cu alte cuvinte o unealtă „analitică" şi „constructivă" 
în acelaşi timp. Este acest pumnar, această unealtă de preparat 
unelte, o dovadă elocventă că tehnica umană îşi face apariţia 
în coordonate mai ample decît tehnica animală. In procesul de 
născocire a ei joacă rol, evident, inteligenţa şi ingeniul indivi¬ 
dual, colaborarea între indivizi, socialul, experienţa. In for¬ 
mele ei esenţiale, această tehnică umană nu serveşte ca să 
înfunde pe om într-o armonie de precizie cu o anume „am¬ 
bianţă" din care apoi nu mai este scăpare, cum este cazul 
tehnicii animale; tehnica umană serveşte din capul locului la 

dominarea naturii, pentru ca omul să poată face faţă unei 
ambianţe din ce în ce mai largi. Tehnica umană nu reprezintă 
deci o prelungire sau o împlinire a organelor, o completare a 
lor pe o linie inerentă lor; tehnica umană înseamnă o depăşire 
a organicului şi este destinată să mijlocească omului o domi¬ 
nare a naturii şi o lărgire progresivă a ambianţei, iar în ultimă 
consecinţă să asigure şi să promoveze în acelaşi timp autono¬ 
mia omului faţă de natură. Animalul care prin tehnica sa, ori- 
cît de uluitoare uneori, se încadrează sub modul unei armonii 
de precizie în ambianţa sa rămîne despoiat de orice accent 
autonom în raport cu natura. Nu susţinem prin urmare că n-ar 
exista o tehnică animală; aceasta există, aşa cum există şi o 
tehnică umană, dar cele două tehnici se deosebesc calitativ 
avînd semnificaţii eterogene. Spuneam că tehnica animală oferă 
în general impresia unei „organicităţi" de care tehnica umană 
este străină. Cu produsele specifice ale ingeniului său „inteli¬ 
gent", cu unelte de făcut unelte, omul şi-a deschis posibilităţi 
nelimitate de născociri tehnice, cele o dată realizate fiind sus¬ 
ceptibile de continui modificări, amplificări, ameliorări. Teh¬ 
nica animală rămîne relativ stereotipă pentru aceeaşi specie 
de-a lungul mileniilor sau uneori chiar a erelor geologice. Teh¬ 
nica umană variază de la epocă la epocă, aducînd perfecţionări 
de funcţionare sau noi născociri, şi apare, exact ca şi creaţiile 
de cultură ale omului, impregnată de aspecte de stil care de 
asemenea variază în funcţie de locuri şi timpuri istorice. Dacă 
tehnica animală dă mai mult o impresie de organicitate stereo¬ 
tipă , tehnica umană degajă o impresie de istoricitatepermanent 
efervescentă. 

Datorită particularităţilor sale generale, tehnica umană se 
afirmă nu ca un mijloc de încadrare a omului în natură, pe 
baza unui raport de armonie de precizie, ci ca un mijloc de 
dominare a naturii din partea omului, de emancipare a aces¬ 
tuia de sub constrîngerile din afară şi de lărgire a orizontului 
uman. Tehnica umană cere deci să fie luată în considerare şi ca 
factor ce promovează împlinirea omului ca „om“. 

O teorie ciudată cu privire la problema uneltelor, adusă în 
strînsă conexiune cu originea omului, a fost expusă acum un 

sfert de veac de Paul Aisberg într-un studiu intitulat Enigma 
umanităţii Aisberg pledează pentru teza foarte discutabilă în 
sine că atît animalul cît şi omul ar fi fiinţe adaptate la natură, 
şi anume animalul prin chiar corpul său, iar omul, extracor- 
poral, prin uneltele sale. Autorul priveşte uneltele ca mijloace 
artificiale extracorporale destinate a fi folosite în locul orga¬ 
nelor. în continuare, Aisberg susţine că uneltele n-ar întări 
organele, ci încetul cu încetul le-ar scoate din uz. Pe măsură 
ce s-ar perfecţiona uneltele, organele ar suferi o decădere. 
„Omul", cu particularităţile sale biologice actuale, ar fi rezul¬ 
tatul unui astfel de proces. Omul a luat adică lupta cu am¬ 
bianţa cu ajutorul uneltelor de care dispunea ca animal. 
Concluzia la care Aisberg se opreşte este că omul actual ar 
fi, sub raportul particularităţilor sale „ biologice “, în plină 
decădere, un produs al tehnicii sale. Ştim că Marx şi Engels 
atribuie o capitală importanţă muncii şi tehnicii pentru dez¬ 
voltarea pozitivă a omului. Se pare că Aisberg desfigurează 
toată această situaţie într-un sens negativ, vorbindu-ne exclu¬ 
siv despre decadenţa biologică a omului sub înrîurirea teh¬ 
nicii. Iată la ce curioase şi fanteziste idei şi teorii se poate 
ajunge cînd se porneşte de la definiţii iniţiale insuficiente sau 
de-a dreptul eronate. O definiţie crescută strîmb pe care Ais¬ 
berg ţine totuşi s-o ia ca punct de mînecare este aceea a „unel¬ 
tei", înţelese ca mijloc artificial întrebuinţat în locul organelor 
corporale. Să ni se permită să replicăm că, după a noastră 
ştiinţă, în locul organelor se folosesc numai „protezele" şi că, 
evident, nu orice unealtă este o „proteză". Ar mai fi apoi de 
observat că una este semnificaţia uneltei la animale (de care 
Aisberg evită a face caz în „teoria" sa) şi alta este semnificaţia 
uneltei în ordine umană. Curios este că tocmai unealta în 
ordine animală de care Aisberg nu se ocupă în chip principial 
acceptă să i se acorde în toate privinţele o semnificaţie „orga¬ 
nică": unealta animală este într-adevăr o proiecţie a unor 
organe sau ţine loc de organe. Cu ajutorul uneltelor sale, ani¬ 
malul se încadrează în ambianţa sa, în sensul unei armonii de 


Paul Aisberg, Das Menschheitsrdtsel, Dresda, 1922. 



312 


Aspecte antropologice 


precizie în raport cu aceasta. Uneltele umane nu au însă prea 
mult de-a face cu o atare semnficaţie, căci ele, avînd alte 
implicate, sunt destinate să ducă, nu la o „încadrare" în natură, 
ci la o hotărîtă dominare asupra naturii şi la o progresivă 
dezmărginire a ambianţei. 


ARIIFTIPURI ŞI FACTORI STILISTICI 


Am atins prin incidenţă cu problematica instinctului o 
chestiune ce ne invită la o reluare sub unele noi laturi ale ei. 
Ne referim la acele alcătuiri psihice care cu un termen destul 
de fericit au fost denumite „arhetipuri". S-a ocupat cu această 
chestiune îndeosebi şcoala psihologului elveţian C. G. Jung. 
Psihologul elveţian a făcut din alcătuirile arhctipice ale vieţii 
psihice umane obiectivul unei teorii care, sub înfăţişarea ex¬ 
clusivă şi spectaculoasă cum ne este prezentată, poate fi repu¬ 
diată, dar care, redusă la elementele ei verosimile, prezintă un 
oarecare interes şi pentru aceste consideraţii antropologice ale 
noastre. 

Jung atribuie psihicului uman posibilitatea de a-şi alcătui 
anumite „arhetipuri", adică o seamă de „chipuri" ( Bilder ), 
„fantasme", care ar juca rolul unor centre de cristalizare a 
vieţii sufleteşti. Arhetipurile 1 pot obţine o autonomie funcţio¬ 
nală datorită căreia ele ar determina o serie de fenomene psi¬ 
hice, cînd normale, cînd anormale. E drept că Jung se exprimă 
foarte ezitant cu privire la natura intimă a acestor „arhe¬ 
tipuri" : el le priveşte uneori ca icoane plastice, ca reprezentări 
concentrate, iar alteori numai ca mănunchiuri de disponi¬ 
bilităţi ce ar îndruma fantezia omenească să plsmuiască ima¬ 
gini de o anume structură. în această lumină care ne îngăduie 
să le privim, fie ca „icoane", fie ca „disponibilităţi", n-ar fi 


1 A se vedea îndeosebi C.G. Jung, Psychologische Typeti, ed. cit., pp. 597 
ş. urm. 

nimic de spus împotriva existenţei psihologice a unor pretinse 
„arhetipuri". Dar Jung nu s-a limitat la atît; el a dezvoltat o 
întreagă teorie, potrivit căreia arhetipurile ar lua fiinţă într-o 
pretinsă zonă cu totul specială a vieţii psihice, şi anume în in¬ 
conştientul colectiv sau „absolut", pe baza unor experienţe 
ancestrale. Jung admite, cu alte cuvinte, un fel de memorie 
ereditară prin intermediul căreia „chipurile", „arhetipurile" 
s-ar transmite din generaţie în generaţie. Unele dintre aceste ar¬ 
hetipuri ar fi luat fiinţă încă în faza animală, durînd milioane de 
ani, a procesului filogenetic al omului. Cu această teorie de 
contururi lunecînd spre fabulos a experienţelor ancestrale şi a 
memoriei ereditare, Jung se declară în fapt de acord cu teoria 
unui alt psiholog modern, cu a lui Semon, care enunţase şi el 
anterior ipoteza despre o memorie a speciei, susţinînd că expe¬ 
rienţele ancestrale s-ar fi putut imprima, prin insistenţa lor ex¬ 
cepţională, ca „engrame" 1 memoriei ereditare. 

Jung nu stăruie însă prea mult asupra „teoriei" ca atare, ci 
procedează cu zel de explorator la descrierea şi analiza unor 
arhetipuri în speţă, şi aceasta îndeosebi în legătură cu anume 
cazuri clinice, dar şi în legătură cu diverse mituri ale popoa¬ 
relor. Căci Jung e călăuzit de convingerea că, atît în fanteziile 
psihopaţilor cît şi în „mituri", aceste „visuri colective" ale 
popoarelor, arhetipurile, ar lucra ca resorturi secrete ale plăs¬ 
muirilor umane. Un arhetip asupra căruia Jung insistă este, de 
exemplu, acela numit „animus" şi „anima". Psihologul elve¬ 
ţian susţine, întemeiat pe observaţii de ordin cotidian, că în 
viaţa psihică a bărbatului joacă un deosebit rol chipul „arhe- 
tipic" al femeii şi invers, în viaţa psihică a femeii — chipul 
„arhetipic" al bărbatului. Cu această exemplificare la înde- 
mîna oricui, Jung nu face decît să articuleze teoretic o obser¬ 
vaţie psihologică curentă. Dar „arhetipuri" ar exista, după 
Jung, foarte multe — de exemplu al „vrăjitorului", al „erou¬ 
lui", al „tatălui", al „mamei", al „şarpelui", al „falusului" etc., 
etc. Inconştientul suprapersonal colectiv sau inconştientul 
„absolut" ar fi un fel de magazie de „arhetipuri". Pe atare ar- 


1 Urme lăsate de un excitant asupra sistemului nervos ( n.ed .). 



314 


Aspecte antropologice 


hetipuri ale inconştientului s-ar întemeia, după opinia lui 
Jung, şi credinţa în zei şi demoni. 

Cu unele laturi ale teoriei lui Jung ne-am ocupat în chip 
critic în cîteva lucrări mai vechi ale noastre, celelalte suntem 
hotărîţi a le lua în dezbatere acum. Arhetipurile, întrucît obţin 
o reală eficienţă în viaţa psihică, este cazul să fie aduse în 
conexiune cu problematica instinctului în primul rînd, şi 
numai în chip secundar, pe urmă, şi în legătură cu alte pro¬ 
bleme. Avem în orice caz convingerea că ne putem scuti de teo¬ 
ria „memoriei ereditare" dacă tratăm chestiunea arhetipurilor 
legînd-o cu fermitate de problematica instinctului. 

Analizînd în capitolul anterior instinctul, am văzut cum 
animalul — pe baza unui sistem biologic de posibilităţi reac¬ 
tive — îşi organizează experienţa pe scheme „arhetipice". în 
acest sens, omida este desigur un „arhetip" pentru sfexul 
amofil dotat cu un sistem reactiv datorită căruia el aplică vic¬ 
timei în cei cîţiva centri nervoşi înţepăturile necesare spre a o 
amorţi. în acelaşi sens, frunza de stejar devine un arhetip pen¬ 
tru viespea care prin înţepătura ci declanşează producţia de 
gogoşi. în acelaşi sens, femela este un arhetip pentru orice 
mascul — şi invers. Situaţia aceasta a organizării experienţei 
animale pe scheme „arhetipice" nu implică decît existenţa 
unor sisteme reactive biologice înnăscute. Aceasta nu înseam¬ 
nă totuşi că întru lămurirea instinctului ne putem scuti întru 
totul de elementul psihic. însuşi sistemul reactiv înnăscut, ca 
un dat prealabil al oricărui instinct, susceptibil de a fi con¬ 
ceput strict biologic, apare constituit cu referire la un grup de 
„ percepţii“ posibile care, atunci cînd intră în joc, vor avea 
darul de a declanşa reacţiile sistemului înnăscut. Animalul, 
după ce începe a lua contact cu lumea sa, îşi organizează per¬ 
cepţiile în sens „arhetipic", aşa cum cere sistemul său reactiv 
înnăscut. Animalul parvine deci să-şi constituie efectiv o 
experienţă pe scheme arhetipice. Aceasta nu vrea să spună 
însă cîtuşi de puţin că arhetipurile ar fi din capul locului 
„conţinuturi" ale unei pretinse memorii ereditare. Arhetipu¬ 
rile sunt „rezultante" — rezultante ale întîlnirii sistemelor 
reactive înnăscute (de natură biologică) cu „percepţiile" care 
alcătuiesc „piesele-lipsă" ale circuitului instinctiv. După toate 

indiciile biologice şi psihologice nealterate de vreo teorie, sun¬ 
tem îndreptăţiţi a afirma despre „arhetipuri" că ele sunt 
„rezultante ' 1 , ceea ce nu le împiedică să obţină rolul cu totul 
remarcabil ce realmente îl au în viaţa animală şi umană. Nimic 
nu ne îndrumă însă să imaginăm arhetipurile ca masă psihică 
ereditară. 

Arhetipurile, fiind totdeauna înrădăcinate în sisteme bio¬ 
logice de reacţii posibile înnăscute, absorb în mare grad 
interesul animalului, şi e bănuit că orice percepţie realizată de 
animal pe calapod arhetipic stîrneşte în viaţa sa o deosebită 
mişcare afectivă sau cel puţin stări de tensiune colorate în sen¬ 
sul unor apetituri sau fobii. Cu atît mai mult coloratura aceas¬ 
ta se va accentua în circumstanţele umane. în viaţa sufletească 
a omului, arhetipurile se vor manifesta ca reprezentări însoţite 
de un puternic halo afectiv. 

în viaţa animalului, arhetipurile sunt piese ce lucrează în 
angrenajul biologic al instinctelor. în funcţie de acest angrenaj 
trebuie de altfel să înţelegem şi sensul lor primordial. 

Ştim însă că în viaţa umană „psihicul" dobîndeşte o rela¬ 
tivă autonomie faţă de biologic. Este aceasta o împrejurare 
datorită căreia şi arhetipurile ar putea să obţină o relativă in¬ 
dependenţă şi să înceapă a lucra pe cont propriu. Astfel, în 
viaţa psihică umană întîlnim arhetipurile bunăoară ca nuclee 
în jurul cărora prind fiinţă şi se încheagă reveriile, fanteziile, 
visurile. Jung şi-a făcut o ambiţie din a arăta prezenţa şi efi¬ 
cienţa arhetipurilor în toate aceste procese încă normale ale 
vieţii psihice, dar Jung pretinde a fi dovedit prezenţa şi efi¬ 
cienţa arhetipurilor şi în creaţiile mitologice ale omului şi, de 
asmenea, în fanteziile psihopaţilor. 1 Analizele de acest gen ale 
lui Jung sunt uneori de un palpitant interes. Nu prea înţele¬ 
gem însă cum se face că Jung vorbeşte despre „categoriile" in¬ 
teligenţei (de exemplu, a „cauzalităţii", a „substanţei" etc.) tot 
ca despre nişte pretinse „arhetipuri". Jung, victimă a unui exces 
de zel, amestecă de astă dată în teoria arhetipurilor chestiuni 
care, desigur, n-au nimic de-a face cu „instinctul". Cu această 


1 E vorba numai despre anume psihopatii. 

părere, Jung se întoarce de fapt la concepţia prekantiană 
despre categorii ca „idei înnăscute". Şubrezenia poziţiei lui 
Jung este suficient dezvăluită chiar şi numai prin această 
încadrare istorică. Din parte-ne, am arătat, credem, îndeajuns 
că inteligenţa este de altă natură decît instinctul. Inteligenţa 
lucrează cu obiecte „concrete", cu „concepte", cu „scheme" şi în 
cadru categorial. Inteligenţa îşi organizează experienţa pe 
„categorii", iar nu pe „arhetipuri". Arhetipurile sunt înră¬ 
dăcinate în circuituri instinctive — ele delimitează orizontul 
fiinţei umane, ţinînd-o totdeauna într-o „lume împrej¬ 
muitoare" din cercul căreia pentru nici un animal nu este 
ieşire. Arhetipurile reprezintă mijloace dintre cele mai eficace, 
datorită cărora animalul se „fixează" în ambianţa sa. Inte¬ 
ligenţa este însă prin excelenţă un mijloc de dezmărginire a 
ambianţei şi, deci, de emancipare de sub constrîngerile aces¬ 
teia. Funcţiile, alcătuirile şi obiectivul ei (categorii, concepte, 
obiecte) nu pot fi deci asimilate în nici un chip unor alcătuiri 
ce-şi au rostul în circuituri biologic-instinctive. 

Vom readuce acum în discuţie o altă chestiune. în diverse 
lucrări ale noastre din cele publicate în şirul anilor, am insistat 
pe larg asupra unor „factori" cu totul particulari, pe care îi 
implică orice creaţie de cultură. (Enumerăm printre creaţiile 
de cultură ale umanităţii în cursul istoriei ei miturile, con¬ 
cepţiile religioase, viziunile metafizice, teoriile ştiinţifice, crea¬ 
ţiile de artă, sistemele şi normativele morale etc.) E vorba 
despre factorii stilistici- care îşi pun şi ei amprentele asupra 
creaţiei de cultură. Teoria factorilor stilistici expusă în alte 
lucrări o socotim sub atîtea laturi susceptibilă încă de com¬ 
pletări. în consideraţiile de faţă, destinate să aşeze în just relief 
distincţia între fiinţa animală şi fiinţa umană, vom observa că 
eficienţa „factorilor stilistici" n-o constatăm decît în activi¬ 
tatea creatoare a „omului"; nici o urmă de orientare „stilistică" 
nu se găseşte în nici una din sectoarele posibile ale activităţii 
animale. Cu aceasta am indicat încă una dintre cele mai impor¬ 
tante particularităţi care colaborează la complexitatea umană. 
Evident, ideile desfăşurate în prezentul studiu cer să arătăm 
deosebirea între „arhetipuri" şi „factorii stilistici". Jung însuşi 
n-a parvenit în nici una din lucrările sale la ideea unor factori 

stilistici ce ar intra în componenţa fiinţei umane, în calitatea ei 
singulară de creatoare de cultură. Vom proceda la stabilirea 
distincţiilor mai importante ce se pot opera între „arhetipuri" 
şi „factorii stilistici". Pentru a înlesni vederea de ansamblu asupra 
lor, îi vom înşira pe două coloane. 1 


Arhetipurile 

1. Arhetipurile reprezintă 
cristalizarea unor experienţe 
în circuitul biologic-instinc- 
tiv al fiinţei animale în ori¬ 
zontul lumii sensibile (în 
cadrul ambianţei). 

2. Arhetipurile sunt ge¬ 
nerale şi stereotipe pentru o 
specie animală şi implică 
anume posibilităţi reactive de 
natură biologică înnăscute. 


3. Arhetipurile sunt „icoa¬ 
ne", „fantasme" de o consi¬ 
derabilă amploare plastică, 
alcătuiri complexe, cu un pu¬ 
ternic accent afectiv; mij¬ 
loace de adaptare la lumea 
concretă sensibilă. 


Factorii stilistici 

1. Factorii stilistici repre¬ 
zintă nişte factori modelatori 
ai spiritului uman situat în 
orizontul specific al necu¬ 
noscutului, care urmează să 
fie revelat prin creaţii de cul¬ 
tură. 

2. Factorii stilistici pro¬ 
prii geniului uman sunt va¬ 
riabili de la epocă la epocă, 
de la un loc istoric la altul, de 
la o colectivitate la alta şi 
uneori chiar de la individ la 
individ, ceea ce înseamnă că 
ei nu implică posibilităţi re¬ 
active de natură biologică 
înnăscute. 

3. Factorii stilistici au o 
eminentă simplitate şi o func¬ 
ţie exclusiv modelatoare în 
raport cu plăsmuirile prin 
care spiritul uman încearcă 
revelarea necunoscutului. 


1 îndrumat şi de unele sugestii din parte-ne, un fost elev al nostru, 
dl D. Sârbu, şi-a pus într-o teză de licenţă această chestiune a distincţiei 
între „arhetipuri" şi „factorii stilistici", ajungînd la unele concluzii de care 
ţinem seama potrivit unor nevoi dictate de economia studiului de faţă. 

4. Arhetipurile îndură în 
viaţa psihică a omului aşa- 
numitele „travestiri", apărînd 
prin transparenţa variabilă a 
acestor travestiri cînd mai 
clar, cînd mai camuflat. 

5. Arhetipurile sunt rap¬ 
sodice, adică ele au o exis¬ 
tenţă biologică-psihologică 
fără de vreo relaţie specială 
între ele, în afară de aceea a 
unei finalităţi din ansamblu 
proprie fiinţei animale în ra¬ 
port cu lumea sa împrejmu¬ 
itoare dată. 

6. Arhetipurile sunt înră¬ 
dăcinate în circuite biolo- 
gic-instinctive; ca atare ele 
sunt stereotipe pentru o spe¬ 
cie animală, iar întru cît apar 
şi în viaţa psihică a omului, 
ele leagă pe om de natură 
făcînd din el o fiinţă naturală. 


4. Factorii stilistici nu 
îndură nici un fel de „traves¬ 
tiri". 


5. Factorii stilistici sunt în 
raportul lor reciproc com¬ 
plementari, alcătuind împre¬ 
ună un „cîmp stilistic" care 
imprimă o pecete unui an¬ 
samblu de creaţii de cultură. 


6. Factorii stilistici sunt 
variabili. în calitatea lor de 
puteri ce determină forme şi 
anume structuri ale creaţiilor 
de cultură, ei se numără prin¬ 
tre factorii care fac din om o 
fiinţă eminamente istorică. 


Din această expunere comparată se desprinde concluzia că 
„arhetipurile" şi „factorii stilistici" sunt mărimi cu totul 
eterogene, ireductibile, şi deci neasimilabile uneia dintre cele 
două coloane. în viaţa umană, arhetipurile, toate, fără deose¬ 
bire de provenienţă instinctivă, îşi păstrează aceste rădăcini de 
natură animală. Se ştie însă că la om, în general, comporta¬ 
mentul instinctiv nu se mai menţine tocmai în forma sa genu¬ 
ină. Instinctul îndură la om oarecare atenuări, aceasta ca o 
consecinţă firească a complicării sale cu inteligenţa şi cu 
voinţa care, cel puţin intenţional, ia forme morale de îndată ce 

omul devine om, adică fiinţă de cultură. în viaţa psihică a 
omului, „arhetipurile" îşi relaxează întru cîtva legătura cu 
instinctele, încercînd să-şi lărgească sfera de influenţă, In viaţa 
psihică a omului, arhetipurile încep să se afirme mai autonom, 
colorînd afectivitatea şi dirijînd pînă la un punct imaginaţia 
acestuia. Mai mult: pe bună dreptate se poate susţine că şi în 
procesele de plăsmuire spirituală de care este capabil omul 
arhetipurile intră adesea în acţiune, alcătuind adevărate 
nuclee de creaţie, fapt ce se poate constata mai ales asupra 
plăsmuirilor mitologice şi de artă ale geniului uman. Analizele 
lui Jung au învederat, credem, această împrejurare suficient de 
convingător. Va trebui să subliniem de asemenea şi rolul ce 
arhetipurile par a-1 juca în procesele şi în formele patologice 
ale vieţii psihice umane. Investigaţiile în această direcţie ale lui 
Jung şi ale şcolii sale au relevat asemănările ce pot să existe 
uneori între fanteziile psihopaţilor şi plăsmuirile mitologice 
ale popoarelor. Cercetările lui Jung nu sunt totdeauna străine 
de realitate; ele trebuie însă verificate pas cu pas. Iar faptele, o 
dată verificate, urmează să fie integrate într-o teorie mult mai 
amplă şi clădită în alte coordonate decît este aceea a lui Jung. 

în teoria noastră, pe care am dezvoltat-o în alte lucrări şi 
pe care o completăm în paginile de faţă, accentul e destinat să 
cadă, dacă nu exclusiv pe factorii stilistici, totuşi mai vîrtos pe 
aceştia decît pe „arhetipuri". Este vorba aici despre factori ce 
intervin numai în viaţa spirituală a omului şi niciodată în viaţa 
animală. Factorii stilistici nu au, precum s-a arătat, nici o 
legătură cu circuitele biologice-instinctive ale animalului în 
care, prin provenienţa lor, sunt ancorate toate „arhetipurile". 
Factorii stilistici aparţin prin excelenţă omului ca om, ceea ce 
înseamnă în chip subliniat ca „fiinţă istorică". Dacă izvorul 
arhetipurilor este animalitatea, izvorul factorilor stilistici ră- 
mîne istoricitatea. Ca fiinţă istorică, omul participă totdeauna 
la un „cîmp stilistic", la un cîmp stilistic ce-şi pune pecetea pe 
creaţiile sale. Omul, privit ca individ, este o parte integrantă a 
fluviului istoric. Fluviul istoric este însă, după părerea noastră, 
purtătorul acelor factori stilistici în zona de înrîurire a cărora 
suntem cuprinşi ca indivizi, dar fluviul istoric este şi pur- 

tătorul condiţiilor materiale ale „cîmpurilor stilistice". 1 între 
individul uman normal şi istorie există o strînsă corelaţie, în 
sensul că istoria concretă impune individului uman orientări 
stilistice, iar individul la rîndul său va putea să modifice prin 
intervenţia sa creatoare cîmpul stilistic obiectiv. în cadrul aces¬ 
tei corelaţii între istorie şi individ, schimbul mutual de orientări 
stilistice este un proces necurmat şi fără capăt. 

Am fixat prin aceste cîtcva idei pilonii unei teorii ce ne 
autorizează să privim într-o nouă lumină şi problema 
„arhetipurilor". Nu încape îndoială că adesea în creaţiile de 
cultură (mituri, artă, metafizică, idei religioase, idei morale 
etc.) prezenţa nucleară a unor „arhetipuri" poate fi bănuită şi 
apoi descoperită ca atare în dosul travestirilor pe care ele le 
îndură. Şi nu încape îndoială că prezenţa nucleară a unor 
arhetipuri poate fi descoperită şi în fanteziile psihopaţilor. 
Intervine însă între modurile cum „arhetipurile" se manifestă 
în procesele de creaţie de cultură şi cum ele se manifestă în 
fanteziile psihopaţilor o deosebire capitală ce a scăpat obser¬ 
vaţiei lui Jung. Psihologul elveţian nu avea la dispoziţia sa ele¬ 
mentele teoretice necesare pentru o mai clară definire şi 
apreciere a acestei deosebiri ce din capul locului ar fi trebuit 
însă să formeze motivul principal al unei eventuale „teorii". 
Arhetipuri din cele mai diverse putem să întrezărim ca nuclee 
efective în jurul cărora se încheagă atîtea din plăsmuirile de 
cultură, dar în aceste procese de creaţie arhetipurile apar tot¬ 
deauna modelate în tipare stilistice, fiind dominate de acestea, 
cîtă vreme în fanteziile psihopaţilor arhetipurile îşi fac 
simţită prezenţa ca nişte complexe autonome. Psihopatul, spre 
deosebire de creator, apare izolat de cîmpul stilistic al istoriei 
la care de drept ar trebui să participe, fie în sens activ, fie 
măcar receptiv. Psihopatul este omul care se retrage din „isto¬ 
rie" şi cade pradă unor fantezii stăpînite de arhetipuri, iar nu 
de vectori stilistici. Putem socoti ca fiind orientaţi în sens cre- 


1 Ne vom ocupa într-un viitor studiu de aceste condiţii ale „istoriei", ale 
istoriei înţelese ca dimensiune în care se desfăşoară productivitatea, munca, 
creaţia omului. 



Arhetipuri şi factori stilistici 


321 


ator şi normal numai acei indivizi umani care participă la isto¬ 
rie şi-şi integrează arhetipurile în cadrul stilistic în veşnică 
schimbare al acesteia. 

în marginea unor asemenea consideraţii, se poate emite 
ipoteza că în viaţa psihică-spirituală a fiecărui individ uman 
arhetipurile şi factorii stilistici sunt efectiv prezenţi ca nişte 
„puteri". Cînd între aceste puteri se declară un dezechilibru, 
în sensul că, prin energia inerentă lor, factorii stilistici nu mai 
sunt în stare să domine arhetipurile, este dată posibilitatea 
eşuării individului în psihopatie. Un divorţ sub formă psi¬ 
hopatologică între individ şi instincte se poate declara pe bază 
de arhetipuri, dar nu pe bază de factori stilistici. Dimpotrivă, 
factorii stilistici reprezintă una din cele mai solide trăsături de 
unire între individ şi istorie. Cine s-a familiarizat îndeajuns cu 
anume fenomene aparţinînd zonei psihopatiilor are impresia 
netă că arhetipurile pot să dobîndească uneori o intensitate de 
manifestare pe cont propriu datorită căreia ele devin de-a 
dreptul primejdioase pentru individ, ducînd în cele din urmă 
la o separaţie a acestuia de rosturile sale sociale. Cum s-ar 
putea proceda la o întărire a factorilor stilistici pentru ca ei 
să-şi păstreze dominaţia asupra arhetipurilor — este o între¬ 
bare ce depăşeşte limitele studiului de faţă. 


CUVÎNT DE ÎNCHEIERE 


Diverse elemente de „antropologie" se găsesc răsfirate 
prin studiile noastre filozofice anterioare celui de faţă. Cele 
mai multe dintre studiile la care ne referim au apărut între anii 
1931-1937. Problema distincţiei ce trebuie făcută între om şi 
animal ne-a preocupat, cel puţin în treacăt, în lucrările mai 
importante ale noastre. 

în prezentul studiu am căutat să examinăm în toată am¬ 
ploarea sa chiar această problemă a distincţiei de efectuat între 
fiinţa umană şi fiinţa animală. 

Dat fiind că în anii din urmă a apărut o seamă de „antro¬ 
pologii" publicate de diverşi autori, ni s-a impus sarcina de a 
lua atitudine faţă de unele teorii lansate cu privire la anume 
aspecte biologice şi psihospirituale care ar singulariza fiinţa 
umană în univers. 

Că omul este o fiinţă singulară în felul său în univers sun¬ 
tem de acord — şi am afirmat-o şi noi de atîtea ori în studiile 
ce le-am publicat. Se întîmplă însă ca această „singularitate" 
s-o vedem puţin mai altfel decît o înţeleg autorii de ale căror 
idei a fost cazul să ne ocupăm. 

Preistoricianul sovietic Efimenko prezintă antropogeneza 
ca un salt din „biologic" la „social". Nu s-ar fi găsit cuvinte 
mai juste pentru a îmbrăţişa într-o formulă pe cît de simplă pe 
atît de cuprinzătoare trecerea de la animal la om. Dar „saltul" 
în chestiune a fost fără îndoială condiţionat de o seamă de 
implicate a căror punere în lumină solicită efortul cercetă¬ 
torilor. Rîvna de care am fost purtaţi a fost aceea de a încerca 
conturarea cel puţin a unora dintre multele implicate fără de 
care saltul de la „biologic", în plenitudinea accepţiei sale, la 
„social", în plenitudinea semnificaţiei sale, anevoie ar putea să 
fie imaginat. 



Fig. 1: Oenothera lamarckiana. 

Fig. 2: Oenothera gigas (ivită în 1895). 
Fig. 3: Oenothera albida (apare anual). 


Planşa II 




Fig. 1: Euglenă Fig. 2: Peridinee ( Pouchetia) 

cu pată oculară cu ochi mare cu lentilă 

Planşa III 



Sifonoforă ( Agalma ) cu „sticlă de gaz“ cu clopote înotătoare şi cu 
trunchi purtător de polipi, de indivizi diferenţiaţi în culegători de hrană, 
consumatori, reproducători etc. 

Sus: două grupuri de sifonofore originare cu cîte un individ repre- 
zentînd toate genurile de indivizi ce vor alcătui noi colonii. 



Planşa IV 



Transformarea piciorului calului în epoca terţiară de la forma cu trei 
degete la forma actuală; a şi b trebuie imaginate mult mai mici în raport 
cu formele c şi d. 




Planşa VI 



Fig. 1: Căsuţa nautilidelor (Silur) 
Fig. 4: Căsuţa nautilidelor (Carbon) 


Planşa VII 



Fig. 1: Animal articulat, merostom din Cambriul superior: 

Strabops ; trăia pe fundul mării, tîrîtor 
Fig. 2: Merostom nu numai marin, ci adaptat şi la înotare în ape dulci: 
Pterygotus 

Fig. 3: Merostom extrem adaptat la viaţă pe fundul moale al apei: 
Stylonurus (Silur-Devon) 



Fig. 1: Embrion canin (craniu) 

Fig. 2: Embrion uman (craniu) 

Fig. 3: Craniu canin (a se vedea cum evoluează axele) 

Fig. 4: Craniu uman (a se vedea cum evoluează axele) 

Axele craniene la clinele adult se depărtează ca orientare mai mult de axele 
embrionare decît axele craniene la omul adult de cele embrionare. 



Planşa IX 




Fig. 1: Hipermorfoza progresivă a două radii ecuatoriale 
la Acantharia (radiolar) 

Fig. 2: Hipermorfoza apendicelui abdominal 
la copepodul mediteranean 

Fig. 3: Hipermorfoza unui pinten la orhideea madegasică 
Fig. 4: Hipermorfoza cozii la cocoşul japonez ( Phoenix ) 













Planşa X 



Fig. 1: Pumnar paleolitic 
Fig. 2: Pumnar oval paleolitic 


Planşa XI 



Crustaceu Uca închizînd apertura lăcaşului cu o piatră 




Fig. 1: Gogoşile plantei Duvalia longifolia 

pentru larvele insectei Cecidomya eremita 
Fig. 2: Gogoaşă tăiată spre a se vedea interiorul 
Fig. 3: Secţiune prin gogoaşa plantei Glechoma hederacaea\ 
a se vedea complexitatea ţesuturilor şi conformaţiei 







Planşa XIII 



Ochi de triton 

a — fragment de iris 

b — cîmp biologic (punctat) 


Planşa XIV 



Cuib colectiv în formă de umbrelă la o pasăre africană 




PROTEROZOIC 

ADENDA 


Note la Aspecte antropologice 


1. Trecerea de la un sistem inferior la altul superior se 
face prin acte discontinue: act creator. 

2. Sistemul superior e un compromis între tendinţa de a 
se crea sistemul de maximă complicaţie finală şi tendinţa de 
a se păstra vechiul sistem cu un minim de schimbări. 


Fără principiul că viaţa creează în chip exploziv infinit 
de multe variante noi şi forme, darwinismul nu se poate 
menţine. Numai aşa „finalitatea" obţinută prin selecţie ar 
avea un sens. Dar cu acest principiu darwinismul iarăşi nu 
se poate menţine, fiindcă aceasta ar însemna că o specie, o 
dată „final" organizată, ar tinde în infinite feluri să iasă din 
acest echilibru, creînd infinit de multe forme care (minus 
una) nu sunt finale. Ceea ce nu e deloc în interesul acestei 
specii. Darwinismul nu rezistă deci nici cu , nici fără acest 
principiu. 


Principiul integrator nu admite ca unic corp al reve¬ 
laţiei : omul. Nici o singură celulă iniţială a vieţii în genere, 
adamică. 


Rezultatul unui experiment depinde nu numai de natura 
fenomenului, ci şi de condiţiile experimentului; condiţiile 

inevitabile ale experimentului intră astfel în definiţia feno¬ 
menului. E de mirat că ştiinţei i-a trebuit aşa de mult timp 

f >înă să ia seama la aceasta (teoria relativităţii, Heisenberg). 
n timpul Renaşterii, omul, pentru a ajunge la o definire 
mai obiectivă a fenomenelor, scutită de subiectivismele obser¬ 
vaţiei umane, a inventat experimentul care a fost introdus 
între om şi fenomen. Nu se prevedea că şi experimentul îşi 
are subiectivismul său. 


Viaţa — finalitate sau mecanism ? 

Dacă e mecanism în întregime — e îndoielnic, în orice 
caz afirmaţia aceasta depăşeşte mult experienţa. Mai mult 
decît cealaltă: că e finalitate absolută. 

Noi afirmăm că e finalitate absolută. Viaţa şi-a creat, fireşte, 
o serie ^e mecanisme. Dar aceste mecanisme fac parte inte¬ 
grantă din finalitate. 

Tendinţele finaliste ale vieţii nu le putem cunoaşte din 
rezultatele obţinute prin aceste tendinţe. 

Mecanism şi finalitate se contrazic, dar atunci cînd viaţa 
acceptă sau îşi creează anumite mecanisme, aceasta indică 
mai bine decît orice tendinţa ascunsă. 

Un extraordinar mecanism pe care viaţa şi l-a creat e 
bunăoară cel al eredităţii. 

în felul cum în „zigot“ (oul fructificat) se combină „ele¬ 
mentele" părinţilor (după legile lui Mendel), avem acest ciu¬ 
dat mecanism. Dacă acest mecanism nu e în interesul vieţii, 
viaţa nu şi l-ar fi creat. în faptul că viaţa l-a creat vedem un 
indiciu că mecanismul acesta zace în direcţia tendinţelor 
ascunse ale vieţii. Care ar fi deci aceste tendinţe ascunse în 
cazul eredităţii ? Prin mendelism s-a descoperit că însuşirile 
— calitative şi cantitative — fiinţelor vii sunt unităţi dis¬ 
continue, elemente independente. în ereditate, viaţa tinde 
spre o constanţă maximă a grupării morfologice a elemen¬ 
telor, dar arată o indiferenţă faţă de felul elementelor în 

această grupare. Mai mult: tendinţa pare a fi un maximum 
de constanţă a grupării morfologice, realizat cu un maxi¬ 
mum de variaţie în combinarea „elementelor". 

Ceea ce se moşteneşte este o „grupare tipică de ele¬ 
mente", în care „elementele" pot fi tot altele şi altele, alese 
dintr-un număr mai mare de „elemente constante" decît e 
necesar grupării. „Gruparea" nu variază, elementele iarăşi nu 
variază; singura variaţie e cea produsă din combinarea „ele¬ 
mentelor" . Dar prin această „vanabilitate de combinare" nu 
se poate produce o altă „grupare de elemente". Biologic e 
imposibilă o creare de specii noi. Biologic, viaţa tinde spre 
conservarea speciilor, şi nu mutarea indivizilor în cadrul 
speciilor. 

Crearea speciilor totuşi există. Dar aceasta nu e un 
fenomen biologic. Pe cale biologică nu se produce niciodată 
o specie nouă. Crearea de specii există, dar e de natură 
metabiologică. în crearea speciilor intervin alţi factori care 
n-au nimic a face — şi sunt chiar contrari — cu tendinţele 
biologice ale vieţii. 

Cu „metabiologicul" suntem probabil exact pe acelaşi 
teren unde suntem cu „metapsihicul". 

Principiul sau principiile plastice ale vieţii nu se pot 
manifesta fără de materie, dar în acelaşi timp arată oarecare 
indiferenţă faţă de ea, faţă de calitatea materiei. Exemplu: 
regenerarea din alt strat, formaţiunile teleplastice, gruparea 
plastică în zigot din „elemente" care pot să fie altele şi 
altele. 


Omul e „biologic" fiinţa de complexitate maximă po¬ 
sibilă. Din moment ce el e integrat într-o ordine exis¬ 
tenţială care depăşeşte biologicul, înseamnă că nu mai e 
posibilă nici o nouă mutaţie biologică dincolo de om. 
Omul e un sfîrşit biologic. 

Geniul este un om în care, ca o condiţie implicată, mu¬ 
taţia ontologică a izbucnit cu deosebită intensitate. Toate 
celelalte facultăţi ale sale devin efective numai dacă se admite 
că el e cu totul robul acestei existenţe între mister şi revelare. 
Tocmai această robie ontologică îi dă aspect de posedat 
demonic şi deficienţe în planul existenţei întru imediat şi 
securitate. Facultăţile sale „revelatoare" pot să aibă unele 
aspecte similare cu cele patologice. Geniul se deosebeşte 
însă esenţial, cu toate asemănările, de psihopat prin modul 
existenţial, prin orizontul „misterului'. 



III 

FIINŢA ISTORICĂ 

» 



DESPRE ISTORIOGRAFIE 


în studiul de faţă vom încerca să definim omul ca „fiinţă 
istorică". Ca introducere în lucrarea noastră, vom face unele 
consideraţii asupra „istoriografiei", adică asupra diferitelor 
moduri cum istoriografii au înţeles în felurite epoci să înregis¬ 
treze, să prezinte sau să aprofundeze faptele istorice. Inten¬ 
ţionăm cu aceasta, printre altele, să pregătim terenul în vederea 
unei teorii a „cunoaşterii istorice", dar şi o iniţiere a cititorilor 
în diverse halouri ale realităţii istorice; căci unul din gîndurile 
cu care pornim la drum este de a propune în cele din urmă o 
nouă metafizică a istoriei. 

Nu ne poartă deloc gîndul, fireşte, de a desfăşura aici o 
istorie a istoriografiei, începînd, să spunem, cu Herodot şi 
sfîrşind, să zicem, cu Ranke sau Mommsen. Vom vorbi de¬ 
spre cîteva moduri istoriografice în măsura în care ele pot 
interesa în lumina unor viitoare consideraţii filozofice. O is¬ 
torie a istoriografiei cade de fapt în sarcina profesorilor de 
istorie. Un dascăl de istorie antică va găsi necesar să facă o 
prezentare a autorilor istoriografi care au scris în Antichitate; 
la fel, profesorul de istorie modernă are suficiente prilejuri de 
a se pronunţa asupra istoriografilor care s-au ocupat de eveni¬ 
mentele şi faptele istoriei moderne. Nu este însă cazul să ne 
ocupăm noi, în cadrul unui studiu de filozofia istoriei, de 
istoria istoriografiei, decît poate în linii generale. Aceasta nu 
înseamnă că trebuie să ne mulţumim cu cîteva indicaţii vagi 
cît priveşte istoriografia. Nu. Din parte-ne ne vom strădui, 

dimpotrivă, să punem în relief cît mai plastic cu putinţă cîteva 
tipuri sau profiluri istoriografice, căci vrem să deschidem pe 
calea aceasta probleme filozofice de eminentă însemnătate. E 
vorba, bunăoară, nici mai mult nici mai puţin decît despre 
problema cunoaşterii istorice, adică despre problema: în ce 
măsură e posibilă o cunoaştere a realităţii istorice şi cum s-a 
realizat această cunoaştere ? E vorba apoi, încă, de mai multe 
alte probleme filozofice în legătură cu istoria şi în chip apăsat 
de posibilitatea unei noi metafizici a istoriei. 

Cînd se face o prezentare a istoriografiei se începe de obi¬ 
cei cu Antichitatea greacă, cu Herodot şi cu logografii, adică 
cu înaintaşii săi care au pus la greci temeiurile încă foarte 
firave ale istoriografiei. Se trece prea adesea cu vederea ceea ce 
s-a făcut în această privinţă la egipteni, în Babilon, la inzi, 
perşi, chinezi etc. Pentru a ne convinge însă de existenţa unor 
moduri istoriografice de profiluri pe atît de pronunţate pe cît 
de aparte, e bine să atragem în cercul consideraţiilor noastre 
cît mai multe regiuni de cultură sau epoci, oricît de embri¬ 
onare ar fi adesea informaţiile cu privire la încercările istorio¬ 
grafice din acele regiuni sau epoci. 

Nu încape îndoială că cele mai vechi încercări istorio¬ 
grafice le găsim la egipteni. Din punctul de vedere al felului 
cum europenii moderni înţeleg istoriografia, desigur că încer¬ 
cările egiptene, mai ales acelea din mileniul IV sau III, apar 
într-o formă în adevăr embrionară. Dar se pune întrebarea 
dacă perspectiva istoriografiei europene este cea mai indicată 
de a judeca o situaţie arhaică în cea mai justă lumină. Să pre¬ 
cizăm. Istoriografia egipteană din acele străvechi timpuri se 
reduce în mare parte, pentru durate multiseculare, la simple 
liste cuprinzînd numele regilor. O succesiune de „nume" şi 
nimic altceva. Nici o faptă, nici un eveniment. Nume, simple 
nume! Dacă ar fi să cîntărim acest mod de a face istoriografie 
după criterii proprii mentalităţii de azi, neapărat că ar trebui 
să socotim acele liste de nume de faraoni ca o întîie, foarte 
stîngace încercare preliminară oricărei istoriografii. Am citit 
în adevăr observaţii cu privire la aceste liste regale, observaţii 
făcute oarecum peste umăr, în spiritul unei suficienţe moderne. 

Egiptenii nu ştiau şi nu puteau să alcătuiască altceva decît liste 
nominale! La atîta se reducea simţul lor istoric! 

Din parte-ne, socotim că în faţa unui fenomen atît de stra¬ 
niu cum sunt aceste liste ar trebui să părăsim perspectivele 
noastre evoluţioniste şi să încercăm a privi numitele liste în 
cadrul culturii în care ele au fost alcătuite şi în cadrul menta¬ 
lităţii ce le-a produs. Am înţelege atunci că listele, cuprinzînd 
simple nume de regi, nu sunt un fenomen rudimentar de-o 
semnificaţie de-abia schiţată, ci un fenomen plin de semnifi¬ 
caţii — atît de plin de semnificaţii, încît într-adevăr nu li se 
mai poate adăuga nimic. Se ştie că, în general, cultura egip¬ 
teană, chiar din momentul apariţiei ca o cultură majoră, ni se 
înfăţişează sub forme care nouă, celor de astăzi, ni se par 
foarte abstracte. Monumentele de artă au aspecte liniare, exce¬ 
siv geometrice, şi trădează un pronunţat schematism al ima¬ 
ginaţiei. Egipteanul avea tendinţa de a vedea totul foarte 
schematic şi făcea impresionante reducţii la esenţial. Se mai 
ştie că egiptenii, deşi oameni înzestraţi cu un accentuat simţ 
de gospodari (ce ţară bogată n-au făcut ei din mlaştinile Nilu¬ 
lui !), deşi dotaţi aşadar cu excepţionale aptitudini utilitariste, 
se simţeau pe plan metafizic nu atît în slujba vieţii, cît în sluj¬ 
ba morţii. Toate interesele şi ardorile lor se raliau în cele din 
urmă în jurul unui singur gînd: acela de a-şi asigura o post- 
existenţă. A sufletului după moartea trupească, a sufletului pe 
care ei şi-l închipuiau ca un al doilea trup. Postexistenţa era 
pentru egipteni, desigur, o certitudine, dar o certitudine con¬ 
diţionată în sensul că postexistenţa trebuia în prealabil asigu¬ 
rată prin fel şi fel de măsuri şi demersuri. Postexistenţa, 
modul şi durata ei, depindea după concepţia egipteană de tot 
ce se face pentru ea în viaţă şi de tot ce acei care sunt în viaţă 
fac pentru tine după ce ai trecut linia morţii. Acest gînd a fost 
la egipteni învăluit de o pasiune şi grijă totală. Viaţa întreagă 
apare astfel pusă în serviciul morţii, adică al postexistenţei. 
Principala preocupare a faraonului este clădirea piramidei, a 
mormîntului. în preajma cimitirelor se găsesc oraşe de di¬ 
mensiuni considerabile, cu o reţea de birocraţie îngrijindu-se 
exclusiv de nevoile multiple ale celor morţi, O întreagă aparatură 

de stat este angajată în slujba morţii. Există multiple şi impor¬ 
tante profesiuni care se ocupă numai şi numai de prepararea 
mumiilor. Corpul omenesc trebuie conservat, căci de conser¬ 
varea lui depinde şi postexistenţa sufletească. Ştim că în cul¬ 
tura egipteană magicul joacă un rol capital. Şi, fireşte, magia 
administrată în vederea asigurării postexistenţei. Printre ele¬ 
mentele de magie, ocupă un loc deosebit de important „nu¬ 
mele" individului. Numele este considerat ca un echivalent 
magic al sufletului, al omului. Numele posedă el însuşi incal¬ 
culabile puteri magice. Amintim bunăoară că, potrivit unui mit 
egiptean (mitologia egipteană abundă în fel şi fel de divi¬ 
nităţi), cel dintîi zeu care a existat mai înainte de a fi lumea s-a 
făcut de la sine, din numele său. Vasăzică la început n-a fost 
zeul, ci numai „numele" său. Numelui îi era însă inerentă o 
putere magică, încît pe temeiul simplu al numelui a putut să ia 
fiinţă însuşi zeul. Ni se îmbie cu acestea cîteva puncte de 
reper pentru a înţelege mentalitatea egipteană. Spiritul egip¬ 
tean era abstract geometric, cu tendinţe spre reducţii schema¬ 
tice la esenţial; spiritul egiptean era hieratic, magic, îndrumat 
spre postexistenţă, adică avîndu-şi accentul preocupărilor în 
moarte, nu în viaţă. Tinînd seama de atare coordonate spiri¬ 
tuale, vom pricepe degrabă că pentru mentalitatea egipteană 
faptele şi evenimentele istorice nu au o prea mare însemnătate 
prin natura lor concretă; ele nici nu merită să fie înregistrate 
sau desfăşurate încă o dată pe plan narativ. S-au înregistrat 
totuşi numele regilor. Dar aceasta, desigur, nu cu scopul de a 
furniza informaţii istoriografilor de mai tîrziu. Nu. Numele 
regelui este un echivalent magic al persoanei regale, iar în per¬ 
soana regală se concentrează însuşi statul egiptean. Numele 
regilor trebuie deci conservate, căci de dăinuirea lor depinde 
într-un fel postexistenţa regilor şi însăşi puterea statului 
egiptean. Numele menţionate în faimoasele liste sunt deci un 
fel de mumii sonore. Ele se păstrează cu sfinţenie fiindcă, pe 
de o parte, perpetuarea lor ca mumii sonore asigură postexis¬ 
tenţa regilor şi fiindcă, pe de altă parte, prin păstrarea nu¬ 
melor, regii continuă să fie prezenţi în viaţa colectivă ca 
personificări ale statului egiptean. Numele fiind un echivalent 

al regelui, păstrîndu-se numele, se conservă într-un fel totul. 
Numele este, după mentalitatea egipteană, o chintesenţă magi¬ 
că a persoanei. Simpla lor înregistrare pe o listă ţine loc de 
istoriografie. Mentalitatea egipteană, în puritatea ei iniţială din 
mileniul IV şi III, nici nu putea să ajungă la o altă istoriografie 
decît la aceste liste. Sau, cu alte cuvinte, listele cu semnificaţia 
lor ascunsă, dar nu inaccesibilă descifrării, se integrează per¬ 
fect în modurile şi structurile unei anume culturi. Pentru a 
judeca deci în dreaptă lumină listele egiptene cu nume regale, 
trebuie să ne interzicem de a le privi în comparaţie cu modul 
cum înţelegem noi istoriografia, căci altfel nu putem să 
ajungem decît la rezultatul la care de obicei se ajunge: că aceste 
liste ar reprezenta un început rudimentar de istoriografie. Nu. 
Listele egiptene sunt, prin consideraţiile ce le implică, echiva¬ 
lentul magic al unei istoriografii totale. Aceasta este cel puţin 
concluzia ce se impune privind spiritul egiptean în structurile 
sale intime şi de ultimă esenţă. 

Să trecem la cultura babiloniană, întrebîndu-ne ce şanse 
putea să aibă istoriografia în cadrul ei. Despre cultura babi¬ 
loniană am mai scris şi în alte lucrări, o dată examinînd mai de 
aproape mitologia babiloniană şi altă dată ocupîndu-ne de 
cosmologia de caracter oarecum „ştiinţific" a babilonienilor. 
De fiecare dată ne-am simţit îndrumaţi să subliniem simţul 
deosebit de pronunţat al babilonienilor pentru aspectele tem- 
poral-periodice ale lumii şi ale vieţii. Babilonienii aveau o 
orientare realistă mult mai viguroasă decît egiptenii. Ei mani¬ 
festă un simţ aproape divinatoriu pentru periodicitatea fe¬ 
nomenelor. Babilonienii sunt cei dintîi care remarcă anume 
repetiţii în mişcările astrale, înregistrînd în această privinţă 
succese de natură ştiinţifică cu totul impresionante. Ca să nu 
vorbim despre mitologia babiloniană, care e străbătută în chip 
vădit de o foarte închegată viziune a periodicităţii. Dată fiind 
înclinarea babilonienilor, suntem nevoiţi să ne aşteptăm din 
partea lor la o foarte articulată înţelegere a vieţii istorice sub 
aspectele ei dinamice-periodice, spre deosebire de egipteni 
care aveau mai mult o viziune statică-hieratică cu privire la 
existenţă. Bănuiala aceasta, căreia îi dăm expresie numai pe 

baza unui examen al structurii spirituale a babilonienilor deduse 
exclusiv din mitologia şi cosmologia lor, este confirmată şi de 
documentele ce ne-au rămas cît priveşte înţelegerea de care 
„istoria" se bucură la ei. Istoriografia lor, cronicile şi pe urmă 
concepţia amplă despre istorie ca succesiune de perioade vaste 
sunt suficiente dovezi că ei aveau simţul viguros al realităţilor 
istorice pe care le monumentalizau în perspective cosmice, 
împărţirea istoriei omenirii (în măsura în care „omenirea" era 
cunoscută) în perioade mari de un anume sens, puse pe rînd 
sub tutela cîte unui zeu — mai întîi uzurpator, apoi clăditor de 
lume —, este un act istoriografie ce se face întîia oară în Babi- 
lon. Datorită viziunilor profetului biblic Daniel, procedeul 
împărţirii în perioade cosmice va trece în gîndirea antică-creş- 
tină şi, în genere, în gîndirea chiliastă 1 , care s-a manifestat în 
valuri de cîteva ori în cursul istoriei europene. 

La perşi ne întîmpină de asemenea un simţ acut pentru 
faptele istorice, pentru dimensiunea „istorică" a realităţii, a 
lumii. Perşii înţeleg istoria ca o arenă cosmică în care Dumne¬ 
zeul Luminii se luptă cu Puterea întunericului (Ormazd şi 
Ahriman). Oamenii şi popoarele sunt sau colaboratorii, aliaţii 
lui Ormazd, sau colaboratorii, aliaţii lui Ahriman. Toate fap¬ 
tele istorice sunt de importanţă ca atare, căci ele cad în cum¬ 
pănă, fie pentru triumful lui Ormazd, fie pentru triumful lui 
Ahriman. 

Această concepţie dualistă foarte clară despre istorie, ca un 
cîmp de luptă între cele două Puteri în slujba cărora oamenii 
stau, a întărit enorm atitudinea pozitivă a perşilor faţă de isto¬ 
rie şi a deschis fireşte largi posibilităţi istoriografiei, într-un 
sens care în unele privinţe se apropie de acela pe care istorio¬ 
grafia îl are în Europa modernă. Adică de sensul pozitiv pe 
care-1 obţine fapta ca atare, evenimentul, creaţia, organizaţia. 
Ormazd este în primul rînd un Dumnezeu al adevărului, al 
veracităţii. Perşii vor adopta deci şi ei, faţă de faptul concret al 
istoriei, o atitudine de respect în spiritul veracităţii. Se ştie că 


1 Credinţă propovăduind revenirea lui Hristos pe pămînt pentru o 
perioadă de o mie de ani (n. ed .). 



Despre istoriografie 


345 


grecii, ajungînd în contact cu perşii pe care ei îi considerau 
barbari ca pe toţi străinii, sunt uluiţi de respectul pe care per¬ 
şii îl arată faţă de adevăr. Grecii au putut lesne să remarce o 
asemenea însuşire la perşi, fiindcă ei înşişi erau într-un fel un 
popor eminamente „mincinos". Dar despre aceasta mai la vale. 

O altă situaţie şi un alt climat găsim la inzi cît priveşte 
istoria şi istoriografia. In rezumat, spiritul sau mentalitatea 
indică nu este deloc prielnică istoriei şi istoriografiei în înţeles 
obişnuit. Să ne înţelegem: mentalitatea indică înclină spre o 
devalorizare a lumii sensibile concrete. La inzi se pune adică 
accentul pe principiul divin, mai mult impersonal, al exis¬ 
tenţei, individuaţia devenind un aspect iluzoriu. Lumea con¬ 
cretă este „iluzie". Trăirea în cadrul lumii sensibile înseamnă 
mai curînd o trăire care nu trebuie să fie ceva degradat. De 
aici urmează că istoria, întru cît este individuaţie, faptă, pe 
linia concretului sensibil, nu trebuie cultivată. Istoria pentru 
inzi este un domeniu pozitiv numai întru cît ea este act spiri¬ 
tual de ieşire din lume şi din istorie, act de desfacere din con¬ 
tingenţele individualismului şi din mrejele lumii sensibile. 
„Istoria" va coincide la inzi în sens pozitiv cu supremele acte 
spirituale de revărsare în absolut. Istoria, nu ca facere în con¬ 
diţii umane şi lumeşti, ci ca desfacere din contingenţe — 
aceasta este singura dimensiune pe care inzii o aprobă îir chip 
total şi fără reticenţe. S-a spus că inzii ar fi într-un fel un 
popor fără istorie. Greşit spus. Inzii au istorie ca desfacere din 
lumea concretă, adică o istorie cu semn negativ, cu direcţie 
contrară istoriei, ce pune accentul pe ceea ce se face în lumea 
concretă. în afară de această istorie ca „desfacere", inzii mai 
au fireşte şi o istorie de sens degradat, o „istorie fără voie", 
adică o istorie de fapte şi creaţii tolerate din cauza slăbiciunii 
omeneşti şi din pricină că oamenii nu se pot emancipa de sub 
stăpînirea lumii simţurilor. Fapt e că istoriografia nu se bucură 
la inzi de prea mare simpatie. Faţă de ceea ce ştim despre 
gîndirea filozofică, religioasă sau despre arta indică e nespus 
de puţin ceea ce istoriografia a ţinut să înregistreze din faptele 
trecutului. Faptele, creaţiile ca acte şi autorii lor se pierd în 
general în anonimat. E şi aceasta o consecinţă a istoriei cu 

semn negativ. Interesant e, de exemplu, că în istoriografia in¬ 
dică nu se găseşte nici o urmă, nici cea mai vagă aluzie la acea 
grozavă epocă de istorie pozitivă ce a scos lumea din albia sa, 
adică la epoca, fără comparaţie aproape, a lui Alexandru cel 
Mare. Şi doar Alexandru s-a luptat şi cu Porus împărat, prinţ 
indic. Nimic în cronicile indice, din toate faptele şi din epo¬ 
peea lui Alexandru, ale lui Alexandru în care noi, europenii, 
vedem şi admirăm aproape un zeu creator de istorie. 

Urmează să spunem cîteva cuvinte şi despre istoriografia 
chineză. La vechii chinezi s-a cultivat mai vîrtos o istoriografie 
cronicărească. Aceasta dintr-un profund simţămînt al tradiţiei. 
La nici un alt popor creator de mare cultură, tradiţia nu joacă 
un rol mai hotărît. Chinezul, privind înapoi în timp, e co¬ 
pleşit de sentimentul că se întoarce spre obîrşii divine. Părinţii 
sunt cinstiţi şi iubiţi, dar strămoşii sunt divinizaţi. Istoria 
apare spiritului chinez ca o acumulare de tradiţii; şi tradiţia 
însăşi este rezervorul bunurilor pe care le produce istoria. In 
istorie lucrează şi se manifestă, luminîndu-se şi umbrindu-se, 
sensul divin cosmic, adică Dao. Istoria e alcătuită, cu alte cu¬ 
vinte, din fapte pline de sens, pline de Dao, dar în istorie se 
întreţes adesea şi fapte care reprezintă contrasensul. Evident, 
contrasensul nu îmbogăţeşte bunurile istoriei. Istoriografia 
chineză se va ocupa în consecinţă, în primul rînd, de înregis¬ 
trarea faptelor îmbibate de „sens“ şi va trece sub tăcere fap¬ 
tele ce par emanaţii ale contrasensului. Cronicile chineze vor 
vorbi mai ales despre împăraţii care au menţinut şi au cultivat 
pacea, cu toate bunurile ei, şi nu vor vorbi prea bucuros de¬ 
spre împăraţii care au purtat războaie, nici chiar atunci cînd 
aceşti împăraţi au ieşit victorioşi din încercările la care s-au 
supus sau au fost supuşi. 

Cu aceste succinte caracterizări am stabilit cîteva puncte de 
sprijin pentru a vorbi în cele din urmă despre istoriografia la 
greci şi în lumea modernă. 

Cît priveşte istoriografia la greci, avem o cercetare ce a 
rămas pe atît de necunoscută, pe cît de merituoasă este şi în 
literatura noastră. Vom cita o seamă de observaţii din această 
lucrare pentru ca să reţinem apoi cîteva lucruri esenţiale. „His- 

toria, spune autorul 1 , a însemnat la început cercetarea — în- 
tîmplătoare sau voită —, nu importă în ce domeniu, cu scopul 
de a aduna ştiri... Apoi cuvîntul a ajuns să însemne treptat 
rezultatul informaţiei căpătate, cunoştinţa însăşi şi în urmă 
redactarea în scris a acestei informaţii, povestirea ei pînă ce a 
ajuns la accepţiunea de istorie, aşa cum o întîlnim la Herodot, 
apoi la toţi ceilalţi... Nouă, celor de astăzi, ni se pare ceva de 
sine înţeles că la baza cercetărilor istorice trebuie să stea cultul 
adevărului. Am face însă o mare greşeală dacă am atribui şi 
grecilor acelaşi sentiment. Dragostea de adevăr nu e o trăsă¬ 
tură specifică a caracterului grec. Elenul e gata să sacrifice 
adevărul frumosului fără multă şovăire. Şi lucrul e explicabil: 
prea e înzestrat elenul cu multă fantezie şi prea e iubitor de 
frumos ca să se socotească legat de adevăr, care e imobil şi de 
multe ori urît. însuşirea fanteziei e mobilitatea şi, la un popor 
de artişti, dorinţa de a înfrumuseţa. Elenii, care aveau o ne¬ 
spus de bogată fantezie, nu s-au putut hotărî să se facă sclavii 
adevărului. Acesta e de cele mai multe ori trist, şi ei simţeau o 
imperioasă necesitate să-l schimbe, cu atît mai mult cu cît 
uriaşul lor amor propriu nu le îngăduia să se prosterneze în 
faţa zeiţei umilitoate aletheia... Limba poporului nu făcea 
deosebire între eroare şi minciună, şi aceasta din urmă era 
considerată cu multă complezenţă, dacă nu cu simpatie. La 
urma urmei, nici n u e u n mare merit î n a spune adevărul, care 
nu presupune decît redarea exactă a ceva întîmplat sau văzut 
de tine, pe cîtă vreme se cere ingeniozitate şi putere de creaţie 
pentru a fabrica o minciună plauzibilă (ar fi zis un grec). 
Aceasta e atitudinea grecului faţă de adevăr. Şi tocmai pentru 
că această concepţie a intrat în sîngele poporului el e aşa de 
puţin credul faţă de oameni. Pentru aflarea sau păstrarea 
adevărului, cînd crede că are nevoie de el, se vede constrîns să 
ia garanţii întinse. De aici jurămîntul. Şi nu numai între oa¬ 
meni faţă de alţi oameni, dar chiar faţă de zei, căci grecii nu se 
încred prea mult nici în zeii lor, pe care îi silesc să jure cînd 


1 Ştefan Bezdechi, Gânduri şi chipuri din Grecia veche, Publ. Inst. Studii 
Clasice al Univ. din Cluj, nr. 1, 1927. 

vor să fie crezuţi că-şi vor respecta angajamentele lor... De 
aceea, nu trebuie să ne aşteptăm ca în redarea sau povesti¬ 
rea celor întîmplate, a adevărului istoric, grecii să fie prea 
scrupuloşi, căci ei n-au luat mei o obligaţie faţă de el. îl 
respectă şi-l utilizează cînd le convine; astfel îl dau la o parte 
sau îl transformă aşa de mult, că e tare greu de recunoscut." 
Observaţiile acestea cuprind ele însele cîteva constatări şi 
cîteva interpretări. Vom reţine preţioasele constatări şi vom 
încerca să îndreptăm puţin interpretările care nu ni se par toc¬ 
mai juste. Fapt e că istoriografii greci, chiar cei mai iubitori de 
adevăr, ca Herodot, Tucidide, Polibiu, nu respectă faptele ca 
atare, ci le retuşează cu voie sau fără voie; iar alţi istoriografi 
propun istoriografiei de-a dreptul invenţia, anecdota, ca şi 
cum n-ar fi vorba de redarea unor fapte petrecute, ci de o is¬ 
torie romanţată. Lipsa de respect faţă de faptele petrecute ca 
atare a putut fireşte să fie interpretată, după cum s-a văzut, ca 
rezultat al înclinărilor artistice ale poporului grec, ca produs al 
unei prea bogate fantezii de care grecul se lasă răpit în orice 
împrejurări. Intervin în această interpretare părerile şi am 
spune criteriile de judecată ale „clasiciştilor", ale filologilor 
care, ca toţi specialiştii, suferă de unele inevitabile deformaţii 
profesionale. Cît priveşte fantezia, nu suntem înclinaţi să 
punem pe orientali mai prejos de greci. Cît priveşte geniul 
artistic, nu vedem de ce am acorda neapărat grecilor un loc 
privilegiat şi mult mai presus de al celorlalte popoare: egip¬ 
tenii, chinezii, inzii, europenii medievali, ai Renaşterii şi-au 
avut cu toţii geniul artistic. A judeca inferioare aceste popoare 
în comparaţie cu poporul grec ar însemna a fi în prealabil 
convertit la criteriile intrinseci ale artei greceşti în care ţii cu 
orice preţ să vezi un miracol fără pereche. Ceea ce, mai ales în 
perspectiva unei filozofii a culturii şi a istoriei, rămîne foarte 
discutabil. Pe urmă ni se pare anevoios şi fără sorţi de reuşită 
să porneşti la caracterizarea popoarelor de la o psihologie a 
„facultăţilor" şi să spui: cutare popor are mai multă fantezie, 
altul mai multă putere de voinţă etc. Sau cutare popor este cu 
totul excepţional dotat din punct de vedere artistic. în felul 
acesta se ajunge de obicei la rezultate cam arbitrare; ca să dăm 

un exemplu: despre evrei unii susţin că n-ar avea nici un strop 
de fantezie, pentru ca alţi autori să afirme tocmai dimpotrivă, 
că sunt excepţional înzestraţi tocmai sub acest raport. In cele 
din urmă, excepţional înzestraţi cu fantezie au fost şi ba¬ 
bilonienii şi inzii, evident. Ei au creat acele enorme epopei, 
care sunt Ghilgameş şi Mababharata. Dacă ni se spune că 
istoriografia greacă este o fiică a epopeilor homerice, rămî- 
nînd deci într-o bună parte operă de fantezie, de ce situaţia 
istoriografiei şi particularităţile ei devin cu totul altele la 
babilonieni şi la inzi ? încă o dată: avem impresia că nu e pro¬ 
cedeul cel mai recomandabil de a încerca o caracterizare a 
popoarelor şi a culturilor mînecînd de la psihologia „facul¬ 
tăţilor". De asemenea, nu e recomandabil, cînd încercăm să 
examinăm şi să definim mentalitatea popoarelor sau spiritul 
unei anume culturi, să pornim la drum cu noţiuni prea 
condiţionate de perspectivele epocii noastre. De exemplu, e 
foarte riscant să presupunem că noţiunea de „adevăr" ar avea 
în condiţii umane, totdeauna, acelaşi sens. Din contră, e foarte 
indicat să ne întrebăm, chiar dintru început, dacă nu cumva 
semnificaţia ce se atribuie acestui termen depinde întru cîtva 
de anume condiţii spirituale ale popoarelor şi epocilor. Să 
facem în privinţa aceasta un mic examen comparativ. E lucru 
ştiut că inzii înclină să vadă în lumea simţurilor, a faptelor 
concrete, a individuaţiilor, o lume a „iluziei", deci a neade¬ 
vărului, a amăgirii. Adevărul îşi are, după concepţiile indice, 
domeniul dincolo de lumea simţurilor, în principiul divin-im- 
personal fără de forme. Lumea simţurilor, a concretului, deci 
şi lumea individuaţiilor istorice, apare inzilor drept ceva foar¬ 
te degradat. Nu ne putem aştepta de la o asemenea mentali¬ 
tate să aprecieze în chip deosebit istoria şi nici istoriografia în 
sensul ce suntem obişnuiţi să-l acordăm noi, europenii, aces¬ 
tor termeni. Pentru a înţelege tendinţele proprii istoriografiei 
greceşti, va trebui prin urmare să ne întrebăm ce însemna 
„adevărul" pentru greci, în ce regiuni erau ei dispuşi să-l 
caute, şi să nu ne dedăm unor speculaţii inoportune, purtaţi 
de concepţia noastră „empiristă" despre „adevăr". Ceea ce a 
fost denunţat ca înclinare spre „minciună", ca o particularitate 

greacă, va apărea într-o nouă lumină, după ce vom fi stabilit 
mai întîi ce însemna pentru greci „adevărul". Grecii, şi în 
privinţa aceasta invocăm ca o mărturie peste care nu se poate 
trece însăşi filozofia lor, grecii nu înţelegeau să caute „ade¬ 
vărul" în lumea simţurilor, a individuaţiei, a concretelor acci¬ 
dentale, ci în lumea „tipurilor", a noimelor, a semnificaţiilor 
de-o anume generalitate. Ca o cale ce ar duce în acea regiune 
a unui pretins adevăr nealterat este, după filozofii greci, cînd 
gîndirea prin „concepte", cînd intuiţia ideală, iar cîtuşi de puţin 
simţurile. într-un chip exaltat se manifestă această tendinţă de 
a lega noţiunea de „adevăr" de regiunea unor esenţe abstracte, 
dar delimitate, îndeosebi la Parmenide. Cu totul nobilă şi 
sublimă apare această tendinţă la Platon, cel mai grec între toţi 
grecii. Lumea simţurilor, adevărul simţurilor, devine la aceşti 
gînditori ceva degradat în comparaţie cu adevărul mai înalt al 
esenţelor, al Ideilor. Chiar şi la Aristotel, care se apropie cu 
mult interes de lumea simţurilor, adevărul nu este un adevăr 
pur empiric, ci un adevăr mai adînc, adevărul „formelor ti¬ 
pice" care lucrează înăuntrul lucrurilor ca entelehii. împreju¬ 
rarea că în filozofiile care au devenit dominante în spiritul 
grec adevărul acceptă o asemenea semnificaţie nu poate fi 
socotită ca un simplu accident pentru mentalitatea greacă în¬ 
săşi. Dacă pentru inzi adevărul este identificat în regiunea 
foarte abstractă a impersonalului, a anonimului absolut, iar 
lumea simţurilor ia înfăţişare de simplă iluzie, pentru greci 
adevărul este identificat cu regiunea tipurilor ideale, a semnifi¬ 
caţiilor delimitate, a formelor, iar lumea simţurilor se degra¬ 
dează nu atît la „iluzie", cît la rangul de copie imperfectă a 
tipurilor ideale. La inzi, între adevărul principiului divin-im- 
personal şi lumea simţurilor nu este nici o asemănare; de 
aceea lumea simţurilor e „iluzie". La greci, între adevărul lumii 
ideale a tipurilor, a formelor, a noimelor şi lumea simţurilor 
este o asemănare ca de la model perfect la copie nedesăvîrşită. 
Cînd grecul este pus în faţa unor fapte istorice, a unor întîm- 
plări, el, potrivit concepţiei sale despre „adevăr", va căuta să 
ridice aceste fapte, aceste întîmplări, la nivelul unor semnifi¬ 
caţii tipic-ideale. Toate golurile şi inevitabilele scăderi ale în- 

tîmplărilor istorice vor fi umplute şi retuşate, ca întîmplările 
să dobîndească o semnificaţie tipică. Anecdota, legenda vor 
pătrunde deci în golurile şi-n lipsurile inerente întîmplărilor 
istorice. Istoriograful grec povesteşte, de exemplu, scena unei 
întîlniri între delegaţii a două popoare care se găsesc în răz¬ 
boi unul cu celălalt. Conversaţia ce are loc între delegaţi nu 
e reprodusă întocmai, ci istoriograful o înlocuieşte cu dis¬ 
cursuri care ar fi putut să fie ţinute în alte împrejurări cu sco¬ 
pul de a da întîlnirii o demnitate specialăîntr-o lume de sem¬ 
nificaţii mai generale. Se va întîmpla deci ca un alt istoriograf 
să ia de la întîiul discursurile în chestiune şi să le atribuie altor 
persoane în alte împrejurări. Nu faptul că ar fi avut mai multă 
fantezie îndrumă, cu alte cuvinte, pe greci spre o asemenea, 
să-i zicem, „mincinoasă" istoriografie, ci însăşi concepţia lor 
despre „adevăr", care adevăr, potrivit stilului spiritului grec, 
nu trebuie căutat în ceea ce se întîmplă în lumea indivi¬ 
dualilor concrete, ci într-o lume ideală, a tipurilor şi semnifi¬ 
caţiilor de oareşicare generalitate. Istoriografii greci „mint", 
fiindcă tind spre adevăruri tipic-ideale. în acest sens a spus şi 
Aristotel că „poezia este mai adevărată decît istoria". Istorio¬ 
grafia ar fi, după concepţia greacă, cu atît mai adevărată cu cît 
se apropie mai mult de poezie. Fireşte, şi „poezia" greacă e 
dominată de acelaşi apetit spre idee, tip, semnificaţie ideală; 
poezia greacă nu este la fel cu orice altă poezie proprie altor 
popoare. Dacă vrem să înţelegem afirmaţia lui Aristotel că 
poezia este mai adevărată decît istoria, e necesar să ne referim 
exclusiv la poezia aşa cum o înţelegeau grecii, ca expresie a 
unei lumi de semnificaţii tipic-ideale. De unde urmează că 
explicaţia ultimă a modului cum grecii voiau scrisă istoria o 
bănuim nu atît într-un belşug de fantezie, cît în acele secrete 
şi adînci tendinţe de stil care îndrumă fantezia creatoare a gre¬ 
cilor în primul rînd spre lumea adevărului mai înalt al tipu¬ 
rilor, al Ideilor, al semnificaţiilor de o oareşicare generalitate. 
O asemenea istoriografie putea fireşte să joace şi un mare rol 
educativ, căci ea era eminamente o subliniere a faptelor exem¬ 
plar mărite şi retuşate. 

Adăugăm cîteva cuvinte şi despre istoriografia europeană, 
medievală şi modernă pe care urmează să le privim neîndoiel¬ 
nic ca moduri aparte. Vom da o formulare sumară, deoarece 
problematica istoriografiei europene ne va preocupa în cele¬ 
lalte capitole ale acestui studiu şi sub alte raporturi. Metafizica 
creştină, aşa cum ea s-a cristalizat în doctrina ecleziei, ne 
transpune desigur cu totul în altă lume decît era lumea greacă 
sau lumea egipteană, indică, chineză. Metafizica creştină vede 
viaţa istorică în perspectiva unei treceri spre altceva mai 
esenţial, ca o pregătire în vederea unei lumi de dincolo. Is¬ 
toria, care după concepţia creştină a fost la un moment dat 
despicată de întruparea în vremelnicie a Logosului transcen¬ 
dent, dobîndeşte o axă centrală prin momentul cristologic şi 
un termen în Judecata din urmă. în această perspectivă, viaţa 
istorică în totalitatea ei înseamnă cădere în păcat, salvare şi 
mers spre Judecata de apoi. Faptele concrete din lumea aceas¬ 
ta, ale fiecărui individ, obţin un accent foarte grav, căci cu 
aceste fapte individul se va prezenta odată la Judecată. Indivi- 
duaţia şi actele sale contează deci ca atare în planul succesiu¬ 
nilor istorice şi în perspectiva cosmică finală. O istoriografie 
ce ia fiinţă într-un asemenea climat metafizic nu mai poate să 
desconsidere individuaţia, actele, creaţia, evenimentul istoric 
ca produs al libertăţii insului, ca şi cum acestea ar fi o simplă 
iluzie. Nu. Căci ele sunt puse la cîntar de altcineva, cu toată 
fiinţa lor şi în toată grava lor realitate unică şi fără posibili¬ 
tatea escamotării. într-o asemenea istoriografie nu se mai ur¬ 
măreşte idealizarea faptului istoric după norme tipice, căci 
faptul istoric, în toată puterea sa concretă, este un fapt de 
răspundere individuală în faţa unei judecăţi divine. Climatul 
metafizic creştin atrage după sine o istoriografie care ia în 
serios chiar faptul istoric în plenitudinea sa concretă şi indi¬ 
viduală. Această situaţie se menţine în esenţă şi în lumea mo¬ 
dernă europeană, chiar după ce perspectivele creştine cad 
întru cîtva în desuetudine. Un anume realism care înclină spre 
aprecierea şi exaltarea individualului se păstrează sub felurite 
chipuri, cînd mai accentuat, cînd mai atenuat, în toată istorio¬ 
grafia modernă. Istoriografia modernă îndură totuşi o diver- 

sificare potrivit unor concepţii sau ideologii de bază foarte 
felurite asupra cărora nu găsim necesar să ne extindem. 


FENOMENUL ISTORIC 


Să procedăm la delimitarea fenomenului istoric faţă de alte 
fenomene. în ce consistă istoricitatea unui fenomen? Ce 
aspecte şi particularităţi specifice revin fenomenului istoric 
spre deosebire de altele ? S-a afirmat adesea că istoricitatea ar 
fi o dimensiune a tuturor fenomenelor naturale care se petrec 
în spaţiu şi în timp, inclusiv, fireşte, a fenomenelor psihospi- 
rituale. Istoricitatea în această accepţie foarte generală şi 
foarte diluată a fost confundată cu existenţa ca o verigă într-o 
înlănţuire temporală oareşicare. Orice fenomen concret, fie fi¬ 
zic, fie biologic, fie psihologic, petrecîndu-se în timp, fiind un 
fapt care „devine", ar îngădui, după unii teoreticieni, să fie 
privit în perspectivă istorică. într-o asemenea accepţie foarte 
largă s-ar putea vorbi, de exemplu, despre „istoria" soarelui şi 
a pămîntului de la nebuloasa primară şi pînă astăzi. în con¬ 
textul unor atare consideraţii, s-a făcut şi observaţia că toate 
fenomenele, de la cele materiale pînă la cele sufleteşti, ar fi 
fapte „singulare", totdeauna individualizate şi ireversibile. 
Temporalitatea şi singularitatea, individuală şi ireversibilă, au 
fost prefăcute în atribute esenţiale ale fenomenului istoric. 
Sunt cîţiva faimoşi gînditori după opinia cărora „istoricitatea" 
consistă în înserierea în timp a unor fenomene unice în felul 
lor şi fără putinţa unei repetări întocmai. Teoreticienii care au 
adoptat acest fel de a vedea vorbind despre „istoria" faptelor 
şi isprăvilor omeneşti nu fac decît să izoleze în chip arbitrar 
un domeniu, o zonă, într-o arie vastă cît lumea. în loc de a 
diferenţia „istoria" şi „natura" în chip calitativ şi structural, ei 
taie doar un sector în cadrul naturii, în chip arbitrar şi fără de 
vreo justificare logică. Din parte-ne, credem că istoricitatea e 
un atribut pe care urmează să-l rezervăm unor fenomene 

umane de o structură cu totul specială — aceasta în acord 
chiar cu practica istoriografică. Să anticipăm puţin, ca să ne 
putem mişca. Istoricitatea o privim ca o dimensiune specific 
umană, şi ea îşi are structurile ei care, deşi „devin" în timp, nu 
pot fi confundate cu orice „devenire". Cînd e vorba despre 
simple deveniri ale fenomenelor naturale, fie fizice, fie bio¬ 
logice, fie psihologice, ar fi bine deci să recurgem la alte denu¬ 
miri. Pentru devenirea sistemului planetar, aşa cum ea a avut 
loc o singură dată în univers, a fi mai indicat fără îndoială 
termenul de „evoluţie", ca şi în cazul cînd se vorbeşte despre 
„devenirea" cutărei specii animale, de exemplu a calului (din 
faza cînd avea cinci copite la fiecare picior şi mărimea unei 
vulpi — pînă astăzi). Dar chiar cînd studiem devenirea unui 
individ uman oarecare, o devenire în sine incomparabilă şi 
ireversibilă, această devenire poate fi uneori obiectul unei 
„biografii”, fără ca prin aceasta devenirea individului să obţi¬ 
nă demnitatea unei deveniri „istorice". Dacă istoriografii şi-au 
făcut o meserie — ştiinţifică foarte adesea şi nu străină de o 
străduinţă spre profunzime — din considerarea fenomenelor 
istorice, aceasta ni se pare că are cel puţin înţelesul că istori¬ 
citatea isprăvilor umane e mai mult sau chiar cu totul altceva 
decît devenirile naturii sau ale simplei biografii psihologice. 

Spuneam că fenomenul istoric a fost văzut de unii teoreti¬ 
cieni ca fenomen temporal individualizat şi ireversibil sau, alt¬ 
fel spus, ca fenomen temporal ce nu se repetă. Lucrurile nu 
sunt totuşi atît de simple. Dacă individualizarea şi ireversibi¬ 
litatea ar contribui în chip decisiv la istoricitatea unui feno¬ 
men, ar trebui să credem, şi nu numai în glumă, că cele mai 
„istorice" fenomene ar fi apariţiile „monstruoase". Să pre¬ 
supunem că undeva în Tibet o femeie ar naşte zece gemeni; 
întîmplarea ar fi fără îndoială un fenomen cu adevărat unic, 
fără pereche pe întreaga noastră planetă, dar ni se va concede 
că această incomparabilă unicitate nu ar învesti acest „fapt 
divers" cu epitetul istoricităţii. Pe de altă parte, avem impresia 
că există uneori fenomene „istorice" cu adevărat, care se carac¬ 
terizează tocmai prin aceea că ele nici măcar nu vor să fie 
unice şi ireversibile în felul cum se configurează. în istoria 

creştinismului bunăoară, s-au produs unele fenomene pe linia 
„imitaţiei lui Hristos". Cutare sfînt a ţinut să realizeze, pe cît 
cu putinţă, încă o dată viaţa lui Isus. Alexandru cel Mare ţinea 
în anume împrejurări să-l „repete" pe Ahile. Iar Alpii au fost 
trecuţi de atîţia conducători de oaste cu conştiinţa lucidă a 
„repetiţiei", a unei repetiţii care, ea , ar fi în stare să confere 
faptei o demnitate istorică. Se înregistrează aşadar fenomene 
de natură „istorică" ce s-au declarat chiar în chip conştient pe 
temeiul unei tendinţe spre „repetiţie". 

Vom preciza deci deocamdată că fenomenele „istorice" au 
loc totdeauna în chip concret , undeva şi cîndva, hic et nune (în 
spaţiu şi în timp), dar aceasta nu înseamnă că ele sunt absolut 
ireversibile sub toate aspectele. în domeniul fenomenelor 
istorice se constată, cu alte cuvinte, grade de individualizare şi 
de ireversibilitate. Istoricitatea nu consistă neapărat în „indi¬ 
vidualizare" şi „ireversibilitate". Există istorie ce se realizează 
într-o explozie de individualizări (cînd există o tendinţă pre¬ 
cisă în acest sens), dar există şi istorie în cursul căreia se ma¬ 
nifestă o tendinţă spre repetiţie. 

Ni se va îngădui aşadar să afirmăm că teoreticieni ca 
Windelband, Rickert, Xenopol par a se fi ambalat într-un fel 
cam excesiv de aspectul individualizat, ireversibil şi impre¬ 
vizibil, de vreme ce ei introduc acest aspect în chiar „esenţa" 
istoricităţii. Potrivit observaţiei de mai înainte cu privire la o 
istorie care se manifestăm individualizări şi altă istorie al cărei 
geniu ascuns pare să consiste tocmai în tendinţa spre repetiţie, 
noi nu suntem dispuşi să recunoaştem decît grade de pre- 
vizibilitate sau imprevizibilitate. De obicei, cînd o anume ten¬ 
dinţă îşi face apariţia în istorie, ea se accentuează spre un 
maximum: cel ce întrezăreşte această tendinţă poate întru cîtva 
să şi prevadă anume fenomene istorice care se vor desena pe 
linia tendinţei întrevăzute. De exemplu, deodată cu roman¬ 
tismul apare în spiritul european o tendinţă spre dizolvarea 
formelor clasice şi a anumitor norme de măsură şi echilibru. 
Dat fiind că aceste tendinţe căutau să se accentueze, cineva 
care ar fi avut perspicacitatea necesară ar fi putut să prevadă 
că procesul va duce în cele din urmă, în timp de decenii, la 

stări de disoluţie şi totală anarhie (de exemplu la dadaism). 
Sunt, după părerea noastră, posibile felurite tipuri de fapte şi 
fenomene istorice. Repetiţia sau nonrepetiţia nu ţin în chip 
necesar de esenţa fenomenului istoric şi nu constituie ele¬ 
mente de definiţie a acestuia. Ambele aspecte sunt cu putinţă 
ca aspecte secundare, datorită cărora istoria se prezintă sub 
forme atît de variate, chiar ca „tipuri" de istorie. Admitem 
însă că fenomenul istoric este un fapt singular care se petrece 
aici şi acum, dar el e numeric singular adică pur şi simplu con¬ 
cret, şi nu posedă în chip inevitabil o configuraţie ireversibilă 
absolut individualizată. Cîteodată s-ar putea ca fenomenul să 
aibă aspecte care amintesc alte fenomene istorice; în măsura 
acestor amintiri, s-ar putea deci ca fenomenul istoric să în¬ 
semne o repetiţie. Cu toate aceste consideraţii, n-am făcut însă 
decît să curăţim terenul în vederea unei definiţii mai adecvate 
a fenomenului istoric. Pînă la definiţie mai este oareşicare dis¬ 
tanţă. Deocamdată suntem numai la periferie. 

S-a mai emis şi o altă părere, adoptată de o seamă de gîndi- 
tori, că „istorice" ar fi numai acele fenomene care au o „în¬ 
semnătate", care sunt obiectivări ale unor „valori" sau care au 
o raportare la valori (eine Wertbezogenbeit, cum zice Rickert). 
Nici această definiţie nu corespunde însă întocmai faptelor 
istorice şi nici practicii istoriografice de care oricum se cu¬ 
vinte să se ţină seamă. Definiţia propusă cere noi precizări şi 
oarecare amendări. Viaţa pur psihologică a unui individ uman 
bunăoară este plină de referinţe axiologice; ea se leagă de „va¬ 
lori", dar atare momente psihologice nu au totdeauna şi o 
„demnitate" istorică. Iată un moment psihologic care, deşi 
legat de o „valoare", nu devine totuşi prin aceasta un moment 
de demnitate istorică. Un admirabil peisaj natural, de exemplu 
o privelişte carpatină, poate să stîrnească într-un individ oare¬ 
care o stare intensă de extaziere ce-şi găseşte expresia într-o 
apreciere estetică. Nu prea înţelegem totuşi cum ar deveni 
acest moment psihologic-spiritual în sine şi prin sine un mo¬ 
ment „istoric". Un asemenea moment poate deveni „istoric" 
numai cu condiţia că în contextul său apar şi alte momente cu 
totul aparte. Momentul psihologic datorită căruia un poet 

român scrie o poezie de substanţă sublimată, o poezie pentru 
care peisajul carpatin a servit drept material ocazional de 
transfigurare artistic-creatoare, poate fi un moment „istoric". 
Cu aceasta ne-am apropiat realmente, deşi numai printr-o 
exemplificare, de linia „istorică". Dilthey umbla prin împre¬ 
jurimi cînd susţinea că numai „ obiectivarea“ unor „trăiri" 
merită în adevăr epitetul de „fenomen istoric". Marele filozof 
german îşi întemeia concepţia despre istorie pe conceptul de 
„trăire" ( Erlebnis) şi „obiectivare". Precizările lui Dilthey au 
avut darul să satisfacă exigenţele teoretice mai ales ale unor 
istoriografi cu experienţă asupra materialului viu. Vom vedea 
însă că nici concepţia lui Dilthey nu defineşte şi nu deli¬ 
mitează suficient „istoricitatea". în adevăr, poezia poetului 
carpatin ar putea pînă la un punct să fie „obiectivare" a unor 
„trăiri". Totuşi, această definiţie nu spune prea mult şi nu 
istoveşte aspectele esenţiale ale poeziei ca produs al unui act 
creator de caracter istoric. Definiţia nu oferă un criteriu al 
istoricităţii sau al „demnităţii" istorice. De ce nu? Fiindcă şi 
simpla expunere în grai a unei stări sufleteşti în faţa peisajului 
este „obiectivare" a unor „trăiri", tot aşa ar putea să însemne 
o obiectivare a unor trăiri şi hotărîrea excursionistului de a-şi 
înălţa acasă la el o panoramă fotografică, reproducînd aidoma 
peisajul ce l-a impresionat. Totuşi, atare obiectivări ale unor 
trăiri rămîn neutre din punct de vedere „istoric". Simpla 
„obiectivare" a unor „trăiri" nu poate fi socotită ca un criteriu 
al istoricităţii, căci în cazul acesta n-am putea să facem nici o 
deosebire între fenomenul istoric şi fenomenul pur psiholo- 
gic-spiritual sau restrîns biografic. Şi într-adevăr, Dilthey nici 
nu prea face o distincţie. De aici apoi viciile „psihologiste" ale 
concepţiei sale despre istorie, pe de o parte, şi, pe de altă 
parte, viciile „istoriciste" ale concepţiei sale despre viaţa psi- 
hologică-spirituală. Dilthey va susţine în consecinţă că psi¬ 
hologia este baza ştiinţelor istorice cum matematica este baza 
ştiinţelor exacte ale naturii, dar acelaşi Dilthey va susţine că 
psihologia unui individ nu se va putea face decît în mediu 
istoric. Prin această confundare şi osmoză între psihologie şi 
istorie, Dilthey îşi anulează posibilitatea de a intra în ţara ce i 

s-a făgăduit şi pe care a văzut-o numai de la distanţă, fără de 
a-i putea desemna contururile şi configuraţia. La Dilthey, psiho¬ 
logia şi istoria sunt vase comunicante. Noi ne vom strădui să 
facem o distincţie teoretică. 

Una din tezele fundamentale ale filozofiei noastre este 
aceea cu privire la cele două moduri de „a exista" ale omului. 
Este vorba mai întîi despre existenţa omului în orizontul lu¬ 
mii date şi în vederea conservării sale (modul I) şi este, în al 
doilea rînd, vorba despre existenţa omului în orizontul mis¬ 
terului şi în vederea revelării acestuia (modul II). Avem aici o 
cheie care ne deschide drumul şi spre conceptul istoricităţii. 
Cele două moduri ontologice, ireductibile unul la altul chiar 
dacă ele „comunică", se disting între altele şi prin aceea că 
pentru fiecare mod omul este — în chip structural — altfel 
echipat. Pentru a ne înlesni accesul la o definiţie a „istorici¬ 
tăţii", e necesar să pornim de la atare analize antropologice. 
Cu distincţia ce-o operăm între cele două moduri de a exista 
ale omului, nu facem decît să descriem situaţia de fapt. Sunt 
fenomene psihologice-spirituale care au loc în cadrul exis¬ 
tenţei de modul I şi sunt fenomene de creaţie culturală, de 
producţie civilizatorie, de organizare socială, care au loc în 
cadrul existenţei de modul II. Aici, în situarea structurală a 
fenomenelor ce au loc în cadrul existenţei de modul II, trebuie 
să căutăm nucleul conceptului de „istoricitate". Or, fenome¬ 
nele care au loc în cadrul modului II se caracterizează, toate, 
fără deosebire, prin aceea că au o înfăţişare stilistică. Vom afir¬ 
ma în consecinţă că printre fenomenele concrete numeric sin¬ 
gulare sunt „istorice" numai acelea care poartă amprentele 
unui „stil“. Prin pecetea aceasta stilistică a lor, fenomenele do- 
bîndesc o specială demnitate şi semnificaţie. Dar stilul se 
datorează unor factori de natură adîncă ce fac parte din struc¬ 
tura fiinţei umane, şi anume factorilor pe care îi numim cate¬ 
gorii abisale cu vatra de emanaţie în inconştientul spiritului 
uman. Categoriile stilistice (abisale), înţelese în starea lor 
genuină, nu ca nişte concepte, ci ca nişte funcţii modelatoare, 
sunt cu totul altfel structurate decît categoriile conştiinţei. 
Categoriile stilistice se imprimă bunăoară tututot plăsmuirilor 

de cultură. Un fenomen al naturii, fie fizic, fie biologic, fie 
psihospiritual în sens restrîns, nu poartă niciodată amprentele 
sau stigmatele unui stil cîtă vrem e fenomenele istorice se ca¬ 
racterizează eminamente prin aceste stigmate sau faţete sti¬ 
listice. La constituirea şi distingerea fenomenului istoric 
contribuie aşadar în chip decisiv, în chip sine qua non , aceste 
categorii stilistice care nu joacă nici un rol în constituirea şi 
caracterizarea fenomenelor naturale, aşa cum ele ne sunt date. 
Aspectele stilistice devin aşadar semnalmentele după care deo¬ 
sebim fenomenul istoric de orice alt fenomen. Istoriografia are 
drept obiect orice fenomen cronospaţial singular din punct de 
vedere numeric, concret şi de structuri sau aspecte stilistice; 
dar de obiectul istoriografiei ţin şi toţi factorii şi toate mo¬ 
mentele care stau într-un context cu ivirea, durarea şi dis¬ 
pariţia fenomenului ce poartă o pecete stilistică. Istoricitatea 
este aşadar existenţa temporală (apariţie, durată, dispariţie) a 
unui fenomen concret de înfăţişare stilistică. Cu aceasta am 
afirmat eo ipso că istoricitatea este o dimensiune a unor feno¬ 
mene ce apar în legătură numai cu viaţa umană. Căci numai 
fiinţa umană, spre deosebire de toate celelalte fiinţe, este în¬ 
zestrată cu funcţii modelatoare de natură stilistică. Omul 
deplin, adică acela care nu există numai în orizontul lumii 
date, ci şi în orizontul misterului (pentru revelare) şi este 
structural echipat cu categorii stilistice, omul deplin este prin 
definiţie fiinţa istorică. Noţiunea de „fiinţă istorică" şi aceea 
de „om deplin" sunt echivalente, sinonime. Istoria începe, cu 
alte cuvinte, în momentul în care se declară „omul deplin", 
înainte de aceasta, există omul ca fiinţă neîmplinită, omul care 
palpită în orizontul lumii date şi care se deosebeşte numai 
gradual de fiinţele animale. Omul ca fiinţă istorică reprezintă 
un salt sau o mutaţie atît calitativă cît şi de complexitate faţă 
de omul care trăieşte numai în orizontul lumii date ca atare. 
Ni se va reproşa poate că delimitarea aceasta, prin care încer- 
cuim fenomenele istorice şi conceptul de istoricitate, depinde 
prea mult de o teorie cu totul aparte cu privire la structurile 
fiinţei umane. N-am vrea să fim învinuiţi de un dogmatism pe 
care niciodată nu l-am profesat. Teoria reprezintă pentru noi, 

cel puţin în cazul acesta, doar o seamă de puncte de reper, de 
directive de orientare. Să încercăm deci să despoiem pe cît 
posibil această tentativă de a defini istoria de aparatura ce ar 
părea prea teoretică. Chiar de tot fără consideraţii teoretice nu 
se va putea totuşi ajunge la o delimitare filozofică a feno¬ 
menelor istorice şi a conceptului de istoricitate. Cei ce au ur¬ 
mărit numeroasele studii de filozofia culturii ce am publicat au 
remarcat desigur că ne-am străduit adesea să familiarizăm citi¬ 
torii cu o seamă de fenomene care se caracterizează prin as¬ 
pecte sau particularităţi stilistice. Am procedat de obicei aşa 
că prezentam fenomenul: o operă de artă, o viziune metafi¬ 
zică, un mit, o plăsmuire teoretică din domeniul istoriei şti¬ 
inţelor, o anume stare religioasă şi aşa mai departe. Pe urmă 
căutam să punem în relief trăsăturile de stil ale fenomenului 
prezentat. Ne învîrtim în jurul unor particularităţi pînă cînd 
ni se pare că le surprindem esenţa pe care apoi încercăm s-o 
cuprindem în grai, să o formulăm. De obicei nu ne domolim 
pasiunea pînă cînd nu izbutim să fixăm aspectele. Este un fapt 
că există fenomene susceptibile de a fi examinate sub unghi 
stilistic. A constata un fenomen de aspecte stilistice nu în¬ 
seamnă a face „teorie", ci înseamnă a constata un fapt. E 
adevărat că aflarea aspectelor stilistice ale unui fenomen, mai 
ales cînd acest fenomen nu este concret-plastic, vizibil cu 
ochii, este un lucru destul de dificil. A vedea, a surprinde şi pe 
urmă a formula aspectele stilistice implică o sensibilitate par¬ 
ticulară, o putere analitică şi de intuiţie sintetică îndelung puse 
în exerciţiu. Dar pentru cei ce posedă acest organ, fenomenele 
de aspecte stilistice devin „fapte" care se constată. Or, pentru 
delimitarea şi definirea istoricităţii e tocmai suficient acest 
lucru, adică constatarea, în cadrul existenţei cosmice în gene¬ 
ral, a unor fenomene care se caracterizează, distingîndu-se de 
toate celelalte, prin particularităţi stilistice. în momentul cînd 
constatăm existenţa unui mare ansamblu de fenomene stilis¬ 
tice în cadrul cosmic, avem un esenţial punct de sprijin obiec¬ 
tiv pentru un examen diferenţial în vederea definirii istoriei şi 
a istoricităţii. S-a afirmat, după cum am arătat, că „istoric" ar 
fi orice fenomen, nu numai din cadrul vieţii umane, cît şi din 

cel al naturii, întrucît e privit sub unghiul temporalităţii, al de¬ 
venirii, al duratei în timp. Neapărat că dimensiunea tempo¬ 
ralităţii intră în definiţia istoricităţii, colaborînd la constituirea 
conceptului de istoricitate. Dar am văzut că prin temporali- 
tate şi numai prin aceasta nu putem ajunge deloc să constituim 
acea „istorie" de o semnificaţie complexă cu care se ocupă 
istoriografii umanităţii. Dacă am rămîne la o definiţie în func¬ 
ţie exclusivă de „temporalitate", atunci „istoric" devine orice 
fenomen. Deosebirea dintre fenomenul istoric şi un fenomen 
natural s-ar reduce la o simplă deosebire de perspectivă. 
Situaţia se schimbă însă cu totul din momentul cînd desco¬ 
perim un ansamblu întreg de fenomene în cadrul cosmic, care 
în chip obiectiv se disting prin particulatăţi stilistice ce nu 
revin celorlalte fenomene. Avem impresia că, în general, prac¬ 
tica istoriografică coincide tocmai cu o delimitare şi definiţie a 
istoriei în acest sens: fără temporalitate nu este istorie, dar nici 
istoriografia ce se referă la fenomene care n-au nimic de-a face 
cu stilul nu-şi merită numele. In legătură cu aspectele stilistice 
care sunt menite să izoleze în aria cosmică zona fenomenelor 
istorice în sensul deplin al cuvîntului „istorie", se pot face de¬ 
sigur şi consideraţii teoretice. Să reducem însă „teoria" stilului 
la un minim, pentru a nu altera prin eventuale ficţiuni faptele 
stilistice ca atare. Aspectele stilistice ale unui fenomen se pot 
reduce la o seamă de particularităţi, independente una de cea¬ 
laltă, dar oarecum convergente. Explicînd fenomenul stilistic 
prin „funcţii modelatoare", specifice, ale spiritului uman, în¬ 
seamnă desigur a face deja o „teorie". Da, aşa este. Pentru 
necesităţi de moment, se impune deci să reducem toată 
aparatura „teoretică" la un minim. Operaţia s-ar putea face în 
felul următor: orice aspect stilistic, ireductibil ca atare, îl 
putem atribui unui factor special pe care-1 numim „determi¬ 
nantă stilistică". Cum fenomenul stilistic are o sumă întreagă 
de aspecte stilistice ireductibile, putem face afirmaţia că feno¬ 
menul este impregnat de influenţa unui număr de determi¬ 
nante stilistice. Dacă imaginăm aceste determinante ca nişte 
linii de forţă care îşi exercită înrîurirea asupra unui fenomen 
pe cale de a se produce, ne este îngăduit să vorbim, cel puţin 

simbolic, despre un „cîmp stilistic" străbătut de o seamă de 
linii de forţă. Vorbim despre un „cîmp stilistic" cum se vor¬ 
beşte despre un cîmp magnetic, un cîmp gravitaţional, în fizică. 

Un fenomen de aspecte stilistice îl închipuim ca avînd loc 
într-un „cîmp stilistic" străbătut de liniile unor determinante. 
Am ţinut cu aceasta să reducem la un minim consideraţiile 
teoretice în legătură cu explicaţia de care ar fi susceptibil feno¬ 
menul stilistic. Uzînd de aceste mijloace, putem să încercăm o 
definire foarte concisă a fenomenului istoric spre deosebire de 
alte fenomene. Desigur că istoriografia priveşte obiectul luat în 
cercetare eminamente în perspectivă „temporală", adică sub 
unghiul devenirii şi al duratei sale. Rămăsese însă să stabilim ce 
anume obiecte sau fenomene cad de drept în obiectivul 
istoriografiei potrivit practicii istoriografice, adică ce merită în 
adevăr să fie socotit ca „fenomen istoric". Răspunsul nostru 
este acesta: numai un fenomen care se produce într-un cîmp 
stilistic şi care poartă deci amprentele determinantelor parti¬ 
culare ale unui cîmp stilistic merită să fie obiect al istoriografiei. 
Dar amprentele stilistice sunt hotărîtoare numai cînd e vorba 
ca istoriograful să distingă obiectul său de alte fenomene. 
Istoriograful are însă numai chemarea de a arăta devenirea, 
condiţiile devenirii şi ale duratei sau ale dizolvării unui fenomen 
ce se produce într-un cîmp stilistic. Istoriograful nu este obli¬ 
gat să analizeze şi să expună chiar aspectele stilistice ale fe¬ 
nomenului. El o poate face, dar nu e obligat la aceasta. Dacă o 
face, cu atît mai bine. împrejurarea că fenomenul poartă stig¬ 
matele unui stil rămîne însă pentru istoriograf totuşi numai un 
simplu criteriu de selecţie, de delimitare, de alegere a obiectului 
ce urmează să devină pentru istoriograf obiect de cercetare în 
perspectiva „ temporalităţii“ sale. 

Să discutăm acum, în lumina celor stabilite, cîteva păreri 
despre fenomenul istoric, puse în circulaţie de unii gînditori de 
mare prestigiu. Unele dintre aceste păreri le-am amintit prin 
tangenţă mai sus. Dar de-abia de pe poziţia la care am ajuns 
obţinem unghiul necesar unei dezbateri ce ar putea să ducă la 
concluzii mai valabile. Am arătat bunăoară că Dilthey, încer- 
cînd o definiţie a istoricităţii în sens uman, afirmă că istorici- 
tatea este atributul obiectivărilor unor trăiri (Erlebnisse). Ne-am 

permis să opinăm că această definiţie nu încorporează diferenţa 
specifică, adică tocmai particularitatea ce izolează şi delimitează 
„istoricitatea". Cert, o obiectivare a unor „trăiri “poate deveni 
istorică, dar nu devine, în chip necesar, numai prin aceea că 
este o obiectivare a unor trăiri. Există pe urmă unele fapte de 
natură „istorică" pe care anevoie le-am putea socoti ca „obiec¬ 
tivare" a unor trăiri. Iată bunăoară un caz cînd obiectivarea 
unei trăiri poate deveni „istorică". De exemplu, obiectivarea 
unei trăiri în faţa unui peisaj natural, din partea unui poet, 
într-o „poezie". Poezia, ca produs şi creaţie, ca şi împrejurările 
actului creator pot să fie obiect istoriografie, adică „istorie". 
Dar simpla transpunere în grai ocazional a unei trăiri în faţa 
aceluiaşi peisaj din partea unui Oarecine, excursionist, deşi 
înseamnă o „obiectivare", nu are totuşi caracterul istoricităţii. 
Pentru ca obiectivarea unor trăiri să obţină demnitate „isto- 
rică “, e necesar ca obiectivarea să aibă loc într-un cîmp stilistic, 
adică să poarte amprentele unui stil. Precizările noastre în 
legătură cu „cîmpurile stilistice" permit prin urmare să com¬ 
pletăm într-un punct decisiv definiţia lui Dilthey. Definiţia lui 
Dilthey avea evident, cel puţin pentru unele fapte istorice, 
nevoie de această completare. Ţinem însă să adăugăm numai- 
decît că alte fapte „istorice" refuză totuşi să fie caracterizate ca 
„obiectivări ale unor trăiri". Cînd cineva inventează o unealtă 
în luptă cu natura sau cu semenii, de exemplu o armă, acest act 
poate fi fără îndoială însoţit de fel şi fel de „trăiri" ce se petrec 
în sufletul inventatorului; nu s-ar putea spune totuşi că uneal¬ 
ta înseamnă o „obiectivare" a unor „trăiri", în sensul în care o 
poezie este obiectivarea unor trăiri. în cazul „invenţiilor", 
trăirile apar în contextul actului creator, trăirile se întreţes cu 
actul creator, dar actul creator nu este o expresie, o obiectivare 
a acestor trăiri. „Trăirile" şi „produsul" nu-şi corespund în 
chip secret ca în cazul unei poezii, ca fapt sufletesc-spiritual şi 
de expresie. Trăirile inventatorului nu sunt însoţite de intenţia 
de a se exprima, de a se „obiectiva" în obiectul pe care-1 năs¬ 
coceşte inventatorul. Totuşi, şi invenţia aceasta poate dobîndi 
o demnitate istorică. Deşi „invenţiile tehnice" nu sunt, ca in¬ 
tenţie, obiectivări ale unor „trăiri", ele pot fi socotite totuşi ca 
fapte istorice. Pentru atare fapte „istorice", definiţia lui Dilthey 

rămîne exclusă. Vom vedea însă că invenţiile tehnice ale 
omenirii încap foarte bine în definiţia pe care am încercat să o 
schiţăm: invenţiile tehnice ale omenirii sunt fapte care apar în- 
tr-un cîmp stilistic; în măsură în care ele poartă stigmatele unui 
stil, ele trebuie considerate ca fapte istorice. încălţămintea pe 
care o purta omul medieval, atunci şi atunci, avea un aspect 
„gotic" ca şi catedralele în care el se închina. Puşca cu care lupta 
soldatul lui Ludovic al XlV-lea avea o înfăţişare „barocă" la fel 
cu peruca regelui, la fel cu palatul în care acesta îşi semna 
decretele. Vedem din acestea, aşadar, că definiţia cu care Dilthey 
încearcă să cuprindă istoricitateaîn sens uman, ca „obiectivare a 
unor trăiri", este pe de o parte prea îngustă, pe de alta prea largă. 
Prea îngustă este această definiţie, întrucît ea nu ţine seama de 
toate acele fapte incontestabil istorice care nu sunt „obiectivări 
intenţionate ale unor trăiri", precum invenţiile tehnicii şi în 
general produsele civilizaţiei materiale. Prea largă este definiţia 
lui Dilthey întrucît, pe de altă parte, nu orice „obiectivare a 
unor trăiri" poate fi socotită ca fiind de natură „istorică" (de 
exemplu cazul încîntării orale a lui Oarecine în faţa unui peisaj 
al naturii). Prin definiţia ce o propunem, definiţie care delimi¬ 
tează fenomenul istoric prin amprente stilistice, ni se dă posi¬ 
bilitatea fertilă de a ocoli neajunsurile definiţiei lui Dilthey. 

Trecem acum la o altă chestiune pe care o considerăm prin¬ 
tre cele mai dificile ale filozofiei istoriei. Practica istoriografică 
dovedeşte că în considerarea fenomenelor istorice intervin cel 
mai adesea, într-un fel sau altul, acte de apreciere a faptelor în 
lumina unor valori. Istoriograful alege printre faptele omenirii 
numai unele, şi el ţine să ne vorbească numai despre acestea, ba 
cel mai adesea istoriograful ia atitudini şi face judecăţi de 
apreciere a faptelor în lumina unor „valori" la care el aderă cu 
tot spiritul şi sufletul său. Cutare istoriograf apreciază de exem¬ 
plu, în chip foarte pozitiv, unele fapte de o deosebită cruzime 
ale lui Carol cel Mare. Se ştie că împăratul a încercat, prin 
acţiuni susţinute, prin măsuri drastice şi sistematice, exter¬ 
minarea seminţiei saxone care voia să-şi apere cu orice preţ şi 
prin multiple răscoale păgînismul faţă de tentativele de 
încreştinare impuse de toată politica de stat. Cutare istorio¬ 
graf, convins de supremele valori spirituale ale creştinismului, 

priveşte aceste fapte cu o reţinută satisfacţie şi le aprobă. Pen¬ 
tru ca alţi istoriografi, de o orientare simpatizînd cu păgînis- 
mul, să dezaprobe în termenii cei mai severi aceste fapte ale lui 
Carol cel Mare. Ţin oare aceste atitudini de apreciere, de la caz 
la caz, în chip inevitabil de natura istoriografiei ? Există gîndi- 
tori care opinează că o istoriografie care nu ia atitudini de 
„apreciere" în faţa faptelor prezentate ar fi o istoriografie fără 
viaţă, anemică, fără importanţă. Alţii susţin că atitudinile de 
apreciere ţin, ce-i drept, de practica istoriografiei, dar că ele 
sunt evitabile. Cei ce doresc o istoriografie de natură „ştiinţi¬ 
fică" ar dori, evident, ca atitudinile de apreciere a faptelor 
istorice în lumina unor „valori" să fie ocolite. Dar chiar filo¬ 
zofi foarte „ştiinţifici", ca Rickert, susţin că noţiunea de „va¬ 
loare" nu poate fi cu totul eliminată din istoriografie. Rickert e 
de părere că în constituirea fenomenului istoric (în sens 
restrîns, de „istorie umană") intervine într-un fel factorul „va¬ 
loare". în ce sens ? Rickert pretinde că în producerea unui 
fenomen istoric lucrează totdeauna tendinţe umane conduse 
de anume „valori". Omul care înfăptuieşte fapte istorice este el 
însuşi călăuzit de anume „valori". Istoriograful va trebui să 
ţină seama de această situaţie, căci fenomenul istoric are prin 
natură şi condiţiile sale o referinţă la anume valori [eine Wert- 
bezogenheit). Aceste referinţe la valoare se pot însă, după 
părerea lui Rickert, constata ca fapte, de unde urmează că isto¬ 
riografului nu i se cere să ia el însuşi o atitudine de apreciere a 
faptelor. Cînd istoriograful însuşi ia asemenea atitudini, el 
depăşeşte sfera „ştiinţei". Precizările lui Rickert sunt fără în¬ 
doială merituoase şi ele înregistrează un pas înainte faţă de 
simpla practică istoriografică; şi tot aşa şi faţă de tezele unor 
istoriologi care aspiră spre o istoriografie faptică pur şi simplu 
sau care justifică atitudinile de apreciere în lumina unor valori, 
în cadrul istoriografiei, „valoarea" intră, după concepţia lui 
Rickert, ca „referinţă la o valoare" în constituirea ca atare a fe¬ 
nomenului istoric, deci ca un „fapt" ce ar putea să fie „consta¬ 
tat", fără a jigni spiritul ştiinţific. Rămîne să vedem dacă 
această Wertbezogenheit este o trăsătură sine qua non a 
faptelor istorice. Teza noastră despre particularitatea stilistică 
a fenomenului istorice ne îngăduie o dezbatere a chestiunii în 

cadru precis. Din punctul nostru de vedere, găsim că felul 
rickertian de a vedea fenomenul istoric constitutiv ca referinţă 
axiologică ( Wertbezogenheit) este viciat mai întîi de o con¬ 
cepţie prea imprecisă despre „valori". Sunt „valori" şi „valori". 
Există anume valori biologice, sau chiar spirituale care, chiar 
obiectivate fiind, ni se par lipsite de demnitate istorică. De 
pildă, trăirea sufletească-spirituală foarte intensă pe care o 
prilejuieşte unui individ priveliştea de o înaltă calitate estetică 
a unui colţ de natură nu ni se pare că are carate istorice prin 
sine însăşi, deşi reprezintă un complex fenomen spiritual cu 
implicaţii axiologice. Pe de altă parte, ceea ce e şi mai im¬ 
portant, un fenomen istoric nu se produce totdeauna prin 
urmărirea unor anume valori, ci uneori chiarîn ciuda valorilor 
urmărite. Dăm nişte exemple. Holderlin, marele poet german, 
prezintă cu poezia sa un exemplu dintre cele mai ciudate toc¬ 
mai sub raportul acesta al „referinţelor axiologice". Creîndu-şi 
poezia, Holderlin urmărea conştient anume valori estetice ce se 
legau în preponderenţă de climatul schillerian. Inconştient 
lucrau însă în spiritul lui Holderlin unele tendinţe stilistice 
profunde ce n-aveau prea mult de-a face cu valorile „schille- 
riene", conştient urmărite de Holderlin. în acest conflict inte¬ 
rior, Holderlin realiza o poezie oarecum împotriva voinţei 
sale, aşa cum ea îi era dictată de profunde, inconştiente 
tendinţe stilistice ce izbucneau în el. Holderlin însuşi nu şi-a 
dat niciodată prea bine seama de particularităţile cu totul 
excepţionale ale poeziei sale, ale creaţiei sale, pe care conştient 
el şi-o judeca în lumina unor „valori" în fond străine de 
tendinţele sale inconştiente. De-abia generaţia de astăzi apre¬ 
ciază poezia lui Holderlin la o mai justă valoare, astăzi cînd 
tendinţele stilistice inconştiente ale lui Holderlin au devenit 
într-un fel „valori conştiente". Iată un fenomen istoric care nu 
poate fi privit în referinţele sale axiologice, în contextul cărora 
el s-a produs, căci acest fenomen, aşa cum el este, s-a produs 
de fapt, în ciuda referinţelor sale axiologice, pe bază de „cîmp 
stilistic". Acelaşi este cazul pictorului Cezanne, care o viaţă 
întreagă a urmărit „valori impresioniste" şi care era foarte 
nenorocit că pînzele sale nu erau acceptate în expoziţiile 
impresioniste. în realitate, Cezanne lucra inconştient cu totul 

pe alte linii, în ciuda valorilor pe care i le propunea conştiinţa. 
Chestiunea referinţelor axiologice ca pretinsă structură consti¬ 
tutivă a fenomenului istoric nu este aşadar atît de simplă cum o 
prezintă Rickert. De fapt, „istoricitatea" operei lui Holderlin 
şi a lui Cezanne este delimitată şi definită, nu prin referinţele 
lor axiologice, ci pur şi simplu prin realele lor stigmate stilis¬ 
tice care s-au realizat în pofida valorilor conştiente urmărite de 
cei doi mari creatori. Am putut constata, cu alte cuvinte, pe de 
o parte fenomene cu referinţe axiologice care nu sunt „istorice" 
(exemplu: încîntarea oral-exclamativă în faţa unui peisaj al 
naturii) şi am putut constata fenomene evident istorice pro¬ 
duse în ciuda referinţelor lor axiologice (Holderlin, Cezanne). 
Situaţia astfel lămurită ne îndeamnă să privim cu rezervele 
cuvenite definiţia şi consideraţiile lui Rickert. Şi de astă dată 
s-a dovedit mai cuprinzătoare şi mai adecvată definiţia datorită 
căreia fenomenul istoric este înfăţişat ca un fenomen ce poartă 
amprente stilistice. In lumina aceasta, fenomenul istoric este 
condiţionat exclusiv de structuri stilistice ce pot fi studiate ca 
fapte. în anume sens, aspiraţiile „ştiinţifice" de a considera 
fenomenele ca „fapte" pot fi pe deplin satisfăcute; condiţia e ca 
aceste fenomene să fie privite ca avînd întipărite pe corpul lor 
şi în toată structura lor aspecte stilistice. Natural că în chip 
secundar avem posibilitatea de a supune aceste fenomene pur- 
tînd amprente stilistice şi unei aprecieri în perspectiva unor 
„valori". Această operaţie nu mai este de natură cognitiv-şti- 
inţifică; cu această operaţie intrăm de fapt în istoriografia de 
caracter artistic în sens larg, sau filozofic, sau etic. Atitudinile 
de „apreciere" în perspectiva unor valori pot avea cele mai 
diverse înfăţişări; ele depind în cele din urmă de rigiditatea sau 
elasticitatea elementelor apreciative ale istoriografilor. Putem să 
constatăm de altfel foarte felurite atitudini apreciative, pe care 
le iau istoriografii în practica lor. Unii au elemente, criterii de 
apreciere ale faptelor trecute oarecum dogmatice, valori proprii 
timpului şi locului în care trăieşte istoriograful. Un istoriograf 
marxist-leninist judecă toate faptele trecute ale poporului rus 
după criterii ideologice proprii „partidului" şi în lumina aspi¬ 
raţiilor acestui partid. Alţi istoriografi caută să aprecieze faptele 
istorice legîndu-se de „valorile" pe care înşişi înfăptuitorii le-au 



368 


Fiinţa istorică 


urmărit. Oricît am preţui pe istoriografii care participă subiec¬ 
tiv la judecarea faptelor istorice, ne dăm seama că este, pe de 
altă parte, cu putinţă şi o istoriografie de sens mai obiectiv. 
Acest lucru ne interesează în primul rînd cînd e vorba despre 
delimitarea fenomenului istoric. Fenomenul istoric ne apare în 
chip faptic deplin caracterizat prin stigmatele sale stilistice. „Va¬ 
lorile" sau „referinţele axiologice" nu participă în chip esenţial 
nici la constituirea fenomenului istoric, nici la constituirea unei 
istoriografii. „Valorile" sau „referinţele axiologice" pot inter¬ 
veni subsidiar, dar nu esenţial. Circumscris simplu numai prin 
aspectele sale stilistice, fenomenul istoric se distanţează de toate 
fenomenele pur naturale, fie fizice, fie biologice, fie pur psiho- 
spirituale, dar tot aşa şi de lumea „valorilor". De lumea „valo¬ 
rilor", da, căci există „valori" ce n-au nimic a face cu istoria 
(de exemplu esteticul natural) şi există „valori", care pot, dar 
nu trebuie neapărat să fie complice ale fenomenului istoric. 
Factorii creatori de stil lucrează în spiritul uman preponderent 
inconştient , ca tot atîtea funcţii modelatoare sau ca linii de forţă 
ce se aplică asupra produselor ce vor avea demnitate istorică. 
Numai suplimentar aceşti factori creatori de stil se constituie 
uneori şi ca „valori conştiente". Foarte adeseori, factorii stilistici 
se realizează chiar în pofida „valorilor" constituite pe planul 
conştiinţei. 

S-au mai făcut şi alte încercări de a delimita fenomenul 
„istoric" faţă de alte fenomene. Un grup întreg de astfel de 
delimitări se orientează după raza de influenţă, după măsura 
eficienţei şi mărimea rezultatelor unui „fapt". Astfel, de exem¬ 
plu, Eduard Spranger spune: „Măsura importanţei (istorice) 
consistă în măsura eficienţei" 1 ; sau un alt mare istoriolog şi 
istoriograf ca Eduard Meycr susţine: „Istoric este ceea ce a 
fost sau este eficient ( wirksam).“ 2 „Eficienţa" unui fenomen 
e însă un aspect periferial şi foarte condiţionat al istoriei. 
„Influenţa" unui fenomen istoric este ea însăşi un fenomen 
istoric ce poate fi obiect de cercetat. Eficienţa nu poate fi 
prefăcută în „criteriu", nici de apreciere, nici de alegere, nici 


1 Die Grundlagen der Geschichtszvissenschaf £, Berlin, 1905, p. 127. 

2 Zur Tbeorie und Metbodik der Geschichte, Halle, 1902, p. 36. 

de delimitare sau definiţie a fenomenului istoric. Cum vom 
pune, de exemplu, în comparaţie eficienţa cosmopeei Faust a 
lui Goethe cu eficienţa unei operete de Lehar ? Autorul de 
operete se mîndreşte că nu există seară în care să nu i se repre¬ 
zinte una din ele pe globul terestru. Cîtă vreme Faust... Pe de 
altă parte, constatăm evidente fapte „istorice" care n-au avut 
nici o înrîurire, nici o eficienţă, nici o rază de acţiune. Teoriile 
şi descoperirile ştiinţifice cu adevărat geniale ale lui Leonardo 
da Vinci care au prefigurat toată ştiinţa modernă apuseană au 
rămas complet necunoscute timp de secole. Cînd manuscri¬ 
sele sale au fost descifrate, ele nu mai spuneau nimic nou. E 
aici vorba despre o faptă eminamente istorică care a rămas ne¬ 
cunoscută şi deci fără urmări. Sunt atîtea fapte de natura 
aceasta. E una din sarcinile istoriografiei de a le scoate la lumi¬ 
nă şi pe acestea. 

Rezumînd, vom spune aşadar: 

Nucleul fenomenului istoric, în sens uman, este în chip 
esenţial definit prin aceste note: 

1. Fenomenul istoric este un fenomen concret cronospa- 
ţial, numeric singular, care poate avea cînd aspecte ireversi¬ 
bile, cînd aspecte de repetiţie (accentul e variabil). 

2. Fenomenul istoric poartă amprente stilistice. 

Istoriografia cercetează în general fenomenul istoric sub 

unghiul temporalităţii, adică al ivirii, duratei şi disoluţiei sale. 


PERMANENŢA PREISTORIEI 


Am vorbit cîndva, în unul din studiile noastre, mai pe larg 
despre cultura minoră şi cultura majoră. 1 Arătam atunci că 
cele două tipuri de cultură atîrnă, fiecare în felul său, de struc¬ 
turi specifice ale omului care le creează şi determinam aceste 
structuri în funcţie de vîrsta copilăriei şi de vîrsta maturităţii, 


1 Geneza metaforei şi sensul culturii , ed. cit. 

amîndouă înţelese ca vîrste „adoptive" ale colectivităţii umane 
creatoare de cultură. Cei ce se interesează mai de aproape de 
problemele ce suntem pe cale de a le aborda în acest capitol 
sunt sfătuiţi să facă o legătură şi cu acele consideraţii pe care 
nu le putem repeta nici măcar în parte aici. Atrăgeam odi¬ 
nioară luarea-aminte că, denumind cultura cînd minoră, cînd 
majoră, nu facem o categorică distincţie de valoare, ci o dis¬ 
tincţie de structură. Şi mai spuneam că întru cît ne priveşte, 
apreciem cu mult entuziasm şi culturile minore. Fiecare tip de 
cultură îşi are calităţile şi deficienţele, avantajele şi dezavanta¬ 
jele. înainte de toate, durabilitatea lor diferă impresionant, şi 
aceasta chiar din pricina naturii lor. O cultură minoră, născută 
din necurmată improvizaţie şi spontaneitate ca şi dintr-o 
totală lipsă a voinţei îndreptate spre perenitate, are şanse, toc¬ 
mai ea, să dureze, în statica ei vie, multe-multe mii de ani. 
Cîtă vreme o cultură majoră născută, se pare, printre altele, şi 
din setea de a întrece un spaţiu abordabil şi un timp vizibil 
este, tocmai prin dinamica ei, mult mai expusă catastrofelor şi 
pieirii. Desigur că simplele şanse de durabilitate nu sunt în 
nici un fel simptome ale „valorii". Se poate afirma pe de altă 
parte că riscul tragediei, al catastrofei pe care o cultură majoră 
îl ia asupra ei, are darul de a-i spori nimbul. 

Sunt însă şi alte puncte de vedere din care s-ar putea privi 
comparat cultura minoră şi cultura majoră. Cultura minoră 
ţine pe om mult mai aproape de natură, cîtă vreme cultura 
majoră mai curînd depărtează pe om şi-l înstrăinează de rîn- 
duielile Firii. Neapărat că, pornind de la asemenea considerente 
filozofice, vom susţine că e greu de ştiut dacă avantajele spiri¬ 
tuale ale unei culturi majore nu sunt cucerite în cele din urmă 
cu preţul unor dezavantaje care le ţin cumpănă. Problema e în 
orice caz foarte complexă, şi nu intenţionăm deloc s-o soluţio¬ 
năm în paginile de faţă. Cert e că popoarele care au cultură ma¬ 
joră privesc peste umăr culturile minore. Dar tot atît de sigur e 
că şi popoarele care au o cultură minoră, bine statornicită, opun 
o rezistenţă categorică de a li se substitui o cultură majoră care 
nu este pe linia interioară a sufletului lor. Repulsia şi distanţarea 
au loc deci într-o atmosferă de perfectă reciprocitate. 

în legătură cu problematica culturii minore şi a culturii 
majore, ne întîmpină însă şi o altă problemă de foarte palpi¬ 
tant interes. Istoria în general se împarte, după cum se ştie, în 
două mari compartimente: în preistorie şi în istorie pro- 
priu-zisă. întrebarea în ce consistă istoria propriu-zisă are 
multe feţe comune cu problema la care ne refeream adineaori, 
adică cu problema distincţiei dintre cultura majoră şi cultura 
minoră. Suntem de părere că o distincţie între preistorie şi 
istorie propriu-zisă nu se poate face pe baza unor datări mes¬ 
chine, cum ar fi de exemplu apariţia documentui scris. Cei 
mai mulţi istoriografi operează încă, e drept, cu acest criteriu 
convenţional din care a evadat de mult orice sens. Apariţia 
scrierii e un simptom susceptibil de diverse interpretări, dar 
nu poate fi ridicată la valoare de criteriu diferenţial între pre¬ 
istorie şi istorie în sine. Nu ne vom opri nici asupra concepţiei 
curente evoluţionist-progresiste asupra preistoriei, care este 
îndeobşte cunoscută. în perspectiva acestei concepţii care 
umblă ca banul, preistoria este considerată doar ca o fazăpre- 
gătitoare a istoriei, ca o tindă a istoriei. Preistoria apare sub 
unghi evoluţionist-progresist desigur grav depreciată, întrucît 
e socotită ca o simplă fază de mijiri spirituale şi de înjghebări 
biologic-naturiste. Trebuie să amintim, faţă de modul curent 
de a vedea preistoria, că romanticii o înţelegeau cu totul altfel. 
Fără de a ceda exagerărilor romantismului, e cazul să pre¬ 
cizăm de pe acum că noi vom privi atît preistoria cît şi istoria 
în lumina propriilor lor structuri prin ceea ce ne va deschide 
drumul spre unele rezultate şi concluzii ce diferă binişor de 
cele în circulaţie. Să vedem însă, cel puţin pentru a informa 
întru cîtva pe cititorii neiniţiaţi în această problemă, cum în¬ 
ţeleg unii autori mai vechi şi mai noi să exalte preistoria. 

Filozoful italian Vico este cel dintîi gînditor care îndrumă 
atenţia asupra faptelor spirituale deosebit de importante ce ar 
fi avut loc în faza aurorală a omenirii. Pe urmă, romanticul 
Schelling dezvoltă ideile vichiene acordînd preistoriei pro¬ 
porţii şi o importanţă excepţională. Schelling distinge timpul 
„istoric" de timpul „preistoric". Deosebirea dintre aceste tim¬ 
puri nu e numai subiectivă, condiţionată de gradul de cunoaş- 

tere şi de documentare ce le putem avea cu privire la ele. 
Există, după Schelling, o deosebire esenţială între aceste „tim¬ 
puri" chiar în natura lor. Astfel, timpul preistoric s-ar caracte¬ 
riza prin procese specifice, adînci şi lăuntrice, aparţinînd 
conştiinţei umane. In timpul preistoric ar avea loc o criză a 
conştiinţei umane, o criză ce s-ar precipita în felurite mito¬ 
logii. Procesele sunt foarte complexe şi stau sub imperiul unei 
necesităţi mai presus de voinţa arbitrară a omului. Aceste pro¬ 
cese, care îşi găsesc expresia în crearea mitologiilor, dau ca 
rezultat final diferenţierea omenirii în popoare. Timpul 
istoric începe numai după faptul împlinit al diferenţierii ome¬ 
nirii în popoare. Mitologia apare aşadar pentru istorie ca un 
„gata-făcut“, ca un „ce“ aparţinînd trecutului. Mitologia um¬ 
ple acel spaţiu întunecos, acel chronos âdilos, cum îi zicetfu 
grecii, care premerge începuturilor istorice. Timpul preistoric 
şi timpul istoric ar fi, după Schelling, dominate de principii 
calitativ diferite. Măreţia vedeniilor mitologice şi monumenta¬ 
litatea artei corespunzătoare lor, străvechile monumente babi- 
loniene şi egiptene nu pot să fie închipuite, după părerea lui 
Schelling, ca produse ale întîmplării. Schelling socoteşte şi 
anume culturi arhaice de natură monumentală, deci „majore", 
ca aparţinînd „preistoriei". Acest lucru trebuie precizat, fiind¬ 
că e un punct de vedere ce nu mai poate fi susţinut în nici un 
caz astăzi. Dar să vedem ce vrea să ne spună Schelling despre 
principiul constitutiv al timpului preistoric. Dacă popoarele 
arhaice au găsit drumul spre arta lor, magnifică în toate pri¬ 
vinţele, faptul ar constitui după Schelling o dovadă că aici a 
intervenit un factor, dacă nu identic, cel puţin similar aceluia 
ce s-a declarat mai tîrziu în „revelaţia divină". în această 
ordine de idei, Schelling va susţine că păgînismul nu repre¬ 
zintă un moment negativ sau gol faţă de „revelaţia divină", ci 
un moment pozitiv. Mitologia ar fi un analogon al revelaţiei 
divine. Mitologia se datorează unui proces de conştiinţă ali¬ 
mentat de inspiraţii divine. Numai astfel s-ar putea înţelege 
produsele cu totul excepţionale ale acelui chronos âdilos sau 
ale timpului preistoric. După Schelling, mitologia este menită 
să pregătească revelaţia divină ce are loc în religiile mari. 

Schelling înţelege aşadar mitul ca apanaj al preistoriei, dar el 
înglobează preistoriei şi culturile mari arhaice (babiloniană, 
egipteană etc.). Mitul este socotit de Schelling ca un produs al 
unui analogon al revelaţiei divine. De aici convingerea lui 
Schelling că mitul este un fapt primar, iar istoria un derivat. 
Nu istoria unui popor hotărăşte mitologia acestuia, cum s-a 
crezut uneori, ci mitologia unui popor hotărăşte istoria unui 
popor. De unde ar urma că istoria unui popor este fundată în 
preistoria sa. Mitologia devine destinul unui popor. Deodată 
cu mitologia zeilor aparţinînd inzilor şi grecilor, afirmă Schel¬ 
ling, a fost dată prin anticipaţie şi toată istoria lor. Un popor 
nu are libertatea de a-şi alege după plac imaginile mitologice, 
de a le accepta sau de a le refuza. Aici domină o severă necesi¬ 
tate de care este stăpînită conştiinţa umană. Mitul ia în posesie 
conştiinţa umană, stîrnind în ea procese ce duc la diferenţieri 
etnice şi la fapte istorice. Schelling susţine că închegarea unei 
mitologii este un semn că în conştiinţa umană au izbucnit 
anumite puteri divine. Apropierea ce o face Schelling între 
ivirea mitologiei şi revelaţia divină se clarifică prin aceea că, în 
ambele, iniţiativa ar aparţine puterii divine. Se va recunoaşte 
că nici o altă formulă n-a acordat vreodată mitului o mai 
înaltă demnitate. Mitul nu este, spune filozoful, numai ima¬ 
gine umană referitoare la zeităţi şi divinitate; mitul este el 
însuşi semnul unei invazii divine în om. Preistoria este, după 
Schelling, locul unei invazii divine în conştiinţa umană, prin 
ceea ce preistoria este ridicată aproape la rangul momentelor 
supreme de revelaţie divină care, după opinii teologice, se 
manifestă uneori în istorie (adică în întemeietorii marilor reli¬ 
gii). Exaltarea calitativă a preistoriei are loc astfel într-o per¬ 
spectivă filozofică-teologică pe care chiar în principiul ei 
fundamental noi o combatem. Părerile lui Schelling despre 
preistorie (şi istorie) implică evident concepţia despre o 
pretinsă „revelaţie divină" cu care pe plan metafizic noi, după 
cum se ştie, ne găsim în dezacord. 

In legătură cu problema preistoriei, este de interes să ne 
ocupăm însă mai ales de concepţia unui filozof contemporan. 
Şi anume de concepţia lui Ludwig Klages. Opera capitală a lui 

Klages se intitulează Spiritul ca adversar al sufletului d E un 
titlu care rezumă într-o singură frază toată concepţia filozo¬ 
fică a lui Klages. Se ştie că Antichitatea greacă, dar şi Evul 
Mediu creştin, ca şi filozofia idealistă-romantică din preajma 
anului 1800 fac o distincţie între trei substanţe din care ar fi 
alcătuită fiinţa umană: corp, suflet, spirit. La greci, ca şi în 
Evul Mediu, ca şi în timpul romantismului, cele trei substanţe 
sunt înţelese ca şi cum s-ar suprapune armonic în trei etaje: 
jos — corpul, la mijloc — sufletul, sus — spiritul. în timpul 
veacului al XlX-lea, această tripartiţie a cam fost dată uitării, 
vorbindu-se doar despre corp pe de o parte, despre suflet pe 
de altă parte, fără a se mai opera o distincţie netă între suflet şi 
spirit. Klages reia vechea tripartiţie: corp, suflet, spirit; dar cît 
priveşte raportul dintre acestea, Klages profesează idei cu 
totul originale. După Klages, spiritul nu se suprapune armo¬ 
nic, ca al treilea etaj, asupra corpului şi sufletului, ci este ceva 
separat: un factor căruia i se atribuie atitudini şi tendinţe 
adverse corpului şi sufletului. Iar corpul şi sufletul nu sunt 
văzute ca etaje, ci numai ca două aspecte polare ale unei sin¬ 
gure unităţi: „viaţa". Corpul şi sufletul ar fi termeni corelativi 
ai celulei biologice. Am avea aşadar pe de o parte „viaţa" 
(celula biologică) cu cele două momente corelative ale ei: cor¬ 
pul şi sufletul; şi „spiritul", pe de altă parte, ca un „ce" sepa¬ 
rat. „Spiritul" pătrunde în unitatea „viaţă" ca o pană, avînd 
tendinţa să despartă corpul de suflet, adică să dezanimeze cor¬ 
pul şi să dematerializeze sufletul, pentru ca pe această cale să 
distrugă în cele din urmă însăşi viaţa. Spiritul ar fi, cu alte 
cuvinte, un adversar ireductibil al vieţii. Dar ce este spiritul şi 
ce este sufletul după concepţia lui Klages ? Spiritul este în 
primul rînd inteligenţa care uzează de concepte abstracte, 
spiritul este actul gîndirii şi al hotărîrii de voinţă, el este 
autorul faptelor deliberate. Sufletul este trăirea în concret, 
vieţuirea emotivă în lumea simţită. Orice pornire emotivă 
ridicată din împărăţia organismului aparţine sufletului. Spi- 


1 în original: Der Geist ah Widersacher der Seele, 3 voi., Leipzig, 
1932-1939 (n.ed.). 

ritul judecă şi hotărăşte, cîtă vreme sufletul se ataşează, pal- 
pitînd afectiv la imaginile văzute. Spiritul, ca subiect al actelor 
de gîndire, are nevoie de viaţă ca să se sprijine pe ea. Spiritul 
ar fi deci o existenţă parazitară, cîtă vreme sufletul şi-ajunge 
sieşi, neavînd nevoie de spirit ca să trăiască. Spiritul este un 
intrus. Dar de ce înşirăm toate acestea? Fiindcă în lumina 
acestei concepţii Klages susţinea unele idei foarte curioase 
despre „istorie" şi „preistorie". Klages vede procesul istoric al 
omenirii ca o luptă progresivă şi triumfătoare a „spiritului" 
împotriva „vieţii"; procesul se va încheia prin distrugerea ce¬ 
lei din urmă. Antichitatea, creştinismul şi idealismul filozofic 
au preţuit mai presus de toate spiritul, ca supraetaj armonic 
aşezat peste corp şi suflet. Klages, care vede în spirit un cate¬ 
goric adversar al vieţii, va proceda la o gravă răsturnare de 
valori. Căci el preţuieşte mai presus de toate viaţa , cu aspec¬ 
tele sale corelative — corpul-sufletul, şi repudiază spiritul. 
Personal, Klages adoră principiul vital. In perspectiva aceasta, 
el afirmă că sufletul este „trăire mitică“ , iar spiritul — cunoaş¬ 
tere intelectuală prin concepte raţionale. Sufletul trăieşte în 
vedenii şi imagini însufleţite. Klages, preţuind mai mult sufle¬ 
tul şi repudiind spiritul, va adera mai mult la mit decît la 
ştiinţă. In lumina acestei concepţii, Klages va face elogiul 
omului preistoric, stăpînit de suflet, iar nu de spirit. Intr-unui 
din volumele operei sale capitale, volum intitulat Das Welt- 
bild des Pelasgertums, adică Viziunea despre lume a omului 
pelasgic, Klages dezvoltă aceste idei despre omul preistoric pe 
care, după indicaţiile legendelor greceşti, el îl numeşte om de 
tip „pelasgic". Legendele vorbesc despre pelasgi ca despre 
autohtonii pămîntului grecesc. Sub unghi social, pelasgii tre¬ 
buie să fi fost organizaţi după rînduieli matriarhale şi, de altfel, 
ei trebuie să fi trăit în ritmuri cosmice şi ataşaţi pămîntului. 
Istoria este , după Klages, un proces de decadenţă, în care 
triumfă tot mai mult spiritul care, odată şi odată, va distruge 
viaţa. 

Concepţia lui Klages e desigur tulburătoare. în lucrările 
noastre, am supus unei critici, sub diverse aspecte, concepţia 
aceasta — în consecinţă şi concepţia despre omul pelasgic sau 

preistoric. Klages deplasează accentul axiologic de la istorie 
asupra preistoriei. Noi nu avem nevoie de această exaltare a 
preistoriei, dar nici de deprecierea preistoriei în sensul evolu- 
ţionismului pozitivist. Vom privi preistoria în lumina proprii¬ 
lor sale structuri; şi istoria de asemenea. Iar pentru a arăta 
deosebirea de structură, e suficient să radicalizăm distincţia ce 
am făcut-o altă dată între cultura minoră şi cultura majoră. în 
preistorie, oamenii creează, se organizează şi se manifestă teh¬ 
nic în virtutea structurilor proprii copilăriei. în preistorie, 
vîrsta „adoptivă" a oamenilor, a colectivităţii, este copilăria; în 
istorie, vîrsta adoptivă este maturitatea. Acest punct de vedere 
deschide o perspectivă mai justă pentru judecarea preistoriei, 
care nu trebuie nici exaltată, nici depreciată. 

Cu ani în urmă, am avut prilejul de a vorbi la Academia 
Română despre satul românesc 1 în lumina acestor idei ce ni le 
formulasem încă de pe atunci cu privire la cultura minoră. 
Cineva ne-a reproşat mai pe urmă că felul cum am prezentat 
satul românesc într-o geografie mitologică, ca centru cosmic 
cu produse determinate de unele structuri ale copilăriei, ar 
corespunde mai mult satului dacic preistoric decît satului ro¬ 
mânesc actual. Criticul avea fără îndoială dreptate, numai cît 
înşine ne-am îngrijit să spunem, chiar în acel discurs, că dorim 
să stabilim un tip de cultură şi să delimităm idcea de „sat“ ca 
atare. Pentru a preveni orice neînţelegere, adăugăm că astăzi 
sunt puţine sate care corespund întocmai definiţiei pe care o 
propuneam. Pentru a ajunge la stabilirea tipului de cultură 
minoră, eram oarecum nevoiţi să ne întoarcem şi să plasăm 
satul departe în preistorie. Cînd stabilim „tipuri", procedeul 
este pe deplin justificat. Dacă am fi luat pe rînd toate satele 
actuale şi le-am fi examinat înfăţişarea, n-am fi putut să 
ajungem la nici un rezultat. Intuiţia ne-a sfătuit să operăm alt- 


1 Elogiul satului românesc , discurs rostit la 5 iunie 1937 în şedinţă 
solemnă cu prilejul recepţiei în Academia Română, tipărit în Monitorul 
Oficial, Imprimeriile Statului, Bucureşti, 1937 (cf. şi „Discursuri de recep¬ 
ţie", LXXI, Academia Română). A fost tradus în franceză de Georges 
Piscoci-Danesco şi publicat în col. „Philosophia perennis" a editurii Librai- 
rie du Savoir, Paris, 1989 ( n.ed .). 

fel. Intuiţia ne-a spus că nu trebuie neapărat să facem studii de 
interes statistic, de sociologie rurală, pentru ca să ajungem la o 
definiţie a satului-idee. Şi am ales drumul mai simplu, dar mai 
rodnic, pe care l-am ales. Am încercat să ne transpunem în 
amintirile din copilăria ce am petrecut-o la sat şi să lămurim 
ce însemna pentru noi satul, atunci. Recunoaştem că astfel 
deplasam satul spre preistorie, dar aceasta era singura cale să 
obţinem descrierea unui tip aparte de cultură. în răstimp, am 
mai avut ocazia să ne mai gîndim asupra acestor lucruri. 
Nimic nu ne-a putut însă îndupleca să renunţăm la cele două 
tipuri de cultură, unul al culturii minore, celălalt al culturii 
majore. Concedem că termenii distincţiei ne obligă să ne 
întoarcem hotărît pînă în preistorie. Mărturisim însă că ne 
face o deosebită plăcere să ne întoarcem pînă în preistorie, pe 
care nu suntem dispuşi să o subpreţuim. După ce ai trăit ani 
mulţi înconjurat de tot ce civilizaţia modernă poate oferi 
omului şi reiei contactul cu satul din răsăritul sau sud-estul 
european, ai dintr-o dată sentimentul unei deplasări prin 
veacuri pînă-n preistorie. De altfel, chiar cercetătorii artei 
noastre populare ne spun că geometrismul dreptliniar al orna- 
menticii populare are o continuitate de-a lungul secolelor care, 
înapoi în timp, ne-ar duce pînă în mileniul II sau III î.e.n. 
Acest geometrism este de aproape înrudit cu acela al culturii 
preistorice de tip Hallstatt care, printr-o ramificaţie, a pătruns 
şi în ţinuturi vechi greceşti, pe la anul 1000 î.e.n. Arheologii şi 
istoricii noştri ne spun că ciobanul nostru se îmbracă aproxi¬ 
mativ ca şi ciobanul dac. Olarii din cutare sat de munte unde 
se găseşte lut bun de ars lucrează probabil la fel cum se lucra 
acum două-trei mii de ani. în general, tot felul de a fi, ritmul 
vieţii, modul de a gîndi, felul de a se purta, diverse acte, de la 
acela al aratului pînă la actul aproape ritual al mîncatului, pro¬ 
prii săteanului, fac impresia unui stil statornicit de mii de ani. 
Atragem luarea-aminte asupra unor caracteristice milenare ale 
descîntecelor noastre de vrajă. Anume formule trebuie să aibă 
o vechime de mii de ani. în privinţa aceasta, ne poate servi ca 
un p unct de reper un vechi document literar german dinainte 
de anul 1000. Ne referim la aşa-numitele Merseburger Zau- 
berspriicbe (Descîntecele de la Merseburg) care cuprind for- 

muie ca şi descîntecele ce se mai găsesc şi astăzi în satele 
noastre. Formule ca „să se adune os la os, sînge la sînge" etc. 
se utilizau în vrăji, evident, şi acum o mie de ani, şi deci şi 
acum trei mii de ani. Dar dacă este aşa, de ce oare arheologii, 
etnografii şi istoricii nu rostesc concluzia în toată nuditatea 
ei? Concluzie ce se impune şi de care nu înţelegem să ne 
ferim. Nu cumva satul, aşa cum îl ştim, în trăsăturile sale 
esenţiale, este reprezentantul preistoriei în lumea noastră 
istorică? De termenul „preistorie" se leagă încă unele sensuri 
ce i le-au conferit progresismul secolului trecut, şi ca atare 
termenul ar designa stări care n-ar trebui să fie, oarecum, o 
înapoiere ruşinoasă. Noi nu legăm însă de „preistorie" aceste 
sensuri peiorative. Şi de aceea nu ne sfiim să-i spunem si¬ 
tuaţiei pe nume. Satul este, în esenţă , „preistorie". Acest 
punct de reper o dată fixat, putem să procedăm şi la unele 
retuşări. Afirmăm, aşadar, că satul este, în esenţă , preistorie. 
Ceea ce înseamnă că satul, aşa cum îl ştim, poate avea şi unele 
aspecte şi structuri care nu sunt „preistorie". Să luăm în cer¬ 
cetare tot satul nostru. Istoricii afirmă că poporul românesc ar 
fi printre toate popoarele din preajmă cel dintîi care a trecut la 
creştinism. Creştinismul era însă, aşa cum el s-a organizat ca 
Biserică, un fenomen de istorie, de cultură majoră. Satul pre- 
şi străromânesc, adoptînd creştinismul, nu şi-a însuşit oare cu 
aceasta o structură care-1 scoate din preistorie ? Părerea noas¬ 
tră este că acest lucru nu s-a întîmplat. Dimpotrivă, „creşti¬ 
nismul" a fost adaptat la stilul vieţii preistorice. Săteanul nu-1 
va gîndi pe Dumnezeu abstract, dogmatic, filozofic, aşa cum 
îl defineşte gîndirea bizantină, ci într-un fel mitologic, adică 
preistoric. Satul românesc şi-a însuşit multe din motivele ce 
constituie patrimoniul marii culturi bizantine care era „isto¬ 
rie" în sensul deplin al cuvîntului, dar cultura aceasta istorică 
a fost asimilată stilului preistoric al satelor. Cine urmăreşte 
colecţiile de literatură folclorică se lămureşte degrabă cu 
privire la un proces asupra căruia nu trebuie să ne facem 
iluzii. Nici Dumnezeu, nici Isus Hristos, nici Maica Dom¬ 
nului nu sunt pentru săteni subiecte de meditaţie dogmati- 
că-filozofică, ci motive de mitizare, adeseori foarte libere. Nu 
devine Maica Domnului uneori o zeiţă a fertilităţii ? Descîn- 



Permanenţa preistoriei 


379 


tecul nu angajează persoanele Trinităţii şi pe toţi sfinţii în 
slujba unei magii arhaice ? Ne-am obişnuit să interpretăm 
asemenea aspecte ca resturi vagi, ca ecouri din alte vremuri şi 
nu am procedat, cum s-ar fi cuvenit, la o radicală înţelegere a 
situaţiei, care este de fapt, în nucleul ei intim, puternic şi per¬ 
manent eficient, „preistorie ", preistorie care converteşte la 
graiul şi la formele ei motive de cultură căzute dintr-o zonă 
superioară. Înrîuriri de tot soiul au trecut necurmat din isto¬ 
ria ce avea loc în regiunea noastră, asupra vieţii de sat, dar 
toate au fost potrivite unor moduri preistorice. Satul răsă¬ 
ritean ilustrează la perfecţie formidabila putere de asimilare 
pe care o are preistoria. 

Opiniile curente ne-au obişnuit aşa de mult să vedem 
preistoria ca o „etapă" depăşită ce premerge istoriei, încît 
ne-au făcut cu neputinţă să observăm preistoria care continuă, 
care e contemporană cu istoria. Această preistorie reprezintă 
însă un nucleu de viaţă şi de spirit care cu modurile sale 
opune o rezistenţă istoriei şi, în mare parte, preface în sensul 
substanţei sale motivele cu care istoria o alimentează. Din 
moment ce constatăm rezistenţa, continuarea preistoriei şi 
contemporaneitatea ei cu istoria, ne vedem pe un drum care 
ar putea să răstoarne unele perspective îndeobşte acceptate. 
Ne ispiteşte întrebarea dacă preistoria nu este o permanenţă 
indestructibilă a vieţii umane. Nu cumva preistoria şi istoria 
pot să fie paralele şi să coexiste, realizînd între ele fel şi fel de 
raporturi care variază după împrejurări şi timpuri ? Avem 
convingerea că da. Preistoria şi istoria sunt în general prea 
apăsat privite sub unghi temporal în realitatea lor de succe¬ 
siune. Ca un treptat suiş din partea evoluţionismului progre¬ 
sist sau ca o treptată decadenţă din partea unor gînditori de 
orientare romantică. Dar preistoria şi istoria le putem privi şi 
în raporturile lor posibile de permanentă coexistenţă. Cert, 
preistoria poate exista, şi ea a existat realmente atîtea mii de 
ani şi fără istorie. Cu aceasta n-am istovit însă toate feţele 
problemei. Rămîne să vedem îndeosebi dacă istoria, la rîndul 
ei, poate să existe fără preistorie. Nu cumva preistoria repre¬ 
zintă o substanţă din care se alimentează neîncetat istoria? 
Avem suficiente motive şi argumente să credem că preistoria 

coexistă necurmat, în felurite chipuri, cu istoria. Preistoria 
poate fi nu numai indestructibilă în felul ei, ci şi foarte nece¬ 
sară pentru fiinţarea unei istorii. Cititorii care îşi amintesc 
consideraţiile ce le-am făcut altă dată asupra satului, ca aşe¬ 
zare cu structuri fizice şi spirituale specifice, cu cosmocen- 
trismul său, cu geografia sa mitologică, cu gîndirea sa mitică şi 
magică, îşi pot da seama acum că satul autentic, înţeles ca un 
fenomen originar, înseamnă, prin prezenţa sa într-un cîmp 
istoric, o persistenţă reală vie a preistoriei. încă o dată: satul, 
aşa cum îl vedem, este în esenţă preistoric. Nu trebuie, fireşte, 
să ne lăsăm copleşiţi de această impresie de esenţă, în măsură 
de a nu vedea şi alte feţe ale realităţii săteşti. La sat se întîmplă 
de sute de ani — şi de mai de mult — procese ce trădează şi 
anume raporturi posibile între istorie şi preistorie. Influenţele 
de natură istorică sunt aici, la sat, sau respinse, instinctiv 
boicotate ca nişte corpuri străine, sau, cînd sunt acceptate, ele 
sunt total asimilate unor structuri şi moduri proprii satului, 
în satul rusesc chiar şi maşina a fost integrată în spirit magic, 
arătîndu-i-se un entuziasm şi o iubire ca unei fiinţe vii şi 
miraculoase. Aceasta este cel puţin situaţia în satul autentic 
din răsăritul şi sud-estul european. în Apus, situaţia e binişor 
alta. Acolo se pare că viaţa istorică a copleşit tipul preistoric, 
încît satul e tot mai mult asimilat oraşului, sau mai precis 
modurilor de viaţă istorică. Satul este acolo mai curînd istorie 
rămasă în urmă decît preistorie; fireşte, fără ca anume struc¬ 
turi preistorice să se fi stins cu totul. Găseşti astfel sate care au 
păstrat aspectele unui gotic embrionar sau sate cu costume 
„baroce" şi „rococo", sau sate „biedermeier". Avem de-a face 
în atare cazuri cu faze istorice muzeale. Arhaicul preistoric 
este substituit în mare parte prin forme confecţionate în cursul 
istoriei. 

în raporturile sale foarte diverse cu istoria, preistoria poate 
să îndure astfel felurite reducţii. Cazul se petrece, o repetăm, 
mai ales în apusul Europei. Acolo accentul vizibil al vieţii s-a 
mutat aşa de mult asupra modurilor de existenţă istorică, încît 
a putut să apară teoria, dictată evident numai de circumstanţe 
locale, că satul, cu cultura şi civilizaţia sa, ar fi un rezervor de 
sedimente de cultură şi civilizaţie de tip major-istoric. Teoria 

care prezintă satul şi cultura sa ca versunkenes Kulturgut , ca 
rezervor de sedimente culturale provenind din viaţa de oraş 
din epoci trecute, nu este însă valabilă pentru satul adevărat 
care se găseşte în răsăritul şi în sud-estul european şi care sat 
este de fapt un rezistent promontoriu al preistoriei pînă în 
zilele noastre, cel puţin prin structurile sale esenţiale. 

Procesul de dispariţie a preistoriei vizibile din regiunile 
apusene ale Europei nu înseamnă însă o totală dispariţie sau 
moarte. Cu cît procesul e mai vădit, cu atît acolo preistoria se 
refugiază din orizontul spectaculos al oamenilor în subconşti¬ 
entul lor, de unde ea îşi reclamă mereu drepturile. Fenomenul 
se remarcă îndeosebi în epoci cînd viaţa istorică de tip extrem 
pare a se înstăpîni cu exclusivitate. Tocmai în asemenea tim¬ 
puri se produce o reacţie a preistoriei refugiate în subconşti¬ 
entul oamenilor. Iată bunăoară epoca rococoului, în sferturile 
de la mijloc al veacului al XVIII-lea. E o epocă de suprem 
rafinament al vieţii de tip istoric în Apus. Or, tocmai atunci se 
produce, după cum lesne se constată, o reacţie a puterilor 
reculate în subconştient, adică o evaziune din „istorie" spre 
„preistorie". Ce alt ar putea să fie pasiunea pentru ideile pas¬ 
torale ale rococoului ? Dar sentimentalismul cu accente evan¬ 
ghelice al lui Rousseau care vrea o întoarcere la natură? S-ar 
zice că preistoria, surghiunită în subconştient, ar vrea să res¬ 
pire. Preistoria, ţinută sub presiune, caută o supapă. Şi de 
atunci evaziunile europeanului spre preistorie se ţin lanţ sub 
diverse înfăţişări. Aşa, sub forma unei pasiuni pentru natură şi 
pentru spargerea formelor prea grele şi prea încărcate în tim¬ 
pul faimosului Sturm und Drang, în preromantismul german, 
apoi în felurite chipuri în timpul romantismului, şi de atunci 
necontenit. Cu cît civilizaţia de natură istorică a luat proporţii 
în detrimentul preistoriei, cu atît preistoria din subconştient 
reacţionează mai violent. Radicalismul reacţiei, setea de evadare 
în preistorie, se remarcă izbitor în ultimele decenii ale veacu¬ 
lui trecut, cînd un poet de rafinate şi sălbatice extaze ca Rim- 
baud părăseşte Europa, anulîndu-se ca personaj istoric. El şi-a 
găsit vadul în preistorie undeva în inima Africii, prin Abisinia. 
Fenomenul acesta s-a produs apoi aproape cu intenţia de a da 
un exmplu, de a face o demonstraţie — în cazul pictorului 

Gauguin, care evadează în Oceania, în Tahiti, trăind acolo 
printre autohtoni în plină preistorie. în ultimii douăzeci şi 
cinci de ani sau în secolul nostru, chiar de la început, Europa 
apuseană a fost invadată în artă, în dans, în muzică, în plastică, 
desigur şi în poezie, de cultura preistorică a Africii. Acest 
africanism de proporţiile căruia încă nici nu ne dăm bine 
seama nu este decît reacţia preistoriei, refugiate în sub¬ 
conştient împotriva excesului de civilizaţie istorică. în acelaşi 
sens interpretăm şi tot acel interes crescînd ce s-a arătat din 
partea generaţiilor mai recente trăirii în natură. Fenomene de 
acest fel şi multe altele care li s-ar putea alătura dovedesc un 
fapt căruia din parte-ne i-am dat aproape expresie de princi¬ 
piu: „preistoria" este o permanenţă umană, şi în raporturile 
sale cu „istoria" ea ştie totdeauna să-şi afirme drepturile im¬ 
prescriptibile. Cînd preistoria începe să dispară din orizontul 
vizibil, din peisajul, din aşezămintele, din comportamentul, 
din credinţele omului, substituită fiind prin modurile istorice, 
ea, preistoria, se ascunde în subconştient, de unde se ridică cu 
intermitenţe, pentru un mai just echilibru, împotriva „isto¬ 
riei". Acest principiu al permanenţei preistoriei poate fi, de¬ 
sigur, invocat şi în defavoarea teoriei amintite, a lui Klages, 
care crede că „spiritul", ca adversar al vieţii, va putea cîndva 
să distrugă „viaţa". Chiar dacă s-ar admite că uneori spiritul 
poate lua o direcţie potrivnică vieţii , preistoria, cu adîncimile 
şi complexitatea ei, preistoria ca permanenţă umană, reacţionea¬ 
ză totdeauna în vederea restabilirii unei cumpenc mai drepte. 


ORGANISM ŞI SOCIETATE 


Există încă şcoli filozofice care aseamănă fenomenul „socie¬ 
tăţii umane" cu fenomenul biologic al „organismului". După 
opiniile puse în circulaţie de aceste şcoli, societatea ar fi un 
„organism", un organism nu la figurat, căci aceasta n-ar avea 
decît consecinţe poetice, ci un organism de fapt. 

Să ne înţelegem asupra termenului de „organism". Doi 
mari gînditori, unul antic şi celălalt modern, au emis cît pri¬ 
veşte fenomenul biologic al „organismului" păreri pline de 
urmări: Aristotel şi Kant. Filozoful grec înţelegea „organis¬ 
mul" ca produs al unei „forme" ce lucreazăîn materie. Forma 
energetică cu care, pe planul esenţelor, organismul se con¬ 
fundă interior a fost numită de Aristotel „entelehie". Con¬ 
cepţia aristotelică a promovat mult înţelegerea organismului 
ca un întreg rotunjit în sine şi oarecum suficient sieşi. Ente- 
lehia e forma ce se realizează pe sine însăşi, forma înţeleasă ca 
putere, ca un factor ce activează în lucruri, în fiinţe, lăuntric, 
iar nu din afară. Din nefericire, Aristotel n-a restrîns eficienţa 
acestor „forme-energii" la domeniul biologic, la organisme, 
unde concepţia îşi putea avea măcar o aparentă îndreptăţire. 
Aristotel vedea asemenea factori „finalişti" şi în fenomene pur 
fizice, cum ar fi de exemplu mişcarea planetelor sau cum ar fi 
căderea unei pietre la pămînt. împotriva „formelor" aris¬ 
totelice, devenite ilegitime printr-o aplicare teoretică abuzivă, 
s-a produs o reacţie, oportună pînă la un punct, în timpul Re¬ 
naşterii, cînd oameni ca Leonardo şi Galilei au pus temeiurile 
„mecanicii". în scurt timp, ştiinţa mecanicii a cucerit un pres¬ 
tigiu neegalat. De la Descartes încoace, ideea mecanicistă a 
început a fi utilizată şi în domeniul biologic. Animalul şi plan¬ 
ta, adică organismele, sunt privite ca şi cum ar fi „maşini". 
Kant a voit să legitimeze ideea mecanicistă şi pe plan episte¬ 
mologic, interpretînd-oîn sensul că ea ar fi expresia indirectă 
a înseşi structurilor inteligenţei umane. Cît priveşte lumea 
materială, Kant socotea ideea mecanicistă, în sens general, ca 
fiind singura de natură cu adevărat „ştiinţifică". Totuşi, Kant 
a fost destul de critic ca să vadă că, în cele din urmă, ideea 
mecanicistă nu acoperă adecvat toate fenomenele, şi mai ales 
nu fenomenele organice. în consecinţă, Kant, după o amplă 
completare a analizelor sale „critice", va cere ca „organismul" 
să fie privit în perspectiva conceptului de „finalitate". Fireşte 
că el va atribui acestui concept al „finalităţii" ( Z'weckmdssig - 
keit) nu atît un rol constitutiv pentru experienţa ştiinţifică, ci 
mai curînd o oportunitate sub raportul orientării noastre 

subiective în domeniul vast al fenomenelor biologice. Ori¬ 
cum, organismul nu este, după Kant, o maşină. De feno¬ 
menele organice ne putem apropia numai adoptînd conceptul 
de „finalitate interioară", potrivit căreia „întregul" pre- 
merge, ca idee, părţilor, părţile fiind finalist puse în slujba 
întregului. După Kant, conceptul de „finalitate" nu este un 
element constitutiv al experienţei ştiinţifice, dar acest concept 
ar avea darul de a ne călăuzi admirabil într-un domeniu unde 
categoriile constitutive ale inteligenţei sunt condamnate la 
neputinţă. Ar fi fără folos să intrăm aici în toate amănuntele 
unei astfel de probleme de Teoria Cunoaşterii. Fapt e că de la 
Kant încoace „organismul" a fost privit tot mai mult în per¬ 
spectiva ideii de „finalitate", aceasta în ciuda materialismului 
filozofic. Conceptul de „organism" îşi cucereşte astfel încetul 
cu încetul rolul de concept sui-generis, fără de care biologia 
nu iese la cale. Oricît de materialistă şi de mecanicistă ar fi 
fost biologia în cursul secolului al XlX-lea, perspectiva „fina¬ 
lităţii" s-a afirmat, cu voie sau fără. Ba s-ar putea chiar spune 
că, într-un fel sau altul, ideea de finalitate a fost cel mai adesea 
„implicit" cuprinsă şi în teoriile mecaniciste, chiar în cele mai 
categorice (Darwin). împrejurarea aceasta a putut să îndemne 
pe Hans Driesch să dea vechii teorii entelehiale o înfăţişare 
mai „critică" şi mai „ştiinţifică", aşa cum ea nu o putea avea în 
timpurile lui Aristotel. în cadrul ideilor ce ne preocupă, nu 
vom atribui totuşi încercării lui Driesch decît o însemnătate 
simptomatică, prin care se ilustrează procesul de accentuare 
crescîndă a ideii de „finalitate" în biologie. Fapt e că biologia 
lucrează tot mai mult, fie în forma unei supoziţii inconştiente, 
fie explicit şi conştient, cu o idee despre „organism" ce 
depăşeşte simpla idee de „maşină". Ba unii biologi de orientare 
materialistă fac uz de ideea „finalităţii" chiar şi atunci cînd îşi 
imaginează, triumfători, că au izbutit să o elimine din con¬ 
cepţiile asupra vieţii. în realitate, structurile vieţii nu le putem 
gîndi fără categoria „finalităţii". Mecanismele care sunt 
desigur prezente în structurile vieţii cer la rîndul lor, ele 
însele, să fie privite ca fiind integrate într-o finalitate. Justi- 
ficînd aplicarea conceptului de finalitate, nu intenţionăm să 

ipostaziem „finalismul" numaidecît sub forma unei entităţi 
metafizice. Avem însă convingerea că noţiunea de „finalitate" 
e tot aşa de îndreptăţită în ştiinţa biologiei ca şi conceptul 
mecanicist în fizică. Nici mai îndreptăţită însă, şi nici mai 
puţin îndreptăţită. Cît priveşte valabilitatea obiectivă a acestor 
concepte, ea este un capitol al teoriei cunoaşterii şi al cate¬ 
goriilor. Deocamdată să fixăm acest aspect: fără de implicatul 
conceptual al „finalităţii", viaţa organică nu poate să devină 
obiect de cunoaştere. Toată problematica biologică ni se pare 
întreţesută cu conceptul „finalităţii", care ni se pare cel mai 
important apriori al biologicului. 

în cadrul consideraţiilor generale de mai înainte, putem 
proceda la o descriere a „organismului", oferind o serie de ele¬ 
mente care ar putea contribui la stabilirea unei eventuale defi¬ 
niţii. Organismul biologic este o alcătuire materială finalistă, 
înzestrată cu structuri, organe şi funcţii, ce colaborează dina¬ 
mic întru conservarea întregului. Organismul biologic posedă 
o mulţime de particularităţi ce ţin de însăşi natura sa; organis¬ 
mul se caracterizează printr-o anume autonomie faţă de lumea 
care-1 înconjoară; el alcătuieşte un întreg ce tinde să se con¬ 
serve în modul spaţial şi temporal cu care are legături tot fina¬ 
liste şi faţă de care el e în stare să reacţioneze în sensul 
autoconservării. Organismul se prezintă ca o alcătuire dina¬ 
mică, în stare să asimileze materia din afară, în aşa fel ca el să se 
menţină ca un sistem dinamic. Organismul are limite configu- 
rative în spaţiu şi în timp: limitele sale în spaţiu sunt demar¬ 
caţii faţă de mediul fizic, limitele sale în timp sunt demarcaţii 
faţă de alt organism sau faţă de moarte. Organismul se găseşte 
în statornică luptă cu mediul fizic şi cu moartea. Organismul 
individual are în anume margini şansa de a cîştiga lupta; lupta 
cu mediul fizic prin reacţii finaliste, fie prin adaptări, fie prin 
părăsirea mediului, iar lupta împotriva morţii prin restauraţii, 
prin multiplicare, prin reproducere. E drept că şi cristalele 
posedă cel puţin cîteva din aceste însuşiri, niciodată însă în- 
tr-un fel atît de accentuat. Cristalele, bunăoară, „cresc" şi ele, 
dar altfel decît organismele. Sub acest raport, se pare că forma 
şi limitele configurative ale cristalelor nu sunt aşa de legate de 

un anume minim şi maxim ca ale organismelor. Pe urmă, 
cristalele „cresc" printr-un fel de acumulare de materie, prin- 
tr-un proces central dirijat, dar nu prin „asimilarea" materiei, 
adică nu prin transformarea ei chimică. Desigur, cristalele se 
caracterizează şi ele printr-o anume tendinţă de autoconser¬ 
vare, dovadă fenomenele de restauraţie „spontană" ce au loc 
uneori în regnul lor, cînd sunt mutilate şi au la dispoziţie 
materia necesară, dar cristalele nu „luptă" pentru autocon¬ 
servare ca organismele şi nu recurg împotriva morţii la mij¬ 
locul şi subterfugiul înmulţirii, al reproducerii. în general, cît 
priveşte aplicarea categoriei „finalităţii" asupra cristalelor, nu 
avem suficiente elemente de apreciere. Vom reţine în cele din 
urmă că atît lumea organismelor cît şi aceea a cristalelor au 
aspecte dinamice şi aspecte statice, dar, cîtă vreme în regnul 
organic domină copleşitor aspectele dinamice, în regnul cris¬ 
talelor stăpînesc vădit aspectele statice. Cu aceasta am înşirat, 
credem, deosebirile menite să zădărnicească o eventuală con¬ 
fuzie între conceptul de „organism" şi acela de „cristal" ! 

Dar să revenim de unde am plecat. Spuneam la începutul 
acestui capitol că diverşi gînditori au văzut fenomenul „socie¬ 
tăţii" în lumina conceptului de „organism". Pornind de la o 
simplă metaforă de rezonanţe poetice, dar de o îndoielnică 
valabilitate ştiinţifică, aceşti gînditori au propus o întreagă 
sociologie, o sociologie stranie şi simplistă în acelaşi timp, 
care şi-a avut repercusiunile fireşti şi asupra concepţiilor filo¬ 
zofice despre istorie. Vom încerca în cele ce urmează să ară¬ 
tăm cît de îndoielnică e metafora pe care se întemeiază nu 
numai sociologia biologică evoluţionistă, ci şi acea filozofie a 
istoriei care vede în societate un fel de „organism spiritual" 
sau un organism voliţional, precum şi acele varii concepţii 
care, pentru lămurirea „istoriei" sau a „culturii", recurg la 
acelaşi concept al „organismului". 

Am relevat unele împrejurări şi particularităţi care zădăr¬ 
nicesc orice confuzie între lumea cristalelor şi aceea a orga¬ 
nismelor. Motive mult mai serioase ne îndeamnă să ne 
împotrivim metaforei care ţine cu orice preţ să prefacă „socie¬ 
tatea" într-un „organism". „Societatea", în forma ei umană 

de semnificaţie deplină, este, precum vom arăta, un fenomen 
ce refuză printr-o hotărîtă depăşire analogiile biologice. 
Opinia aceasta, pe care deocamdată o anunţăm, nu ne împie¬ 
dică să recunoaştem că există în adevăr unele forme de con¬ 
vieţuire a fiinţelor ce par a fi „societăţi", dar care în fond nu 
sunt. Acestor forme de convieţuire cvasisocială, şi numai 
acestora, li se potriveşte fără doar şi poate calificativul de „or¬ 
ganisme". Anume fenomene de convieţuire cvasisocială au 
sedus pe sociologi să socotească şi „societatea umană" drept 
„organism". O asemenea formă de convieţuire de o înfăţişare 
cvasisocială este de exemplu viaţa de stup a albinelor sau 
roiul. în adevăr, albinele (sau furnicile) trăiesc „organizate" 
într-un fel ce poate fi numit atît complex cît şi foarte precis. 
Privind situaţia mai de aproape, ni se insinuează impresia că 
individul în cadrul unui stup nu este propriu-zis un „individ", 
cît mai mult o „celulă" într-un „organism, echivalentul orga¬ 
nismului fiind „roiul". Cu alte cuvinte, albinele şi furnicile se 
comportă ca „celulele" într-un „organism". „întregul" dic¬ 
tează funcţia părţii, iar „părţile" colaborează fără şovăire şi 
fără a fi excesiv preocupate de autoconservarea lor pentru 
menţinerea întregului. Justă e numai perspectiva în care „ro¬ 
iul" ne apare ca un „organism", iar albina izolată numai ca o 
„celulă". Chiar şi ivirea generaţiilor e reglementată în sînul 
stupului ca şi cum ar fi vorba despre procrearea unui singur 
individ. Colectivul se reproduce dînd alte roiuri, pe deplin 
organizate ca atare. Cert lucru, există forme de convieţuire 
cvasisocială care sunt de fapt „organisme" şi ale căror unităţi 
nu sunt unităţi autonome, deoarece ele au funcţie „celulară". 

Se mai constată desigur şi alte moduri de convieţuire, fie 
între animale, fie între oameni, care par a fi „societăţi" şi care 
nu sunt decît o prelungire a biologicului, adeseori a biolo¬ 
gicului însoţit de conştiinţă sau chiar de spirit. „Turmele" la 
animale şi unele organizări omeneşti în duhul turmei nu 
reprezintă propriu-zis forme „sociale", ci sunt întocmiri auxi¬ 
liare ale organismului ca atare. Animalele se organizează une¬ 
ori în grupuri dintr-un interes strict biologic, adică în 
vederea sporirii posibilităţilor de autoapărare sau din interes 

de procreare. Asemenea organizări sunt numai aparent „so¬ 
ciale", ele constituind în chip evident doar peninsule para¬ 
doxale ale biologicului chiar şi în cazul cînd biologicul este 
însoţit de conştiinţă. 

Nu credem să ne înşelăm cînd afirmăm că majoritatea 
formelor de convieţuire a fiinţelor, forme care prin rostul lor 
nu depăşesc modelul de existenţă în orizontul lumii date şi 
forme care nu depăşesc interesul acestor fiinţe în vederea 
autoconservării, fie ca grup, fie izolate, trebuie luate în seamă 
numai ca „organisme" sau ca întocmiri ajutătoare ale organis¬ 
melor, iar nu ca adevărate „societăţi". 

Aceste forme de convieţuire sunt produsele unui mod spe¬ 
cific de a exista, circumscris de exigenţele trăirii în lumea dată 
şi pentru autoconservare. „Roiul" este într-adevăr un orga¬ 
nism care produce doar iluzia unei societăţi, iar albina izolată 
este de fapt un „ce" mutilat, o celulă ce ne comunică doar 
iluzia unui „individ". Luînd conceptele în toată amploarea 
accepţiei lor, suntem obligaţi să facem afirmaţia că în lumea 
albinelor nu există decît un fel de organisme: acestea sunt 
„colectivele". Colectivul luptă pentru existenţă, colectivul asi¬ 
milează hrana, colectivul se reproduce. Iar cînd e vorba de¬ 
spre „turme", vom spune că animalul fiinţează ce-i drept 
izolat ca individ, cel puţin în anumite limite. Totuşi, forma 
cvasisocială a turmei nu este decît o întocmire ajutătoare pusă 
în serviciul intereselor biologice ale indivizilor care se găsesc 
în turmă. 

Conduşi de o anume credinţă despre singularitatea genului 
uman, am vrea să rezervăm termenul de „societate" numai 
pentru designarea formelor de convieţuire din lumea umană. 
Formele de convieţuire umană, deşi de tipuri foarte felurite, 
se deosebesc profund, în majoritatea imensă a cazurilor, de 
formele de convieţuire care pot fi numite „organisme" sau al¬ 
cătuiri auxiliare ale unor organisme. Aspirînd să ridicăm con¬ 
ceptul de „societate" la înălţimea semnificaţiei pe care de fapt 
o are, dar de care de obicei nu ne dăm seama decît vag, vom 
susţine că „societatea" este forma de convieţuire pur umană 
în care se exprimă modul specific de a exista al omului. Am 

arătat de atîtea ori că omul este o fiinţă care, în calitatea sa 
eminamente umană , există într-un anume orizont şi pentru 
un anume scop; omul ne apare, prin menirea sa, angajat în- 
tr-un mod ontologic ce-1 desparte de animale printr-o ade¬ 
vărată prăpastie: omul există în orizontul misterului şi în 
vederea revelării. Rezultatele acestui mod existenţial sunt 
creaţiile, plăsmuirile revelatoare ale culturii. Orice creaţie de 
cultură, de la o poezie la o idee metafizică, de la un gînd etic la 
un mit religios, este în sine o mică lume, un univers. „Socie¬ 
tatea", ca mod superior de convieţuire specific umană, e 
susceptibilă şi ea de o definiţie într-o atare perspectivă onto¬ 
logică. Societatea este o formă de convieţuire a indivizilor 
umani sub egida modului de a exista în orizontul misterului şi 
pentru revelare. „Societatea" este, în ultimă analiză şi în prin¬ 
cipiul ei cel mai secret, o formă de convieţuire care nu există 
numai pentru a exista pur şi simplu; ea este o formă de con¬ 
vieţuire pentru producerea unor „universuri spirituale". Ros¬ 
tul societăţii este în principiu acela de a genera „cosmosul" pe 
planul revelărilor posibile în condiţii umane. Referindu-ne la 
alte studii ale noastre ce le-am publicat în cursul anilor, pre¬ 
cizăm că această „cosmogeneză" ce se realizează în condiţii 
umane are loc în cadru relativ, limitativ, niciodată absolut. 
Cadrul în chestiune este dat de categoriile stilistice de prove¬ 
nienţă inconştientă. în orice caz, rezultatele cu care se termină 
procesul în serviciul căruia stă „societatea" sunt în primul 
rînd plăsmuirile culturii. Am ajuns cu aceasta la un punct 
unde desprindem diferenţa cea mai hotărîtă dintre un simplu 
„organism" şi „societate". Un organism poate să producă un 
alt organism analog prin înmulţire sau reproducere. De ase¬ 
menea, un organism poate să producă unelte pentru asigu¬ 
rarea existenţei sale. „Societatea" nu are rostul numai de a se 
conserva sau de a produce alte societăţi asemănătoare, prin 
filiaţie: societatea este în primul rînd autoarea unei lumi în 
cadru stilistic; societatea este creatoare de universuri spiri¬ 
tuale. Ştim ce sunt aceste „universuri" ca roduri ale societăţii; 
ele sunt revelări relative ale misterului cosmic. Miturile, ope¬ 
rele de artă, viziunile metafizice, marile teorii ştiinţifice, ide- 

alurile etice sunt tot atîtea universuri spirituale. Societatea are 
latitudinea să ia măsuri de autoconservare; de asemenea, ea 
poate să dea loc unor fenomene de filiaţie, dar toate acestea şi 
altele la fel sunt aspecte ce se înţeleg de la sine şi dincolo de 
care rostul esenţial al societăţii rămîne totuşi creaţia unei lumi 
spirituale în cadru stilistic. Dacă organismul e în toate cazu¬ 
rile „entelehial" 1 , avîndu-şi scopul în sine, în autorealizare şi 
autoconservare, „societatea", ca fenomen specific uman, este 
ec-telehială, avîndu-şi scopul dincolo de sine, în creaţia unui 
univers stilistic. 

Vom încerca acum să surprindem în această perspectivă 
deosebirile dintre „organism" şi „societate". Deosebirile sunt 
aşa de multe, că nu putem să aspirăm la o înşirare exhaustivă. 

„Organismul" trece, atît cît durează, prin varii transfor¬ 
mări naturale, printre care cele mai importante sunt fără 
îndoială transformările de „vîrstă". Vîrstele (indiferent cum le 
numim şi cum le clasificăm) ţin de natura însăşi a „organis¬ 
mului". Orice organism biologic care-şi împlineşte nealterat 
legea străbate faze de o ordine ireversibilă, cum ar fi: copi¬ 
lăria, juneţea, maturitatea, bătrîneţea. Aplicarea acestor ter¬ 
meni asupra fazelor unei societăţi se poate face cel mult la 
„figurat". Aparenţele particularităţilor de vîrstă ce le prezintă 
o societate sunt efectul unor atitudini spirituale, nu ceva 
organic. Şi de aceea aşa-zisele copilărie, maturitate, bătrîneţe, 
în durata unei societăţi, nu sunt în nici un caz aspecte ale unui 
proces ireversibil. Ele sunt vîrste „adoptive", nu vîrste reale; 
ele sunt vîrste adoptive, deci reversibile. în fond, schimbările 
fireşti cele mai adînci ce le îndură orice organism sunt vîrstele. 
Cît priveşte „societatea", vîrstele sunt aparente şi au o semnifi¬ 
caţie cu totul sui-generis. Cele mai importante transformări 
ale unei „societăţi" sunt cele de natură „stilistică". O societate 
îşi poate schimba înfăţişarea, structura şi configuraţia, trecînd 


1 întrebuinţăm aici acest termen în accepţia sa pur filologică. Cît priveşte 
teoria entelehiilor (Aristotel, Driesch ş.a.) ca factori metafizici, a se vedea stu¬ 
diul nostru Diferenţialele divine, unde arătăm neajunsurile unei astfel de con¬ 
cepţii. [Cf. în special cap. „Finalităţi şi parafinalităţi", supra pp. 70-83 (n.ed.).] 

de la articulaţia şi arhitectonica unui anume „stil" la articula¬ 
ţia şi arhitectonica altui „stil". Un moment cu totul periferial 
este, în cadrul unui „stil", o anume vîrstă „adoptivă" a socie¬ 
tăţii. De "exemplu, societatea preromantică din secolul al 
XVIII-lea avea ca vîrstă adoptivă „adolescenţa"; societatea 
clasică din acelaşi secol avea ca vîrstă adoptivă „maturitatea"; 
societatea „romantică" de pe la 1800 se manifesta ca şi cum ar 
fi băut elixirul „tinereţii". 

„Organismul" se mai prezintă şi ca o configuraţie tem¬ 
porală; el are o durată ale cărei limite pot fi indicate cu 
aproximaţie şi pe temeiuri statistice. „Societatea", cel puţin în 
principiu, nu posedă o asemenea configuraţie temporală: în 
principiu, „societatea" are darul perenităţii. Dar tot aşa ea 
poate avea o durată conştient stabilită şi hotărnicită. 

în domeniul „organic", fenomenul „morţii" şi al „înmul¬ 
ţirii", al „reproducerii", sunt corelate şi fac parte din însăşi 
natura organismului. Organismul se apără împotriva morţii 
prin reproducere. în general, dacă organismul singular e su¬ 
pus morţii, aceasta e numai fiindcă el are, în principiu, şi po¬ 
sibilitatea de a se reproduce. Societatea, fiind înzestrată, 
virtualmente cel puţin, cu atributul perenităţii, nu oferă spec¬ 
tacolul morţii şi al reproducerii ca fenomene rezultînd din 
însăşi firea ei. Societatea are latitudinea de a-şi traduce efectiv 
pe un plan de realitate posibilitatea de a dura nelimitat: prin 
împrospătarea membrilor. 

în domeniul organic, întîmpinăm sub cele mai felurite 
chipuri fenomenul reproducerii, al filiaţiei. Procesul în ches¬ 
tiune are loc pe linia şi în cadrul unuia şi aceluiaşi tip „bio¬ 
logic". Constatăm neîndoios şi pe plan social un fel de filiaţie, 
dar, cînd societatea dă naştere altei societăţi, filiaţia nu e 
condiţionată şi dirijată de un „tip". Societăţile legate între ele 
prin filiaţie pot să fie ca structură aşa de deosebite, încît ele să 
nu aibă comun decît raportul de la izvor la derivat. Nici un 
tip „generic" nu conduce aici procesul filiaţiei. Şi e firesc să fie 
aşa, căci procesul filiaţiei nu are pe plan social acelaşi rost ca 
în domeniul organic: filiaţia de sens organic e o întocmire ne¬ 
cesară împotriva morţii; cînd e vorba însă despre societate, 

rostul filiaţiei variază de la caz la caz, iar pericolul morţii 
intervine aici doar ca o cauză cu totul incidentală a fenomenu¬ 
lui în discuţie. 

Un organism poate trăi alături de un alt organism sau în 
simbioză cu alt organism. Dar un „organism" nu va permite 
niciodată interferenţe de structură cu alt organism, în sensul 
ca o parte dintr-un organism să facă parte şi dintr-un alt 
organism. Această independenţă şi impermeabilitate struc¬ 
turală în raportul dintre organisme ţine, pe cît se pare, chiar de 
definiţia organismului. Dimpotrivă, o „societate" poate să 
interfereze cu altă societate, în sensul că un membru al unei 
societăţi poate fi membru şi al altor societăţi. în cadru socio¬ 
logic, interferenţele structurale sunt nu numai posibile, dar şi 
foarte frecvente. 

Un organism e în stare să producă „unelte" şi să trans¬ 
forme mediul natural în vederea unui profit al organismului, 
între organismul-autor al acestor „unelte" şi transformările 
realizate în mediu se constată o relaţie autorică şi eventualul 
profit biologic al autorului. Dar atît. Situaţia devine alta în 
planul societăţii. Societatea poate să producă universuri spiri¬ 
tuale de o anume înfăţişare „stilistică"; de asemenea, ea poate 
să producă unelte de un anume aspect stilistic; şi tot aşa să 
efectueze transformări în mediu în acelaşi sens stilistic. De 
remarcat însă că între „societate" şi aceste produse stilistice 
nu există numai o relaţie „autorică". între „societate" şi pro¬ 
dusele ei stilistice există totdeauna şi asemănări de structură 
stilistică. Să ne gîndim numai la asemănările de stil dintre 
cetatea greacă şi arta greacă, dintre societatea medievală, ie¬ 
rarhic structurată într-un imperiu pămîntesc-ceresc, şi cate¬ 
drala gotică! Evident, în domeniul biologic funcţia autorică a 
unui organism duce la produse a căror structură e dictată de 
necesităţi strict biologice. în domeniul sociologic, funcţia 
autorică duce la produse de o înfăţişare stilistică , la produse ce 
manifestă cel puţin o parţială, dar adesea chiar integrală analo¬ 
gie de stil cu societatea însăşi. 

Am relevat în cele de mai înainte cîteva din particularităţile 
distinctive ale „societăţii" în comparaţie cu „organismul". Cele 

arătate zădărnicesc ecuaţia dorită de atîţia filozofi ai istoriei şi 
de atîţia sociologi. Dar deosebirile dintre societate şi organism 
nu sunt numai de atribute de fizionomie şi structură; deosebi¬ 
rea e chiar de „mod ontologic": organismul există„entelehial“ 
în orizontul lumii ce-i este dată şi pentru autoconservare; socie¬ 
tatea există ec-telehial în orizontul misterului şi în vederea 
revelării. 

Deodată cu fenomenul „societăţii" începe de fapt în lume 
o nouă ordine ontologică: „societatea" e forma exterioară pe 
care o ia modul de existenţă specific uman. Ea este configu¬ 
rată şi structurată în ultimă analiză pe temeiul unor adînci 
funcţii modelatoare, adică pe baza aceloraşi factori stilistici 
care se imprimă şi universului spiritual. Cosmosul stilistic este 
scopul pentru care există societatea. „Organismul" este fără 
îndoială un fenomen al naturii, pe deplin integrat în ea. So¬ 
cietatea, întrucît membrii ei sunt şi „organisme", aparţine 
desigur şi ea, cel puţin sub anume aspecte, naturii, dar întrucît 
societatea tinde spre revelarea misterului în cadru stilistic şi 
întrucît ea însăşi e structurată pe temei de categorii stilistice, 
ea depăşeşte natura, reprezentînd faţă de aceasta un fenomen 
cu desăvîrşire nou. Se constată fără îndoială şi existenţa unor 
societăţi ce nu-şi au rostul în producerea unui univers stilistic 
şi care sunt destinate să înlesnească omului doar existenţa în 
orizontul dat şi pentru autoconservare. Vrednic de reţinut 
este însă că şi astfel de societăţi umane, spre deosebire de 
cvasisocietăţile animale, sunt „stilistic" structurate, purtînd o 
pecete istorică, cîtă vreme cvasisocietăţile animale sunt atem¬ 
porale, astilistice, stereotipe. împrejurarea evidentă că socie¬ 
tăţile umane, în toate formele lor, sunt structural impregnate 
de categorii stilistice, chiar şi atunci cînd ele sunt doar factori 
auxiliari ai existenţei biologice, dovedeşte îndeajuns cît de pro¬ 
fund deosebită e societatea specific umană de convieţuirea ca 
fenomen animal. Uneori, convieţuirea animală prezintă struc¬ 
turi foarte complexe, ca la furnici sau la albine, dar aceste 
structuri sunt dictate totdeauna de un finalism interior al 
fenomenului, cîtă vreme „societatea umană" ni se înfăţişează 
sub forme dictate de puteri stilistice. Categoriile stilistice care 

sunt expresia conceptuală a acestor puteri nu sunt deloc apli¬ 
cabile asupra fenomenelor naturii; ele sunt aplicabile însă 
asupra unui univers spiritual sau asupra creaţiilor revelatoare 
ale genului uman. De unde urmează că societatea umană, în 
formele ei istorice, este organizarea vieţii omeneşti în virtutea 
şi pe temeiul aceloraşi potenţe stilistice care stau la baza unor 
opere de artă sau a unei viziuni metafizice. Numai această 
perspectivă pune în justă lumină societatea umană. 


CÎMPURILE STILISTICE 


Teoria noastră despre substratul spiritual-inconştient al 
unui „stil" am circumscris-o în lucrări anterioare celei de faţă. 
Am recurs, după împrejurări, cînd la imaginea „matricei stilis¬ 
tice", cînd la imaginea „cîmpului stilistic"; aceasta după nece¬ 
sităţi de plasticizare a unor concepte ce ţin în primul rînd de 
gîndirea filozofică abstractă. Teoria am expus-o pe larg în 
Trilogia culturii şi în Trilogia valorilor. Lucrarea de faţă im¬ 
pune, prin ideaţia, economia şi articulaţia ei, fireşte, şi un 
capitol în care să desfăşurăm încă o dată ideile despre ceea ce 
ne-am obişnuit să numim „matrice stilistică" sau „cîmp stilis¬ 
tic". Capitolul va fi rezumativ. Rîndurile acestea, raportate la 
ceea ce am avut prilejul de a arăta pe larg aiurea, nu aduc 
nimic nou. Studiul nostru despre Fiinţa istorică cere însă nea¬ 
părat, prin însuşi mersul ideilor, o expunere a teoriei chiar la 
încheietura unde ne găsim acum. Nu ne putem scuti cititorii 
de a repeta, cu noi alături, unele formulări. 

Teoria despre „matricea stilistică" sau „cîmpul stilistic" s-a 
închegat deplin numai în cursul timpului. Ea s-a amplificat cu 
încetul şi s-a lămurit pas cu pas. Pe vremea cînd scriam Ori¬ 
zont şi stil, muchiile cristalului la care aveam să ajungem încă 
nu ne erau pe deplin clare. Chiar unele importante implicate 
filozofice ale teoriei trebuiau puse încă în lumină. Teoria de¬ 
spre „matricea stilistică" sau despre „cîmpul stilistic" şi-a 

asimilat o tot mai bogată substanţă, ca să se articuleze în cele 
din urmă sub forma unei concepţii vaste despre spiritul 
inconştient şi despre existenţa umană ca atare. Căci, spre deo¬ 
sebire de psihanalişti, noi admitem nu numai un suflet in¬ 
conştient, ci şi un spirit inconştient. Cu aceasta am lărgit 
considerabil sfera cercetărilor abisale, cărora le anexăm, fără 
nici o silnicie, atîtea probleme esenţiale ale filozofiei culturii. 

Teoria noastră despre matricea stilistică încearcă să releve 
anumite funcţii ce ţin de structura spiritului inconştient. Să ne 
înţelegem. încă de la Kant încoace, se ştie că spiritul nostru 
conştient este structural echipat cu anume funcţii categoriale. 
Ipoteza despre existenţa unui spirit inconştient o dată emisă, 
era firesc să ne punem întrebarea dacă nu cumva acesta este de 
asemenea structural echipat cu anume funcţii categoriale. 
Răspunsul nostru la această întrebare avea să fie pozitiv. Dacă 
spiritul conştient îşi are categoriile de organizare a expe¬ 
rienţei, spiritul inconştient îşi are de asemenea categoriile sale 
care, împreună, alcătuiesc un complex de „funcţii modela¬ 
toare" în raport cu „misterul" pe care omul încearcă să şi-l 
reveleze prin plăsmuiri spirituale. Un atare complex de funcţii 
categoriale inconştiente este ceea ce noi numim o „matrice 
stilistică" sau un „cîmp stilistic". Nu este cazul să intrăm aici 
în aspectele de detaliu ale teoriei noastre. Cititorii care doresc 
să le cunoască sunt îndrumaţi să citească lucrările în care am 
expus pe larg teoria. Un aspect trebuie totuşi amintit. Teoria 
noastră despre matricea stilistică aruncă lumini nu numai 
asupra structurilor fiinţei umane, ci şi asupra modurilor exis¬ 
tenţiale ale acesteia. Astfel, teoria noastră stilistică aduce şi un 
esenţial element integrant antropologiei. 

Supusă unei atente analize, fiinţa umană apare definită 
prin cele două moduri de existenţă ale sale. Atribuim fiinţei 
umane două moduri ontologice: întîiul omul îl are comun cu 
alte fiinţe animale; prin cel de-al doilea omul se diferenţiază 
de toate celelalte fiinţe terestre. Fiinţa umană încă nedeplină 
există în orizontul lumii date prin simţuri şi pentru autocon¬ 
servare; fiinţa umană deplină există în orizontul misterului şi 
pentru revelare; prin acest de-al doilea mod ontologic al său, 

omul reuşeşte de fapt să devină o fiinţă unică în felul ei în 
univers. Ca fiinţă căreia în chip existenţial i se deschide un 
orizont al misterului, omul va încerca să-şi reveleze sieşi, prin 
creaţii spirituale, prin plăsmuiri de cultură (mituri, viziuni 
metafizice, viziuni religioase, teorii ştiinţifice, întruchipări de 
artă) misterul ce i se deschide în faţă. Omul, cînd vrea să-şi 
reveleze un mister, se va comporta ca un subiect care plăsmu¬ 
ieşte. Asupra tuturor plăsmuirilor spirituale prin care fiinţa 
umană îşi revelează sieşi misterele lumii înconjurătoare sau 
lăuntrice se imprimă funcţiile modelatoare ale matricei sale 
stilistice. Situaţia permite să fie exprimată şi altfel, cu ajutorul 
celeilalte imagini: toate creaţiile şi înfăptuirile omului poartă 
amprentele unui cîmp stilistic, configurîndu-se ca pilitura de 
fierîntr-un cîmp magnetic. „Categoriile" inteligenţei conşti¬ 
ente sunt văzute, de la Kant încoace, ca un a priori pe baza 
căruia omul îşi organizează datele simţurilor, prefăcîndu-le 
într-un cosmos empiric. La fel, matricea stilistică, cu catego¬ 
riile ei inconştiente, trebuie privită ca un fel de a priori al 
tuturor plăsmuirilor, nu numai de cunoaştere, ci de cultură şi 
de civilizaţie, în general, ale omului. 

Avem latitudinea de a reprezenta grafic şi schematic con¬ 
ştiinţa spirituală a fiinţei umane astfel: 

S — Spiritul 
C — Conştiinţa 
I — Inconştientul 
L-L — Lumea simţurilor 
M-M — Orizontul misterului 

Săgeţile îndreptate spre lumea simţurilor sunt 
categoriile inteligenţei, ale conştiinţei. 

Săgeţile îndreptate spre orizontul misterului 
sunt categoriile stilistice, ale inconştientului. 

Alte precizări. Categoriile inteligenţei, ale conştiinţei, sunt 
aproximativ un patrimoniu comun, general, invariabil al uma¬ 
nităţii de pretutindeni. Dimpotrivă: categoriile stilistice, ale 

inconştientului, care alcătuiesc o „matrice" sau un „cîmp", 
sunt de asemenea prezente în spiritul uman de pretutindeni, 
dar acestea au tendinţa de a se diferenţia: ele sunt nespus de 
variabile, atît în spaţiul geografic cît şi în timpul istoric al 
umanităţii; ele variază după colectivităţi şi chiar după indivizi. 

Un lucru mai trebuie spus încă în ceea ce priveşte modul de 
a se „înmănunchea" al categoriilor stilistice. Categoriile ce 
alcătuiesc o „matrice" sau un „cîmp" se completează unele pe 
celelalte în sens „cosmogenetic"; ele formează împreună ca¬ 
drul sau baza unor lumi posibile. Categoriile stilistice se înmă¬ 
nunchează într-un tot, dar ele nu alcătuiesc totuşi un tot 
indivizibil. Aceasta înseamnă că în cadrul uneia şi aceleiaşi 
matrice stilistice categoriile sunt variabile, independente una 
de cealaltă. 

Teoria cu privire la matricea stilistică sau cîmpul stilistic 
am avut prilejul de a o aplica în Trilogia culturii şi în Trilogia 
valorilor asupra unor materiale de cultură foarte diverse. Am 
ales din istorie exemple ţinînd de domeniul mitului, al religiei, 
al metafizicii, al artei, al ştiinţei. Pentru ilustrarea şi verificarea 
teoriei, ne-am oprit numai rareori asupra unor exemple spi¬ 
cuite prin istoria politică a popoarelor. Materialul pe care 
istoria politică a popoarelor ni-1 oferă pentru ilustrarea teoriei 
nu este însă mai puţin concludent decît materialul cules prin 
domeniile pur spirituale. 

Mai avem însă şi un alt motiv pentru care ţinem, în acest 
loc, la o ilustrare a teoriei noastre stilistice prin exemple din 
viaţa politică. Motivul poate fi lesne ghicit. Suntem cuprinşi 
de astă dată de o lucrare de filozofia istoriei. Se ştie prea bine 
că istoriografia pune în general un accent deosebit pe viaţa 
politică, socială, de stat a popoarelor. în consecinţă, credem că 
este oportun să arătăm în acest capitol eficienţa „cîmpurilor 
stilistice", abătîndu-ne puţin şi prin istoria vieţii politice şi de 
stat. 

Dăm în cele ce urmează un exemplu din istoria romanilor 
şi apoi un exemplu din istoria noastră, a românilor. Exem¬ 
plele, alese aproape la întîmplare, învederează eficienţa cîmpu¬ 
rilor stilistice şi în ceea ce priveşte „politicul". Exemplele pot 

fi multiplicate la infinit, căci în perspectiva ce ni se deschide 
prin teoria cîmpurilor stilistice orice fenomen politic, de ori- 
cînd şi de oriunde, poate fi atras în operaţia de documentare. 


Exemplul din istoria romanilor asupra căruia am hotărît să 
ne oprim se referă la perioada de constituire a „monarhiei". 1 

încă înainte de naşterea lui Iuliu Cezar, Roma a izbutit în 
cursul secolelor să-şi întindă dominaţia politică-militară peste 
seminţiile şi popoarele italice, asupra Greciei şi a unor teritorii 
asiatice de apus. Concomitent, trebuie să presupunem că ele¬ 
nismul, cu cîmpul său stilistic, influenţînd mai ales spirituali¬ 
tatea religioasă, se întindea în lumea mediteraneană spre apus. 
Elenismul, cu „cîmpul" său, se propaga în această direcţie fără 
a întîmpina rezistenţe prea serioase. Roma îşi avea desigur 
propriul său „cîmp stilistic" foarte puternic, care afecta însă 
mai mult gîndirea juridică, viaţa socială şi de stat. Cît priveşte 
Roma şi Peninsula Italică, cîmpul stilistic elenist ţinea sub 
înrîurirea sa îndeosebi preocupările religioase-cultice, anume 
mijiri ale gîndirii filozofice şi preocupări nu tocmai de dis¬ 
preţuit de natură artistică. Poate că nu ne înşelăm prea tare 
susţinînd că etruscii au influenţat viaţa romană într-un sens 
oarecum preelenistic, aceasta vreo cîteva secole mai înainte de 
a fi pătruns aici elenismul propriu-zis. Se pare că poporul 
etrusc a pregătit cel puţin, dacă nu altfel, atunci prin cultele 
lui şi prin felul artei lui, terenul pentru ca elenismul să-şi 
reverse mai lesne undele pînă în ţinuturile Tibrului. în pe¬ 
rioadele de mare istorie, interferau la Roma aşadar două puter¬ 
nice cîmpuri stilistice, unul local, de baştină, cel roman, peste 
care s-a întins vastul cîmp elenistic, activ mai vîrtos prin 
locurile goale ale spiritualităţii, prin golurile ce se căscau în 
cîmpul stilistic roman. Un roman, chiar de condiţie socială 
mijlocie, din secolul II î.e.n. creştea în acest spaţiu de inter¬ 
ferenţe stilistice. Un roman cu oareşicare preocupări spi- 


1 Ernst Hohl, „Die romische Kaiserzeit", în Propylden Weltgeschichte, 
voi. II, Propilăen Verlag, Berlin, 1931. 

rituale se împărtăşea din amîndouă cîmpurile, cu accente 
venind cînd din unul, cînd din altul. Este de presupus că Iuliu 
Cezar a crescut într-un asemenea climat de interferenţe. El s-a 
emancipat însă mai mult decît oricare dintre compatrioţii săi 
de pînă la el de sub influenţa cîmpului stilistic roman. Prin 
sînge, Iuliu Cezar era un descendent al nobilimii romane ori¬ 
ginare (nepot al lui Marius). Tînărul Iuliu Cezar, ca să scape 
de furia dictatorului Sulla, se refugiază într-un fel în lumea 
elenistă. El îşi făcu ucenicia întru viaţa de mai tîrziu, ocupînd 
undeva în Răsărit o slujbă militară. Şi mai făcea Iuliu Cezar în 
acel timp şi studii la Rhodos. Acolo, pe meleaguri asiatice şi la 
Rhodos, Iuliu Cezar îşi lua avînt tineresc, lămurindu-şi visu¬ 
rile. Substanţa sa romană accepta acolo amprente elenistice 
puternice şi directe. întors apoi în oraşul natal, el va încerca 
să-şi facă loc în viaţa politică, să urce treptele spre locuri de 
răspundere la care îi dădeau un drept puterile minţii şi sîngele. 
El se deda uneori şi la combinaţii subversive, cu o versatilitate 
mai mult elenistică decît romană. în anul 59 (î.e.n.), Cezar 
devine consul; în această calitate el se manifestă ca un om 
deosebit de maleabil, plin de iniţiative şi mai activ decît fusese 
oricare alt consul pe care Roma l-a avut vreodată. Mai 
dovedea Iuliu Cezar, prin isprăvile sale şi prin lipsa de respect 
faţă de legile în vigoare, că el nu mai era tocmai un spirit 
„roman". Oricum, în activitatea sa prodigioasă el nu se împie¬ 
dica în scrupule de conştiinţă juridică. Planuri „demăsurate" 
îi umblau prin cap. Cert, o integrare totală în cîmpul stilistic 
roman tradiţional i-ar fi zădărnicit ascensiunea. De aceea, el 
sărea mereu „dincolo", într-un cîmp mai larg. Mai tîrziu, pro- 
consulatul, în timpul căruia Cezar, cu mîna tare şi cu iscusită 
diplomaţie, a supus Galia, a oferit marelui om de acţiune 
prilejuri nenumărate de a ieşi din obişnuinţele „romane". El 
îşi oţelea puterile. Prin înfrîngerea lui Ariovist, Iuliu Cezar va 
înlătura pentru sute de ani posibilitatea creării unui imperiu 
galo-german. Prin înfrîngerea lui Vercingetorix, în care s-a 
ridicat ca niciodată spiritul de independenţă galic, Cezar asi¬ 
gură pentru sute de ani supunerea Galiei. Iniţiind procesul de 
romanizare a Galiei, Iuliu Cezar schimbă definitiv cursul 

istoriei în aceste părţi de lume. Cît de liber a devenit Cezar în 
anii săi de ascensiune faţă de cîmpul stilistic roman ne-o 
dovedeşte mai izbitor decît orice fapta, fabuloasă în sine, prin 
care, trecînd Rubiconul, risca un război cu Roma. Din acest 
moment, el doreşte desigur puterea, nu numai de dragul pu¬ 
terii, ci pentru a schimba faţa statului roman după idei „mo¬ 
narhice". Luptînd după cum îi dicta geniul ce-1 purta sub 
frunte împotriva lui Pompei şi a senatului roman, Cezar tre¬ 
cea iarăşi, fără scrupule, mult dincolo de cîmpul stilistic 
roman. Prin bătăliile de la Pharsalos (anul 48), de la Thapsus 
(anul 46), de la Munda (anul 45), el desfiinţează de fapt 
„republica"; lovitură cu lovitură, Iuliu Cezar îşi pregăteşte 
„monarhia". In zenitul ascensiunii, el va interveni în politica 
egipteană, stînd vreo nouă luni la Alexandria. Nu farmecele 
Cleopatrei l-au atras spre lumea elenistică. Situaţia era tocmai 
pe de-a-ndoaselea; o viaţă întreagă el s-a lăsat înduplecat, cu 
tot mai mare îngăduinţă, de cîmpul elenistic. Această împre¬ 
jurare, echivalentă unei forţe majore, l-a încurcat în mrejele 
Cleopatrei. Amestecîndu-se aproape jucăuş în certurile pen¬ 
tru tron din Egipt, Cezar nu încetează însă nici o clipă de a 
gîndi şi de a se comporta ca exponent suprem al Romei. în 
ţara de pe Nil, Iuliu Cezar îşi făureşte doar planurile de 
viitoare monarhie. Monarhia el o vede tot mai mult în spiritul 
„regalităţii" elenistice. Cîmpul stilistic sub îndrumarea căruia 
Iuliu Cezar va acţiona de aici înainte şi sub puterea căruia el 
îşi va alcătui planurile de stăpînire politică şi de expansiune 
militară este evident cel elenistic. Dar logica, realismul, con¬ 
secvenţa lui Iuliu Cezar? Acestea de unde veneau ? Da, aces¬ 
tea fac parte din cîmpul roman. Un rod este Iuliu Cezar a 
două cîmpuri stilistice care se contaminează reciproc. Pentru 
a lămuri însă concepţiile şi înfăptuirile lui Iuliu Cezar, nu se 
poate trece cu vederea un fapt cert: accentul principal al con¬ 
cepţiilor venea din cîmpul elenistic, Ultimele planuri de ex¬ 
pansiune ale lui Iuliu Cezar, acelea de a-i supune pe părţi, de 
a trece apoi Caucazul pentru a ataca prin nordul Mării Negre, 
pe la spate, stăpînirea dacilor (Burebista), ce se întindea pe 
atunci în nord şi vest, din Transilvania pînă la Carpaţii 

Păduroşi, rîul Marus (Slovacia) şi cursul mijlociu al Dunării, 
seamănă îndeaproape cu planurile „demăsurate" ale lui Alexan¬ 
dru cel Mare. Iuliu Cezar dorea să creeze un imperiu univer¬ 
sal elenistic de tip absolutist-teocratic cu capitala la Roma. Un 
rege-zeu se visa Iuliu Cezar cînd căzu victimă conjuraţiei 
republicane (anul 44, Idele lui Marte). 

După asasinarea lui Iuliu Cezar, au izbucnit după cum era 
de aşteptat mari tulburări în Imperiul Roman. Războiul civil. 
Fanaticii raţiunii juridice au fost nevoiţi, spre surpriza lor, să 
constate că ideea monarhică n-a fost ucisă o dată cu acela care 
a întruchipat-o cel dintîi. Ce avea să seîntîmpledupă moartea 
cezarului ? Antoniu deţinea consulatul şi eo ipso puterea în 
condiţiile momentului. în faţa acestuia, Brutus şi Cassius, 
principalii conjuraţi împotriva lui Cezar, părăsesc Roma. Un 
rival i se iveşte lui Antoniu în tînărul care pe atunci împlinea 
doar 19 ani, Octavian, nepot şi fiu adoptiv al lui Iuliu Cezar. 
Octavian, căruia Antoniu îi arăta în fel şi chip duşmănie în 
ascuns sau pe faţă, intră în alianţă cu partidul republican al 
senatului. Mai înainte, Octavian îşi formase trupe cu propria-i 
cheltuială — faptă ce echivala cu o mică lovitură de stat. 
Tînărul Octavian se aliază cu republicanii, cu senatul desigur, 
pentru a-şi „legitima" iniţiativa ce-o luase de a-şi alcătui trupe 
„personale". De îndată ce Octavian izbuteşte să-şi „lega¬ 
lizeze" fapta, Octavian face presiuni, cu aceleaşi trupe pe care 
le pusese oarecum la dispoziţia senatului, să fie ales consul 
pentru anul 43. Condiţiile incerte ale momentului impun însă 
lui Octavian o înţelegere cu Antoniu şi cu Lepidus. Se ajunge 
la un triumvirat întărit prin hotărîrea poporului. După aceas¬ 
ta, Antoniu şi Octavian înfrîng în Peninsula Balcanică oastea 
republicană a lui Brutus şi Cassius. Triumvirii îşi împart 
provinciile. Antoniu obţine Orientul, Octavian — Vestul, 
Lepidus — Africa. După o seamă de neînţelegeri şi chiar de 
mărunte şi locale „războaie civile", puterea în imperiu îi 
revine tot mai mult, la Roma şi în Vest, în Africa şi în Sicilia, 
lui Octavian; în Răsărit — lui Antoniu. Acesta înţelegea să-şi 
facă cariera politică pe platforma egipteană. în calitate de 
prinţ-consort al reginei Cleopatra, Antoniu trăia ca un mare 

rege de tip elenistic-oriental, Antoniu se înstrăina tot mai mult 
de interesele Romei. La un moment dat, el se lansează în 
acţiuni de război împotriva părţilor. Aceasta evident în inte¬ 
resul Cleopatrei, iar nu al Romei. Antoniu a mai crezut apoi 
că poate să serbeze un triumf asupra regelui Armeniei la 
Alexandria. Cu aceasta, Antoniu dădea lumii a înţelege că 
pentru el capitala imperiului era Alexandria, nu Roma. Mai 
mult: Antoniu cedează Cleopatrei teritorii „romane". Aceas¬ 
tă purtare şi aceste fapte erau pentru oricine dovezi că Anto¬ 
niu nu se mai gîndea la Roma decît ca la o parte de imperiu pe 
care visa să o integreze imperiului răsăritean cu capitala în 
Egipt. O mare criză, o criză fără precedent, se vestea la ori¬ 
zont în Imperiul Roman. Va învinge Răsăritul sau Apusul ? 
Ideea monarhică era în marş. Va triumfa ideea sub forma ei 
oriental-teocratică sau sub forma moderată a „principatului", 
sub forma ei „romană" ? Nu este cazul să intrăm cu amănunte 
în desfăşurarea conflictului pregătit pe îndelete vreo zece ani. 
Senatul şi poporul roman declară război Cleopatrei, adică 
imperialismului egiptean a cărui unealtă devenise Antoniu, La 
Actium (2 septembrie, anul 31) se dă istorica bătălie. Una 
dintre cele mai importante pentru destinul Europei şi al lumii. 
Roma învinge. Antoniu şi Cleopatra se sinucid. împărăţia lui 
Octavian începe formal la 16 ianuarie, anul 27. în timpul as¬ 
censiunii, îl vedem pe Octavian activînd ca om de stat, ca 
autor al ideii monarhice a „principatului" şi ca diplomat, mai 
mult decît ca militar. în viaţa şi în activitatea lui Octavian s-a 
făcut simţit, ca şi în activitatea politică şi de om de stat a lui 
Iuliu Cezar, un „cîmp stilistic". Nu însă acel cîmp stilistic ce-1 
bănuiam a fi stat la baza operei politice a lui Iuliu Cezar. Se 
poate remarca pe etape cum viaţa şi opera lui Iuliu Cezar ies 
treptat din cîmpul stilistic „roman", realizîndu-se tot mai în¬ 
vederat în cel „elenistic". Octavian era nu numai fiul adoptiv 
al lui Iuliu Cezar, urmaşul de drept al acestuia, ci şi un nepot 
de „sînge". Totuşi, cu Octavian şi prin Octavian se produce 
cea mai puternică, dacă nu tocmai ultima, reacţie a cîmpului 
stilistic „roman" împotriva celui „elenistic" în care s-a format 
şi a murit „părintele". Supunînd unei analize stilistice ideea 

monarhică a lui Iuliu Cezar, descoperim implicit şi aspecte 
răsăritene. Ideea implică un orizont larg, spaţiul „dezmăr- 
ginit" al elenismului; ideea mai implică o depăşire în toate a 
„măsurii" romane; ea implică o transcendere a umanului în 
divin, o înclinare spre „absolut", un autoritarism sacral de re¬ 
liefuri teocratice. Ideea monarhică ce şi-o alcătuieşte Octavian 
domoleşte toate aceste aspecte şi accente. După mica lovitură 
de stat ce a dat-o la vîrsta de 19 ani, organizîndu-şi trupe pe 
cheltuială proprie, Octavian se grăbeşte să intre în „legali¬ 
tate". In toate împrejurările, Octavian arată „legii" un respect 
în spirit cu adevărat „roman". în toate, Octavian cunoaşte 
măsura „crmenească", cu toate că el şi-a creat un nimb elenis¬ 
tic, cu toate că omenirea din imperiu vedea în el un Salvator 
divin, un zeu pe pămînt. Octavian a fost în stare să facă gestul 
cel mai „roman" ce a fost făcut vreodată de un cetăţean ro¬ 
man. Octavian era realmente stăpînul lumii romane, cînd la 13 
ianuarie, anul 2 7 el depune în mîinile senatului şi ale poporu¬ 
lui toate puterile excepţionale ce i s-au conferit. Cu aceasta, el 
restaurează juridic „republica", Pentru acest act republican 
făcut cu spiritul „măsurii", el primeşte din partea senatului 
titlul de augustus. Octavian se consideră doar princeps, adică 
cel dintîi cetăţean al statului. Desigur, Octavian Augustus 
ajunge să adune în persoana sa toate puterile, dar aceasta 
numai în cursul anilor, cu multă pondere şi chibzuială, cu 
cumpănire înţeleaptă, ca să nu dea nimănui impresia de auto- 
exaltare. El respectă tot timpul situaţia juridică a raportului de 
vase comunicante dintre el şi senat. în anul 23, Octavian 
renunţă la situaţia de consul, pe care a deţinut-o de trei¬ 
sprezece ori; îşi creează însă numaidecît situaţia de „tribun". 
El e imperator, domn care decide asupra războiului şi păcii, 
dar altfel multe dintre „puteri" el le are temporar şi le împarte 
chiar cu alţii. Astfel, Octavian devine de-abia în anul 12 şi 
pontifex maximus. Starea sa „monarhică" el n-o înţelege şi 
n-o vrea ca un tot indivizibil. în concepţia lui Octavian, si¬ 
tuaţia „monarhică" se compune şi se recompune prin cumu¬ 
lare şi cedare de „puteri". într-o enumerare a faptelor sale, în 
autobiografia sa testamentară, Octavian Augustus mărturiseşte 

cu mîndrie următoarele: „Dictatura am refuzat-o cînd po¬ 
porul şi senatul mi-au oferit-o în anul consulatului lui Marcus 
Marcellus şi al lui Lucius Arruntius" (anul 22). In alt loc: „De 
trei ori în anii consulatelor lui Marcus Vinicius şi Quintus 
Lucretius (anul 19) şi al lui Publius şi Gnaeus Lentulus (anul 
18), al lui Paulus Fabius Maximus şi al lui Quintus Tubero 
(anul 11) urma să fiu învestit, la dorinţa senatului şi a poporu¬ 
lui, cu cea mai mare putere pentru supravegherea unică şi 
supremă a moravurilor şi legilor, dar n-am acceptat nici o 
funcţie ce ar fi fost împotriva obiceiului strămoşesc. Măsurile 
ce senatul dorea atunci să le iau le-am dus la îndeplinire prin 
puterea mea tribuniciară, şi de cinci ori am dobîndit la cererea 
mea, din partea senatului, un părtaş la această putere." 
Octavian ocupă tot felul de „funcţii" alături de alţii. în frun¬ 
tea senatului a fost timp de patruzeci de ani. Octavian a pur¬ 
tat războaie civile numai ca să stingă dezordinea; el a purtat 
războaie pentru asigurarea hotarelor cînd era obligat; dar 
grija sa principală a fost asigurarea păcii şi a prosperităţii. A 
„construit" ca nici unul dintre înaintaşii săi care au deţinut 
puteri excepţionale în stat. A făcut ordine. Din haosul răz¬ 
boaielor civile el a făcut un cosmos. Şi acest „cosmos" poartă 
în chip accentuat amprentele cîmpului stilistic roman. 


Pentru a arăta rolul unui „cîmp stilistic" în formarea omu¬ 
lui politic, vom da şi un exemplu din istoria românilor. Să ana¬ 
lizăm din acest punct de vedere deceniile de la sfîrşitul veacului 
al XVII-lea şi primele decenii ale veacului al XVIII-lea din 
Principatele Româneşti. Viaţa şi opera unui om politic şi ale 
unui om al spiritului, cum a fost Dimitrie Cantemir, ne pot 
servi un bun prilej de a desfăşura un asemenea „cîmp stilistic" 
ce-şi pune pecetea pe activitatea, viaţa şi opera oamenilor. 

Viaţa lui Dimitrie Cantemir e o viaţă trăită la răscruce de 
vremuri; ea rezumă, prin profilul ei abrupt, prin peripeţiile ce 
o înalţă şi o sfîşie, un ansamblu de situaţii dintre cele mai dra¬ 
matice ale istoriei noastre. Născut în 1674, Dimitrie, fiu de 
domn, îşi petrece cea mai mare parte a vieţii dincolo de 

hotarele ţării. Astfel, de la 1688 începînd, timp de trei ani, el 
va fi ostatec la Constantinopol; revine la Curtea tatălui său, 
voievodul Constantin Cantemir, unde la un moment dat va 
lua parte la tragice evenimente politice interne; în 1693, după 
moartea tatălui său, Dimitrie este ales domn pentru foarte 
scurt timp, adică pentru cîteva săptămîni; este înlăturat, 
pleacă în surghiun iarăşi la Constantinopol. In ţară nu se mai 
întoarce decît sub domnia fratelui său, Antioh, care la rîndul 
său va fi mazilit în 1700. De la mazilirea acestuia, pe urmă, 
Dimitrie rămîne necurmat la Constantinopol, chiar şi sub a 
doua domnie a lui Antioh, şi nu se mai întoarce în Moldova 
decît pentru cele cîteva luni de domnie a sa, din noiembrie 
1710 pînă în iulie 1711. Dimpreună cu familia sa, îşi va petrece 
restul vieţii în Rusia, pînă în anul morţii, 1723. Din cei 
patruzeci şi nouă de ani cît avea să dăinuiască linia sa pe 
pămînt, Dimitrie a trăit răstimp de douăzeci şi cinci de ani, 
pînă la 30 de ani, în afară de hotarele ţării. Faţă de conse¬ 
cinţele obişnuite pe care anii petrecuţi în „străinătate" le au 
asupra oamenilor, e de mirat cum Dimitrie şi-a mai putut 
păstra pînă la urmă sufletul de moldovean, căci acest suflet, în 
ciuda culturii cosmopolite ce şi-a însuşit, nu l-a părăsit nicio¬ 
dată. Ţinîndu-se seama de viaţa nespus de agitată, întreruptă 
de atîtea schimbări pînă în temelii, e de mirat apoi cum 
Dimitrie Cantemir a putut să lase în urma sa o operă literară, 
filozofică şi ştiinţifică atît de bogată, o operă ce presupune o 
stăruitoare continuitate de preocupări şi, oricum, răgaz, li¬ 
nişte, contemplare, cercetare. în condiţiile ce i-au fost hărăzite 
şi care au putut în mare să fie reconstituite de către biografi, 
apariţia spirituală a lui Dimitrie Cantemir rămîne aproape 
improbabilă. Spre a ne da întru cîtva seama de atmosfera gene¬ 
rală, de felul curentelor şi aspiraţiilor, dar şi de diversitatea 
orientărilor timpului în care a vieţuit şi din care s-a împărtăşit 
Dimitrie Cantemir, e suficient să amintim că el a fost con¬ 
temporanul mai tînăr al lui Ludovic al XlV-lea. Mare nu atît 
prin sine, cît ca reprezentant al epocii, Regele Soare, cu stră¬ 
lucirea fără pereche a Curţii sale, cu orgoliul său debordant, 
cu ideea demăsurată ce o avea despre puterea ce i s-a conferit 

prin supremă graţie, a devenit un fel de model pe care toate 
conştiinţele domneşti din acea vreme l-au găsit vrednic de 
imitat. Contemporan a fost Dimitrie Cantemir şi cu Carol al 
XH-lea, cu acel straniu, meteoric Alexandru Macedon al 
Nordului, sub ale cărui porunci Suedia şi-a ajuns apogeul de 
nimenea visat al expansiunii sale în Europa şi care, prin 
cutezanţa şi încăpăţînarea, prin faptele militare de genial 
strateg, prin răsturnarea rînduielilor din preajama Balticii pînă 
la Marea Neagră, a ţinut răstimp de două decenii cu respiraţia 
oprită tot spaţiul continental. Dimitrie Cantemir este con¬ 
temporan cu Petru cel Mare, ţarul tuturor ruşilor, înnoitor, 
fără pereche printre înaintaşi, al vieţii poporului său, o natură 
la puterea a doua, izbucnită intempestiv nu se ştie prin ce gene¬ 
raţie spontanee în mijlocul întinderilor ruseşti. Prin Petru cel 
Mare Rusia se ridică la rangul de mare putere, substituin- 
du-se în jocul de forţe al Europei puterii suedeze. Cu el 
începe europenizarea conştientă a Rusiei. Dimitrie Cantemir 
mai este contemporan şi cu descreşterea rapidă a Imperiului 
Otoman. El vede crescînd puternică steaua prinţului Eugen 
de Savoia, a „nobilului cavaler" care a dat lovituri decisive 
puterii turceşti în atîtca istorice bătălii. Inşirînd aceste nume, 
dăm punctele de reper ce ne îngăduie să apreciem cît de învol¬ 
burată a fost epoca în care a trăit Dimitrie Cantemir. Este 
vorba despre timpul absolutismelor radicale, în care voinţa de 
dominaţie a domnitorilor se dezlănţuie fără de frîu, urnind 
din loc hotarele tuturor statelor europene. Este vorba despre 
timpul în care toate statele ajung într-o stare de agregare 
lichidă. Este vorba despre timpul tuturor competiţiilor teri¬ 
toriale şi al tuturor poftelor de mărire, al exploziilor les¬ 
nicioase, întru cît ele nu depind de legea şi de interesele 
maselor, ci de capriciile domnitorilor. Rare sunt desigur vre¬ 
murile care să se reliefeze prin atîtea personalităţi creatoare de 
istorie, în spirit aproape de aventură, cum este aceea ce ne 
reţine atenţia. Dar epoca lui Cantemir a fost o epocă mişcată 
nu numai din punct de vedere politic. Sub raport spiritual, 
Occidentul, Peninsula Italică, Peninsula Iberică, precum şi 
popoarele Europei centrale, se găsesc în zenitul barocului. 

Barocul este epoca viziunii dinamice despre lume şi viaţă. 
Barocul este epoca formelor învoalte, debordante, a pasiunilor 
larg dezlănţuite, a perspectivelor vaste cît cerul şi pămîntul. 
Arta şi gîndirea timpului sunt deopotrivă susţinute de aceste 
tendinţe şi, nu mai puţin, pretutindeni în Europa, viaţa con¬ 
cretă în cadrul statului. Notăm că aceste tendinţe le resimte în 
acel timp, pînă la un punct, chiar şi bizantinismul , cu toate că 
acesta este prin definiţie static şi hieratic încremenit. Pe vre¬ 
mea lui Cantemir însă, bizantinismul însuşi este cuprins de o 
neprevăzută efervescenţă; el se contaminează întru cîtva de 
dinamica şi de perspectivele mai largi ale barocului occidental. 
Cantemir se integrează acestui bizantinism mai mişcat şi de 
un orizont dezmărginit, devenind unul din principalii săi 
exponenţi spirituali. Cu cît avansează în vîrstă, cu atît mai 
mult Cantemir pare un rod al acestui dmp stilistic. Dorind să 
ne procurăm elementele de judecare a situaţiei generale din 
care s-a desprins şi în care a lucrat Dimitrie Cantemir, se cu¬ 
vine să ne întrebăm care erau pe vremea aceea stările în Ţările 
Româneşti. Expansiunea irezistibilă a Imperiului Otoman 
redusese Moldova şi Muntenia la condiţia sufocantă a depen¬ 
denţei de înalta Poartă. De la moartea lui Ştefan cel Mare şi a 
lui Mihai Viteazul, adică de două sute de ani sau cel puţin de 
o sută, nu mai era cu putinţă în Ţările Româneşti decît o viaţă 
cvasiistorică, cu elanuri retezate, cu jăraticul ţinut sub spuză. 
Domnilor români, de bine de rău aleşi încă din familiile 
pămîntene, li se îngăduiau doar fapte de echilibristică politică, 
combinaţii meschine, mărunte socoteli de la o zi la alta, in¬ 
trigi, aventuri, din cînd în cînd cîte o faptă bună, dar nu isto¬ 
rie de linie mare şi nici iniţiative destinate să dea expresie 
învoaltă fondului de spontaneitate necorupt ce mocnea în 
sufletul poporului. Cît de jalnică a putut să fie această apă 
stătătoare, prielnică numai miasmelor, ne-o spun chiar cele 
petrecute în timpul lui Dimitrie Cantemir. S-a întîmplat 
atunci să respire şi să palpite sub acoperămîntul aceleiaşi epoci 
două din vieţile cele mai înalte ale trecutului nostru: genialul 
Dimitrie Cantemir în Moldova; iar în Muntenia, acel singular, 
în felul său, Constantin Brâncoveanu, „prinţ al aurului", domn 

al ideii creştine ce-i drept, dar atît de înclinat şi spre jocuri 
tenebroase de culise, meşter neîntrecut al diplomaţiei, care nu 
s-a dat înapoi de la cruzimi în viaţă, sfînt prin moarte şi pro- 
movator al unei culturi în care bizantinismul şi Renaşterea, 
barocul şi orientalismul dădeau împreună un minunat şi rafi¬ 
nat amestec. Iar cei doi contemporani, atît de înfrăţiţi prin 
opera lor, n-au găsit de-a lungul veleatului lor alt lucru mai 
bun de făcut decît să se surpe unul pe altul la înalta Poartă cu 
cele mai abominabile arme, fiecare visînd numai la desfiin¬ 
ţarea celuilalt. în loc de a-şi conjuga puterile excepţionale, cîte 
li s-au dat, întru aceleaşi aspiraţii ce ar fi putut duce la eman¬ 
ciparea poporului românesc, ei, mînaţi de ambiţii nefiresc 
crescute, şi-au cheltuit cele mai bune energii gîndului de a se 
face agreabili la Poartă, fiecare punînd în joc pentru aceasta 
capul rivalului său. Cuprinşi de iţele şi de mrejele uneia dintre 
cele mai dinamice epoci ale Europei, ei şi-au încheiat viaţa în 
chip nefiresc: unul ca simplu sfetnic al ţarului, celălalt ca mar¬ 
tir al ideii creştine. Frămîntarea epocii şi-a pus pecetea pe am¬ 
bele vieţi. Opera de cultură a lui Brâncoveanu, arhitectura ce 
a lăsat-o, şi opera spirituală a lui Cantemir (ne gîndim la Şti¬ 
inţa sacrosanctă}, metafizica sa) au crescut deopotrivă din 
unul şi acelaşi „cîmp stilistic". Cîmpul stilistic este acela al bi¬ 
zantinismului dinamic , contaminat prin elemente de Renaştere 
şi de baroc. 


STILURI ŞI DIALECTICĂ 


în capitolul de faţă vom încerca să arătăm în ce măsură 
stilurile se împărtăşesc, în succesiunea lor istorică, din ceea ce 
filozofia este obişnuită a numi „dialectică". în conceptul de 


1 în original: Sacrosanctae scientiae indepingibilis imago (Imaginea cu 
neputinţă de zugrăvit a ştiinţei sacrosancte) — eseu de factură scolastică, ne¬ 
terminat, inedit; s-a tradus parţial prin Metafizica ( n.ed .). 

„devenire dialectica ‘ intră, ca un element de sine înţeles, acela 
al succesiunii prin contrast. întrebarea ce ni se pune este dacă 
istoria stilurilor dintr-o anume regiune a pămîntului şi dintr-o 
anume perioadă de timp are sau nu aspecte „dialectice". 
Unele faţete ale dialecticii istorice le cunoaştem mai ales din 
filozofia lui Hegel. Marele filozof idealist susţinea că în isto¬ 
rie ideile se realizează potrivit unei anume scheme dialectice. 
Schema ar fi aceea a tezei, a antitezei şi a sintezei. Alţi filozofi 
au propus pentru a caracteriza devenirea istorică o dialectică 
trunchiată consistînd în teză şi în antiteză. Nu este neapărat 
necesar să intrăm aici în dezbaterea diferenţierilor de care 
ideea dialectică în sine ar fi susceptibilă. Neîndoios, potrivit 
experienţei, dialectica poate fi o formă a devenirii istorice. 
S-ar putea întîmpla să întîlnim în istorie atît dialectica com¬ 
pletă cît şi cea trunchiată. Teoreticienii dialecticii îşi aplică de 
obicei ideea în studiul istoriei, în chip unilateral, căci stă în 
firea lor să vadă totul în spiritul consecvenţei. Astfel, hege- 
lienii ţin pînă la obsesie şi delir să cadenţeze orice „istorie" de 
oarecare amploare în tact de trei, cîtă vreme marxiştii se mul¬ 
ţumesc să constate mereu jocul alternant al tezei şi al antitezei 
— şi atît. După părerea noastră, dialectica nu este însă un 
aspect general al devenirii istorice, aceasta putînd avea şi o 
înfăţişare nedialectică, de creştere continuă, firească, lineară. 
Urmează de aici că trebuie să ne retezăm ambiţia de a hotărî 
dacă dialectica istorică se realizează după schema completă 
sau după cea trunchiată. Ni se pare din capul locului clar că 
istoria, cu bogăţia ei de forme, oferă exemple atît pentru o 
formă dialectică cît şi pentru cealaltă. Căci istoria desfăşoară 
în faţa ochilor şi atîtea exemple de forme nedialectice. Arta 
orientală bunăoară (cea chineză, indică, persană) creşte destul 
de organic, linear, încît evoluţia ei refuză de a fi numită 
„dialectică". 

Dialecticienii înclină să socotească fie forma completă, fie 
forma trunchiată drept lege fundamentală a istoriei. Noi, care 
admitem şi forme nedialectice ale istoriei, n-am putea consi¬ 
dera dialectica drept „lege". Atît formele nedialectice cît şi 
formele dialectice (complete sau trunchiate) sunt, dacă ni se 

îngăduie o părere, simple aspecte posibile ale dezvoltării feno¬ 
menelor istorice, dar în nici un fel „legi" ale acestei desfă¬ 
şurări. 

Dialectica istorică (atît cea completă cît şi cea trunchiată) 
este, după părerea teoreticienilor dispuşi s-o admită ca „lege“, 
o dialectică totală şi previzibilă. Hegel, profesionistul dialec¬ 
ticii complete, susţine cu hotărîre şi vigoare valabilitatea aces¬ 
teia ca „lege": fenomenul istoric ar fi în întregime atins de 
dialectică; dialectica istorică ar fi, în orice moment al ei, totală 
şi previzibilă. Cînd istoria se găseşte în faza de „teză", se 
poate prezice că în momentul următor se va găsi în faza de 
antiteză şi pe urmă în faza de sinteză. Marx susţine acelaşi 
lucru, reducînd însă dialectica la cele două faze: teză şi anti¬ 
teză. Gînditorii care doresc ca dialectica să fie cu orice preţ o 
lege fundamentală a istoriei înţeleg ca pe baza aceasta ei să poată 
şi „profetiza". Căci dacă dialectica e totală, atunci conţinutul 
antitezei poate fi „prevăzut" pe temeiul simplu al tezei. Noi, 
care la baza istoriei şi a formelor ci punem nu „idcca", ca 
Ilegel, nici „economicul", ca Marx, ci „matricele stilistice" sau 
„cîmpurile stilistice", vom încerca să dovedim cu exempli¬ 
ficările necesare că atunci cînd o matrice stilistică sau un cîmp 
stilistic este atins de „dialectică", acestă atingere este parţială 
şi imprevizibilă, nu totală şi previzibilă. în cadrul dialecticii 
stilistice nu se poate profetiza. 

Desfăşurarea „dialectică" ni se pare caracteristică îndeo¬ 
sebi pentru istoria Apusului european. Pentru a pune în lu¬ 
mină ceea ce noi numim dialectică parţială şi imprevizibilă, 
recurgem la cîteva exemple din istoria Apusului european. 

Nu încape îndoială că în desfăşurarea istorică a „clasicis¬ 
mului" şi a „romantismului" (sfîrşitul secolului al XVIII-lea 
şi începutul secolului al XlX-lea), se resimte un anume ritm 
dialectic. După liniştea şi echilibrul olimpian al clasicismului, 
reprezentat în literatură de un Goethe sau Schiller, în sculp¬ 
tură de un Thorvaldsen, în pictură de David şi Ingres, în 
întocmirile de confort ale vieţii de stilul empire , a urmat o 
perioadă de efervescenţă spirituală cunoscută sub numele de 
„romantism". Examinînd mai de aproape factorii ce alcătuiesc 

cîmpul stilistic care ar putea fi considerat ca bază a clasicis¬ 
mului din epoca la care ne referim, am trece în revistă „cate¬ 
gorii" cum ar fi acestea: orizontul spaţial infinit, categoria 
formativă a tipizării, categoria staticului, înclinarea spre mă¬ 
sură şi echilibru. Clasicismul antic din cultura greacă nu cu¬ 
noştea spaţiul infinit; orizontul său era o sferă extremă, finită 
în sine. Clasicismele moderne europene au, spre deosebire de 
cel antic, ca fundal spaţiul infinit. Renaşterea italiană, repre¬ 
zentată de un Leonardo sau Rafael în artă, de un Giordano 
Bruno în filozofie (cu rădăcini în gîndirea lui Nicolaus 
Cusanus), se deosebeşte de întruchipările clasicismului antic 
tocmai prin acest factor stilistic. Această distincţie funda¬ 
mentală ce o sperăm între Renaşterea italiană şi clasicismul 
antic pericleic face de altfel destul de iluzorie denumirea de 
„renaştere" ce se dă Renaşterii italiene. Nu există „renaşteri". 
Creaţiile spirituale ale aşa-zisei Renaşteri italiene implică 
drept fundal un spaţiu infinit, cîtă vreme arta clasică greacă şi 
de asemenea filozofia clasică greacă (Parmenide, Platon, 
Aristotel) implică drept fundal spaţiul sferic finit. Ceea ce 
susţinem aici cu privire la Renaşterea italiană rămîne valabil şi 
cu privire la clasicismul apusean de pe la 1800. Orizontul 
infinit este o categorie a acestui clasicism. Acest orizont îl 
leagă bunăoară pe Goethe de un Giordano Bruno. Alţi factori 
de stil caracteristici clasicismului de la sfîrşitul secolului al 
XVIII-lea şi începutul celui de-al XlX-lea sunt tendinţa for¬ 
mativă „tipizantă", tendinţa spre „static" şi spre „măsură". 
Sub aceste aspecte, Ifigenia lui Goethe şi femeile simbolice 
din pictura lui Ingres rămîn ilustrări pe deplin convingătoare. 
Fiinţele întruchipate de aceşti clasici se ţin în cadrul „tipicu¬ 
lui" idealizat după norme aşa-zicînd platonice. Staticul, so¬ 
brietatea, măsura sunt alte aspecte ale întruchipărilor „clasice". 
Aceste note sunt chiar distinctive pentru orice „clasicism", 
indiferent din ce epocă, fie ea pericleică, fie ea a Renaşte- 
rii-apogeu, fie ea a stilului Ludovic XVI, feminin în felul său, 
fie ea a stilului empire, masculin în felul său. 

Bate apoi ceasul romantismului. Fenomenele romantice 
sunt de o varietate deconcertantă. E suficient să amintim 

apariţii cum ar fi gîndirea lui Hegel, poezia şi viaţa de aven¬ 
tură ale lui Byron, pictura spectaculos-teatrală şi de culori tari 
a lui Delacroix, teoriile ştiinţifice, ce par un poem, ale lui 
Cuvier, politica revoluţionară şi contrarevoluţionară a tim¬ 
pului. Clasicismul se complăcea în contemplaţie, atras de sta¬ 
tica Ideilor platonice. Prin contrast cu această eterică, cerească 
placiditate, „mişcarea ‘ va deveni o notă dintre cele mai impor¬ 
tante ale întruchipărilor romantice. Aceasta nu numai în artă, 
ci şi în metafizică; nu numai în politică, ci şi în ştiinţă. Dăm 
pilde, nu multe, dar concludente, după domenii. Mai întîi 
cîteva cuvinte despre metafizica romantică. Luînd în consi¬ 
derare concepţia metafizică a lui Hegel, vom observa că „Ideea“ 
încetează de a fi o formă imobilă a cerului platonic, conta- 
minîndu-se parcă de agitaţia şi de elanul proprii epocii. Hegel 
vede „Ideea" ca şi cum aceasta ar ieşi necontenit, din proprie 
iniţiativă, din sfera cristalină a eternităţii şi a logicii pure, pen¬ 
tru a se realiza în Natură. „Ideea", o dată realizată în Natură 
sub formă concretă şi suferind diverse alterări, se întoarce, 
după părerea filozofului, iarăşi la sine, în conştiinţa omului şi 
în creaţiile istorice ale Spiritului. „Ideea“ se va găsi în felul 
acesta în neîntreruptă „mişcare"; ea se transformă de la sine în 
contrariul ei; îmbrăţişîndu-se apoi cu momentul contrar, ea se 
înfăptuieşte, iarăşi şi iarăşi, sintetic, pe planuri tot mai înalte şi 
mai complexe ale existenţei. „Ideea“ înaintează, cu un pas 
niciodată istovit, luînd mereu altă înfăţişare, în tact de trei, ca 
să articuleze ritmic o universală devenire. „Ideea" nu „este": 
ea „devine". însuşi Dumnezeu (conceput de Hegel ca Idee 
însufleţită) „devine" prin „puneri" şi contrapuneri, prin cata¬ 
strofe şi reculegeri. Filozofia aceasta a lui Hegel, aşa „mişcată" 
cum este, serveşte cel mai fericit termen pentru a caracteriza 
prin analogie manifestările atît de variate ale romantismului, 
în toate domeniile creaţiei omeneşti. într-adevăr, pictura lui 
Delacroix, ivită ca o reacţie faţă de rigoarea şi răceala clasi¬ 
cilor, înseamnă şi ea o ieşire din statica Ideilor platonice. Zeiţa 
libertăţii duce poporul pe baricadă 1 se numeşte un celebru 


1 în original: La Liberte guidant lepeuple, datat 1831 ( n.ed .). 

tablou al pictorului; mişcarea patetică din acest tablou redă 
parcă toată setea de acţiune a epocii. Formele pe care Dela- 
croix le imprimă figurilor sunt, nu încape vorbă, tot atît de 
tipic „idealizate" ca şi ale figurilor din pictura clasică, dar ele 
sunt forme în „mişcare", forme agitate, tumultuoase. O ilus¬ 
trare dintre cele mai semnificative a romantismului sub aceste 
aspecte ne-o oferă poezia lui Byron. Ca nimeni altul, Byron 
s-a pătruns de patosul mişcării. Urmăriţi figurile întruchipate 
de imaginaţia poetului, de la aceea a lui Don Juan, aventu¬ 
rierul, pînă la aceea a lui Cain, căutătorul de moarte, Toate 
personajele importante închipuite de poetul englez se adîn- 
cesc în vîrtejuri lăuntrice sau se descarcă în fapte cuceritoare 
de lumi. Byron însuşi, mult hulitul, mult admiratul, viciosul şi 
frondorul, a avut una dintre cele mai agitate vieţi, o viaţă croi¬ 
tă pe tipar într-adevăr „romantic". Goethe l-a eternizat în 
Faust în acel clocotitor personaj născut din dragostea lui 
Faust şi a Elenei, numit Euphorion. Goethe, identificînd în 
aluzii foarte transparente pe Euphorion cu Byron, se gîndea 
probabil mai departe, şi anume la acea tînără generaţie de care 
era înconjurat — a „romanticilor". Euphorion nu este numai 
Byron; Euphorion este romantismul însuşi. 

Un exponent caracteristic al romantismului în domeniul 
ştiinţei este, fără îndoială, Cuvier. Izbitoare sunt îndeosebi 
notele romantice ale uneia dintre teoriile sale; ne referim la 
teoria geologică a catastrofelor şi a creaţiunilor repetate. Ca 
întemeietor al paleontologiei, Cuvier cunoştea flore şi faune 
întregi, astăzi dispărute de pe scoarţa pămîntului. Pentru a 
explica dispariţia acestora în straturi geologice precum şi 
înlocuirea acestor flore şi faune prin altele, Cuvier enunţă teo¬ 
ria că pămîntul ar fi trecut, în curgerea timpurilor, prin cata¬ 
strofe uriaşe ce au distrus toată viaţa, încît Dumnezeu a fost 
nevoit să-şi repete de multe ori actul creaţiunii. Teoria aceas¬ 
ta a „genezei repetate" nu ne mai poate interesa astăzi decît ca 
o interesantă plăsmuire a minţii, ca fel de a gîndi, ca ideaţie 
caracteristică epocii. Teoria este, prin patosul mişcării, un 
moment deosebit de simptomatic în ideaţia romantică. Pentru 
teoria lui Cuvier găsim atîtea „corespondenţe", momente de 

consens, printre ideile şi faptele înregistrate de cronica epocii 
în acea perioadă napoleoniană şi postnapoleoniană de cata¬ 
strofe şi de înjghebări, de revoluţii şi contrarevoluţii. Timpul, 
prin toate ale sale, manifesta o foarte accentuată înclinare spre 
„mişcare". însuşi Dumnezeu era coborît pe baricade în deve¬ 
nirea istoriei. „Ideile" platonice îşi părăseau Olimpul, îngădu¬ 
ind schimbarea, acţiunea, furtuna. Nu e de mirat că un Cuvier 
imagina globul terestru ca trecînd prin catastrofe urmate de 
noi creaţiuni. în viaţa politică a continentului, loviturile de 
stat se succedau sub formă de revoluţii şi de restauraţii la fel 
ca şi „loviturile" şi „creaţiunile" din concepţia geologică a 
marelui om de ştiinţă. 

Nu este, credem, cazul de a descompune aici matricea 
stilistică a romantismului în toţi factorii ei. Foarte activă se 
dovedeşte în acest „cîmp" îndeosebi înclinarea spre „mişcare", 
în matricea stilistică ce stă la baza clasicismului, reperăm cu 
osebire prezenţa înclinării spre „static". Există însă atît în 
cîmpul stilistic al clasicismului cît şi în acela al romantismului 
o seamă de „categorii" comune. Astfel, categoria orizontului 
infinit este prezentă atît la temeiurile clasicismului cît şi la 
acelea ale romantismului. Comună celor două „cîmpuri" mai 
este apoi năzuinţa formativă ce caută să „tipizeze" în chip 
idealizat toate fiinţele pe care imaginaţia artistică le întru¬ 
chipează. Să nu uităm că însăşi gîndirea filozofică din perioada 
romantică mai cultivă „Ideile", înţelese ca tot atîtea „tipuri" 
ale lucrurilor şi fiinţelor din lumea înconjurătoare. în filozofia 
clasică a lui Platon, Ideile erau concepute ca fiind imuabile 
(statice); romanticul Hegel înţelege Ideile ca fiind în „miş¬ 
care". Nu mai puţin însă, Ideile de care se ocupă Hegel sunt, 
ca şi Ideile lui Platon, tot tipuri „ideale" ale lucrurilor şi 
fiinţelor din lumea simţurilor. 

Dacă procedăm acum la o comparaţie între cele două „cîm¬ 
puri", al clasicismului şi al romantismului, vom remarca urmă¬ 
toarele. în cîmpul stilistic al clasicismului distingem cîteva 
adevărate „categorii", cum ar fi acestea: orizontul infinit, tipi¬ 
zarea, staticul. S-ar mai putea descoperi desigur şi prezenţa 
altor categorii în acest cîmp, dar pentru concluzia ce-o 

urmărim e suficient să ne fixăm atenţia asupra celor trei cate¬ 
gorii. în cîmpul stilistic al romantismului, distingem de ase¬ 
menea cîţiva factori de potenţă categorială: orizontul infinit, 
tipizarea, dinamicul. Iarăşi trei. Ne restrîngem la indicarea 
acestora pentru a surprinde mai uşor simetria şi asimetria din¬ 
tre cîmpurile despre care vorbim. Dacă admitem un raport 
„dialectic" între clasicism şi romantism, atunci este cazul să 
precizăm că „dialectica" nu răstoarnă cîmpul stilistic al clasi¬ 
cismului în totalitatea sa; nu printr-o asemenea răsturnare 
„totală" se ajunge la „cîmpul stilistic" al romantismului. Nu. 
Dialectica atinge în chip efectiv una dintre categoriile proprii 
clasicismului; celelalte se păstrează intacte. O răsturnare dia¬ 
lectică de la teză la antiteză se produce numai în legătură cu 
categoria „staticului" (prezentă în clasicism); în „cîmpul" ro¬ 
mantismului apare în locul „staticului" categoria „dinamicu¬ 
lui". Iată un exemplu istoric prin care se arată că, pe planul 
stilurilor, dialectica poate fi „parţială", dar nu „totală". Cu alte 
cuvinte, o matrice stilistică oarecare nu se răstoarnă „dialectic" 
în totalitatea factorilor ce o compun, pentru ca să dea eventu¬ 
al o complet nouă matrice stilistică. în cîmpurile stilistice, dia¬ 
lectica are cel mult o eficienţă „parţială" asupra uneia sau a mai 
multor categorii stilistice, dar nu asupra tuturor. Din această 
situaţie mai rezultă însă şi altceva, şi anume o concluzie ce se 
impune cu privire la previzibilitatea sau imprevizibilitatea 
dialecticii stilistice. în timpul clasicismului, o minte perspicace 
şi cu oareşicare experienţă istorică ar fi putut să „prevadă" că 
în epoca următoare se va produce o răsturnare de aspecte. Dar 
nici o minte, oricît de versată în asemenea chestiuni, n-ar fi 
putut să prevadă că răsturnarea dialectică va avea loc în le¬ 
gătură cu categoria staticului , că adică tocmai această categorie 
va fi înlocuită printr-o alta (prin categoria „ dinamicului “). Din 
exemplul desfăşurat privind cîmpul stilistic al clasicismului şi 
cîmpul stilistic al romantismului, ajungem la încheierea că 
dialectica stilistică nu este o dialectică totală şi previzibilă, ci 
doar o dialectică parţială şi imprevizibilă. 

Să dăm acum un alt exemplu ce ilustrează plastic şi preg¬ 
nant „dialectica parţială şi imprevizibilă". Ne vom referi la 
alte două stiluri din secolul al XlX-lea: la aşa-zisul „natura- 

lism“ şi la aşa-zisul „impresionism". Anul 1857 a fost numit 
anul hotărîtor al naturalismului. In anul acesta, filozoful 
Comte îşi încheia opera „pozitivistă", pictorul Courbet îşi 
desăvîrşea cea mai puternică lucrare de pictură naturalistă 
{Fetele de pe ţărmul Senei)', iar Flaubert publica Madame 
Bovary. Oamenii creaţiei spirituale, dominaţi de cîtva timp de o 
adevărată oroare faţă de metafizică, se îndreptau de zor spre 
„realitatea simţurilor". Un gînditor materialist 1 2 rostea o lo¬ 
zincă ce avea să devină oarecum obştească: „Mulţumeşte-te 
cu lumea dată!" Sporea numărul cărţilor ce vorbeau despre 
limitele cunoaşterii. Teoria ce depăşeşte experienţa era con¬ 
siderată drept simplă „poezie de concepte". Bătea ora criticii. 
Construcţiile metafizice ale gîndirii romantice se prăbuşeau, 
trosnind din toate încheieturile. Ele erau înlocuite prin spi¬ 
ritul de observaţie. Ştiinţele naturii luară un avînt cum nici¬ 
odată nu-1 visaseră. Se experimentează. Se înregistrează. 
Microscopul devine ochiul timpului. Concomitent — feno¬ 
mene de consens în alte domenii. Pictorii ies din ateliere şi se 
duc în mijlocul naturii, în plin aer, ca să vadă. Ei uită com¬ 
poziţia statică a clasicilor, ca şi compoziţia dinamică a roman¬ 
ticilor. Ei taie porţiuni întîmplătoare din natură, fragmente ce 
li se par cele mai obişnuite, cele mai puţin excepţionale. 
Scriitorii se deprind în a descrie moravuri de toate zilele. Se 
descoperă provincia fără de eroi, cu vieţi simple, petrecute în 
tristeţi fără orizonturi. Zola transpune ştiinţele naturale în ro¬ 
man. Omul este privit ca „un produs al aerului şi al solului, ca 
şi planta". într-un timp cînd „sufletul" trecea drept una din 
vocabulele cele mai compromise, Courbet pictează Fetele de 
pe ţărmul Senei, organisme pline de sănătate, trupuri de înte¬ 
ţită fiziologie, existenţe vegetative în care hormonii palpită ca 
sevele în copaci şi care ar refuza „sufletul" chiar dacă l-ar 
primi în dar. 

„Naturalismul" pătrunde şi în ştiinţele despre îndepărtatul 
trecut al pămîntului şi al vieţii, în ştiinţele despre acel trecut 
peste care pînă aici stăpînise o atmosferă a minunii, a unor 


1 în original: Les Demoiselles du bord de la Seine ( n.ed .). 

2 Heinrich Czolbe. 

imaginare acte transcendente. Trecutul dobîndeşte în ochii 
oamenilor o înfăţişare tot atît de firească precum şi prezentul. 
Omului i se atribuie în cadrul naturii o situaţie de simplu 
arabesc pe linia uriaşă a evoluţiei pe pămînt. Intr-o atare per¬ 
spectivă, „omul“ nu poate avea o menire excepţională, nici 
prin aceea că ar cunoaşte stelele deasupra sa, nici prin adîn- 
cimile conştiinţei morale, cum pretindea încă un gînditor 
precum era Kant. Critica istorică încerca aceeaşi lovitură 
antimetafizică, îndreptînd săgeţi mai vîrtos împotriva mitu¬ 
rilor istorice. Legenda biblică nu mai inspiră nici pe pictori, 
nici pe poeţi; unica Biblie era pentru ei Natura. 

Romanticii vedeau în istoria umanităţii trezirea la conşti¬ 
inţa de sine a dumnezeirii. Materialismul istoric, apariţie inte¬ 
grantă a stilului naturalist, vede un alt tîlc în marile mişcări ale 
istoriei: interesul material-economic devine pentru Marx sub¬ 
stratul de bază al fenomenelor istorice. Romanticul Carlyle nu 
vedea în istorie decît eroicul. Marx vede în primul rînd mase¬ 
le. Arta romantică exaltă eroicul pe un fond transcendent, arta 
naturalistă cultivă pe anonimul rupt din masă, pe un fond 
cotidian. 

Coincidenţe interesante şi pline de tîlc. Pe la 1860, ştiinţele 
biologice tăgăduiau conceptele de sens metafizic, cum ar fi, de 
pildă, acela al „puterii vitale". Ştiinţa şi filozofia de stil „natu¬ 
ralist" îşi făceau o ambiţie din a reduce totul, deci şi viaţa, la 
dansul mecanic al atomilor. Gîndirea naturalistă nici nu putea, 
dar nici nu voia să accepte ideea unei puteri „creatoare" de 
viaţă, o putere plăsmuitoare de organisme, o putere care, lu- 
crînd în materie, întrece totuşi materia. Naturalismul, ca stil 
artistic, contestă în acelaşi fel orice principiu creator. Flaubert 
închipuia activitatea artistului strict încercuită de surprizele 
exterioare ale observaţiei. Creierul artistului, substanţa sa ner¬ 
voasă, se reduce tot mai mult la organele senzitive, periferice, 
la „retină" înainte de toate. Imperativul categoric al vremii era: 
artistul n-are dreptul să modifice nici o linie în imaginea plină 
de întîmplătoare umbre şi sinuozităţi a naturii. Artistul e 
chemat să vadă , el n-are dreptul să „creeze". Artistul, în re¬ 
darea realităţii, trebuie să fie complet pasiv, receptiv, un 

aparat de înregistrare. Artistului i-ar reveni deci o menire în 
pasivitate. Desprins dintr-o concepţie mecanicistă, acest gînd 
despre destinul în pasivitate al artistului şi-ar găsi de fapt 
desăvîrşita întrupare în artistul-maşină, în aparatul fotografic. 
Dacă ar fi putut, naturaliştii s-ar fi transformat cu voluptate în 
aparate fotografice. 

Cu mai multă îndreptăţire decît oricînd înainte, omul de 
ştiinţă de stil naturalist şi-ar fi putut însuşi cuvintele lui 
Newton: „hypotheses non fingo“ ] . Ipoteza implică neastîmpăr 
creator. Omul de ştiinţă de stil naturalist va lupta deci îm¬ 
potriva ipotezei. Comte voia o ştiinţă cu un minim de ipoteze. 
Pentru marele pozitivist, ipoteza era de fapt o rămăşiţă din 
obiceiurile de gîndire ale perioadei teologice şi metafizice. 
Pentru el, ştiinţa are o menire striat delimitată: să înregistreze 
fapte şi mai ales să descopere legătura dintre fapte: legile. Şti¬ 
inţa n-ar avea sarcina de a „explica" fenomenele, ci pur şi sim¬ 
plu de a le constata. După părerea fizicianului Kirchhoff, ţinta 
ştiinţei ar fi „descrierea" cît mai simplă a fenomenelor. Kirch¬ 
hoff definea cu aceasta ireproşabil cîmpul de activitate al 
ştiinţei aşa cum îl vedea şi trebuie să-l vadă omul de stil natu¬ 
ralist. Receptiv, cum îl cere noul stil, omul de ştiinţă al epocii 
ce începe pe la 1850 nu mai simte nevoia să „explice" feno¬ 
menele, ci numai să le „descrie". Sfiala de ipoteză rezultă din 
pasivitatea oglinditoare în care se complace omul de stil „natu¬ 
ralist" după ce romanticii trăiseră exclusiv întru şi pentru 
ipoteză. Artistul şi omul de ştiinţă care urmăresc o atitudine 
receptivă în faţa realităţii simţurilor sunt apariţii de consens în 
cadrul aceluiaşi cîmp stilistic. Arta şi ştiinţa merg pe drumuri 
paralele, fără a se influenţam acest paralelism. Asemănările de 
atitudine şi de forme de realizare nu rezultă din înrîuriri; ele 
sunt corespondenţe de „cîmp stilistic". Contemporanii ale căror 
produse spirituale se desprind din acelaşi cîmp stilistic nici 
nu-şi dau seama de aceste corespondenţe. Pentru descoperirea 
corespondenţelor de stil îţi trebuie distanţa istorică, perspec¬ 
tiva trecutului. 


1 în traducere: „eu nu inventez ipoteze" (n.ed.). 

Stilul naturalist făcea din om un receptacul al lumii cu 
dreptul de a se lăsa fecundat, dar fără dreptul de a crea ceva 
dincolo de realitatea simţurilor. în artă, această pasivitate 
oglinditoare îşi avea reversul în oroarea de mit, în sfiala de 
poveste, în detestarea gestului patetic-spectacular şi a oricărei 
transfigurări; în ştiinţă, fobia faţă de ipoteză are simptomul 
cel mai caracteristic al aceleiaşi atitudini. în filozofie, omul 
fugea de transcendenţe şi se concentra tot mai stăruitor 
asupra problemelor, luînd în dezbatere limitele cunoaşterii. 
„Nu putem cunoaşte nimic din ceea ce e dincolo de realitatea 
simţurilor" — era o credinţă obştească a vremii. Pasivismul 
filozofic, teama de construcţii metafizice se cristalizau pedant 
şi anxios într-un fel de agnosticism fatalist: nu vom cunoaşte 
niciodată ultimele taine. Dar, în faţa tainelor acestor oameni 
de stil naturalist, imaginaţia religioasă îşi simte aripile arse: 
tainele lor sunt realităţi banale, fără de nici o aură cerească. 
Pasivismul „naturalist" taie deci zborul închipuirii creatoare 
şi acolo unde aceasta ar fi mai îndreptăţită decît oriunde: în 
faţa necunoscutului. 

Unul dintre marii „naturalişti", foarte conştient de pro¬ 
gramul artistic la alcătuirea căruia colaborase, dădea unui elev 
sfatul: Dacă vrei să descrii un foc în noapte, priveşte acest foc 
pînă cînd observi că nu mai seamănă cu nici un alt foc ce l-ai 
văzut. Impresia aceasta singulară devine momentul rodnic în 
meşteşugul scriitorului naturalist. Sfatul maestrului preci¬ 
zează cu un exemplu pitoresc însuşi principiul interior 
datorită căruia există arta naturalistă. Artistul de stil natura¬ 
list, ieşit din atelier în aerul proaspăt, caută impresia singu¬ 
lară; el scapă de clişeu, împrospătîndu-se mereu la izvorul ce 
nu-şi repetă nici o undă — al fenomenalităţii. Dacă artistul 
clasic şi cel mai adesea şi artistul romantic aveau obiceiul să 
retuşeze singularul, ridicîndu-1 pe un plan de idealitate şi 
revărsîndu-1 în matca „tipicului" rotunjit, artistul de stil natu¬ 
ralist coboară iarăşi panta ce o suiseră înaintaşii săi, fii ai altor 
stiluri. Fenomenele de aspecte accidentale, unice, colţuroase, 
cu lipsuri şi exagerări, fac împărăţia vastă în care se simte 
acasă artistul dg stil naturalist. Clasicii şi, în majoritatea lor, 
romanticii înclină spre forma tipică a lucrurilor şi fiinţelor 

(clasicii spre tipul static , romanticii spre tipul dinamic): artiştii 
de stil naturalist se apleacă spre forme individuale, unice în 
felul lor. Să examinăm într-o atare perspectivă un tablou de 
tinereţe al lui Courbet: Inmormîntarea la Ornans (1850) 1 . 
Privită din punctul de vedere al picturii clasice-romantice, 
compoziţia în acest tablou în care se înghesuie foarte multe 
figuri este inexistentă. Mulţimea de interesaţi sau de simpli 
curioşi ce întovărăşeşte înmormîntarea e surprinsă întîmplă- 
tor într-o situaţie dată. Ansamblul are un aspect cu totul inci¬ 
dental. Pictorul nu s-a căznit deloc să aşeze personajele în 
grupuri, ca să alcătuiască o configuraţie cu mase geometrice 
distribuite în spaţiu. Aproape fiecare din personajele care 
asistă la această prea obişnuită înmormîntare stă întîmplător 
acolo unde stă, şi fiecare gîndeşte la altceva: unul se uită plic¬ 
tisit la preotul care nu mai termină litania, altul întreabă 
lucruri de toate zilele pe cel de alăturea. Lîngă groapă vedem 
şi un cîine care adulmecă vînat depărtat. Toată mediocra şi 
banala psihologie a unui orăşel de provincie o citeşti în ochii 
acestei mulţimi pentru care moartea a devenit un „ce“ coti¬ 
dian, o realitate fără nici un semn de întrebare în urma ei. Cu 
cîteva decenii mai înainte, Cain al lui Byron ucidea pe fratele 
său Abel, fiind mînat de grozava, chinuitoarea tentaţie 
metafizică de a şti ce este moartea. Courbet răspunde ţără¬ 
neşte: Iată ce este moartea: o groapă cu apă în fund în care 
îneci un sicriu. Acesta e Styxul subteran al cimitirului de pro¬ 
vincie. 

Oroarea de metafizică, alipirea la lumea dată, a simţurilor, 
aplecarea spre „individual" (ca mănunchi de note accidentale) 
sunt cîteva aspecte ce fac din „naturalism" un stil; toate aces¬ 
te aspecte se regăsesc însă şi în configuraţia unui alt stil ce a 
urmat naturalismului: ne referim la aşa-numitul „impresio¬ 
nism", curent ale cărui începuturi apar pe la 1870. Impresio¬ 
nismul se naşte de fapt din naturalism. Impresionismul va 
avea o seamă de note comune cu naturalismul, dar şi unele cu 
aspecte particulare ce-1 disting. Căci impresionismul repre- 


1 în original: L’Enterrement a Ornans ( n.ed .). 



Stiluri şi dialectică 


421 


zintă faţă de naturalism şi o reacţie „dialectică". Să dibuim 
prin stufărişul apariţiilor; poate că vom găsi momentele da¬ 
torită cărora naturalismul şi impresionismul se aleg ca stiluri 
distincte. 

Pictura lui Manet trece prin ambele stiluri. Manet a fost 
unul dintre iniţiatorii naturalismului, dar el devine încă o dată 
revoluţionar, şi anume revoluţionar faţă de sine însuşi. Pictura 
lui avea, în prima perioadă, drept obiectiv „natura", în a doua 
— „impresia". Situaţia cere lămuriri. Natura, aşa cum o 
vedem, este urzită din lumină, aer, pămînt, apă şi foc; natura 
reprezintă un ansamblu de fenomene şi procese ce ni se înfă¬ 
ţişează sub varii feţe, unele mai constante, altele maischimbă- 
cioase. Artistul de stil naturalist urmărea natura de linie mai 
constantă ; impresionistul preferă să redea natura în elemen¬ 
tele ei inconstante. Artistul de stil naturalist îşi alcătuieşte 
obiectul din impresii care durează; impresionistul fixează pe 
pînză impresia cea mai fugară, cea mai incertă şi cea mai fragilă. 
Elemente absolut invariabile natura nu prezintă simţurilor 
noastre niciodată. Toate elementele naturii sunt de fapt mai 
mult sau mai puţin variabile. Dar artistul de stil naturalist 
căuta să redea natura sub aspectele ei de maximă constanţă, 
cîtă vreme impresionistul aspiră să fixeze natura sub aspectele 
ei de maximă inconstanţă. 1 Artistul de stil naturalist circum¬ 
scrie într-un fel concepte legate de media unor impresii; im¬ 
presionistul reţine impresia pură, singulară, nealterată de nici 
un concept. Artistul de stil naturalist crede încă în lucruri de 
o relativă substanţialitate; impresionistul este un adept al 
„momentului" fugace, el crede numai în mănunchiuri întîm- 
plătoare de impresii ce se schimbă de la o secundă la alta. 
Această deosebire dintre stilul naturalist şi cel impresionist ni 
se pare esenţială. Observaţia aceasta, făcută deocamdată în 
marginea picturii, ar putea să fie generalizată şi asupra altor 
domenii de activitate umană ce poartă pecetea celor două stiluri. 

Materialismul filozofic (de stil naturalist) reducea feno¬ 
menele naturii la un numitor comun: la „materie" şi „forţă". 


1 Max Deri, Die Malerei im XIX. Jahrhundert , Berlin, 1920. 

Materialismul filozofic credea deci în anumite realităţi sub¬ 
stanţiale care, luînd mereu altă înfăţişare, ar subzista nealte¬ 
rate în fiinţa lor. Filozofia de stil naturalist se învîrtea prin 
preajma „constantelor" naturii. Ştiinţa de stil naturalist, în 
pofida sfielii ce o manifesta faţă de ipoteze, susţinea cu tărie 
existenţa „atomilor". Aceeaşi ştiinţă urmărea pe toate căile să 
formuleze „legi" obiective. Preocupările filozofice şi ştiinţi¬ 
fice ale oamenilor de stil naturalist se menţineau în limitele 
simţurilor; totuşi, aceşti filozofi şi oameni de ştiinţă îşi con¬ 
struiau în cele din urmă o medie teoretică şi încercau să fixeze 
natura în constantele ei. 

Literatura naturalistă face o psihologie de „constante". Un 
Flaubert, un Zola construiesc caracterele pe portative sus¬ 
ţinute, de lungă durată: ei analizează patimi, sentimente, 
porniri şi feluri de a gîndi care, cu toate schimbările de zi şi de 
noapte, de luni şi de ani, persistă în om şi fac, prin alchimia 
lor, din fiecare fiinţă un întreg organic de o vădită con¬ 
secvenţă lăuntrică. Cîteva decenii mai tîrziu, un „impresio¬ 
nist" ca Huysmans nu mai urmăreşte în viaţa personajelor 
sale aceste linii de lungă durată, ci stările sufleteşti cele mai 
efemere, mai subtile, de-abia perceptibile. Psihologia impre¬ 
sionistă e o psihologie a schimbărilor aproape ireversibile ce 
au loc în om în durate infinitezimale. Asemănînd aceste psi¬ 
hologii „literare" de structură atît de diferită cu psihologiile 
„ştiinţifice" de stil naturalist şi de stil impresionist, se con¬ 
firmă încă o dată teza cu privire la „consensul" de stil al apa¬ 
riţiilor spirituale. Psihologia „ştiinţifică" era pe la 1860 încă în 
căutarea constantelor sufleteşti, fie în formă atomistă, precum 
ne-o dovedeşte asociaţionismul psihologic, fie în forma, nu 
mai puţin rigidă, a „imaginilor" herbartiene, care, ca să dea o 
viaţă sufletească, s-ar combina după formule matematice. La 
1889, adică exact în timpul celei mai frumoase înfloriri a 
impresionismului, apar Datele imediate ale conştiinţei ’, întîia 
operă filozofică a lui Henri Bergson. Principiul acestei psi¬ 
hologii este „inconstanţa". Conştiinţa e înfăţişată ca fiind în 


In original: Essai sur Ies donnees immediates de la conscience ( n.ed .). 

necurmată schimbare calitativă , în creaţie, în curgere; pentru 
psihologia aceasta, un sentiment prelungit nu mai rămîne 
acelaşi, şi nici o stare de conştiinţă nu se repetă aidoma. 

Pe la 1880-1890, ştiinţa fizicii reuşise în mare parte să sta¬ 
bilească un oareşicare echilibru între „experienţă" şi exi¬ 
genţele „explicative" ale inteligenţei umane. Echilibrul acesta, 
ce în curînd avea să se dovedească foarte precar, se întemeia 
pe încrederea oamenilor de ştiinţă într-o seamă de idei prin¬ 
cipiale şi pe unele teorii acceptate în spiritul unui tacit con¬ 
formism, fără de un prealabil control gnoseologic mai 
riguros. Crezul ştiinţific colectiv se sprijinea pe anumite 
puncte „tabu" de care nimenea nu se putea atinge fără de a-şi 
atrage automat dispreţul tuturor autorităţilor de catedră. 
Printre punctele fixe figurau, evident, următoarele: existenţa 
spaţiului şi a timpului absolut, existenţa materiei şi a energiei, 
existenţa „legilor", existenţa atomilor ca ultimă ireductibilă 
realitate. Apare atunci opera ştiinţifică şi filozofică a lui Ernst 
Mach. Ca teoretician al cunoaşterii, Mach îşi ia sarcina de a 
pipăi încheieturile de minoră rezistenţă ale ştiinţei. Mach va 
arăta că ştiinţa comite în multe privinţe aceleaşi erori, deri- 
vînd dintr-un grosolan antropomorfism sau din ipostazierea 
conceptelor de care se făcuse vinovată mai înainte „metafizica", 
îndeosebi ipostazierea conceptelor ar fi marea eroare a ştiinţei 
moderne. Mach învinovăţeşte ştiinţa de a-şi fi alcătuit o 
întreagă „mitologie" a materiei şi a forţelor. Cert, teoria ato¬ 
milor a făcut, susţine Mach, posibilă previziunea atîtor feno¬ 
mene. Conceptele, ipotezele, teoriile fac neîndoios servicii 
omului; de unde nu urmează că trebuie să le conferim o adec- 
vaţie în raport cu o realitate oareşicare dincolo de lumea 
simţurilor. După părerea lui Mach, ştiinţa a născocit o în¬ 
treagă mitologie alături de realitatea „senzaţiilor", alături de 
această singură „realitate". Realitatea nu este alcătuită din 
„atomi", ci reprezintă o sumă de senzaţii: culori, sunete, miro¬ 
suri, presiuni, spaţii, timpuri... Nu există nici „lucruri": există 
numai complexe de senzaţii, unele mai statornice, altele mai 
puţin. Ideea „atomilor" e o plăsmuire a minţii; ea îndeplineşte 
în gospodăria inteligenţei funcţia de a exprima „economic", 



424 


Fiinţa istorică 


adică cu minimă cheltuială de energie, un număr imens de 
fapte. Dar ideea aceasta, la fel cu toate ideile, nu are o 
adevărată funcţie gnoseologică, ci numai o funcţie de orien¬ 
tare în lumea pur empirică. După Mach, senzaţia este reali¬ 
tatea însăşi. Teoriile, ipotezele, ideile sunt o simplă mitologie 
de o utilitate practică uneori, cel mai adesea o zadarnică risipă 
de energie. Nu vom dezbate aici fondul chestiunii. Pentru noi 
(de astă dată) părerile lui Mach nu reprezintă o filozofie de 
discutat, ci o apariţie „istorică" pe care o integrăm într-un 
anume „cîmp stilistic". Pe Mach îl vedem ca pe un exponent 
al „impresionismului". într-adevăr, dacă trecem în revistă arta 
timpului în care Mach şi-a alcătuit gnoseologia „senzaţiei", 
ajungem repede la încheierea că această filozofie pare a se 
desprinde din meditaţii în faţa unor tablouri de pictură „im¬ 
presionistă". Să privim tablouri de Manet, de Monet, de 
Renoir sau de-ale altor impresionişti: o grădină, o tufă de li¬ 
liac, un nud. în aceste tablouri, „realitatea" simţurilor îşi 
leapădă materialitatea, lucrurile îşi pierd consistenţa, totul se 
dizolvă într-un joc de lumini, totul devine senzaţie vaporoasă. 
Linia se topeşte în umbră. Umbra se preface în reflex de 
culoare. O culoare îndură efectul complexului de culori din 
jurul ei, dobîndind caracter de inefabilă „nuanţă". Lucrurile, 
de contururi iluzorii, par simple îngroşări de atmosferă. S-ar 
crede, fără de nici o rezervă, că Mach a trăit într-o lume cum 
este aceea a impresioniştilor. Şi pentru el totul devine pură 
senzaţie. Materia dispare. Lucrurile de asemenea. Asemănarea 
aceasta, învederată, dintre filozofia empirismului pur şi arta 
impresionismului,este una dintre „corespondenţele" cele mai 
semnificative ale veacului trecut. Apariţiile sunt contempo¬ 
rane, dar e sigur că omul de catedră Mach n-a ştiut nimic 
despre arta impresionistă— absolut nimic. De altfel, nici nu ni 
l-am putea imagina pe Mach umblînd prin expoziţii de pic¬ 
tură spre a-şi alcătui teoriile filozofice ca un comentariu în 
marginea tablourilor lui Monet sau ale elevilor germani ai 
acestuia. Şi totuşi, filozofia lui Mach pare un comentariu în 
marginea experienţei „impresioniste". Mach se străduia să 
cuprindă realitatea cît mai fără de ipoteze cu putinţă, la 

nivelul „senzaţiei". Prins în acest joc al „elementelor" (al sen¬ 
zaţiilor pure), Mach a făcut în veacul trecut cel mai hotărîtor 
pas spre „relativismul" de mai tîrziu (chiar şi concepţiile de 
„spaţiu absolut" şi de „timp absolut" îi sunt suspecte); dar o 
artă a relativismului este şi impresionismul. Manet voia să 
fixeze pe pînzele sale momentele cele mai „relative" şi mai 
„fugare" ale naturii: o grădină topită în lumina solară, aşa 
cum această lumină este o singură dată, la orele 10, în ziua de 
25 iunie. Manet ştia că reflexele şi nuanţele se schimbă de la o 
secundă la alta. Mach şi-a dat seama, ca şi Manet, că natura are 
numai aspecte relative şi accidentale. Acesta este motivul pen¬ 
tru care Mach îngăduie ştiinţei alcătuirea de ipoteze doar ca 
un mijloc subiectiv , de orientare ; acesta este motivul pentru 
care Mach neagă din capul locului valoarea gnoseologică a 
ipotezei pe linia unei adecvaţii în raport cu vreo realitate oare¬ 
care, dincolo de lumea senzaţiilor. Manet nu admitea în artă 
„compoziţia" după înalte şi abstracte nevoi geometrice. „Rea¬ 
litatea" era, după Manet, plămădită din aburii schimbăcioşi ai 
senzaţiilor în veşnică curgere. Astfel, analogia de „stil" dintre 
filozofia lui Mach şi criteriile intrinseci ale impresionismului 
ni se pare irecuzabilă. 

Henri Bergson e psihologul ultradiferenţial al impresionis¬ 
mului, cum Ernst Mach a fost fizicianul. Se ştie că impresio¬ 
nismul cerea adepţilor cît priveşte pictura să nu mai lucreze în 
„culori", ci numai în „nuanţe“ de culori. Se manifestă în aceas¬ 
tă pasiune pentru nuanţă un stil care a stăpînit Apusul euro¬ 
pean între 1870 şi 1900. Să recitim o dată studiul lui Bergson 
Datele imediate ale conştiinţei; să-l recitim cu grija de a sur¬ 
prinde lumina ce o poate arunca asupra-i dialectica stilurilor. 
Se va vedea numaidecît rolul imens ce-1 joacă „nuanţa" în 
gîndirea marelui intuiţionist. în filozofia lui Bergson, cuvintele 
îşi pierd rigiditatea, devenind mlădioase ca viaţa pe care ele vor 
s-o oglindească. Bergson „nuanţează" datele problemelor mai 
mult de cît oricare alt gînditor; în privinţa aceasta, chiar înain¬ 
taşii săi cei mai iluştri, ca Schelling sau Schopenhauer, sunt, în 
asemănare cu el, nişte cîrpaci grosolani. Spre ilustrare, amintim 
fineţea diferenţierilor ce le operează Bergson între „durata 

pură“ şi simbolul „spaţializat" al acesteia: timpul. Durata ade¬ 
vărată accesibilă numai intuiţiei este, după Bergson, de natură 
calitativă, nu cantitativă, cum se crede. „Durata adevărată, aşa 
cum o percepe conştiinţa în chip nemijlocit, ar trebui înşirată 
între mărimile de intensităţi, dacă în genere intensităţile se pot 
numi mărimi; în realitate, ea nu e o cantitate, şi de îndată ce 
încerci să o măsori, îi substitui inconştient spaţiul." Cu ce 
tranşantă fineţe urmăreşte apoi Bergson toate falsele concluzii 
la care a dus confuzia dintre „durată" şi „timpul spaţializat", 
dintre „calitate" şi „cantitate"! Psihologia lui Bergson este o 
psihologie a nuanţelor sufleteşti. Psihologia dinainte de Berg¬ 
son cunoştea conştiinţa sumar, în cele şapte culori principale 
pe care ochiul nedeprins le întrezăreşte în curcubeu. A trebuit 
să vină Bergson ca să se arate că o stare de conştiinţă nu palpită 
în sine, separată de celelalte, şi nici nu e legată de altele în chip 
mecanic, ci este organic întreţesută cu toată conştiinţa: o stare 
de conştiinţă cuprinde pe toate celelalte, e nuanţată în fiece 
moment de întreaga conştiinţă. Aşa cum într-un tablou de 
Monet un grup de culori suferă reflexul înmiit al aerului din 
preajmă. Creşterea de intensitate a unei senzaţii înseamnă, 
după Bergson, schimbarea calitativă a acesteia. Concomitent 
cu această descoperire „impresionistă", se făcea cu neputinţă 
toată psihologia experimentală a naturaliştilor, care calculau cu 
stările psihice ca şi cum acestea ar fi realităţi izolate şi măsura¬ 
bile. Stările de conştiinţă se pătrund reciproc, creînd în fiece 
moment un nou joc de nuanţe. Graiul omenesc nu prea este 
făcut să cuprindă acest proces continuu, melodic organizat şi 
împletit din indefinibile nuanţe, al conştiinţei. Graiul omenesc 
e făcut pentru a exprima concepte, iar conceptele sunt con¬ 
fecţionate pe tiparul solidelor cu forme fixe. Procesul con¬ 
ştiinţei urmează să fie surprins, în intima sa fiinţă, cu ajutorul 
unei intuiţii care, în prealabil, se dezbară de toate procedeele 
matematice ale inteligenţei, înzestrată cu categorii formate 
pentru realităţi spaţiale. Psihologia lui Bergson e o psihologie a 
reflexelor pe care un sentiment le primeşte de la celelalte; o psi¬ 
hologie a stărilor aproape imperceptibile; a stărilor de con¬ 
ştiinţă ce nu se pot cuprinde în cuvinte. Cititorii îşi amintesc 

desigur cele cîteva versuri în care Paul Verlaine îşi preciza arta 
poetică: 

De la musique avant toute chose, 

Etpour cela prefere l’Impair 
Plus vague et plus soluble dans l’air, 

Sans rien en lui qui pese et qui pose. 

II faut aussi que tu n’ailles point 
Choisir tes mots sans quelque meprise: 

Rien de plus cher que la chanson grisc 
Ou l’Indecis au Precis se joint. 


Car nous voulons la Nuance encor, 

Pas la Couleur, rien que la nuance!' 

„Simbolismul" nu a fost decît o variantă poetică a impre¬ 
sionismului. Poezia lui Verlaine era o artă a nuanţei, a inde¬ 
cisului amestecat cu precisul, cum arta pictorului Monet era o 
artă de „valori", iar nu de „culori". Linii ce se topesc în aer, 
culori ce absorb reflexele din preajmă, stări sufleteşti fără con¬ 
tur, senzaţii ce se produc la un punct de interferenţă al tutu¬ 
ror simţurilor, porniri vagi, adieri, umbre şi penumbre — 
alcătuiesc materialul spumos şi inconstant al artei impresio¬ 
niste. Cuvîntul nu mai „înseamnă", ci „sugerează". Totul de¬ 
vine muzică. Nu cere Verlaine muzică mai înainte de toate? 
Nu aseamănă Bergson felul de a se organiza al conştiinţei cu o 
melodie ? Sculpturii lui Rodin, văzduh precipitat, zăpadă pe 
cale de a se topi, nu i s-a adus învinuirea că ar fi muzică, nu 
sculptură? Un celebru personaj al romancierului Huysmans 
îşi iroseşte viaţa şi sufletul într-o morbidă dragoste de „nu¬ 
anţe" : ciudatul om mănîncă numai cu cuţite al căror argint se 
întrezăreşte prin poleiul vechi de aur şters, el bea numai ceai 
care a dobîndit o aromă specială prin faptul că a fost adus luni 
întregi pe cămile din depărtatul Orient. Se susţine în general 
că drama ar fi un gen literar care nu prea suportă un lirism 
exagerat. Dar drama, genul ce pare cel mai puţin compatibil 
cu lirismul, nu oferă oare şi ea exemple de realizări în stil 


Fragment dmArtpoetique, poem scris în 1882 ( n.ed.). 

impresionist? Teatrul lui Maeterlinck, ce este el dacă nu 
„impresionism" ? Din dramele lui Maeterlinck atitudinea pa¬ 
tetică, gestul eroic, fraza retorică dispar; şi orice sănătate bru¬ 
tală de asemenea. Urmînd linia timpului spre vag, drama se 
interiorizează; tragicul, ţesîndu-se din umbre şi penumbre, 
devine aproape inefabil. Maeterlinck se mişcă prin regiunile 
de limită ale conştiinţei cu aceeaşi pasiune cu care filozoful 
Bergson încearcă să prindă în cuvinte conştiinţa în curgere 
fără contururi şi cu aceeaşi pasiune cu care muzicianul 
Debussy, contemporanul lor, transformă în sugestie indecisul 
nuanţat al sufletului omenesc. 

Arta impresionistă încerca să fixeze impresii momentane, 
se hrănea din nuanţe şi se străduia să redea fineţea efemeră a 
senzaţiei unice. Cert, un suflet care-şi întinde necurmat ante¬ 
nele spre lumea în veşnică schimbare a impresiilor, trăind în 
ele şi prin ele, sfîrşeşte prin a-şi pierde suportul de substan¬ 
ţialitate. Un asemenea suflet devine tot mai mult o multi¬ 
plicitate de euri momentane. Sufletul intră în dezagregare, 
confundîndu-se fără rezistenţă cu clipele în care el se desfă¬ 
şoară. O anume continuitate sufletească nu i se poate tăgădui 
impresionismului, dar continuitatea aceasta nu e de conduită, 
nu e linie de caracter ci o continuitate pur psihologică, de 
curgere, cum este aceea a rîului ce se limpezeşte şi se tulbură 
după cum e cerul sub care şi-a săpat albia şi după cum e pă- 
mîntul în vinele căruia îşi poartă nestatornicia apelor. 
Impresionistul nu are diagonale sufleteşti, stîlpi şi arcuri de 
boltă pentru arhitectonica fiinţei; el se ţese din miile de stări 
pe care realitatea le stîrneşte fără logică în interiorul crisalidei 
sale. Impresionistul este incapabil să împrumute lumii 
exterioare acea geometrie de mare linie ce dă inteligenţei sigu¬ 
ranţa, pasului — orientarea şi privirii — hotărîrea. Impresio¬ 
nismul se lasă sugestionat de o culoare cu cît e mai vagă, de un 
lucru cu cît e mai fără de contur, de propriul gînd cu cît e mai 
estompat. Una din cele mai desăvîrşite flori ale unui atare 
cîmp stilistic rămîne neapărat muzica lui Debussy. 

Muzica lui Debussy e străină de orice logică ce ar putea 
s-o rotunjească într-un tot cu încheieturi organice. Ea se 
desfăşoară în „construcţii vizibil aeriene şi fragile cărora le 



Stiluri şi dialectică 


429 


lipseşte osatura" (Lalo). Materia ponderabilă, cu articulaţii şi 
delimitări, dispare şi ea, cum filozoficeşte a dispărut din ana¬ 
lizele fizicale ale lui Ernst Mach, contemporanul lui Debussy. 
Conturul tonurilor se şterge, cum în psihologia lui Bergson, 
adversarul atomismului psihic, se şterg contururile stărilor de 
conştiinţă. Debussy se ridică împotriva monumentalului prea 
construit, prea retoric şi prea spectaculos al muzicii wagne¬ 
riene. Muzica lui Wagner era de fapt o construcţie alături de 
realitate, o construcţie ce se putea asemăna cu sistemele 
metafizicienilor germani. Muzica lui Debussy, ocolind meta¬ 
fizica constructivă, dă expresie stărilor sufleteşti celor mai 
puţin consistente, celor mai fragile şi mai apropiate de in¬ 
conştient. îşi are desigur şi impresionismul metafizica sa, dar 
aceasta nu e de idei, ci de presimţiri. Metafizicii de stil impre¬ 
sionist îi lipseşte palpabilul ce intră în formule. Pentru a 
înţelege „elanul vital" al lui Bergson, trebuie să ieşi din zalele 
cuvintelor şi din rigiditatea conceptelor. Pentru Bergson nu 
există „lucruri", ci numai „deveniri", continuitate vagă. Prin 
absenţa substanţei palpabile şi a formelor rigide, muzica lui 
Debussy pare o ilustrare a acestei metafizici, sau, dacă vreţi, 
metafizica lui Bergson pare un comentariu în marginea artei 
lui Debussy. Muzicianul avea legături conştiente şi afinităţi 
lucide cu literatura timpului său, dovadă textele în care şi-a 
ţesut din penumbre şi murmur muzica: poezii de Verlaine, de 
Mallarme, teatrul lui Maeterlinck. Muzica lui Debussy va 
reda prin urmare, înainte de orice, inconsistenţa, inconstanţa, 
nuanţele stărilor sufleteşti. Debussy va lupta împotriva sin- 
texei muzicale cu care ne-au obişnuit veacurile. El va sugera 
atmosferă şi va exprima taine de-abia presimţite. Muzicianul 
urmează cu toate acestea indicaţiile psihologiei impresioniste; 
stările simultane ale sufletului se pătrund reciproc, împru- 
mutîndu-şi reflexele, ceea ce face ca întregul acestor stări să 
plutească într-un vag indefinibil. Muzica lui Debussy e de 
fapt desubstanţializată; ea se pulverizează, organizîndu-se din 
nou, liber, pe un plan al ineditului şi de ezitare, pe un plan de 
incertitudine, de spontaneitate măruntă, ce îngăduie numai 
notaţii efemere; ea are o creştere imprecisă şi scapă oricărei 
logici ce ar încerca s-o articuleze. 

Să încercăm a desprinde cele două cîmpuri stilistice, al natu¬ 
ralismului şi al impresionismului, din însuşi viul desfăşurării 
lor istorice. Nu e nevoie ca operaţia să devină exhaustivă. 
Vom pune în lumină cele două cîmpuri numai în măsura în 
care succesiunea lor în timp relevă o mişcare „dialectică", 
întrezărim în cele două „cîmpuri", desigur, o seamă de factori 
categoriali comuni. Atît naturalismul cît şi impresionismul 
implică bunăoară un orizont spaţial infinit. Atît naturalismul 
cît şi impresionismul implică apoi năzuinţa formativă ce 
înclină spre individualizare. Ambele curente sunt susţinute 
de o orientare spre lumea dată; în ambele se remarcă o negare 
a lumii „transcendente". Totuşi, între naturalism şi impresio¬ 
nism intervine şi o răsturnare „dialectică". Care sunt tendinţele 
naturalismului ce par atinse de mişcare „dialectică" ? Natura¬ 
lismul voia să surprindă „natura" în aspectele ei de maximă 
constanţă ; impresionismul vrea să fixeze „natura“ sub aspec¬ 
tele ei de maximă inconstanţă. Pe la 1870, naturalismul era în 
apogeu; în acel moment s-ar fi putut bănui că după un timp 
oareşicare se va produce o schimbare în orientarea spirituală a 
epocii. S-ar fi putut prezice că o „răsturnare" va avea loc. Dar 
nimenea n-ar fi putut să prevadă termenii răsturnării de a 
doua zi. Luînd astăzi, atîtea decenii mai apoi, în considerare 
„cîmpurile stilistice" ce stau la baza naturalismului şi a impre¬ 
sionismului, ne dăm perfect de bine seama că un proces 
dialectic a avut realmente loc între ele. în cîmpul stilistic al 
naturalismului a existat factorul ce îndruma pe creatorii de 
cultură să redea natura sub feţele ei de maximă constanţă. 
Acesta este factorul ce avea să fie atins de o răsturnare dialec¬ 
tică. într-adevăr, în succesiunea stilurilor în discuţie, factorul 
ce îndruma spre natura de maximă constanţă este înlocuit 
prin tendinţa de a reda natura sub aspectele ei de maximă 
inconstanţă. Iată că şi de astă dată intervine o răsturnare 
„dialectică", dar nu „totală" şi „previzibilă", căci nu e vorba 
despre răsturnarea unui întreg cîmp stilistic spre a fi înlocuit 
cu un alt cîmp stilistic; e vorba pur şi simplu despre o răs¬ 
turnare dialectică „parţială" şi „imprevizibilă" a unei „cate- 

gorii“ din componenţa unui cîmp stilistic şi despre înlocuirea 
ei prin altă categorie de sens diametral opus; „constanţa" face 
loc „inconstanţei". Totuşi, printr-o asemenea remaniere par¬ 
ţială a unui cîmp stilistic se ajunge de fapt la instaurarea unui 
alt cîmp stilistic. De la „naturalism" se trece la „impresionism". 


DURATA FACTORILOR STILISTICI 


Cele mai eficiente puteri istorice sunt, după părerea noas¬ 
tră, determinantele stilistice proprii unei colectivităţi sociale 
sau unui individ. Trebuie să adăugăm numaidecît că atare 
determinante lucrează totdeauna „în mănunchi"; ele trebuie 
să formeze o bază destul de largă şi de complexă ca să ajungă 
la o eficienţă istorică. Factorii stilistici îi putem numi „deter¬ 
minante" cînd vorbim despre o „matrice"; i-am putea numi 
„vectori" cînd vorbim despre „cîmp stilistic". Determinan¬ 
tele sau vectorii constituie în pluralitatea lor substratul ce 
face posibilă crearea unor „lumi spirituale". Determinatele 
sau vectorii se completează reciproc ca să dea împreună o 
bază „cosmogenetică", bază de care nu se poate lipsi nici o 
plăsmuire spirituală şi nici un fenomen istoric. 

Un fenomen ce nu poartă într-un fel sau altul pecetea 
unei matrice stilistice sau a unui cîmp stilistic poate fi un 
fenomen natural, un fenomen biologic, un fenomen psiho¬ 
logic, dar nu un fenomen „istoric". Un fenomen ce nu se 
împărtăşeşte din structura unui stil, sau care nu poartă am¬ 
prentele unui stil, nu este obiect demn de istoriografie. De 
remarcat că istoriografii simt de obicei în chip instinctiv acest 
lucru chiar în momentul cînd îşi aleg un subiect de studiat. 
Din păcate, teoreticienii istoriei şi ai istoriografiei nu au fost 
însă în stare să se ridice pînă la conştiinţa filozofică deplină a 
actului istoriografie şi a obiectului istoric. Un fenomen, o 
faptă, o operă ce nu poartă pecetea complexă a unui stil pot să 
fie orice, ele sunt lipsite însă de condiţia esenţială a isto- 

ricităţii. Statul pe care l-a alcătuit şi l-a condus Ludovic al 
XlV-lea, structura acestui stat ierarhic centralizat, actele de 
însemnătate istorică ale Regelui Soare seamănă din punct de 
vedere stilistic cu perucile pe care le purtau curtenii, dar şi cu 
palatul şi cu copacii frizaţi din grădinile de la Versailles. Un 
fapt îşi dobîndeşte caratele istorice prin participare la un stil, 
altfel el rămîne un fapt divers, neutru, istoriceşte indiferent. 

Determinantele unei matrice stilistice sau vectorii unui 
cîmp stilistic nu sunt factori de egală putere şi durată. Obser¬ 
vaţiile istorice ne constrîng să atribuim factorilor stilistici o 
eficienţă de mai lungă sau mai scurtă durată. Factorii stilistici, 
luaţi izolat, preexistă cel mai adesea produselor lor; ei pot să 
şi supravieţuiască acestora. Astfel, unii factori se bucură de o 
durată de mii de ani, alţii de o durată de sute de ani, alţii de o 
durată de decenii. Unii factori sunt cu totul efemeri. Avem 
latitudinea de a reprezenta grafic această concepţie despre fac¬ 
torii stilistici (determinante, vectori) în chipul următor. Un 
cîmp stilistic îl putem reprezenta printr-un „cerc“. Din cerc 
ies linii de diverse lungimi; liniile reprezintă factorii stilistici, 
lungimea liniilor indică durata istorică a factorilor stilistici: 



Eficienţa factorilor stilistici care alcătuiesc un cîmp poate 
să înceteze fie într-un moment istoric, fie în altul. Cînd un 
factor încetează, el poate fi înlocuit cu altul de acelaşi gen. în 
figura de mai sus factorul „a“ este la un moment dat înlocuit 
prin factorul „b“. 

Renaşterea italiană, culminînd cu artişti ca Leonardo sau 
Rafael, se caracterizează prin aceea că include în cîmpul ei 
stilistic vectori precum categoria spaţiului infinit , categoria 
formativă a tipizării , categoria staticului etc. Acest cîmp sti¬ 
listic are o eficienţă de peste două secole; la început, acest 
cîmp se alege din situaţii încă haotice, sau mai bine zis din 
situaţii caracterizate prin prezenţa altor vectori (la Giotto 

bunăoară se remarcă tendinţa atenuată spre abstractul hiera¬ 
tic de obîrşie bizantină). In frescele lui Giotto surprindem 
însă o mijire, foarte firavă încă, a acelui cîmp stilistic care, 
prinzînd consistenţă şi vigoare în opera unor creatori de artă 
ca Fra Angelico, Masaccio, Pisanello, Fra Filippo Lippi, 
Gozzoli, Piero della Francesca, Mantegna, Signorelli, Ver- 
rocchio, Ghirlandaio, Botticelli, Piero di Cosimo, Perugino, 
Francesco Francia, îşi ajunge apogeul în creaţiile lui Leo- 
nardo, Rafael, Correggio, Veronese, Giorgione, Tiziano. 

Către sfîrşitul Renaşterii, apare în Italia, chiar în opera 
unor personalităţi aparţinînd încă Renaşterii, o tendinţă de 
accentuare a dinamicului şi o tendinţă de încărcare a decora¬ 
tivului. Cu aceasta se anunţă barocul (Michelangelo). Cert, în 
Italia aceste tendinţe se ivesc oarecum „dialectic", prin reacţie 
faţă de o situaţie dată, faţă de înclinările proprii Renaşterii 
ce-şi cam istovise posibilităţile. Năzuinţele intrinseci ale 
Renaşterii s-au realizat în necontestate izbînzi încetul cu înce¬ 
tul. Izbînzile se desprindeau din adîncul matricei stilistice 
proprie italicilor. Apetitul de „mişcare", de încărcare a deco¬ 
rativului, ce se anunţă cu Michelangelo, înseamnă în Italia un 
mod de a evita sterilitatea ce se înfiinţa după epuizarea posibi¬ 
lităţilor intrinseci ale Renaşterii. O ieşire din impas. Barocul 
apare, cu alte cuvinte, în Italia în chip „dialectic", ca o reacţie 
faţă de tendinţele stăpînitoare pînă pe la 1500. 

Nu în acelaşi chip se iveşte barocul în Spania. Ibericii împru¬ 
mută, nu încape vorbă, anumite elemente de la italici. Dar 
barocul spaniol dezvoltă o floră întrecînd enorm pe aceea a 
barocului italic. Amintim pe marii fii ai barocului iberic: 
Calderon, Lope de Vega, Gongora, El Greco, Ribera, Velâs- 
quez, Zurbarân. Alături de opera acestor mari creatori de artă, 
să amintim aici şi alte apariţii ale barocului iberic: pe Ignaţiu de 
Loyola cu Contrareforma, expansiunea puterii spaniole peste 
oceane. Dar să evocăm pentru o clipă şi oamenii acelei clocoti¬ 
toare Spânii: ascetici şi lumeşti în acelaşi timp, pasionaţi pînă la 
incandescenţă, stăpîni pe ei înşişi pînă la totala jertfire de sine 
pentru mai marea glorie a lui Dumnezeu. Să evocăm amestecul 
de sfinţenie şi de cruzime, de aventură şi extaz, contradicţiile 
interioare ce caracterizează pe spaniolii acelor timpuri, turmen- 

tarea şi dinamismul epocii. Prin exaltarea simţurilor pe un fun¬ 
dal de credinţă, prin negarea simţurilor şi înteţirea fanatismului 
pînă la stigmatizare, însăşi viaţa cotidiană ia în Spania aspecte 
baroce. Intr-un asemenea mănunchi de învolburate feţe înflo¬ 
reşte barocul în Spania. Dar cum se explică o atare ţîşnire arte¬ 
ziană a barocului în această ţară? încercăm un răspuns: pre¬ 
ocupări artistice de stil baroc s-au grefat în Spania peste anume 
tendinţe profunde ce şi-au aşteptat momentul spre a înflori ca 
niciodată înainte. într-adevăr, cercetînd istoria Peninsulei 
Iberice, descoperim că ceea ce este propriu barocului a existat în 
acea ţară şi mult timp înainte de baroc, adică în tot cursul isto¬ 
riei. Un indiciu elocvent în această privinţă rămîne o lucrare 
plastică în piatră de calcar din secolul al V-lea î.e.n. ce se găseşte 
la Luvru; ne referim la chipul unei principese iberice, numită şi 
Dama de la Elche\ Nu e nevoie de o deosebită putere de obser¬ 
vaţie ca să identifici în podoaba pompoasă a capului prins între 
două perniţe acoperind urechile şi în colanele masive din jurul 
gîtului o încărcătură cosmetică şi vestimentară de aproape înru¬ 
dită, cît priveşte ornamentica şi abundenţa de forme, cu arhitec¬ 
tura spaniolă în cele mai disparate variante ale ei. O tendinţă 
spre „mişcare" şi spre încărcare excesivă prefigurînd barocul se 
poate urmări în Peninsula Iberică de-a lungul a două mii şi cinci 
sute de ani. Cît priveşte starea de spirit, de exaltare şi fanatism, 
nu este oare simptomatic şi nespus de caracteristic faptul că în 
primele secole ale erei creştine, a doua zi după ce creştinismul 
devenise religie de stat în Imperiul Roman, întîii martiri păgîni 
care au căzut jertfă intoleranţei creştine i-a dat Spania ? Aici nu 
e vorba de un fapt divers, ci de un fapt istoric de o incontestabilă 
semnificaţie. Exaltarea, pasiunea pentru detalii şi încărcare, tur¬ 
mentarea, dinamismul sunt porniri ce fac parte din „perma¬ 
nenţele" iberice. Deschideţi o istorie a artelor şi veţi vedea cum 
stilurile ce invadează Spania se adaptează pe rînd la toate 
înclinările acestea mai profunde ale spiritului iberic. Stilul gotic 
bunăoară devine în Spania foarte mişcat şi înflăcărat. Chiar şi 
Renaşterea, sobră, calmă, ia în Spania forme excesive; ea apare 


în original: La dama de Elche — statuie policromă ( n. ed .). 

aici sau complet dezornamentată, sau îmbinată cu plateres- 
cul 1 , arhitectură a podoabelor. Desigur, motivul sintetic cel mai 
caracteristic al barocului propriu-zis — simbolul spiralei con¬ 
centrice şi apoi deschise — lipseşte încă în lungile faze de pre¬ 
figurare barocă. Totuşi, înclinările generale alimentate de umbre 
şi penumbre, aplecarea spre încărcare şi spre linia dinamică sunt 
prezente şi active în Peninsula Iberică într-un timp cînd, în 
Italia bunăoară, stăpînesc copleşitoare precizia luminoasă, 
dreptliniarul, liniştea, siguranţa, calmul euclidian. In Peninsula 
Iberică, stilul baroc, cu categoriile sale specifice, cu vîrtejurile 
sale, a dat peste un pămînt prielnic ce l-a hrănit ca o mumă de 
totdeauna a lui. Dacă barocul propriu-zis a înflorit cum s-a 
făcut în Spania, împrejurarea se explică fără de dificultăţi. Ten¬ 
dinţele barocului se suprapun în Spania pe o veche substanţă 
iberică înrudită ce niciodată nu s-a dezminţit. în Italia, mo¬ 
mentele ce au colaborat la construirea unui stil „baroc" se ivesc 
„dialectic", prin reacţie faţă de momentele clasicizante, şi 
reprezintă agenţi mai vremelnici; în Peninsula Iberică, forţele, 
vectorii de cîmp care stau la baza barocului propriu-zis, sunt 
„permanenţe". Aşa s-ar explica şi faptul că singura ţară din 
Europa care a produs şi un fel de suprabaroc („churrigueres cui" ) 2 
este Spania. 

Barocul italian are aspecte temporale ce s-ar putea repre¬ 
zenta grafic astfel: 



Orizont infinit 
Categoria tipizării 
Categoria dinamicului 


1 In original: plateresco — principalul stil folosit în arhitectura spaniolă la 
sfîrşitul secolului al XV-lea şi în secolul al XVI-lea; se regăseşte şi în fostele 
colonii spaniole din America. Cf. şi infra , p. 444 ( n.ed .) 

2 în original: churrigueresco — stil rococo folosit în arhitectura spaniolă 
în a doua jumătate a secolului al XVII-lea; din punct de vedere estetic 
reprezintă o revenire barocă la platerescul timpuriu. Cf. şi infra p. 444 (n.ed.). 

Barocul iberic permite a fi reprezentat sub unghi temporal 
astfel: 



Orizont infinit 
Categoria dinamicului 
Năzuinţă formativă 
divergentă: 
spre individualizare 
spre tipizare 
spre stihial (El Greco) 


Dar şi alte exemple ilustrînd durata diferită a factorilor ce 
alcătuiesc un „cîmp stilistic" ne stau la îndemînă, putînd fi 
multiplicate după dorinţă. 

Literatura rusească a cunoscut în secolul al XlX-lea o în¬ 
florire de incredibilă surpriză. Ea s-a afirmat cu o stranie pu¬ 
tere, impresionînd Europa şi lumea întreagă. Rusia şi-a 
cucerit atunci, în scurt timp, un prestigiu de stea născută peste 
noapte din magice neguri. Ne referim cu aceasta, după cum se 
înţelege, la literatura romanelor, promovată pe întîiul plan al 
preocupărilor spirituale de condiţii istorice cu totul aparte şi 
locale, literatură în care orientarea „naturalistă" serbează tri¬ 
umfuri singulare. Ne referim la naturalismul, dozat cu un 
romantism întortocheat, al lui Gogol, la naturalismul organic, 
cumpătat, adînc trăit, niciodată programatic ostentativ, al lui 
Tolstoi şi Turgheniev, sau la realismul fantastic al lui Dosto- 
ievski, la realismul visător al lui Gorki. Ţinîndu-se seama de 
gradele sale de latitudine şi longitudine geografică, fenomenul 
era desigur uimitor prin proporţii, uluitor prin calitate şi 
aproape inexplicabil prin aparenţele sale de generaţie sponta¬ 
nee. Naturalismul în artă, realismul în gîndirea filozofică apar 
ca „stil" pe deplin caracterizat mai întîi în Franţa şi Germania. 
De amintit: Balzac, Flaubert, Courbet, Manet, pozitivismul, 
Feuerbach şi toată stînga hegeliană. Cum s-a făcut, cum nu, 
marele curent, o dată pornit, a prins numaidecît şi în Rusia. Şi 
cu ce putere „naturalismul" şi-a împlîntat rădăcinile în solul 
rusesc! Nu am exagera cu nimic situaţia dacă am afirma că în 

spaţiile moscovite naturalismul şi-a găsit, cel puţin în lite¬ 
ratură, cel mai fericit moment istoric al său, îngăduind cu 
aceasta romanului să-şi atingă culminaţia universală. In Dos- 
toievski şi Tolstoi, Rusia a dăruit lumii fenomene spirituale de 
prim ordin, putînd fi amintite alături de cele mai proeminente 
piscuri ale literaturii universale. 

Dacă examinăm modul de apariţie a naturalismului în 
Occident, remarcăm numaidecît că acolo orientarea se dato¬ 
rează unei anume „dialectici" care, precum am văzut, inter¬ 
vine adesea în istoria stilurilor. Orientarea naturalistă era 
acolo, în Apus, un produs de reacţie faţă de o situaţie spiritu¬ 
ală anterioară, faţă de „romantismul" ce-şi istovise toate posi¬ 
bilităţile. Cu totul altceva s-a petrecut în Rusia. Naturalismul 
ajunge în stepa rusească ca un program de import, dar acolo el 
dă peste orientări băştinaşe de acelaşi sens, de o vechime mul¬ 
tiseculară. Să reţinem un fapt istoriceşte controlabil: arta popu¬ 
lară rusă (şi slavă, în general) abundă în motive naturaliste, 
vegetale şi animale. N-am putea să excludem din capul locului 
ipoteza că sciţii, care în protoistorie s-au aşezat pe meleaguri 
ucraine, fiind absorbiţi în aluatul etnic băştinaş, au păstrat 
puternice iniţiative stilistice pentru toată lumea slavă. Arta 
sciţilor ne este cunoscută şi poate fi arheologic identificată 
tocmai datorită motivelor ei „naturaliste". Prin atare motive, 
ea se deosebeşte izbitor de arta mai geometrizată şi mai ab¬ 
stract stilizată a altor popoare, contemporane sciţilor. Iranieni 
la origine, sciţii cutreieră stepa; ei se statornicesc şi aiurea, dar 
mai ales pe acolo, în nordul Mării Negre, şi impun locurilor 
un stil. (Cu toate că această ipoteză ni se pare foarte plauzi¬ 
bilă, o amintim aici numai în paranteză!) Dacă, totuşi, natu¬ 
ralismul scitic n-ar putea fi pomenit printre antecedentele 
naturalismului rusesc, atunci să ni se dea voie să spicuim argu¬ 
mente cu privire la vechimea orientării naturaliste la ruşi în 
timpuri nu tocmai protoistorice. Argumentul nostru principal 
rămîne totuşi arta populară rusească. Şi mai atragem lua- 
rea-aminte asupra notei „realiste" care însoţeşte toate stilurile 
ce s-au perindat în cultura rusă, în arta rusă. Prezenţa unei 
atare note realiste se poate urmări începînd din Evul Mediu 

pînă astăzi. Stilul bizantin încearcă să reînflorească în icono¬ 
grafia medievală rusă, dar figuraţia sacrală a icoanelor ia o 
înfăţişare mai puţin abstractă, uşor atenuată spre conturul 
„realist". Spiritului bizantin rusul îi adaugă „sufletul". Rigo¬ 
rile abstracte sunt „afectiv" atenuate şi coborîte pe pămînt. 
Note realiste se pot urmări şi în clasicismul şi romantismul 
rusesc (Puşkin, Gogol). Chiar şi impresionismul, cînd apucă 
pe mîini ruseşti, se învîrtoşeşte. Expresionismul şi futurismul 
dobîndesc accente care apropie aceste orientări iarăşi de „na¬ 
tură", de realităţile pe care aiurea ele le-au trădat. Lirica de 
forme moderne foarte îndrăzneţe a lui Esenin are accente 
afective de un realism ţărănesc. Stilurile moderniste nu se 
adaptează în Rusia la un „real" ce pare incompatibil cu ten¬ 
dinţele lor genuine. Dar să revenim. Orientarea naturalistă de 
la mijlocul secolului al XlX-lea a creat în Rusia o floră literară 
(romanul) fără pereche într-altă parte. Nu urmează oare să 
punem această înflorire, acest zenit al culturii ruseşti, şi pe 
seama împrejurării că naturalismul se grefa aici peste tendinţe 
străvechi de acelaşi sens ? In perspectiva aceasta, a supra¬ 
punerii unei orientări noi, vremelnice, pe o străveche, perma¬ 
nentă orientare, fenomenul zenitului „naturalist" rusesc îşi 
găseşte cu aceasta o explicaţie. Neapărat că un filozof ca Spen- 
gler s-ar rosti împotriva unei atare explicaţii. Uluit de forţa şi 
de monumentalitatea romanului rusesc, Spengler a încercat să 
lămurească fenomenul în lumina teoriei sale despre cultură. 
Dar din interpretarea spengleriană „romanul" rusesc iese di¬ 
minuat ca valoare. Gînditorul german s-a lăsat sedus în inter¬ 
pretarea culturii ruseşti de un fenomen ce ţine de chimie şi de 
cristalografie. Se ştie că elementele chimice posedă particula¬ 
ritatea de a cristaliza în felurite forme ce le sunt predestinate. 
In unele împrejurări însă, materia poate fi constrînsă să cris¬ 
talizeze şi în forme ce nu-i sunt specifice. Fenomenul se 
numeşte „pseudomorfoză". Spengler e de părere că, sub pre¬ 
siunea condiţiilor istorice, cultura, ce-şi are cristalizările ei, 
manifestă şi ea această anomalie. S-ar întîmpla, după opinii lui 
Spengler, ca un anume „suflet cultural", mai ales în fazele lui 
tinereşti, să se rostească în forme ce aparţin altei culturi. 

Exemplu: literatura rusă din secolul al XlX-lea. Cultura rusă 
ar fi, după Spengler, cea mai tînără printre marile culturi, deci 
susceptibilă de a fi atinsă de o atare anomalie. Cultura rusă a 
fost pusă în situaţia să se exprime în forme străine (pseudo- 
morfoză); aceasta sub presiunea culturii occidentale care s-ar 
găsi în pragul bătrîneţii. Teoria noastră despre cultură se deo¬ 
sebeşte aşa de mult de a lui Spengler, încît ne permite să in¬ 
terpretăm perioada literară a romanelor ruseşti (Gogol, 
Turgheniev, Tolstoi, Dostoievski) nu ca o anomalie formală, 
ci ca un moment de plenitudine istorică, cum probabil cultura 
rusească nu va mai avea niciodată un al doilea pe tărîm literar. 
Am văzut: înclinarea spre forme naturaliste este în istoria 
rusă o „permanenţă" de bază ce poate fi urmărită înapoi în 
timp pe o distanţă de două mii cinci sute de ani, sau, dacă se 
exclude ipoteza scită, înclinarea naturalistă s-ar putea totuşi 
urmări pînă cel puţin în secolul al XH-lea e.n. 

Dorim să mai ilustrăm printr-un exemplu elocvent exis¬ 
tenţa unor vectori stilistici de lungă durată, permanenţi, şi a 
altora de o durată mai efemeră. Cultura franceză şi cultura 
germană, fiecare cu calităţile şi cu deficienţele ei, reprezintă 
două mari închegări ale spiritului european. Atît cultura 
franceză cît şi cea germană au o „istorie" a lor, de evoluţie re¬ 
lativ firească, realizată timp de multe secole, la adăpost de 
influenţe deformante din afară. Ambele culturi se desfăşoară 
în faze, cu stadii intermediare, pe o linie majoră de dialectică 
stilistică. Succesiunea stilurilor în Franţa şi Germania, 
cronologia lor, nu e chiar paralelă. Cînd una, cînd cealaltă 
şchiopătează în urmă. Iniţiativa stilistică aparţine pentru unele 
domenii Franţei, pentru altele Germaniei. Vrednic de luat în 
seamă este faptul că realizările stilistice corespunzătoare din 
Franţa şi din Germania manifestă un coeficient etnic ce 
menţine între ele permanent aceeaşi deosebire. Coeficientul 
diferenţial intervine de fiecare dată, indiferent de stilul despre 
care e vorba, Cultura franceză şi cultura germană au trecut 
fiecare prin „romanicul" şi „goticul" său, prin „barocul" şi 
„clasicismul" său, prin „romantismul" şi „naturalismul" său, 
prin „impresionismul" şi „expresionismul" său. Dacă am face 

comparaţie între stilurile istorice corespunzătoare din Franţa 
şi din Germania, bunăoară între goticul francez şi goticul ger¬ 
man, între clasicismul francez şi clasicismul german, între 
romantismul francez şi romantismul german etc., am vedea că 
diferenţa poate fi surprinsă totdeauna prin aceeaşi formulă. 
Formula ar fi aceasta: francezul este în toate stilurile sale mai 
măsurat , mai sobru, mai discret, mai „clasic" decît germanul. 
Germanul este în toate stilurile sale mai particular, mai 
demăsurat , mai „romantic" decît francezul. Clasicismul ger¬ 
man e mai „romantic" decît clasicismul francez, care e clasic 
pînă la „academic". Goticul german e mai demăsurat decît cel 
francez; barocul francez e mai măsurat decît cel german. Etc. 
Nu credem să se găsească în toată istoria celor două popoare 
nici un fenomen excepţional în stare să anuleze valabilitatea 
acestei formule. De unde vine această permanentă diferenţă ? 
Ne e teamă că nu vom putea răspunde la această întrebare 
decît circumscriind încă o dată constatarea. Diferenţa nu 
poate fi lămurită decît printr-un coeficient etnic. Francezul, 
oricare i-ar fi tendinţele iscate de epocă, se simte îndrumat 
spre o spiritualitate de forme mai rotunjite, mai clare, mai 
stăpînite, mai discrete. Francezul tinde spre lamură transpa¬ 
rentă, spre o cultură care vrea să fie tipică, lege diafană, un 
cristal, un model universal. El jertfeşte individualul de dragul 
măsurii, al retuşei, al echilibrului. Germanul cultivă parti¬ 
cularul, ceţosul, păduraticul, excesul, demăsuratul. Cultura 
germană are un caracter mai local, mai particularist, mai ro¬ 
mantic, mai viu, mai puţin conformist decît cea franceză. 
Francezul ca ins e absorbit de un tip generic. Germanul creşte 
lăuntric, debordînd legea, umplîndu-şi cadrul individualităţii 
sale ca atare. Din această paralelă rezultă că francezul şi ger¬ 
manul s-au realizat în cursul istoriei lor în cîmpuri stilistice 
adeseori asemănătoare, dar că anume factori diferenţiali fac să 
se ajungă în cele din urmă la profiluri diferite. Din paralela 
făcută mai rezultă că năzuinţa spre tipizare este aproape o 
permanenţă la francezi, iar năzuinţa spre individualizare este 
aproape o permanenţă la germani. „Măsura" este o perma¬ 
nenţă la francezi; demăsuratul e o permanenţă germană. 

Meditînd asupra „duratei" factorilor ce alcătuiesc o ma¬ 
trice stilistică sau un cîmp stilistic, ajungem la o concluzie nu 
lipsită de importanţă pentru filozofia istoriei. Concluzia ar fi 
aceasta: niciodată factorii care alcătuiesc un cîmp stilistic nu 
au o durată egală. Prin remanierea unora dintre factorii con¬ 
stitutivi, însuşi „cîmpul stilistic" poate deveni un altul. Prin 
activitatea unor noi factori în locul acelora care se sting, un 
„cîmp stilistic" se poate realcătui în complexitatea sa de dmp 
stilistic , devenind cu aceasta fireşte un nou cîmp stilistic. 

Din analizele desfăşurate în legătură cu durata factorilor ce 
alcătuiesc un cîmp stilistic, trebuie să reţinem încă un lucru: 
un factor stilistic oareşicare are şansa de a dura cu atît mai 
îndelungată vreme cu cît se bucură de o mai mare vechime. 
Astfel, spre a ne întoarce la ultimul exemplu: tendinţa spre 
„măsură" ce o găsim la francezi încă din timpul romanicului 
şi al goticului fiind foarte veche, are şansa de a dura şi în 
viitor, oarecum fără termen. Acelaşi lucru se poate afirma şi 
despre tendinţa spre „demăsurat" la germani. 


INTERFERENŢE STILISTICE 


„Cîmpul stilistic" nu este un tot indivizibil, nici monolitic, 
nici monadic. Un cîmp stilistic este un mănunchi de factori, 
numeric indeterminabil. Factorii pot să varieze independent 
unul de celălalt. Totuşi, ei alcătuiesc un „ansamblu" între- 
gindu-se în sensul unui tot „cosmogenetic". 1 La fel cu ca¬ 
tegoriile conştiinţei (ale inteligenţei) care dau împreună 
aspectele şi articulaţiile unui cosmos empiric, factorii sau 
categoriile (stilistice) ce aparţin inconştientului nostru alcătu¬ 
iesc baza unor „cosmoide". Aceste „cosmoide" trebuie privite 
ca „plăsmuiri" ce-şi au matricea lor; „cosmoidele" se prezintă 


•Cf. cap. „Cosmos şi cosmoide", în Geneza metaforei şi sensul culturii, 
ed. cit. 

sub aspectele fundamentale ale unor lumi sui-generis, ale unor 
lumi „create". în tendinţa sa de a-şi releva misterele existenţei, 
spiritul omenesc substituie lumii empirice asemenea „cos- 
moide“. 

Spuneam că factorii ce constituie un cîmp stilistic nu for¬ 
mează un tot indivizibil; aceasta înseamnă că ei pot să varieze 
independent unul de celălalt, sau, recurgînd la o expresie oare¬ 
cum fizicală, un vector stilistic poate fi înlocuit în cadrul unui 
„cîmp“ prin alt vector de acelaşi gen. Categoria stilistică a 
spaţiului finit bunăoară poate fi înlocuită prin categoria 
spaţiului infinit; sau categoria formativă a „tipizării" poate fi 
înlocuită prin aceea a „individualizării" etc. Datorită acestei 
situaţii generale oarecum fragile, un cîmp stilistic se amestecă 
uneori cu un alt cîmp stilistic. Există, cu alte cuvinte, inter¬ 
ferenţe stilistice. în istoria umanităţii, anevoie s-ar putea indi¬ 
ca cîmpuri stilistice care să se fi păstrat cu totul în afară de 
orice interferenţă cu alte cîmpuri. 

în acest capitol ne vom ocupa de fenomenul, foarte variat 
în sine, al interferenţei stilistice. Vom distinge mai multe feluri 
de interferenţe. Pe orice teritoriu geografic pe care fapte şi 
opere de-ale oamenilor le înalţă la demnitate „istorică" pot 
avea loc interferenţe stilistice. Există astfel un tip de interfer¬ 
enţe stilistice de minimă importanţă, care se produc cînd pe un 
teritoriu geografic oareşicare două cîmpuri stilistice stau ală¬ 
turi în simplu raport de contiguitate. Transilvania este un ast¬ 
fel de teritoriu, unde se constată prezenţa unor monumente 
arhitectonice clădite în stiluri de sine stătătoare (romanic, 
gotic, baroc). Acestea aparţin în general naţiilor minoritare. Pe 
acelaşi teritoriu există şi atîtea biserici româneşti în stil bi¬ 
zantin care aparţin românilor. Este vorba în cazul de faţă 
despre o interferenţă stilistică de natură pur exterioară, geo¬ 
grafică. Amintim acest fenomen numai pentru motivul că de la 
o asemenea interferenţă stilistică de contiguitate se ajunge ade¬ 
seori în celelalte interferenţe, singurele care contează într-a- 
devăr, la interferenţa eclectică şi la interferenţa sintetică. 
Acestea ţin de structura intimă a operelor de artă sau a crea¬ 
ţiilor de cultură. 

Despre o interferenţă stilistică „eclectică 1 ' vorbim atunci 
cînd stiluri diferite sau elemente de stiluri diferite se găsesc 
combinate în una şi aceeaşi operă, în unul şi acelaşi ansamblu 
de artă sau de înfăptuire de cultură. Spre a se putea vorbi despre 
o interferenţă eclectică, este suficient ca elementele aparţinînd 
unor stiluri diferite să fie simplu juxtapuse. In interferenţele 
eclectice, elementele stilistice disparate nu sunt supuse în chip 
structural vreunei adaptări în duh de reciprocitate. în istoria 
arhitecturii europene găsim nenumărate exemple de interfe¬ 
renţe eclectice. Cutare biserică dispune de un pronaos clădit 
în cutare veac în stil romanic şi de un naos ridicat mai tîrziu în 
stil gotic. La Coimbra, în Portugalia, ne-a atras luarea-aminte 
o foarte veche biserică medievală (Santa Cruz) în stil gotic, 
împodobită cu unele elemente manueline 1 ; interesant este că 
acestei biserici i s-a pus o faţadă independentă, ca un paravan 
arhitectural, de oareşicare grosime, despărţit de corpul vechi 
al bisericii printr-un interspaţiu, aproximativ de un metru. 
Faţada este în stil baroc. Renovatorii bisericii ar fi voit parcă 
să marcheze (prin interspaţiul dintre faţadă şi corpul bisericii) 
cît mai subliniat eclectismul stilistic al încercării lor. în atare 
cazuri, eclectismul se datorează gusturilor variate ce s-au suc¬ 
cedat prin epocile ce şi-au dat contribuţia la durarea atîtor 
sacre monumente. Stilurile se juxtapunîn una şi aceeaşi operă, 
produs al veacurilor. în părţile ca atare ale ansamblului, sti¬ 
lurile nu interferează. S-ar putea cita însă şi altfel de interfe¬ 
renţe, tot eclectice, dar de o valoare cu totul degradată. In 
partea a doua a secolului al XlX-lea, cînd în arhitectură epoca 
nu-şi prea găsea stilul ei, s-au clădit pretutindeni în oraşele 
europene atîtea monumentale zidiri în care arhitectul a ur¬ 
mărit pe de-a întregul un eclectism de stiluri. Aceasta în chip 
programatic şi dintr-o penibilă sterilitate a inspiraţiei artistice. 
Fiecare fragment al acestor clădiri reprezintă o confuzie de 
citate. 

Un teritoriu în care interferenţele stilistice duc la o rară 
bogăţie de forme rămîne, în Europa, Peninsula Iberică, şi 


Cf. şi infra, p. 445 ( n.ed '.). 

îndeosebi Spania. Nicăieri pe continentul nostru, stiluri din 
cele mai disparate n-au dat interferenţe mai elocvente şi mai 
variabile. De altmintrelea, Peninsula Iberică ilustrează din 
plin toate tipurile de interferenţe. Se găsesc acolo interferenţe 
pur exterioare, dar la fel preţioase interferenţe „eclectice" şi 
atîtea interferenţe „sintetice". Lucrul este perfect explicabil, 
dacă ne gîndim că pe pămîntul iberic s-au întîlnit stilul răsă¬ 
ritean maur şi toate stilurile europene propriu-zise: vizigot, 
romanic, gotic, al Renaşterii, baroc, rococo etc. Ilustrări din 
cele mai strălucite oferă Spania pentru toate aceste stiluri. 
Pentru stilul maur pur sunt reprezentative Alhambra de la 
Granada sau La Mezquita de la Cordoba. Dar ciudat, pentru 
stilurile europene se găsesc anevoie ilustrări cu totul pure. 
Stilul gotic bunăoară este reprezentat, cel puţin în mare, prin 
catedrala de la Burgos, dar această catedrală a primit cu tim¬ 
pul adaosuri „platereşti", iar o anume poartă, „La Pellejeria", 
este în stilul Renaşterii. Căci ibericii manifestă o slăbiciune 
pentru interferenţe. în general, stilurile europene ei le preferă 
amestecate: catedrala de la Tarragona este o clădire roma- 
nică-gotică, catedrala de la Toledo —în stil gotic şi în stilul 
Renaşterii tardive, în Catedral Vieja de la Salamanca roma¬ 
nicul tardiv se amestecă cu goticul etc. Iau fiinţă în Spania şi 
unele stiluri locale, cum ar fi „platerescul" (întîia jumătate a 
secolului al XVI-lea), amintind prin felul său lucrări de artă 
meşteşugărească în argint; apoi un soi de baroc la puterea a 
doua, numit stil „churrigueresc" (începînd de pe la 1650), 
ilustrat, de exemplu, prin sacristia bisericii La Cartuja de la 
Granada sau prin altarele bisericii mănăstireşti de la Paular. 

Superlativ caracteristice pentru arhitectura din Spania sunt 
nenumăratele exemple de interferenţă eclectică sau de sinteză 
între stiluri europene şi stilul mudejar (mudejarii sunt artiştii 
şi meşteşugarii de artă care, după eliberarea de către spaniolii 
creştini a teritoriilor de sub dominaţia maură, au continuat să 
lucreze în Spania, influenţînd arhitectura timp de secole). S-ar 
putea afirma fără riscuri că arhitectura spaniolă de diverse sti¬ 
luri europene obţine tocmai prin combinaţia cu acest stil 
mudejar o unitate specifică. Este ceva paradoxal în acest spe- 

cific al arhitecturii spaniole, căci „spaniolitatea" pare un re¬ 
zultat de sinteză între stilurile europene şi stilul mudejar. în 
orice caz, arhitectura spaniolă este o artă de interferenţe, fie 
eclectice, fie sintetice. Una dintre cele mai vechi şi foarte 
convingătoare sinteze ne-o oferă biserica San Miguel de Lino 
de la Oviedo (secolul al IX-lea) în stil vizigot sub influenţă 
arabă. La Guadalajara ne întîmpină splendidul Palacio de los 
Duques del Infantado în stil gotic tardiv şi cu elemente de stil 
mudejar în partea superioară a clădirii. Curtea leilor din acelaşi 
palat realizează o sinteză ciudată de gotic, mudejar şi Renaş¬ 
tere. Portale de minunată sinteză de gotic şi mudejar, cu 
accentul pe gotic, avem la Madrid (Hospital de la Latina) şi la 
Burgos (Hospital San Juan). La Sevilla, în Casa de Pilatos ve¬ 
dem o curte mudejar cu elemente de Renaştere şi o altă curte 
în care elemente maure se amestecă cu elemente gotice şi de 
Renaştere. Mai reţinem o sinteză eclectică de mudejar şi baroc 
în Iglesia de la Magdalena, la Zaragoza, şi o îmbinare de mude¬ 
jar şi de baroc în catedrala de la Santiago de Compostela. 1 

Nu putem să încheiem rîndurile noastre despre interfe¬ 
renţele stilistice, cînd eclectice, cînd sintetice, din Peninsula 
Iberică fără de a spune cîteva cuvinte şi despre mai puţinele 
dar calitativ foarte elocventele realizări pe aceeaşi linie de 
interferenţă din Portugalia. în această ţară, tocmai în timpul 
cînd Europa se pătrundea de duhul clar al Renaşterii, apare 
un stil local, numit după regele Manuel Fortunatul 2 „stil manu- 
elin“ (primele decenii după 1500). Se iscase epoca nebănuite¬ 
lor descoperiri transoceanice, dînd loc unei creşteri imperiale 
fără pereche pe atunci în istoria europeană. Concomitent cu 
această euforie istorică s-a creat în Portugalia o arhitectură 
ilustrată prin biserici ca ieşite din fundul mării, cu decoruri 
fantastice de alge, corali şi scoici şi cu motive luate din tehni¬ 
ca corăbierilor. Era acest stil manuelin un fel de gotic de o gra- 
cilitate de mare fineţe, cu infiltraţii exotice. în portalele vechii 


1 August L. Ma yer, Alt-Spanien, Miinchen, 1921-1922. 

1 Manuel el Afortunado (1425-1521), cunoscut ca Manuel I cel Mare 
(n. ed .). 

universităţi de la Coimbra, stilul manuelin se realizează ele¬ 
gant, dar uneori el este paradoxal încărcat pînă la monstruo¬ 
zitate; avem în amintire o „celebră" fereastră de biserică de la 
Tomar ce repugnă oricărui gust cît de cît „european". în stilul 
manuelin, linia şerpuitoare, motivul împletiturii în spirală este 
dominant. Stilul manuelin face impresia unui gotic peste care 
oceanul şi-ar fi aruncat motivele vegetale şi de faună măruntă. 
Stilul manuelin este un gotic care caută parcă un vad spre 
baroc. 

O interferenţă stilistică de natură sintetică dintre cele mai 
încîntătoare din Europa s-a produs pe pămîntul Moldovei în 
secolele XV şi XVI. Este vorba despre o epocă de creaţie 
artistică de o învederată continuitate şi de suprem elan. 
Această epocă cuprinde anii de domnie ai lui Ştefan cel Mare, 
dar începe mai curînd şi depăşeşte cu cel puţin un veac bine- 
cuvîntata domnie. în numita perioadă, în spiritul constructiv 
de care Moldova dă dovezi atît de strălucite, se constată o linie 
de ascensiune a unui stil local, cu elemente atît creatoare cît şi 
de interferenţe sintetice echivalînd creaţia. Stilul se împlineşte 
sub domnia lui Ştefan cel Marc, cu toate că anume inovaţii în 
cadrul său se fac şi mai tîrziu, cum ar fi împodobirea faţadelor 
cu pictură densă, de frescă. Un număr remarcabil de monu¬ 
mente s-au clădit sub domnia lui Ştefan, căci tradiţia îi atri¬ 
buie patruzeci şi patru de mănăstiri. Soluţiile ingenioase, pline 
de supleţe, ce s-au dat unor probleme arhitectonice îndrituiesc 
pe istoricii artelor să circumscrie perioada ca una de matu¬ 
rizare a stilului „moldovenesc". Ce interferenţe şi ce sinteze 
au loc în acest stil ? Elementele ce se îmbină aparţin cîmpului 
bizantin şi cîmpului gotic. Sinteza e moldovenească. 

Despre ceea ce stilul bizantin reprezintă, ca închidere şi 
articulaţie de spaţiu în panorama arhitecturii universale, 
ne-am expus părerile în alte lucrări ale noastre. Am arătat în 
acele studii că o biserică în stil bizantin întrupează arhitec¬ 
tonic ideea „transcendentului care coboară". Cupola, dez¬ 
voltată în semicupole laterale de la Hagia Sophia, este cerul 
care se revelează omului coborînd din înalt. Bolţile cilindrice 

din vechile biserici româneşti, tot bizantine, prevăzute cu 
ferestre înguste, lungăreţe, prin care pătrunde lumina, îngro- 
şîndu-se că poate fi tăiată ca materia, sunt alcătuiri arhitec¬ 
tonice care fac posibilă tocmai „materializarea" luminii. In 
interiorul întunecat şi afumat al bisericii, lumina trebuie să ia 
înfăţişare corporală. Lumina se „materializează" într-un sens, 
pătrunzînd în spaţiul sacral ca nişte spade. Lumina este rezul¬ 
tatul întîiului act revelator al divinităţii. Această lumină ce se 
„materializează" simbolizează oarecum Logosul care se în¬ 
trupează. Arhitectura bizantină are funcţia de a face posi¬ 
bilă această întrupare, această revelaţie. Elementele bizantine 
pe care se pune accentul în bisericile de stil moldovenesc se 
înşiră deci printre acelea care fac vizibilă o transcendenţă co- 
borîtoare. Ideea acestei arhitecturi este aceea a revelaţiei ce se 
face omului din graţie de sus. Goticul, închipuit pe ideea ver¬ 
ticalei ce se înalţă în infinit, redă prin elementele sale mai 
curînd înălţarea omului spre transcendenţă. între tendinţele 
de bază ale arhitecturii bizantine şi cele ale arhitecturii gotice 
este desigur ceva „contradictoriu". Şi totuşi, în stilul moldo¬ 
venesc aceste tendinţe se îmbină în chipul cel mai armonios 
cu putinţă. Elementele gotice în stilul moldovenesc sunt în¬ 
deosebi contraforţii, arcurile tăiate la ferestre şi portale; gotice 
sunt apoi anume forme ale sculpturii ornamentale, decoraţia 
în piatră străpunsă a timpanelor. Elemente gotice se remarcă 
uneori şi în unele bolţi ale bisericilor, de exemplu bolta prid¬ 
vorului bisericii de la Bălineşti. 1 în stilul moldovenesc, accen¬ 
tul cade în ansamblul arhitectonic pe elementele bizantine. 
Elementele gotice sunt silite să se „integreze" în ansamblul 
bizantin. Sinteza dintre elementele unor stiluri de tendinţe 
diametral opuse în esenţa lor se obţine datorită faptului că 
în concepţia arhitecturii intră o deosebită grijă pentru pon¬ 
dere şi măsură. Arcul tăiat, gotic, apare totdeauna foarte 
atenuat, cîteodată de-abia indicat. Contraforţii sunt utilizaţi 


1 Virgil Vătăşianu, Istoria artei feudale în Ţările Române , Editura 
Academiei R.P.R., Bucureşti, 1959, p. 639. 

cu o funcţie aproape decorativă, parcă mai mult pentru a in¬ 
troduce o varietate în monotonia faţadelor decît pentru uti¬ 
litatea lor constructivă. Mai tîrziu, cînd pereţii exteriori încep 
să fie acoperiţi cu fresce, s-ar zice că pintenilor gotici li se 
găseşte o nouă funcţie. Ei par făcuţi pentru a cîştiga noi 
suprafeţe, urmînd a fi acoperite de pictură. Un cuvînt despre 
pictura exterioară. Ideea acestei picturi ce împrumută atîta 
farmec stilului moldovenesc vine tot din concepţia bizantină 
potrivit căreia biserica trebuie să fie „revelaţia" unei lumi 
transcendente. Sinteza aceasta, într-adevăr fericită, între 
elementele bizantine şi cele gotice n-ar fi fost cu putinţă dacă 
în Moldova s-ar fi clădit în spirit măreţ-monumental. Măreţia 
ar fi chemat după sine numaidecît excesul. Dacă s-ar fi clădit 
în spirit de exces, formele bizantine şi cele gotice, contradic¬ 
torii în sine, n-ar fi îngăduit o sinteză atît de mulcomă, ce s-a 
realizat totuşi. Izbînda moldovenească n-ar fi fost cu putinţă 
dacă în general spiritul românesc n-ar fi călăuzit de „măsură" 
în toate. Dimensiunile moderate ale arhitecturii moldoveneşti, 
cumpătarea în utilizarea elementelor, evitarea formelor exce¬ 
sive ale goticului, dar şi ale stilului bizantin, sunt un secret al 
acestei singulare reuşite. La norocoasa sinteză a contribuit 
neapărat şi folosirea aspectelor organice, care atenuează în 
sensul „viului" toate formele şi liniile arhitectonice. Coperişul 
de şindrilă, în a cărui înfăţişare intră o tainică unduire şi pal¬ 
pitaţie, colaborează din plin la impresia de „organic" a ansam¬ 
blului arhitectonic. Desfăşurăm aceste consideraţii privind 
îndeosebi biserica Sf. Gheorghe de la Voroneţ, înălţată de 
Ştefan cel Mare în anul 1488 în locul unei biserici de lemn. 
Spre această biserică se îndreaptă mereu preferinţa medita¬ 
ţiilor noastre. în generalitatea lor abstractă, consideraţiile 
rămîn însă valabile şi în marginea altor biserici de stil moldo¬ 
venesc, clădite atît în timpul vieţii lui Ştefan cel Mare cît şi 
după moartea sa. 1 


1 Cf. Repertoriul monumentelor şi obiectelor de artă din timpul lui 
Ştefan cel Mare, Editura Academiei R.P.R., Bucureşti, 1958. 

După concepţia luministă din secolul al XVIII-lea, istoria 
omenirii s-ar realiza pe o linie suitoare. Se credea în acea 
epocă de raţionalism şi optimism că, în pofida unor recăderi 
intermitente pe trepte mai întunecate, istoria însăilează „pro¬ 
grese", al căror final scontat ar fi omul „uman", raţional, lumi¬ 
nos, liber, cetăţean al unui stat universal, destinat să fericească 
pe toţi muritorii. Scopul istoriei ar fi întemeierea unui rai 
raţional terestru, lipsit de pasiuni pernicioase, emancipat 
fireşte de sub constrîngerile oricărei tiranii şi cîrmuit exclusiv 
după normele, generoase în sine, ale minţii omeneşti. Omul 
luminat, izbîndă supremă a pămîntului, va lăsa în urma sa 
toate superstiţiile şi toate miturile socotite ca rămăşiţe ale 
unor veacuri de beznă. în toate şi peste toate va triumfa ra¬ 
ţiunea, chemată să convertească toate iraţionalităţile existenţei 
în formule inteligibile, la îndemîna oricui. Filozofia luministă 
împărţea istoria în epoci luminoase şi epoci întunecoase, după 
cum timpurile în chestiune corespund sau nu idealului ce ea şi 
l-a alcătuit despre omul „raţional". într-o atare perspectivă, 
Evul Mediu european apare ca o epocă de întuneric. Lumi¬ 
noasă ar fi istoria vechilor greci, cel puţin în unele perioade 
cînd accentul cade, evident, pe „raţiune". Un adevărat ideal 
reprezintă pentru luminişti statul chinez, întocmit în toate ale 
sale după raţiunea practică a lui Confucius. 

Filozofia pozitivistă din secolul al XlX-lea vedea în istorie 
de asemenea un necurmat „progres". Auguste Comte visa o 
„umanitate" mai presus de „naţiuni", ca ţintă finală a istoriei. 
Un progres întrezărea Comte mai ales pe linia cunoaşterii, 
care ar trece prin cele trei faze: teologică, metafizică, ştiin¬ 
ţifică. încoronarea acestui proces ar aduce-o ştiinţele pozitive 
şi tehnica. 

Despre o mare linie ascendentă ce ar trece de-a lungul 
istoriei omenirii ne vorbeşte şi filozofia idealistă a lui Hegel. 
Marele dialectician vedea istoria ca un progres al conştiinţei 
de libertate, deci al libertăţii. 

Mai există însă atîtea alte filozofii care întemeiază visurile 
omului pe ideea de „progres". Toate aceste filozofii înglo¬ 
bează în perspectivă progresistă cele mai felurite manifestări 
ale omului. Totul ar progresa într-un fel sau altul: filozofia, 
ştiinţele, artele, morala, civilizaţia; chiar şi politica s-ar pă¬ 
trunde de principiile unei etici mereu mai clare. Palpită în 
aceste filozofii un imens optimism. 

Ne întrebăm: în ce măsură am putea să asimilăm ideea de 
„progres" filozofiei noastre ? Răspunsul la o atare întrebare 
nu va fi tocmai simplu. Cu privire la ideea de „progres", avem 
nedumeriri şi ezitări nu prea lesne de învins. Este posibil un 
progres în coordonatele istoriei, aşa cum le-am schiţat pînă 
aici ? Hotărît lucru, de pe poziţiile pe care ne găsim nu vom 
putea vorbi despre un „progres" ca linie şi profil ale istoriei în 
tot ansamblul ei. în anumite domenii şi-n anumite limite, cre¬ 
dem totuşi că un „progres" este cu putinţă. 

„Istorice" sunt după părerea noastră fenomenele ce iau 
naştere sub puterea „cîmpurilor stilistice". S-o spunem de la 
început: nu prea avem impresia că de la un „stil" la alt „stil" 
ar avea loc vreodată un „progres". Arta plastică de stil clasic a 
grecilor din perioada pericleică şi arta goticului medieval 
implică desigur cîmpuri stilistice foarte diferite; a pune însă 
problema superiorităţii artei clasice greceşti faţă de goticul 
medieval sau invers înseamnă cel mult a pune foarte greşit o 
problemă. Despre o linie de „progres" suntem îndrituiţi a 
vorbi cel mult cît priveşte tehnica artistică cu care se reali¬ 
zează un stil, dar nu despre un progres de la un stil la alt stil. 
în orice stil, tehnica artistică este la început mai stîngace; în 
cadrul unuia şi aceluiaşi stil, s-ar putea într-adevăr indica un 
progres al tehnicii artistice materiale şi spirituale. Trecerea de 
la un stil la alt stil (de exemplu de la arta greacă la arta gotică) 
nu se face însă niciodată printr-un simplu „progres" al teh¬ 
nicii artistice. în trecerea aceasta, de importanţă capitală pen¬ 
tru mişcarea istoriei, intervin profunde schimbări vectoriale în 
cîmpurile stilistice. 

Pentru ilustrarea „progresului" de sens limitat ce poate 
avea loc în atîtea din compartimentele istoriei, dăm un exem- 

piu ce-1 luăm din istoria artelor. Exemplul circumscrie, în linii 
foarte sumare desigur, modul cum stilul bizantin 1 se reali¬ 
zează progresiv, alegîndu-se şi precizîndu-se din multele, ade¬ 
sea divergentele, dacă nu haoticele tendinţe ale epocii în care 
el apare. Străvechi rămăşiţe de artă creştină s-au păstrat în ca¬ 
tacombe. Cele mai multe sunt picturi murale. Anevoie s-ar 
putea distinge în aceste vestigii elemente de artă care să anun¬ 
ţe, măcar sub forme embrionare, stilul bizantin. Desigur, în 
pictura catacombelor se schiţează, după cum era de aşteptat, o 
tematică nouă; uneori însă chiar şi această tematică e vetustă, 
încît prezenţa ei în catacombe se justifică doar prin inter¬ 
pretarea nouă ce se dă motivului sau temei. In catacomba lui 
Callistus de la Roma ne întîmpină figura lui Orfeu cu mielul 
— o aluzie la Bunul Păstor. Sub unghi formal-artistic, pictura 
catacombelor oferă privirii multiple şi varii elemente de 
elenism, de largă circulaţie în epocă, uneori şi elemente mai 
locale de pictură romană, amintind rococoul antic-pompeian. 
Indiferent de provenienţă, toate aceste forme de artă creştină 
sunt, faţă de arta elenistică romană a epocii, involute, întoarse 
spre o oarecare primitivitate. Intr-o pictură din catacomba 
Priscilla de la Roma, avînd drept temă profeţia mesianică a lui 
Isaia, putem vedea cel mai vechi „portret" al Madonei. Nici 
acest portret nu se schiţează încă deloc în sensul abstracţiunii 
bizantine, cu toate că chipuri de-ale zeiţei Isis (cu pruncul în 
braţe) circulau în tot imperiul, popularizînd abstracţiunea 
egipteană. Dar să căutăm mai departe. Pe un perete din cata¬ 
comba Sf. Petru şi Marcellinus de la Roma, Isus Hristos e 
prezentat între figurile ce vor deveni izvoade pentru timpuri 
viitoare — ale apostolilor Petru şi Pavel. Pictura este din se¬ 
colul al IV-lea. De astă dată, în alungirea figurilor într-o 
uşoară tendinţă spre bidimensional, putem bănui ceva din 
stilul bizantin de mai tîrziu; aceasta în ciuda respectului ce se 
arată încă corporalităţii. în mozaicul de absidă din Santa 


1 Cf. Max Hauttman, Die Kunst des Friiben Mittelalters , Propylaen-Ver- 
lag, Berlin, 1937, şi Hans von Soden, „Die Entstehung des Christentums“, 
în Propylaen Weltgeschichte, voi. II, Propilaen-Verlag, Berlin, 1931. 

Pudenziana, păstrat la Roma (384-397), ne întîmpină un 
magnific Hristos între apostoli pe un fundal de Ierusalim 
ceresc. întruchipările artistice sunt de o monumentalitate ma¬ 
sivă, figurile mişcate, încă învederat tridimensionale, plastice. 
Totuşi, în stilizarea ca atare a figurilor a intervenit parcă aici o 
mînă care pare a anunţa ceva din hieraticul bizantin. 

Iscodind şi prin alte locuri, vom da de urme ce vestesc un 
mai pronunţat „bizantinism". La Bauit, în Egiptul de Mijloc, 
s-au păstrat într-o mănăstire vestigii de pictură coptă din se¬ 
colul al Vl-lea. într-una din aceste picturi, vedem în partea de 
sus înălţarea la cer a lui Isus Hristos, iar jos pe Maria între 
apostoli. Pictura se realizează fără de nici un iluzionism 
spaţial de profunzime şi accentuează frontalitatea bidimen¬ 
sională a figurilor. Ochiul ca atare, fără de ajutorul analizei, 
identifică aici stilul bizantin. Desigur că exemplul de pictură 
coptă la care ne referim se sprijinea pe o veche tradiţie a cărei 
urmărire ne-ar duce pînă în străvechiul Egipt. Aici într-a- 
devăr stilul bizantin ne apare prefigurat în multe şi esenţiale 
aspecte de-ale sale. Este cazul să amintim aici că într-un 
evangheliar vechi sirian din Armenia (Etşimiadzin), ne-au 
rămas din secolul al Vl-lea miniaturi, printre care una repre- 
zentînd pe Hristos între apostoli. Avem de-a face şi de astă 
dată cu o „prefigurare" a unor aspecte bizantine, mai puţin 
pregnantă decît cea coptă, dar, oricum, cu o „prefigurare". 
Cele mai importante ilustrări ale stilului bizantin din perioa¬ 
da întîielor realizări monumentale ale acestuia va trebui să le 
căutăm însă la Ravenna, în biserica Sânt’ Apollinare Nuovo şi 
în biserica San Vitale. Întîia a fost clădită de Teodoric cel 
Mare, şi anume (vrednic de luat aminte) pentru cultul arian, 
pe la anul 500. Stilul bizantin se realizează în mozaicurile din 
Sânt’ Apollinare Nuovo cu mare putere. Monumentala operă 
dovedeşte în ce măsură arianismul, în ciuda abaterii sale de la 
dogma oficială, se integra în spiritualitatea creştină obştească 
şi chiar în tendinţele cele mai intime ale acesteia. Fapt e că 
arianismul prilejuieşte realizări dintre cele mai monumentale 
ale stilului bizantin, prin ceea ce se arată că nu dogma ca atare 
imprimă unui stil caracteristicile relevante. Cele mai măreţe 

izbînzi ale stilului bizantin se datorează grijii pe care împăratul 
Iustinian a pus-o în cultivarea artei religioase. Mozaicurile din 
San Vitale, de amintit în primul rînd acela reprezentînd pe 
Hristos printre arhangheli, flancaţi de Sf. Vitalis şi de epis¬ 
copul Ecclesius, apoi acela reprezentînd pe împăratul Ius¬ 
tinian cu suita sa, sunt momentele de constituire înfloritoare a 
stilului bizantin. Aceste exemple dezvoltă consecvent bidi- 
mensionalitatea. Frontalitatea figurilor se alege pe deplin ca o 
normă a lucidităţii artistice supreme. Doar feţele ca atare ale 
figurilor mai păstrează puternice trăsături de portretistică 
realistă. Aici mai rămîneaîncă un drum deschis pentru subli¬ 
mare, pentru spiritualizare. Un pas înainte pe acest drum 
aveau să-l facă artiştii care au închipuit mozaicurile din bise¬ 
rica Sf. Dumitru din Salonic în partea a doua a secolului al 
VH-lea. Aici liniile se abstractizează complet, chiar şi por¬ 
tretele ctitorilor vor dobîndi trăsături mai dematerializate. în 
secolele ce urmează, stilul bizantin pierde tot mai mult con¬ 
tactul cu viaţa, cu organicul. S-ar putea susţine pînă la un 
punct că tendinţa de a nu-ţi face chip cioplit sau alte chipuri 
asemenea, ce se manifestă în secolele VIII şi XI în mişcarea 
violentă a iconoclaştilor, apare încă de mai înainte sub o 
formă blîndă. Oare tendinţa artei bizantine de a decorporaliza 
şi de a sublima figurile nu este un fel de iconoclasm atenuat ? 
Iconoclaştii au tras doar ultima consecinţă din elanul spre 
spiritualizare ce trece prin epocă. Făcînd abstracţie de orice ar 
aminti corporalitatea, iconoclaştii neagă în genere îndrep¬ 
tăţirea icoanelor. Poate că iconoclaştii n-ar fi recoltat succe¬ 
sele, ce totuşi le-au dobîndit răstimp de un secol şi mai bine, 
dacă lozincile lor fanatice nu s-ar fi integrat în fond în aspi¬ 
raţia bizantină multiseculară spre spiritualizarea tot mai 
accentuată a omului. După episodul mişcării iconoclaste, 
stilul bizantin îşi reia linia întreruptă, se desăvîrşeşte, ca apoi 
să înţepenească iremediabil. Rigiditatea hieratică, stereotipă, 
fără de nici o urmă de viaţă, îşi va întinde stăpînirea în Im¬ 
periul de Răsărit. Arta ca produs al virtuozităţii de lung exer¬ 
ciţiu, al îndeletnicirii profesionale, cu simboluri goale, va 
serba triumfuri. Stilul bizantin, după ce îşi istoveşte posi- 



454 


Fiinţa istorică 


bilităţile înscrise în cîmpul său stilistic, va trece într-o spec¬ 
taculoasă fază de virtuozitate. Dar mai înainte de a ajunge la o 
concluzie, ne vedem obligaţi să atragem în operaţia de exem¬ 
plificare a etapelor străbătute de stilul bizantin şi arhitectura 
cu monumentele ei. In Antichitatea tardivă şi în primele se¬ 
cole de creştinism oficializat, arhitectura are, prin aspectele ei 
de ansamblu, cam aceeaşi evoluţie ca şi pictura. împăratul 
Constantin a clădit multe lăcaşuri de cult pentru noua divini¬ 
tate de stat. împăratul a promovat îndeosebi arhitectura de tip 
bazilical care nu ezită să pună un accent sacral chiar pe mate¬ 
rialitate. Am văzut ce rol joacă corporalitatea în pictura creş¬ 
tină de tip elenistic-roman. Bazilicile constantiniene alcătuiesc 
în stilul de epocă un moment ce corespunde mozaicului de 
absidă din Santa Pudenziana. Cupola, ca element arhitectonic 
al unei clădiri cultice, vine desigur din Răsărit. Adeseori, 
cupola apare înjumătăţită şi combinată cu arhitectura bazili- 
cală de tip latin. Se vor fi ivit apoi şi biserici cu cupole centrale 
ce prefigurează visul lui Iustinian. în nu mai mult de două 
sute de ani, arhitectura bizantină îşi ajunge apogeul: Hagia 
Sophia. Stilul bizantin se realizează cu aceasta în toată puri¬ 
tatea sa. Ca niciodată înainte, arhitectura izbuteşte, parcă 
împotriva firii sale, să se dematerializeze. Hagia Sophia nu 
prea arc etape pregătitoare. Ea apare dintr-o dată, pe neaş¬ 
teptate, gata în toată perfecţiunea ei, fără preludii, cam aşa 
cum s-a ivit Divina comedie a lui Dante. Cupola, ca un cer 
coborît ca să se „reveleze" — aceasta pare a fi ideea arhitec¬ 
turală „sofianică". Arcadele, coloanele, cupola centrală dez¬ 
voltată în semicupole reduc materialitatea catedralei la strictul 
necesar, ca aceasta să rămînă pe pămînt şi să nu se transforme 
într-un joc răsfrînt în „apa morţilor". Materialitatea e sus¬ 
pendată pînă la limitele realităţii ei, liniile şi formele încetează 
de a fi delimitări ale greutăţii; ele sunt aici ca să exprime forţe 
şi tensiuni; ele sunt aici ca să redea vibraţii şi armonii. Cele 
două tendinţe, întîia spre corporalitate, a doua spre demate¬ 
rializare, pe care le putem urmări îndeaproape în evoluţia 
picturii creştine sunt prezente, cu antagonismul lor, şi în 
evoluţia arhitecturii. Tendinţele îşi urmează la început dru- 

murile lor separate; ele se îmbină apoi, încercînd soluţii ade¬ 
seori de impas. învingătoare rămîne la urmă tendinţa spre 
abstract şi dematerializare. După anul 1000, arhitectura bi¬ 
zantină alunecă tot mai mult pe căile comode ale copiei şi ale 
virtuozităţii sterile. Patina timpului, estetica „ruinii“ în ge¬ 
neral pot să acorde acestei arte calificative de înaltă preţuire. 
Estetica ruinii şi a patinei nu ne poate însă orbi într-atît ca să 
nu vedem prin vălurile timpului răceala originară, de obiecte 
confecţionate în serie, a acestor monumente. Artiştii prind să 
lucreze tot mai convenţional, strînşi în chingile canoanelor. 
Meşteşugul lor „progresează" ce-i drept, dar numai în sensul 
virtuozităţii. „Progresele" acestea ale virtuozităţii sunt cel mai 
adeseori „regrese" pentru arta ca atare. Arta autentică şi vir¬ 
tuozitatea excesivă se exclud. 

Cît priveşte creaţia artistică, nu putem deci să constatăm o 
linie unică de „progres" de-a lungul istoriei omenirii. Pe cîte o 
etapă izolată se poate vorbi despre un progres al tehnicii artis¬ 
tice; acest „progres" începe şi se termină cu fiecare nou cîmp 
stilistic. Progresul nu atrage în sfera sa înseşi cîmpurile stilistice. 

Ce valabilitate are ideea de progres în alte domenii ale 
spiritului ? Preocupările metafizice au generat la toate popoa¬ 
rele atîtea şi atîtea concepţii despre existenţă, viaţă, lume, 
divinitate. Totdeauna şi pretutindeni, metafizicienii încearcă, 
pe cont propriu sau cu puteri unite, mereu unul şi acelaşi 
lucru: revelarea misterului cosmic şi divin. Problemele meta¬ 
fizice sunt probleme eterne. în cursul istoriei, ele au fost, sunt 
şi vor fi reluate, încă o dată şi încă o dată, fără sfîrşit. în¬ 
cercările de soluţionare a acestor probleme au loc prin viziuni 
abstract mitice, prin idei, prin concepte, fie sub formă aforis- 
matică, fie sub formă sistematică, totdeauna însă într-un 
„cîmp stilistic". La fel cu orice revelare creatoare pentru care 
spiritul uman se simte chemat, metafizica rămîne ceea ce este: 
o încercare. în condiţii de epocă, orice idee metafizică repre¬ 
zintă un „moment". Situaţia aceasta se permanentizează de-a 
lungul istoriei. Dacă prin şirul de „revelări" ale „misterului" 
pe care fiinţa umană şi le face sieşi ne-am apropia de o reuşită 
în absolut, atunci în istoria metafizicii s-ar putea vorbi despre 

un „progres" de sens unic pe linia umanităţii în totalitatea 
generaţiilor ei şi pe o scară în absolut. în favoarea unui aseme¬ 
nea „progres" nu pledează însă nici un argument istoric. 
Dimpotrivă, după toate semnele, o revelare în absolut i se 
refuză omului. Acestea ar fi de spus cît priveşte aspiraţia pozi¬ 
tivă spre „revelare" ce îndrumă pe cei mai mulţi metafizicieni. 
Metafizica mai are însă şi un alt aspect în perspectiva căruia 
s-ar putea întrezări un loc ideii de progres. Mai înainte de a 
încerca o revelare, metafizica deschide misterul ca atare. Meta¬ 
fizica pune adică probleme. Pe această linie a punerii proble¬ 
melor, un „progres" nu apare exclus. în cursul istoriei, 
problemele metafizice se adîncesc mereu. „Misterul" ce cade 
în obiectivul metafizicii cîştigă parcă în profunzime — aceas¬ 
ta în ciuda faptului că încercările de a „revela" în chip pozitiv 
misterul se dovedesc iremediabil caduce. Sub unghiul pro¬ 
blematicii ca atare, se poate vorbi la fel şi despre alte obiective 
ale gîndirii filozofice. Problema „cunoaşterii" bunăoară s-a 
adîncit necurmat, ca „problemă", de la Platon pînă la Kant şi 
după acesta. în istoria filozofiei remarcăm aşadar un „pro¬ 
gres", dar nu pe linia rezolvării pozitive, în absolut, a proble¬ 
melor, ci pe linia adîncirii lor ca „probleme". Spre a se putea 
însă vorbi de un „progres" în accepţia deplină a cuvîntului, o 
asemenea linie ar trebui să se remarce de-a lungul istoriei nu 
numai cît priveşte adîncirea problemelor, ci şi în ceea ce 
priveşte rezolvarea lor. 


în istoria ştiinţelor, ne este de asemenea îngăduit să vor¬ 
bim despre felurite „progrese", progrese posibile, dar numai 
în anumite sensuri, care n-au legătură cu aspiraţia secretă de a 
„revela" absolutul. Astfel, în cadrul ştiinţelor ce se întemeiază 
pe simpla empirie, se constată în cursul veacurilor un vădit 
progres de „acumulare" a cunoştinţelor. Astăzi plantele şi 
animalele ne sunt empiric cunoscute pe o scară incomparabil 
mai largă şi într-un spirit de precizie mai riguros decît îi erau 
cunoscute lui Aristotel. Rămîne totuşi un fapt care delimi¬ 
tează un asemenea progres: aceste cunoştinţe nu depăşesc 



IDEEA DE PROGRES ÎN ISTORIE 


457 


nivelul empiricului, ele nu trec „dincolo" în transempiric, 
unde se situează obiectivul oricărei cunoaşteri „revelatoare". 
La un progres ce se datorează acumulării participă toate 
ştiinţele empirice. Datorită acestor ştiinţe, o lărgire uriaşă a 
orizontului accesibil simţurilor are desigur loc; această 
lărgire a orizontului nu se soldează însă niciodată cu o reală 
transcendere a orizontului dat. 

Un progres de o semnificaţie, atrăgînd în sfera sa şi o zonă 
mai adîncă a realităţii, se constată în istoria ştiinţelor exacte 
ale naturii, în fizică, în chimie, adică în ştiinţele care se înte¬ 
meiază în primul rînd pe „experiment" şi pe aplicarea ma¬ 
tematicii în cercetarea naturii. „Experimentul" este o metodă 
de cercetare foarte complexă, la constituirea căreia colabo¬ 
rează atît simţurile cît şi diverse mijloace tehnice. Cu ajutorul 
experimentului se obţine o progresivă dezmărginire a orizon¬ 
tului empiric; aceasta nu numai în sensul lărgirii, ci şi în sen¬ 
sul adîncirii. Datorită mijloacelor tehnice de care face uz 
experimentul, orizontul empiric se mută pe un plan mai adînc 
al existenţei, dar fără de a revela propriu-zis „misterul", 
într-un sens ce ne-ar apropia de adecvaţie. Cu mijloacele 
tehnice proprii experimentului, se poate ajunge la o depăşire 
în profunzime a empiriei obişnuite; prin depăşirea aceasta, 
cercetarea se revarsă într-o altă empirie, într-o zonă ce mai 
înainte fusese pentru simţurile noastre „transempirică". Un 
exemplu ilustrează perfect situaţia: cu ajutorul unor dispozi¬ 
tive tehnice speciale cum ar fi cele ale camerei lui Wilson, 
electronii — particule constitutive ale atomului — pot fi făcuţi 
„vizibili". Progresul cunoaşterii naturii pe cale experimentală 
are însă o limită peste care nu se trece. Prin nici un fel de 
experiment nu se poate zgudui sau sparge, în vreun chip 
oareşicare, principiul conservării misterelor instituit în uni¬ 
vers. Despre un progres se poate realmente vorbi în istoria 
ştiinţelor; acest progres este însă limitat şi ţinut la nivelul 
posibilităţilor de cunoaştere proprii omului; prin acest pro¬ 
gres posibil, nu se schimbă însă întru nimic situaţia de ansam¬ 
blu a cunoaşterii faţă de „mister". Experimentul nu deschide 
nicăieri poarta spre adecvaţie în raport cu absolutul. 

Istoria ştiinţelor empirice sau a celor exacte-experimentale 
nu înregistrează însă numai un spor în larg şi-n adîncime a 
empiriei. Din istoria ştiinţelor fac parte şi toate încercările 
„teoretice" de a „releva" misterele existenţei. „Teoriile" sunt 
plăsmuiri mintale, de intenţie revelatoare în raport cu mis¬ 
terul. In calitatea aceasta de încercări revelatoare, teoriile sunt 
totdeauna supuse unei modelări „stilistice". Nu există în isto¬ 
ria ştiinţelor „teorie" care să nu aibă imprimate pe corpul ei 
stigmatele unui cîmp stilistic. Teoriile fizicale sau cosmolo¬ 
gice ale lui Aristotel poartă pecetea stilistică a spiritului grec. 
Fizica lui Newton sau cosmologia fizică a lui Kant poartă 
amprentele stilistice ale spiritului european-apusean. Teoriile 
ştiinţifice, nefiind decît „revelări" în limite de stil ale „mis¬ 
terului", nu au calitatea de a sparge pe undeva frontul ce apără 
misterul de o dezvelire în absolut. Urmează de aici că în suc¬ 
cesiunea istorică a teoriilor ştiinţifice nu vom putea descoperi 
un cert progres linear ce ar duce la „adecvaţie". Teoriile 
ştiinţifice schiţează totuşi, în succesiunea lor, un altfel de 
„progres". Teoria deschide drumul spre o tot mai amplă 
dominaţie asupra naturii. Te această linie există incontestabile 
progrese ce se pot urmări pas cu pas. 

Cu perspectiva „dominaţiei" asupra naturii am fi ajuns în 
pragul unei alte probleme. în legătură cu consecinţele practice 
ale „teoriei", se pune de astă dată marea problemă a „tehnicii" 
în general şi, de asemenea, problema progresului posibil în 
cadrul tehnicii. în domeniul tehnic se ajunge, prin născocire 
de unelte şi maşini, la o progresivă stăpînire asupra puterilor 
naturii şi la o domesticire a lor. Aici, în domeniul tehnicii, 
„progresul", datorat acumulării mijloacelor verificate, născo¬ 
cirii şi perfecţionării lor, este cu putinţă într-un sens mai 
hotărît decît în oricare alt domeniu al preocupărilor omeneşti. 
Patria „progresului" ca atare este la drept vorbind tehnica. în 
miile de sectoare ale tehnicii se realizează un vădit progres de 
la o zi la alta, pe linie de utilitate, de randament, de economie 
de efort. Progresul eclatant, continuu, linear, ce are loc în 
istoria tehnicii, progres consistînd cel mai adesea într-o tot 
mai subliniată eleganţă a soluţiilor, nu trebuie totuşi să ne 

amăgească cu privire la sensul adevărat al său, care nicăieri şi 
niciodată nu iese din materialitate. Şi mai ales nu e voie să ne 
lăsăm seduşi de ideea că succesele practice, dobîndite prin 
construirea unei maşini, implică în vreun fel o confirmare a 
„teoriei" pe presupusa linie a „adecvaţiei". Oricare ar fi iz- 
bînzile practice ale „teoriei", aceasta nu constituie dovezi 
pentru virtuţile cognitive „în absolut" ale „teoriei". De altfel, 
istoria înregistrează succese tehnice care se întemeiază pe 
teorii cu totul eronate asupra naturii sau pe cunoştinţe pur 
empirice ce nu ating nici pe departe amploarea celor posibile. 
Un exemplu. în Antichitate se cunoştea pompa de apă (exem¬ 
plar găsit în lacul Nemi, în Italia), aceasta o mie de ani şi atîtea 
secole mai înainte ca Torricelli să pună în lumină legile 
empirice al fenomenului. Pompa de apă a putut deci să fie 
născocită fără premisele teoretice pe care ea pare a le implica. 
Ne întrebăm dacă tehnica în întregime n-ar fi putut să ia fiinţă 
şi fără „teoria" ce-i corespunde. N-ar fi putut oare orice lucru 
tehnic să fie închipuit şi pe temeiul altor „teorii" sau uneori 
pe bază de cunoştinţe vagi pur empirice? Pompa de apă din 
Antichitate şi atîtea alte invenţii din aceeaşi eră îndreptăţesc 
din plin o asemenea întrebare. Succesele într-adevăr nepre¬ 
văzute, extraordinare, ale tehnicii moderne nu constituie cîtuşi 
de puţin probe decisive că spiritul uman ar fi reuşit prin 
cunoştinţele sale să spargă pe undeva principiul conservării 
misterelor instituit în univers. Aici, în acest principiu, îşi 
găseşte limitele şi „progresul" de forme ale tehnicii. 


Din cele arătate, rezultă că un progres în istorie este cu 
putinţă în cele mai diferite forme. Niciodată însă progresul 
n-are loc într-o zare nelimitată. în oricare din formele sale, 
progresul este limitat de o mai scurtă sau mai lungă durată şi 
se împlineşte pe linii cu totul laterale faţă de linia existenţială 
proprie omului. în nici una din formele sale, „progresul" nu 
afectează întru nimic existenţa omului în anume coordonate 
metafizice. Progrese diverse care nu ating însăşi fiinţa umană 
în fundamentele ei, poziţia şi situaţia ei în univers şi în exis- 

tentă în general, sunt desigur cu putinţă şi se constată real¬ 
mente cu istoria la îndemînă. 

Am văzut, în cele de mai înainte, că anume filozofi, cînd 
şi-au pus problema „progresului" în istorie, şi-au pus-o 
într-un fel mai radical decît suntem dispuşi s-o facem noi. 
Chiar şi teologia creştină vede „progresul" pe linia de esenţă a 
istoriei. Teologia creştină admite bunăoară un „progres" în 
istorie, al „revelaţiei divine" ce s-ar face omului. Numai da¬ 
torită acestui „progres" al revelaţiei divine omul şi-ar putea 
realiza în istorie destinul său metafizic. într-o asemenea per¬ 
spectivă, istoria devine un mediu ce colaborează la îndum- 
nezeirea, într-un chip sau altul, a fiinţei umane. Procesul 
acesta ar avea loc sub forma unui „progres" în revărsarea 
graţiei divine asupra omului. 

Pentru filozofii luminişti, ideea de progres ţine de asemenea 
de esenţa istoriei. Istoria are, după păreri luministe, înfăţişarea 
unui progres linear absolut. Pe o atare linie, omul s-ar realiza în 
calitatea sa supremă de fiinţă raţională. în concepţiile luministe 
„revelaţia divină" era înlocuită prin „raţiune". „Raţiunea" era 
pentru luminişti oarecum „divinitatea" în om. 

La Hegel, omul realizează, prin progresul ce are loc în 
istorie, însăşi raţiunea universală identică cu Dumnezeu. Sau, 
mai bine zis, raţiunea universală (Dumnezeu) se realizează 
prin om în „istorie" în chip suitor şi tot mai complex. 

în filozofia pozitivistă a lui Comte, omul este chemat să 
realizeze în cursul istoriei sale „umanitatea". Această „uma¬ 
nitate", aşa cum o vede filozoful, reprezintă în fond o secu¬ 
larizare totală a „divinităţii". 

Un progres istoric de un atare profil şi de această anver¬ 
gură nu întrezărim nicăieri şi în nici un fel în perspectiva filo¬ 
zofiei noastre. Noi susţinem că foarte felurite progrese, 
oarecum de mai lungă sau mai scurtă respiraţie, sunt posibile 
pe diverse linii laterale ale existenţei umane, pe linii care nu 
ating esenţa fiinţei umane şi nici poziţia fiinţei umane în uni¬ 
versul dominat de principiul conservării misterelor. După 
părerea noastră, un progres linear, unic, de profil metafizic nu 
poate avea loc în istoria omenirii, deoarece istoria aceasta este 

o dimensiune complet solidară cu fiinţa umană ca atare. 
Omul nu poate sări peste sine însuşi. Istoria este un mod tem¬ 
poral de-a lungul veacurilor, rezultînd din atributul ontologic 
specific fiinţei umane; istoria este o consecinţă a relativităţii şi 
a limitelor, a „frînelor" impuse fiinţei umane prin permanente 
coordonate metafizice. Istoria omenirii, privită în perspectiva 
coordonatelor metafizice în care palpită fiinţa umană, este un 
drum fără acces în absolut. Pe această linie, mereu egală sieşi, 
se întinde destinul tragic şi măreţ în acelaşi timp al omului. 
Desigur, activităţile omului, prin care se înfiripă istoria în 
fiecare moment al ei, sunt variate şi complexe. „Progrese" 
laterale , înjghebîndu-se chiar pe liniile acestor activităţi, sunt 
posibile. Toate aceste varii progrese posibile îşi au însă o 
limită peste care nu se trece. Un principiu a fost instituit, din- 
totdeauna şi pentru totdeauna, în univers: principiul con¬ 
servării misterelor. De acest răgaz se lovesc în cele din urmă 
toate activităţile omului. Toate „progresele" îi sunt deschise 
omului, în afară de unul singur: în afară, adică, de acela care 
ar afecta într-un fel principiul conservării misterelor instituit 
în univers. 


FENOMENE, 

CUNOAŞTERI, CORDOANE CENZORIALE 


Distingem în cosmos trei grupuri mari de fenomene ce ne 
sunt date spre „cunoaştere": spre cunoaştere la nivel uman, 
cu posibilităţi umane şi în limite umane. 

Întîiul grup este alcătuit de fenomenele naturii în sens 
restrîns. încadrăm aici fenomenele fizice, cele chimice şi cele 
biologice. 

Al doilea grup îl formează fenomenele psihospirituale, 
adică fenomenele psihice, cum ar fi instinctul şi inteligenţa, la 
animale, stările, funcţiile, procesele, actele psihospirituale la 
om. 

Al treilea grup cuprinde exclusiv fenomenele istorice ale 
omenirii. 

Toate aceste grupuri de fenomene sunt accesibile unei 
cunoaşteri, dacă nu de adecvaţie în absolut, atunci de o cu¬ 
noaştere relativizată în condiţii umane. Toate aceste fenomene 
sunt susceptibile mai întîi de o cunoaştere receptivă în cali¬ 
tatea lor de obiecte „date“. De fenomenele naturii luăm act 
prin simţuri; le putem descrie, le putem clasifica, le putem 
analiza. De fenomenele psihospirituale de asemenea putem 
lua act, fie prin trăirea lor, fie prin asimilarea lor cognitivă 
care are loc prin introspecţie cînd e vorba despre trăirile 
subiectului cognitiv însuşi, fie prin intropatie cînd e vorba 
despre trăirile unor subiecte străine de subiectul cognitiv. De 
fenomenele istorice se ia act pe diverse căi, de exemplu de-a 
dreptul prin simţuri cînd e vorba de fenomene contemporane 
cu subiectul ce vrea să le cunoască; aceste fenomene le putem 
descrie, le putem clasifica, le putem analiza. De fenomenele 
istorice în general — şi mai ales de cele „trecute" — se ia act 
prin indicii, prin date, prin imaginaţie, prin intropatie, prin 
analiză. Neapărat că intuiţia (prin simţuri) joacă un rol hotă- 
rîtor la înregistrarea, la inventarierea tuturor fenomenelor, 
oricărui grup ar aparţine. în procesele, în actele de identificare 
a lor, intervine hotărîtor inteligenţa cu „categoriile" ei şi enor¬ 
ma masă de concepte disponibile. Prin organele şi mijloacele 
intuiţiei pe de o parte, prin mijloacele inteligenţei pe de altă 
parte, fenomenele devin susceptibile de o cunoaştere aper¬ 
ceptivă ca „date" ale existenţei. 

Despre fenomenele din cele trei grupuri amintite mai sus 
nu se ia însă numai act aperceptiv în vederea constituirii unei 
cunoaşteri de „fapte". Toate „faptele" o dată identificate ser¬ 
vesc şi ca pretexte pentru o cunoaştere explicativă sau „teo¬ 
retică". Cunoaşterea explicativă sau teoretică deschide o nouă 
perspectivă asupra fenomenului circumscris ca „fapt". Aspi¬ 
raţiile cognitive ale omului trec dincolo de „fapte" ca atare 
în vederea unei cunoaşteri de adîncime. „Faptul" devine cu 
aceasta o „problemă". Punerea unei probleme este echivalentă 
cu deschiderea unui „mister" şi solicită un act spiritual de 

căutare a unei „soluţii" echivalent unui act „revelator". Cu¬ 
noaşterea „teoretică" are demersuri foarte complexe. O putem 
ilustra prin exemple din diverse domenii. în fizică, fenomenul 
luminii bunăoară e susceptibil de o explicaţie prin teoria 
ondulaţiilor sau prin teoria corpusculară (sau prin amîndouă 
deodată). Sau: chimia ne vorbeşte despre combinaţiile în 
anume proporţii cantitative ce pot avea loc între elemente; 
fenomenul este susceptibil de o explicaţie prin teoria ato¬ 
milor. în biologie, fenomenul vieţii este susceptibil de o expli¬ 
caţie „materialistă" sau de una „vitalistă". în psihologie, de 
asemenea, se pot găsi diverse „teorii" pentru a „explica" viaţa 
sufletească cu toate formele ei. O asemenea „teorie" este de 
exemplu aceea a „reprezentărilor", a lui Herbart („reprezen¬ 
tările" luptă ele între ele pentru a se menţine în centrul con¬ 
ştiinţei; datorită acestei lupte, ar lua fiinţă viaţa afectivă). Din 
domeniul psihologiei, s-ar mai putea aminti ca exemplu de 
„cunoaştere teoretică“ încercarea lui Freud: unui fenomen 
psihic precum este „visul" i se dă o explicaţie „psihanalitică" 
(în explicaţie intră ca factori inconştientul, conştiinţa, instinc¬ 
tul sexual, procesul de refulare, cenzura morală). 

Cunoaşterea „teoretică" s-a încercat şi asupra fenomenelor 
istorice. Amintim pentru exemplificare încercările de a expli¬ 
ca fenomenele istorice prin teoria raselor (Houston Stewart 
Chamberlain), prin teoria luptei de clasă (Ludwig Gum- 
plowicz), prin teoria marxistă a bazei economice, prin teoria 
spengleriană despre „sufletul unei culturi". 

în alcătuirea oricărei „teorii" cu privire la unul sau altul 
dintre fenomenele lumii, intervin o seamă de factori: întîi ma¬ 
terialul brut fenomenal, în al doilea rînd inteligenţa cu cate¬ 
goriile ei, în al treilea rînd spiritul uman „revelator", chemat 
să propună o plăsmuire „teoretică"; aceste plăsmuiri au tot¬ 
deauna o pecete „stilistică". 

Există aşadar trei grupuri mari de fenomene care solicită 
cunoaşterea la nivel uman şi în condiţii umane. Dar ce în¬ 
seamnă „cunoaştere" la nivel uman şi în condiţii umane ? Cît 
priveşte „cunoaşterea" de care este capabil omul în raport cu 
fenomenele, adică atît cunoaşterea directă prin simţuri cît şi 

cunoaşterea indirectă, de natură „teoretică", reamintim pe 
scurt părerile ce le-am expus în atîtea din lucrările noastre 
anterioare. Despre „cunoaşterea" la nivel uman şi în condiţii 
umane am afirmat în studiile noastre că n-ar ajunge niciodată 
la o adecvaţie absolută în raport cu obiectul ei. Singura idee 
cu acces real în transcendenţă pe care spiritul nostru o posedă 
este ideea de „mister", dar această idee este o idee-negativ. 
Orice cunoaştere cu pretenţii de „revelare", de dezvelire po¬ 
zitivă a „misterului", o socotim ca fiind strict condiţionată de 
structuri umane. In consecinţă, orice asemenea cunoaştere 
este relativă, limitată; în orice caz străină de adecvaţia în 
absolut pe care ea o urmăreşte. Teza aceasta a noastră despre 
poziţia cognitivă a omului în lume circumscrie o stare faptică 
ce nu a fost încă prin nimic dezminţită pînă în momentul de 
faţă. în desfăşurarea pe etape a filozofiei noastre, am încercat 
să dăm şi o semnificaţie mai profundă, de natură metafizică, 
acestei stări de fapt. Ne referim la teoria „cenzurii transcen¬ 
dente", care conferă stării de fapt o anume legitimitate. Pozi¬ 
ţia cognitivă, cu posibilităţile inerente ei, proprie omului în 
univers apare în lumina teoriei despre „cenzura transcen¬ 
dentă" ca fiind rezultatul unei limitări, al unei „cenzuri" ce i 
s-ar aplica în chip structurat din partea unui Centru divin-de- 
monic al existenţei în general. 

Am precizat în cele de mai înainte care sunt, pe grupuri, 
fenomenele ce se îmbie cunoaşterii umane. Ne punem acum 
întrebarea: în ce măsură „cunoaşterile" care se referă la cele 
trei grupuri mari de fenomene se resimt de efectul cenzurii 
transcendente ? Prin termenul de „cenzură transcendentă" 
circumscriem de astă dată toate formele de „disimulare", de 
„limitare" şi de „frînare" impuse „cunoaşterii umane" în con¬ 
diţiile existenţei universale. 

Cît priveşte fenomenele aparţinînd întîiului grup, adică 
fenomenele fizice, chimice, biologice, ar fi de spus că pe aces¬ 
tea le receptăm şi le asimilăm conştiinţei noastre prin simţuri. 
Rezultatul acestui proces de receptare prin simţuri a unui 
„mister" nu are semnificaţia unei reflectări mai mult sau mai 
puţin adecvate a unui „mister". „Senzaţiile" stîrnite în con- 

ştiinţa noastră prin acţiunea „misterului" asupra simţurilor 
sunt pur şi simplu „disimulări" ale misterului, iar nu „reflec¬ 
tări". Senzaţiile reprezintă în cadrul cunoaşterii doar „sem¬ 
nale" ale unui „mister". In procesul de cunoaştere la nivel 
uman, „disimularea" misterului sub forma semnalelor recep¬ 
tate de noi prin simţuri este întîiul efect ce-1 putem atribui 
„cenzurii transcendente". „Misterul" ce ni se „semnalează" 
urmează apoi să ni-1 „revelăm" noi înşine nouă înşine cu 
mijloace imaginare şi conceptuale. Transformarea „semna¬ 
lelor" ce ni se comunică prin simţuri în imagini şi concepte se 
face în virtutea unor funcţii de organizare proprii inteligenţei. 
De la Kant încoace ne-am obişnuit să numim aceste funcţii ale 
inteligenţei „categorii". Categoriile, reprezentînd anume funcţii 
structurale ale inteligenţei, au după concepţia noastră şi o 
semnificaţie „metafizică". Ele pot fi privite ca mijloace ale 
„cenzurii transcendente". In felul cum datele simţurilor sunt 
prelucrate şi organizate prin „categorii", vedem un al doilea 
efect al „cenzurii transcendente". 

Datorită categoriilor proprii inteligenţei, organizăm astfel, 
pornind de la „semnalele" receptate prin simţuri, o lume em¬ 
pirică de „obiecte" şi de „relaţii" între obiecte. Această lume 
empirică este susceptibilă de determinări abstracte concep¬ 
tuale. Aspiraţiile cunoaşterii nu se curmă însă aici. Dimpo¬ 
trivă, aici ne ajunge invitaţia de a face un nou salt în procesul 
cunoaşterii. In legătură bunăoară cu fenomenele fizice, chimi¬ 
ce, biologice din lumea dată, se deschide în acest moment un 
nou proces de cunoaştere, de astă dată în adîncime, de cu¬ 
noaştere „teoretică" a misterelor pe care fenomenele le repre¬ 
zintă empiric. Dar orice cunoaştere „teoretică" ce porneşte de 
la aspectul fenomenal spre a merge în adîncime se înjghebează 
şi se alcătuieşte, după cum de atîtea ori am arătat, sub con- 
strîngerea unui „cîmp stilistic", sub presiunea „vectorilor" ce 
compun un asemenea cîmp. Asupra „teoriilor" ca plăsmuiri 
ale spiritului uman se imprimă o întreagă garnitură de cate¬ 
gorii stilistice (un alt echipament al spiritului uman). La o 
analiză mai atentă, orice „teorie", mînecînd de la fenomene 
ale naturii spre a dezveli adîncimile, cuprinde în conţinut şi în 

formă o seamă de elemente constitutive, cum ar fi „imagini", 
„scheme", „concepte". Lucrul acesta este arhicunoscut. Dar 
orice „teorie" mai cuprinde şi elemente de „cîmp stilistic" — 
ceea ce e mai puţin cunoscut. Teoria atomilor, pe care De- 
mocrit a propus-o în Antichitate ca explicaţie a lumii, poartă 
întipărite pe corpul ei toate amprentele de stil ale spiritului 
grec. De asemenea, teoria „atomilor" la inzi poartă pecetea de 
stil caracteristică spiritului indic. Teoria atomilor a lui Dalton 
relevă stigmatele de stil ale spiritului european apusean. Orice 
inteligenţă intuitivă de oareşicare agerime şi avînd o experienţă 
în atare explorări le învederează. Categoriilor stilistice, în ca¬ 
litatea lor de vectori ai unui cîmp modelator, li se poate de 
asemenea atribui o semnificaţie metafizică în cadrul „cenzurii 
transcendente"; ele pot fi socotite ca un fel de „frîne trans¬ 
cendente"; ele ar frîna adică aspiraţiile noastre „revelatoare" 
în raport cu misterele existenţei. Iată un al treilea efect al cen¬ 
zurii transcendente. 

Ajunşi aici, avem posibilitatea de a preciza care este 
situaţia cunoaşterii, de nivel şi în condiţii umane, în raport cu 
fenomenele naturii (fizice, chimice, biologice). în procesele 
de cunoaştere avînd ca obiectiv aceste fenomene, cenzura 
transcendentă intervine cu trei cordoane care zădărnicesc 
accesul în absolut: întîiul cordon este acela al „disimulării" 
misterului prin simţuri; al doilea cordon este acela al or¬ 
ganizării senzaţiilor sub formă de lume empirică prin ca¬ 
tegoriile inteligenţei; această organizare prin categorii a 
senzaţiilor ţese o perdea în plus între subiectul cunoscător şi 
obiectul de cunoscut. Un al treilea cordon cenzorial este acela 
al categoriilor stilistice care frînează orice încercare „teore¬ 
tică" de revelare a misterului. în cazul fenomenelor naturii 
(fizice, chimice, biologice), cunoaşterea de adecvaţie în abso¬ 
lut este aşadar sistematic, structural zădărnicită prin nu mai 
puţin de trei cordoane cenzoriale. O cunoaştere a fenome¬ 
nelor în chestiune se realizează totuşi, dar numai o cunoaştere 
la nivel uman şi în condiţii umane. Noi nu negăm posibili¬ 
tatea cunoaşterii în general; negăm numai posibilitatea cu¬ 
noaşterii în absolut. Omului îi este îngăduită o cunoaştere 

adecvată numai prin ideea-negativ a „misterului"; omului îi 
sunt îngăduite şi unele forme de cunoaştere, care sunt însă 
inadecvate; aceste forme sunt ce-i drept pozitive, dar în 
acelaşi timp „relativizate", deoarece sunt cenzurate. 

Trecem acum la al doilea grup de fenomene ce ni se oferă 
spre cunoaştere. Ne referim la cele psihospirituale. Fenome¬ 
nele psihice, precum senzaţiile, sentimentele, afectele, stările 
voliţionale, gîndurile, sunt — spre deosebire de fenomenele 
fizice — „ele însele". Fenomenele psihice nu reprezintă „altce¬ 
va", precum aceasta se întîmplă cu fenomenele fizice care, aşa 
cum le sesizăm, nu fac decît să ne „semnaleze" un „altceva". 
Fenomenele psihice sunt ca „trăiri" ele însele. Fenomenele 
psihice ce se petrec în noi le putem „trăi", dar le putem şi 
„cunoaşte". „Cunoaşterea" acestor fenomene nu este identică 
cu „trăirea" lor. Un sentiment îl trăim nemijlocit, dar îl putem 
supune şi unei „cunoaşteri". Cunoaşterea unui sentiment trăit 
poate fi mijlocită prin introspecţie. La distincţia ce o operăm 
ne ajută foarte mult o remarcă a lui Spinoza. Filozoful a notat 
pe vremuri că, prin observare atentă, prin „cunoaştere", am 
putea bunăoară reduce intensitatea unei „dureri". Observaţia 
lui Spinoza e valabilă şi ar putea să fie generalizată. Toate 
trăirile de natură psihospirituală sunt susceptibile de o alte¬ 
rare prin introspecţie. Dar, ca să reluăm firul gîndurilor noas¬ 
tre, însemnăm că între „fenomenul psihic" şi „cunoaşterea" sa 
prin introspecţie nu este distanţa de disimulare ce se inter¬ 
pune, spre pildă, între cunoaşterea prin simţuri a unui feno¬ 
men fizic şi fenomenul fizic însuşi (misterul). Introspecţia nu 
disimulează psihicul ca atare, ci îl alterează doar mai mult sau 
mai puţin. Spinoza spunea că introspecţia poate „atenua" o 
durere. Fenomenul psihic rămîne în fond el însuşi, chiar şi 
cînd este alterat întru cîtva prin introspecţie, cîtă vreme sen¬ 
zaţiile sunt altceva decît misterul fizic ce ni se semnalează 
prin ele. Acesta este un aspect al chestiunii ce ne preocupă. 
Mai există însă şi alte aspecte. Fenomenul psihic mai poate fi 
„cunoscut" şi altfel decît prin simplă, imediată introspecţie 
analitică şi sintetică; în acest caz intră în joc cordonul cenzo- 
rial al categoriilor intelectuale, cu ajutorul cărora se efectuează 

operaţia de analiză şi sinteză. O atare cunoaştere prin cate¬ 
gorii intelectuale diformează radical obiectul psihic ţinut sub 
observaţie. Psihologia îşi zădărniceşte accesul la adecvaţie 
datorită acestei cunoaşteri categoriale. Pentru a ilustra 
situaţia, să ne gîndim numai la diformarea fenomenelor psi¬ 
hice cînd li se aplică categorii precum aceea a „substanţei" sau 
a „cauzalităţii". Stările psihice, trăirile, se înfăţişează în cazul 
acesta sub forma rigidă a unor corpuri materiale. Acesta este 
un alt aspect al „cunoaşterii" fenomenelor psihice. 

Şi mai există şi un al treilea aspect. Fenomenele psihice se 
pot „deschide" ca probleme de „adîncime". Astfel de pro¬ 
bleme solicită „teoria". Un exemplu ne oferă teoria visului la 
Freud. Celebrul psihanalist creează eşafodajul complex al 
unei „teorii" pentru a explica un fenomen ca „visul". Incon¬ 
ştientul de natură psihică, instinctele, anume procese de 
conştiinţă morală sunt puse la contribuţie pentru a explica în 
toată intimitatea sa visul. Printr-o asemenea cunoaştere „teo¬ 
retică", Freud a reuşit să scoată anume fenomene psihice din 
vagul perspectivelor de pînă atunci. Datorită „teoriei", un 
fenomen psihic precum este visul apare dintr-o dată în an¬ 
grenajul unui complicat supradeterminism şi dobîndeşte o 
finalitate precisă în jocul echilibristic al puterilor psihice. 
Problematica psihologică cîştigă prin aceasta întîia oară o 
adîncime şi o amploare pe care numai problematica „ştiinţi¬ 
fică" le are. De altmintrelea, încă un fapt ni se pare indiscu¬ 
tabil: „teoria" freudiană a visului poartă amprentele stilistice 
ale gîndirii ştiinţifice din epoca în care ea a fost formulată. 
Epoca gîndea „teoretic" foarte fizical. Freud tratează visul 
cam în felul în care fizicienii tratează un corp fizic pus în 
mişcare după principiul paralelogramului puterilor. 

Care ar fi aşadar modurile de „cunoaştere" a fenomenelor 
psihospirituale şi ce cordoane cenzoriale împiedică în acest 
domeniu accesul spre „adecvaţie" ? Răspundem. Intîiul cor¬ 
don cenzorial, acela al „disimulării" (efectiv prezent în cu¬ 
noaşterea fenomenelor fizice), este absent în cunoaşterea psi¬ 
hicului. Fenomenul psihic este el însuşi, el nu trimite spre 
altceva ascuns în dosul său. Situaţia îşi are evidenţa sa, O ast- 

fel de situaţie a putut să facă pe un Schopenhauer sau pe un 
Bergson să creadă că în lumea psihică noi ne-am găsi, cu posi¬ 
bilităţile noastre de cunoaştere, chiar în faţa „lucrului în sine". 
Intuiţia directă ne-ar prilejui aici o cunoaştere absolută. Situa¬ 
ţia nu este însă tocmai aşa cum ne-o prezintă cei doi filozofi. 
Fenomenul psihic este el însuşi ca „trăire"; de îndată ce 
încercăm să-l asimilăm prin cunoaştere, încep şi distanţările 
faţă de el. Cunoaşterea intuitivă, prin introspecţie, a feno¬ 
menului psihic „alterează" deja întru cîtva fenomenul. Recu¬ 
noaştem însă că aici nu e vorba de intervenţia unui „cordon 
cenzorial" cum ar fi acela al „disimulării" (situaţie în care ne 
găsim faţă de „misterele" fizice). Nu e mai puţin adevărat că, 
privind lucrurile în ansamblu, suntem nevoiţi să admitem că şi 
în cunoaşterea „psihicului" intervin anume cordoane cenzo¬ 
riale. Nu trei, ca în cazul cunoaşterii fenomenelor fizice, ci 
numai două. In cunoaşterea psihicului intervine fără îndoială 
cordonul cenzorial al categoriilor intelectuale prin care orga¬ 
nizăm materialul psihic al „trăirilor". Mai intervine apoi în 
cunoaşterea psihicului (în „teoriile" despre psihic) cordonul 
categoriilor stilistice a cărui prezenţă efectivă o constatăm de 
altfel în aspectele de stil ale oricărei „teorii". Două sunt deci 
cordoanele cenzoriale ce zădărnicesc o cunoaştere „adecvată" 
a fenomenelor psihice: întîiul cordon este acela al categoriilor 
intelectuale; al doilea cordon este acela al categoriilor stilistice. 

Al treilea grup de fapte ce se îmbie cunoaşterii este acela al 
fenomenelor istorice. Spre deosebire de fenomenele fizice şi 
de cele psihospirituale, fenomenele istorice au o notă distinc¬ 
tivă de ansamblu: ele sunt fenomene de înfăţişare stilistică. Is¬ 
toria este „istorie" în măsura în care poartă amprentele unui 
„cîmp stilistic". Elementul fizic şi elementul psihospiritual 
sunt factori constitutivi, de implicaţie, ai fenomenului istoric; 
cu adevărat specifice în sens definitoriu rămîn pentru feno¬ 
menul istoric stigmatele stilistice. O demnitate „istorică" nu 
pot avea decît creaţiile spirituale, organizaţiile sociale, pro¬ 
dusele tehnice, faptele politice etc. care se disting prin aspecte 
de „stil". Aceste aspecte ţin de intenţionalitatea inconştientă, 
sau uneori mai mult sau mai puţin conştientă, a fenomenelor 

istorice. Există desigur nenumăraţi istoriografi care ignoră 
acest lucru; se întîmplă însă lucrul foarte curios că, atunci 
cînd fac istoriografie sau filozofie a istoriei, ei aleg totuşi 
foarte just, aproape cu un fel de clarviziune, fenomenele de 
natură într-adevăr „istorică". Definiţia ce o dăm istoricităţii 
apare astfel confirmată prin însăşi practica cercetărilor isto¬ 
rice. Prin definiţia ce o dăm fenomenului istoric nu facem 
deci decît să adăugăm unei practici milenare un moment de 
luciditate. 

Urmează din cele de mai sus că o cunoaştere istorică îşi 
ajunge complet obiectivul urmărit cînd izbuteşte să releve nu 
numai apariţia, durata şi dispariţia în spaţiu şi în timp a fap¬ 
telor istorice, ci, mai vîrtos, cînd reuşeşte să pună în lumină şi 
aspectele de stil ce caracterizează aceste fapte. Fireşte, un isto¬ 
riograf nu trebuie să realizeze necondiţionat un asemenea 
postulat. Dar acesta ar fi obiectivul unei istoriografii con¬ 
ştiente de drumurile şi de ţinta sa. Ce mijloace are la dis¬ 
poziţie cunoaşterea „istorică" în vederea unui asemenea scop ? 
Pentru atingerea obiectivului ei specific, cunoaşterea istorică 
are la îndemînă o seamă de mijloace şi resurse. Printre acestea, 
intuiţia este cea mai fertilă. Istoriograful îşi cultivă prin în¬ 
delung exerciţiu o anume sensibilitate datorită căreia el va 
putea să distingă şi să delimiteze în masa amorfă a faptelor 
istorice prezenţa activă a unor factori stilistici. Istoriograful 
mai are la îndemînă puterea de analiză şi de sinteză, utilizabil 
de altfel în orice domeniu ştiinţific. Atît intuiţia cît şi puterea 
de analiză şi de sinteză sunt daruri ce pot fi dezvoltate în sen¬ 
sul unei performanţe tot mai eficiente. Feţele stilistice ale unui 
fenomen istoric pot fi sesizate din partea oricui are darurile 
receptive necesare şi nu este lovit de cecitate sau de daltonism 
istoriografie. Dată fiind imensa varietate a „stilurilor" din 
istoria omenirii, constatarea aspectelor, învederarea lor cer, 
nu încape vorbă, o elasticitate pe scară universală a sensi¬ 
bilităţii, o supleţe a puterii de analiză şi o cît mai viguroasă 
întrebuinţare, mergînd spre esenţă, a puterii de sinteză. 

Ce piedici poate să întîmpine cunoaşterea istorică în 
urmărirea obiectului ei ? 

Să stăm puţin şi să cumpănim. în cele din urmă, istoria, 
sub faţetele ei specifice, ar putea să fie cunoscută mai bine 
decît ne putem cunoaşte pe noi înşine. în definitiv, istoria este 
„creaţia" fiinţei umane; ca atare, ea are aspecte în funcţie de 
intenţionalitatea conştientă şi inconştientă a fiinţei umane. 
Cunoaşterea mai mult sau mai puţin „adecvată" a obiectului 
istoric ar atîrna, teoretic vorbind, exclusiv de elasticitatea sen¬ 
sibilităţii pentru stil, de subtilitatea şi perspicacitatea analitică 
şi de puterea de sinteză proprii istoriografului. Această situ¬ 
aţie norocoasă este însă un caz de limită, teoretic. Căci în 
chip practic, istoriograful întîmpină şi el dificultăţi în calea sa, 
adesea insurmontabile. Ca privitor şi ca cercetător care stu¬ 
diază un fenomen istoric, istoriograful este, el însuşi, echipat 
cu o garnitură de „categorii stilistice" ce îi aparţin atît ca indi¬ 
vid cît şi ca membru al unei colectivităţi. Istoriograful înclină 
cel mai adesea să vadă fenomenele istorice prin prisma şi în 
perspectiva propriilor sale categorii stilistice. De aici decurg 
cele mai grave diformări în felul cum sunt văzute şi prezentate 
fenomenele cînd e vorba mai vîrtos despre cele mai depărtate 
în spaţiu şi în timp. Această piedică nu este cazul însă să o 
privim ca fiind „principială". Un istoriograf trebuie să-şi facă 
educaţia sensibilităţii pentru stil în sensul unei elasticităţi pe 
scară universală. Lucrul este din cale-afară anevoios şi rămîne 
cel mai adesea un simplu deziderat. împrejurarea că istorio¬ 
graful este echipat cu o garnitură de categorii stilistice, per¬ 
sonale sau colective, nu reprezintă totuşi o zădărnicie de 
principiu a cunoaşterii istorice. în acest domeniu al faptelor 
istorice, prezenţa activă în spiritul unui om a unei garnituri de 
categorii stilistice nu are eficienţa sistematică a unui „cordon 
cenzorial". Diformările de perspectivă de care se face culpa¬ 
bilă cunoaşterea istorică sunt nespus de frecvente în istorio¬ 
grafie, dar, teoretic privind, ele n-ar trebui să aibă loc oricum 
şi oricînd. Se poate indica un caz cînd cunoaşterea istorică îşi 
poate atinge ţinta fără diformări prea grave de perspectivă. 
Cazul fericit are loc cînd istoriograful studiază fenomene 
istorice ce se produc în acelaşi cîmp stilistic de care însuşi 
istoriograful este stăpînit. în climatul unei atare corespon- 

denţe, prilejul diformărilor de perspectivă stilistică e dispă¬ 
rem. Stabilirea acestui caz fericit şi excepţional ne îndrituieşte 
la o afirmaţie de principiu: cînd este vorba despre cunoaşterea 
fenomenelor istorice, categoriile stilistice cu care este echipată 
fiinţa umană nu constituie un „cordon cenzorial“. Categoriile 
stilistice pot să producă şi produc cel mai adesea diformări de 
perspectivă în cunoaşterea fenomenelor istorice, dar aceasta 
nu se întîmplă în chip inevitabil. Există cazuri, cum am arătat 
adineaori, cînd un anume grad de „adecvaţie" a cunoaşterii 
istorice în raport cu obiectul său se poate realiza datorită 
chiar categoriilor stilistice cu care este echipat istoriograful. 

Printre fenomenele ce au loc în lume, fenomenele istorice 
ne sunt cele mai apropiate, cele mai intime, mai familiare, ca 
să zicem aşa. Cunoaşterea are în acest domeniu unele şanse pe 
care nu le are aiurea. Aceasta nu înseamnă că în domeniul 
istoric cunoaşterea s-ar putea realiza vreodată pînă la „adec- 
vaţie“ în absolut. în cele din urmă, şi în domeniul istoric este 
cu putinţă tot numai o cunoaştere la nivel uman şi în condiţii 
umane. Cunoaşterea istorică, cu condiţiile ei, prilejuieşte 
diverse „diformări" ale obiectului. Unele din acestea sunt 
evitabile. Cele mai sistematice „diformări" ce au loc în dome¬ 
niul cunoaşterii istorice decurg din aplicarea categoriilor 
„inteligenţei" asupra materialului istoric brut. Categoriile in¬ 
telectuale cu ajutorul cărora omul „organizează" lumea fe¬ 
nomenelor în general joacă un rol de cordon cenzorial în 
toate domeniile de cunoaştere. Deci şi în domeniul istoric. în 
cunoaşterea istorică, categoriile intelectuale constituie un cor¬ 
don cenzorial — singurul, dar suficient pentru a zădărnici 
„adecvaţia" în absolut. 

în concluzie: 

a. în cunoaşterea fenomenelor naturii (fizice, chimice, bio¬ 
logice) intervin trei „cordoane cenzoriale": 

1. disimularea prin simţuri a „misterului"; 

2. organizarea prin categorii intelectuale a fenome¬ 
nelor; 

3. dezvelirea frînată a fondului mai adînc al feno¬ 
menelor naturii prin „teorii", în cadru stilistic. 



OSWALD SPENGLER ŞI FILOZOFIA ISTORIEI 


473 


b. în cunoaşterea fenomenelor psihospirituale intervin 
numai două „cordoane cenzoriale" : 

1. organizarea materialului brut, psihospiritual, prin 
categorii intelectuale; 

2. dezvelirea frînată a fondului mai adînc al fenome¬ 
nelor psihospirituale prin „teorii", în cadru stilistic. 

c. în cunoaşterea fenomenelor istorice intervine un singur 
„cordon cenzorial": organizarea materialului istoric prin 
„categorii intelectuale". Alterări şi diformări de cunoaştere, ca 
efecte ale categoriilor stilistice, sunt posibile şi frecvente atît în 
descrierea fenomenelor istorice cît şi în „teoriile" despre ele. 1 
Dar „stilul" nu are în acest domeniu rol de cordon cenzorial 
principial şi sistematic. Aspectele fizice şi psihospirituale sunt 
implicaţii de-ale fenomenului istoric. Ca aspecte de implicaţie 
ale fenomenului istoric, fizicul şi psihicul au însă un rost şi o 
semnificaţie ca atare, aşa cum ne apar. Aici ele sunt ceea ce ni 
se pare că sunt. 

Pe baza acestor analize, s-ar putea afirma că toate „cu¬ 
noaşterile" în legătură cu diversele grupuri de fenomene au 
loc la un nivel uman şi în condiţii umane, dar că, printre 
diversele cunoaşteri posibile, cea mai puţin „cenzurată" este 
cea „istorică". 


OSWALD SPENGLER 
ŞI FILOZOFIA ISTORIEI 


Un mare răsunet a avut în deceniile din urmă filozofia 
istoriei pe care Oswald Spengler a expus-o în cartea sa Decli¬ 
nul Apusului. 2 Două sunt îndeosebi motivele ce ne îndeamnă 


1 A se vedea cap. introductiv „Despre istoriografie" [v. supra pp. 339-353] 
în care expunem cîteva mari concepţii despre istorie în f uncţie de „stilurile" 
lor de bază. 

2 în original: Der Untergang des Abendlandes, Oskar Beck Verlag, 
Miinchen, 1924 ( n.ed .). 

să ne oprim în paginile de faţă asupra acestei filozofii care şi-a 
cucerit faima nu numai prin substanţa, dar şi prin forma 
seducătoare a prezentării. Filozofia spengleriană ilustrează pe 
de o parte, mai plastic decît oricare filozofie, o anume con¬ 
cepţie ciclică asupra istoriei, care desigur că nu poate fi trecută 
cu vederea şi care ar putea să fie opusă concepţiilor „progre¬ 
siste". Filozofia în chestiune reprezintă pe de altă parte un 
moment de o deosebită importanţă în gîndirea contemporană. 
O luare de atitudine faţă de ea se impune deci de la sine. 

Spengler şi-a alcătuit concepţia despre istorie, impresio¬ 
nantă fără-ndoială, sub influenţa mai multor gînditori. Această 
concepţie trebuie să o socotim nu ca un început, ci ca o cul¬ 
minaţie a unui mod de a gîndi, ilustrat de o seamă de pre¬ 
cursori. Modul de a filozofa al lui Spengler stă, prin perspectiva 
organicistă şi morfologică ce o deschide asupra istoriei, sub 
înrîurirea lui Goethe. Aceasta înseamnă că s-ar putea aminti 
încă mulţi alţi gînditori tutelari sub semnul cărora Oswald 
Spengler s-a format, uneori în chip mărturisit, altcdăţiîn chip 
nemărturisit. Astfel, în importante şi fundamentale puncte ale 
concepţiei sale despre istorie, Spengler aplică nemărturisit 
gîndurile monadologice ale lui Lcibniz. Despre aceasta mai la 
vale. Metoda reducţiei puterilor alcătuitoare de cultură la cîte 
un tip chintesenţial uman sau zeiesc cvasimitic Spengler şi-a 
însuşit-o, ca şi multe criterii vitale-voluntariste de altfel, din 
filozofia lui Nietzsche. Ne amintim cum Nietzsche, în geni¬ 
alul său studiu de tinereţe despre Originea tragediei 1 circum- 
scria pe vremuri cele două izvoare ale culturii greceşti prin 
conceptele mitice al „apolinicului" şi al „dionisiacului". Asupra 
acestui punct vom avea prilejul să revenim. Cît priveşte ideile 
despre „sufletul" unei „culturi" ca fiind legat de un anume 
peisaj, de o anume viziune spaţială, concepţia lui Spengler 
dezvoltă morfologia culturii a lui Leo Frobenius. Iată numai 


1 In original: Die Geburt der Tragodie aus dem Geiste der Musik (1872); 
s-a tradus prin Naşterea tragediei. Versiunea românească semnată de Ion 
Dobrogeanu-Gherea şi Ion Herdan aapărutîn antologia De la Apollo la Faust: 
Dialog între generaţii, Editura Meridiane, Bucureşti, 1978, pp. 177-297 (n.ed.). 

cîteva nume sub egida cărora Spengler şi-a alcătuit concepţia. 
Filozoful posedă însă o putere de sinteză şi de asimilare cu 
totul excepţională, încît înrîuririle oricît de ample pe care le-a 
acceptat nu pot să scadă întru nimic eminenţa originalităţii 
sale. în anume amănunte ale filozofiei sale, Spengler a mai 
suferit influenţe serioase şi din partea lui Henri Bergson sau a 
lui Houston Stewart Chamberlain. De la întîiul, Spengler a 
luat distincţia între materie ca obiect al ştiinţei şi viaţă ca 
obiect al unei intuiţii vii. De la al doilea — o mai vie înţelegere 
a morfologiei goetheene şi apoi atîtea detalii cît priveşte felul 
de a vedea cultura apuseană. * 

De concepţiile ciclice se apropie filozofia lui Spengler prin 
părerea că istoria nu ar fi lineară, ci circulară, cu posibilităţi de 
revenire. Istoria ar avea o serie de faze finite, după încheierea 
cărora procesul se reia de la capăt. Istoria ar avea un început, 
un mijloc şi un sfîrşit. Ea are o naştere, se dezvoltă, îşi ajunge 
maturitatea, îmbătrîneşte şi piere. în vechiul Babilon se credea 
într-o atare repetiţie ciclică de „ani universali". în concepţia 
babiloniană, desfăşurarea ciclică revine „istoriei omenirii" ca 
atare, adică ecumenicităţii cunoscute în Antichitate. Spengler 
nu admite o istorie a „omenirii". Există după părerea sa doar 
„istorii" separate ale diverselor „culturi" care, în desfăşurarea 
lor, ar trece ciclic prin faze asemănătoare. 

O idee de temelie a filozofiei lui Spengler este aceasta: 
Orice cultură trebuie privită ca un „organism"; aceasta nu la 
figurat, ci la propriu. Orice cultură este în totalitatea sa un 
organism real, însufleţit de un „suflet". După concepţia lui 
Spengler, o cultură are un suflet al ei specific, care ar fi altce¬ 
va decît sufletul individual al oamenilor alcătuitori de colec¬ 
tivitate. Cît priveşte sufletul unei culturi, Spengler dezvoltă, 
fără a ne-o spune întocmai, păreri ce odinioară Leibniz le 
profesa cu privire la monade, unităţile ultime şi de substrat ale 
existenţei. E anevoie de ştiut întru cît Spengler şi-a dat seama 
de ideile sale, în definitiv foarte „monadologice", despre cul¬ 
tură. Culturile (şi sufletele lor) ar fi, după Spengler, imper¬ 
meabile una în raport cu celelalte. Ideea corespunde întocmai 
concepţiei lui Leibniz despre impermeabilitatea'monadelor. 

Leibniz susţinea că fiecare monadă ar fi singulară în felul ei şi 
„fără ferestre în afară". La fel, după Spengler, sufletele diver¬ 
selor culturi s-ar dezvolta în sine şi prin sine, fără ferestre în 
afară. N-ar exista deci, după opiniile lui Spengler, nici o posi¬ 
bilitate ca un om care aparţine unei anume culturi să pătrundă 
în fiinţa altei culturi, să comunice cu aceasta pînă la o ade¬ 
vărată înţelegere. Această situaţie şi perspectivă monadologică 
nu-1 împiedică totuşi pe Spengler de a pretinde despre sine că 
are înţelegere perfectă pentru toate culturile. 

Studiul istoriei este după Spengler diametral opus studiu¬ 
lui naturii. în studiul naturii, omul procedează analitic, sis¬ 
tematic, matematic, abstract. Natura are o articulaţie moartă. 
Natura are o „cauzalitate" şi o ordine reversibilă. Studiul isto¬ 
riei urmează să se facă, dimpotrivă, fizionomie, organic, intu¬ 
itiv. Istoria este eminamente vie, nemecanică, un autentic 
organism; istoria stă sub dominaţia unei fatalităţi lăuntrice şi 
are ordine ireversibilă. Obiectul ştiinţelor exacte şi naturale e 
lumea cauzalităţii, a materiei, a legilor, a numărului, a măsurii, 
a reversibilităţii. Studiul istoric are ca obiect desfăşurarea vie a 
unui organism cultural. Fenomenul istoric n-are „legi" ca 
fenomenul fizical. Fenomenul istoric n-are cauzalitate exte¬ 
rioară, ci o necesitate interioară, o „soartă". Apariţia în cadrul 
unei anume culturi a unei mari creaţii, fie aceasta poetică, fie 
religioasă, fie metafizică, are loc într-un anume moment al 
istoriei; apariţia e fatală, fiind lăuntric hotărîtă prin desfă¬ 
şurarea organică a culturii în chestiune. O cultură urmează, 
prin toate aspectele ei, exemplul unei seminţe de plantă care 
este de la început încărcată cu o seamă de posibilităţi limitate. 
O culturăîşi realizează posibilităţile ca şi planta. Formele unei 
culturi apar toate la timpul lor, nici mai curînd, nici mai 
tîrziu; ele sunt date la iveală de sufletul lăuntric al culturii. 
Fenomenele istoriei nu se produc unul pe celălalt, cum se 
produc fenomenele materiale în schema curentă a cauzalităţii. 
Ordinea lor în timp nu este deci o ordine matematică suscep¬ 
tibilă de a fi inversată. Totuşi, o anume ordine se constată şi în 
succesiunea fenomenelor istorice. Aici este vorba însă despre 
o ordine vie, „cronologică", de nealterat. Istoria este stăpînită 

de „fatalitate", de o ordine ireversibilă, de acea ordine care, 
înainte de a produce rodul unei plante, nu uită să desfacă 
frunzele şi să deschidă florile acesteia. Toate aceste gînduri ale 
lui Spengler se fundamentează pe ideea că istoria este des¬ 
făşurarea în spaţiu şi în timp a unui autentic organism, dotat 
cu un suflet aparte, care nu trebuie confundat cu sufletele 
individuale ale oamenilor. 

în cea mai mare parte a cărţii sale, Spengler va contura 
fizionomia unora dintre aceste organisme ale culturilor şi 
sufletele lor. Sufletul culturii antice greceşti e circumscris prin 
termenul de „apolinic". Semnificaţia vocabulei o cunoaştem, 
încărcată de linişte şi de vis, de la Nietzsche. Ştim că tînărul 
Nietzsche încerca să lămurească substratul tragediei greceşti în 
perspectiva apolinicului şi a dionisiacului. Nietzsche propunea 
apolinicul ca principiu al individuaţiei, al existenţei corporale 
limitate. în acelaşi timp, filozoful mai propunea dionisiacul ca 
principiu al cufundării muzicale şi orgiastice în esenţa meta¬ 
fizică a lumii, în iraţionalul întunecat al existenţei. Spengler 
reia operaţia, simplificînd întru cîtva lucrurile. Pentru a carac¬ 
teriza cultura greacă, Spengler recurge exclusiv la elementul 
apolinic, scoţînd din cauză dionisiacul. „Corpul material, 
stingher, limitat, palpabil şi veşnic prezent, lipsit de orice per¬ 
spectivă, sieşi suficient", este, după Spengler, simbolul sufle¬ 
tului apolinic care ar fi creat cultura greacă. Mai apoi, în 
lămuririle pe care Spengler le dă cu privire la cultura occiden¬ 
tală, vedem dionisiacul reintrînd în deplinele sale drepturi, cu 
o semnificaţie desigur lărgită, uşor remaniată şi în orice caz 
sub un alt nume. Faustic este, după Spengler, sufletul care 
creează cultura Occidentului. Fausticul e foarte de-aproape 
înrudit cu dionisiacul, acel element antic care, în riturile 
orgiastice şi de extaz ale beţiei, silea indivizii la dezmărginire. 
Fausticul are ca simbol spaţiul infinit ; fausticul se consumă în 
beţia infinitului. Toate formele culturii greceşti şi toate for¬ 
mele culturii occidentale apar astfel întîia redusă la principiul 
apolinic, a doua la principiul faustic. Apolinică e statuia omu¬ 
lui gol, faustică e arta fugii muzicale. Pictura apolinică dese¬ 
nează corpuri bine conturate (fresca lui Polygnotos), pictura 

faustică plăsmuieşte din lumini şi umbre spaţii cu perspective 
infinite (Rembrandt). Oricărei culturi i se atribuie în acest 
chip un substrat metafizic, un „suflet". Este momentul să 
subliniem încă o dată că Spengler nu înţelege acest termen 
(suflet) la figurat, ci la propriu. După concepţia filozofului, 
există suflete reale ale culturilor, separate de ale oamenilor. 
Aceste suflete ar fi un fel de entităţi, un fel de monade, un fel 
de demoni care se ivesc şi trăiesc în anume peisaje, şi nu în 
altele, ale pămîntului. După părerea noastră, Spengler reia cu 
toată seriozitatea gînduri străvechi, cum ar fi acela despre 
„geniul locului". Un fel de geniu al locului e sufletul particu¬ 
lar al unei culturi. Acest geniu, acest demon, ia în stăpînire 
sufletele oamenilor care locuiesc într-un peisaj, silindu-le să-l 
servească. Oamenii sunt posedaţii acestui demon care este su¬ 
fletul unei culturi. 

Spengler vorbeşte despre mai multe culturi care s-ar fi 
desfăşurat pînă acum pe globul terestru: egipteană, babilo¬ 
niană, indică, chineză, greacă antică, arabă, maya, occidentală, 
rusească. Vorbind despre cultura maya din America pre- 
columbiană, Spengler are accentele unui sfîşietor regret: cul¬ 
tura maya nu s-a putut dezvolta pînă la capăt, fiind ucisă în 
floare prin invazia spaniolilor creştini. Cultura occidentală e 
prezentată ca fiind în declin, iar cea rusească ca fiind de-abia 
pe la începuturi. Spengler nu desfăşoară în faţa noastră decît 
trei din aceste culturi: antică, occidentală şi arabă (de a cărei 
descoperire în toată amploarea ei filozoful e deosebit de 
mîndru). Cu privire la celelalte culturi, Spengler oferă doar 
schiţe vagi, şi uneori nici atît. Despre simbolul spaţial al cul¬ 
turii arabe, Spengler vorbeşte mai pe larg: acesta ar fi „spa- 
ţiul-boltă". 

Ideea despre simbolurile spaţiale ale diferitelor culturi 
Spengler a împrumutat-o de la Leo Frobenius, care a încercat 
să arate că cultura hamită (din Africa) are ca simbol „spa- 
ţiul-boltă" (peştera) iar cultura etiopă (din Africa) — „spaţiul 
infinit". înşirăm aici simbolurile spaţiale ale cîtorva din cul¬ 
turile monumentale asupra cărora Spengler s-a oprit cu răgaz 
sau incidental. Cultura greacă are ca simbol corpul izolat 

(spaţiul limitat). Cultura occidentală — spaţiul tridimensional 
infinit. Cultura arabă — spaţiul-boltă. Cultura egipteană — 
drumul spre moarte. Cultura chineză — drumul în natură. 
Cultura rusească — planul nemărginit (stepa). Formele unei 
culturi în tot ansamblul ca şi în diversitatea lor reprezintă, 
după Spengler, variaţii ale unuia şi aceluiaşi motiv, al simbo¬ 
lului spaţial specific. In morfologia plantelor, la Goethe, 
„foaia" ar fi forma fundamentală pe care o variază celelalte 
forme ale plantei: rădăcina, tulpina, frunzele, floarea cu pe¬ 
talele, sepalele, staminele, pistilul. La fel, în morfologia cul¬ 
turii (la Spengler), toate formele, inclusiv stilurile unei culturi, 
sunt privite ca modificări ale unei singulare viziuni „spaţiale". 

Să trecem acum la critica acestei filozofii. Dacă privim 
lucrurile în mare, pe „culturi", suntem înclinaţi de a admite 
că în matricea unei culturi s-ar putea repera printre alţi fac¬ 
tori cîte o viziune specifică despre spaţiu. Cînd ne-am alcătuit 
teoria noastră despre cultură şi istorie, am acceptat în acest 
punct o sugestie frobeniană şi spengleriană deopotrivă. 
Apucînd cu rezervele cuvenite pe drumul acesta, am căutat 
însă să determinăm mai de-aproape viziunile despre spaţiu ale 
mai multor culturi şi să corectăm unele idei propuse de 
Spengler. Astfel, în matricea stilistică a culturii noastre am 
descoperit înşine „spaţiul ondulat". Pentru cultura babilo¬ 
niană am pus în relief „spaţiul etajat"; pentru cultura chineză 
— „spaţiul" format din „rotocoale"; pentru cultura arabă — 
„spaţiul perdelat". Am specificat forma pe care o ia viziunea 
infinitului la inzi. 

Dezvoltîndu-ne teoria noastră cu privire la matricea sti¬ 
listică a unei culturi, am insistat pe larg, reluînd şi amplificînd 
mereu problema, că „stilul“/„stilurile“ (cînd este cazul) unei 
culturi nu pot fi privite ca variaţii pe tema exclusivă a viziunii 
spaţiale. La o asemenea unilaterală, eronată reducţie s-au ho- 
tărît atît Frobenius cît şi Spengler, care mai legau pe urmă, în 
chip de asemenea eronat, viziunea spaţială de peisajul însuşi în 
care un „suflet" al culturii ar prinde, nu se ştie cum, fiinţă. 
Asupra culturii şi asupra stilurilor noi ne-am format o teorie 
ontologică şi categorială. Omul de pretutindeni, în chiar fiinţa 
sa, are după părerea noastră o existenţă în dublu orizont. în 

orizontul lumii date prin simţuri, omul trăieşte pentru auto¬ 
conservare; în orizontul misterului, omul aspiră să-şi reveleze 
sieşi acest mister prin plăsmuiri de cultură (mituri, viziuni re¬ 
ligioase, concepţii metafizice, teorii ştiinţifice, întruchipări de 
artă, idei morale etc.). Pentru existenţa în orizontul lumii 
date, omul este echipat cu o seamă de categorii ale conştiinţei 
cu ajutorul cărora el îşi organizează un cosmos împrejmuitor. 
Pentru existenţa în orizontul misterului, omul este de aseme¬ 
nea echipat cu o seamă de categorii — ale inconştientului — 
care se imprimă tuturor plăsmuirilor spirituale prin care el, 
omul, încearcă să-şi reveleze sieşi misterele existenţei. Cate¬ 
goriile inconştientului, abisale, stau la baza unui stil; ele 
formează un mănunchi de funcţii modelatoare care se între¬ 
gesc una pe alta ca să dea împreună o matrice stilistică cosmo- 
genetică. Viziunea „spaţială" specifică unei culturi sau unui 
stil nu este decît una din multitudinea categoriilor care alcă¬ 
tuiesc împreună o matrice stilistică. Că o matrice stilistică e 
alcătuită din multe categorii, că ea nu este simplă, ci discon¬ 
tinuă se poate arăta prin aceea că ele se manifestă ca variabile 
independente una de cealaltă. A încerca, precum a făcut Speng- 
ler, să reduci o cultură, un stil la o singură categorie de bază 
(viziunea spaţială) ni se pare o operaţie tot atît de strîmtă şi 
greşită cum ar fi să reduci categoriile conştiinţei prin care 
inteligenţa organizează lumea dată a simţurilor la una singură, 
închipuiţi-vă pe Kant reducînd tabla amplă a categoriilor 
inteligenţei la forma de intuiţie a „spaţiului". Dar Kant a ară¬ 
tat cu suficiente argumente că pentru organizarea intelectuală 
a lumii date prin simţuri, e nevoie de o garnitură întreagă de 
categorii eterogene. Poţi să te îndoieşti de justeţea selecţiei pe 
care Kant a făcut-o printre categorii, dar la ideea multiplici¬ 
tăţii lor filozofii ţin în general pînă astăzi cu hotărîre. Plăs¬ 
muirile de cultură prin care omul îşi revelează sieşi misterele 
existenţei îşi au şi ele complexitatea lor; ele au înfăţişare de 
„cosmoide". Dacă o plăsmuire de cultură este echivalentă 
unei lumi, atunci o multiplicitate indeterminată de categorii 
stilistice trebuie să stea desigur şi la baza acesteia. O matrice 
stilistică reprezintă aşadar o întreagă garnitură de categorii 
stilistice. Teoria noastră asupra matricei stilistice justifică mai 

filozofic complexitatea unei culturi şi varietatea imensă a 
formelor istorice de cultură. Pentru a ne uşura întru cîtva vi¬ 
ziunea asupra istoriei, ne-am văzut nevoiţi să înlocuim ima¬ 
ginea „matricei" cu aceea a „cîmpului stilistic"; aceasta fără de 
a modifica în chip esenţial teoria în sine. Omul ca subiect 
istoric este un „cîmp stilistic". Orice cîmp stilistic reprezintă 
suma unor forţe determinante care lucrează convergent; sau, 
altfel spus, cîmpul stilistic este alcătuit din forţe care se im¬ 
primă plăsmuirilor şi produselor spirituale ale omului. Tot ce 
ia fiinţă într-un cîmp stilistic poartă pecetea acestuia, adică 
orice manifestare creatoare a omului, fie că aceasta ţine de 
mit, fie că ţine de tehnică, fie că ţine de religie sau de pro¬ 
ducţia economică, fie că ţine de metafizică sau de organizaţia 
de stat, fie că ţine de artă sau de lumea faptelor ca atare. 

Cîmpurile stilistice ni le imaginăm ca ochiurile unei plase 
care ar acoperi globul terestru. Nu există vid în sfera acestor 
cîmpuri stilistice. Mai precizăm că ochiurile acestor cîmpuri 
stilistice nu sunt precis izolate. £le interferează. Interferenţele 
de stil sunt chiar mai frecvente pe glob şi în istorie decît sti¬ 
lurile pure. De altfel, rămîne o întrebare deschisă în ce măsură 
există undeva stiluri pure. 

Cu această teorie mai complexă, dar şi mai suplă în sine, 
despre cîmpurile stilistice, înţelese ca substraturi ale vieţii 
spirituale şi istorice ale omenirii, oferim, sperăm, istoricilor 
o unealtă de cercetare pe care o credem mai ajustabilă la 
obiectul de cercetat decît poate să fie teoria spengleriană, sim¬ 
plistă oricum, despre sufletul culturii conceput mitologic ca 
un „demon" legat de un anume peisaj. 

Teoria lui Spengler este prea rigidă în felul ei, şi mai ales 
foarte intolerantă faţă de varietatea infinită a culturilor şi a 
formelor istorice. 

Unele din cele mai mari dificultăţi pe care aplicarea teoriei 
spengleriene asupra istoriei le întîmpină vin din ideea imper¬ 
meabilităţii unei culturi în raport cu alta. Spengler, dat fiind că 
concepe sufletul unei culturi şi istoria ei ca un autentic or¬ 
ganism monadic, se găseşte într-un fel de imposibilitate logică 
de a renunţa la ideea impermeabilităţii. Teoria cîmpurilor 

stilistice admite o seamă de procedee de adaptare a cunoaşterii 
la obiect, putînd să justifice interferenţele stilistice, fenomene 
de frecvenţă universală. în perspectiva teoriei despre cîm- 
purile stilistice dispar însă şi multe alte dificultăţi pe care per¬ 
spectiva morfologică şi le creează, simplificînd lucrurile exce¬ 
siv de dragul unei monumentalităţi ideative. Cele mai multe 
idei spengleriene conduc de fapt la foarte false interpretări 
istorice. Ce înseamnă bunăoară afirmaţia lui Spengler că o 
cultură durează cam 1000-1200 de ani ca un organism trecînd 
prin inevitabile faze „fatale" ce ar putea fi profetizate, dar nu 
preîntîmpinate? 

Cît de întortocheat construite ni se par consecinţele aces¬ 
tei afirmaţii, mai ales în ceea ce priveşte cultura occidentală! 
Această cultură s-ar găsi actualmente în faza ei agonică; pen¬ 
tru viitor nu i-ar mai rămîne decît perspectiva unei perioade 
de strălucire cezarică şi de supremă civilizaţie tehnică şi mate¬ 
rială, mai apoi moartea. Filozofia istoriei a lui Spengler este în 
cea mai mare parte alcătuită din idei care nu derivă din expe¬ 
rienţă, ci sunt „construite", construite pe eşafodajul unui gînd 
care rămîne pînă la urmă mitologic. Căci mitologic este fără 
îndoială gîndul că cultura ar fi un autentic corp organic al 
unui demon care îşi subjugă populaţia umană ce locuieşte în 
acelaşi peisaj cu demonul. 

Singura sugestie în adevăr fertilă şi susceptibilă de a fi dez¬ 
voltată ce ne-a venit din filozofia lui Spengler este aceea cu 
privire la viziunea spaţială specifică unei anume culturi. Din 
păcate, această idee apare la Spengler într-un angrenaj teoretic 
cu desăvîrşire inacceptabil. 


METAFIZICA ISTORIEI 


O filozofie a istoriei care nu ţine să ia pieptiş piscul de 
unde îşi poate roti privirile, o filozofie a istoriei care nu cul¬ 
minează într-o metafizică, ne poate spune multe de toate 

desigur, dar o atare filozofie nu ne poate spune totul. în ge¬ 
neral, o filozofie ce nu ne încoronează cu o metafizică ni se 
pare ciungă sau fără cap, un tors sau, în cazul cel mai bun, o 
făptură ce şchiopătează prin văi. O filozofie a istoriei ce nu 
ascunde în ea sau nu descoperă prin demersurile ei nici un 
filon metafizic rămîne o filozofie fără mesaj. 

în desfăşurarea pe întinse etape a filozofiei noastre, am 
căutat să dăm cîte o încheiere metafizică atît teoriei cunoaş¬ 
terii cît şi filozofiei culturii. în capitole speciale ce pot fi 
găsite la locul lor, această metafizică a fost expusă şi formu¬ 
lată; ea poate fi iscodită pe îndelete de amatorii de atare visuri. 
Cînd ne-am îndemnat la incursiuni în domeniul cosmologic, 
preocupările noastre metafizice au luat proporţii, devenind 
dominante şi asimilînd cu totul pe cele strict filozofice sau 
strict ştiinţifice. De anume aluzii metafizice răsfirate printre 
rînduri nu este lipsită nici chiar „antropologia" noastră, în 
care am căutat totuşi să ne ţinem, pe cît cu putinţă, mai 
aproape de un material empiric şi de metode ştiinţifice pro- 
priu-zise. 

Metafizica ne-am alcătuit-o în chip mărturisit în spiritul 
unei viziuni de ansamblu asupra existenţei. Metafizica nu este 
niciodată străină de această ispită a ultimului asalt. Dar spre 
deosebire de alţi gînditori, n-am trecut niciodată sub tăcere 
împrejurarea că înşine vedem în metafizica noastră mai mult o 
„creaţie" în care filozofia se îmbină cu mitul decît o cunoaş¬ 
tere cu pretenţii de adecvaţie în raport cu existenţa în totali¬ 
tatea ei. Ne mai îngăduim credinţa, edificatoare în felul ei, că 
gîndirea mitică, după ce a fost refulată din filozofie şi ştiinţă, 
mai are un spaţiu de respiraţie în metafizică. Această lucidi¬ 
tate în folosirea gîndirii mitice este destinată să ne apere de 
orice dogmatism. Nu ne mai amăgim cu prezumţia de a putea 
ancora cu ajutorul gîndului în „absolut". De seminţia meta¬ 
fizicienilor ne separă această luciditate. Căci toţi metafizicienii 
se simt într-un fel moştenitorii, prin testament pretins ire¬ 
cuzabil, ai „revelaţiei divine" — chiar şi aceia care în chip 
declarat şi explicit nu mai cred în asemenea revelaţie divină. 
Toţi metafizicienii de după Kant au căutat să restaureze dog- 

matismul dinaintea acestuia şi să refacă încrederea, grav zdrun¬ 
cinată, a conştiinţei în slujnica ei: ideea. Toţi metafizicienii de 
după Kant se comportă ca şi cum preocupările metafizice ar fi 
îndreptăţite numai în măsura în care ele pornesc de la premisa 
că ar avea un acces în „absolut". S-a creat astfel o serie fără 
sfîrşit de surogate ale revelaţiei divine. De la Fichte la Schel- 
ling, de la Hegel la Herbart, de la Schopenhauer pînă la 
Eduard von Hartmann şi Bergson, ne găsim mereu pe această 
linie de surogate ale revelaţiei divine. In cuvintele de reproş ce 
le ridicăm, nu este vorba decît despre atitudinea dogmatică a 
metafizicienilor faţă de propriile lor produse spirituale. Cuvîn- 
tînd astfel, noi n-am spus şi nu spunem fireşte nimic cu pri¬ 
vire la valabilitatea mitică a metafizicilor în chestiune, 
într-adevăr, aceste metafizici, dacă n-au nimic din ceea ce ar 
putea să fie o revelaţie divină, pot avea şi au desigur o anume 
valabilitate „mitică" anevoie de definit, dar foarte reală. Meta¬ 
fizica îşi are caratele ei specifice care nu trebuie confundate cu 
„măsurile" convenţionale ale altor domenii spirituale. Din par- 
te-ne, ne-am alcătuit metafizica în deplină conştiinţă a situa¬ 
ţiei despre care vorbim, situaţie precară, dacă voiţi, dar oricum 
tulburătoare şi dătătoare de rare satisfacţii, după părerea noas¬ 
tră. 

Elementele teoretice esenţiale cu ajutorul cărora încercăm 
să clădim o metafizică a istoriei nu sunt necunoscute citito¬ 
rilor noştri. Ele au format şi în celelate lucrări filozofice ale 
noastre obiectul unor preocupări de natură de aşijderea meta¬ 
fizică. Trei sunt aceste elemente: Marele Anonim, lumea, 
omul. în viziunea de ansamblu ce o vom desfăşura, cele trei 
elemente, dobîndind contururi şi o seamă de aspecte de relaţie 
şi corelaţie, îşi vor defini înfăţişarea, devenind suficiente teme¬ 
iuri pentru o construcţie speculativă în cadrul căreia inten¬ 
ţionăm să dăm un tîlc şi istoriei umanităţii. 

Ideea despre Marele Anonim este un produs mitic-filo- 
zofic al gîndirii noastre: am putea spune — al imaginaţiei 
noastre căutătoare de ultime sensuri. Ideea circumscrie iz¬ 
vorul a tot ce este, centrul generator, direct şi indirect, al exis¬ 
tenţei mundane. Marelui Anonim i-am atribuit altă dată, tot 

printr-o intervenţie a gîndirii mitice, atît calităţi divine cît şi 
însuşiri demonice. Calităţile divine şi însuşirile demonice nu-i 
sunt atribuite Marelui Anonim în chip pur abstract; atributele 
au o eficienţă în consecinţă în modurile de manifestare ale 
Marelui Anonim. în perspectivă cosmologică, Marele Ano¬ 
nim este generatorul „diferenţialelor", diferenţiale din care 
prin procese de integrare, după posibilităţi de structură puse 
de la începuturi în ele şi potrivit puterilor lor genuine, iau 
fiinţă lumea şi omul. Lumea şi omul iau fiinţă nu din vreo 
intenţie primordială firească, ci ca produse de impas. Căci cea 
dintîi şi cea mai firească dintre posibilităţile Marelui Anonim 
este aceea de a genera alţi mari anonimi. Suprema grijă a Ma¬ 
relui Anonim, care are infinite posibilităţi de „generare", este 
de a preveni, de a împiedica teogonia infinită care ar duce la o 
descentralizare a existenţei în general. Pentru a zădărnici o 
teogonie posibilă, Marele Anonim procedează invers, adică 
pînă la celălalt capăt al posibilităţilor sale. El îşi mutilează 
pînă la limită extremă posibilităţile de generare ce le are, emi- 
ţînd doar diferenţiale ale fiinţei şi substanţei sale, sau chiar 
neemiţînd unele din aceste diferenţiale posibile. Din „dife¬ 
renţiale", din posibilităţile incluse în ele, se alcătuiesc, prin 
procese de integrare autonome într-un fel, lucrurile şi fiinţele 
al căror ansamblu îl numim „lume". Procesele generatoare 
Marele Anonim şi le ţine, cu alte cuvinte, sub un control cu 
scopul de a preîntîmpina teogonia infinită şi de a asigura ast¬ 
fel centralismul existenţei în general. Asigurarea centralismu¬ 
lui existenţei în general este întîia lege înscrisă în pravila 
divină. Această lege trebuie să o privim şi ca un indiciu al 
demoniei Marelui Anonim. 

Pentru asigurarea centralismului existenţei, Marele Anonim 
ia şi alte măsuri. în acest scop, el instituie bunăoară în lume o 
„cenzură transcendentă". Dacă nici una din fiinţele rezultînd 
din integrări nu poate să parvină la o cunoaştere absolut adec¬ 
vată a realităţii, aceasta se întîmplă datorită cenzurii transcen¬ 
dente. Marele Anonim nu admite în lumea făpturilor decît 
feluri de „cunoaştere", fie limitate, fie relativizate. Cenzura 
transcendentă intră în vigoare îndeosebi în legătură cu fiinţa 

omenească, şi anume în chip structural. Ca fiinţa cea mai 
înaltă şi cea mai complexă ce rezultă din procesele de in¬ 
tegrare cosmică a diferenţialelor, omul este „structural" cen¬ 
zurat. Aceasta înseamnă că omul nu poate să ajungă la o 
cunoaştere pozitivă absolut adecvată a realităţii, nici a Ma¬ 
relui Anonim, nici a lumii înconjurătoare, nici a propriei sale 
fiinţe. (Evident, printr-o eventuală cunoaştere în absolut, 
omul s-ar putea, în orice situaţie, substitui Marelui Anonim.) 
Datorită împrejurării că este structural supus unei cenzuri 
transcendente, omul rămîne o fiinţă capabilă de feluri de 
cunoaştere relativă, dar căreia i se refuză definitiv şi iremedia¬ 
bil accesul la o cunoaştere pozitivă în absolut. De altfel, orice 
făptură de orice gen se găseşte strînsă în chingile aceleiaşi 
situaţii. S-ar putea deci susţine că Marele Anonim a instituit 
în existenţă, cît priveşte raportul dintre făpturi şi sine, cît 
priveşte raportul dintre făpturi şi lume şi cît priveşte raportul 
dintre făpturi şi ele însele, un „principiu al conservării mis¬ 
terelor", principiu peste care nici o fiinţă, în afară de însuşi 
Marele Anonim, nu poate să treacă. Prin instituirea în „exis¬ 
tenţă" a acestui principiu al conservării misterelor, centralis¬ 
mul existenţei şi poziţia Marelui Anonim sunt apărate ca 
orînduire permanentă care nu poate fi ameninţată prin aspi¬ 
raţiile sau veleităţile de nici un fel ale făpturilor. Dacă ne vom 
pune mai tîrziu întrebarea (şi ne vom pune-o): Cum este cu 
putinţă „istoria" ?, va trebui să aşezăm în relief şi unele con¬ 
diţii metafizice ale faptului. Deocamdată şi în prealabil ne 
limităm răspunsul la atît: prin multiplele sale implicaţii cît şi 
prin consecinţe, principiul conservării misterului instituit în 
existenţă poate fi considerat ca una dintre condiţiile metafi¬ 
zice esenţiale ale istoricităţii fiinţei umane şi ale permanenţei 
de nezdruncinat ale acestei istoricităţi. 

Că istoria are loc în spaţiu, în timp, în lume este ceva de la 
sine înţeles. Asupra acestor aspedte nu este cazul să ne extin¬ 
dem cu de-amănuntul. „Lumea" este ansamblul condiţiilor 
fizice de care istoria se resimte în alcătuirile ei în cele mai 
felurite chipuri. Prin momentele ei denumite climat, peisaj, 
calendar, ritmuri cosmice, „lumea" condiţionează fenomenele 

istorice, apariţia şi desfăşurarea precum şi dispariţia acestora, 
dar nu afectează în chip decisiv nici esenţa, nici specificul 
istoricităţii. Istoricitatea este o realitate intramundană, o reali¬ 
tate intramundană despre care însă nu ne putem face o idee 
completă fără de a o defini şi în funcţie de „transcendenţă". 

Istoricitatea, sub formele ei vizibile şi în înţelesul asupra 
căruia stăruim în studiul de faţă, este modul de desfăşurare în 
spaţiu şi timp a existenţei umane, a existenţei umane în pleni¬ 
tudinea ei. Elementul „om" va sta deci în centrul interesului 
nostru cînd procedăm la schiţarea unei metafizici a istoriei. 

Despre om am avut variate prilejuri de a vorbi în lucrările 
noastre de filozofie. Unele fire luate din aceste lucrări trebuie 
întreţesute şi în canavaua ce ne-am propus să o urzim. Aspec¬ 
tele fundamentale ale antropologiei noastre expuse într-altă 
parte se cer a fi amintite în cîteva cuvinte. Am susţinut şi con¬ 
tinuăm a susţine că omul este produsul final al unei evoluţii 
prin mutaţii morfologice şi ontologice pe o linie singulară, 
care în univers n-a fost urmată decît de această fiinţă. Pe linia 
de evoluţie a omului, nu credem că este cu putinţă un nivel de 
existenţă superior aceluia ce caracterizează fiinţa umană. 

Fiinţa umană deplină, după cum ne-am străduit să arătăm 
în atîtea locuri, se caracterizează prin două moduri de a exista. 
Întîiul mod, propriu omului paradisiac, care e doar un pre¬ 
ludiu al fiinţei umane, este existenţa în orizontul lumii date şi 
pentru autoconservare. Modul de existenţă în lumea dată şi 
pentru autoconservare constituie baza vieţii umane, dar nu 
plenitudinea şi demnitatea acesteia. Omul îşi dobîndeşte pleni¬ 
tudinea şi demnitatea prin al doilea mod de existenţă, rezul- 
tînd dintr-o mutaţie ontologică unică în felul ei în univers, 
prin modul de existenţă în orizontul misterului şi pentru reve¬ 
larea acestuia. Pe omul deplin care trăieşte în orizontul mis¬ 
terului şi cu scopul de a-şi revela sieşi misterul l-am mai 
numit şi „om luciferic". Dat fiind că scriem o lucrare despre 
„istorie", adăugăm numaidecît gîndul ce ni se îmbie: istorici¬ 
tatea este o dimensiune a omului luciferic. 

Omul încă nedeplin care există paradisiac în lumea dată 
(de care se ia act prin simţuri) este, din punct de vedere spiri- 

tual, echipat pentru cuprinderea lumii date şi pentru organi¬ 
zarea existenţei sale în această lume dată cu daruri inte¬ 
lectuale tocmai suficiente. „Inteligenţa" omului paradisiac o 
socotim ca fiind structural înzestrată cu o seamă de funcţii 
„categoriale" ce-şi au sediul în conştiinţă; cu ajutorul acesto¬ 
ra omul (de modul I) îşi organizează cognitiv orizontul „dat". 

Omul deplin (de modul II) există luciferic în orizontul 
misterului ce transcende lumea dată; acest om deplin se simte 
chemat să-şi reveleze sieşi, prin plăsmuiri mitice, prin abstrac¬ 
ţiuni conceptuale, prin imagini de artă, prin viziuni sau prin 
teorii, misterele ce i se deschid dincolo de orizontul dat. In 
vederea acestor revelări ce şi le face sieşi, omul este de aseme¬ 
nea echipat cu daruri spirituale suficiente. Printre acestea 
socotim categoriile stilistice, categorii care îşi au sediul în 
inconştientul uman. Categoriile stilistice îşi pun pecetea pe 
toate plăsmuirile revelatoare la care fiinţa umană parvine prin 
spontaneitatea sa creatoare. Fiind un purtător de categorii 
stilistice, orice om devine un „cîmp stilistic". Cîmpul stilistic 
modelează toate creaţiile omului. Tot ce omul luciferic plăs¬ 
muieşte, tot ce el înfăptuieşte, va purta o pecete de stil. Stilul 
unei creaţii sau al unei înfăptuiri este nota distinctivă, pozitivă 
a produselor spirituale omeneşti; aceasta cît timp privim 
lucrurile imanent şi „omeneşte". Dacă privim însă lucrurile 
metafizic şi oarecum dincolo de om, iese la iveală reversul 
medaliei: categoriile de stil ce se imprimă plăsmuirilor ome¬ 
neşti fac ca nici una din încercările revelatoare la care se dedă 
omul să nu fie o reuşită în absolut. Toate încercările revela¬ 
toare ale omului în raport cu misterul se dovedesc relative, 
provizorii, caduce. Datorită faptului că omul nu poate crea în 
sens revelator decît în limitele şi sub constrîngerea unui cîmp 
stilistic, produsele sale (ale omului) dobîndesc prin înseşi 
condiţiile lor spirituale un caracter „istoric". Istoricitatea este 
o notă esenţială a fiinţei umane. Incepînd cîndva în trecut, ea 
n-are sfîrşit decît o dată cu fiinţa umană în general. Omul nu 
are acces la o revelare în absolut, deci istoricitatea este o per¬ 
manenţă. Lucrînd pe liniile categoriilor stilistice, creînd in¬ 
evitabil într-un anume cîmp stilistic, omul se simte ridicat la 

un mod de existenţă mult superior celui de animal sau al omu¬ 
lui paradisiac. Modul acesta, al doilea, propriu numai omului 
deplin, îşi are în sine o demnitate la care alte fiinţe creaturale 
nu pot aspira. Existenţa în istoricitate, existenţa fără posibili¬ 
tate de ancorare în absolut, este desigur o existenţă tragică, 
dar în univers ei îi revine semnificaţia unei demnităţi fără 
seamăn. în acest mod de existenţă în orizontul misterului şi 
pentru revelare, în acest mod de a crea într-un cîmp stilistic 
fără vreo putinţă de a evada din relativitate, consistă rostul 
omului. Istoricitatea ni se lămureşte deci ca o dimensiune 
esenţială de neînlăturat a fiinţei umane depline. Istoricitatea, 
în oricare din momentele sale, adună în sine, ca într-un punct, 
linia într-adevăr tragică a fiinţei umane. Istoricitatea prile¬ 
juieşte omului suferinţe şi satisfacţii, ea prilejuieşte omului 
paroxisme ale dezamăgirii, dar şi paroxisme ale bucuriei. 
Dezamăgirile sunt legate de împrejurarea că omul îşi dă une¬ 
ori seama de caducitatea funciară a creaţiilor sale. Bucuriile 
sunt legate de împrejurarea că aspiraţiile sale şi-ar putea găsi 
totuşi un acces în absolut. 

Istoricitatea este o dimensiune impusă în univers celui mai 
înalt mod de existenţă creaturală. Metafizic privind lucrurile, 
este de bănuit că Marele Anonim, instituind în univers şi pen¬ 
tru toate creaturile principiul conservării misterelor, menţine 
fiinţa umană într-adins pe linia creaţiei revelatoare „relative", 
în perspectiva aceasta (recunoaştem: exclusiv metafizică), cate¬ 
goriile stilistice cu care omul este echipat îşi arată şi un al 
doilea sens. Pentru fiinţa umană, categoriile stilistice repre¬ 
zintă un mijloc structural, pozitiv de „revelare"; în ordine 
metafizică, categoriile stilistice îşi schimbă sensul, devenind 
limitative şifrînante. Categoriile stilistice care, ca factori ima¬ 
nenţi ai spiritului uman, ne îndrumă spre plăsmuiri revela¬ 
toare ca nişte tipare ce trebuie umplute dobîndesc în per¬ 
spectiva „de dincolo" a raportului dintre Marele Anonim şi 
creatură semnificaţia unor „frîne transcendente". în această 
perspectivă metafizică, fiinţa umană, apucînd pe drumul che¬ 
mării sale, al revelărilor, este înfrînată datorită tocmai acelor 
mijloace spirituale care, în faţa instanţelor lăuntrice ale fiinţei 

umane, par stimulentele cele mai pozitive. Tragismul prăpăs¬ 
tios al existenţei umane se desprinde spectaculos şi elocvent 
din aceste sensuri diametral opuse ce pot fi atribuite destinu¬ 
lui uman. Dar am subliniat adineaori că acest destin prile¬ 
juieşte fiinţei umane paroxisme ale suferinţei şi paroxisme ale 
bucuriei din care alte fiinţe nu se pot împărtăşi. Şi dacă pentru 
a caracteriza izbînzile şi căderile omului ni se permite să re¬ 
curgem la imagini din mitologiile popoarelor, am susţine că 
iadul şi paradisul nu sunt locuri-terminus ale destinului uman, 
ci aspecte permanente ale istoricităţii noastre. 


Obiectul şi subiectul istoriei este omul total: adică nu 
numai omul care palpită în orizontul misterului şi pentru reve¬ 
lare, ci şi omul care trăieşte în lumea dată şi pentru autocon¬ 
servare. Cert lucru, din momentul în care se declară omul 
deplin, are loc şi în ceea ce-1 priveşte pe omul paradisiac o 
schimbare de sensuri. Căci omul paradisiac, intcgrîndu-se în 
perspectivele omului luciferic, încetează de-a fi un capăt , de¬ 
venind un element cu funcţie, sau de antipod, sau de slujbaş al 
unei alte orînduiri. Omul paradisiac, cît timp există singur, se 
orientează în lumea dată, înfruntînd adversităţile acesteia sau 
recoltînd satisfacţii ce i se îmbie după împrejurări. El e capabil 
să-şi lărgească mereu orizontul. Acest om de stare naturală 
precedînd istoria nu este spiritualmente echipat cu garnitura 
categoriilor stilistice, căci el este în afară de perspectiva mis¬ 
terului şi a revelării. El există în lumea dată, el se oţeleşte în 
lupta cu natura înconjurătoare, cu vremuirea, cu stihiile, el se 
luptă cu fiarele, el foloseşte unelte pe care le găseşte prin pă¬ 
duri sau prin ape, fără de a le adapta prea mult la nevoile sale. 
El e o fiinţă de iniţiative încă foarte apropiate de cele ale 
animalelor, dar evident mai eliberat de constrîngerile mediu¬ 
lui decît acestea. Vestigii din această perioadă de auroră a ome¬ 
nirii nu ne-au prea rămas, sau, dacă, ele sunt problematice. 
Identificate pot să fie doar eolitele. Acele pietre-unelte ne mai 
vorbesc despre o perioadă a zorilor care a putut să dureze 
multe sute de mii de ani. Pe urmă, printr-o mutaţie ontolo- 

gică, apare omul luciferic, dar nu dintr-o dată, ci în multe 
etape care se întind de asemenea pe o durată de sute de mii de 
ani. Omul de tip „neandertal" reprezintă poate o primă, dar 
foarte lungă fază a omului luciferic. După indicii reale ce-au 
ajuns pînă la noi, acest om cunoştea focul. Omul deplin şi 
focul sunt gemeni siamezi. Neandertalul era în posesia uneltei 
universale, a pumnarului, de o conformaţie nu lipsită de stil. 
Neandertalul avea obiceiuri şi rituri; el îşi înmormînta morţii 
cu capul spre apus şi aprindea pe morminte focuri pentru 
întreţinerea vieţii în cei morţi. El dispunea deci de o gîndire 
mitică, de o gîndire mitică în care apare ideea că morţii se duc 
spre soare-apune; el dispunea de o gîndire magică ce identifi¬ 
ca focul cu viaţa. Spiritul acestui om de tip neandertal palpita 
primitiv încă, dar învederat, în orizontul misterului; pe aces¬ 
ta el încerca să şi-l reveleze prin imagini mitice şi prin gîndul 
puterilor magice. Neandertalul depăşea lumea dată, el evada 
în transcendenţă, înfiripînd cu aceasta o demnitate spirituală 
şi un anume calibru creator. Datele prime despre civilizaţia şi 
despre modul de a gîndi al omului de tip neandertal au o 
vechime de şase sute de mii de ani. Apoi omul se mai des¬ 
prinde o dată din zgura animalităţii. Cam pe la anul 150 000 
î.e.n. apare homo sapiens, tipul omenesc actual. Din trecutul 
ancestral al acestuia deţinem, în mare număr, diverse unelte 
„stilate", apoi mărturii de gîndire mitică mai amplă şi de 
foarte susţinută gîndire magică, de gîndire magică ilustrată nu 
numai prin rituri, dar şi prin opere de artă sculpturală şi pic¬ 
turală care fac corp unitar cu viaţa cotidiană. Cunoaştem pic¬ 
tura, veche de zeci de mii de ani, din cavernele din sudul 
Franţei, care atestă prin felul lor legături de filiaţie cu cele din 
Spania sau din nordul Africii. Cea dintîi impresie ce această 
pictură ne-o dă este aceea a unei neaşteptate desăvîrşiri. Ea ne 
vorbeşte şi celor de astăzi cu putere; aceasta desigur datorită 
în primul rînd figuraţiei extraordinar de stilizate. Homo sapi¬ 
ens plăsmuieşte vădit în cîmp stilistic. Această creaţie ce poar¬ 
tă amprente de stil poate fi urmărită apoi, accentuîndu-se sau 
estompîndu-se, de-a lungul preistoriei, trecînd victorioasă 
prin toate vicisitudinile ei, pe măsură ce ne apropiem de isto- 

ria propriu-zisă. Creaţiile apar, cînd mai strîns, cînd mai de¬ 
gajat, legate de un cîmp stilistic; acesta nu e însă niciodată 
lipsă. Se înţelege din cele arătate că, vorbind despre istorici- 
tatea fiinţei umane, noi ne referim şi la preistorie. Preistoria o 
închidem fără reticenţe în conceptul de istoricitate. 

Subiectul istoriei este, încă o dată, fiinţa umană deplină. 
„Cîmpurile stilistice" apar concomitent cu omul luciferic, 
adică cu acel om care începe să trăiască în orizontul misteru¬ 
lui şi pentru revelare. Această solidarizare de aspecte nu e for¬ 
tuită. Cîmpul stilistic îşi are evident rostul său în această 
constelaţie de factori. Constelaţia e constelaţie. Ea nu poate fi 
altfel decît este. Dar asupra acestor lucruri vom reveni. 

Deocamdată alte vreo cîteva observaţii cu privire la influ¬ 
enţa posibilă a cîmpului stilistic şi dincolo de sfera ce pare să-i 
aparţină de drept. Un stil îl privim aşadar ca rezultînd din- 
tr-un mănunchi de determinante ce-şi pun pecetea pe reve¬ 
lările ce şi le face sieşi omul situat în orizontul misterului. O 
dată declarat, un stil devine eficient şi dincolo de această arie. 
Stilul se repercutează şi asupra altor produse ale omului: 
uneltele, invenţiile tehnice, civilizaţia cu toate ale sale, modul 
de a reacţiona practic în faţa naturii, apoi îmbrăcămintea, apoi 
organizaţiile sociale, modurile de producţie economică — 
toate acestea suferă o influenţă şi o modelare din partea pu¬ 
terii, singulare în felul său, care este stilul. Istoria civilizaţiei 
umane stă mărturie că nu numai plăsmuirile spirituale ale 
omului, plăsmuirile de intenţie revelatoare în raport cu mis¬ 
terul ce transcende lumea dată, ci şi toate produsele destinate 
a crea un mediu mai potrivit, condiţii mai favorabile omului 
trăind în lumea dată, vor purta tiparul, pecetea, amprentele 
unui cîmp stilistic. Istoria oferă, pe oricare din paginile ei, 
exemple strălucite de stil, care contaminează toate mani¬ 
festările de viaţă şi de creaţie ale unei epoci. Aspecte de stil se 
remarcă pînă şi în felul cum se poartă un război sau în felul 
unei acţiuni diplomatice. Peruca, baroc învolburată, a lui Ludo¬ 
vic al XlV-lea, modul acestui rege de a conduce o acţiune 
diplomatică, forma ce a dat-o el statului, modul de a purta o 
bătălie adoptat de generalii săi, formele vieţii de la Curte 



Metafizica istoriei 


493 


seamănă îndeaproape cu tragediile lui Racine, cu palatul de la 
Versailles, dar şi cu plăsmuirile spirituale ale unor contempo¬ 
rani de aiurea, dar din apropiere, cum ar fi: monadologia lui 
Leibniz sau matematica infinitezimală, atît de dinamic văzută, 
a lui Newton. Toate aceste apariţii de cultură şi de civilizaţie 
poartă în mare stigmatele unuia şi aceluiaşi cîmp stilistic. Am 
circumscris într-altă parte fenomenul istoric ca un fenomen ce 
ia naştere, dăinuieşte şi eventual dispare în condiţii de cîmp 
stilistic. în acest capitol, lărgind metafizic teoria despre stil, 
am ţinut să ilustrăm în cadrul teoretic dat ideea de „cîmp“ 
prin cîteva exemple extreme. Unele dintre aceste exemple 
evocă ideea de cîmp stilistic în faza de schiţare (pumnarul 
omului de tip neandertal); am dat apoi exemple eclatante, cu 
toate că spicuite din preistorie (pictura cavernelor); se im¬ 
punea însă şi un exemplu din istoria majoră propriu-zisă. 
Exemplul a fost ales de noi printre cele mai reliefate şi mai 
complexe din istoria Europei (barocul din epoca lui Ludovic 
al XlV-lea). 

Conformaţia, structura, aspectele stilistice proprii unui 
fenomen sau produs istoric pot fi intuite caîntreguri, ele pot 
fi analizate şi descompuse în elemente componente şi apoi 
arătate în termeni de cunoaştere explicită. Stilul unei opere 
spirituale, al unui produs istoric, ţine după părerea noastră de 
domeniul unor constatări posibile, iar explicitarea lui nu 
depăşeşte în fond prin nimic explicitarea prin concepte a unui 
fenomen empiric-concret în general. Ajunşi la acest punct, 
mai subliniem o dată rolul distinctiv ce revine stilului cînd e 
vorba să se facă o deosebire între un fenomen „istoric" şi alte 
fenomene. Aspectele stilistice alcătuiesc stigmatele, semnal¬ 
mentele specifice ale unui fenomen istoric în comparaţie cu 
orice alte fenomene din univers. Dacă fenomenul istoric se 
singularizează în univers, este prin atare aspecte de stil şi prin 
nimic alt, 

Asupra aspectelor stilistice ale creaţiilor de cultură am 
vorbit pe larg în lucrările noastre de filozofie. Trilogia culturii 
şi Trilogia valorilor oferă cititorilor suficient material docu¬ 
mentar şi suficiente analize doritorilor de a-şi asimila con- 

ceptul de stil. Şi nu numai atît. Cît priveşte stilul, am căutat să 
propunem o teorie explicativă. Ne referim la teoria „catego¬ 
rială" în care arătăm că stilul, cu aspectele sale, ar putea fi con¬ 
siderat ca rezultat al unui mănunchi de funcţii categoriale. 
Aceste categorii abisale, cum le-am numit spre deosebire de 
„categoriile" inteligenţei conştiente, şi-ar avea sediul în adîn- 
cimile inconştiente ale spiritului nostru. în completarea aces¬ 
tei teorii, am arătat că garnitura acestor categorii abisale 
(stilistice) este „cosmogenetică"; ele structurează un „cosmos", 
la fel ca şi garnitura categoriilor proprii inteligenţei. Am arătat 
pe urmă că aceste categorii stilistice apar în structura spiri¬ 
tuală a omului în momentul cînd acesta devine om deplin sau 
fiinţă care palpită în orizontul misterului şi pentru revelare. 
Prin teoria amplă a categoriilor stilistice, noi am încercat de 
fapt să constituim o antropologie. Căci definiţia omului nu ni 
se pare posibilă fără de acest factor al stilului. Folosind o 
imagine, plastică şi abstractă în acelaşi timp, ce ne-o pune la 
îndemînă fizica, ne-am hotărît să concentrăm toată teoria, 
oarecum chintesenţial, în conceptul de „cîmp stilistic". Exis¬ 
tenţa unor cîmpuri stilistice în univers şi a unor fenomene ce 
se produc în aceste cîmpuri purtînd amprentele lor ne-a dat 
posibilitatea să lămurim, cu mai multă claritate decît se face, ce 
este un fenomen istoric. 

Viziunea noastră teoretică asupra stilului s-a amplificat în 
cele din urmă printr-o metafizică a stilului care ia forma unei 
metafizici a istoriei. Fenomenul stil (de cultură şi de civili¬ 
zaţie) a fost desigur adesea studiat, dar numai ca un fenomen 
de importanţă cu totul secundară care n-ar depăşi bunăoară 
sfera de interese a cercetărilor estetice. Pentru lămurirea şi 
explicarea acestui fenomen, am clădit din parte-ne o teorie 
filozofică în sensul cel mai strict al cuvîntului: teoria catego¬ 
rială a „matricei stilistice" sau a dmpului stilistic care ne-a dus 
pînă în antropologie. în vederea unei viziuni de ansamblu 
asupra existenţei, ne-am încumetat însă în cele din urmă chiar 
la mai mult. Ne-am încumetat să alcătuim, ca o încoronare a 
aspiraţiilor noastre, şi o teorie metafizică asupra stilului. 
Această metafizică, ca orice metafizică din cîte s-au închegat 

vreodată în lumea noastră sublunară, nu se poate scuti de 
anume elemente „mitice"; ea a devenit încetul cu încetul o 
metafizică a istoriei. Mărturisim noi înşine că această metafi¬ 
zică a istoriei n-am dorit să fie decît ceea ce este: o alcătuire 
de semnificaţii adumbrite de taină — şi nimic altceva. 

Nu există pînă astăzi decît foarte puţine metafizici ale isto¬ 
riei. Nu credem că ar fi cazul să ne ocupăm aici de toate aces¬ 
te concepţii. Ne vom concentra interesul asupra acelora care 
pot să reliefeze contrapunctic pe a noastră. Intr-adevăr, pen¬ 
tru a ne defini poziţia este suficient să luăm în dezbatere două 
dintre metafizicile istoriei, Acestea rostesc din întîmplare 
unele idei care, în desfăşurarea pe secole a spiritului european, 
au jucat cel mai important rol. Cele două concepţii metafizice 
în a căror dezbatere ne lăsăm atraşi sunt: metafizica istoriei pe 
care Sfîntul Augustin a formulat-o în spiritul doctrinei creş¬ 
tine şi metafizica istoriei a lui Hegel, care reprezintă un triumf 
al gîndirii filozofice de orientare idealistă. Amîndouă aceste 
concepţii despre istorie se sprijină pe puternici stîlpi meta¬ 
fizici. Ele nu sunt singurele concepţii metafizice despre isto¬ 
rie, dar, după părerea noastră, de la ele emană înrîuriri ce au 
făcut epocă. 


Mai înainte de a vorbi despre metafizica istoriei la Augus¬ 
tin, să amintim în puţine cuvinte străvechile concepţii despre 
istorie care au premers acesteia şi care prin unele elemente au 
intrat în aceasta. în culturile arhaice, dar şi în Antichitate, au 
apărut cîteva viziuni despre istorie, monumentale în felul lor, 
ca şi arhitectura şi toate artele acelor timpuri. în străvechiul 
Babilon se atribuia istoriei un sens circular: istoria s-ar arti¬ 
cula prin cicluri care încep, care se desăvîrşesc, care se încheie. 
Un asemenea ciclu se numea „an universal". Iar istoria ar fi o 
veşnică reîntoarcere de „ani universali". De obicei, un nou ciclu 
începe prin prăbuşirea celui vechi, Zeii anului universal prece¬ 
dent sunt biruiţi, scoşi din activitate, desfiinţaţi din partea 
unui zeu uzurpator care devine salvatorul vieţii şi al rînduielii 
şi întemeietor de nouă prosperitate. „Salvatorul" se erijează în 

domn suprem al ciclului. Ideea aceasta a veşnicei reîntoarceri 
prin cicluri a avut ecouri pînă tîrziu în Antichitate. Şi uneori 
pînă în timpurile noastre. 

Pe o canava de idei creştine, un Origene dezvoltă con¬ 
cepţia despre desfăşurarea în cicluri a creaţiei cosmice şi a 
istoriei. Ideea Salvatorului cosmic din concepţia babiloniană 
apare la Origene transformată în idee cristologică. Mai tîrziu, 
Biserica creştină oficială a respins concepţia lui Origene de¬ 
spre repetarea în cicluri a creaţiei cosmice şi a apariţiei cristo- 
logice, dat fiind că printr-o asemenea repetiţie demnitatea 
unică a întruchipării Logosului ca Salvator al omenirii s-ar 
estompa, pierzînd enorm din divina sa seriozitate şi gravitate. 
Ideea despre un centru al istoriei, identic cu momentul întru¬ 
pării Salvatorului, este reluată de Augustin. 

O concepţie despre istorie, de un puternic relief metafizic 
şi religios, ne-a rămas din gîndirea persană. în gîndirea lui 
Augustin intră şi unele elemente din această concepţie. Des¬ 
făşurarea în timp a lumii şi a istoriei este dominată, după cre¬ 
dinţa persană, de lupta necurmată dintre cele două puteri 
metafizice-mitologice ale căror exponenţi universali sunt Lu¬ 
mina divină şi întunericul drăcesc. Această concepţie desfăşoară 
un dualism clar şi fără de nici un echivoc. Concepţia are în 
acelaşi timp un caracter militant, pragmatic. Ormazd, dum¬ 
nezeul Luminii, al binelui, al sănătăţii, al belşugului, al bucuriei, 
al prosperităţii, se luptă cu Ahriman, care este puterea întu¬ 
nericului, a răului, a bolii, a mizeriei, a suferinţei. Lupta plină 
de peripeţii în cursul căreia fiecare parte îşi poate număra 
înfrîngerile şi biruinţele va ţine pînă la sfîrşitul lumii, cînd 
Ormazd va triumfa pentru totdeauna. Ormazd şi Ahriman nu 
luptă numai între ei; li se asociază, despărţite în două lagăre, 
toate puterile lumii. Omul, prin gîndurile şi faptele sale, tre¬ 
buie să devină un aliat al lui Ormazd. Lupta dintre fiinţele 
supreme dă un sens şi împrumută un iureş şi istoriei umane. 

De unele ecouri ale acestui dualism al luminii şi al întune¬ 
ricului se resimte şiîntîia mare concepţie asupra istoriei, aceea 
a Sfîntului Augustin. Ideile augustiniene au influenţat enorm 
spiritul creştin, îndeosebi în Evul Mediu, dar şi în timpuri mai 

noi sau chiar recente. Opera De civitate Dei a lui Augustin a 
fost scrisă în primul sfert al secolului al V-lea. Ea trebuie 
socotită ca întîia metafizică de mare amploare asupra istoriei. 
Istoricitatea omului are, după Augustin, un început şi un 
sfîrşit. Ea îşi dobîndeşte sensul adînc şi ultim în coordonate 
specifice. Istoria omenirii este văzută ca o luptă, ca şi în con¬ 
cepţia dualistă persană. Dar lupta aceasta nu are caracterul 
oarecum fizic-brutal din concepţia persană. Ea are aspecte 
accentuat spirituale. Anumite elemente ale vieţii omeneşti, 
precum suferinţa, mizeria, au la Augustin accentul mai pozitiv 
ce li-1 atribuie creştinismul. Lupta se dă, după Augustin, între 
două puteri care în istoria omenirii sunt reprezentate prin ci- 
vitas Dei (cetatea, statul lui Dumnezeu) şi prin civitas terrena 
(cetatea, statul pămîntean). Istoria omenirii începe cu omul 
din paradis, cu căderea în păcat; ea trece prin diverse peripeţii, 
prin triumfuri şi căderi. Istoria îşi dobîndeşte în sfîrşit axa în 
întruparea Logosului în Isus Hristos. De la acest moment cru¬ 
cial începe istoria divin garantată a salvării omului. Istoria 
omului, trecînd prin diverse perioade de înfăţişări distincte, se 
încheie cu Judecata de apoi, cînd triumfă principiul divin. 
Statul lui Dumnezeu despre care ne vorbeşte Augustin a fost 
adesea identificat cu Biserica creştină, iar statul pămîntean cu 
imperii lumeşti, îndeosebi cu Imperiul Roman. Asemenea 
identificări nu corespund întocmai intenţiilor lui Augustin. în 
diferitele fapte ale omului şi în diferitele perioade ale istoriei, 
cele două state opuse, al lui Dumnezeu şi al Diavolului, se 
găsesc în realitate într-o stare de amestec. Realitatea istorică 
este cel mai adesea o realitate de dozaj. Reprezentanţi ai celor 
două state apar chiar în cronica iniţială a Genezei. Abel repre¬ 
zintă statul divin, iar Cain pe cel diavolesc. Cetăţeni ai statului 
divin sunt toţi cei întovărăşiţi întru credinţa lui Dumnezeu. 
Cetăţeni ai statului terestru sunt cei întovărăşiţi întru necre¬ 
dinţă drăcească. Sau, pentru a aplica perspectiva şi asupra altor 
momente din Vechiul sau Noul Testament în încercarea de a 
clădi turnul din Babilon, se evidenţiază cei fără Dumnezeu. în 
istoria promisiunilor profetice în vederea apariţiei Mesiei, apare 
cu eminenţă eficienţa statului divin; profeţii sunt reprezentanţi 

ai acestuia. Istoria Imperiului Roman nu este numai produsul 
faptelor reprezentanţilor răului, ai statului terestru; intervine 
în istoria Imperiului Roman şi grija divină: Dumnezeu a dat 
Romei dominaţia asupra lumii pentru pacificarea popoarelor! 
Augustin ţine însă să arate că îndeosebi în istoria Bisericii 
creştine se manifestă cu toată puterea graţia divină. In cursul 
istoriei omenirii, cele două state, exponente ale puterii divine şi 
ale puterii drăceşti, se dozează în chipul cel mai felurit. Ele se 
vor separa definitiv şi pentru toate veacurile la Judecata de 
apoi, cînd triumfător rămîne statul dumnezeiesc. Să adîncim 
puţin această concepţie metafizică despre istorie, reducînd-o la 
trăsăturile ei esenţiale. La o mai apropiată examinare a con¬ 
cepţiei augustiniene, linia istoricităţii omeneşti apare „finită"; 
ea începe cu facerea omului şi cu aşezarea lui în paradis; ea 
sfîrşeşte cu refacerea omului la Judecata din urmă. Intervenţia 
divină în desfăşurarea istoriei ia variate înfăţişări: de „faptă" ce 
modelează făptura omenească, de „revelaţie" prin care Dum¬ 
nezeu se împărtăşeşte omului, de întrupare în temporalitate a 
Logosului în vederea mîntuirii omului şi, prin toate epocile, 
sub formă de graţie, datorită căreia civitas Dci ia fiinţa şi se 
realizează pe pămînt. Istoria omenirii n-arc un sens pur uman 
şi terestru, ci este un interludiu pămîntesc între două eternităţi 
cereşti, aceea dinainte de facerea lumii şi a omului şi aceea de 
după judecarea lor. In prima eternitate, anteistorică, omul este 
închipuit şi făcut după chipul şi asemănarea lui Dumnezeu; în 
a doua eternitate, postistorică, o asemănare, deteriorată în cursul 
istoriei, se reface din graţie divină. 

Să revenim puţin, comparînd concepţia noastră cu aceea a 
lui Augustin. în concepţia noastră, istoricitatea omului apare 
metafizic condiţionată, dar astfel condiţionată îneît, o dată 
începută, ea se menţine fără sfîrşit. Toată filozofia noastră se 
reduce în fond la o justificare şi la o întemeiere pe mai multe 
planuri a stării permanent „creatoare" a omului. Prin modul 
său de existenţă, prin structurile spirituale cu care este echi¬ 
pat, omul se simte mereu incitat la încercări de a-şi „revela" 
sieşi misterul lăuntric sau împrejmuitor; dar chiar prin vec¬ 
torii (cîmpul stilistic) care îndrumă aceste creaţii revelatoare, 

omului i se refuză accesul în „absolut". „Revelările" spirituale 
spre care tînjeşte omul deplin nu au nimic de-a face cu vreo 
„revelaţie divină", căci ele sunt pur omeneşti: omul şi le face 
sieşi cu propriile sale puteri. După concepţia augustiniană, 
Dumnezeu intervine neîntrerupt în istoria omenirii în diverse 
chipuri, dar totdeauna pozitiv, „revelîndu-se“ El „omului", 
întrupîndu-se chiar sub chip de om şi acordînd o nesfîrşită 
graţie şi ajutor omului. După concepţia noastră metafizică 
despre istorie, Marele Anonim, care are atribute atît divine 
cît şi demonice, intervine şi el în diverse chipuri, dar nu inter¬ 
mitent, temporal, ci o dată pentru totdeauna. Marele Anonim 
dotează omul cu structuri al căror rost este foarte bine cîntărit 
în economia universală. Marele Anonim îngăduie fiinţei doar 
o „finalitate" limitată, în cosmos. Marele Anonim impune 
fiinţei umane, prin cenzura transcendentă (categoriile intelec¬ 
tuale) şi prin frînele transcendente (categoriile stilistice), un 
permanent destin creator, care rămîne mereu în relativitate. 
Aceasta este situaţia ce rezultă din insondabile raţiuni de care 
Marele Anonim pare călăuzit. Intervenţia Marelui Anonim în 
alcătuirea fiinţei umane este limitativă, accentuat negativă. Prin 
toate finalismele metafizice de care este condiţionat, omul se 
situează pe o linie incontestabil tragică, dar şi măreaţă în ace¬ 
laşi timp. Omul se situează într-o permanentă istoricitate, 
iremediabilă şi fără capăt. Omul, prin toate condiţiile sale 
transcendente, este menţinut într-o necurmată stare creatoare, 
într-o stare creatoare care însă niciodată nu-şi ajunge ţinta. în 
această situaţie trebuie să căutăm izvorul supremelor satis¬ 
facţii şi al supremelor dezamăgiri hărăzite omului. 

Există în afară de Augustin şi unii gînditori creştini care 
circumscriu destinul omului mai pregnant, aceasta în per¬ 
spectiva metafizicii patristice deplin închegate. Am văzut cum, 
după părerile lui Augustin, omul poate deveni cetăţean al sta¬ 
tului divin. După convingerile unor mistici precum Maxim 
Confesorul 1 , omul poate deveni însă mai mult decît atît. Dacă 


1 Maxim Mărturisitorul (580-662), sfînt recunoscut şi de Biserica orto¬ 
doxă ( n.ed .). 

Dumnezeu s-a făcut om, atunci şi omul se poate îndumnezei. 
în starea de extaz mistic, omul se poate uni cu Dumnezeu; în 
această stare, omul poate fi absorbit de Dumnezeu. Astfel 
privind lucrurile, Dumnezeu şi om pot fi, în diverse chipuri, 
vase comunicante: fiecare parte se poate împărtăşi din calitatea 
celeilalte. Spre această idee mistică a aspirat, se pare, în chip 
secret doctrina creştină din perioada patristică. într-una din 
lucrările noastre de odinioară, am avut prilejul de a demasca, 
spre a ne pronunţa astfel, iluzia actului mistic. Am arătat cu o 
seamă de exemple luate din istoria religiilor că starea de extaz, 
starea de pretinsă uniune a omului cu Dumnezeu (sau, în unele 
forme ale budismului, cu „neantul"), are şi ea diverse aspecte 
de „stil" ca şi cultura în cadrul căreia ea se realizează. Starea de 
extaz, actul uniunii, este o „veleitate"; un asemenea act nu 
poate fi considerat ca o evadare din „istorie" în „absolut". Frî- 
nele transcendente îngrădesc şi aspiraţiile mistice. Uniunea 
extatică nici nu poate avea loc decît prin autoamăgirea subiec¬ 
tului mistic. Omul şi Marele Anonim nu au o permeabilitate 
unul în raport cu celălalt. Ei nu sunt în nici un fel vase comu¬ 
nicante. Starea de extaz mistic nu este rezultatul unui act ce-ar 
face excepţie de la regula potrivit căreia spiritul uman, în aspi¬ 
raţiile sale de „transcendere", este totdeauna, şi chiar prin 
structurile sale, cenzurat şi frînat. Mistica nu o putem socoti ca 
expresie a unor acte „supraistorice". Mistica este o formă a 
istoriei şi, după părerea noastră, nici cea mai înaltă, nici cea mai 
complexă dintre formele istoriei. Nu ne putem sustrage im¬ 
presiei că misticul rămîne în fond un veleitar care, prin starea de 
extaz pregătită metodic prin asceză, vrea să forţeze mîna lui 
Dumnezeu în vederea unei comuniuni. Misticul se face prin 
aceasta vinovat într-un fel de păcatul pentru care întîii oameni 
au fost alungaţi din paradis. 

Potrivit concepţiei noastre, omul şi istoria sa sunt realităţi 
condiţionate de tendinţele limitative şi restrictive ce le atri¬ 
buim Marelui Anonim în raport cu creatura. într-o atare per¬ 
spectivă, nu ne mai este îngăduit să vorbim despre rolul 
„revelaţiei divine" în istorie şi mei despre rolul extazului mis¬ 
tic ca o pretinsă poartă prin care omul s-ar uni cu absolutul. 

Vreo cîteva cuvinte încă despre un alt aspect al concepţiei 
creştine despre istorie. Potrivit viziunii creştine, fiinţa umană 
are desigur o viaţă şi o istorie pe pămînt, dar această viaţă şi 
această istorie vizează altceva. Viaţa şi istoria terestre ale omu¬ 
lui sunt considerate numai ca o pregătire în vederea vieţii de 
apoi fără de istorie. Omul, cu alte cuvinte, şi-ar găsi realizarea 
deplină nu pe pămînt, ci în viaţa de după moarte. Potrivit 
concepţiei noastre despre om şi despre istorie, fiinţa umană îşi 
găseşte realizarea supremă pe pămînt, şi anume ca fiinţă crea¬ 
toare, oarecum în restrişte, pe linia relativităţii şi în limitele ce 
i s-au hărăzit. Aici, în vremelnicia istorică şi pe pămînt, omul 
îşi duce la deplină izbîndă posibilităţile ce-i sunt îngăduite. 
Omul nu e fiinţă decăzută din transcendenţă şi apoi ridicată 
iarăşi în transcendenţă. Actul „transcenderii“ este o perma¬ 
nenţă omenească, deşi acest act n-are loc decît în limite, în re¬ 
lativitate, adică în marea restrişte. Pe pămînt îşi realizează 
omul destinul tragic şi măreţ la un nivel existenţial care nu stă 
la îndemînă nici uneia dintre fiinţele terestre de care el este 
înconjurat. întru cît ar exista o viaţă dincolo de moarte, aceas¬ 
ta nu poate fi o împlinire superioară celei terestre. în privinţa 
„postexistenţei", înclinăm mai degrabă spre concepţia păgînă 
a vechilor greci: postexistenţa, întru cît n-ar fi identică cu 
aproape-neantul „diferenţialelor", ar putea să fie cel mult aceea 
a umbrelor din Hades. Dar acest neîmplinit al umbrelor din 
Hades noi îl evocăm aici numai ca expresie poetică a unui 
„aproape-neant". 

Urmează să ne ocupăm acum de o altă metafizică a isto¬ 
riei, adică, precum am promis, de metafizica lui Hegel. Fi¬ 
lozofia istoriei a lui Hegel rămîne un apogeu al gîndirii 
idealist-panteiste, iar prin monumentalitatea ei — o izbîndă 
dintre cele mai rare ale spiritului uman. întocmai cum logica 
este în concepţia lui Hegel întîiul capitol al metafizicii, filo¬ 
zofia istoriei este capitolul de încheiere al aceleiaşi metafizici. 
Această ordine nu este pur formală, ci de conţinut. Logica lui 
Hegel nu poate fi înţeleasă decît în perspectivă metafizică, 
Acelaşi lucru trebuie spus şi despre filozofia istoriei la Hegel. 
Logica şi filozofia istoriei îşi au la Hegel rădăcinile în una şi 

aceeaşi viziune de ansamblu asupra existenţei. Inima acestei 
viziuni este dialectica. Viziunea metafizică este un prins faţă 
de diversele discipline de care se ocupă Hegel. Datorită anco¬ 
rării în metafizică, toate disciplinele sunt tratate din partea 
acestui gînditor în chip dialectic. S-ar putea afirma şi acest 
lucru: în logica lui Hegel intră de la început o perspectivă pe 
care filozoful şi-a însuşit-o oarecum din studiul istoriei, iar în 
filozofia istoriei a lui Hegel intră de la încejput o perspectivă 
pe care filozoful o aduce din studiul logicii. în ambele cazuri, 
perspectiva este aceea a dialecticii. întreaga filozofie hege¬ 
liană, articulată dialectic, are un singur sîmbure: Ideea. Toate 
formele de existenţă vor fi forme ale Ideii. Ca să se împli¬ 
nească Scriptura, Hegel scoate Ideea din starea de imuabilitate 
în care o fixase Platon; Hegel conferă Ideii toate atributele 
mişcării. Ideea, statică la Platon, devine dinamică la Hegel. 
Ideea se schimbă mereu după legea fundamentală a dialecticii, 
adică într-un anume ritm, în tact de trei. Ea trece prin teză, 
antiteză şi sinteză. Ideea este un moment ea însăşi (teza), apoi 
se răstoarnă, devenind contrariul ei (antiteza), pentru ca, spo¬ 
rită cu conţinutul recoltat în faza alterităţii, ea să se realizeze 
într-o a treia fază ca „sinteză". Sinteza cuprinde în sine mo¬ 
mentele opuse ale tezei şi antitezei. Ideea va creşte astfel pre¬ 
cum cîinele pe care Faust l-a cules de pe cîmp în zi de Paşti. în 
creşterea ei, Ideea are o linie ascendentă. Ea devine, prin sine 
şi datorită legii sale inerente, tot mai plină şi mai bogată. Prin 
această mişcare în tact de trei, în teză, antiteză şi sinteză, 
Ideea, care la început a fost nimic, devine totul. Linia ritmată 
stereotip împrumută un profil atît ansamblului existenţei cît 
şi tuturor detaliilor acesteia. Tiparul dialectic se repetă la in¬ 
finit în mare şi în mic. Cît priveşte ansamblul, Ideea are la 
început o existenţă pur logică, abstractă; în faza de alteritate, 
ea se realizează concret ca Natură; în faza de sinteză, Ideea se 
întoarce la sine însăşi, devenind spirit conştient de sine. 
Istoria umanităţii este un capitol de încheiere al acestei de-a 
treia faze. Ideea, în toată desfăşurarea ei universală, consti¬ 
tuind pe rînd Logica, Natura şi Spiritul (propriu-zis), este nu¬ 
mită de Hegel şi „raţiune universală", „spirit al lumii" sau 

Dumnezeu. Viziunea este alcătuită în perspectiva unui pan¬ 
teism dinamic în stare să asimileze toate realităţile, de la cele 
pur logice pînă la cele ale conştiinţei istorice şi pînă la supre¬ 
mele forme şi împliniri ale spiritului (religie, artă, filozofie). 
Intr-o asemenea perspectivă dialectică, istoria apare şi ea rit¬ 
mic articulată. Spre a da un exemplu. Datorită dialecticii sale 
intrinseci, istoria duce de la o formă de stat la alta; de la forma 
statului despotic, în care un singur individ e liber (teza), se 
ajunge la forma statului de democraţie sau aristocraţie (anti¬ 
teza), în care mai mulţi indivizi sunt liberi; „sinteza" se rea¬ 
lizează sub forma „monarhiei organice", în care toţi indivizii 
sunt liberi. 

Să relevăm şi alte aspecte de istorie, aşa cum le vede Hegel. 
Istoria s-ar realiza prin mase şi prin indivizi excepţionali. 
Ideea aceasta n-ar avea vreo deosebită semnificaţie dacă Hegel 
n-ar dezvolta în legătură cu ea teoria cursei sau a vicleniei „ra¬ 
ţiunii universale" (List der Vernunft). Teoria vicleniei raţiunii 
universale, indiferent de valabilitatea ei, rămîne după părerea 
noastră cea mai genială idee a lui Hegel. Raţiunea universală 
utilizează întru ducerea la îndeplinire a scopurilor ei indivizi 
excepţional dotaţi. Pe aceşti indivizi raţiunea universală îi 
pune să lucreze la realizarea ideilor sale, făcîndu-i să creadă că 
ei ar lucra exclusiv în interesul lor egocentric atunci cînd 
purced să realizeze o idee. Printr-un atare truc viclean, prin- 
tr-o atare cursă, raţiunea universală reuşeşte să-şi realizeze cu 
atît mai sigur propriile ei idei. Iuliu Cezar aspira în chip ego¬ 
centric spre dominaţia sa unică în statul roman, care pînă 
atunci fusese stat republican. Năzuind la aceasta, Iuliu Cezar 
realiza însă o idee a raţiunii universale (ideea imperiului). 
Desigur, Iuliu Cezar a pornit să realizeze ideea din interes 
egoist; el nu-şi dădea seama că însăşi raţiunea universală, prin 
viclenia ei, îl făcea să creadă acest lucru. Raţiunea universală 
recurge mereu la această „cursă" de-a lungul istoriei universale. 

Subiectul istoriei este, după Hegel, în esenţă însăşi raţiunea 
universală, adică Dumnezeu. In rîndurile cu care îşi încheia 
filozofia istoriei, Hegel afirmă precis că „tot ce s-a întîmplat şi 
se întîmplă în fiecare zi nu se întîmplă fără Dumnezeu, ci este 

în esenţă opera lui însuşi". în fond, perspectiva panteist! 
asupra istoriei nici nu-i îngăduia lui Hegel o altă apreciere. 
Scoţînd oarecum pe om din cauză, Hegel nu mai vede în cele 
din urmă decît pe Dumnezeu. Acest Dumnezeu nu este o 
realitate în afară de multitudinea infinită a formelor de exis¬ 
tenţă cosmică şi istorică. Aceste forme sunt autorealizări ale 
lui Dumnezeu însuşi. Pentru Hegel, Dumnezeu nu este, ci 
„devine". El devine prin tot ce este. Ideea despre un Dumne¬ 
zeu identic cu raţiunea universală este o idee optimistă şi lu¬ 
minoasă. Dar într-o asemenea perspectivă dispar toate 
prăpăstiile din lume, toate paradoxele, toate adîncimile care 
refuză să fie scoase la lumină. Existenţa n-ar mai avea nimic 
insondabil. Teoria despre viclenia raţiunii universale este 
într-un fel singura notă demonică din filozofia lui Hegel 
despre istorie. Dar, cumpănind mai de aproape, chiar şi 
această notă demonică se risipeşte. Ea se destramă. Oare 
viclenia pe care raţiunea universală o manifestă faţă de indi¬ 
vizii excepţionali nu rămînc în cele din urmă o viclenie a lui 
Dumnezeu faţă de unele din propriile sale întrupări ? Dar ce 
ne facem cu gustul amar pe care istoria îl are totuşi pentru 
orice spirit care ia contact viu cu ea ? 

Noi ne-am clădit filozofia istoriei pe insondabil, pe prin¬ 
cipiul conservării misterelor instituit în lume. Marele Anonim 
este fiinţă dumnezeiască, dar măsurile, în multe privinţe limi¬ 
tative, cenzoriale şi frînante, pe care el le ia faţă de creatură nu 
indică oare şi grave trăsături demonice? Noi ne-am alcătuit 
concepţia despre istorie ţinînd seama şi de demonia ei. Fi¬ 
lozofia lui Hegel se întemeiază în întregime pe „con-fuzia" 
dintre Dumnezeu şi individuaţia creaturală. Hegel porneşte de 
la premisa fundamentală a cognoscibilităţii absolut adecvate a 
realităţii din partea indivizilor creatori. în privinţa aceasta, 
Hegel susţinea despre propriul său sistem filozofic, fără 
ocolişuri de modestie, că acesta reprezintă însăşi „desăvîrşita" 
cunoaştere de sine a lui Dumnezeu. Hegel nu vede nota mitică 
proprie oricărei metafizici; cu aceasta el decade din rolul de 
„filozof" şi de „poet" (în sensul antic al cuvîntului), devenind 
preotul fără de umor al propriei sale filozofii. 

Cu perspectiva sa dialectică, cu gîndul raţiunii universale 
în devenire, Hegel introduce adesea în consideraţiile şi apre¬ 
cierile sale o seamă de „valori" artificiale cărora conştiinţa 
curentă li se opune. Numai ispite dialectice îl fac pe Hegel să 
susţină bunăoară că singure popoarele care au creat un stat au 
o istorie. Cu aceasta Hegel desfigurează intolerabil sensurile. 
El reduce cu aceasta la mai puţin decît un minim viaţa istorică 
universală. Pe foarte întortocheate căi îl aduce pe Hegel dia¬ 
lectica. Noi ne-am obişnuit să privim drept „istorie" chiar 
cele mai vechi rămăşiţe de cultură şi civilizaţie preistorică ce 
se datorează omului de tip neandertal. Noi credem că istori- 
citatea se înfiripă chiar din momentul cînd omul începe a fi un 
„cîmp stilistic". 

Cît priveşte daltonismul valorilor pe care îl constatăm la 
Hegel, încă o scurtă observaţie. In lumina dialecticii raţiunii 
universale, Hegel introduce în sistemul său o ierarhie de va¬ 
lori care ni se pare o deformare cu totul nepermisă a situaţiei 
reale. După părerea lui Hegel, susţinută în volume întregi de 
consideraţii obositor de abstracte, arta ar reprezenta, în ca¬ 
drul spiritului absolut, principial, o treaptă inferioară filo¬ 
zofiei. Noi, care vedem atît în artă cît şi în filozofie, atît în 
ştiinţă cît şi în mituri, tot atîtea moduri echivalente ale „reve¬ 
lării frînate", ale revelării de care omul este capabil în raport 
cu misterul insondabil al existenţei, nu înţelegem cum s-ar 
putea în general susţine, într-un atare domeniu, ideea unei 
ierarhii de valori. Această intenţie singură de a „ierarhiza", 
indicînd locul artei pe o treaptă inferioară aceleia ce i-ar 
reveni filozofiei, este în stare să răpească aproape orice legi¬ 
timitate dialecticii idealiste care a putut să ducă la asemenea 
concluzii. 

Cît priveşte mişcarea dialectică în sine a Ideilor care ar lua 
trup în istorie precum Logosul divin în staul, cel mai adesea 
Hegel a forţat tiparul; aceasta neapărat potrivit unui adagiu 
de care în deplină conştiinţă părea călăuzit. Se ştie cum a răs¬ 
puns filozoful cuiva care i-a reproşat că realitatea nu prea face 
eforturi spre a corespunde Ideilor. Răspunsul lui Hegel a 
fost: „Cu atît mai rău pentru realitate!" Nu se poate contesta 

că Hegel a remarcat şi a relevat cu justeţe unele mişcări dialec¬ 
tice ce au loc în istorie; dar dialectica aceea înspicată, infi¬ 
nitezimal ramificată, pe care el ţine s-o impună fenomenelor 
istorice, rămîne cel mai adesea un tipar exterior care nu se 
potriveşte, Dar Hegel, orgolios pînăla lipsă de pudoare, nu se 
dă înapoi de la a născoci „evidenţe" cu mijloace filozofice cu 
totul neoneste. Dialectica hegeliană devine astfel echivalentul 
unui artefact pe care lucrurile, prin firea lor, îl elimină de la 
sine. Cine a trecut cît dc cît prin şcoala lui Hegel îşi dă la 
urmă seama că dialectica artificializată şi oficializată a lui 
Hegel este egală cu ridicarea sofismului la rang de principiu 
universal. Aceasta nu înseamnă că dialectica n-ar mai avea nici 
o şansă filozofică. într-unul din capitolele studiului de faţă, 
ne-am însărcinat să învederăm cum în desfăşurarea stilurilor 
(în istorie) se poate descoperi oareşicare dialectică. în succe¬ 
siunea istorică a cîmpurilor stilistice, dialectica este uneori 
prezentă şi are o eficienţă oareşicare. Concluzia la care am 
ajuns în capitolul în chestiune este că dialectica, deşi eficientă 
cît priveşte succesiunea istorică a cîmpurilor stilistice, nu 
atinge niciodată în chip total asemenea cîmpuri. Un cîmp 
stilistic poate fi atins „parţial", adică în unele din determi¬ 
nantele sale, de mişcarea dialectică. într-un anume moment 
istoric, o determinantă sau mai multe, dar niciodată toate, ale 
unui cîmp stilistic sunt susceptibile de o răsturnare, ca să intre 
în joc o altă determinantă sau mai multe de sens diametral 
opus. Răsturnarea dialectică a unui cîmp stilistic nefiind nici¬ 
odată totală, nu se poate prevedea în nici un moment istoric 
care dintre determinante se va răsturna. Hegel credea într-o 
dialectică totală şi previzibilă a „Ideilor". Din parte-ne, sus¬ 
ţinem că nu ideile, ci cîmpurile stilistice formează baza isto¬ 
riei. Şi mai susţinem că uneori în cadrul cîmpurilor stilistice şi 
al succesiunii lor istorice se poate vorbi despre o dialectică, 
dar numai despre o dialectică parţială şi imprevizibilă. Uneori, 
nu totdeauna, această dialectică parţială şi imprevizibilă o 
descoperim bunăoară în istoria culturii apusene, dar aproape 
deloc în istoria culturilor orientale — cum ar fi cea chineză 
sau cea indică. 

La întrebarea: „Cum este posibilă istoria ?“, răspundem în 
încheiere, Căci se cuvine să mai aruncăm o privire de ansam¬ 
blu asupra concepţiei metafizice ce ne-am format despre isto¬ 
rie. Istoricitatea ne apare ca o dimensiune permanentă a fiinţei 
umane. Ea datează din momentul în care preomul devine om 
deplin. Istoricitatea este condiţionată şi garantată prin înseşi 
modurile ontologice ale fiinţei umane. Fiinţa umană este re¬ 
zultatul unui număr oarecare de mutaţii ontologice şi a nenu¬ 
mărate mutaţii morfologice. Fiinţa umană deplină este, spre 
deosebire de toate celelalte fiinţe, şi rezultatul unei mutaţii 
ontologice singulare în univers. Din toate mutaţiile prin care 
a trecut, fiinţa umană se alege ca o fiinţă cu o existenţă în 
dublu orizont. Omul este: 1. existenţă în orizontul lumii date 
şi pentru autoconservare; 2. existenţă în orizontul misterului 
şi pentru revelare. Specifică omului deplin este existenţa în 
orizontul misterului şi pentru revelare. Nici o altă fiinţă nu 
trăieşte în acest orizont. în momentul cînd în preom s-a 
declarat mutaţia ontologică datorită căreia fiinţa umană izbîn- 
deşte în plenitudinea sa, apar în structura spirituală a omului 
şi categoriile stilistice ce modelează toate plăsmuirile spiri¬ 
tuale prin care fiinţa umană încearcă să-şi reveleze sieşi mis¬ 
terul existenţei. Categoriile stilistice sunt un „complement" al 
modului ontologic întru mister şi pentru revelare. Acest com¬ 
plement are o dublă semnificaţie: el este un mijloc pozitiv de 
revelare, dar în acelaşi timp un factor frînant. Categoriile 
stilistice sunt un mijloc pozitiv de revelare, fiindcă în cadrul 
lor şi pe tiparul lor are loc orice plăsmuire spirituală prin care 
omul încearcă să-şi reveleze sieşi misterul lăuntric sau împrej¬ 
muitor. Categoriile stilistice sunt însă şi un factor „frînant", 
căci în cadrul lor omul nu poate să-şi reveleze niciodată în 
chip absolut adecvat misterul. Marele Anonim supune fiinţa 
umană acestor „frîne transcendente" pentru ca ea să nu poată 
evada în nici un fel din relativitate şi pentru ca să i se închidă 
astfel definitiv accesul în absolut. îngrădit în asemenea chip, 
omul va relua mereu încercările sale de a-şi revela misterul 

prin plăsmuiri spirituale, prin mituri, prin viziuni religioase, 
prin concepţii metafizice, prin teorii ştiinţifice, prin întru¬ 
chipări de artă. Istoricitatea permanentă, tragică desigur, dar 
şi măreaţă în felul ei, a omului, îşi are temeiul în această 
situaţie a fiinţei umane care, pe de o parte, este înzestrată cu 
cel mai înalt mod ontologic îngăduit în univers vreunei crea¬ 
turi, dar care, pe de altă parte, este determinată şi de supreme 
finalisme metafizice, limitative şi restrictive. Prin existenţa sa 
creatoare, prin istoria sa, omul se realizează pe o linie unică în 
univers. Prin nivelul său existenţial de o demnitate singulară 
în comparaţie cu al tuturor creaturilor, omul poate avea mîn- 
dria şi satisfacţia singularităţii. Permanenţa destinului creator 
al omului este însă tragic condiţionată. Condiţiile care garan¬ 
tează omului existenţa creatoare sunt exact condiţiile prin 
care omului i se risipesc şansele de acces în absolut. Istoria 
umană ne apare deci ca o rezultantă a două componente care 
în existenţa universală acţionează oarecum în sens opus. în 
coordonatele metafizice supreme ce le-am arătat, istoria uma¬ 
nă apare ca un „compromis" , ca un compromis între aspiraţia 
secretă a omului de a se substitui Marelui Anonim şi între 
măsurile de apărare luate de Marele Anonim în vederea sal¬ 
vării centralismului existenţial. 





ADENDA 


Note la Fiinţa istorică 


în ce consistă unitatea seminţiilor greceşti ? în comunitatea 
limbii înainte de toate, care îi făcea pe greci să considere „bar¬ 
bari" pe toţi aceia care vorbeau vreo limbă care nu putea fi 
înţeleasă de ei şi pe care ei nici nu o socoteau drept „grai", ci 
ca un fel de „lălăit". 

Mitul grec este foarte omenesc faţă de strania transcen¬ 
denţă inumană a mitologiei orientale. Grecii se bucură de 
viaţa terestră, ei caută să se realizeze în sfera intramundană; 
viaţa de dincolo îi interesează foarte puţin. în lumina aceasta, 
cu sferele ei, oamenii trăiesc într-o incredibilă familiaritate cu 
figurile mitologice. Cît de vie, de degajată şi de bucuroasă de 
plăsmuirile ei trebuie să fi fost imaginaţia grecului dacă el 
vedea lîngă orice izvor prezenţa unei nimfe şi-n umbra 
oricărui copac prezenţa unei driade! 


„Istoria" îngăduie o cunoaştere cenzurată, mai intimă, dar 
şi mai plină de rătăciri şi de imprecizii. 


Ranke: „Ideile care domină în istorie sunt gîndurile lui 
Dumnezeu în lume." 

Hegel: „Istoria e însăşi Divinitatea în devenire şi întoarcerea 
la sine a ei." 

Sf. Augustin : „Istoria este devenirea împărăţiei lui Dumnezeu 
pe pămînt." 

Nu. Sensul întregului e cu totul altul decît cel văzut de 
Sf. Augustin, Hegel sau Ranke. „Istoria" este o rezultantă, o 
diagonală a două componente care acţionează divergent şi în- 
tr-un anume sens contrar. 


„Istorie" nu poate avea decît fiinţa care reprezintă o pri¬ 
mejdie pentru Dumnezeu, căci istoria nu este decît expresia 
nesfîrşită a ispitei omului de a se substitui Marelui Anonim şi 
veşnica „înfrînare" transcendentă a omului. 


Fenomenul istoric este totdeauna concret, adică „unic" din 
punct de vedere numeric şi cronospaţial, dar „individualizat", 
original, ireversibil; fără pereche el nu este decît în sfere is¬ 
torice, unde lucrează în chip secret o potenţă istorică de o 
orientare individualizantă. 


Se mai cere şi o viziune despre lume în consecinţă, dar 
nicăieri spontaneitatea creaţiilor mitice nu este atît de vie şi atît 
de proaspătă ca în acest sud-est european. Nu sunt aici sufi¬ 
ciente motive ca să credem că sud-estul european iese din tene¬ 
bre pentru a se aşeza sub steaua ce i s-a promis? Popoarele 
sud-estului european sunt desigur prea mici pentru a se putea 
gîndi vreodată la expansiuni teritoriale şi la întemeieri im¬ 
periale, dar lor le este hărăzită cealaltă expansiune, singura în 
stare de a mai umple cugetele de o legitimă mîndrie, cea mai 
frumoasă dintre expansiuni: expansiunea spre cer. 


Somn metafizic 

Poporul românesc: o monadă în somn. 


Poporul românesc îşi doarme încă somnul metafizic. E 
încă o întrebare dacă trebuie trezit sau nu. 

Există un „timp-trecere“ şi un „timp-creştere“. Timpul-tre- 
cere e veşnicul prezent fără memoria trecutului, circumscriere 
abstractă a evenimentelor care urmează pur şi simplu altui 
eveniment fără a şi-l aminti. Timpul-creştere e timpul ce se 
adaugă oarecum sieşi, timpul organic care, crescînd, adună în 
sine trecutul, timpul-creştere înseamnă spor şi îmbătrînire. 
Istoria românilor s-a petrecut în „timpul-trecere", dar nu în 
„timpul-creştere"; de aceea istoria românilor nu e istorie în 
adevăratul sens al cuvîntului. Românii au în trecutul lor 
evenimente, aventuri, intrigi, învingeri, căderi, dar n-au isto¬ 
rie. Suntem în pragul istoriei. De aceea, în fond, toţi istoricii 
noştri au rămas un fel de cronicari. Din punct de vedere 
„superior istoric", toate evenimentele noastre din trecut sunt 
un fel de celule embrionare din care s-ar fi putut naşte o isto¬ 
rie de creşteri organice, dar care au rămas în stadiu embrionar. 


N-avem istorie, de aceea nu avem nici tradiţie. Noi trăim 
în veşnicul-prezent; orice tradiţie presupune însă o solidari¬ 
tate cu timpul în creştere. 

Să se compare ţăranul nostru cu ţăranul francez care are 
genealogii de sute de ani şi care se ia la întrecere cu dinastiile. 

Să se compare burghezul nostru nu mai departe decît cu 
burghezul polon, în casa căruia găseşti galeria strămoşilor. 

între aristocraţii Europei, boierul român are memoria cea 
mai scurtă. 

Tradiţionalismul , în sensul apusean al cuvîntului, la noi e 
un nonsens. Cred că nimenea nu va crede în chip serios că 
continuarea romanticei importate la noi din Apus înseamnă 
tradiţionalism. 


Românul nu are atitudine faţă de timp. Nu-i are simţul şi 
poate că nici creşterile organice de care să-şi fixeze conştiinţa 
timpului. De aceea, ţăranul nostru nu-şi vede nici instituţiile 

care vin din trecut ca în dezvoltare istorică. Ne gîndim la 
Biserică. Pentru ţăranul român, Biserica nu vine oarecum din 
trecut, cu pasul lent al timpului, Biserica emană pentru el 
oarecum de-a dreptul din Dumnezeu. Dacă în ce priveşte 
atitudinea ţăranului faţă de Biserică se poate vorbi de-un 
tradiţionalism, acesta nu e un tradiţionalism istoric care pre¬ 
supune un cult al timpului, un cult mai mult sau mai puţin 
conştient al trecutului, ci de-un tradiţionalism magic, înte¬ 
meiat pe-un „sentiment al veşnicului", care e mai presus de 
orice timp. 


Dacă ţăranul român n-are sentimentul şi cultul timpului, 
el are în schimb sentimentul veşnicului mai presus de timp şi 
sentimentul magic al emanaţiei din acel fond de eternitate. 


La români nimic nu e încă realizat, totul e în stare de 
posibilitate. Dar despre nimic nu se poate vorbi aşa de frumos 
ca despre posibilităţi. 


* 

N-avem istorie. De aceea nu avem nici epopee. Nici măcar 
celulele embrionare pentru o epopee, cum le au alţii în jurul 
nostru. Pînă în veacul din urmă — cel al conştiinţei roman¬ 
tice —, românii ca un mare organism nu s-au găsit niciodată 
solidari cu vreo mişcare sau eveniment din trecut. Toate 
faptele, toate mişcările erau ceva exterior, simple accidente. 
Nimic nu i-a antrenat într-o dinamică substanţială din pulsul 
căreia să răsară cel puţin intenţia unei creaţii epice. 

Orice istorie, întru cît e istorie (de mari linii organice), are 
un ritm de epopee. Epopeea nu se poate naşte acolo unde 
lipseşte acel ritm. 

Epica noastră populară cîntă accidentalul, haiducia şi aven¬ 
tura. 

E caracteristic că în cea mai frumoasă baladă a noastră, în 
Mioriţa, se cîntă un sentiment metafizic. 

în realitate, românul trăieşte în timpul-trecere\ sufleteşte, 
lăuntric, trăieşte în afară de timp. Românul anistoric se simte 
sufleteşte solidar cu tot ce e în afară de timp. Sau se poate zice 
şi altfel: proiectează în afară de timp toate acele mari realităţi 
şi valori cu care se simte solidar. 


Românul nu iubeşte natura (aşa cum o iubeşte orăşeanul 
căruia îi lipseşte), fiindcă e în ea. Dar se simte solidar cu ea. 
De aceeea, în poezie nu o cîntă ca pe un „ce“ aparte. în poezia 
populară nu se găseşte lirica naturii. Dar aproape fiecare poe¬ 
zie de orice natură se începe cu „frunză verde"; e în această 
„frunză verde" un sentiment de solidaritate a omului cu natu¬ 
ra, cu nu ştiu ce impresionantă rezonanţă de fatalitate ! E în 
acest motiv cu „frunză verde" cu care se începe cel mai ade¬ 
seori poezia populară o indicaţie aproape păgîn-rituală de soli¬ 
daritate cu natura, cu o natură în care stăpîneşte — un fel de 
fatalitate, dar nu o fatalitate implacabilă, ci mai curînd o 
îndulcită „fatalitate vegetativă", dacă ni se îngăduie acest 
cuvînt. 


în cele dintîi două-trei veacuri voievodale, era să avem o 
istorie. Pe urmă, acest început de istorie a fost întrerupt, şi 
alte vreo trei veacuri am fost în situaţia gîndacului de mătase 
căruia i se tot strică ţesătura, trăind o pseudoistorie de simple 
accidente. Apoi, în veacul din urmă, trăim cu întîrziere istoria 
altora. Substanţa noastră etnică a rămas ascunsă în dosul acci¬ 
dentelor ce o atingeau superficial — şi în caz de extremă pri¬ 
mejdie se salva cu toată latenţa ei în pădurile lui Dumnezeu. 
Substanţa noastră etnică a trăit în spaţiu, dar încă nu a avut 
condiţiile necesare pentru a se ritma istoric, organic, linear în 
timpul care înseamnă creştere şi realizare variată şi multiplă a 
unei adînci posibilităţi. 

în asemenea împrejurări nu trebuie să căutăm originali¬ 
tatea noastră în ceea ce ne place să numim „istoria" noastră. 
Originalitatea noastră e undeva în afară de această istorie — 
care nu e o adevărată istorie. Originalitatea noastră — de 
cuprins prin intuiţie, dar nu formulabilă— e încă pe planul de 
dincolo al esenţelor, şi nu în fenomenalitatea noastră pseudo- 
istorică. 

Orice tradiţionalism la noi nu poate să însemne solidari¬ 
tate cu un trecut problematic, ci solidaritate de natură magică 
cu ceea ce e în noi în stare de latenţă. Tradiţionalismul se 
poate deci numi la noi, cu tot atîta îndreptăţire, şi viitorism. 


Ortodoxia bizantină — în esenţa ei anistorică, statică, 
veşnică — a fost pentru substanţa noastră etnică o salvare, 
deoarece ne-a conservat neatinse de vicisitudinile pseudoisto- 
riei noastre de pînă aici posibilităţile creatoare pentru mai 
tîrziu. 


Peste fondul nostru etnic daco-slav, cu evidente înclinări 
spre ceea ce e mai presus de timp, s-a suprapus o cultură an¬ 
istorică; amalgamul a fost fericit, căci ne-a scăpat teferi peste 
o perioadă lungă de pseudoistorie care, pentru un popor 
trăind -deja în plin ritm istoric şi cu o cultură tot istorică 
(catolică sau protestantă), ar fi fost fatală. 

